
Pratarmė 


Giliosios istorinės vaizduotės struktūros analizę pradedu metodologiniu 
įvadu. Jame bandau aiškiai ir sistemingai išdėstyti mano darbą grin- 
džiančius interpretavimo principus. Skaitydamas klasikinius XIX am- 
žiaus Europos istoriografijos veikalus supratau, kad, norint juos vertinti 
kaip būdingas istorinės refleksijos formas, reikia istorinio darbo formos 
teorijos. Įvade mėginau pateikti tokią teoriją. 

Remdamasis šia teorija istorinį darbą laikau tuo, kas jis akivaizdžiau- 
siai yra: žodine struktūra, turinčia pasakojamojo prozos diskurso formą. 
Istorijos (taip pat ir istorijos filosofijos) darbai apima tam tikrą kiekį 
„duomenų“ „šiuos duomenis „aiškinančias“ teorines koncepcijas ir pasa- 
kojamąją struktūrą, juos pateikiančią kaip praeityje įvykusiais laikomų 
įvykių komplekso paveikslą. Be to, aš tvirtinu, kad gilioji tokių darbų 
turinio struktūra apskritai yra poetinio, o konkrečiai - kalbinio pobūdžio; 
paprastai ji nekritiškai priimama kaip savaime suprantama paradigma, 
nurodanti, koks turėtų būti būtent „istorinis aiškinimas“. Ši paradigma - 
„metaistorinis“ elementas, esantis visuose istoriniuose darbuose, sie- 
kiančiuose daugiau nei monografija ar archyvinis sąvadas. 

Terminologija, kurią vartojau skirtingiems istorinio aprašymo skleidi- 
mosi lygmenims apibūdinti ir istoriografinių stilių tipologijai sukonstruoti, 
gali pasirodyti klaidi. Bet visų pirma aš mėginau nustatyti aiškias epis- 
temologines, estetines ir moralines istorinio darbo dimensijas ir po to prasi- 
skverbti į gilesnį lygmenį, kuriame implicitiškai ir nekritiškai sankcionuo- 
jamas jų veikimas. Priešingai nei kiti istorinių darbų analitikai, nemanau, 
kad šis „metaistorinis“ istorinio veikalo pamatas susideda iš teorinių kon- 
cepcijų, kurias istorikas atvirai naudoja norėdamas savo pasakojimams 

suteikti „aiškinimo“ aspektą. Man atrodo, kad tos koncepcijos sudaro ma- 
tomą teksto lygmenį, kadangi jos pasirodo teksto „paviršiuje“ ir paprastai 
būna palyginti lengvai atpažįstamos. Taigi aš skiriu tris strategijas, ku- 
riomis istorikai gali sukurti skirtingų rūšių „aiškinimo įspūdį . Šias 
skirtingas strategijas aš pavadinau aiškinimu formaliai argumentuojant, 
aiškinimu suteikiant siužetą ir aiškinimu per ideologinę potekstę. Kiek- 
vienoje šių strategijų aš išskiriu keturis raiškos būdus, kuriais istorikas 
gali išgauti specifinį aiškinimo įspūdį. Argumentacija gali būti formistinė, 
organicistinė, mechanicistinė ir kontekstualistinė; siužetu gali tapti hero- 
jinio romano, komedijos, tragedijos ir satyros archetipai; ideologinė po- 
tekstė gali būti anarchizmo, konservatyvizmo, radikalizmo ir liberalizmo 
taktikos. Specifines šių būdų kombinacijas aš vadinu konkretaus istoriko 
ar istorijos filosofo istoriografiniu „stiliumi“. Šiuos stilius siekiau išryš- 
kinti savo studijose apie XIX amžiaus Europos istorikus Michelet, Rankę, 
Tocgueville'į ir Burckhardtą bei istorijos filosofus Hegelį, Marxą, Nietz- 
schę ir Crocę. 

Norėdamas šiuos skirtingus stilius susieti tarpusavyje kaip tos pačios 
istorinio mąstymo tradicijos elementus, buvau priverstas postuluoti gilųjį 
sąmonės lygmenį, kuriame istorijos mąstytojas pasirenka konceptualias 
strategijas savo duomenims aiškinti ar perteikti. Šiame lygmenyje, mano 
nuomone, istorikas atlieka esmiškai poetinį veiksmą, kuriuo įsivaizduoja 
[prefigures] istorinį lauką ir steigia jį kaip sferą, kurioje jis išskleis tam 
Hikras teorijas, aiškinančias „kas iš tikrųjų jame vyko“. Šis įsivaizdavimo 
veiksmas savo ruožtu gali įgyti tam tikras formas, kurias galima suskirs- 
tyti į tipus pagal jų kalbinius modelius. Sekdamas sena, Aristotelį sie- 
kiančia, tik vėliau Vico, šiuolaikinių kalbininkų bei literatūros teoretikų 
išplėtota interpretacijos tradicija, šiuos įsivaizdavimo tipus vadinu ketu- 
riais poetinės kalbos tropų vardais: metafora, metonimija, sinekdocha ir 
ironija. Kadangi ši terminologija daugumai mano skaitytojų tikriausiai 
bus svetima, įvade paaniškinu, kodel ir kaip ją vartoju. 

Vienas pagrindinių mano tikslų, dar svarbesnis už pagrindinių XIX 
amžiaus Europos istorinės sąmonės formų nustatymą ir interpretavimą, 
buvo nustatyti įvairių epochų istoriografijoje ir istorijos filosofijoje išky- 
lančius unikalius poetinius elementus. Dažnai sakoma, kad istorija yra 
mokslo ir meno mišinys. Tačiau nors neseniai analitinės filosofijos atsto- 
vams pavyko išsiaiškinti, kiek istoriją galima laikyti mokslo šaka, labai 

mažai dėmesio buvo skirta jos meniniams komponentams. Atverdamas 
kalbinius vienos ar kitos istorijos sampratos pagrindus, aš mėginau at- 
skleisti neišvengiamai poetinę istorinio veikalo prigimtį ir išryškinti tą 
istorinio pasakojimo įsivaizdavimo elementą, kuriuo tylomis sankcio- 
nuojamos jo teorinės koncepcijos. 

Taigi aš nustačiau keturias istorinės sąmonės formas, atsižvelgdamas 
į jas formuojančią atitinkamą įsivaizdavimo (tropologinę) strategiją — 
metaforą, sinekdochą, metonimiją ir ironiją. Kiekviena iš šių sąmonės 
formų kloja pamatus išskirtiniam kalbiniam protokolui, kuriuo įsivaiz- 
duojamas istorinis laukas ir kuriuo remiantis jį „aiškinti“ pasitelkiamos 
specifinės istorinės interpretavimo strategijos. Aš tvirtinu, kad suprasti 
pripažintus XIX amžiaus istorinės minties meistrus ir nustatyti jų, bend- 
ros tyrinėjimo tradicijos dalyvių, tarpusavio saitus galima išryškinant 
skirtingus jų darbus grindžiančius ir formuojančius tropologinius mode- 
lius. Trumpai tariant, manau, kad vyraujantis tropologinis modelis ir su 
juo susijęs kalbinis protokolas yra neredukuojamas „metaistorinis“ bet 
kurio istorinio darbo pamatas. Ir tvirtinu, jog šis metaistorinis elementas 
XIX amžiaus istorijos meistrų darbuose steigia savotiškas „istorijos filoso- 
fijas“, kurios yra esminis jų veikalų konstrukcijos segmentas, be kurių 
tokie veikalai būtų buvę neįmanomi. 

Pagaliau aš mėginau parodyti, kad pagrindinių XIX amžiaus istorijos 
filosofų (Hegelio, Marxo, Nietzsches ir Croces) darbai nuo jų kolegų 
vadinamojoje „tikrojoje istorijoje (Michelet, Rankes, Tocgueville'io ir 
Burckhardto) darbų skiriasi tik kirčio vieta, o ne turiniu. Tai, kas lieka tik 
numanoma istorikų darbuose, paprasčiausiai iškeliama į paviršių ir siste- 
mingai argumentuojama didžiųjų istorijos filosofų darbuose. Neatsitik- 
tinai svarbiausi istorijos filosofai buvo (arba pastaruoju metu paaiškėjo 
buvę) visų pirma kalbos filosofai. Štai kodėl jie daugiau ar mažiau są- 
moningai pajėgė užčiuopti poetinius ar bent jau kalbinius pamatus, ku- 
riais rėmėsi tariamai „mokslinės“ XIX amžiaus istoriografijos teorijos. 
Žinoma, šie filosofai patys siekė išsivaduoti nuo kaltinimų lingvistinių 
determinizmu, kuriuo kaltino savo oponentus. Bet, mano nuomone, ne- 
įmanoma paneigti, kad visi jie suprato esminį dalyką, kurį čia bandau 
pasakyti: bet kurioje iki tikrojo mokslo statuso neredukuotoje (ar neiš- 
keltoje) tyrimų srityje mintis lieka įkalinta kalbiniame lygmenyje, kuriuo 
ji siekia apibrėžti jos suvokimo lauke esančių objektų kontūrus. 

Bendros šios XIX amžiaus istorinės sąmonės studijos išvados gali būti 
suformuluotos taip: 1) negali būti „tikros istorijos“, kuri tuo pat metu 
nebūtų „istorijos filosofija“; 2) galimos istoriografijos formos yra tokios 
pačios, kaip ir galimos spekuliatyviosios istorijos filosofijos formos; 3) šios 
formos savo ruožtu yra poetinių įžvalgų, kurios analitiškai yra pirmesnės, 
formalizacijos ir patvirtina tam tikras teorijas, naudojamas istoriniams 
pasakojimams suteikiant „aiškinamąjį aspektą; 4) nėra aiškiai nustatytų 
tvirtų teorinių pagrindų, kuriais remiantis galima būtų teisėtai skelbti 
kurios nors formos pranašumą kitų atžvilgiu ir laikyti ją „realistiškesne '; 
5) dėl to, mėgindami apmąstyti visą istoriją, esame įpareigoti pasirinkti 
vieną iš besivaržančių interpretavimo strategijų; 6) todel galiausiai tam 
tikrą istorijos perspektyvą geriausia pasirinkti vadovaujantis veikiau este- 
tiniu ar moraliniu nei epistemologiniu kriterijumi; ir 7) reikalavimas 
sumokslinti istoriją reiškia tik tai, jog pirmenybė teikiama specifiniam 
istorijos konceptualizacijos tipui, kurio pagrindas yra estetinis ar mora- 
linis, bet kurį dar reikia įteisinti epistemologiškai. 

Analizuodamas XIX amžiaus istorinės minties meistrų darbus chrono- 
logine tvarka, bandau teigti, j09 jų mąstyme buvo nuosekliai atskleidžiamos 
poetinėje kalboje elūdinčios tropologinio istorinio lauko įsivaizdavimo gali- 
mybės. Mano nuomone, plėtojant šias galimybes XIX amžiaus pabaigoje 
Europos istorinę mintį apėmė ironiška nuotaika, kartais vadinama „istoriz- 
mo krize“ . Ironija, pasireiškusi šiuo „krizės“ pavidalu, tebeklesti iki šiol ir 
išlieka vyraujantis profesionaliosios, arba akademinės, istoriografijos mode- 
lis. Kaip tik tai, mano nuomone, paaiškina ir geriausių šiuolaikinės akademi- 
nes Istoriografijos atstovų teorinį sąstingį, ir tą maištų pries istorinę sąmonę 
gausą, būdingą XX amžiaus literatūrai, socialiniams mokslams ir filosofijai. 
Tikiuosi, kad ši studija paaiškins tiek šio sąstingio, tiek šių maištų priežastis. 

Negali likti nepastebėta, kad ir pati ši knyga parašyta su tam tikra 
ironija. Tačiau ši ją smelkianti ironija yra sąmoninga ir reiškia ironiškos 
sąmonės atsigręžimą prieš pačią ironiją. Jeigu pasiseks nustatyti, kad skepti- 
cizmas ir pesimizmas, ypač būdingi šiuolaikiniam istoriniam mąstymui, 
kyla iš ironiško nusiteikimo ir kad šis ironiškas nusiteikimas savo ruožtu 
yra tik viena iš galimų laikysenų istorinio šaltinio atžvilgiu, tai suteiks 
pagrindo atmesti pačią ironiją. Taip dalinai bus išvalytas kelias susigrąžinti 
istoriją kaip intelektualinės veiklos formą, kurios interesai tuo pat metu 
yra ir poetiniai, ir moksliniai, ir filosofiniai - kaip tai buvo XIX šimtmečio 
istoriografijos aukso amžiuje. 


Metaistorija 


Įvadas: istorijos poetika 


Ši knyga - XIX amžiaus Europos istorinės sąmonės istorija, bet ja 
taip pat ketinta prisidėti prie dabartinės diskusijos apie istorinio 
pažinimo problemą. Tad ji tuo pat metu pasakoja apie istorinio mąs- 
tymo raidą tam tikru jos evoliucijos laikotarpiu ir pateikia bendrą 
„Istorine“ vadinamos mąstysenos struktūros teoriją. 

Ką reiškia mąstyti istoriškai ir kokie yra išskirtiniai istorinio tyri- 
mo metodo bruožai? Šiuos klausimus visą XIX amžių gvildeno isto- 
rikai, filosofai ir visuomenės teoretikai, bet paprastai jie tai darė 
tikėdami, kad į šiuos klausimus įmanoma atsakyti nedviprasmiš- 
kai. „Istorija“ buvo laikoma specifiniu egzistavimo būdu, „istorinė 
sąmonė“ - ypatingu mąstymo būdu, o „istorinis pažinimas“ - sa- 
varankiška humanitarinių ir gamtos mokslų visumos sritimi. 

Tačiau XX amžiuje šie klausimai svarstomi kur kas mažiau pa- 
sitikint savimi ir suvokiant, kad galutinių atsakymų į šiuos klau- 
simus galbūt ir neįmanoma rasti. Europos žemyno mąstytojai, pra- 
dedant Valėry ir Heideggeriu ir baigiant Sartre'u, Lėvi-Straussu ir 
Micheliu Foucault, rimtai suabejojo specifinės „istorinės“ sąmonės 
verte, pabrėžė fiktyvų istorinių rekonstrukcijų pobūdį ir metė iš- 
šūkį istorijos pretenzijoms įsitvirtinti moksle.! Tuo pat metu anglų 

'! Žr. mano „The Burden of History,“ History and Theory ,5, Nr. 2 (1960), p. 111-134, 
kur aptariu šio maišto prieš istorinę sąmonę pagrindus. Naujesnes jo apraiškas žr. Claude 
Lėvi-Strauss, The Savage Mind (London, 1966), p. 257-262; ir idem, „Overture to le Cru et 
le cuit“, in Structuralism, sud. Jacąues Ehrmann (New York, 1966), p. 47-78. Galima taip 
pat peržiūrėti du Michelio Foucault darbus: The Order of Things: The Archeology of the 


Human Sciences (New York, 1971), 259 p. ir toliau ir L'Archėologie du savoir (Paris, 1969), 
246 p. ir toliau. 

ir amerikiečių filosofai gausiai rašė apie epistemologinį istorinio 
mąstymo statusą ir kultūrines funkcijas; jų raštų visuma pagrindžia 
rimtas abejones istorijos kaip griežto mokslo ar tikro meno statusu? 
Šios dvi tyrimo kryptys sudaro įspūdį, kad istorinė sąmonė, kuria 
nuo XIX amžiaus pradžios didžiavosi Vakarų Žmogus, kažin ar 
gali būti kas nors daugiau nei teorinis ideologinės pozicijos, iš 
kurios Vakarų civilizacija nustato ne tik savo santykį su prieš ją 
buvusiomis, bet taip pat ir su kitomis, vienalaikėmis ir kaimy- 
ninėmis kultūromis bei civilizacijomis, pamatas? Trumpai tariant, 
istorinę sąmonę galima traktuoti kaip specifinį vakarietišką prie- 
tarą, retrospektyviai paremiantį tariamą šiuolaikinės industrinės 
visuomenės pranašumą. 

Analizuodamas XIX amžiaus Europos istorinės vaizduotės gi- 
liąją struktūrą ketinu atskleisti naują perspektyvą, iš kurios galima 
pažvelgti į šiuolaikinius debatus apie istorinio pažinimo prigimtį 
ir funkcijas. Mano tyrimas susideda iš dviejų lygmenų. Iš pradžių 
siekiu išanalizuoti pripažintų XIX amžiaus istoriografijos meistrų 
darbus, o paskui - to paties laikotarpio iškiliausių istorijos filosofų 
veikalus. Mano tikslas - nustatyti bendrus įvairių šiuose klasikinių 
pasakotojų darbuose aptinkamų istorijos proceso sampratų bruo- 
žus. Kita užduotis —- apibrėžti įvairias galimas teorijas, kuriomis 
istorijos filosofai grindė to meto istorinę mintį. Kad įgyvendinčiau 
šiuos tikslus, istorinį veikalą laikysiu tuo, kas jis akivaizdžiau- 
siai yra - pasakojamojo prozos diskurso formos žodine struktūra, 
siekiančia būti praeities struktūrų ir procesų modeliu ar paveikslu 
ir juos atvaizduodama paaiškinti, kokie jie buvo.“ 

? Šių debatų esmę sumaniai apibendrino Louis O. Mink, „Philosophical Analysis and 
Historical Understanding,“ Review of Metaphysics, 21, Nr. 4 (June, 1968), p. 667-698. 
Dauguma pagrindinių šių debatų dalyvių pozicijų pristatytos William H. Dray, sud., 
Philosophical Analysis and History (New York, 1966). 

* Žr. Foucault, The Order of Things: An Archeologų of He Human Sciences (New York, 
1971), p. 367-373. 

* Čia, žinoma, aš priartėju prie didžiausius ginčus šiuolaikinėje (Vakarų) literatūros 
kritikoje keliančios problemos - prie „realistinio“ literatūrinio vaizdavimo problemos. 
Šios problemos aptarimą žr. Renė Wellek, Concepts of Criticism (New Haven and London, 
1963), p. 221-255. Apskritai aš pats šią problemą tiek, kiek ji iškyla istoriografijos kon- 
tekste, traktuoju panašiai kaip Erichas Auerbachas savo knygoje Mimesis: The Represen- 
tation of Reality in Western Literature (Princeton, 1968). Klausimą apie „fiktyvų“ „tikrovės“ 


vaizdavimą, labiau orientuodamasis į vaizduojamąją dailę, išsamiai išnagrinėjo E.H. Gomb- 
richas savo knygoje Dailė ir iliuzija: vaizdavimo psichologijos studija (London and New York, 

Trumpai tariant, mano metodas yra formalistinis. Aš nemė- 
ginsiu nuspręsti, ar koks nors istorikas savo darbe geriau ar tiksliau 
aprašo tam tikrų įvykių kompleksą ar istorinio proceso segmentą 
nei kitas istorikas; aš stengsiuosi nustatyti struktūrinius šių apra- 
šymų komponentus. 

Mano nuomone, tokia procedūra pateisina dėmesį tiems nepa- 
prastiems klasikais tapusiems istorikams ir filosofams, kurių vei- 
kalai iki šiol tebėra laikomi galimais istorijos suvokimo modeliais: 


1960). Realistinę tapybą Vakarų dailėje Gombrichas kildina iš graikų menininkų pastangų 
pasakojamąją epų, tragedijų ir istorijos rašytojų techniką pritaikyti vaizduojamosios 
dailės kalbai. Ketvirtą Dailės ir iliuzijos skyrių apie skirtumus tarp konceptualiai griežtai 
apibrėžtos mitiškai orientuotos Artimųjų Rytų dailės ir pasakojamosios antimitinės grai- 
kų dailės naudinga būtų palyginti su garsiuoju įvadiniu Auerbacho Mimezės skyriumi, 
kuriame priešpriešinamas Pentateucho ir Homero pasakojimo stilius. Nereikia nė sakyti, 
kad šios dvi Auerbacho ir Gombricho pateiktos „realizmo“ karjeros vakarietiškame mene 
analizės ženkliai skiriasi. Visa Auerbacho studija yra gerokai hegeliška ir apokaliptinio 
tono, tuo tarpu Gombrichas laikosi neopozityvistinės (ir antihegeliškos) tradicijos, kuriai 
geriausiai atstovauja Karlas Popperis. Bet abu darbai nukreipti į bendrą problemą - į 
„Tealistinio“ vaizdavimo prigimties problemą, kuri ir yra svarbiausia šiuolaikinės isto- 
riografijos problema. Tačiau nė vienas jų nesiima analizuoti svarbiausios istorinio vaiz- 
davimo sąvokos, nors abiejuose darbuose pagrindiniu meno realizmo aspektu laikoma 
tai, ką galima pavadinti „istoriniu jausmu“. Tam tikra prasme aš apverčiau jų formu- 
luotes. Jie klausia, kokie yra „istoriniai“ „realistinio“ meno komponentai. O aš klausiu, 
kokie yra „meniniai“ „realistinės“ istoriografijos komponentai. Siekdamas atsakyti į 
pastarąjį klausimą, aš daug rėmiausi dviem literatūros teoretikais, kurių darbai pateikia 
tikras filosofines sistemas: Northropo Frye'aus Anatomy of Cribicism: Four Essays (Prin- 
ceton, 1975) ir Kenetho Burke A Grammar of Motives (Berkeley and Los Angeles, 1969). 
Taip pat daug pasisėmiau skaitydamas prancūzų kritikus struktūralistus: Lucieną Gold- 
manną, Rolandą Barthes'ą, Michelį Foucault ir Jacgues'ą Derrida. Visgi norėčiau pabrėžti, 
kad pastaruosius laikau tokiais pat tropologinių interpretacijos strategijų belaisviais, 
kokie buvo jų XIX amžiaus kolegos. Pavyzdžiui, neatrodo, jog Foucault suvokia, kad 
kategorijos, kurias jis vartoja analizuodamas humanitarinių mokslų istoriją, yra ne kas 
daugiau nei formalizuoti tropai. Tai esu nurodęs savo esė „Foucault Decoded: Notes 
from Underground“, History and Theory, 12, Nr. 1 (1973), p. 23-54. 

Mano nuomone, visą diskusiją apie literatūrinio „realizmo“ prigimtį klampina nepa- 
jėgumas kritiškai įvertinti, iš ko susideda tikrai „istoriška“ „tikrovės“ koncepcija. Įprasta 
taktika priešpriešina „istoriją“ ir „mitą“, tarsi pirmoji būtų visiškai empirinė, o antrasis — 
tiktai konceptualus, ir po to tarp šių polių įkurdina „fiktyvumo“ karaliją. Literatūra lai- 
koma daugiau ar mažiau realistine priklausomai nuo ją sudarančių empirinių ir kon- 
ceptualių elementų santykio. Tokia, pavyzdžiui, yra Frye'aus, taip pat Auerbacho ir 
Gombricho taktika, nors reikėtų nurodyti, kad Frye'us bent jau nagrinėjo šią problemą 
įtaigioje esė „New Directions from the Old“, in Fables of Identity (New York, 1963), kur 
analizuojamas istorijos, mito ir istorijos filosofijos santykis. Iš filosofų, tyrinėjusių „fikty- 
vius“ istorinių pasakojimų elementus, man naudingiausi buvo: W.B. Gallie, Philosophy 
and the Historical Understanding (New York, 1968); Arthur C. Danto, Analitical Philosophy 
of History (Cambridge, 1965); ir Louis O. Mink, „The Autonomy of Historical Under- 
standing“, in Philosophical Analysis and History, sud. Dray, ypač p. 179-186. 

istorikams Michelet, Rankei, Tocgueville'iui ir Burckhardtui; isto- 
rijos filosofams Hegeliui, Marxui, Nietzschei ir Crocei. Aptardamas 
šiuos mąstytojus, aš sudrumsiu diskusijos apie tai, kuris iš jų pa- 
teikia teisingiausią istorinių tyrinėjimų metodą, vandenį. Jų darbų 
kaip galimų istorinės reprezentacijos ar konceptualizacijos modelių 
statusas priklauso ne nuo „duomenų“, kuriuos jie naudojo savo 
apibendrinimams paremti, ar teorijų, kurias pasitelkė jiems paaiš- 
kinti; veikiau jis priklauso nuo jų istorinio lauko vizijos nuosek- 
lumo, rišlumo ir nušviečiamosios galios. Štai kodėl jų „paneigti“ 
arba „nepatvirtinti“ jų apibendrinimų negali nei nauji vėlesnių 
tyrimų atskleisti duomenys, nei naujai išplėtotos teorijos, kitaip 
interpretuojančios įvykių sekas, kurios buvo jų atvaizdavimo ir 
analizės objektas. Taigi galų gale jų darbai tampa istorinio pasa- 
kojimo ir konceptualizacijos modeliais dėl jiems būdingo ikikon- 
cepcinio ir savitai poetinio požiūrio į istoriją bei jos procesus. Visa 
tai, manau, pateisina mano bandymą XIX amžiaus istorinį mąstymą 
tyrinėti formalistiniu aspektu. 

Po to, kas pasakyta, tuoj pat paaiškėja, kad šių mąstytojų su- 
kurti darbai atstovauja alternatyvioms, iš pažiūros viena kitą pa- 
neigiančioms tiek istorinio proceso segmentų, tiek istorinio mąs- 
tymo užduočių sampratoms. Analizuojant jų sukurtus darbus kaip 
žodines struktūras, pasirodo, kad jiems būdingi radikaliai skir- 
tingi formalūs bruožai, jie disponuoja konceptualiais aparatais, 
kuriais iš esmės skirtingai aiškinami tie patys duomenų komplek- 
sai. Pavyzdžiui, pačiame paviršutiniame lygmenyje vieno istoriko 
darbas gali būti iš esmės diachroniškas ar procesualus (pabrė- 
žiantis istorinio proceso kaitą ir pasikeitimus), o kito gali būti 
sinchroniškas ir statiškas (pabrėžiantis struktūrinį tęstinumą). Ar- 
ba ten, kur vienas istorikas mato užduotį lyriniu ar poetiniu būdu 
iškviesti praėjusių amžių „dvasią“, kitas sieks prasiskverbti už 
faktų, kad atskleistų „dėsnius“ ar „principus“, kurių išraiška ar 
fenomenali forma ir yra tam tikro amžiaus „dvasia“. Paminint 
dar vieną esminį skirtumą, reikia pasakyti, jog kai kurie istorikai 
mano savo darbu visų pirma prisidedą prie tuometinių problemų 
ir konfliktų nušvietimo, o kiti yra linkę nuslopinti tokius dabarties 
rūpesčius ir mėgina nustatyti, kiek koks nors praeities laikotarpis 

skiriasi nuo jų gyvenamo meto, taip atskleisdami savo „antikva- 
rinę“ mMąstyseną. 

Apibendrinant galima teigti, jog nagrinėjamos kaip grynai for- 
malios žodinės struktūros, XIX amžiaus istoriografijos meistrų su- 
kurtos istorijos pateikia radikaliai skirtingas to, kas turėtų sudaryti 
„Istorijos veikalą“, sampratas. Tad norint nustatyti bendrus skirtin- 
gų XIX amžiuje sukurtų istorinio mąstymo rūšių bruožus, pirmiau- 
sia būtina išsiaiškinti, kokia galetų būti ideali tipinė „istorinio vei- 
kalo“ struktūra. Išryškinęs tokią idealią tipinę struktūrą, turėčiau 
kriterijų aspektams, kuriais turi būti apsvarstytas istorijos ar isto- 
rijos filosofijos veikalas bandant nustatyti jo unikalius struktūrinius 
elementus. Tuomet atsekdamas, kaip keitėsi būdai, kuriais istorijos 
mąstytojai apibūdina šiuos elementus ir išdėsto juos specifiniame 
pasakojime, kad sukeltų „aiškinimo įspūdį“, aš sugebėčiau nužy- 
mėti esminius tyrinėjamo periodo giliosios istorinės vaizduotės 
struktūros pasikeitimus. Tai savo ruožtu įgalins įvairius to laiko- 
tarpio istorijos mąstytojus apibūdinti kaip savito diskurso pasaulio, 
kuriame galimi skirtingi istorinio mąstymo „stiliai“, dalyvius. 


S Istorinio veikalo teorija 


Istorinio veikalo aptarimą pradėsiu išskirdamas tokius jo koncep- 
tualizavimo lygmenis: 1) kronika; 2) istorija [storyl; 3) siužeto sutei- 
kimo [emplotrment] tipas; 4) argumentacijos tipas ir 5) ideologinės po- 
tekstės tipas. „Kroniką“ ir „istoriją“ laikau „primityviais“ istorinio 
aprašymo „elementais“, bet abu jie yra duomenų atrinkimo iš neap- 
doroto istorinio šaltinio ir sutvarkymo, siekiant šaltinį daryti supran- 
tamesnį tam tikrai auditorijai, procesai. Šiuo požiūriu istorinis veika- 
las reiškia pastangą tarpininkauti tarp to, ką vadinsiu istoriniu lauku, 
neapdorotu istoriniu šaltiniu, kitais istoriniais aprašymais, ir auditorijos. 

Iš pradžių istorinio lauko elementai pertvarkomi į kroniką, rū- 
pimus įvykius išdėstant pagal jų pasirodymo laiką; toliau kronika 
pertvarkoma į istoriją, dėstant įvykius tarsi „spektaklio“ ar vyks- 
mo, turinčio pastebimą pradžią, vidurį ir pabaigą, sudėtines dalis. 
Ši kronikos transformacija į istoriją atliekama vienus kronikos įvykius 

apibūdinant kaip pradžios motyvus, kitus - kaip pabaigos moty- 
vus, o dar kitus - kaip pereinamuosius motyvus. Įvykis, tiesiog 
pažymimas nutikęs tam tikru laiku tam tikroje vietoje, transfor- 
muojamas į pradinį įvykį pasakojant jį šitaip: „Karalius atvyko į 
Vestminsterį 1321 metų liepos 3 dieną. Tuomet ir įvyko lemtingasis 
karaliaus ir žmogaus, vėliau pasikėsinusio į jo sostą, susitikimas, 
nors tuomet jiedviem atrodė skirta tapti geriausiais draugais...“ 
Pereinamasis motyvas savo ruožtu perspėja skaitytojus susilaikyti 
ir nespręsti apie pasakojamų įvykių reikšmę, kol pasirodys koks 
nors pabaigos motyvas: „Kol karalius keliavo į Vestminsterį, jo 
patarėjai perspėjo, kad ten jo laukia priešai ir kad menkos buvo 
karūnai palankaus susitarimo perspektyvos.“ Pabaigos motyvas 
nurodo tariamą proceso ar įtemptos situacijos pabaigą ar atomazgą: 
„1333 metų balandžio 6 dieną įvyko Balybourno mūšis. Karaliaus 
pajėgos nugalėjo, maištininkų liko sutriuškintos. Pagaliau Hauf- 
kastlio sutartis 1333 metų birželio 7 dieną karalystėje sugrąžino 
taiką — nors tai buvo netvirta taika, po septynerių metų pražuvusi 
religinių kovų liepsnose.“ Šitaip motyvais užkodavus įvykių seką, 
skaitytojui pateikiama istorija; įvykių kronika paverčiama užbaigtų 
diachroniniu procesu, apie kurį galima klausinėti tarsi turint rei- 
kalą su sinchronine santykių struktūra? 

Istorinės istorijos atkuria įvykių grandines nuo socialinių ir kul- 
tūrinių procesų pradžių iki (laikinų) pabaigų taip, kaip to neprivalo 
daryti kronikos. Kronikos, griežtai kalbant, būna neužbaigtos. Iš 


“Skirtumai tarp kronikos, istorijos ir siužeto, kuriuos bandžiau atskleisti šioje dalyje, 
gali būti vertingesni istorinių darbų nei grožinės literatūros studijoms. Priešingai nei 
grožinės literatūros kūriniai, pvz., romanas, istoriniai darbai sudaryti iš įvykių, egzis- 
tuojančių už rašytojo sąmonės ribų. Romane papasakoti įvykiai gali būti sukurti taip, 
kaip jie negalėtų vykti (ar neturėtų vykti) istorijoje. Dėl to sunku įžvelgti skirtumą tarp 
įvykių kronikos ir istorijos grožinėje literatūroje. Tam tikra prasme tokio romano kaip 
Manno Budenbrokai „istorija“ yra neatskiriama nuo knygoje aprašomų įvykių „kronikos“, 
net jei ir galime atskirti „Kkroniką-istoriją“ nuo siužeto (šiuo atveju ironiškos tragedijos). 
Priešingai nei romano rašytojas, istorikas susiduria su patikrinamu jau nustatytų įvykių 
chaosu, iš kurio jam tenka išsirinkti istorijos, kurią ketina papasakoti, elementus. Jis 
kuria savo istoriją įtraukdamas vienus faktus ir atmesdamas kitus, vienus pabrėždamas, 
o kitus nustumdamas į antrą planą. Taip atmetant, pabrėžiant ir nustumiant kuriama 
tam tikro tipo istorija. Kitaip sakant, savo istorijai jis „suteikia siužetą“. Apie istorijos ir 
siužeto skirtumą žr. Šklovskio, Eichenbaumo ir Tomaševskio, rusų formalistų mokyklos 
atstovų, esė Russian Formalist Criticism: Four Essays, sud. Lee T. Lemon ir Marion J. Reis 
(Lincoln, Neb., 1965); ir Frye, Anatomy, p. 52-53, 78-84. 

principo jos neturi nė pradžios; jos tiesiog prasideda, kai metraš- 
tininkas ima užrašinėti įvykius. Jos neturi nei kulminacijų, nei ato- 
mazgų; jos gali tęstis be galo. Tačiau istorijos turi įžvelgiamą formą 
(net jei ši forma tėra chaotiškos būsenos atvaizdas), kuri jose aprė- 
piamus įvykius atskiria nuo įvykių, galinčių pasirodyti išsamioje 
tą patį laikotarpį apimančioje kronikoje. 

Kartais sakoma, kad istoriko tikslas yra aiškinti praeitį „suran- 
dant“, „nustatant“ ar „atskleidžiant“ kronikose slypinčias „istori- 
jas“; O „istorija“ ir „grožinė literatūra“ skiriasi tuo, kad istorikas 
„Suranda“ istorijas, tuo tarpu rašytojas jas „sukuria“. Tačiau toks 
istoriko tikslo supratimas užmaskuoja „kūrybos“ vaidmens istori- 
ko darbe mastą. Tas pats įvykis gali būti panaudotas kaip vis kitoks 
skirtingų istorinių istorijų elementas priklausomai nuo vaidmens, 
jam tenkančio specifiniais motyvais apibūdinant įvykių, kuriems 
jis priklauso, kompleksą. Trijose skirtingose istorijose karaliaus 
mirtis gali būti ir pradžia, ir pabaiga, ir paprasčiausiai pereinamasis 
įvykis. Kronikoje šis įvykis tiesiog yra „savo vietoje“ kaip sekos 
dalis; jis „nefunkcionuoja“ kaip istorijos elementas. Istorikas kroni- 
kos įvykius pagal reikšmę išdėsto hierarchiškai, priskirdamas jiems 
skirtingas istorijos elementų funkcijas taip, kad atskleistų viso įvy- 
kių komplekso, suvokiamo kaip suprantamas, pastebimą pradžią, 
vidurį ir pabaigą turintis procesas, formalųjį rišlumą. 

Pasirinktų kronikos įvykių pertvarkymas į istoriją iškelia tam 
tikrų klausimų, kuriuos istorikas, konstruodamas savo pasakojimą, 
privalo numatyti ir į juos atsakyti. Klausimai būna tokio pobūdžio: 
„Kas įvyko vėliau?“, „Kaip tai įvyko?“, „Kodėl įvyko šitaip, o ne 
kitaip?“, „Kuo viskas galų gale baigėsi?“ Šie klausimai nulemia 
pasakojamąją taktiką, kurią istorikas pasitelkia konstruodamas 
savo istoriją. Bet tokie klausimai apie įvykių tarpusavio ryšius, 
paverčiantys juos sektinos istorijos elementais, turėtų būti skiriami 
nuo kitokio pobūdžio klausimų: „Kas iš viso to išeina?“, „Kokia 
viso to prasmė?“ Tokie klausimai susiję su įvykių komplekso, su- 
vokiamo kaip užbaigta istorija, struktūra ir reikalauja sinoptiškai 
nuspręsti, koks yra šios istorijos santykis su kitomis kronikoje „ran- 
damomis“, „nustatomomis“ ar „atskleidžiamomis“ istorijomis. Atsa- 
kyti į juos galima keliais būdais. Šiuos būdus vadinsiu: 1) aiškinimu 

suteikiant siužetą; 2) aiškinimu argumentuojant; 3) aiškinimu per 
ideologinę potekstę. 


S Aiškinimas suteikiant siužetą 


Istorijos įprasminimas nustatant papasakotos istorijos tipą vadina- 
mas aiškinimu suteikiant siužetą. Jeigu pasakodamas istorikas su- 
teikia istorijai tragedijos struktūrą turintį siužetą, jis „aiškinamas“ 
vienaip; jeigu jis konstruojamas kaip komedija, jis „aiškinamas“ 
kitaip. Siužeto suteikimas - tai būdas, kai istorijos pavidalo įvykių 
grandinė palaipsniui atskleidžiama kaip tam tikro tipo istorija. 
Sekdamas keliu, kurį Northropas Frye'us nurodė savo Kritikos 
anatomijoje, aš skiriu bent keturis siužeto suteikimo būdus: herojinį 
romaną, tragediją, komediją ir satyrą. Jų gali būti ir daugiau, pa- 
vyzdžiui, epas; taip pat kokiame nors istoriniame aprašyme gali 
būti vienokio siužeto istorijų, kurios tėra visai kitokiu siužetu pa- 
teikto įvykių komplekso aspektai ar epizodai. Bet kiekvienas isto- 
rikas yra verčiamas visam jo pasakojimą sudarančių istorijų rin- 
kiniui suteikti vienos suprantamos ar archetipinės istorijos formos 
siužetą. Pavyzdžiui, Michelet visas savo istorijas kūrė herojinio 
romano forma, Ranke - komedijos, Tocgueville'is vartojo tragedijos 
formą, o Burckhardtas - satyros. Epinė siužeto struktūra greičiau- 
siai būdinga kronikai. Svarbu tai, kad kiekvienai istorijai, net pačiai 
„Sinchroniškiausiai“ ar „struktūralistinei“, yra suteiktas koks nors 
siužetas. Satyra pasiūlė formaliuosius principus, leidžiančius taria- 
mai „nepasakojamąją“ Burckhardto istoriografiją atpažinti kaip 
tam tikro tipo istoriją. Nes, kaip parodė Frye'us, ironiškai sukonst- 
ruotos istorijos (o satyra yra beletristinė ironijos forma) veikia bū- 
tent žlugdydamos įprastus kitokio siužeto istorijose (herojiniame ro- 
mane, komedijoje ar tragedijoje) pateikiamų atomazgų lūkesčius.“ 


* Suprantu, kad, vartodamas Frye'aus siužeto struktūrų terminologiją ir klasifikaciją, 
atsiduodu literatūros teoretikų, nesutinkančių su jo taksonomijos bandymais ar siūlančių 
kitokias taksonomijas, kritikai. Neketinu tvirtinti, kad Frye'aus kategorijos yra vienintelės 
tinkamos literatūrinių žanrų, stilių, mythoi ir kt. klasifikacijai; bet man jos atrodė ypač 
naudingos istoriniams veikalams analizuoti. Svariausia Frye'aus literatūrinės teorijos 

Herojinis romanas iš esmės yra savo tapatybės nustatymo dra- 
ma, kurią simbolizuoja herojus, peržengiantis patirties pasaulį, 
nugalintis jį ir galutinai iš jo išsivaduojantis - tokia drama kelia 
asociacijas su Gralio legenda ar su Kristaus prisikėlimo istorija 
krikščioniškoje mitologijoje. Tai - gėrio triumfo prieš blogį, dorybės 
triumfo prieš ydą, šviesos triumfo prieš tamsą ir žmogaus, kurį 
pasaulyje įkalino Nuopuolis, galutinės to pasaulio transcendencijos 
drama. Archetipinė satyros tema yra visiška priešingybė išganymo 
dramai herojiniame romane; tai iš esmės drama apie pasmerkimą, 
drama, persmelkta suvokimo, kad žmogus tėra pasaulio kalinys, o 
ne jo šeimininkas, ir pripažinimo, jog Žmogaus sąmonė ir valia 
niekuomet taip ir nepajėgs visiškai nugalėti tamsios mirties jėgos, 
nuolatinio Žmogaus priešo. 

Komedija ir tragedija, kita vertus, siūlo galimybę bent dalinai 
išsivaduoti iš Nuopuolio situacijos ir bent laikinai palengvinti susi- 
skaldymo būseną, apimančią Žmones šiame pasaulyje. Tačiau mi- 
tiniuose archetipuose, kurių sublimuotos formos yra tragedijos ir 


kritika, regis, yra tokia: nors jo analizės metodas pakankamai tinka antraeiliams litera- 
tūros žanrams, tokiems kaip pasaka ar detektyvas, jis yra pernelyg nelankstus ir ab- 
straktus tokiems sudėtingos sandaros ir daugybės lygmenų kūriniams kaip Karalius Lyras, 
Prarasto laiko beieškant ar net Prarastas rojus. Galbūt tai tiesa; greičiausiai taip ir yra. Tačiau 
Frye'aus pagrindinių mitinės ir legendinės literatūros formų analizė labai gerai tinka 
paprastoms siužeto suteikimo formoms tokiose „suvaržytose“ meno rūšyse kaip isto- 
riografija išryškinti. Istorinės „istorijos“, rodos, pakliūva į Frye'aus išskirtas kategorijas 
būtent todėl, kad istorikas yra linkęs vengti konstruoti sudėtingas peripetijas, kurios 
yra romanisto ar dramaturgo duona. Būtent todėl, jog istorikas neseka (ar bent tvirtina 
nesekąs) istorijos „vardan jos pačios“, jis yra linkęs savo istorijoms suteikti pačias įpras- 
čiausias siužeto formas —- kaip pasaka ir detektyvas arba herojinis romanas, komedija, 
tragedija ar satyra. 

Galima prisiminti, kad įprastinio išsilavinimo XIX amžiaus istorikas buvo auklėjamas 
klasikinės ir krikščioniškos literatūros dvasia. Šios literatūros mythoi teikė jam istorijų 
formų atsargas, kuriomis jis galėjo remtis pasakojimo tikslais. Tačiau būtų klaidinga 
manyti, jog net toks subtilus istorikas kaip Tocgueville'is būtų sugebėjęs šioms istorijos 
formoms suteikti tokius pavidalus, kaip didieji poetai, pavyzdžiui, Shakespeare'as ar 
Racine'as. Kalbėdami apie „tragediją“ ar „komediją“ istorikai, tokie kaip Burckhardtas, 
Marxas, Michelet ar Ranke, dažniausiai labai paprastai supranta šių terminų reikšmes. 
Kitaip yra Hegelio, Nietzsches ir (mažesniu mastu) Croces atveju. Išmanydami estetiką, 
šie trys filosofai žanrą suprato kur kas sudėtingiau ir todėl rašė kur kas sudėtingesnes . 
istorijas. Apskritai istorikai, net ir būdami kritiški savo šaltinių atžvilgiu, dažniausiai 
yra linkę būti naivūs pasakotojai. Frye'aus pagrindinių siužeto struktūrų apibūdinimą 
žr. Anatomy, p. 158-238. Apie Frye'ų žr. Geoffrey Hartman, „Ghostlier Demarčations: 
The Sweet Science of Northrop Frye“, in Beyond Formalism: Literary Essays, 1958-1970 
(New Haven and London, 1971), p. 24—41. 

komedijos siužeto struktūros, šios laikinos pergalės suvokiamos 
skirtingai. Komedijai užtenka vilties, kad žmogus laikinai pasieks 
pergalę prieš pasaulį - ją įkvepia tai, jog visuomeniniame ir gam- 
tiniame pasauliuose veikiančios jėgos kartais susitaiko. Tokius susi- 
taikymus simbolizuoja šventiniai įvykiai, kuriuos komiškas rašyto- 
jas tradiciškai naudoja savo dramatiškiems kaitos ir transformacijų 
aprašymams užbaigti. Tragedijoje nebūna šventinių įvykių, nebent 
netikri ar iliuziniai; joje veikiau leidžiama suprasti, kad žmonių 
susiskaldymas yra dar baisesnis, nei dramos pradžioje jį vaizdavo 
tragiškasis agonas. Vis dėlto protagonisto žlugimas ir jo gyvenamo 
pasaulio supurtymas tragiškos pjesės pabaigoje nelaikomi visuo- 
tinai grėsmingais tiems, kurie atlaiko agoniškąjį išbandymą. Šį tą 
laimi susidūrimo stebėtojų sąmonė. Laimėjimu laikoma tai, kad 
protagonisto kova prieš pasaulį privertė apsireikšti žmogišką egzis- 
tenciją valdantį dėsnį. 

Susitaikymai komedijos pabaigoje yra Žmonių susitaikymai su 
žmonėmis, Žmonių susitaikymai su pasauliu ir su savo visuomene; 
visuomenė dėl iš pažiūros nepakeičiamai priešingų pasaulio ele- 
mentų konflikto vaizduojama tapusi tyresnė, sveikesnė ir gyvybin- 
gesnė; šie elementai atskleidžiami kaip palaipsniui suderinami, 
sujungiami tarpusavyje ir su kitais. Susitaikymai tragedijos pabai- 
goje būna kur kas niūresni; jie veikiau primena Žmogaus rezignaciją 
gyvenimo sąlygų, kuriomis jis turi triūsti pasaulyje, atžvilgiu. Šios 
sąlygos savo ruožtu tvirtinamos esančios nepakeičiamos ir amži- 
nos, ir leidžiama suprasti, kad žmogus negali jų pakeisti, tad turi 
dirbti prie jų prisitaikydamas. Jos nubrėžia to, ko galima tikėtis ir ko 
teisėtai galima siekti, ieškant pasaulyje saugumo ir sveikatos, ribas. 

Herojinis romanas ir satyra atrodytų esą vienas kitą neigiantys 
būdai tikrovės procesams suteikti siužetą. Vien kalba apie roman- 
tinę satyrą reikštų loginį prieštaravimą. Galiu pagrįstai įsivaizduoti 
satyrinį romaną, bet tai, ką vadinčiau šiuo terminu, būtų vaiz- 
davimo forma, skirta ironiška poza atskleisti romantiško pasaulio 
suvokimo kvailybę. Tačiau, kita vertus, aš galiu kalbėti apie ko- 
mišką satyrą ir satyrinę komediją arba apie satyrinę tragediją ir 
tragišką satyrą. Bet čia reikia atkreipti dėmesį į tai, kad santykis 
tarp žanro (tragedija ar komedija) ir (satyrinio) būdo, kuriuo jis 


ĮVADAS: ISTORIJOS POETIKA 13 


sukurtas, skiriasi nuo to, kuris atsiranda tarp herojinio romano 
žanro ir galimų jo sukūrimo (tragiško, komiško) būdų. Komedija 
ir tragedija vaizduoja romantinio pasaulio proceso suvokimo ribo- 
tumą, siekdamos rimtai pažvelgti į jėgas, trukdančias bandymui 
viltimi. Komedijoje ir tragedijoje į konfliktą žiūrima rimtai, net jei 
pirmoji baigiasi galutinio priešiškų jėgų susitaikymo vizija, o antro- 
ji - Žmogui priešiškų jėgų prigimties atsiskleidimu. Romantiškam 
rašytojui atrodo įmanoma Žmogaus išganymo dramos, kurią jis regi 
savo galutinės Žmogaus pergalės prieš patirties pasaulį vizijoje, 
struktūroje asimiliuoti komedijoje ir tragedijoje atskleidžiamas 
žmogiškosios egzistencijos tiesas. | 

Satyra išryškina kitokius herojiniame romane, komedijoje ir 
tragedijoje atskleidžiamų Žmogaus egzistencijos vilčių, galimybių 
ir tiesų ribotumus. Joje į šias viltis, galimybes ir tiesas žvelgiama 
ironiškai, suvokiant, jog sąmonė esmiškai netinka laimingai gy- 
venti pasaulyje ar visiškai jį suvokti. Satyra suponuoja, kad hero- 
jinio romano, komedijos ir tragedijos žanrų dramatiškai perteikia- 
mos pasaulio vizijos esmiškai neatitinka tikrovės. Kaip meno stilių 
ar literatūrinės tradicijos evoliucijos fazė, satyrinio vaizdavimo 
būdo pasirodymas reiškia įsitikinimą, kad pasaulis paseno. Pana- 
šiai kaip ir filosofija, satyra „pilkai tapo ant pilko“, suvokdama 
savo pačios kaip pasaulio paveikslo neadekvatumą. Todėl ji rengia 
sąmonę atmesti visas rafinuotas pasaulio konceptualizacijas ir nu- 
mato grįžimą prie mitinio pasaulio ir jo procesų suvokimo. 

Šios keturios archetipinės istorijos formos suteikia mums instru- 
mentus įvairiems aiškinimo įspūdžio tipams, kurių istorikas gali 
imtis naratyviniame siužeto suteikimo lygmenyje, apibūdinti. Jos 
taip pat mums leidžia diachroninius, ar procesualius, pasakojimus, 
kokius kūrė Michelet ar Ranke, skirti nuo sinchroninių, ar statiškų, 
pasakojimų, parašytų Tocgueville'io ar Burckhardto. Struktūros 
transformacijos aspektas pirmuosiuose yra svarbiausias vaizda- 
vimą valdantis principas. Antruosiuose vyrauja struktūrinio tęs- 
tinumo (Tocgueville'io darbuose) ar statiškumo (Burckhardto) 
aspektas. Tačiau skirtumas tarp sinchroninio ir diachroninio isto- 
rinės tikrovės vaizdavimo neturėtų reikšti, jog tai yra nesuderinami 

būdai istoriniam laukui suteikti siužetą. Šis skirtumas paprasčiau- 
siai nurodo skirtingus tęstinumo ir kaitos santykio interpretavimo 
akcentus tam tikrame istorinio proceso visumos vaizde. 
Tragedijos ir satyros siužeto suteikimo būdai dera su istorikų, 
kronikoje minimų įvykių sumaištyje ar už jos įžvelgiančių nekin- 
tamą santykių struktūrą ar amžiną To Paties grįžimą Kitokio pavi- 
dalu, interesais. Herojinis romanas ir komedija pabrėžia naujų jėgų 
ar sąlygų atsiradimą iš procesų, kurie iš pažiūros atrodo iš esmės 
nekintantys ar keičiantys tik savo reiškimosi formas. Bet kiekviena 
iš šių archetipinių siužeto struktūrų numato kognityvinės opera- 
cijas, kuriomis istorikas siekia „paaiškinti“ tai, kas „iš tikrųjų vyko“ 
proceso, kurio vaizdą jos pateikia tikrąja savo forma, metu. 


S Aiškinimas formaliai argumentuojant 


Be konceptualizavimo lygmens, kuriame istorikas suteikia siužetą 
savo pasakojamajam to, „kas įvyko“, aprašymui, yra dar vienas 
lygmuo, kuriame jis gali siekti pagaliau išaiškinti „viso to pras- 
mę“ ar „kas iš viso to išeina“. Šiame lygmenyje aš įžvelgiu ope- 
raciją, kurią vadinsiu aiškinimu argumentuojant formaliai, atvirai 
ar diskursyviniu būdu. Taip argumentuojant tai, kas vyksta isto- 
rijoje, aiškinama pasitelkiant derinimo principus, naudojamus kaip 
pripažintus istorinio aiškinimo dėsnius. Šiame konceptualizacijos 
lygmenyje istorikas aiškina istorijos įvykius (ar tą įvykių formą, 
kurią jis jiems primetė suteikdamas jiems tam tikrą siužetą), konst- 
ruodamas nomologinę dedukcinę argumentaciją. Ši argumentacija“ 
gali būti analizuojama kaip silogizmas, susidedantis iš pagrindinės 
prielaidos, kokio nors pripažinto universalaus priežastinio ryšio 
dėsnio, antrosios prielaidos — apibrėžtų to dėsnio galiojimo sąly- 
gų, ir išvados, kurioje iš tikrųjų nutikę įvykiai kaip loginė būti- 
nybė dedukuojami iš prielaidų. Tikriausiai geriausiai žinomas iš 
tokių pripažintų dėsnių yra Marxo antstato ir bazės santykio dės- 
nis. Šis dėsnis teigia, kad atsiradus pasikeitimų bazėje (susidedan- 
čioje iš gamybos priemonių ir jų savitarpio santykio būdų) keisis 
ir sudėtinės antstato dalys (socialinės ir kultūrinės institucijos), bet 

grįžtamojo ryšio tarp jų nėra (t.y. sąmonės pasikeitimai nesukelia 
pasikeitimų bazėje). Kiti tokių tariamų dėsnių pavyzdžiai (tokie 
kaip „Blogi pinigai išstumia gerus“ ar net tokios banalios pastabos 
kaip „Aukštai kilęs žemai krinta“) paprastai bent tyliai pasitelkia- 
mi istorikui mėginant paaiškinti kokį nors reiškinį, tarkim, Didžiąją 
depresiją ar Romos imperijos žlugimą. Sveikaprotiška ar konven- 
cionali pastarųjų apibendrinimų prigimtis neturi jokios įtakos jų 
kaip nuspėjamų pagrindinių nomologinės dedukcinės argumen- 
tacijos, kuria aiškinami pasakojimo įvykiai, prielaidų statusui. Šių 
apibendrinimų prigimtis tik nurodo apskritai protomokslinį isto- 
rinio aiškinimo pobūdį ar socialinių mokslų, iš kurių galėtų būti 
pasiskolinti tokie reikiamai pakeisti ar griežčiau suformuluoti api- 
bendrinimai, netinkamumą. 

Svarbu tai, jog kadangi istorikas pateikia aiškinimus, kuriais jo 
pasakojimo įvykių konfigūracijos aiškinamos panašiai kaip nomo- 
loginės dedukcinės argumentacijos atveju, tokius aiškinimus reikia 
skirti nuo aiškinimo įspūdžio, pasiekiamo istorikui suteikiant pasa- 
kojimui tam tikro tipo istorijos siužetą. Taip yra ne todėl, kad siužeto 
suteikimo negalima traktuoti kaip tam tikro aiškinimo nomolo- 
giniu dedukciniu būdu. Iš tiesų suteiktą tragišką siužetą galima 
laikyti Žmonių prigimtį ir visuomenes tam tikrose situacijose val- 
dančių dėsnių pritaikymu ir, kadangi tokios situacijos susikūrė tam 
tikru laiku ir tam tikroje vietoje, galima mėginti jas paaiškinti pasi- 
telkiant minėtus principus, panašiai kaip gamtiniai reiškiniai aiški- 
nami nurodant visuotinius, jų santykius numanomai valdančius 
priežastinius dėsnius. 

Aš tarsi tvirtinu, kad tiek, kiek istorikas pasitelkia „siužetą“, 
kuriuo jo pasakojamos istorijos įvykiams suteikiamas tam tikras 
formalusis rišlumas, jis daro tą patį, ką ir mokslininkas, kai šis 
nustato nomologinio dedukcinio įrodymo, sudarančio aiškinimą, 
elementus. Bet vis dėlto aš įžiūriu skirtumą tarp to, kad istorijos 
apskritai elementais laikomiems istorijos įvykiams suteikiamas 
siužetas, ir to, kad šie įvykiai apibūdinami kaip priežastinių ryšių, 
manomai egzistavusių tam tikrose laiko ir erdvės srityse, matricos 
elementai. Trumpai tariant, šiuo momentu aš už gryną pinigą pri- 
imu istoriko pretenzijas kurti kartu ir meną, ir mokslą, bei įprastą 

istoriko tiriamojo darbo ir jo pasakojamosios veiklos skirtį. Mes pripa- 
žįstame, kad viena yra pristatyti „tai, kas įvyko“, ir „kodėl taip 
įvyko“, ir visai kas kita yra pateikti pasakojimo formos žodinį 
modelį, kuriuo vienos situacijos išsirutuliojimo į kitą procesas aiški- 
namas remiantis bendrais priežastingumo dėsniais. 

Bet istorija skiriasi nuo mokslų būtent todėl, kad istorikai nesu- 
taria ne tik dėl to, kokie yra priežastiniai dėsniai, kuriuos jie gali 
pasitelkti įvykių sekoms aiškinti, bet ir dėl to, kokią formą turėtų 
įgyti „mokslinis“ aiškinimas. Disputas apie tai, ar gamtamoks- 
liniams ir istoriniams aiškinimams turi būti būdingi tokie patys 
formalieji bruožai, turi ilgą istoriją. Dispute keliama problema, ar 
moksliniams aiškinimams pasitelkiami dėsniai turi savo atitikme- 
nis vadinamuosiuose humanitariniuose, arba dvasiniuose, moks- 
luose, tokiuose kaip sociologija ir istorija. Fizikinių mokslų pa- 
žangą, atrodo, skatina tai, jog įsteigtų mokslininkų bendrijų nariai 
retkarčiais susitaria, kas bus laikoma moksline problema, kokia 
turės būti mokslinio aiškinimo forma ir kokių rūšių duomenis bus 
galima laikyti moksliniais įrodymais tikrai moksliniame tikrovės 
aprašyme. Tarp istorikų tokių sutarimų nėra ir niekada nebuvo. 
Tai gali paprasčiausiai atspindėti protomokslinę istoriografinės 
veiklos prigimtį, bet kartu svarbu turėti omeny šį įgimtą nesu- 
tarimą (ar sutarimo trūkumą) dėl to, kas turėtų būti laikoma spe- 
cifiškai istoriniu kokio nors istorinių reiškinių komplekso aiški- 
nimu. Nes tai reiškia, kad istorinius aiškinimus linkstama grįsti 
įvairiomis metaistorinėmis prielaidomis apie istorinio lauko pri- 
gimtį, prielaidomis, iš kurių kyla įvairios istoriografinėje analizėje 
naudojamų aiškinimo tipų koncepcijos. 

Istotiografiniai disputai „interpretacijos“ lygmenyje iš tiesų tėra 
disputai apie „tikrąją“ istoriko veiklos prigimtį. Istorijos padėtis 
tebėra koncepcinė anarchija, - tokia buvo gamtos mokslų padėtis 
XVI amžiuje, kai egzistavo tiek skirtingų „mokslinės veiklos“ sam- 
pratų, kiek buvo metafizinių pozicijų. XVI amžiuje sampratų, koks 
turėtų būti „mokslas“, įvairovė atspindėjo „tikrovės“ sampratų ir 
iš jų kilusių epistemologijų įvairovę. Lygiai taip pat disputai, kokia 
turėtų būti „istorija“, atspindi tokią pat sampratų, kas turėtų sudaryti 
tikrą istorinį aiškinimą, taigi ir istoriko užduoties sampratų įvairovę. 

Nereikia nė sakyti, kad dabar aš kalbu ne apie disputus, pasi- 
rodančius profesinių žurnalų recenzijų puslapiuose, kur kvestio- 
nuojama konkretaus istoriko erudicija ar preciziškumas. Kalbu 
apie klausimus, kylančius, kai du ar daugiau maždaug vienodos 
erudicijos ir teorinio pasiruošimo mokslininkai pateikia alternaty- 
vias, nors nebūtinai viena kitą paneigiančias, to paties istorinių 
įvykių komplekso interpretacijas arba skirtingus atsakymus į 
tokius klausimus kaip „Kokia tikroji renesanso prigimtis?“ Čia 
kalbama apie bent viename konceptualizacijos lygmenyje pasitai- 
kančias skirtingas istorinės tikrovės prigimties sampratas ir apie 
istoriniam aprašymui, suprantamam kaip formalioji argumen- 
tacija, tinkamą formą. Sekdamas Stepheno C. Pėpperio Hipotezėse 
apie pasaulį pateikta analize, išskyriau keturias formų, kurias gali 
įgyti diskursyvine argumentacija laikomas istorinis aiškinimas, 
paradigmas: formistinę, organicistinę, mechanicistinę ir konteks- 
tualistinę.“ 

Formistinė tiesos teorija siekia nustatyti unikalias istorinį lauką 
užpildžiusių objektų savybes. Taigi formistas mano, kad aiški- 
nimas yra užbaigtas, kai konkretus objektų kompleksas yra tei- 
singai atpažintas, nustatytos jo klasinės, bendrosios ir specifinės 
savybės ir pritvirtintos jo specifiką liudijančios etiketės. Minėti 
objektai gali būti individai ar kolektyvai, atskirybės ar bendrybės, 
konkretūs esiniai ar abstrakcijos. Šitaip įsivaizduojamo istorinio 


" Pastabas, išsakytas apie Frye'ų 6 išnašoje, mutatis mutandi galima pritaikyti Pepperio 
pagrindinių filosofinės refleksijos formų sampratai. Žinoma, didieji filosofai - Platonas, 
Aristotelis, Descartes'as, Hume'as, Kantas, Hegelis, Millis - nepasiduoda redukuojami į 
Pepperio archetipus. Bent jau jų mintis užima padėtį tarp dviejų ar daugiau doktriniškų 
Pepperio išskiriamų pozicijų. Tačiau Pepperio idealūs tipai siūlo labai patogią papras- 
tesnių filosofinių sistemų ar pasaulėžiūrų klasifikaciją - tokias bendras tikrovės samp- 
ratas mes aptinkame istorikų darbuose, kai jie kalba kaip filosofai, tai yra kai jie pasitelkia 
kokią nors bendrą tikrovės sampratą, apeliuoja į kokią nors bendrą tiesos ir verifikacijos 
teoriją, išveda kokias nors tariamai pripažintų tiesų etines išvadas ir pan. Dauguma 
istorikų retai pakyla virš tokio filosofinio išprusimo lygio kaip, tarkim, Edmundo Bur- 
ke'o. Didysis vigas, be abejo, turėjo pasaulėžiūrą, tačiau vargu ar galima ją pripažinti 
„Hilosofija“. Taip yra su dauguma istorikų, neišskiriant nė Tocgueville'io. Didieji istorijos 
filosofai, priešingai, linkę ir sukurti filosofiją, ir išplėtoti pasaulėžiūrą. Šia prasme jie yra 
labiau „kognityviai atsakingi“ nei istorikai, kurie didžia dalimi perima pasaulėžiūrą ir 
laiko ją kognityviai atsakinga filosofine pozicija. Apie pagrindines „hipotezes apie pa- 
saulį“ žr. Stephen C. Pepper, World Hypotheses: A Study in Evidence (Berkeley and Los 
Angeles, 1966), 2 d., p. 141 ir toliau. 

aiškinimo tikslas yra išsklaidyti visų istorinio lauko objektų pana- 
šumo įspūdį. Kai istorikas nustato konkrečių lauko objektų uni- 
kalumą ar jame aptinkamą reiškinių tipų įvairovę, jis pateikia bū- 
tent formistinį lauko aiškinimą. 

Formistinis aiškinimo būdas aptinkamas Herderio, Carlyle'io, 
Michelet darbuose, romantinių istorikų ir didžiųjų istorijos pasa- 
kotojų, tokių kaip Niebuhras, Mommsenas ir Trevelyanas, darbuo- 
se - istoriografijoje, kurioje pagrindiniu istoriko darbo tikslu laiko- 
mas istorinio lauko įvairovės, spalvingumo ir ryškumo aprašymas. 
Žinoma, istorikas formistas gali būti linkęs apibendrinti istorinio 
proceso kaip visumos pobūdį, pavyzdžiui, Carlyle'as jį apibūdino 
kaip „nesuskaičiuojamų biografijų esenciją“. Bet įvairių aiškina- 
mus „įvykius“ sudarančių veikėjų, veiksnių ir veiksmų unikalumas 
formistinėse istorinio aiškinimo sampratose yra pagrindinis tyrimo 
tikslas, o ne „fonas“ ar „scena“, kurioje pasirodo esiniai.? 


* Kennetho Burke'o kritinė terminologija man buvo patogiausia bandant apibūdinti 
tai, ką pavadinau „istoriniu lauku“, pirmesniu už istoriko pateikiamą analizę ir vaizdą. 
hipotetinių „gramatinių“ elementų penketą: scena, veikėjas, veiksmas, veiksnys ir tikslas. 
Tai, kaip šie elementai apibūdinami juos vaizduojančioje dramoje ir koks santykinis 
svoris teikiamas jiems kaip priežastinėms jėgoms, atskleidžia pasaulėžiūrą, būdingą 
kiekvienam tikrovės atvaizdui. Pavyzdžiui, rašytojas materialistas bus linkęs pabrėžti 
„scenos“ elementą (įvairiai suvokiamą aplinką) „veikėjo“, „veiksmo“, „veiksnio“ ir „tiks- 
lo“ sąskaita taip, kad pastarieji elemetai būtų neką daugiau nei šalutiniai pirmo elemento 
galybės reiškiniai. Rašytojas idealistas, priešingai, bus linkęs visur įžvelgti „tikslą“, o 
pačią „sceną“ pavers neką daugiau nei iliuzija. Bendrą aptarimą žr. Burke, A Grammar of 
Motives, p. 3-20. . 

Burke'o teorijos, nors ir patogios kaip priemonė istoriko neapdoroto „istorinio lauko“ 
sampratai apibūdinti, nėra tiek parankios apibūdinti tam, ką istorikas galėtų daryti su 
tuo lauku po to, kai jis tampa „gramatiškai“ užkoduotas. Jo knyga Khetoric of Motives 
(Berkeley and Los Angeles, 1965), skirta moralinėms literatūrinio vaizdavimo plotmėms 
tirti, ir Language as Symbolic Action (Berkeley and Los Angeles, 1968), skirta sekuliarizuotai 
viduramžiško „anagoginio“ prasmės ir reikšmės lygmens versijai pateikti, yra nuviliamai 
konvencionalios. Burke'as, be abejonės, teisus, teigdamas, jog kruopšti visų literatūrinių 
tikrovės atvaizdų, kad ir kokie jie būtų „realistiniai“, analizė atskleidžia jų alegoriškumą. 
Bet kai jis toliau klasifikuoja juose galimų alegorijų tipus, jis pasiūlo neką daugiau nei 
marksistinės, froidistinės ir antropologinės simbolikos kompiliaciją; tos simbologijos 
pačios yra tik alegorinės „tikrovės“, kurią paprasčiausiai ketina analizuoti, reprezen- 
tacijos. Traktuojamos kaip alegorijos, istorijos pasirodo įmanomos analizuoti Frye'aus 
pasiūlytais metodais. Traktuojamą kaip kognityviai atsakingo diskurso formą, istoriją, 
atrodo, galima apibūdinti vartojant Pepperio terminologiją. O traktuojant ją kaip moralės 
teritoriją, istoriją, pasirodo, įmanoma tiksliai aprašyti pasitelkus Mannheimo žinių socio- 
logijos pasiūlytus terminus, apie tai žr. toliau, 11 išnašą. 

Vartojant Pepperio terminus, analitinės operacijos, kuriomis 
formizmas tvarko duomenis, iš esmės yra „skaidančios“, o ne „in- 
tegruojančios“, kokiomis linkę būti tiek organicistinių, tiek mecha- 
nicistinių aiškinimų operacijos. Tad, nors formistinei aiškinimo 
strategijai būdingas platus „horizontas“ - atskirybių, kurias ji nu- 
stato egzistuojant istoriniame lauke, rūšių gausa, - jos apibendri- 
nimams apie šioje srityje išskirtus procesus greičiausiai trūks kon- 
cepcijų „preciziškumo““. Istorikai ir romantikai, o iš tiesų „didieji 
pasakotojai“ apskritai, linkę taip plačiai apibendrinti visą istorinį 
lauką ir jo procesų reikšmę, kad jų apibendrinimai nėra svarūs 
teiginiai, kuriuos būtų galima patvirtinti ar atmesti patikrinus em- 
pirinius duomenis. Tačiau tokie istorikai savo apibendrinimų tuš- 
tumą paprastai kompensuoja gyvomis konkrečių jų istorijose vaizZ- 
duojamų veikėjų, veiksnių ir veiksmų rekonstrukcijomis. 

Organicistinių hipotezių apie pasaulį ir jas atitinkančių tiesos ir 
argumentacijos teorijų operacijos yra labiau „integruojamosios“ ir 
dėl to jomis daugiau redukuojama. Istoriniame lauke įžvelgtas 
atskirybes organicistas stengiasi atvaizduoti kaip sintetinio proceso 
komponentus. Organicistinės strategijos esmė yra metafizinis atsi- 
davimas mikrokosmo ir makrokosmo santykio paradigmai; tad 
istorikas organicistas bus linkęs paklusti troškimui atskirus esinius 
matyti kaip komponentus procesų, sudarančių visumas, didinges- 
nes arba kokybiškai besiskiriančias nuo savo dalių sumos. Tokią 
aiškinimo strategiją pasitelkiantys istorikai, kaip Ranke ir daugu- 
ma „nacionalistinių“ XIX amžiaus vidurio istorikų (von Sybelis, 
Mommsenas, Treitschke, Stubbsas, Maitlandas ir kt.), linkę savo 
pasakojimą konstruoti taip, kad jis vaizduotų, kaip iš akivaizdžiai 
išsklidusių įvykių komplekso konsoliduojasi ar kristalizuojasi in- 
tegruotas esinys, reikšmingesnis už bet kurį iš atskirų pasakojimo 
eigoje analizuotų ar aprašytų esinių. 

Dialektiniai mąstytojai, ypač tokie kaip Hegelis, ir idealistai 
apskritai būtent taip sprendžia istoriniame lauke išskirtų procesų 
aiškinimo problemą. 

Žinoma, kaip nurodo Pepperis, taip dirbantiems istorikams bus 
įdomiau apibūdinti integruojamuosius procesus nei aprašinėti atski- 
rus elementus. Būtent tai taip sukonstruotai istorinei argumentacijai 

suteikia jai būdingo „abstraktumo“. Be to, organicistiniu būdu pa- 
rašyta istorija bus orientuota nustatyti pabaigą arba tikslą, į kuriuos 
manomai krypsta visi istoriniame lauke aptikti procesai. Be abejo, 
istorikai, tokie kaip Ranke, sąmoningai atsispirs šiam polinkiui api- 
brėžti, koks galėtų būti viso istorinio proceso telos, ir pasitenkins 
mėginimu apibūdinti tam tikrų laikinų teloi, tarpinių integruojamųjų 
struktūrų, tokių kaip „liaudis“, „tauta“ ar „kultūra“, kurias jis teigia 
išskiriąs vykstančiame istoriniame procese, prigimtį. Galutinis viso 
istorinio proceso tikslas, Rankes nuomone, gali būti įžvelgtas tik 
religinėje vizijoje. Būtent todėl Rankes darbus galima laikyti spe- 
cifiškai formistiškai sukurtos istoriografijos pavyzdžiu. Bet, nors 
Ranke ir pasižymi itin detaliu įvykių aprašymu, jo pasakojimų 
struktūra ir formalusis rišlumas, aiškinantys vaizduojamus proce- 
sus, visų pirma tylomis grįsti organicistiniu tinkamo istorinio aiš- 
kinimo modeliu, įsišaknijusiu jo sąmonėje kaip bet kokio pasaulyje 
vykstančio proceso kokio nors pagrįsto aiškinimo paradigma. 

Organicistinėms aiškinimo strategijoms būdinga susilaikyti nuo 
istorijos proceso dėsnių paieškų, jeigu šie dėsniai suprantami kaip 
visuotiniai ir nekintami priežastiniai santykiai, tokie, kokie egzis- 
tuoja Newtono fizikoje, Lavoisiero chemijoje ar Darwino biolo- 
gijoje. Organicistas linkęs kalbėti apie „principus“ arba „idėjas“, 
suteikiančias formą tiek istoriniame lauke išskirtiems atskiriems 
procesams, tiek procesų visumai. Šie principai arba idėjos supran- 
tami kaip suteikiantys vaizdą arba numatantys pabaigą, į kurią 
krypsta visas procesas. Jie nefunkcionuoja kaip priežastiniai vei- 
kėjai ar veiksniai, išskyrus tik aiškios mistinės ar teologinės orien- 
tacijos istorikų darbus, kuriuose jie paprastai interpretuojami kaip 
Dievo tikslo apraiškos Jo kūrinijai. Iš tiesų, organicisto nuomone, 
tokie principai ir idėjos funkcionuoja ne kaip Žmogaus gebėjimo 
įgyvendinti išskirtinai žmogišką istorijos tikslą suvaržymai, kaip 
tai numanomai darytų istorijos „dėsniai“ mechanicisto mąstyme, 
bet kaip esminės Žmogaus laisvės garantai. Tad nors organicistas 
istorinį procesą įprasmina atskleisdamas integruojamąją istorinio 
proceso visumos prigimtį, jis neprieina prie tokių pesimistinių 
išvadų, prie kokių yra linkęs prieiti griežtasis mechanicistas, mąs- 
tydamas apie nomologinę istorinės būties prigimtį. 


ĮVADAS: ISTORIJOS POETIKA 21 


Mechanicistinės hipotezės apie pasaulį turi panašų tikslą integ- 
ruoti, bet jos yra labiau linkusios būti redukuojamosiomis nei sinte- 
tinamosiomis. Kaip tai nusako Kennethas Burke'as, istoriniame 
lauke esančių „veikėjų“ „veiksmus“ mechanicistai linkę traktuoti 
kaip ekstraistorinių „veiksnių“, kylančių iš „scenos“, kurioje rutu- 
liojasi pasakojime aprašomas „veiksmas“, apraiškas. Mechanicisti- 
nė aiškinimo teorija imasi ieškoti priežastinių dėsnių, nulemiančių 
istoriniame lauke atrastų procesų rezultatus. Objektai, kurie, kaip 
manoma, užpildo istorinį lauką, interpretuojami kaip turintys da- 
lies santykio su dalimi tipą, kurio specifines konfigūracijas lemia 
dėsniai, numanomai valdantys jų sąveikas. Tad mechanicistai, pa- 
vyzdžiui, Buckle'is, Taine'as, Marxas, ar, kaip parodysiu, netgi 
Tocgueville'is, istoriją tiria, kad nuspėtų dėsnius, iš tikrųjų valdan- 
čius jos procesus, ir rašo istoriją, kad pasakojamąja forma atskleistų 
šitų dėsnių padarinius. 

Istoriją valdančių dėsnių suvokimas ir jų specifinės prigimties 
apibrėžimas gali būti daugiau ar mažiau ryškus atvaizduojant „tai, 
kas vyko“ istoriniame procese tam tikru laiku ir tam tikroje vietoje; 
bet kadangi mechanicisto tyrimais ieškoma tokių dėsnių, jo apra- 
šymui gresia toks pats polinkis į abstrakcijas, kaip ir organicistui. 
Atskirus esinius jis laiko mažiau svarbiais įrodymais nei reiškinių 
klases, kurioms jie gali būti priskirti; bet šios klasės savo ruožtu 
jam mažiau svarbios nei dėsniai, kuriais numanomai reiškiasi tų 
klasių dėsningumas. Pagaliau mechanicistas laiko aiškinimą už- 
baigtu tik tada, kai jis yra atradęs dėsnius, manomai valdančius 
istoriją taip, kaip fizikos dėsniai manomai valdo gamtą. Tuomet 
jis pritaiko šiuos dėsnius duomenims taip, kad jų konfigūracijas 
būtų galima suprasti kaip šių dėsnių funkcionavimą. Tad tokio 
istoriko kaip Tocgueville'is darbuose specifinės kokios nors ins- 
titucijos, papročio, įstatymo, meno formos ar pan. savybės yra 
mažiau svarbūs faktai, nei rūšinės, klasinės ar gimininės tipologijos, 
kurių pavyzdžiais esant jas parodytų analizė. O šias tipologijas 
Tocgueville'is — iš tiesų, ir Buckle'is, Marxas, ir Taine'as - savo 
ruožtu laiko mažiau svarbiomis nei visuomenės struktūros ir pro- 
ceso dėsniai, valdantys Vakarų istorijos raidą, kurių veikimą jos 
liudija. 

Akivaizdu, kad nors mechanicistų tiesoms ir aiškinimo samp- 
ratoms būdingas sąvokų preciziškumas, jos lieka atviros priekaiš- 
tams dėl siauro akiračio ir polinkio į abstrahavimą, lygiai taip pat 
kaip ir jų kolegų organicistų sampratos. Formistiniu požiūriu, ir 
mechanicizmas, ir organicizmas „redukuoja“ atskirų istorinio lau- 
ko esinių įvairovę ir spalvas. Bet tam, kad būtų aprėptas trokštamas 
akiratis ir sugrąžintas konkretumas, nebūtina griebtis tokios „im- 
presionistinės“ istorinio aiškinimo sampratos, kokią siūlo formiz- 
mas. Verčiau jau galima užimti kontekstualistinę poziciją, kuri kaip 
tiesos ir aiškinimo teorija reprezentuoja „funkcionalistinę“ istori- 
niame lauke išskirtų įvykių reikšmės ar svarbos sampratą. 

„ Kontekstualizmą suformavo prielaida, kad įvykius galima pa- 
aiškinti išdėsčius juos jų atsitikimo „kontekste“. Kodėl įvykiai vyko 
būtent taip, galima paaiškinti atskleidžiant specifinius jų santykius 
su kitais įvykiais, atsitikusiais juos gaubiančioje istorinėje erdvėje. 
Čia, kaip ir formizme, istorinis laukas suvokiamas kaip „reginys“ 
arba kaip tankaus audimo gobelenas, kuriam iš pirmo žvilgsnio 
trūksta rišlumo ir kokios nors įžvelgiamos esminės struktūros. Bet, 
priešingai nei formistas, linkęs dėmesį paprasčiausiai kreipti į esi- 
nių atskirumą ir unikalumą - į jų panašumus ir skirtumus nuo kitų 
to lauko esinių - kontekstualistas primygtinai tvirtina, kad „tai, kas 
įvyko“ lauke, gali būti paaiškinta tiksliai apibrėžiant funkcionalius 
tam tikru metu istoriniame lauke esančių veikėjų ir veiksnių tar- 
pusavio santykius. | 

Šie funkciniai tarpusavio santykiai nustatomi operacija, kurią 
keli šiuolaikiniai filosofai, tokie kaip W.H. Walshas ir Isaiahas Ber- 
linas, pavadino „koligacija“.' Atliekant šią operaciją, aiškinimo 
tikslas yra nustatyti „gijas“, siejančias tiriamą individą ar instituciją 
su jų išorine sociokultūrinė „dabartimi“. Tokios aiškinimo strate- 
gijos pavyzdžių galima rasti visų istoriko vardo vertų istorikų 
darbuose, pradedant Herodotu ir baigiant Huizinga, bet kaip domi- 
nuojantis aiškinimo principas ji XIX amžiuje atsiskleidžia Jacobo 


"Zr. W.H. Walsh, Introduction to He Philosophy of History (London, 1961), p. 60-65; 
Isaiah Berlin, „The Concept of Scientific History“, in Philosophical Analysis and History, 
sud. Dray, p. 40-51. Apie „koligaciją“ apskritai žr. Minko pastabas Mink, „Autonomy“, 
p. 171-172. 

Burckhardto darbe. Kaip aiškinimo strategija, kontekstualizmas 
siekia išvengti ir formizmo polinkio radikaliai išskaidyti, ir orga- 
nicizmo ir mechanicizmo polinkio abstrahuoti. Vietoj to jis stengiasi 
santykinai integruoti reiškinius, aptinkamus apibrėžtose istorinių 
atsitikimų srityse, kalbėdamas apie laikotarpių ir epochų „tenden- 
cijas“ ar bendrą pobūdį. Nors jis tylomis ir pasitelkia kombinavimo 
taisykles, kad nustatytų bendrus apibrėžtose istorinių atsitikimų 
srityse esančių esinių bruožus, šios taisyklės nėra laikomos ekvi- 
valentiškomis mechanicisto postuluojamiems visuotiniams prie- 
žasties ir pasekmės dėsniams ar organicisto postuluojamiems bend- 
riems teleologiniams principams. Veikiau jos traktuojamos kaip 
tikri tarpusavio santykiai, numanomai egzistavę tam tikrais laiko- 
tarpiais tam tikrose vietose, kurių pirminių, galutinių ir materialių 
priežasčių sužinoti neįmanoma. 

Kaip mums sako Pepperis, iš pradžių kontekstualistas tyrimo 
objektu pasirenka kokį nors (iš tiesų bet kurį) istorinio lauko ele- 
mentą, nesvarbu, ar tas elementas būtų toks didelis kaip „Pran- 
cūzijos revoliucija“, ar toks mažas kaip viena diena konkretaus 
žmogaus gyvenime. Tada jis išskiria „gijas“, siejančias aiškintiną 
įvykį su įvairiomis konteksto vietomis. Nustačius tas gijas, jomis 
sekama išorėn, į atsitikusius įvykius gaubiančią gamtinę ir socialinę 
erdvę, taip pat atgal ir pirmyn laike, kad būtų nustatyta įvykio 
„kilmė“ ir jo „poveikis“ bei „įtaka“ vėlesniems įvykiams. Ši sekimo 
operacija baigiama, kai „gijos“ išnyksta kito „įvykio“ „kontekste“ 
arba „susipina“, sukeldamos kokį nors naują „įvykį“. Taip siekiama 
ne integruoti visus įvykius ir tendencijas, kuriuos galima atpažinti 
istoriniame lauke, bet veikiau sujungti juos į baigtinių akivaizdžiai 
„reikšmingų“ atsitikimų sričių, laikinų ir ribotų apibūdinimų 
grandinę. 

Turėtų būti akivaizdu, kad kontekstualistinį požiūrį į istorinio 
aiškinimo problemą galima laikyti sklaidomųjų formizmo impulsų 
ir integruojamųjų organicizmo impulsų kombinacija. Bet iš tiesų 
pasirodo, kad kontekstualistinė tiesos, aiškinimo ir patikrinimo 
samprata iš istoriko prašo ir iš skaitytojo reikalauja nepaprastai 
kuklių dalybų. Visgi dėl to, kad istorinį lauką jis suskirsto į skir- 
tingas reikšmingų atsitikimų sritis, įgalinančias periodus ir epochas 

skirti vienus nuo kitų, kontekstualizmas dviprasmiškai išspren- 
džia istoriniame lauke išskirtų procesų pasakojimo modelio su- 
kūrimo problemą. Istorinio laiko „tėkmę“ kontekstualistas įsivaiz- 
duoja kaip bangavimą (tai aiškiai nurodo Burckhardtas), kurio kai 
kurios fazės ar kulminacijos laikomos esmiškai reikšmingesnėmis 
nei kitos. Atsitikimų gijų sekimas, leidžiantis įžvelgti procesų ten- 
dencijas, siūlo pasakojimo, kuriame galėtų dominuoti raidos ir evo- 
liucijos vaizdiniai, galimybę. Bet iš tikrųjų kontekstualistinės aiš- 
kinimo strategijos labiau krypsta į sinchroninį proceso segmentų 
ar atkarpų vaizdavimą, laiko rieves atveriančius skerspjūvius. Ši 
struktūralistinio ar sinchroninio vaizdavimo būdo tendencija ky- 
la iš kontekstualistinės hipotezės apie pasaulį. Ir jeigu į konteks- 
tualizmą linkęs istorikas įvairius tyrinėtus periodus sujungs į su- 
prantamą viso istorinio proceso panoramą, jis turės pasitraukti iš 
kontekstualizmo sferos —- arba link mechanicistinės duomenų re- 
dukcijos manomai juos valdančių „amžinų“ dėsnių prasme, arba 
link organicistinės tų duomenų sintezės „principų“, manomai at- 
skleidžiančių telos, į kurį jau seniai krypsta visas procesas, prasme. 
Taigi bet kuris iš šių keturių aiškinimo modelių gali būti nau- 
dojamas istoriniame darbe, kad būtų pateikta šiek tiek panaši į 
formaliąją tikrosios pasakojime aprašomų įvykių reikšmės argu- 
mentacija, tačiau nuo šios disciplinos akademizavimo laikų XIX 
amžiaus pradžioje pripažinti profesionalūs jos praktikai juos visus 
vertino nevienodai. Iš tiesų tarp akademinių istorikų formistinis ir 
kontekstualistinis modeliai buvo linkę vyrauti kaip polinkio į or- 
todoksiškumą ženklas. Kai pripažintų amato meistrų darbuose 
pasirodydavo organicistinių ar mechanicistinių tendencijų, kaip 
atitinkamai Rankes ir Tocgueville'io atvejais, jos būdavo laikomos 
nelaimingais nukrypimais nuo istorijai tinkamų aiškinimo formų. 
Be to, kai kokio nors mąstytojo darbuose imdavo vyrauti polinkis 
istorinį lauką aiškinti atvirai organicistiškai ir mechanicistiškai, 
kaip atitinkamai Hegelio ir Marxo atveju, jis buvo interpretuojamas 
kaip jų nuopuolio į niekingą „istorijos filosofijos“ sritį priežastis. 
Trumpai tariant, profesionaliems istorikams tik formizmas ir 
kontekstualizmas atitiko galimų savitai „istorinio“ aiškinimo formų 
pasirinkimo reikalavimus. Mechanicizmas ir organicizmas, priešin- 

gai, atstovavo istorinės minties erezijoms ir vyraujančios profesio- 
nalių istorikų daugumos, ir juos parėmusių filosofų, „istorijos filo- 
sofiją“ laikiusių mitu, klaida ar ideologija, nuomone. Pavyzdžiui, 
įtakingasis Karlo Popperio Istoricizmo skurdas yra ne daug daugiau 
nei sustiprintas šių dviejų istorinio aiškinimo būdų puolimas.!? 

Tačiau profesionalių istorikų priešiškumo organicistiniam ir 
mechanicistiniam aiškinimo būdams pagrindas lieka neaiškus. Ar, 
tikriau, gali paaiškėti, kad šio priešiškumo priežastys glūdi už 
epistemologijos ribų esančiuose sumetimuose. Mat, turint omeny 
protomokslinį istorinių tyrimų pobūdį, nėra jokių aiškiai nusta- 
tytų epistemologinių pagrindų vienam aiškinimo būdui teikti pir- 
menybę prieš kitą. 

Žinoma, mėginta įrodyti, kad nuo mitų religijos ir metafizikos 
istoriją galima išlaisvinti tik iš jos operacijų pašalinus organicistinį 
ir mechanicistinį aiškinimo būdus. Suprantama, istorija taip nebūtų 
pakelta į griežtuosius „mokslus“, tačiau toks pašalinimas priimtinas 
bent tuo, kad ji išvengtų „scientizmo“ — veidmainiško mokslinio 
metodo beždžioniavimo ir neteisėto mokslinio autoriteto pasiglem- 
žimo — pavojaus. Mat apsiribodama formistiniu ir kontekstualistiniu 
aiškinimo būdais, istoriografija bent jau išliktų „empirinė“ ir iš- 
vengtų nuopuolio į Hegelio ar Marxo tipo „istorijos filosofiją“. 
Tačiau būtent dėl to, kad istorija nėra griežtas mokslas, šis prie- 
šiškumas organicistiniam ir mechanicistiniam aiškinimo būdams 
atrodo tik atspindintis įsigalėjusias profesionalų nuostatas. Jei orga- 
nicizmas ir mechanicizmas iš tiesų pateikia bet kokio natūralaus 
pasaulio proceso įžvalgų, neįmanomų formistinei ir kontekstua- 
listinei strategijoms, organicizmo ir mechanicizmo pašalinimas iš 
ortodoksiško istorinio aiškinimo kanono turi būti pagrįstas už epis- 
temologijos ribų esančiais sumetimais. Atsidavimas sklaidantiems 
formizmo ir kontekstualizmo metodams atspindi tik tai, jog dalis 
istorikų nusprendė nesiekti duomenų integravimo, kurį organiciz- 
mas ir mechanicizmas laiko savaime suprantamu dalyku. Šis spren- 
dimas savo ruožtu pasirodys esąs paremtas tik ikikritinėmis nuo- 
monėmis apie žmogaus ir visuomenės mokslui tinkamą formą. O 


"“ Karl R. Popper, The Poverty of Historicism (London, 1961), p. 5-55. 

šios nuomonės savo ruožtu pasirodys esančios etinio, tiksliau, ideo- 
loginio pobūdžio. 

Dažnai tvirtinama, ypač tarp radikalų, kad profesionalus isto- 
rikas kontekstualistinei ir formistinei aiškinimo strategijoms pir- 
menybę teikia vadovaudamasis ideologiniais motyvais. Pavyz- 
džiui, marksistai teigia, kad mechanicistinių istorinio aiškinimo 
būdų atmetimas atitinka įsitvirtinusių socialinių grupių interesus, 
nes tikrųjų istorijos struktūros ir proceso dėsnių atskleidimas pa- 
rodytų tikrąją galios, kuria džiaugiasi dominuojančios klasės, pri- 
gimtį ir suteiktų žinių, būtinų tam, kad būtų galima pašalinti tas 
klases iš privilegijuotos ir valdančios padėties. Radikalų nuomone, 
valdančiosios grupės suinteresuotos plėtoti istorijos sampratą, dė- 
mesį skiriančią tik atskiriems įvykiams ir jų santykiams su arti- 
miausiu kontekstu ar - geriausiu atveju - leidžiančią tik sugrupuoti 
faktus į negriežtai apibrėžtas tipologijas, nes tokios istorinio pa- 
žinimo prigimties sampratos tinka prie atitinkamai „individua- 
listinių“ „liberalų“ ir „hierarchinių“ „konservatorių“ prielaidų. 

Antra vertus, radikalų pretenzijas, esą jie atradę istorijos struk- 
tūros ir procesų „dėsnius“, liberalai istorikai laiko lygiai taip pat 
ideologiškai motyvuotomis. Tokie dėsniai, anot jų, paprastai iške- 
liami kokiai nors socialinės transformacijos radikalia ar reakcinga 
kryptimi programai paremti. Tai menkina pačią istorijos struktūros 
ir procesų dėsnių paiešką ir verčia abejoti istoriko, kuris skelbiasi 
ieškąs tokių dėsnių, išsilavinimu. Tas pat pasakytina ir apie „prin- 
cipus“, kuriuos istorijos filosofai idealistai skelbia atskleidžiant 
istorijos visumos „prasmę“. Kontekstualistinio, formistinio ir me- 
chanicistinio aiškinimo sampratų atstovai tvirtina, jog tokie prin- 
cipai visuomet siūlomi reakcingų ir obskurantiškų intencijų ideolo- 
gijoms paremti. 

Iš tiesų atrodo, kad kiekviename istoriniame tikrovės aprašyme 
glūdi nepašalinamas ideologinis komponentas. Tai reiškia, jog; vien 
dėl to, kad istorija nėra mokslas ar - geriausiu atveju — yra proto- 
mokslis, kurį, be kitų, sudaro ir specifiškai apibrėžiami nemoks- 
liniai elementai, jau pats tvirtinimas, esą istoriniame šaltinyje įžiū- 
rimas tam tikras formalusis rišlumas, apima ir istorinio pasaulio 
bei paties istorinio pažinimo prigimties teorijas, o to ideologinė 

potekstė — pastangos suprasti „dabartį“, kad ir kaip ši „dabartis“ 
būtų apibrėžta. Kitaip tariant, jau pats tvirtinimas, kad pavyko 
atskirti praeitį nuo dabartinio socialinės minties ir praktikos pa- 
saulio ir nustatyti formalųjį praeities pasaulio rišlumą, numato fo- 
mos, būtinos ir dabartiniam pasauliui pažinti, kadangi jis yra pra- 
eities pasaulio tęsinys, sampratą. Atsidavimas tam tikrai pažinimo 
formai nulemia apibendrinimų apie dabartinį pasaulį tipus, apie jį 
įgyjamų žinių tipą, tad ir teisėtų dabarties pakeitimo ar neriboto 
esamos jos formos išlaikymo projektų tipus. 


S Aiškinimas per ideologinę potekstę 


Ideologiniai istorinio aprašymo lygmenys atspindi etinį elementą, 
esantį istoriko pasirinktoje pozicijoje istorinio pažinimo pobūdžio 
ir praeities nagrinėjimo išvadų, pasitelkiamų dabarties įvykiams 
suprasti, klausimais. „Ideologija“ aš vadinu nurodymų rinkinį, pa- 
dedantį užimti tam tikras pozicijas dabartiniame socialinės prakti- 
kos pasaulyje ir atitinkamai veikti (keisti pasaulį arba išlaikyti da- 
bartinę jo padėtį); tokius nurodymus lydi argumentacija, skelbianti 
„Mokslo“ ar „tikrumo“ autoritetą. Sekdamas Karlo Mannheimo 
analize, pateikta jo knygoje Ideologija ir utopija, postuluoju keturias 
ideologines pozicijas: anarchizmą, konservatyvizmą, radikalizmą 
ir liberalizmą." 


'" Aš supaprastinau Mannheimo pagrindinių ideologijų ir jas grindžiančių istorijos 
filosofijos tipų klasifikaciją. Savo esė „Prospects of Scientific Politics“ Mannheimas iš- 
vardija penkis politinės sąmonės „būdingus idealius tipus“, atsiradusius XIX ir XX am- 
žiuje, du iš kurių („biurokratinis“ ir „istoricistinis“) yra konservatyvizmo rūšys. Man ši 
skirtis nereikalinga, nes „biurokratinė“ forma, galima sakyti, stoja piestu prieš visas 
ideologijos įkvėptas pastangas pakeisti visuomeninę tvarką. Man rūpi intelektualų, sie- 
kiančių pakeisti ar išlaikyti status guo pasiremiant tam tikromis istorinio proceso samp- 
ratomis, darbai. Kiek man žinoma, nė vienas istorikas ar istorijos filosofas nėra rašęs 
siekdamas paremti „biurokratinio konservatyvizmo“ požiūrį. Žr. Mannheim, Ideology 
and Utopia: An Introduction to the Sociology of Knowledge (New York, 1946), p. 104 ir toliau, 
ir idem, „Conservative Thought“, in Essays in Sociology and Social Psychology, sud. Paul 
Kecskemeti (New York, 1953), p. 74-164. 

Į moderniosios politinės sąmonės idealių tipų sąrašą Mannheimas taip pat įtraukė 
„fašizmą“. Šios kategorijos čia nevartoju, nes tai būtų anachronizmas XIX amžiaus mąs- 
tytojų atžvilgiu. Vietoj jo aš vartoju „anarchizmo“ kategoriją, kuri, anot Mannheimo, 
buvo būtent XIX amžiaus apokaliptiniam politiniam mąstymui būdinga forma. Reikia 

Žinoma, yra ir kitų metapolitinių pozicijų. Mannheimas mini 
apokaliptinę ankstyvųjų naujųjų laikų religinių sektų pasaulėžiūrą, 
reakcionierišką ir fašistinę pozicijas. Bet tam tikra prasme šios po- 
zicijos yra esmiškai autoritarinės, o aukščiau išvardytos XIX am- 
žiaus ideologijos formos tokios nėra. Apokaliptikas savo veiklos 
nurodymus grindžia dieviškojo apreiškimo autoritetu, reakcio- 
nierius — klasės ar grupės praktinės patirties, suprantamos kaip 
amžinai galiojanti socialinė sistema, autoritetu, o fašistas - nekves- 
tionuojamu charizmatinio vado autoritetu. Nors šių požiūrių skel- 
bėjai ir gali įsivelti į polemiką su kitų pozicijų atstovais, jiems 
neatrodo būtina savo kognityvinių pozicijų autoritetą kurti ant ra- 
cionalistinių ar mokslinių pamatų. Taigi nors jie ir gali pasiūlyti 
savitas visuomenines ir istorines teorijas, šios teorijos nelaikomos 
atsakingomis kitų pozicijų kritikos, „duomenų“ apskritai, loginio 
nuoseklumo ir rišlumo kontrolės požiūriu. 

Tačiau keturios Mannheimo išskiriamos ideologinės pozicijos 
atstovauja vertybių sistemoms, iškeliančioms „proto“, „mokslo“ 
ir „tikrumo“ autoritetą. Ši pretenzija tylomis atveria jas viešai dis- 
kusijai su kitomis panašų autoritetą iškeliančiomis sistemomis. Tai 





prisiminti, kad savo esė „Utopian Mentality“ Mannheimas išvardijo keturis idealius 
utopinio mąstymo tipus, reprezentuojančius tam tikros moderniosios politinės sąmonės 
evoliucijos fazes. Tai buvo orgiškasis chiliazmas (milenaristinė tradicija, būdinga XVI 
amžiaus anabaptistams), liberalaus humanizmo idėja, konservatyvizmo idėja ir socia- 
listinė-komunistinė utopija. Žr. Ideology and Utopia, p. 190-222. Anarchizmas buvo seku- 
liarizuota orgiškojo chiliazmo forma, kurią jis įgijo XIX amžiuje, tuo tarpu fašizmas — 
forma, kurią jis įgijo XX amžiuje; žr. Ibid., p. 233. Apokaliptinės politikos istorijoje anar-- 
chizmas unikalus tuo, kad, priešingai nei chiliazmas ir fašizmas, anarchizmas siekia būti 
kognityviai atsakingas - t.y. racionaliai pateisinti savo iracionalią laikyseną. 

Mano nuomone, anarchizmas yra ideologinė romantizmo potekstė, esanti visur, kur 
XIX amžiuje pasirodė romantizmas, ir XX amžiuje kaip ir romantizmas įsiliejusi į fašizmą. 
Mannheimas mėgino romantizmą sistemiškai sieti su konservatyvizmu, tačiau iš tiesų 
jų apraiškos XIX amžiaus pradžioje daugių daugiausia tebuvo vienalaikiai reiškiniai. 
Istorijos filosofija, kilusi iš romantinio mytlios, nenumato visiškai integruotos bendruo- 
menės egzistavimo istoriniame laike - tai įkvepia konservatorių himnus, šlovinančius 
visuomeninį status guo. Romantizmas unikalus savo individualizmu, tuo egoizmu, įkve- 
piančiu tikėjimą, kad verta trokšti tobulos anarchijos. Tai buvo būdinga ir pseudokonser- 
vatyviems mąstytojams, bet jeigu jie yra tikri konservatoriai, tai tebus ideologinis vylius, 
skirtas privilegijuotai tam tikrų grupių padėčiai tuometinėje socialinėje hierarchijoje 
apginti nuo radikalų, liberalų ir reakcionierių reikalavimų atlikti planuojamus pakei- 
timus. Konservatorius pritaria anarchistinei pasaulio sampratai neką daugiau, nei gali 
pakęsti tikrai radikalią jo sampratą. Jis gina jo status guo, pristatydamas jį kaip integruotą 
organinę visumą, kokią anarchistai ir radikalai dar tik svajoja pasiekti. 

daro jas epistemologiškai sąmoningas ta prasme, kokia tokios nėra 
„autoritarinių“ sistemų atstovų pozicijos, ir verčia stengtis suteikti 
prasmę duomenims, atskleistiems alternatyvių pažiūrų socialinio 
proceso tyrinėtojų. Trumpai tariant, tam tikra prasme XIX amžiaus 
anarchizmo, konservatyvizmo, radikalizmo ir liberalizmo formos 
yra „kognityviai atsakingos“, o jų „autoritariniai“ atitikmenys tokie 
nėra.' 

Šioje vietoje turėčiau pabrėžti, kad terminai „anarchistinis“, 
„konservatyvus“, „radikalus“ ir „liberalus“ čia tėra bendros ideolo- 
ginės orientacijos nuorodos, o ne tam tikrų politinių partijų emble- 
mos. Jie atstovauja skirtingiems požiūriams į galimybę visuomenės 
studijas paversti mokslu ir pageidavimą tai daryti; skirtingoms to, 
ką gali duoti humanitariniai mokslai, sampratoms; skirtingiems 
požiūriams į tai, ar pageidautina išlaikyti, ar pakeisti socialinį status 
guo; skirtingoms koncepcijoms, kokia kryptimi turėtų status guo 
keistis ir kokiomis priemonėmis tai galima pasiekti; ir galiausiai 
skirtingoms laiko orientacijoms (orientacijai į praeitį, dabartį ar 
ateitį, atitinkančiai „idealios“ visuomenės formos paradigmą). Taip 
pat turėčiau pabrėžti, kad nereikėtų manyti, jog konkretaus istoriko 
istoriniam procesui suteiktą siužetą ar proceso aiškinimo formaliai 
argumentuojant būdą veikia jo sąmoningai užimta ideologinė po- 
zicija. Veikiau galima sakyti, jog jo istoriniam aprašymui suteiktos 
formos ideologinė potekstė atitinka vieną iš keturių aukščiau iš- 
skirtų pozicijų. Kaip kiekvieną ideologiją remia tam tikros istorijos 
ir jos procesų sampratos, lygiai taip pat, mano nuomone, kiekvieną 
istorijos sampratą remia specifiškai apibrėžiama ideologinė po- 
tekstė. 

"* „Kognityvinio atsakingumo“ sąvoką aš perėmiau iš Pepperio. Jis vartoja ją filo- 
sofinėms sistemoms, racionaliai ginančioms savo pasaulio sampratą, atskirti nuo to ne- 
darančių. Pastariesiems priklauso misticizmas, animizmas ir kraštutinis skepticizmas; 
visi jie argumentuodami tam tikru momentu priversti imtis apreiškimo, autoriteto ar 
konvencijos sąvokų. Nors kai kurie mistikai, animistai ir skeptikai gali pateikti ir ra- 
cionalių savo iracionalių laikysenų tikrovės atžvilgiu pateisinimų, tokie pateisinimai 
paprastai būna sukonstruoti kaip jų oponentų hiperracionalizmo kritika. Pozityvaus jų 
doktrinų turinio neįmanoma visiškai apginti, nes jos pačios galiausiai neigia proto au- 
toritetą. Žr. Pepper, World Hypotheses, p. 115-137. Tokių sistemų ekvivalentai politinėje 
mintyje būtų tradicijos sukaustytas kilmingas feodalas; reakcionierius, neigiantis bet 


kokią dabarties ar praeities vertę; ir fašistas ar nihilistas, kurie ginčydamiesi su opo- 
nentais atmeta ir protą, ir nuoseklumo idealą. 

Bendrais bruožais apibūdinsiu keturias man rūpinčias ideo- 
logines pozicijas. Visos keturios pripažįsta socialinio pokyčio ne- 
išvengiamumą; nuomonės išsiskiria dėl to, ar jis pageidautinas ir 
koks optimalus to pokyčio tempas. Konservatoriai, suprantama, 
yra įtariausi programinės socialinės status guo transformacijos at- 
žvilgiu, o liberalai, radikalai ir anarchistai bendro pakitimo po- 
žiūriu yra mažiau įtarūs ir atitinkamai jų greitų socialinės tvarkos 
transformacijų prognozės būna mažiau ar daugiau optimistiškos. 
Pasak Mannheimo, socialinį pokytį konservatoriai linkę įsivaiz- 
duoti analogišką laipsniškam augalo augimui, o liberalai (bent jau 
XIX amžiaus liberalai) linkę jį įsivaizduoti pagal analogiją su re- 
guliuojamu ar derinamu mechanizmu. Abi ideologijos £undamen- 
talią visuomenės struktūrą laiko sveika, bet mato, kad kai kurie 
pokyčiai yra neišvengiami; pokytis, jų nuomone, bus veiksmin- 
giausias, pakeitus tam tikras dalis, o ne visumos struktūrinius san- 
tykius. Kita vertus, radikalai ir anarchistai tiki struktūrinių trans- 
formacijų būtinybe; pirmieji norėtų visuomenę pertvarkyti naujais 
pagrindais, antrieji - panaikinti „visuomenę“ ją pakeičiant bendro 
„Žmogiškumo“ jausmo siejamų individų „bendruomene“. 

Kalbėdami apie numatytų pokyčių tempą, konservatoriai rei- 
kalauja „natūralaus“ ritmo, tuo tarpu liberalai linksta į tai, ką ga- 
lima pavadinti „socialiniu“ parlamentinių debatų arba edukacinio 
proceso ir nustatytų valdžios įstatymų, įpareigojusių paisyti partijų 
rinkiminės kovos, ritmu. Radikalai ir anarchistai, priešingai, nu- 
mato kataklizminių transformacijų galimybę, nors pirmieji linkę 
daugiau dėmesio skirti valdžiai, reikalingai tokiems pakeitimams 
įvykdyti, yra jautresni paveldėtų institucijų inertiškumui ir todėl 
labiau nei antrieji rūpinasi numatyti priemones tokiems pokyčiams 
įvykdyti. 

Taip pat reikėtų aptarti skirtingas ideologijų orientacijas laike. 
Anot Mannheimo, konservatoriai linkę istorijos evoliuciją įsivaiz- 
duoti kaip progresyvų šiuo metu vyraujančios institucinės struk- 
tūros plėtojimą, tą struktūrą jie mano esant „utopija“ - geriausia 
visuomenės forma, kokios šiuo metu Žmonės gali „realistiškai“ 
tikėtis ar teisėtai siekti. Liberalai, priešingai, įsivaizduoja, kad atei- 
tyje ši struktūra bus patobulinta, bet tokią utopinę būseną jie nu- 

kelia tolimon ateitin, šitaip užkirsdami kelią visuomenei visoms 
skubotoms pastangoms ją pasiekti „radikaliomis“ priemonėmis. 
Kita vertus, radikalai linkę manyti utopinę būseną esant čia pat, ir 
tai įkvepia juos ieškoti revoliucinių priemonių utopijai įgyvendinti 
dabar. Pagaliau anarchistai linkę idealizuoti tolimą prigimtinės Žmo- 
giškos nekaltybės praeitį, iš kurios žmonės nupuolė į dabartinį 
sugedusį „socialinį“ būvį. Tad jie nukelia utopiją į iš esmės ne- 
laikinę plotmę, regėdami ją kaip žmogišką galimybę, pasiekiamą 
bet kuriuo laiku, jei tik žmonės suvaldytų savo esmišką žmogiškumą, 
valios arba sąmonės pastangomis sugriaudami visuomenėje įsi- 
tvirtinusį tikėjimą nusistovėjusios dabartinės tvarkos teisėtumu. 

Utopinio idealo, vardan kurio darbuojasi įvairios ideologijos, 
vieta laike leidžia Mannheimui jas suklasifikuoti pagal jų „socialinį 
sutapimą“ arba „socialinę transcendenciją“. Konservatyvizmas yra 
labiausiai „socialiai sutampantis“; liberalizmas toks yra santykinai. 
Anarchizmas yra labiausiai „socialiai transcendentiškas“; radika- 
lizmas toks yra santykinai. Iš tikrųjų kiekviena šių ideologijų yra 
socialinio sutapimo ir socialinio transcendentiškumo elementų mi- 
šinys. Šiuo požiūriu jos labiau skiriasi ne turiniu, o tuo, ką akcen- 
tuoja. Kiekviena jų pokyčio perspektyvą traktuoja rimtai. Kaip tik 
dėl to jos visos domisi istorija ir joms visoms rūpi istoriškai pa- 
teisinti savo programas. Ir kaip tik dėl to jos taip noriai tarpusavyje 
kognityviai atsakingai diskutuoja apie tokius antraeilius dalykus 
kaip trokštamo socialinio pokyčio tempas ir jo įgyvendinimo prie- 
monės. 

Būtent verte, kurią jie teikia esamai visuomenės tvarkai, skiria 
jų istorinės evoliucijos ir istorinio pažinimo formų sampratas. Man- 
nheimo nuomone, skirtingos ideologijos skirtingai interpretuoja 
istorinio „progreso“ problemą. Kas vienai yra „progresas“, kitai 
yra „nuosmukis“,ir „dabartiniam amžiui“ suteikiamas aukščiausio 
arba žemiausio raidos taško statusas, priklausomas nuo konkrečios 
ideologijos susvetimėjimo laipsnio. Tuo pačiu metu skirtingos ideo- 
logijos iškelia skirtingas formos, tinkamos tai, „kas įvyko istorijoje“, 
aiškinančiai argumentacijai, paradigmas. Šios skirtingos aiškinimo 
paradigmos atspindi daugiau ar mažiau „scientistines“ skirtingų 
ideologijų orientacijas. 

Taip, pavyzdžiui, radikalai kartu su liberalais tiki, kad istoriją 
įmanoma tyrinėti „racionaliai“ ir „moksliškai“, tačiau skiriasi jų 
racionalios ir mokslinės istoriografijos sampratos. Pirmieji ieško 
istorinių struktūrų ir procesų dėsnių, antrieji - bendrų raidos ten- 
dencijų ar pagrindinės krypties. Kaip radikalai ir liberalai, kon- 
servatoriai ir anarchistai tiki, remdamiesi bendru XIX amžiaus 
įsitikinimu, jog istorijos „prasmė“ gali būti atrasta ir pateikta kon- 
ceptualių schemų, kurios yra kognityviai atsakingos, o ne papras- 
čiausiai autoritarinės, pavidalu. Bet jų išskirtinai istorinio pažinimo 
samprata reikalauja tikėti „intuicija“ kaip pagrindu tariamam isto- 
rijos „mokslui“ konstatuoti. Savo istoriniuose aprašymuose anar- 
chistas krypsta prie esmiškai romantiškų įsijautimo metodų, tuo 
tarpu konservatorius savo nuojautas apie istorinio lauko objektus 
integruoja į išsamų organicistinį viso proceso aprašymą. 

Mano nuomone, nėra ekstraideologinio pagrindo, leidžiančio 
teisėjauti ginče tarp konfliktuojančių istorinio proceso ir istorinio 
pažinimo sampratų, kuriomis remiasi skirtingos ideologijos. Ka- 
dangi šios sampratos kilusios iš etinių įsitikinimų, apie jų pažinimo 
adekvatumą spręsti iš tam tikros epistemologinės pozicijos yra dar 
vienas etinis pasirinkimas. Negaliu teigti, kad vienos iš ideologi- 
jų pamėgta istorinio pažinimo samprata yra „realistiškesnė“ nei 
kitų, nes jos nesutaria būtent dėl adekvataus „realizmo“ kriterijaus. 
Taip pat negaliu teigti, kad viena istorinio pažinimo samprata yra 
„Moksliškesnė“ už kitą, iš anksto nesusidaręs nuomonės apie tai, 
koks turėtų būti specifinis istorinis ar socialinis mokslas. 

Žinoma, XIX amžiuje labiausiai buvo pasitikima mechanicizmo 
pateikta mokslo samprata. Bet dėl mechanicistinių visuomenės 
istorijos mokslų pagrįstumo visuomenės teoretikų nuomonės sky- 
rėsi. Formistiniai, organicistiniai ir kontekstualistiniai aiškinimo 
būdai visą XIX amžių klestėjo humanitariniuose moksluose, nes 
buvo tikrai nesutariama dėl mechanicizmo strategijos adekvatumo. 

Tad aš neketinu vertinti XIX amžiuje sukurtų istorijos sampra- 
tų jų „realizmo“ ar „moksliškumo“ požiūriu. Kartu mano tikslas 
nėra jas analizuoti kaip tam tikros ideologinės pozicijos projekcijas. 
Man rūpi tik parodyti, kaip ideologiniai sumetimai prasiskverbia į 
istoriko pastangas paaiškinti istorinį lauką ir sukurti žodinį jos 

proceso modelį pasakojimo pavidalu. Tačiau aš bandysiu parodyti, 
jog netgi akivaizdžiausiai neturėjusių jokių politinių interesų isto- 
rikų ir istorijos filosofų, tokių kaip Burckhardtas ar Nietzsche, dar- 
bai turi specifinę ideologinę potekstę. Mano nuomone, šie darbai 
mažų mažiausiai dera su viena ar kita savo meto ideologine po- 
zicija. 

Manau, kad etinį istorinio darbo aspektą atspindi ideologinės 
potekstės tipas, kuriuo estetinė percepcija (siužeto suteikimas) ir 
kognityvinė operacija (argumentavimas) sujungtos taip, kad iš, re- 
gis, grynai aprašomųjų ar analitinių teiginių išvedami grindžia- 
mieji teiginiai. Istorikas gali „paaiškinti“, kas atsitiko istoriniame 
lauke, atpažindamas dėsnį (ar dėsnius), valdančius įvykių komp- 
leksą, kuriam istorijoje suteiktas iš esmės tragiškos dramos siu- 
žetas. Arba atvirkščiai, jis gali atrasti tragišką istorijai suteikiamo 
siužeto prasmę, atskleidęs „dėsnį“, valdantį siužeto artikuliacijos 
seką. Abiem atvejais moralinės istorinės argumentacijos potekstė 
turi būti išvedama iš, istoriko manymu, vidinių aptariamo įvykių 
komplekso santykių Harp naratyvinės konceptualizacijos siužeto 
struktūros ir argumentacijos formos, pateiktos kaip detalus „moks- 
linis“ (ar „realistinis“) įvykių komplekso aiškinimas. 

Įvykių, kuriems suteiktas tragedijos siužetas, kompleksas gali 
būti „moksliškai“ (ar „realistiškai“) paaiškintas apeliuojant į griež- 
tus priežastingumo dėsnius arba galbūt į pripažintus Žmogaus 
laisvės dėsnius. Pirmuoju atveju numanoma, kad vien dėl to, jog 
dalyvauja istorijoje, žmonės susaistomi neišvengiamos lemties, tuo 
tarpu antruoju atveju numanoma, kad savo veiksmais jie gali kont- 
roliuoti ar bent jau įtakoti savo likimus. Tokiais alternatyviais bū- 
dais sumodeliuotų istorijų primetama ideologija paprastai būna 
atitinkamai „konservatyvi“ ir „radikali“. Šios potekstės nebūtinai 
turi būti formaliai išreikštos pačiame istoriniame aprašyme, bet jas 
galima atpažinti iš tono ar nuotaikos, kuriais užbaigiama drama ar 
aprašomas joje pasireiškiančio dėsnio atsiskleidimas. Taip atskirtų 
dviejų istoriografijos rūšių skirtumai, mano nuomone, būdingi 
atitinkamai Spenglerio ir Marxo darbams. Pirmasis istorijų, ku- 
rioms suteiktas tragiškas siužetas, tonui ar nuotaikai pagrįsti me- 
chanicistinį aiškinimo būdą naudoja taip, kad ideologinė potekstė 

būtų socialinis prisitaikymas. O Marxas panašią mechanicistinę aiš- 
kinimo strategiją pasitelkia tragiškam herojiško ir kovingo tono 
istorijos aprašymui patvirtinti. Jų skirtumai yra lygiai tokie patys 
kaip skirtumai tarp Euripido ir Sofoklio tragedijų ar vieno rašytojo 
sukurtų tragedijų, tarkim, Karaliaus Lyro ir Hamleto. 

Aiškumo dėlei galima trumpam aptarti būdingus istoriografijos 
pavyzdžius. Rankes istorijos paprastai būna sukonstruotos kaip 
komedijos, pagrindinė siužeto tema - susitaikymas. Jose vyrauja 
organicistinis aiškinimo būdas, atskleidžiantis integruojamąsias 
struktūras ir procesus, kurie, jo nuomone, yra pagrindinės istorijoje 
aptinkamos santykių formos. Ranke dėmesį skyrė ne „dėsniams“, 
o veikėjų ir veiksnių, jo nuomone, užpildančių istorinį lauką, „Idė- 
joms.“ Toliau bandysiu parodyti, kad šis aiškinimo tipas, jo nuo- 
mone, suteikiamas istorinio pažinimo, epistemologiškai atitinka 
estetinę istorinio lauko percepciją, kuri visuose Rankes pasakoji- 
muose yra komiško siužeto formos. Ši komiško siužeto suteikimo 
ir organicistinės argumentacijos kombinacija numato tipinę kon- 
servatyvią ideologiją. Tos „formos“, Rankes išryškintos istoriniame 
lauke, jo manymu, egzistavo harmoningai - tokia būsena paprastai 
būdinga komedijos pabaigai. Skaitytojui paliekama apmąstyti isto- 
rinio lauko, suprantamo kaip užbaigta „Idėjų“ (t.y. institucijų ir 
vertybių) struktūra, sąsajas užtvindytam jausmų, kylančių žiūro- 
vams, kai visi iš pažiūros tragiški dramos konfliktai išsprendžiami 
aiškiai komiškai. Jo tonas prisitaikėliškas, nuotaika optimistinė, 
ideologinė potekstė konservatyvi, nes šitaip interpretuojant istoriją 
galima pagrįstai prieiti prie išvados, kad gyvenama geriausiame 
iš galimų istorinių pasaulių, arba bent jau geriausiame, kokio „rea- 
listiškai“ galima tikėtis turint omenyje tokį istorinio proceso po- 
būdį, kokį Ranke atskleidžia savo aprašymuose. 

Burckhardtas pateikia kitą šių kombinacijos galimybių variantą. 
Burckhardtas — kontekstualistas; jo nuomone, istorikas „aiškina“ 
įvykį, įterpdamas jį į tankų jį supančioje istorinėje erdvėje egzis- 
tuojančių panašiai skiriamų individualybių audeklą. Jis atmetė ir 
galimybę studijuojant istoriją išvesti dėsnius, ir pageidavimą ją 
tipologiškai analizuoti. Konkretaus istorinio atsitikimo sfera jam 
buvo vyksmo laukas - puikiai ar ne taip puikiai „nuaustas“, tinka- 

"mesnis ar ne taip tinkamas perteikti impresionistiškai. Pavyzdžiui, 
jo Renesanso civilizacija, paprastai laikoma visai neturinčia jokios 
„Istorijos“ ar „pasakojimo linijos“. Iš tiesų ji sukurta pasakojimo 
forma, būdinga satyrai, satura (ar „popuri“), literatūrinei ironijos 
formai, kurios vienas iš pagrindinių poveikių būdų yra atsisakyti 
pateikti tokį formalųjį rišlumą, kurio tikimasi skaitant herojinį ro- 
maną, komediją ar tragediją. Ši pasakojimo forma, estetinis itin 
skeptiškos pažinimo ir jo galimybių sampratos atitikmuo, atsisklei- 
džia kaip viena iš pripažintų antiideologinių istorijos sampratų, 
alternatyvi „istorijos filosofijai“, praktikuotai tokių, kaip Marxas, 
Hegelis ir Ranke, kuriuos Burckhardtas asmeniškai niekino. 

Tono ar nuotaikos, kuria kuriamas satyrinis pasakojimas, ideo- 
loginė potekstė — „liberalizmas“, jei tonas optimistinis, ir „konser- 
vatyvizmas“,jei tonas kupinas rezignacijos. Pavyzdžiui, Burckhard- 
to istorinio lauko kaip „audinio“, nuausto iš individualių esinių, 
kuriuos tarpusavyje sieja tik buvimas tos pačios sferos kompo- 
nentais ir jų apraiškų ryškumas, samprata kartu su jo formaliu 
skepticizmu griauna bet kokias skaitytojo pastangas pasitelkus 
istoriją dabarties pasaulį suvokti kitaip nei konservatoriškai. Pesi- 
mistinė paties Burckhardto nuostata ateities atžvilgiu skaitytojams 
perša sauve gui peut ir „velniai griebtų paskutiniuosius“ tipo pa- 
žiūras. Tokias pažiūras galima įteigti liberalizmo ar konservaty- 
vizmo naudai, priklausomai nuo socialinės situacijos, kurioje jos 
skelbiamos; bet nėra visiškai jokios galimybės jomis pagrįsti ra- 
dikalų argumentus. O naudojamų taip, kaip tai daro Burckhardtas, 
jų ideologinė potekstė galiausiai yra griežtai konservatyvi, jei ne 
paprasčiausiai „reakcinga“. 


S Istoriografinių stilių problema 


Išskyręs tris lygmenis, kuriais istorikai stengiasi savo pasakoji- 
mams suteikti aiškinimo įspūdį, toliau apsvarstysiu istoriografinių 
stilių problemą. Mano nuomone, istoriografinį stilių sudaro tam 
tikra siužeto suteikimo, argumentacijos ir ideologinės potekstės 
perteikimo būdų kombinacija. Tačiau skirtingų siužeto suteikimo, 

argumentacijos ir ideologinės potekstės perteikimo būdų tam tik- 
rame darbe negalima kombinuoti bet kaip. Pavyzdžiui, komiškas 
siužetas nedera su mechanicistine argumentacija, lygiai kaip ra- 
dikalų ideologija nedera su satyriniu siužetu. Kad ir kaip ten būtų, 
skirtingi būdai skirtinguose kompozicijos lygmenyse naudojami 
aiškinimo įspūdžiui sukurti, grupuojami pagal giminingumą. Toks 
sugrupavimas grįstas struktūrinėmis homologijomis, kurias galima 
įžvelgti tarp galimų siužeto suteikimo, argumentacijos ir ideo- 
loginės potekstės perteikimo būdų. Grafiškai šios giminingos gru- 
pės gali būti pavaizduotos taip: 


Suteiktas siužetas "=" Argumentacijos būdas Ideologinė potekstė 








herojinis romanas formistinis anarchistinė 
tragedija mechanicistinis radikali 
komedija organicistinis konservatyvi 
satyra kontekstualistinis liberali 


Šių giminingų grupių nereikia laikyti būtinomis kombinacijomis 
tam tikro istoriko darbuose. Priešingai, dialektinė įtampa, būdinga 
kiekvienam istoriografijos meistrui, paprastai kyla iš pastangų su- 
jungti tarpusavyje nederančius siužeto suteikimo ir argumentacijos 
ar ideologinės potekstės perteikimo būdus. Pavyzdžiui, kaip toliau 
parodysiu, herojinio romano siužetą ir formistinę argumentaciją 
Michelet bandė suderinti su akivaizdžiai liberalia ideologija. O 
Burckhardtas satyrinį siužetą ir kontekstualistinę argumentaciją 
pritaikė akivaizdžiai konservatyviai, iš esmės reakcinei ideologinei 
pozicijai. Hegelis istorijai suteikė dvigubą siužetą - tragedijos mik- 
rokosminiame ir komedijos makrokosminiame lygmenyje; jos abi 
organicistiniais argumentais pagrindžiamos taip, kad skaitant jo 
darbą galima prieiti prie radikaliai arba konservatyviai ideologijai 
palankių išvadų. 

Visgi kiekvienu atveju dialektinė įtampa kyla rišlios viso isto- 
rinio lauko vizijos ar vyraujančios jo formos vaizdinio kontekste. 
Kiekvieno mąstytojo sampratai šis laukas suteikia nuoseklios visu- 
mos aspektą. Ir šis rišlumas bei nuoseklumas darbui teikia savito 
stiliaus bruožų. Čia man rūpi apibrėžti šio rišlumo ir nuoseklumo 

pagrindus. Mano nuomone, šie pagrindai yra poetinio, konkrečiai — 
kalbinio pobūdžio. 

Norėdamas istorinio lauko duomenims pritaikyti juos atvaiz- 
duosiantį ir aiškinsiantį sąvokų aparatą, istorikas iš pradžių turi 
įsivaizduoti lauką - kitaip sakant, sukurti jį kaip protu suvokiamą 
objektą. Šis poetinis veiksmas neatskiriamas nuo kalbinio veiksmo, 
kuriuo šis laukas parengiamas interpretavimui kaip tam tikra sfera. 
Kitaip sakant, duotąją sferą interpretuoti įmanoma tik prieš tai ją 
sukonstravus kaip išskiriamų figūrų apgyvendintą teritoriją. Tos 
figūros savo ruožtu turi būti suvokiamos kaip klasifikuotinos į 
skirtngas grupes, klases, gimines ir rūšis. Be to, jos turi būti suvo- 
kiamos kaip susietos tam tikrais santykiais, kurių pakitimai su- 
darys „problemas“, spręstinas pasakojimo siužeto ir argumenta- 
cijos lygmenų „aiškinimais“. 

Kitaip tariant, istorikas susiduria su istoriniu lauku taip pat, 
kaip gramatikas susiduria su nauja kalba. Pirmoji jo problema — 
jame išskirti leksikos, gramatikos ir sintaksės elementus. Tik tuo- 
met jis gali imtis interpretuoti, ką reiškia kokia nors konkreti ele- 
mentų konfigūracija ar jų santykių pasikeitimai. Žodžiu, istorikui 
reikia susikurti kalbinį protokolą (apimantį leksikos, gramatikos, 
sintaksės ir semantikos lygmenis), kuriuo istorinis laukas ir jo ele- 
mentai bus apibūdinami jų pačių kalba (o ne juos įvardijančių do- 
kumentų kalba), ir taip paruošti juos aiškinimui ir atvaizdavimui 
savo pasakojime. Todėl, kad šis ikisąvokinis kalbinis protokolas 
yra iš esmės įsivaizduojamojo pobūdžio, jį įmanoma apibūdinti pagal 
jo vyraujantį tropą. 

Istoriniai aprašymai siekia būti žodiniai konkretaus istorinio 
"proceso segmento modeliai ar paveikslai. Tokie modeliai reikalingi, 
nes dokumentiniai šaltiniai nepasiūlo nedviprasmiško juose liu- 
dijamų įvykių struktūros vaizdo. Kad pavaizduotų, „kas iš tikrųjų 
įvyko“ praeityje, istorikui pirmiausia tenka įsivaizduoti visą do- 
kumentuose minimų įvykių kompleksą kaip galimą pažinimo ob- 
jektą. Šis įsivaizdavimo veiksmas poetinis, nes jis yra nuojauta grįsta 
ir ikikritinė pačios istoriko sąmonės veikla. Jis yra poetinis dar ir 
dėl to, kad steigia struktūrą, kurią istorikas vėliau perteiks savo 
siūlomu žodiniu modeliu, vaizduojančiu ir aiškinančiu tai, „kas 

iš tikrųjų įvyko“ praeityje. Bet steigia jis ne tik sferą, kurią istorikas 
gali traktuoti kaip galimą (protinio) suvokimo objektą. Jis taip pat 
steigia sąvokas, kuriomis istorikas įvardys objektus, užpildančius sferą, 
ir apibūdins jų tarpusavio santykius. Poetiniu veiksmu, ankstesniu 
už išsamią lauko analizę, istorikas ir sukuria savo analizės objektą, 
ir nulemia koncepcinių strategijų, kuriomis jis jį aiškins, tipą. 

Tačiau galimų aiškinimo strategijų skaičius nėra neribotas. Iš 
tiesų tėra keturi pagrindiniai tipai, atitinkantys keturis pagrin- 
dinius poetinės kalbos tropus. Taigi poetinės kalbos formos mums 
pateikia kategorijas skirtingiems mąstymo, vaizdavimo ir aiški- 
nimo būdams, sutinkamiems tokiose nemokslinėse srityse kaip 
istoriografija, analizuoti. Trumpai tariant, tropų teorija suteikia 
mums pagrindus klasifikuoti giliąsias istorinės vaizduotės struk- 
tūros formas tam tikru jos evoliucijos laikotarpiu. 


S Tropų teorija 


Ir tradicinė poetika, ir šiuolaikinė kalbos teorija poetinei ar vaiz- 
dingajai kalbai analizuoti pasitelkia keturis pagrindinius tropus: 
metaforą, metonimiją, sinekdochą ir ironiją.? Šie tropai leidžia 


"Du svarbiausi tropologinės nemokslinio (mitinio, meninio ar sapnų) diskurso samp- 
ratos atstovai yra struktūralistai Romanas Jakobsonas ir Claude'as Lėvi-Straussas. Pasta- 
rajam metaforos-metonimijos diada yra primityvių kultūrų vardų suteikimo sistemų 
analizės pagrindas ir raktas mitams suprasti. Žr. Claude Lėvi-Strauss, The Savage Mind, 
p. 205-244; šio metodo aprašymą žr. Edmund Leach, Claude Lėvi-Strauss (New York, 
1970), p. 47 ir toliau. Jakobsonui ta pati diada yra lingvistinės poetikos teorijos pagrindas; 
žr. jo puikią esė „Linguistics and Poetics“, in Style in Language, sud. Thomas A. Sebeok 
(New York and London,1960), p. 350-377; ir garsųjį penktą skyrių Romano Jakobsono ir 
Morris Hale knygoje Fundamentals of Language (Gravenhage, 1956), pavadintą „The Me- 
taphoric and Metonymic Poles“, perspausdintą Critical Theory since Plato, sud. Hazard 
Adams (New York, 1971), p. 1113-1116. Apie panašų šios diados pritaikymą psicho- 
analizėje kalbinės sapnų struktūros apibūdinimo problemai spręsti žr. Jacgues Lacan, 
„The Insistence of the Letter in the Unconscious“, in Structuralism, sud. Jacgues Ehrmann 
(New York, 1966), p. 101-136. 

Lėvi-Straussas, Jakobsonas ir Lacanas metaforą ir metonimiją suvokia kaip kalbinio 
elgesio „polius“, ženklinančius atitinkamai tęstinę (veiksmažodinę) ir netęstinę (daik- 
tavardinę) kalbėjimo aktų ašis. Jakobsono lingvistinėje stiliaus teorijoje sinekdocha ir 
ironija laikomos metonimijos rūšimis; pastaroji savo ruožtu laikoma pagrindiniu „realis- 
tinės“ prozos tropu. Taigi, rašo Jakobsonas, „poetinių tropų tyrimas iš principo susitelkė 
į metaforą, o vadinamoji realistinė literatūra, glaudžiai susijusi su metonimijos principu, 

objektus nusakyti įvairiais netiesioginiais ar figūratyviniais diskur- 
sais. Jie yra ypač parankūs norint suprasti operacijas, kuriomis pa- 
tirties turinys, nepasiduodantis nedviprasmiškai atvaizduojamas 


dar tebelaukia interpretacijos, nepaisant to, kad ta pati lingvistinė metodologija, poetikoje 
vartojama metaforiškam romantinės poezijos stiliui analizuoti, visiškai pritaikoma meto- 
niminei realistinės prozos sandarai“. Žr. Jakobson, „Linguistics and Poetics“, p. 375. 
Tiesą sakant, realistinio romano istorijos analizę iš esmės metoniminio jo turinio kate- 
gorijomis atliko Stephenas Ullmanas savo knygoje Style in the French Novel (Cambridge, 
1967). Ullmanas atskleidžia progresuojantį esmiškai „veiksmažodinio“ romantinio ro- 
mano stiliaus „daiktavardėjimą“ nuo Stendhalio iki Sartre'o. 

Kad ir kokia vaisinga pasirodė esanti metaforos-metonimijos diada analizuojant ling- 
vistinius reiškinius, galimybės ją naudoti literatūriniams stiliams apibūdinti, mano po- 
žiūriu, yra ribotos. Skirtingoms stilistinėms tos pačios diskurso tradicijos konvencijoms 
išskirti aš veikiau esu linkęs pasitelkti nuo Renesanso laikų galiojančią keturių tropų 
koncepciją. Kaip savo skvarbioje esė apie Freudo kalbos teoriją teigia Emile'is Benve- 
niste'as, „Freudo atskleistas būdingas sapnų kalbos savybes veikiau turėtume lyginti su 
stiliumi, o ne su kalba. ... Pasąmonė naudoja tikrą „retoriką“, kuri, kaip ir stilius, turi 
savo „kalbos figūras“, o senasis tropų katalogas jai pristato inventorių, tinkamą dviem 
išraiškos būdams [simboliniam ir signifikacijos]“. Emile Benveniste, „Remarks on the 
Function of Language in Freudian Theory“, in Problems of General Linguistics (Coral Ga- 
bles, Fla., 1971), p. 75. Savo esė Benveniste'as sugriauna skirtumą tarp poetinės ir prozos 
kalbos, tarp sapnų ir budinčios sąmonės kalbos, tarp metaforos ir metonimijos polių. 
Tai sutampa su mano pastangomis įrodyti, kad poetinių ir diskursyvinių tikrovės repre- 
zentacijų panašumai yra tiek pat reikšmingi, kiek ir skirtumai. Mat su „realistine“ lite- 
ratūra būna taip pat, kaip ir su sapnais. „Turinio pobūdis lemia įvairiausias metaforas, 
nes pasąmonės simboliai ir prasmės, ir sudėtingumo semiasi iš metaforiškos konversijos. 
Jie taip naudoja tai, ką tradicinė retorika vadina metonimija (turinio sankaupa) ir sinek- 
docha (dalis visumos vietoje) [sic], o jeigu simbolių sekų „sintaksė“ vieną priemonę iš- 
šaukia dažniau nei kitas - elipse.“ (Ibid.) 

Pereiti nuo lingvistinio realistinės literatūros formų apibūdinimo prie stilistinio iš 
dalies gali būti keblu todėl, kad nepasiseka pritaikyti tradicinės retorikos tropų ir kalbos 
figūrų skirtumo bei tropų ir schemų skirtumo. XVI amžiaus retoriai, sekdami Peteriu 
Rame, kalbos figūras suklasifikavo į keturis tropus (ar būdus): metaforą, metonimiją, 
sinekdochą ir ironiją; tačiau jie neakcentavo, kad kiekviena jų pašalina kitų galimybę, 
tad jų poetinio diskurso samprata buvo kur kas lankstesnė, o jų literatūrinių stilių dife- 
renciacija buvo kur kas subtilesnė nei dviejų polių sistemos besilaikančių šiuolaikinių 
lingvistų. Išlaikydami pagrindinę metaforos ir metonimijos skirtį, kai kurie retoriai si- 
nekdochą ėmė laikyti tam hikru metaforos vartosenos atvėju, o ironiją ham tikru meto- 
nimijos vartosenos atveju. Tai leidžia integruojamąją kalbą skirti nuo skaidomosios kalbos 
ir įžvelgti tolesnius skirtumus tarp integracijos ar redukcijos laipsnių, kurių siekiama 
įvairiomis stilistinėmis priemonėmis. Naujajame moksle (1725, 1740) Giambattista Vico 
keturis tropų tipus panaudojo kaip pagrindą sąmonės pakopoms, kuriomis žmonija 
perėjo nuo primityvaus būvio prie civilizacijos, diferencijuoti. Tad užuot matęs opoziciją 
tarp poetinės (mitinės) ir prozinės (mokslinės) sąmonės, Vico mato jų tęstinumą. Žr. Tho- 
mas G. Bergin ir Max H. Fisch, vert., The New Science of Giambattista Vico (Ithaca, N.Y., 
1968), 2 kn., p. 129 ir toliau, „On Poetic Wisdom“. Apie renesansinę retorikos teoriją ir 
standartinius kalbos figūrų bei tropų katalogą žr. Lee A. Sonnino, A Handbook to Six- 
teenth Century Rhetoric (London,1968), p. 10-14, 243-246. 

Tradicinėje retorikoje schemos nuo figūrų skiriamos šiuo pagrindu: schema (žodžių 
[/exe0s] mąstymo [dianoia|) yra reprezentacijų eilė, nepertraukiama „neracionalių“ šuolių 

prozoje, įsivaizduojant pagaunamas ir parengiamas sąmoningai 
suvokti. Metafora (pažodžiui - „perkėlimas“), pavyzdžiui, reiš- 
kinius gali apibūdinti pagal jų panašumą arba skirtumą nuo kitų, 


ar pakaitalų; figūroje, priešingai, kaip tik ir atsiranda tokių neracionalių (ar bent netikėtų) 
pakaitalų, pvz., frazėje „šaltos aistros“, kai tikimasi pažyminio „karštos“. Bet kas yra 
racionalu ir kas neracionalu kalbinėje vartosenoje? Bet kuri kalbos figūra yra racionali, jei 
tik sukuria jos vartotojo siekiamą komunikacijos efektą. Lygiai tą patį galima pasakyti ir 
apie schemas: tiek žodžių, tiek mąstymo. Kūrybingas kalbos vartojimas leidžia, iš tiesų 
netgi reikalauja atitrūkti nuo to, ko, pasikliaudama konvencijomis, tikisi skaitančiojo, 
mąstančiojo ar girdinčiojo sąmonė. Tai lygiai galioja ir „realistinės“ prozos, ir poetiniam, 
kad ir kokiam „romantiškam,“ diskursui. Formaliosios terminologinės sistemos (pavyz- 
džiui, fizikinių duomenų žymėjimo sistema) siekia visiškai pašalinti figūratyvinį kalbėjimą 
ir sukonstruoti tobulas žodžių „schemas“, kuriose apibrėžiant tiriamus objektus, nepa- 
sirodo niekas „netikėta“. Pavyzdžiui, Newtono postuluotas susitarimas aptariant fizinę 
tikrovę kaip terminologinę sistemą vartoti skaičius, reiškia šios srities diskurso, nors ir ne 
mąstymo apie jos tiriamus objektus, schematizavimą. Mąstymas apie fizinį pasaulį iš esmės 
išlieka figūratyvus ir progresuoja įvairiais „neracionaliais“ šuoliais bei peršokimais nuo 
vienos teorijos prie kitos, bet visuomet metonimijos sferoje. Kūrybingo fiziko užduotis — 
savo figūratyvias įžvalgas pateikti žodžių schemomis, pritaikytomis bendrauti su kitais 
fizikais, ištikimais Newtono įvestai matematinei terminologijos sistemai. 

Pagrindinė tų patirties sričių, kurios nėra taip terminologiškai disciplinuotos kaip 
fizika, „realistinio“ atvaizdavimo užduotis yra pateikti žodžių schemas, adekvačias min- 
čių, laikomų tiesa apie tikrovę, schemoms. Bet tuo atveju, kai reikia apibūdinti patirties 
sritį, dėl kurios sudėties ar tikrojo pobūdžio nėra iš pagrindų sutariama, arba kai kves- 
tionuojama konvencionali tokio reiškinio kaip revoliucija samprata, atkrinta skirtis tarp 
to, ko teisėtai galima tikėtis, ir ko ne. Viskas — mintys apie atvaizduotiną objektą, ir 
žodžiai, vartotini atvaizduojant patį objektą arba mintį apie objektą - yra pavaldūs 
figūratyvaus diskurso vartosenoms. Todėl analizuojant visuotinai pripažintas „realis- 
tines“ tikrovės reprezentacijas būtina nustatyti vyraujantį poetinį diskurso kūrimo būdą. 
Nustatant vyraujantį diskurso kūrimo būdą (ar būdus), prasiskverbiama iki sąmonės 
lygio, kuriame patirties pasaulis iš pradžių konstituojamas, o paskui analizuojamas. Ir, 
išlaikant skirtumą tarp keturių „pagrindinių tropų“, kaip juos vadina Kenethas Burke, 
galima išryškinti skirtingus „mąstymo stilius“, galinčius atvirai ar ne taip atvirai pa- 
sirodyti bet kokioje tikrovės reprezentacijoje, ar ji būtų akivaizdžiai poetinė, ar prozinė. 
Žr. Burke, Granimar, D priedas, p. 503-517. Plg. Paul Henle, sud., Language, Thought, and 
Culture (Ann Arbor, Mich., 1966), p. 173-195. Literatūra apie tropus yra įvairi ir kan- 
kinama įgimto nesutarimo. Kai kurios problemos, su kuriomis susiduriama bandant 
analizuoti tropologinius diskurso lygmenis, atsispindi įvairiuose tropų apibūdinimuose, 
pateiktuose Princeton Encyclopedia of Poetry and Poetics, sud. Alex Preminger ir kt. (Prin- 
ceton, 1965). 

Išlaikyti keturgubą figūratyvinės kalbos analizę paranku dar ir dėl to, jog pasiprie- 
šinama nuopuoliui į iš principo dualistinę stiliaus sampratą, propaguojamą dviejų polių 
stiliaus ir kalbos sampratos. Iš tiesų keturguba tropų klasifikacija leidžia išnaudoti kom- 
binacines dualistinės-dvinarės stiliaus klasifikacijos galimybes. Remdamiesi ja, mes nesa- 
me priversti, kaip kad Jakobsonas, XIX amžiaus literatūros istoriją padalyti į romantinę- 
poetinę-metaforinę ir realistinę-prozinę-metoniminę tradicijas. Abi tradicijos gali būti 
laikomos tos pačios diskurso konvencijos elementais; toje konvencijoje skleidžiasi visos 
tropologinės kalbinių vartosenų strategijos, tik skirtingais laipsniais skirtingų rašytojų 
ir mąstytojų darbuose. 

pasitelkusi analogiją arba palyginimą, kaip kad frazėje „mano mei- 
lė - rožė“. Metonimijos atveju (pažodžiui - „vardo pakeitimas“) 
daikto dalies pavadinimas gali pakeisti visumos pavadinimą, kaip 
kad frazė „penkiasdešimt burių“ reiškia „penkiasdešimt laivų“. 
Sinekdocha, kai kurių teoretikų laikoma metonimijos rūšimi, gali 
apibūdinti reiškinį, jo dalį panaudodama kaip visumai būdingos 
savybės simbolį, kaip posakyje „jis- didelė širdis“. Pagaliau ironija 
esinius gali apibūdinti figūratyviniame lygmenyje paneigdama tai, 
kas teigiama pažodžiui. Akivaizdžiai absurdiškos raiškos figūros 
(katachrezė), pavyzdžiui, „aklos burnos“, ir aiškus paradoksas 
(oksimoronas), pavyzdžiui, „šalta aistra“, gali būti laikomi šio tro- 
po emblemomis. 

Ironija, metonimija ir sinekdocha yra metaforos rūšys, viena nuo 
kitos jos skiriasi redukcijomis ir integracijomis, atliekamomis pažo- 
diniame reikšmės lygmenyje, ir atskleidimais, kurių jos siekia figū- 
ratyviniame lygmenyje. Metafora iš esmės atstovauja, metonimija 
redukuoja, sinekdocha integruoja, o ironija neigia. 

Pavyzdžiui, metaforinis posakis „mano meilė - rožė“ teigia, kad 
rožė tinka mylimajai(-ajam) atstovauti. Jis tvirtina, jog, nepaisant 
akivaizdžių skirtumų, šie du objektai yra panašūs. Bet mylimoji 
(-asis) su rože sutapatinama(s) tik pažodžiui. Šią frazę reikia suprasti 
figūratyviai, kaip nurodančią mylimosios(-ojo) grožį, brangumą, 
švelnumą ir kitas savybes. Žodis „meilė“ žymi tam tikrą individą, 
bet žodis „rožė“ suprastinas kaip mylimajai(-ajam) priskiriamų 
savybių „vaizdinys“ ar „simbolis“. Mylimoji(-asis) sutapatinama(s) 
su rože, bet taip, kad būtų išlaikomas mylimosios(-ojo) ypatingu- 
mas ir nurodomos bendros jos(jo) ir rožės savybės. Mylimoji(-asis) 
nėra nei redukuojama(s) į rožę; taip būtų, jei frazę perskaitytume 
metonimiškai; nei jos(jo) esmė sutapatinama su rožės esme - taip 
būtų, jei posakis būtų suprastas kaip sinekdocha. Ir akivaizdu, jog, 
posakis numanomai neneigia to, ką teigia pažodžiui, kaip būna 
ironijos atveju. 

Panašiu reprezentavimo būdu remiasi metoniminis posakis 
„penkiasdešimt burių“, pavartotas kalbant apie penkiasdešimt lai- 
vų. Bet čia žodis „burė“ pakeičia žodį „laivas“ taip, kad visuma re- 
dukuojama į vieną iš jos dalių. Numanomai palyginami du skirtingi 


42 METAISTORIJA 


objektai (kaip ir frazėje „mano meilė - rožė“), bet šie objektai aiškiai 
suvokiami kaip susiję dalies ir visumos santykiu. Tačiau šis san- 
tykis nėra mikrokosmo-makrokosmo tipo santykis; taip būtų si- 
nekdochos atveju, jei žodis „burė“ būtų skirtas bendrai „laivų“ ir 
„burių“ savybei simbolizuoti. Veikiau ji reiškia, jog „laivus“ tam 
tikra prasme galima sutapatinti su ta jų pačių dalimi, be kurios jie 
būtų netinkami. 

Metonimija reiškinius suvokia kaip implicitiškai santykiaujan- 
čius tarpusavyje kaip dalis su dalimi, ir remiantis šio santykio 
modalumu vieną iš dalių galima redukuoti į kitos aspekto ar funk- 
cijos statusą. Kokį nors reiškinių kompleksą suvokti kaip egzis- 
tuojantį dalies santykio su dalimi modalumu (ne objekto santykio 
su objektu, kaip metaforos atveju) reiškia paskirti mąstymui už- 
duotį visumą reprenzentuojančias dalis atskirti nuo tų, kurios tėra 
visumos aspektai. Taip, pavyzdžiui, posakis „griaustinio dundė- 
jimas“ yra metoniminis. Juo visas procesas, kuriuo sukuriamas 
griaustinio garsas, pirmiausiai padalijamas į dvi reiškinių rūšis: 
priežastį (griaustinis) ir pasekmę (dundėjimas). Taip atskyrus, 
griaustinis su dundėjimu susiejamas redukcijos į priežastį ir pa- 
sekmę modalumu. Garsui, žymimam žodžiu „griaustinis“, sutei- 
kiamas „dundėjimo“ aspektas (tam tikra garso rūšis), o tai leidžia 
(metonimiškai) kalbėti apie „griaustinį, sukeliantį dundėjimą“. 

Taigi pasitelkus metonimiją galima vienu metu atskirti du reiš- 
kinius ir vieną jų redukuoti į kito pasireiškimo statusą. Ši redukcija 
gali būti veikėjo ir veiksmo santykio („griaustinis dunda“) arba prie- 
žasties ir pasekmės santykio („griaustinio dundėjimas“) formos. Ir 
Vico, ir Hegelis, ir Nietzsche nurodė, jog tokiomis redukcijomis 
reiškinių pasaulį galima užpildyti daugybe veikėjų ir veiksnių, nu- 
manomai egzistuojančių anapus jo. Kai tik reiškinių pasaulis šitaip 
padalijamas į du buvimo tipus (veikėjus ir priežastis bei veiksmus 
ir pasekmes), primityviai sąmonei vien tik kalbinėmis priemonėmis 
užtikrinamos konceptualios kategorijos (veikėjai, priežastys, dva- 
sios, esmės), reikalingos civilizuotai teologijai, mokslui ir filosofijai. 

Esmiškai išorinius santykius, kurie turėtų būti būdingi dviem 
reiškinių tipams visose metoniminėse redukcijose, sinekdocha gali 
perkonstruoti į vidinį bendrų savybių santykį. Metonimija pabrėžia 

reiškinių, tarpusavyje santykiaujančių kaip dalis su dalimi, skir- 
| tumą. Patirties „dalis“, suvokiama kaip „pasekmė“, redukcijos bū- 
du susiejama su „dalimi“, suvokiama kaip „priežastis“. Tačiau 
sinekdochos tropu dvi dalis galima integruoti į visumą, kuri koky- 
biškai skiriasi nuo dalių sumos ir kurią mikrokosmiškai atkartoja 
jos dalys. 

Kad paaiškinčiau, kaip vartojama sinekdocha, išanalizuosiu po- 
sakį „jis - didelė širdis“. Šis apibūdinimas, regis, turi metonimijos 
elementų —t.y. kūno dalies pavadinimas pavartotas visam individo 
kūnui apibūdinti. Bet žodį „širdis“ čia reikia suprasti perkeltine 
prasme, kaip reiškiantį ne kūno dalį, jo charakterio savybę, Vakarų 
kultūroje sutartinai simbolizuojamą žodžiu „širdis“. Žodis „širdis“ 
neturi būti suprastas kaip žymintis organą, kurio funkcija gali būti 
pavartota viso kūno funkcijai apibūdinti, kaip kad posakio „pen- 
kiasdešimt burių“, vartojamo vietoj „penkiasdešimties laivų“, at- 
veju. Veikiau jis interpretuotinas kaip savybės, būdingos visam 
individui, simbolis, individą suprantant kaip fizinių ir dvasinių 
elementų, kartu kuriančių šią savybę mikrokosmo-makrokosmo 
santykio modalumu, derinį. 

Taigi pasakyme „jis - didelė širdis“ sinekdocha uždengia me- 
tonimiją. Jei apibūdinimą suprastume pažodžiui, jis būtų absur- 
diškas. Perskaitytas metonimiškai, kad būtų suprantamas perkel- 
tine prasme, jis būtų reduktyvus, kadangi tik pripažintų išskirtinę 
širdies svarbą organizmui. Tačiau perskaitytas sinekdochiškai - 
kaip teiginys, siūlantis visumos elementų savybių santykius - jis 
veikiau integruoja, nei redukuoja. Skirtingai nei metoniminis po- 
sakis „penkiasdešimt burių“, kaip kalbos figūra vartojamas vietoj 
„penkiasdešimt laivų“, jis turi reikšti ne vien tik „vardo pakeitimą“, 
bet vardo pakeitimą, nurodantį visumą („jis“), kuriai būdingos tam 
tikros savybės (dosnumas, gailestingumas ir pan.), persmelkiančios 
ir pagrindžiančios esminę visų ją sudarančių dalių prigimtį. Kaip 
metonimija, toks apibūdinimas siūlo įvairių kūno dalių tarpusavio 
santykius suprasti atsižvelgiant į išskirtinę širdies padėtį tarp jų. 
Bet kaip sinekdocha, šis posakis reiškia, jog santykis tarp individo, 
suprantamo kaip fizinių ir dvasinių bruožų derinys, dalių yra sa- 
vybių santykis, apimantis visas dalis. 

Šiuos tris aptartus tropus mes laikome pačios kalbos teikia- 
momis veiksmų paradigmomis, tais veiksmais sąmonė gali įsi- 
vaizduoti kognityviai problemiškas patirties sritis, kad vėliau jas 
pateiktų analizuoti ir aiškinti. Kitaip tariant, pati kalbinė vartosena 
mąstymui pasiūlo galimas alternatyvias aiškinimo paradigmas. 
Metafora atstovauja lygiai taip pat, kaip ir formizmas. Metonimija 
redukuoja mechanicistiškai, o sinekdocha integruoja taip pat kaip 
organicizmas. Metafora patvirtina patirties pasaulį, įsivaizduojamą 
kaip objektų santykiai su objektais, metonimija — kaip dalių san- 
tykiai su dalimis, o sinekdocha - kaip dalių ir visumų santykiai. 
Kiekvienas iš tropų taip pat skatina unikalius kalbėjimo būdus. 
Šie kalbėjimo būdai gali būti pavadinti tapatybės kalba (metaforos 
atveju), išorinių ryšių kalba (metonimijos atveju) ir vidinių ryšių 
kalba (sinekdochos atveju). 

Šių tropų, kuriuos apibūdinčiau kaip „naivius“ (kadangi jie ga- 
li būti išskleisti tik tikint, jog figūratyvinė kalba gali pagauti daik- 
tų prigimtį), priešingybė yra ironija, „sentimentalus“ (Schillerio 
„sąmoningumo“ prasme) jų atitikmuo. Sakoma, kad ironija yra iš 
esmės dialektiška, nes sąmoningai vartoja metaforą, siekdama žo- 
diškai save paneigti. Pagrindinė figūratyvinė ironijos taktika yra 
katachrezė (pažodžiui - „piktnaudžiavimas“), akivaizdžiai absur- 
diška metafora, sukurta, kad įkvėptų ironiškai mąstyti apie taip 
apibūdinto daikto prigimtį ar paties apibūdinimo netinkamumą. 
Retorinė aporijos (pažodžiui - „abejonė“) figūra, kuria autorius iš 
anksto išreiškia tikrą ar tariamą netikėjimą savo paties teiginiais, 
gali būti laikoma mėgstama ironiška kalbine priemone ir „rea- 
listiškesnėje“ grožinėje literatūroje, ir istorijose, parašytose sąmo- 
ningai skeptišku tonu ar turinčiose intencijų „reliatyvizuoti“. 

Ironiško teiginio tikslas yra tylomis paneigti tai, kas teigiama 
pažodiniame lygmenyje arba atvirkščiai. Juo suponuojama, kad 
skaitytojas ar auditorija jau žino arba yra pajėgūs suprasti dalyko 
apibūdinimo, kuriam suteikta metaforos, metonimijos ar sinek- 
dochos forma, absurdiškumą. Taip posakis „jis - didelė širdis“ 
tampa ironiškas, ištartas tam tikru tonu ar kontekste, kuriame šitaip 
apibūdintas asmuo akivaizdžiai pasirodo neturįs sinekdochos jam 
priskiriamų savybių. 

Galima tuoj pat pamatyti, kad ironija tam tikra prasme yra me- 
tatropas, jog ji išskleidžiama sąmoningai suvokiant netinkamo fi- 
gūratyvinės kalbos naudojimo galimybes. Ironija leidžia suprasti, 
kad į tikrovę žvelgiama iš „realistinės“ perspektyvos, iš kurios 
galime pateikti nefigūratyvinį patirties pasaulio vaizdą. Taigi iro- 
nija atstovauja tokiai sąmonės pakopai, kai pačios kalbos prigimtis 
pripažįstama problemiška. Ji perspėja ir apie potencialų visų kal- 
binių pasaulio apibūdinimų kvailumą, ir apie jos parodijuojamų 
tikėjimų absurdiškumą. Todėl, kaip nurodė Kennethas Burke'as, ji 
yra „dialektiška“, ne tiek pasaulio procesų suvokimo požiūriu, kiek 
supratimo, kad kalba bet kokį žodinio vaizdavimo veiksmą gali 
daugiau aptemdyti nei paaiškinti, požiūriu. Ironijos atveju figū- 
ratyvinė kalba atsigręžia į save ir iškelia klausimą apie savo pačios 
galimybes iškreipti suvokimą. Būtent dėl to ironiški pasaulio api- 
būdinimai dažnai laikomi esmiškai rafinuotais ir realistiniais. Jų 
pasirodymas reiškia, kad mąstymas duotoje tyrimų srity yra pa- 
siekęs sąmoningumo lygį, kuriame tapo įmanoma tikrai „apšvies- 
ta“ — kitaip sakant, savikritiška — pasaulio ir jo procesų koncep- 
tualizacija. 

Taigi ironijos tropas pateikia kalbinę tokio mąstymo būdo pa- 
radigmą, kuri yra radikaliai savikritiška ne vien konkrečios pa- 
tirties pasaulio apibūdinimo, bet ir pačios pastangos kalboje adek- 
vačiai pagauti tiesą apie dalykus atžvilgiu. Trumpai tariant, ji 
yra kalbinio protokolo, kuriuo tradiciškai išreiškiami mąstymo 
skepticizmas ir etinis reliatyvizmas, modelis. Kaip manomų pa- 
saulio proceso vaizdavimo formų paradigma, ji iš principo priešiš- 
ka „naivioms“ formistinės, organicistinės ir mechanicistinės aiš- 
kinimo strategijų formuluotėms. Literatūrinė jos forma - satyra — 
iš esmės yra priešiška herojinio romano, komedijos ir tragedijos 
archetipams, reikšmingiems Žmogaus raidos formų vaizdavimo 
būdams. 

Egzistencialiai pateikta kaip visiškai išsiskleidusi pasaulėžiūra, 
ironija pasirodytų esanti transideologinė. Ironiją galima taktikos 
sumetimais pavartoti liberalioms ar konservatyvioms ideologinėms 
pozicijoms ginti priklausomai nuo to, ar ironizuojama nusistovėjusi 
visuomenės tvarka, ar „utopinis“ reformatorių siekimas pakeisti 

status guo. O anarchistas ar radikalas ją gali pavartoti puldamas, 
kad prikaltų prie gėdos stulpo savo liberalių ar konservatyvių 
oponentų idealus. Tačiau kaip pasaulėžiūros pagrindas, ironija yra 
linkusi išsklaidyti bet kokį tikėjimą pozityvios politinės veiklos 
galimybe. Suvokdama esminį žmogiškos situacijos kvailumą ar 
absurdiškumą, ji siekia įteigti tikėjimą pačios civilizacijos „bepro- 
tybe“ ir įkvėpti mandarinišką panieką tiems, kurie stengiasi, pa- 
sitelkę mokslą ar meną, aptikti socialinės tikrovės prigimtį. 


S XIX amžiaus istorinės sąmonės fazės 


Tropų teorija siūlo būdą pagrindiniams XIX amžiaus Europoje 
susiformavusiems istorinio mąstymo tipams apibūdinti. Ir, kaip 
bendros poetinės kalbos teorijos pagrindas, ji leidžia charakteri- 
zuoti giliąją šio periodo istorinės vaizduotės struktūrą, suvokiamą 
kaip rutuliojimasis uždaro rato trajektorija. Mat kiekvienas iš tropų 
gali būti laikomas diskurso tradicijos, kuri plėtojosi iš metaforiškos 
istorinio pasaulio sampratos per metoniminę ir sinekdochišką pa- 
saulio sampratą link ironiško suvokimo, kad bet koks pažinimas 
yra neišvengiamai reliatyvus, faze ar momentu. 

Pirmoji XIX amžiaus istorinės sąmonės fazė susiformavo vėly- 
vosios Apšvietos istorinio mąstymo krizės kontekste. Tokie mąs- 
tytojai kaip Voltaire'as, Gibbonas, Hume'as, Kantas ir Robertsonas 
galiausiai į istorinį pasaulį ėmė žiūrėti iš esmės ironiškai. Prero- 
mantikai - Rousseau, Justus Mė6seris, Edmundas Burke'as, šveicarų 
gamtos poetai, „Sturm und Drang“ poetai, ir ypač Herderis - šiai 
ironiškai istorijos sampratai priešpriešino sąmoningai „naivų“ ati- 
tikmenį. Pastarosios istorijos sampratos principai nebuvo pakan- 
kamai nuosekliai suformuluoti, įvairūs Apšvietos kritikai nevie- 
nodai jų laikėsi, bet visi jie jautė vienodą antipatiją racionalizmui. 
Jie tikėjo „įsijautimu“ kaip istorinio tyrimo metodu ir simpatizavo 
tiems istorijos ir žmonijos aspektams, į kuriuos švietėjai žvelgė su 
pajuoka ar iš aukšto. Šios priešpriešos pasekmė - kilusi tikra isto- 
rinio mąstymo krizė, kai buvo visiškai nebesutariama, su kokiomis 
nuostatomis reikėtų imtis istorijos studijų. Ši schizma neišvengiamai 

sužadino susidomėjimą istorijos teorija, ir pirmame XIX amžiaus 
dešimtmetyje „istorinio pažinimo“ problema atsidūrė filosofų ap- 
mąstymų centre. 

Iš filosofų giliausiai šią problemą suformulavo Hegelis. Lai- 
kotarpiu tarp Dvasios fenomenologijos (1806) ir Istorijos filosofijos 
(1830-1831) jis teisingai nustatė pagrindinę schizmos priežastį: 
neįveikamus ironiško ir metaforiško istorinio lauko suvokimo bū- 
dų skirtumus. Be to, savo paties istorijos filosofijoje Hegelis ar- 
gumentuotai pagrindė sinekdochišką jo suvokimo būdą. 

Žinoma, tuo pačiu laikotarpiu prancūzų pozityvistai švietėjišką 
racionalizmą perdirbo organicizmo linkme. Auguste'as Comte'as, 
kurio veikalas Pozityviosios filosofijos kursas pradėtas leisti 1830 me- 
tais, švietėjiškas mechanicistines aiškinimo teorijas sujungė su or- 
ganicistine istorinio proceso samprata. Tai leido Comte'ui istorijai 
suteikti komedijos siužetą, taip išsklaidant satyros mythos, atspin- 
dėjusį vėlyvosios Apšvietos istoriografijos pesimizmą. 

Taigi per pirmąjį XIX amžiaus trečdalį susiformavo trys skir- 
tingos istorinės minties „mokyklos“: „romantinė“, „idealistinė“ ir 
„pozityvistinė“. Ir, nepaisant to, kad jos tarpusavyje nesutarė dėl 
istorijai tirti ir aiškinti tinkamo metodo, jos vieningai atmetė iro- 
nišką vėlyvosios Apšvietos racionalistų požiūrį į praeities tyrinė- 
jimą. Iš šios bendros antipatijos visoms ironijos formoms didžia 
dalimi kyla laikotarpiui būdingas istorijos studijų entuziazmas ir 
savimi pasitikintis XIX amžiaus pirmosios pusės istoriografijos 
tonas, vyravęs nepaisant nesutarimų dėl esminių „metodologijos“ 
klausimų. 

Iš jos taip pat kyla ir savitas istorinio mąstymo tonas antrojoje, 
„brandžiojoje“ ar „klasikinėje“, XIX amžiaus istorinės sąmonės fa- 
zėje, trukusioje apytikriai nuo 1830 iki 1870 metų. Šiam periodui 
būdinga nesiliaujanti diskusija apie istorijos teoriją ir nenutrūks- 
tamas stambių pasakojimų apie praeities kultūras ir visuomenes 
kūrimas. Kaip tik šioje fazėje keturi didieji XIX amžiaus istorio- 
grafijos „meistrai“ — Michelet, Ranke, Tocgueville'is ir Burckhard- 
tas - sukūrė pagrindinius savo veikalus. 

Labiausiai šios fazės istoriografijoje stulbina jos atstovų atliktų 
praeities tyrimų ir pasakojimų apie ją teorinės savimonės laipsnis. 


48 METAISTORIJA 


Beveik visus juos įkvėpė viltis sukurti istorinio proceso perspek- 
tyvą, tokią pat „objektyvią“, kaip gamtos evoliucija, ir tokią pat 
„Tealistinę“ kaip ta, kuria vadovaudamiesi to meto valstybės vyrai 
valdė savo tautų likimą. Todėl šioje fazėje pagrindinis diskusijų 
klausimas - kriterijai, pagal kuriuos būtų galima spręsti apie tikrai 
„Trealistinę“ istorijos sampratą. Kaip ir jų amžininkai romanų rašy- 
tojai, vaizduodami istoriją šio laikotarpio istorikai rūpinosi išsi- 
laisvinti ir iš jų švietėjiškų prototipų abstraktumo, ir iš romantiškų 
pirmtakų iliuzijų. Bet kaip ir jų amžininkams romanų rašytojams 
(Scottui, Balzacui, Stendhaliui, Flaubert'ui ir Goncourt'ams), jiems 
pasisekė tik sukurti tiek įvairių „realizmo“ rūšių, kiek egzistuoja 
pasaulio interpretavimo figūratyviniame diskurse tipų. Ironiškam 
Apšvietos „realizmui“ jie priešpriešino keletą tarpusavyje besi- 
varžančių „realizmų“, kurie visi buvo arba metaforos, arba meto- 
nimijos, arba sinekdochos projekcijos. Iš tiesų, kaip toliau paro- 
dysiu, Michelet, Tocgueville'io ar Rankes „istoriniai realizmai“ 
buvo ne kas daugiau nei šių tropologinių strategijų suteiktų pa- 
tirties įforminimo specifiniais „poetiniais“ būdais perspektyvų kri- 
tinis išplėtojimas. O Burckhardto „realizmas“ yra dar vienas nuo- 
puolis į ironišką būseną, nuo kurios amžiaus istorinę sąmonę turėjo 
išvaduoti tas pats „realizmas“. 

Šių įvairių istorijos konceptualizacijos būdų išsiskleidimą rė- 
mė - ir didžia dalimi sąlygojo - istorijos filosofija. Šioje antroje 
fazėje dažniausia istorijos filosofijos forma buvo Hegelio sistemos 
puolimas, tačiau apskritai jai nepasisekė minčių apie istorinę są- 
monę nuvesti toliau nei Hegelis. Šio apibendrinimo išimtis, žinoma, 
yra Marxas; siekęs suderinti sinekdochišką Hegelio strategiją su 
metoniminėmis to laikotarpio politinės ekonomijos strategijomis 
tam, kad sukurtų tuo pat metu ir „dialektinę“,ir „materialistinę“ — 
kitaip tariant, vienu metu „istorinę“ ir „mechanicistinę“ - istorijos 
viziją. 

Paties Marxo pastangos istorijos studijas paversti mokslu buvo 
nuosekliausios XIX amžiuje. Be to, jis nuosekliausiai stengėsi iš- 
analizuoti santykį tarp istorinės sąmonės ir faktinių istorinės eg- 
zistencijos formų. Jo darbe istorinės refleksijos teorija ir praktika 
glaudžiai susijusios su visuomenės, kurioje ji atsirado, teorija ir 

"praktika. Marxas buvo jautresnis už visus kitus mąstytojus bet ko- 
kios istorijos sampratos, pretenduojančios į „realistinės“ pasaulio 
vizijos statusą, ideologinei potekstei. Paties Marxo istorijos samp- 
rata buvo toli gražu ne ironiška, bet jam pavyko atskleisti ideo- 
loginę visų istorijos sampratų potekstę. Ir taip jis daugiau nei 
pakankamai pagrindė nužengimą ironijon, būdingą paskutinės am- 
žiaus istorinės refleksijos fazės istorinei sąmonei, vadinamąją 
istoricizmo krizę, išsiskleidusią paskutiniame amžiaus trečdalyje. 

Bet istorinei minčiai nebūtinai reikėjo tokio Marxo, kad šis per- 
keltų ją į trečiąją, arba krizinę, fazę. Užteko vien antrosios fazės 
istorikų sėkmės, kad istorinę sąmonę apimtų ironija, kuri ir buvo 
tikrasis „istoricizmo krizės“ turinys. Pakako nuosekliai išplėtoti 
keletą vienodai išsamių bei įtikinamų, bet akivaizdžiai viena kitą 
neigiančių to paties įvykių komplekso koncepcijų, kad būtų iš- 
klibintas pasitikėjimas istorijos pretenzijomis į „objektyvumą“, 
„moksliškumą“ ir „realizmą“. Kad šis pasitikėjimas prarastas, jau- 
čiama jau Burckhardto darbe, kurio dvasia yra aiškiai estetinė, 
pažiūros skeptiškos, tonas ciniškas, ir bet kokios pastangos sužinoti 
„tikrą“ tiesą apie dalykus vertinamos pesimistiškai. 

Burckhardto istoriografijoje išreikštą nuotaiką filosofijoje ati- 
tinka, žinoma, Friedricho Nietzsches darbų nuotaika. Tačiau este- 
tizmą, skepticizmą, cinizmą ir pesimizmą, kuriuos Burckhardtas 
paprasčiausiai perėmė kaip specifinės „realizmo“ rūšies pagrindą, 
Nietzsche sąmoningai pasirinko kaip problemas. Be to, jis svarstė 
juos kaip dvasinio smukimo, kurį reikia nugalėti, iš dalies išlais- 
vinant istorinę sąmonę nuo neįgyvendinamo transcendentiškai 
„realistinės“ pasaulio perspektyvos idealo, apraiškas. 

Savo ankstyvuosiuose filosofijos darbuose Nietzsche ėmėsi iro- 
niškos savo epochos sąmonės ir to padarinių - ją palaikančių isto- 
rinės konceptualizacijos formų. Kaip anksčiau Hegelis (nors ir skir- 
tinga dvasia bei užsibrėžęs kitokį tikslą), jis siekė išsklaidyti tą 
ironiją, nepasiduodamas naivaus romantizmo iliuzijoms. Tačiau 
Nietzsche vis dėlto grįžo prie romantinės istorinio proceso samp- 
ratos, nes jis stengėsi istorinę mintį asimiliuoti su meno, kurio 
paradigminė figūratyvinė kalbos strategija yra metafora, sąvoka. 
Nietzsche kalbėjo apie istoriografiją, kurios teorija būtų sąmoningai 

metaistoriška ir kurios tikslas būtų „antistoriškas“. Taigi jis gynė 
sąmoningai metaforišką istorinio lauko suvokimą, o tai reiškia, kad 
jo intencija turėjo būti tik metaforiškai ironiška. Nietzsche mąstymo 
apie istoriją analizei atvėrė istorinės sąmonės psichologiją; maža 
to, atskleidė jos kilmę iš specifinio poetinio tikrovės suvokimo. Tad 
Nietzsche, kaip ir Marxas, pagrindė nuopuolį į „istorizmo krizę“, 
kuriai pasidavė jo amžiaus istorinė mintis. 

Kaip tik atsakydamas į šią istorizmo krizę, Benedetto Croce 
ėmėsi monumentalių giliosios istorinės sąmonės struktūros tyri- 
nėjimų. Kaip ir Nietzsche, Croce pripažino, jog krizė atspindi iro- 
niškos proto laikysenos triumfą. Ir, kaip ir Nietzsche, jis tikėjosi 
istorinį mąstymą išvalyti nuo ironijos, ištirpdydamas jį mene. Bet 
plėtodamas šį užmojį, Croce buvo priverstas išgalvoti ypač ironišką 
paties meno sampratą. Besistengiant istorinę mintį sulydyti su me- 
nu, jam galiausiai pavyko tik pagilinti pačios istorinės sąmonės 
ironiškos būsenos suvokimą. Tada jis bandė ją apsaugoti nuo skep- 
ticizmo, į kurį linko tokia sustiprėjusi savimonė, asimiliuodamas 
istoriją su filosofija. Bet šioms jo pastangoms pavyko tik istorizuoti 
filosofiją, suteikiant jai tokį pat ironišką savo ribų suvokimą, kokį 
jau buvo įgijusi istoriografija. 

Šitaip įsivaizduojama istorijos filosofijos evoliucija - nuo He- 
gelio per Marxą ir Nietzschę iki Croces - atskleidžia tokią pačią 
raidą, kaip ir istoriografija nuo Michelet per Rankę ir Tocgueville'į 
iki Burckhardto. Tie patys pagrindiniai konceptualizacijos tipai 
pasirodo ir istorijos filosofijoje, ir istoriografijoje, nors skiriasi jų 
visiškai išreikštų formų eilės tvarka. Svarbu tai, kad kaip visuma 
istorijos filosofija atsiduria tokioje pat ironiškoje būsenoje, kokia 
paskutiniame XIX amžiaus trečdalyje apėmė istoriografiją. Ši iro- 
niška būsena nuo savo atitikmens vėlyvojoje Apšvietoje skiriasi 
tik įmantresniu išskleidimu istorijos filosofijoje ir platesniais tyri- 
mais, parėmusiais jos iškilimą to meto istoriografijoje. 


PIRMA DALIS 


Perimta tradicija: 
Apšvieta ir istorinės 
sąmonės problema 


I SKYRIUS 


Istorinė vaizduotė tarp 
metaforos ir ironijos 


S Įvadas 


Visą XIX amžiaus Europos kultūrą buvo apėmęs susidomėjimas 
realistiniu pasaulio suvokimu. Žinoma, žodis „realistiškai“ reiškė 
ką kita nei „mokslinį“ pasaulio suvokimą, nors kai kurie „realistais“ 
pasivadinę autoriai, kaip pozityvistai ar socialiniai darvinistai, sa- 
vąjį „realizmą“ tapatino su fizikiniais mokslais grindžiamu gam- 
tinių procesų suvokimu. Tačiau net čia terminas „realizmas“ reiškė 
daugiau nei paprastą „mokslinio metodo“ taikymą istorijos, visuo- 
menės ar žmogiškos prigimties duomenims nagrinėti. Mat nepai- 
sant jų bendros „scientistinės“ orientacijos, „realistines“ XIX am- 
žiaus mąstytojų ir menininkų aspiracijas formavo suvokimas, kad 
bet kokia pastanga suprasti istorinį pasaulį atveria specifines prob- 
lemas ir sunkumus, su kuriais Žmogus nesusiduria stengdamasis 
suprasti grynai fizinių procesų pasaulį. 

Svarbiausioji iš šių problemų kilo iš to, kad istorinio proceso 
tyrėjas pats dalyvauja tame procese taip, kaip savo analizuojamame 
procese nedalyvauja gamtinių procesų tyrinėtojas. Tam tikra pras- 
me visuomet buvo galima teisėtai tvirtinti, jog ŽMogus tuo pat metu 
yra ir gamtoje, ir už jos ribų, jog jis dalyvauja gamtiniame procese, 
bet jis kartu gali sąmonėje peržengti šį procesą, užimti poziciją už jo 
ribų ir traktuoti šį procesą kaip atsiskleidžiantį akivaizdžiai ne- 
žmogiškuose ar ikižmogiškuose natūralios integracijos lygmenyse. 
Bet prakalbus apie istorijos apmąstymus, iš visų gamtos esinių tik 

žmonės pasirodė turį istoriją; visais praktiniais tikslais „istorinis 
procesas“ egzistavo vien tik kaip bendras žmogiškas procesas. Ir 
kadangi „Žmonija“ buvo vienintelė šio „istoriniu“ pavadinto pro- 
ceso apraiška, atrodė neįmanoma šio proceso visumos apibendrinti 
taip, kaip galima apibendrinti grynai fizikinius, cheminius ar bio- 
loginius „gamtos“ lygmenis. Gamtos moksluose „realizmą“ būtų 
galima tapatinti su „moksliniu metodu“, bent jau nuo Newtono 
laikų išplėtotu gamtiniams procesams analizuoti. Bet tai, kokia 
galėtų būti „realistinė“ istorijos samprata, buvo tokia pat problema, 
kaip ir kitų panašių apgaulingų terminų, pvz., „Žmogus“, „kul- 
tūra“ ir „visuomenė“, apibrėžimas. Kiekvienas iš svarbiausių XIX 
amžiaus kultūrinių sąjūdžių ir ideologijų - pozityvizmas, idealiz- 
mas, natūralizmas, literatūrinis realizmas, simbolizmas, vitalizmas, 
anarchizmas, liberalizmas ir t.t. - skelbėsi pateikią „realistiškesnį“ 
socialinės tikrovės supratimą nei jų varžovai. Netgi simbolistai, 
tvirtindami, kad „pasaulis - tai simbolių miškas“, ir nihilistai, atsi- 
sakydami pasitikėti bet kokia įmanoma mąstymo sistema, įrodinėjo, 
jog jų pasaulėžiūros - „realistinio“ pobūdžio. 

Būti realistu reiškė ir aiškiai matyti dalykus tokius, kokie jie iš 
tikrųjų yra, ir tokį aiškų tikrovės suvokimą apibendrinti tinkamo- 
mis išvadomis, kuriomis būtų galima grįsti savo gyvenimą. Taip 
įsivaizduojamos pretenzijos į esminį „realizmą“ vienu metu buvo 
ir etinės, ir epistemologinės. Buvo galima pabrėžti grynai analitinę 
ar percepcinę savo „realizmo“ prigimtį, kaip kad dailininkai im- 
presionistai, arba moralines ir didaktines savo aiškios vizijos iš- 
vadas, kaip Treitschkes tipo neomakiavelistai politinėje teorijoje. 
Tačiau pretenzijos atstovauti „realistiniam“ požiūriui į bet kokį 
dalyką reiškė šį požiūrį ginti bent jau dviejuose — epistemologi- 
niame ir etiniame - lygmenyse. 

Dabar, žvelgdami iš savo XX amžiaus aštuntojo dešimtmečio 
pozicijų, matome, kad svarbiausi teoriniai ir ideologiniai disputai, 
plėtoti Europoje tarp Prancūzijos revoliucijos ir Pirmojo pasaulinio 
karo, iš tikrųjų buvo ginčai dėl to, kuri iš grupių galėtų skelbtis 
turinti teisę nuspręsti, koks turėtų būti „realistinis“ socialinės tik- 
rovės atvaizdavimas. Kas vienam buvo „tikrovė“, kitam atrodė 
„utopija“, o kas atrodė „realistinio“ požiūrio į kokį nors dalyką 

kvintesencija, iš kitos perspektyvos galėjo būti „naivumo“ kvinte- 
sencija. Šis laikotarpis, analizuojamas kaip užbaigta tyrinėjimo ir 
raiškos drama, įdomiausias tuo, jog „realizmo“ sampratai buvo 
suteiktas visuotinis autoritetas. Mat kiekvienam amžiui, net pa- 
čiam fideistiškiausiam, kaip viduramžiai, integralaus nuoseklumo 
suteikia pasitikėjimas savo galimybėmis pažinti „tikrovę“ ir ati- 
tinkamai „realistiškai“ reaguoti į jos iššūkius. Tad aiškiai išreikš- 
tas troškimas būti „realistiškam“ turėtų atspindėti ne tiek savitą 
„realizmo“ esmės sampratą, kiek tam tikrą to, ką reiškia būti „ne- 
realistiškam“, supratimą. „Realistinio“ tikrovės traktavimo proble- 
matika labai panaši į „sveiko proto“ ir „sveikatos“ sampratų prob- 
lematiką. Šios sampratos lengviau apibrėžiamos pasitelkus jų 
priešpriešas - tai, ką tam tikru laikotarpiu tam tikroje vietoje gy- 
venę žmonės laikė „pamišimu“ ir „liga“. Taip ir specifinį konk- 
rečios epochos „realizmo“ sampratos turinį lengviau apibrėžti atsi- 
žvelgiant į tai, kas tai epochai buvo „nerealizmas“ ar „utopizmas“. 
O kai stengiamasi apibūdinti epochos, kurioje hegemonijos siekė 
skirtingos „istorinio realizmo“ sampratos, įstorinę mąstyseną, bū- 
tina paklausti, kokią istorinę mąstyseną jos sutartinai laikė „nerea- 
listine“ ar „utopine“. 

XIX amžiaus istorijos teoretikai paprastai sutarė, kad pagrin- 
dinės ankstesniosios epochos, Apšvietos, istorinės minties formos 
iškėlė pavojų, su kuriais susiduria kiekviena „realistinės“ pasau- 
lėžiūros autoritetu besiremianti istorinė teorija, modelius. Tai ne- 
reiškė, jog jie atmetė visą Apšvietos mąstytojų istoriografinę pro- 
dukciją. Iš tiesų kai kurie Apšvietos filosofai, ypač Voltaire'as, 
romantizmo periodu tebebuvo nepaprastai įtakingi; toks istorikas 
romantikas kaip Michelet būtent Voltaire'ą laikė sekimo vertu idea- 
lu. Vis dėlto tai, ko XIX amžiaus istorinė mintis apskritai siekė 
„Tealistine“ istoriografija, galima geriausiai apibūdinti atsižvel- 
giant į tai, kam ji prieštaravo savo XVIII amžiaus pirmtakų dar- 
buose. Apšvietos istoriografijoje jai nepatiko būtent esminė ironija, 
taip pat buvo labai nepriimtinas jo kultūros apmąstymų skepti- 
cizmas. | 

Reikia įsidėmėti, jog XIX amžiaus istoriografija neatmetė to, 
kas paprastai laikoma pagrindine Apšvietos istorijos filosofijos 

savybe — kitaip sakant, manomo jos „optimizmo“ ir paprastai jį 
lydinčios progreso doktrinos. Mat XIX amžiuje istorijos filosofai, 
kaip ir jų XVIII amžiaus kolegos, labiausiai stengėsi pagrįsti tikė- 
jimo „progresu“ galimybę ir pateisinti istorinį „optimizmą“. Dau- 
geliui jų „progreso“ sąvoka ir „optimizmo“ jausmas atrodė su- 
derinami su „realistine“ pasaulėžiūra, kurią jie ketino papildyti 
savo istoriniais darbais. Jiems buvo svarbu, kad „progreso“ sąvoka 
ir su ja siejamas optimizmas dar nebuvo tinkamai kognityviai pa- 
grįsti. Kai kurie iš jų, ypač Tocgueville'is ir Burckhardtas, baimi- 
nosi, jog toks pagrindimas neįmanomas, todėl jų darbų tonas kur 
kas niūresnis nei linksmesnės dvasios Michelet ankstyvųjų darbų 
ir visų Marxo darbų tonas. 

Apskritai XIX amžiaus istorinės minties „realizmas“ buvo ban- 
dymas pagrįsti optimizmą ir tikėjimą progresu visiškai suvokiant, 
kad XVIII amžiaus istorijos mąstytojams tai nepavyko. Jei XIX am- 
žiaus istorinis realizmas suvokiamas kaip terpė, kurioje bendri 
įsitikinimai sudaro skirtingas to laikotarpio istorinės minties mo- 
kyklas, egzistavusias viename diskurso universume, norint su- 
prasti jo savitumą, reikėtų tiksliai apibūdinti XVIII amžiaus istorijos 
mąstymo nesėkmę. Aš bandysiu įrodyti, kad ši nesėkmė nėra moks- 
linių laimėjimų trūkumas, kitaip sakant, tai nėra nepakankamo 
tyrimo ar neadekvačios istorinės refleksijos pasekmė. Jos priežastys 
veikiau yra žymių Apšvietos istorijos mąstytojų Mokslinių tyri- 
nėjimų ir teorinių sintezių ironiškumas. 


S Apšvietos istoriografijos dialektika 


XVIII amžiaus istorinė refleksija kilo iš pastangų istorijos duo- 
menims taip pritaikyti metonimines redukcijos strategijas, kad bū- 
tų pagrįstas tikėjimas sinekdochiškai suvoktos Žmonių bendruo- 
menės galimybe. Kitaip sakant, Apšvieta siekė grįsti organicistinę 
idealios žmonių bendruomenės sampratą iš principo mechanistine 
socialinių procesų analize. Taigi jis kritikavo visuomenę iš mo- 
ralinio ir vertybinio idealo pozicijų, bet apsimetė, kad ta kritika 
paremta grynai priežastine istorinių procesų analize. Todėl tikslas, 

kurio buvo siekiama istorine reprezentacija, nesiderino su priemo- 
nėmis, iš tikrųjų naudojamomis konstruojant istorinius pasakoji- 
mus. Šis istorinio vaizdavimo priemonių ir tikslo, kurio juo siekiama, 
konfliktas istorinę mintį privertė užimti atvirai ir kovingai ironišką 
poziciją. Kūrybinga įtampa, ankstyvosios Apšvietos istorinėje min- 
tyje kilusi tarp komiškos ir tragiškos istorijos siužeto sampratų, 
tarp mechanicistinės ir organicistinės jos proceso koncepcijų, tarp 
konservatyvių ir radikalių jų poteksčių, palaipsniui tapo dvipra- 
smybe, o galiausiai painiava, susijusia su visomis pagrindinėmis 
istoriografinio vaizdavimo ir bendrų socialinių siekių problemo- 
mis. Paskutiniame XVIII amžiaus ketvirtyje ši painiava virto iro- 
nija, kuri skleidėsi kraštutinai skeptiška istorijos epistemologija ir 
skepticizmo suformuotomis aiškiai reliatyvistinėmis etinėmis pa- 
žiūromis. Keletas Apšvietos pabaigos mąstytojų — Gibbonas, Hu- 
me'as ir Kantas - įspūdingai ištirpdė istorijos ir grožinės literatūros 
skirtį, grindusią kai kurių ankstesnių mąstytojų, pavyzdžiui, Bay- 
le'io ir Voltaire'o, istoriografinę veiklą. Būtent prieš šį istorijos 
„literatūrinimą“, prieš šią ironišką pozą ankstyvųjų XVIII amžiaus 
istorikų išsikeltų „mokslinių“ užduočių atžvilgiu maištavo Her- 
deris, Burke'as ir „Audros ir veržimosi“ nariai. Tačiau, norint su- 
prasti šį maištą, visų pirma reikia atskleisti istoriografinės tra- 
dicijos, kuriai jie priešinosi, tropologinę dinamiką. 


S Tradicinės istoriografijos sampratos 


XVIII amžiaus mąstytojai tradiciškai skyrė tris istoriografijos rūšis: 
pasakinę, tikrąją ir satyrinę. Pasakinę istoriografiją jie laikė gryno 
išgalvojimo produktu; jos faktai buvo renkami ir pateikiami sub 
specie historiae, tačiau, siekiant pasiūlyti pramogą ar sužavėti, tam, 
kuo vaizduotė trokšta tikėti, buvo suteikiama tikrovės bruožų. 
Nereikia nė sakyti, kad Bayle'io ar Voltaire'o tipo mąstytojams 
tokia histoire romanesąue nebuvo verta net kritikos, atrodė netin- 
kama mokslininkui rašyti ar rimtam Žmogui skaityti. Istoriką do- 
mino tiesa ir tik tiesa - tokia vyravo teorija. Kaip Istoriniame žodyne 
Bayle'is rašė: 

Apskritai istoriją rašyti yra sunkiausias autorinis darbas, arba bent jau 
vienas iš sunkiausių. Tai reikalauja didžios sprendimo galios, kilnaus, 
aiškaus ir glausto stiliaus, švarios sąžinės, visiškos doros, daugybės pui- 
kios medžiagos ir meistriškumo jai išdėstyti tinkama tvarka, o svarbiausia, 
galios pasipriešinti instinktyviam religiniam fanatizmui, mus verčiančiam 
išrėkti tai, ką laikome tiesa. [I, 170] 

Aš manau, jog tiesa yra istorijos siela, istoriniam kūriniui svarbiausia 
išsivaduoti nuo melo; mat jei jis ir turėtų visus kitus privalumus, bet jam 
trūktų tiesos, jis būtų ne istorija, o tik pasaka ar romanas. [173] 


Taigi istorikas turėjo veržtis į tiesą, kiek ji pasiekiama Žmogui, 
visomis priemonėmis vengti „panašumo į pasaką“, neišgalvoti nie- 
ko, nepagrįsto faktais, užgniaužti savus prietarus ir partinius inte- 
resus, nes priešingu atveju jį būtų galima apkaltinti šmeižtu. Bay- 
le'is rašo: 

Ir tų, kurie gyveno pasaulyje, ir tų, kurie jį išgyveno, papročiai tokie 
sugedę, kad kuo labiau autorius stengiasi tiksliai ir patikimai pavaizduoti 

tory and Satire“] 


Bayle'io cinizmas neturėtų likti nepastebėtas. Jis užsimena, kad 
bet koks patikimas pasakojimas apie žmoniją dažniausiai pasirodo 
šmeižto pavidalu, nes paprastai ji labiau linksta elgtis niekingai 
nei kilniai; todėl ir pati tiesa neretai įgauna apkalbų bruožų. 

Voltaire'as, rašęs viena karta vėliau, laikėsi to paties kurso: „Is- 
torija, — rašė jis, - yra detalus faktų, pristatomų kaip tikri, apra- 
šymas. Pasakėčia, atvirkščiai, yra detalus faktų, pristatomų kaip 
išgalvoti, aprašymas.“ (Works, X, 61). Viskas gana simetriška. Vis 
dėlto teisingą Žmonių klaidų ir kvailysčių kvailybės vaizdavimą 
Voltaire'as skyrė nuo istorijų, sufalsifikuotų šmeižti. Kalbėdamas 
apie kažkokius neseniai pasirodžiusius „apgavikiškus memuarus“ 
(išleistus Madame de Maintenon vardu), Voltaire'as nurodė: 


Beveik visus puslapius teršia klaidinantys teiginiai ir karališkosios šei- 
mos bei kitų svarbiausių karalystės šeimų įžeidinėjimai, o autorius nė ne- 
mėgina savo apkalboms suteikti tiesos atspalvio. Taip nerašoma istorija; taip 
skleidžiamas šmeižtas, nusipelnęs gėdos stulpo. [Phil. dict., Works, X, 86-87] 


Žinoma, kai kuriuose darbuose, pavyzdžiui, Istorijos filosofijoje, 
ir pačiam Voltaire'ui nesvetima tendencingai pateikti faktus arba 

"jo darbo pagrindams - tiesai, o ne netiesai, protui, o ne kvailybei, 
švietimui, o ne prietarams ir nemokšiškumui — palankius jų ko- 
mentarus. Bet juose buvo akivaizdus noras polemizuoti, ir jo pa- 
saulio istorijos apmąstymai veikiau priminė kritinę esė nei mokslinį 
faktų tiesos tyrinėjimą. Faktai tebuvo proga atkreipti dėmesį į bend- 
resnes tiesas, kurias Voltaire'ui rūpėjo pateikti skaitytojui tinkamai 
nušviestas. 

Tačiau Voltaire'o Karolio XII istorijos ir kitų tokio tipo veikalų 
situacija yra visai priešinga. Joje faktais taip pat grindžiama nuo- 
monė, kad valdovui, net labai galingam ir talentingam, „kvaila“ 
siekti „šlovės“ kova ir nukariavimais. Lionelis Gossmanas nurodė, 
jog, ši istorija parašyta kaip „pasityčiojimo epas“, t.y. Karolio gy- 
venimą sudarantys įvykiai buvo pavaizduoti kaip beveik tragedi- 
ja - dėl esminio protagonisto siekiamų tikslų kvailumo vykstanti 
tragedija. O Voltaire'as niekada nepraleido progos kritikuoti es- 
minio to, ką būtų galima pavadinti Karolio planais ar siekiais, 
kvailumo arba juos taip pavaizduodavo, jog užsimindavo skaity- 
tojui apie tai net ir aiškiai to nepasakydamas. Nepaisant to, faktai 
čia laikomi objektyvių santykių struktūra, kurios istorikui nevalia 
pažeisti. Voltaire'as sutiko, kad, apsvarstę tam tikrą faktų rinkinį, 
žmonės gali prieiti prie daugybės išvadų; bet jis tvirtino, jog faktų 
nustatymo, faktų tiesos visiškai neturi veikti moralinės, estetinės 
ar intelektualinės tiesos, kuriomis siekiama apibendrinti šių faktų 
apmąstymus - tada istorikas nebūtų kaltinamas rašąs „pasakinę“ 
ar „Satyrinę“ istoriją, o būtų giriamas už „tikrosios“ rašymą. 

Žinoma, dviprasmiška „tikroviškai“ istorijai priešpriešinti „pa- 
sakinę“ ir „satyrinę“ istorijas. Tada atrodo, kad yra trys „istorijos 
rašymo“ būdai, du - netinkami, vienas - tinkamas, o jų skirtumai — 
savaime suprantami. Tačiau iš tikrųjų akivaizdu, jog tokį skirstymą 
laikant teisingu reikia numanyti egzistuojant ketvirtąją istorinės 
sąmonės rūšį - metaistorinę sąmonę, virš šių trijų istoriografijos 
rūšių (pasakinės, satyrinės ir tikroviškosios) pretenzijų pakilusį ir 
jas analizuojantį skaitytoją. Trumpai tariant, tai, kad patys trijų 
istorijos rašymo būdų skirtumai suprantami ne kaip tobulai teisin- 
gos ir visiškai išgalvotos istorijos opozicija, bet kaip skirtingi tiesos 
ir išmonės mišiniai, jau yra pozityvus istorinės sąmonės laimėjimas 

ir pažanga ankstesniojo amžiaus istorinės sąmonės atžvilgiu, ku- 
riuos Apšvieta gali teisėtai laikyti savais. 

Bendra pačios Apšvietos pozicija istorijos rašymo atžvilgiu bu- 
vo ironiška. Istorinės žinios buvo naudojamos ne tik partiniais ar 
poleminiais tikslais, kaip ir ankstesnėmis epochomis buvo tai da- 
roma visiškai įsisąmoninus galimybę arba taip jas naudoti, arba 
užsiimti istorija vardan jos pačios, ar, kaip sakoma, tik ja viena. Taip 
pasišventę vien tik tiesai istoriją rašė didieji XVIII amžiaus istorikai 
antikvarai - Ludovico Antonio Muratori ir Curne de Sainte-Palaye - 
iškilūs filologinės istoriografijos atstovai, visų pirmiausia stengęsi 
vadovaudamiesi moksliniais principais reaguoti ir kritiškai įver- 
tinti dokumentus. Bet ne didieji antikvarai suformulavo teoretinius 
kritinius principus, kuriuos pasitelkus studijuojant kronikas ar 
analus, sukurtus kaip patikimi „to, kas vyko praeityje“, aprašymai, 
galima išvesti moksliniais principais grįstas moralines ir intelektua- 
lines tiesas. 

Apšvietos racionalistai - Bayle'is, Voltaire'as, Montesguieu, Hu- 
me'as, Gibbonas ir Kantas, taip pat ekscentriškasis iracionalistas 
Giambattista Vico, pripažino, jog trūksta kritinių, t.y. metaistorinių, 
principų, kurie racionaliai pagrįstų bendras tiesas, atrastas kontemp- 
liuojant atskirus ir konkrečius praeities faktus. Įvesti tokius prin- 
cipus jiems trukdė ne mąstymo metodas, bet apmąstomas dalykas. 
XVIII amžiuje trūko adekvačios psichologinės teorijos. Filosofams 
švietėjams reikėjo Žmogaus sąmonės teorijos, ne teikiančios pir- 
menybę protui kaip tiesos pagrindui prieš vaizduotę kaip klaidos 
pagrindą, bet pripažįstančios proto ir vaizduotės tęstinumą ir sie- 
kiančios, kad jie tarpusavyje santykiautų kaip bendresnio, žmo- 
gaus dar nepažinto pasaulio tyrinėjimo proceso dalys, įgalinančios 
suvokti procesą, kuriame fantazija ar vaizduotė tiek pat prisideda 
prie tiesos atradimo, kiek ir protas. 

Švietėjai tikėjo, kad visas tiesas grindžia protas ir jo pajėgumas 
vertinti jutiminės patirties rezultatus, išskiriant tokios patirties 
grynos tiesos turinį, priešingą vaizduotės norimam. Tad, kaip teigė 
savo Istorijos filosofijoje Voltaire'as, paaiškėjo, jog istorijoje paprasta 
atskirti tiesą nuo netiesos. Norint atskirti tai, kas istoriniame šalti- 
nyje tikra, nuo to, kas pasakiška, proto paveiktus jutiminės patirties 

rezultatus nuo pasakinių, atsiradusių vaizduotės polėkyje, tereikia 
pasitelkti sveiką nuovoką ir protą. Taip atpažinus tikrus elementus, 
galima parašyti istoriją, kurioje tik tikroviški elementai būtų lai- 
komi „faktais“, iš kurių būtų galima kildinti bendresnes intelek- 
tualines, moralines ir estetines tiesas. 

Tai reiškė, kad ištisi praeities duomenų klodai - visa, kas glūdi 
legendose, mituose, pasakose — nebuvo pripažinti potencialiais 
įrodymais, nulemiančiais tiesas apie praeitį, kitaip tariant, istorikas, 
siekiantis atstatyti praeities gyvenimo visumą, o ne tik racionaliau- 
sias jo apraiškas, prarado šių duomenų klodų perteikiamą praeities 
aspektą. Kadangi patys švietėjai buvo pasišventę protui ir stengėsi 
jo autoritetą įtvirtinti savo amžiaus prietarų, nemokšiškumo ir 
tironijos atžvilgiu, šaltinių, kuriuose praeities amžiai savo tiesas sau 
perteikė mitais, legendomis, pasakomis ir pan., jie nepajėgė laikyti 
kuo nors daugiau nei esminiu ir šių amžių iracionalumo įrodymu. 
Tuo laikmečiu vienintelis Vico suvokė, kad sunkiausia istorijos už- 
duotis būtent ir yra nustatyti, kiek grynai „pasakinis“ ar „mitinis“ 
pasaulio suvokimas pagal kokius nors racionalumo kriterijus būtų 
tinkamas specifiniam istoriniam gyvenimui bei veiklai. 

Vico nuomone, reikėjo atskleisti vidinį pačių iracionaliausių 
žmonių įsivaizdavimų racionalumą, kadangi tokie įsivaizdavimai 
iš tikrųjų buvo pagrindas kuriant visuomenines ir kultūrines ins- 
titucijas, padėjusias Žmonėms išgyventi gamtoje ir prieš gamtą. Klau- 
simas buvo toks: kaip racionalumas (toks, kaip jį suprato jo epocha) 
gimsta ir išauga iš didesnio iracionalumo, mūsų manymu, val- 
džiusio senovės Žmones ir tapusio pirminių jų sukurtų civilizuotos 
egzistencijos formų pagrindu. Švietėjai, proto ir fantazijos santykį 
suvokę ne kaip dalies ir visumos, bet kaip opozicinį santykį, šio 
klausimo nesugebėjo suformuluoti istoriografijai naudingu būdu. 

Švietėjai neneigė išmonės įtakos žmogaus sąmonei, bet jiems 
atrodė problemiška apibrėžti žmogaus raiškos sritis, kuriose iš- 
monei leidžiama visiškai atsiskleisti, ir sritis, į kurias jai nevalia 
įžengti. Jie buvo linkę manyti, kad vienintelė fantazijos autoritetui 
visiškai pavaldi sritis - „meno“ sfera, su pačiu „gyvenimu“ suda- 
ranti opoziciją, jų nuomone, panašią į „iracionalumo“ ir „raciona- 
lumo“ opoziciją. „Gyvenimą“, priešingai nei „meną“, turėjo valdyti 

protas, ir net menas turėjo būti kuriamas visiškai įsisąmoninus 
skirtumą tarp „tiesos“ ir „išmonės“. Kadangi istorija visų pirma 
buvo „apie gyvenimą“, o „apie meną“ tebuvo antraeilis dalykas, 
ją rašant reikėjo ne tik vadovautis protu, bet, žvelgiant plačiau, ir 
rašyti „apie protą“, pasitelkus visas istorijos teikiamas Žinias apie 
„neprotingumą“, protą įtvirtinti i7 gyvenime, ir mene. 


S Istorija, kalba ir siužetas 


Filosofijos žodyno straipsnelyje apie „figūratyvinę kalbą“ Voltaire'as 
rašė: 

Įsikarščiavusi vaizduotė, aistra, troškimas — dažnai apviltas - gimdo 
figūratyvinį stilių. Į istoriją mes jo neįsileidžiame, - pernelyg gausios me- 
taforos kenkia ne tik aiškumui, bet ir tiesai, nes pasako daugiau arba 
mažiau nei tai, apie ką kalbama. [ Works, IX, 64] 


Toliau jis užsipuolė Bažnyčios Tėvus už tai, kad, vaizduodami 
ir aiškindami pasaulio procesus, jie nesaikingai vartojo figūratyvi- 
nę kalbą. Tokią netinkamą figūratyvinę kalbos vartoseną jis prieš- 
priešino klasikinių pagonių poetų kūrybai - pavyzdžiui, Ovidijaus, 
kuris žinojo, kaip pažodiškai tikrovišką pasaulį atskirti nuo pasa- 
kinio savo įsivaizdavimų pasaulio, ir, kaip teigė Voltaire'as, varto- 
damas tropus ir kalbos figūras nieko „neapgavo“ (Ibid., 73). Voltai- 
re'o nuomone, istoriko kalba, vaizduojanti priešais esantį pasaulį, 
turėtų būti aštri kaip protas, vadovaujantis jo tiesos apie praeitį 
paieškoms, ir todėl veikiau pažodinė nei figūratyvinė. 

Vadovaujantis tuo pačiu kriterijumi nustatoma ir dokumentų, 
kurie iš praeities ateina apsitaisę figūratyvine kalba, faktinė vertė. 
Nei poezija, nei mitas, nei legenda, nei pasaka nebuvo laikomi tikrai 
vertingais istoriniais faktais. Kadangi jie buvo suvokiami kaip fan- 
tazijos produktai, jie teliudijo apie prietaringą juos sukūrusios vaiz- 
duotės prigimtį arba apie patikėjusiųjų kvailumą. Todėl Apšvietos 
epochoje sukurti istoriniai tolimos praeities aprašymai dažniausiai 
būdavo ne kas daugiau nei tais laikais parašytų istorinių darbų 
aprašymų santraukos ar komentarai. 

Žinoma, didieji šio laikotarpio eruditai istorinių dokumentų 
tyrimą pakėlė į aukštą lygį, bet, kaip parodė Gossmano studija apie 
Curne de Sainte-Palaye ir jo mokslinę aplinką, tie žmonės neturėjo 
kritinių principų jų senovės analuose sukauptiems faktams su- 
sintetinti į bendrus istorinius pačiuose analuose atspindimų pro- 
cesų aprašymus. Geriausiu atveju šios epochos istoriografija - net 
ir didžiojo Edwardo Gibbono parašytas darbas, — iš esmės tėra tik 
didžiųjų klasikinės antikos istorikų literatūrinio palikimo komen- 
tarai - daugiau ar mažiau ironiški priklausomai nuo Gibbono nuo- 
monės apie istoriko, kurio darbą jis parafrazuoja ir komentuoja, 
racionalumą. 

Tiesą sakant, švietėjiška istorinio atvaizdavimo, praeities pa- 
saulio sukonstravimo pasitelkiant verbalinį modelį problemos 
samprata vargu ar buvo kur nors sąmoningiau suvokta nei svars- 
tymuose, koks - epo, komedijos ar tragedijos - siužetas turi būti 
suteiktas bet kokiam konkrečiam įvykių kompleksui. Tinkamo 
vaizdavimo būdo pasirinkimo, atmetančio kitas alternatyvas, prob- 
lema atitinka epistemologiniame lygmenyje nubrėžtas pasakinių, 
satyrinių ir tikroviškų praeities aprašymų skirtis. Buvo visuotinai 
sutariama, jog epinė forma netinka istoriniams įvykiams vaizduoti; 
ir nors Voltaire'o Henriada - epinė poema apie Henriko IV karje- 
rą - iš esmės buvo pripažįstama tour de force, poetiniu triumfu, 
apskritai ji neturėjo būti laikoma istorikų ar poetų sektinu pavyz- 
džiu. Švietėjai intuityviai (ir visai teisingai) nujautė, kad epinė 
forma suponuoja Leibnizo filosofijoje išdėstytą kosmologiją su ją 
formuojančiu ontologiniu principu — tęstinumo doktrina, su jos 
epistemologiniu principu - tikėjimu analoginiais samprotavimais 
ir visų pasikeitimų kaip tiesiog laipsniškų „gamtos“, kurios esmė 
visiškai nekinta, transformacijų iš vieno būvio ar būsenos į kitą 
samprata. Visos šios idėjos akivaizdžiai kontrastavo su prieštara- 
vimų logika ir tapatybės principu, sudariusiais pagrindus manyti, 
jog racionalumas turi aprėpti vyraujančią epochos mintį. 

Tačiau ir vienintelę pasakojamojo praeities aprašymo alterna- 
tyvą — komediją arba tragediją — mąstytojai siūlė ironiškai, kaip 
kad ir Mably, kurio Apie istorijos rašymo būdą pasirodė amžiaus 
pabaigoje. Dauguma švietėjų iš tikrųjų negalėjo suvokti, kad istorija 

siūlo daugybę progų suteikti jai tragišką siužetą - todėl, jog, anot 
anksčiau cituoto Bayle'io, „papročiai tokie sugedę [...], kad kuo 
labiau autorius stengiasi tiksliai ir patikimai pavaizduoti santykius, 
Voltaire'ui buvo tinkamiausias kandidatas į tragiškos istorijos sub- 
jektus, bet, apmąstydamas šio valdovo gyvenimo įvykius, jis te- 
sukūrė prozišką „pasityčiojimo epą“, nes ta epocha, prisimenant 
Edmundo de Goncourt'o žodžius apie savąją, visur ieškojo „tiesos“, 
O ją atradusi galėjo tik nusivilti. 


S Skepticizmas ir ironija 


Skeptiška forma, racionalizmo pasirinkta savajai epochai apmąstyti, 
paversta istorinio apmąstymo principu turėjo įkvėpti grynai iro- 
nišką požiūrį į praeitį. Visi didieji epochos istoriniai veikalai iro- 
niški, ir todėl jie visi labai primena satyrą, aukščiausią literatūrinio 
epochos jautrumo pasiekimą. Kai Hume'as, jausdamas, kad jo pri- 
eitos skeptiškos išvados filosofiją daro nebeįdomią, iš filosofijos 
pasuko į istoriją, į jos studijas jis atsinešė tokią pačią skeptišką 
jauseną. Tačiau jam buvo vis sunkiau domėtis procesu, jam at- 
skleisdavusiu tik amžiną tos pačios kvailybės sugrįžimą įvairiais 
pavidalais. Istorinę kroniką jis laikė ne kuo daugiau nei žmogiškos 
kvailybės kronika ir galiausiai jis ėmė taip pat bodėtis istorija, kaip 
kad anksčiau filosofija. 

Didžiojo Hume'o amžininko Gibbono rimtumas, žinoma, ne- 
kelia abejonių, bet kartu neturėtume praleisti pro pirštus to, jog 
pats Gibbonas savąjį Romos Imperijos nuosmukį ir žlugimą apibūdino 
kaip atsiradusį iš pastangų pasilinksminti ir išsiblaškyti. Gibbonas 
sako, kad imtis šio projekto jį įkvėpė ironiškas vaizdas: neišprusę 
vienuoliai, atliekantys savo prietaringas apeigas bažnyčioje, sto- 
vinčioje ant toje vietoje kadaise buvusios pagoniškos šventyklos 
pamatų. Šis anekdotas ne tik atskleidžia Gibbono nuostatą, su kuria 
jis ėmėsi šios užduoties, bet ir numato formą, kurią galiausiai įgyja 
Gibbono pasakojimas apie Romos nuosmukį ir žlugimą. Nutolimą 
nuo to, ką jis laikė laimingiausiu žmonijos laikotarpiu, iki jo paties 

dienų jis aprašo anaiptol ne tragiškai; šis veikalas veikiau yra ne- 
pralenkiamas ironijos šedevras visoje istorinės literatūros istorijoje. 
Jis baigiamas Bizantijos pralaimėjimu fanatiškiems turkams 1453 
metais, trumpai tariant, ironišku vieno fanatizmo triumfo prieš kitą 
suvokimu. Tačiau šį suvokimą reikia svarstyti paties Gibbono ži- 
nojimo, kad mąstymas ir mokslai Vakarų Europoje atgimė, sukūrė 
Renesansą ir paklojo paties Gibbono atstovaujamo Proto amžiaus 
pamatus, kontekste. O patį Renesansą, jo supratimu, sukūrė iro- 
niškas faktas, nes jis priklausė nuo vieno fanatizmo triumfo prieš 
kitą Bizantijoje, privertusio mokslininkus iš Konstantinopolio bėgti 
į Italiją, kad ten paskleistų Žinias apie klasikinę antiką, vėliau (iro- 
niška) pasitelktas krikščioniškiems prietarams, kurių labui anks- 
čiau jas (ironiška) naudojo viduramžių vienuoliai, sunaikinti. 

Ši ironija, virstanti ant ironijos, kurias kurdamas istorijos vaizdą 
Gibbonas pasitelkia ir kaip aiškinimo, ir kaip vaizdavimo prin- 
cipus, tegalėjo pagimdyti ironišką požiūrį į idealus ir vertybes, 
vardan kurių jis darbavosi. Galiausiai tai turėjo atvesti į tokį patį 
varginantį skepticizmą proto atžvilgiu, nuo kurio Hume'as ieškojo 
prieglobsčio visų ankstesnių amžių ir veiklos, ir mąstymo sričių 
istorijos studijose, bet su kuriuo susidūrė net ir ten. 

Vienas iš akivaizdesnių ironiškų Kanto intelektualinio kelio 
aspektų -senyvame amžiuje jis ėmė mąstyti apie moralinę istorinių 
žinių potekstę, dalyką, kurio brandžiojoje savo filosofinės karjeros 
fazėje nelaikė tikro filosofinio domėjimosi objektu. Reikia priminti, 
jog filosofijoje jam rūpėjo patikrinti, viena vertus, Hume'o ir Rous- 
seau įžvalgas apie proto ribas, kita vertus, jausmų pretenzijų protui 
teisėtumą. Priešingai nei Hume'as, jis siekė apginti mąstymą nuo 
kraštutinio skepticizmo ir pateikė pagrindus, įgalinančius racio- 
naliai suvokti akivaizdžią mokslo sėkmę tvarkant pasaulį. Prie- 
šingai nei Rousseau, jis siekė Žmogiškoje prigimtyje rasti vietos 
jausmams ir aistroms ir suteikti joms moralinių ir estetinių spren- 
dimų pagrindo autoritetą, tuo pat metu nesugriaunant mokslo ir 
proto principais nustatytų tiesų autoriteto. Įdomu atkreipti dėmesį 
į tai, kaip šie seni priešininkai tinkamai pasikeitusiais pavidalais 
sugrįžo vaidentis Kantui senyvame amžiuje, kai jis, raginamas 
Herderio minčių apie istoriją ir Revoliucijos įvykių, buvo priverstas 


66 METAISTORIJA 


apmąstyti epistemologinius istorinių žinių pagrindus, jų moralinę 
vertę ir kultūrine reikšmę. 

Skepticizmo grėsmę Kantui kėlė faktas, kad žmonės toliau ty- 
rinėjo istoriją, nors ir paaiškėjo, jog istorijos Žinios nepateikia nieko 
daugiau nei įvairių šiuolaikinių Žmonijos persikūnijimų studijos; 
kaip tyrimo objektai, persikūnijimai pranašesni už istorinius įvy- 
kius, nes juos galima tiesiogiai stebėti. Virš Kanto senatvės nusi- 
driekė Rousseau šešėlis - įsitikinimas, išaugęs Revoliucijai virstant 
teroru ir plintant jausmui, kad pasaulis griūva, o visas istorinis 
procesas, iš pažiūros progresyvus, tėra neišvengiama degeneracija, 
arba įsigalint požiūriui (propaguotam ir ironiškų vėlyvosios Ap- 
švietos filosofų įžvalgų), kad, nors dalykai ir keičiasi, po saule nieko 
nauja: plus ca change, plus c est la mėme chose. 

Kaip anksčiau Bayle'is ir Voltaire'as, Kantas taip pat skyrė tris 
istorinio proceso sampratas, žmogui tinkamas laikyti Hiesa apie pro- 
ceso visumą. Jis jas vadina eudemonistine, teroristine ir abderie- 
tiškąja. Pagal pirmąją sampratą, istorija aprašo nepertraukiamą 
žmogiškos egzistencijos materialinio ir dvasinio progreso procesą. 
Remiantis antrąja, istorija perteikia nuolatinę degeneraciją, nenu- 
trūkstamą nuopuolį iš pradinės gamtinės ar dvasinės malonės bū- 
senos. Trečioji samprata grįsta antikinei kinikų filosofų abderiečių 
sektai priskiriamomis pažiūromis, kad nors gali atrodyti, jog vyksta 
raida, iš tikrųjų bet koks judėjimas tėra pirminių elementų per- 
sitvarkymas, 0 visai ne esminis žmogiškos egzistencijos būsenos 
pasikeitimas. 

Turiu pridurti, jog tokio padalijimo įtaka istorijos aiškinimo ir 
rašymo būdams tokia pat, kaip ankstesnių komiško, tragiško ir 
epinio siužeto suteikimo būdų skirtumų. Kanto epistemologinių 
pasakinės, satyrinės ir tikroviškosios istoriografijos skirtumų api- 
brėžimas išsiskiria tuo, kad visi trys istorinio proceso suvokimo 
būdai laikomi vienodai „pasakiniais“ arba vienodai „fiktyviais“. 
Jamjie liudijo žmogaus proto gebėjimą istoriniam procesui primesti 
įvairių tipų formalųjį rišlumą, galimybes suteikti skirtingus siu- 
žetus - skirtingo estetinio istorinio lauko suvokimo produktus. 

Bet Kantas pabrėžė moralinę šių estetinių pasirinkimų potekstę, 
galimą sprendimo istoriniam procesui suteikti tam tikrą siužetą ar 

suvokti tam tikru būdu įtaką būdui, kuriuo gyvenama istorija, jų 
reikšmę dabarties suvokimui ir savos bei kitų Žmonių ateities pro- 
jektams. Istorinis pažinimas nėra reikšmingas indėlis į žmogiškos 
prigimties apskritai supratimą, nes jis mums apie Žmogų neatsklei- 
džia nieko, ko negalėtume sužinoti tyrinėdami gyvus žmones: in- 
dividus arba grupes. Bet jis suteikia progą išspręsti problemą, mo- 
ralinę gyvenimo tikslo arba užduoties, vardan kurios reikia gyventi, 
problemą. 

Kanto pozicija buvo maždaug tokia: istorinio proceso, laikomo 
perėjimo iš praeities į dabartį procesu, suvokimo būdas ir forma, 
kurią primetu savo supratimu apie jį, man teikia orientaciją, kuria 
vadovaudamasis aš judu ateitin, apimtas didesnės vilties ar ne- 
vilties, matydamas įsivaizduojamą šio judėjimo perspektyvą - ju- 
dėjimą link trokštamo (ar tolyn nuo nepageidaujamo) tikslo. Jei is- 
torinį procesą aš suvokiu kaip degeneracijos spektaklį (ir manau, 
kad istorinis pažinimas visų pirma yra „spektaklio“, vykstančio 
prieš jį peržiūrinčio istoriko akis, pažinimas), aš ir gyvensiu istoriją 
taip, kad procesas baigtųsi galutine degeneracija. O jei šį spektaklį 
aš suvokiu tik kaip „vieną prakeiktą įvykį po kito“, aš ir elgsiuos 
taip, kad savo gyvenimą paversčiau statiška epocha, kurioje neįma- 
noma jokia pažanga. Bet, kita vertus, jei istorijos spektaklį su visa 
jo kvailybe, ydomis, prietarais, nemokšiškumu, žiaurumu ir kančia 
aš suvoksiu kaip pačios žmogiškos prigimties transformavimo iš 
gebėjimo sukurti visą šį blogį į gebėjimą pakilti į moralinę kovą 
prieš jį procesą, kaip unikalų žmogišką projektą, aš ir elgsiuos taip, 
kad šis pasikeitimas įvyktų. Negana to, egzistuoja puikūs ekst- 
raistoriniai pagrindai istoriją traktuoti ir kaip gyvenamą, ir kaip 
suvokiamą mąstymu. Šiuos pagrindus pateikia filosofija, kurioje 
proto sąvoka pateisina tokį prigimties suvokimą, kai ji žmoguje 
išskleidžia galias, glūdinčias joje nuo pat pradžių. 

Kanto taip išdėstyta istorijos samprata ironiška, bet ironiją su- 
švelnina filosofinės sistemos, neleidusios skepticizmui atmesti pro- 
tą, principai. Vis dėlto švietėjiško racionalizmo bruožai esmingi 
Kanto istorijos apmąstymams. Opozicijos modalumas, kuriuo juose 
susiejami visi dalykai istorijoje, neužleido vietos tęstinumo ir kaita- 
liojimosi modalumui, vieninteliam įgalinančiam tinkamai įvertinti 

istorinių įvykių, apmąstomų vardan jų pačių, konkretumą, indi- 
vidualumą ir ryškumą. Istorinius duomenis Kantas suvokia kaip 
reiškinius, kuriuos, kaip ir gamtos reiškinius, laiko „dėsnių val- 
doma gamta“ (tiksliau, gamta, valdoma universalių ir nekintančių 
priežastinių dėsnių). Tai reiškia, jog istorinį lauką jis nagrinėjo me- 
tonimiškai, kaip opoziciją, kurioje medijuoja priežasties-pasekmės 
dėsnis, kitaip sakant, išoriniai santykiai. Kalbant Kanto terminais, 
nebuvo jokios mokslinės priežasties siekti, kaip kad Leibnizas, 
sinekdochiškai nustatyti šio lauko dalis, veikiančias kaip visumos 
komponentai. Atsiminkime, jog istorinį procesą Kantas suvokė ne 
tiek kaip Žmonijos gyvenimo raidą iš vienos pakopos į kitą, kiek 
kaip paprasčiausią konfliktą, neišsprendžiamą amžinai besivar- 
žančių žmogiškos prigimties principų, racionalaus ir iracionalaus, 
konfliktą. Štai kodėl jis buvo priverstas prieiti prie išvados, deran- 
čios su ta pačia Bayle'io, Voltaire'o, Hume'o ir Gibbono atstovau- 
jama Apšvietos racionalizmo tradicija, kad galutinės analizės metu 
istorija turi būti suvokiama estetiškai, o ne moksliškai. Tik taip ji 
gali būti paversta drama, kurios atomazgą galima įsivaizduoti kaip 
komišką tikslo pasiekimą, o ne tragišką pralaimėjimą ar belaikį jo- 
kio apibrėžto turinio neturinčio konflikto epą. Šią komišką viso pro- 
ceso prasmės sampratą Kantas pasirinko dėl grynai etinių priežas- 
čių. Istorijos spektaklis turėjo būti suvokiamas kaip komiška drama, 
nes kitaip Žmonėms nepavyktų imtis tragiškų projektų, kurie vie- 
ninteliai chaosą gali paversti prasminga žmogaus veiklos sritimi. 
Pagrindinė švietėjiškos racionalistinės istoriografijos srovė gimė ' 
pripažinus, kad istorija neturi būti rašoma vien tik pramogai ar 
paprasčiausiai siekiant paremti konfesinio ar politinio pobūdžio 
partis pris. Racionalistai pripažino, kad apmąstydami istorinį do- 
kumentą jie būtinai turi remtis kritiniu principu, jei nori parašyti 
ką nors daugiau nei kronika ar analai. Jie pradėjo sąmoningai prie- 
šintis ankstesnio amžiaus Aistoriens romanesgues arba galants, pra- 
moginei istorijai, kurią rašė abatas de Saint-Rėalis ar Charles'is de 
Saint-Ėvremondas, ryškiausias „laisvamaniškos“ istorijos teorijos 
plėtotojas ir „estetistinės“ istoriografijos, vėliau perimtos Walterio 
Paterio ir Egono Friedelio, pradininkas. Filosofai švietėjai pripa- 
žino, jog istorija turi būti „tikroviška“, kitaip ji negali pretenduoti 

„pamokyti ir apšviesti“ skaitytoją, tuo pat metu jį „linksmindama“ 
ir žavėdama, tad reikėjo nustatyti atpažinimo tiesos kriterijų. Tad, 
trumpai tariant, kokią formą turėjo įgyti tiesa? Kokia apskritai tiesos 
paradigma, lyginant su kuria būtų galima atpažinti tikrovišką da- 
lykų aprašymą? 

Norint suprasti racionalistų atsakymus į šiuos klausimus, ne- 
užtenka tiesiog nurodyti, jog „pasakinę“ ir „satyrinę“ istoriją jie 
skyrė nuo „tikroviškos“. Taip pat neužtenka nurodyti bendrą tiesos 
idėją, kurią atskleidžia formalus jų atsidavimas empirinio duo- 
menų nustatymo principams, racionaliai įrodymų kritikai ir pasa- 
kojamajam įrodymų „reikšmės“ perteikimui gerai papasakotoje 
istorijoje. Jų poziciją galime suprasti tik aptarę jų atmestas ir rim- 
tomis galimomis ironiškų prielaidų ir skeptiškų polinkių alter- 
natyvomis nelaikytas istorinio mąstymo rūšis. 


S Pagrindinės ikišvietėjiškos istoriografijos formos 


Klasikiniame darbe apie istorijos rašymo istoriją, Naujųjų laikų isto- 
riografijos istorijoje, Eduardas Fueteris išskyrė keturias pagrindines 
XVII amžiaus Europos istorinės tradicijos kryptis, iš kurių ir prieš 
kurias išsirutuliojo „reflektyviąja“ ar „kritine“ vadinama švietėjų 
istoriografija. Tai -ekleziastinė (didžia dalimi „konfesinė“) istorija; 
etnografinė istorija, kurią sukūrė didžiųjų geografinių atradimų 
epochoje moksliniams ir istoriniams tyrimams atvertų naujų pa- 
saulių misionieriai ir tyrinėtojai; antikvarinė istoriografija, didžiųjų 
laikotarpio eruditų rašoma iš esmės filologiniais metodais ir skirta 
tiksliems tolimos ir artimos praeities analams ir kronikoms su- 
daryti; ir galiausiai, historiographie galante arba romanesgue, grįsta 
„intrigų ir aferų romanais“ ir parašyta atvirai beletristine dvasia 
(Fueter, 413). Pastarąją Fueteris, rimtuolis pozityvistinių įsitikinimų 
vokiečių Gelehrter, buvo linkęs per greit atmesti; jos santykį su 
humanistine Renesanso istoriografija jis apibūdino kaip atitinkantį 
„Tokoko salonų poetų mitologijos santykį su ,drūta didžiųjų Rene- 
sanso poetų pagonybe““ (Ibid.,412). Fueterio nuomone, ji buvo isto- 
riografinis „galantiško“ to meto muzikos stiliaus atitikmuo (Ibid.). 

Šios keturios Fueterio nustatytos XVII amžiaus istorinio mąs- 
tymo gijos stebina tuo, kad dvi pirmosios iš jų — ekleziastinė ir 
etnografinė istorijos - didžiu mastu įkvėptos slogaus Žmonių bend- 
ruomenėje įvykusios lemtingos schizmos jausmo: religinio pasida- 
lijimo konfesinės istorijos atveju, rasinio ir geografinio susiskal- 
dymo etnografinės istorijos atveju (taip rašė Las Casas, Oviedo, 
Herrera ir kt.). Tokia istorija rašoma suvokiant padalijimus, lem- 
tingai trukdančius pačiai civilizacijai Žengti į priekį. 

Analų forma, kurią savo istoriografijai buvo linkę suteikti to 
paties amžiaus didieji antikvarai eruditai - Mabillonas, Tillemon- 
tas, ir, truputėlį vėliau, Muratori - atskleidžia būdingą istoriogra- 
finę pastangą suvokti tokį tęstinumą, kuris šią suskaldytą tikrovę 
paverstų vientisa, aprėpiama visuma. Manau, jog analų forma isto- 
rijai rašyti pasitelkiama ne tik ilgintis ir norint įteigti, kad laikinė 
įvykių pasirodymo tvarka gali būti vienintelis tvarkantis principas, 
darantis juos bent šiek tiek prasmingais. Eruditų kritinių principų 
pagrindą sudarė „tiesos ir tik tiesos“ troškimas ir privalėjimas do- 
mėtis vien tik išoriniais įvykių aspektais, įvykiais kaip serijinės 
tvarkos funkcijomis; tai suformavo jų istorijos supratimo sampratą. 
Kaip istorijos vaizdavimo forma, analai buvo pažangesni kritinės 
sąmonės veikalai nei didžiųjų konfesinių istorikų, pavyzdžiui, Fo- 
xe'o0, ir didžiųjų etnografų (pavyzdžiui, Las Caso) darbai. Analistas 
siekė pakilti virš išankstinių nuostatų ir partinių tendencijų, bū- 
dingų istoriografijai, parašytai galvojant apie religinius disputus 
ir rasinius konfliktus. Manichėjiškam pastarosios pobūdžiui jie: 
priešpriešino laikinio serijiškumo tvarką - vaizdavimo būdą, kurio 
bent jau neženklino istoriko subjektyvumo ir kieno nors interesų 
gynimo žymė. Jie taip stengėsi išlaikyti šaltą protą ir distanciją, 
kaip konfesionalistai ir etnografai buvo pasinėrę į savo rašomą 
istoriją. Bet galiausiai jie tegalėjo pateikti medžiagą tikrajai istorijai 
rašyti, o ne pačias tikrąsias istorijas. Tą patį galima pasakyti ir apie 
jų pasekėjus, dirbusius vėlesniame amžiuje — net ir apie la Curne 
de Sainte-Palaye. 

Palyginti su moraline konfesionalistų aistra ir analistų šaltumu, 
historiens galants puoselėjama grynai estetinė istoriografija nebe- 
atrodo tokia regresyvi kaip norėtų įtikinti Fueteris. Net jei Saint- 

Rėalis ir nepadarė nieko daugiau, tik „palinksmino“ savo skai- 
tytojus, rašydamas „juokingas ir jaudinančias noveles“, jo istorijos, 
pavyzdžiui, Don Carlos (1672) ir Ispanų sąmokslas prieš Venecijos 
respubliką 1618 metais (1674) bent jau ženklino troškimą pasitelkti 
kritinę perspektyvą, kuri vienu metu ir atitolintų vaizduotinus 
reiškinius, ir kartu juos sujungtų į aprėpiamą visumą, net jei ta 
visuma yra ne ką daugiau nei jaudinantis pasakojimas. Vis dėlto, 
jo istorijoms būdingas tik pasakojimo vientisumas - Saint-Rėalio 
pasakojimą laikant tiesiog priemone retoriniams efektams pasiekti, 
jo parašytas istorijas gadina faktai, kad, jo paties žodžiais tariant, 
jos vaizduoja ne „tiesą“ apie praeitį, bet „fikciją“ apie tai, kaip 
viskas galėjo būti. O viskas galėjo būti ir kitaip, ir tai galėjo būti 
pavaizduota kaip visai kitokios istorijos (ar keleto istorijų) dalys. 


S Leibnizas ir Apšvieta 


Išplėtotą teorinį pagrindą analistinei istorijos vaizdavimo formai 
iš tiesų netiesiogiai suteikė Leibnizo filosofija. Fueteris tvirtino, kad 
Leibnizas analistų metodą tiesiog pritaikė istorijai rašyti, bet, prie- 
šingai nei jie, jis nepajėgė įsivaizduoti „Vokietijos Imperijos analų“ 
projekto ir apsiribojo tokių smulkių dvarų ir kunigaikštysčių kaip 
Brunswickas geneologijomis bei chronologijomis. Taigi „jis surinko 
medžiagą, bet jos nesutvarkė“ — apibendrindamas rašė Fueteris 
(Ibid., 393). Tačiau Fueteris nepajėgė teisingai įvertinti formuo- 
jamojo Leibnizo darbo vizijos pobūdžio. Analistinė istoriografijos 
forma derėjo prie jo minčių apie tęstinumą, apie smulkų palaipsnį 
perėjimą, apie visumos harmoniją, negriaunamą to, kad jos ele- 
mentai ar dalys pasklidę laike ir erdvėje. Iš svarbiausių to laiko- 
tarpio figūrų turbūt vienintelis Leibnizas turėjo tinkamus pagrin- 
dus tikėti, jog analistinė istoriografija yra filosofiškai pagrįstas 
istorinio vaizdavimo būdas. Jo Monadologijos (1714) mokymas apie 
tęstinumą, laipsniškos evoliucijos teorija, ir atskiro įvykio kaip 
mikrokosmo makrokosme samprata formos požiūriu gynė mūsų 
sinekdocha pavadintą suvokimo būdą. Šis suvokimo būdas ape- 
liuoja į mikrokosmo-makrokosmo santykį kaip visų tikrovės 

aiškinimų ir vaizdavimų paradigmą. Leibnizo istorinėje mintyje jį 
atskleidžia tikėjimas, kad norint tinkamai įsivaizduoti įvykio pras- 
mę ir jo santykį su visuma, tą įvykį reikia vaizduoti jo visuotiniame 
kontekste, o patį kontekstą nagrinėti kaip tarpusavio skirtumų su- 
vienytų atskirų įvykių pilnį (plenum). 

Kosmosą Leibnizas suvokė kaip atskirų monadų pilnį; kiek- 
viena iš monadų tobula, o jas vienija visumos, suprantamos kaip 
begalinės kūrybos procesas, autonomija. Tobulą visumos harmo- 
niją, ignoruojančią ir išsklaidančią konflikto ar išorinio priežas- 
tingumo įspūdį, iš pažiūros pašalinantį vidinio ryšio tarp įvairių 
dalių galimybę, sutvirtina Kūrėjo gerumas — toks didelis, kad Jis 
yra neatskiriamas nuo savo kūrinijos. Toks pasaulio ir jo dalių 
santykio su visuma suvokimo būdas pateisina istorijos, taip pat ir 
gamtos procesų perteikimą analais, juos laikant ir atskiromis konk- 
rečiomis tikrovėmis, ir visuotinio proceso, tik atrodančio išsklaidytu 
laike ir erdvėje, momentais. Leibnizas galėjo parašyti istoriją analų 
forma, nes tikėjo, jog reiškinių išsisklaidymas yra tik regimas; jo 
nuomone, pasaulis vienodas ir vientisas visomis savo dalimis. Ati- 
tinkamai jo istorinio proceso samprata įgalina apibrėžtų sričių at- 
sitikimus analuose aprašyti kaip smulkų palaipsnį perėjimą, di- 
desnių sričių neskiriant nuo mažesniųjų. Toks pat vientiso perėjimo 
ir pereinančios vienybės procesas vyksta visose dalyse, nepaisant 
to, ar konkrečia dalimi laikomas asmuo, ar valdanti šeima, kuni- 
gaikštystė, tauta, imperija, ar visa Žmonija. 

Bet kaip tik šią esminės žmonijos vienybės viziją švietėjai pasi- 
rinko istoriniame laike dar įgyvendintinu idealu. Jie negalėjo jos 
pasitelkti kaip istoriografinės prielaidos ne vien tik dėl to, kad jos 
nebuvo galima paremti duomenimis, bet ir dėl to, kad ji nesiderino 
su jų pačių socialinio pasaulio patirtimi. Žmonijos vienybė jiems 
buvo idealas, kurį jie galėjo projektuoti ateitin, bet kuris negalėjo būti 
jų istorijos aiškinimo ar istorijos vaizdavimo paradigma, nes visų 
pirma kaip tik vardan šio idealo jie tyrinėjo ir rašė istoriją, siekdami 
padėti jį įgyvendinant. Pasaulis, jiems pažįstamas kaip patirties 
faktas, juos vertė pasitelkti aiškinimo ir vaizdavimo paradigmą, 
duotąja tikrove pripažįstančią skilimą ir atskyrimą, konfliktą ir 
kančią. Jų istorijos suvokiamos kaip perėjimas iš praeities į ateitį; 

"patirties tipą nulėmė jėgų opozicija, atsiskleidžianti skilimu ir konf- 
liktu. Praeitis jiems buvo dabartis - proto ir neprotingumo konf- 
liktas, ir tik ateitį jie galėjo įsivaizduoti kaip proto triumfą prieš 
neprotingumą, tobulos vienybės, išganymo laiką. 


S Istorinis laukas 


Tyrinėdamas tolimą praeitį, Leibnizas pamatė, jog ten veikia lygiai 
tokios pat jėgos ir tomis pačiomis proporcijomis, kaip ir jį supan- 
čioje dabartyje. Tai nebuvo nei proto, nei išimtinai neprotingumo 
jėgos; veikiau - priešybių harmonija, protą ir neprotingumą paver- 
čianti tik skirtingomis vienos vieningos jėgos ar galios, esmiškai 
priklausomos Dievui, apraiškomis. Tirdami tolimą praeitį, švietėjai 
taip įniko ieškoti jos ir savo gyvenamo pasaulio skirtumų, jog be- 
veik buvo linkę idealizuoti savąją epochą ir ją priešpriešinti tolimai 
praeičiai kaip visišką priešingybę. Nuo polinkio idealizuoti savąją 
epochą - nors kai kurie iš jų (ypač Turgot'as ir Condorcet'as) ir 
pasidavė šiai pagundai - juos gelbėjo skepticizmas, vadovaujantis 
savo laiko blogybes kritikuojančiam protui. Bet priešingybės jaus- 
mas buvo išsišakojęs pakankamai, kad švietėjams uždraustų švais- 
tytis didesne tolerancija ar simpatija archaiškam Žmogui, išskyrus 
tik retus atvejus, kai jie, kaip Gibbonas, manė praeityje įžvelgią 
tokių Žmonių, kokiais jie patys save laikė ar kokiais jie norėjo tapti, 
prototipus. Kadangi savo santykį su tolima praeitimi jie suvokė 
metonimiškai, t.y. kaip atsiskyrimo ar išorinės opozicijos para- 
digmą, o priešpriešinamų visumos aspektų santykiai metonimiškai 
aiškinami kaip priežasties ir pasekmės santykiai, beveik absoliu- 
taus praėjusių amžių nemokšiškumo, prietaringumo ir žiaurumo 
spektaklį švietėjai suvokė kaip visiškai priežastingai nulemtą. 
Jiems nereikėjo labai rūpestingai perteikti tolimos praeities įvy- 
kių (pvz., senovės žydų darbų, apie kuriuos pasakojama Senajame 
Testamente), kadangi visi tie įvykiai vaizdavo vienintelę tiesą - ab- 
soliutų to meto Žmonijos nulemtumą. Viskas buvo laikoma esminės 
ir grynos aistros, nemokšiškumo ar iracionalumo (kurį Voltaire'as 
dažnai paprasčiausiai sumenkindavo iki beprotybės) apraiška. Ypač 

atidžiai galėjo būti vaizduojamas koks nors racionalaus Žmogaus, 
savo laikais gerbto kaip idealas, prototipas, bet paaiškinti šio racio- 
nalaus Žmogaus pasirodymą viešpataujant iraconalumui jie galėjo 
ne geriau, nei proto kilimą iš paties neprotingumo. Abu buvo vie- 
nodai „stebuklingi“, nors antrasis buvo laikomas „Apvaizdos“ 
dovana, kadangi dabartį ir ateitį galima laikyti iškilusio proto am- 
žiaus paveldėtojais. 

Bet atkreipkime dėmesį į tai, kad proto augimas iš neprotin- 
gumo būsenos yra kraštutinai „iracionalus“, nes pirminis Žmogaus 
iracionalumas negali būti paaiškintas pasitelkus iš esmės racio- 
nalaus pačios gamtos pobūdžio teoriją. Mat jeigu gamta yra val- 
doma proto, o jos veiklai būdinga tvarka ir harmonija, kodėl tokie 
nėra pirmieji šaltiniuose aprašyti Žmonės, gyvenę gamtos būvyje, 
todėl turėję būti racionalūs? Kaip tiesioginių racionalios nekin- 
tančių priežastinių procesų sistemos produktų, pirmųjų Žmonių 
egzistencijos būdas turėjo būti toks racionalus, kokia racionali pati 
gamta. Bet jie ne tik aiškiai iracionalūs; gilios senovės istoriniai 
šaltiniai juos parodo esant nepaprastai iracionalius. Kaip galima 
tai paaiškinti? 

Švietėjai postulavo, kad dar prieš pirmykščius amžius, apie 
kuriuos mes turime dokumentų, buvo laikai, kai žmonės buvo 
racionalūs kaip pati gamta, tačiau tokią situaciją pakeitė jų nemok- 
šiškumas ir nepriteklius, kurį Žmonės patyrė dosnios gamtos prie- 
globstyje gausėjant jų skaičiui. Nepriteklius privertė žmones tar- 
pusavyje kovoti dėl gamtos gėrybių, kurių jie negalėjo efektyviai 
padauginti savo netinkamomis technologijomis. Tai savo ruožtu 
vedė prie visuomenės „sukūrimo“, kuri jėga reguliavo Žmonių 
konfliktus, o savo autoritetą tarp jų palaikė pasitelkdama iš porei- 
kio ir nežinojimo derinio kilusią religiją. Tokiu būdu visuomeninį 
būvį pradėta tapatinti su to, kas neprotinga, priežastimi ir apraiška 
pasaulyje. Progresas buvo suvokiamas kaip laipsniškas visuome- 
ninio būvio iracionalumo demaskavimas, atliekamas mažos racio- 
nalių žmonių, pajėgių įžvelgti esmingai tironišką šio būvio pobūdį, 
grupės. Todėl istorinio proceso prasmę turėjo atskleisti ne proto 
išaugimas iš neprotingumo, bet grynai kiekybinis aspektas, iš pri- 
gimties riboto proto plėtimasis į patirties sritis, kuriose anksčiau 

viešpatavo aistros, jausmai, nemokšiškumas ir prietarai. Tai jokiu 
būdu nebuvo perėjimas. 

Tačiau aiškinant mechanicistiškai, tai reiškė, kad proto augimas 
turėjo būti suvoktas kaip atsiradęs kažko kito sąskaita. Šis „kažkas 
kita“ buvo pati praeitis, dabartyje egzistuojanti kaip tradicijos, pa- 
pročiai ir visa kita - institucijos, įstatymai ir kultūros produktai — 
ir reikalaujanti autoriteto ar pagarbos vien todėl, kad yra sena. Tad 
švietėjai rašė istoriją, nukreiptą prieš pačią istoriją, arba bent jau 
prieš istorijos segmentą, jų patiriamą kaip „praeitį“. Kaip nurodė 
Voltaire'as, jų simpatija praeičiai iš esmės tesiekė netolimą praeitį, 
kurioje jie galėjo rasti susižavėjimo ir pagarbos vertų dalykų, labai 
panašių į juos pačius. Toks palankiam istoriniam vaizdavimui tin- 
kamų dalykų ieškojimas netolimoje praeityje filosofams leido pa- 
daryti keletą ekskursų į sinekdochišką (organicistinį ir palankų 
tipologinį) vaizdavimo būdą. 

Bet net ir čia sugebėjimą simpatizuoti ir toleruoti darkė nuo- 
latinė baimė, kad kiekvienas tariamai racionaliu pripažintas žmo- 
gus tebeturi trūkumų, tebejaučia neprotingumo įtaką. Tai ypač 
išryškėja švietėjams mąstant apie veiklius žmones, pavyzdžiui, 
Karolį XII. Voltaire'as Karolį XII vaizduoja kaip gabiausią, talen- 
tingiausią ir sumaniausią valdovą pasaulio istorijoje; bet ir jis turėjo 
lemtingą ydą - aistrą „nukariavimu įgyjamai šlovei“, kurią Vol- 
taire'as manė esant barbariškos praeities, patį karą laikiusios do- 
rybe, atgyvena. Ši yda jokiu būdu nebuvo tragiška yda ar Karo- 
lio XII puikumo padarinys; tai buvo dėmė, gedimas visais kitais 
požiūriais nuostabiai sveiko organizmo širdyje. Todėl Karolio XII 
žlugimas nebuvo tragiškas; jis buvo patetiškas. Taigi jo istorija 
tebuvo proga apgailestauti dėl neprotingumo galios įsiskverbti net 
ir į stipriausiąjį iš Žmonių ir jį nugalėti. 

Karolio XII karjeros aptarimą Voltaire'as būtų galėjęs apibend- 
rinti tokia išvada: neprotingumas yra pasaulio ir žmogaus dalis, 
tokia pat neišvengiama ir neredukuojama, kaip protas, taip pat 
galia, kuri laikui bėgant turi būti ne sunaikinta, o greičiau prijau- 
kinta, sukilninta ir nukreipta kūrybos ir žmogaus naudos vaga. Jis 
nepajėgė apsvarstyti šios galimybės, nes jo amžiui būdinga me- 
chanicistinė Žmogaus psichikos samprata reikalavo ją suvokti kaip 

mūšio lauką, kuriame amžinai kovai susirėmė priešiškos ir viena 
kitą neigiančios sąmonės formos, protas ir neprotingumas; jos kovos, 
kol viena galutinai palauš antrosios galias: Didžiausias Voltaire'o ir 
kitų genialių tos epochos istorikų — Hume'o ir Gibbono - laimėji- 
mas yra tai, kad ironiškai save kritikuodami ir stengdamiesi įpras- 
minti istoriją, jie ėmė suprasti kūrybines neprotingumo galimybes. 
Tai bent jau vertė juos save laikyti tokiais pat potencialiai ydingais, 
kaip tie luošiai, jų nuomone, vaidinantys jų istorijos spektaklį. 


S Istoriografiniai Apšvietos pasiekimai 


Aptaręs švietėjiškos racionalistinės istoriografijos pažangą pagrin- 
dinių ankstesnių istorinės refleksijos konvencijų atžvilgiu ir nu- 
rodęs šios istorijos vizijos ydas ar trūkumus, aš dabar detaliau 
apibūdinsiu jos laimėjimus. XVII amžiaus istoriografija iš pradžių 
laikė istorinį lauką kovojančių jėgų chaosu; istorikas turėjo išsirinkti 
jėgą ar jėgas, kurioms tarnaudamas jis rašys savo istoriją. Tokia 
buvo ir konfesinė XVII amžiaus, ir etnografinė misionierių ir kon- 
kistadorų istoriografija. Po šios esminio skilimo istoriografijos sekė, 
arba iš jos kilo dvi jai alternatyvios kryptys. Viena iš jų, antikvarų 
eruditų tradicija, išaugusi iš tobulo objektyvumo troškimo, sukūrė 
aiškinimo ir vaizdavimo būdą analais, kai tvarka ir vienybė supran- 
tamos kaip paprasčiausias serijiškumas arba laikinis eiliškumas. 
Savo Monadologija ir joje dėstoma tęstinumo doktrina, Leibnizas 
tylomis gynė šį istorijos rašymo būdą; tai visiškai prieštaravo švie- 
tėjų filosofų esmiškai atomizuotos ir suskaldytos socialinės tikrovės 
sampratai, o paties Leibnizo esminės priešybių harmonijos teorija 
pastarosios atžvilgiu atrodė tiek pat naivi, kiek „idealistinė“. Kita 
iš esminio skilimo istoriografijos kilusi kryptis buvo grynai esteti- 
nė - jai atstovauja Aistoriens galants, kurie net jei ir troško pakilti 
virš partinių interesų, jautėsi tai padaryti galį tik neigdami, kad 
istoriko veikla yra bendresnio epochos mokslą ir filosofinę Mintį 
grindžiančio „tiesos“ ieškojimo dalis. 

Švietėjai filosofai išplėtojo visų šių istoriografinių konvencijų 
alternatyvą - ironišką istorijos suvokimą, objektyvumo bei neša- 

"liškumo siekimą tuo pat metu bentjau tylomis - pripažįstant, jog 
šie tikslai nepasiekiami. Vadovaudamiesi iš (niutoniškos) fizikos 
mokslų kilusia racionalumo samprata, švietėjai filosofai istorinį 
lauką traktavo kaip priežasties-pasekmės santykių plotmę, kurioje 
priežastys buvo proto ir neprotingumo jėgos, o pasekmėmis pa- 
prastai buvo laikomi arba atitinkamai išsilavinę žmonės, arba prie- 
taringi Žmonės ir neišmanėliai. 

„Leksiniai“ šios sistemos elementai buvo Žmonės, veikiantys 
pavieniui arba grupėmis; „gramatiškai“ juos galima suskirstyti į 
stambesnes prietarų bei iracionalių vertybių nešėjų ir švietėjiškų 
bei racionalių vertybių nešėjų kategorijas. Šias dvi istorinių feno- 
menų klases jungiančių santykių „sintaksė“ grįsta nenumaldomu 
priešybių konfliktu (semantinė); šio konflikto reikšmė tiesiog buvo 
antrosios pergalė prieš pirmąją, arba atvirkščiai. Tačiau nei gyvena- 
mųjų laikų, nei istorijos apmąstymas nepateikė įrodymų, pakan- 
kamų tokios istorijos reikšmės sampratai pagrįsti ar paneigti. Pa- 
grindinės Apšvietos tradicijos istorinę mintį vis labiau stūmė iš jos 
pradinio metoniminio pasaulio suvokimo atgal į ironišką jo su- 
pratimą — tokio reikalavo istoriniai įrodymai, turint omeny svar- 
biausiais laikytus tyrimo aspektus. Mat jei pradėdamas tyrimą žmo- 
nijos istorinį lauką suvokiu kaip priežasties ir pasekmės santykių 
valdomą vyksmo sferą, esu pasirengęs viską šiame lauke - kiek- 
vieną Žmogų, instituciją, vertybę ar idėją - laikyti iš esmės tik kokio 
nors atsitiktinio ryšio „pasekme“, kitaip sakant, atsitiktine (ir dėl 
to nulemta), tad iš esmės iracionalia tikrove. 

Susidūrusi su šia neišvengiamybe, Apšvietos kaip ir ankstes- 
niojo amžiaus istorinė mintis istorijos rašymą buvo priversta laikyti 
meno rūšimi. Tačiau kadangi švietėjų meno samprata buvo kla- 
sicistinė - meninio pasaulio suvokimo pagrindas buvo tas pats kaip 
ir mokslinio (priežastingumas ir dėsniai) —- epochos istoriografija 
neišvengiamai krypo link grynai satyrinio vaizdavimo būdo, vy- 
ravusio to meto literatūroje. Ši epocha nesukūrė nei didingos tra- 
giškos istoriografijos, nei didingų tragiškų pjesių, ir to priežastis — 
viena. Jam trūko pagrindo tikėti tragiška herojaus yda, suvokiama 
kaip dorybės perteklius. Kadangi visos pasekmės buvo supranta- 
mos kaip turinčios būtinas ir pakankamas atsiradimo priežastis, 

vargu ar šios epochos mąstytojai ir menininkai galėjo suvokti egzis- 
tencinį paradoksą, dialektinį prieštaravimą, veikiau išgyvenamą 
nei apmąstomą. Būtent dėl to šiuo laikotarpiu sukurtos komedijos, 
net ir Moliėre'o, labiau primena naująją nei senąją Atikos komediją; 
jos veikiau tęsia Menanderio farso nei didžiai mimetiško Aristofano 
rimtumo liniją; pastarojo komedijos grįstos tragedijos tiesų pripa- 
žinimu, o ne bėgimu nuo jų ar jų išjuokimu - būtent taip elgtis 
linke Menanderis ar Moliėre'as. 

Sakoma, kad Reynoldso ar Gainsborougho nutapytas gražias 
damas Verlaine'as apibūdino atrodant kaip deives, netikinčias savo 
laime. Tas pat pasakytina apie Apšvietos rašytojus, istorikus ir 
filosofus; bet taip buvo ne todėl, kad jie netikėjo laime, bet todėl, 
kad jie negalėjo tikėti esą dievai, ar bent herojai. Kadangi nei ko- 
miška, nei tragiška istorijos vizija jiems neatrodė tikėtina, savo 
gyvenamą pasaulį ir jį sudarančius procesus jie ėmė vaizduoti saty- 
riškai ir ironiškai. Tačiau nereikėtų manyti, jog jie pasirinko gė- 
dingai. Pasaulį jie įsivaizdavo kaip perskirtą lauką, kurio vienoje 
pusėje - priežastys, o kitoje - pasekmės, ir darė prielaidą, kad jokia 
vienybė neįmanoma, tad kuo toliau, tuo mažiau idealizavo tikrovę. 
Ši tikrovė jiems atsiskleidė kaip kraštutinis proto ir neprotingumo 
mišinys, kaip gendantis grožis ir galiausiai - kaip tamsi lemtis, 
tokia pat nesuprantama kaip neišvengiama. 

Dabar galiu išskirti bendrą Apšvietos istorinės minties visumos 
bruožą. Pagrindinę liniją suvokiu kaip istorinės sąmonės para- 
digmos steigtį metonimijos arba priežasties ir pasekmės santykiu 
grįstu būdu; pasitelkus jai pavaldžius metaforinius sutapatinimus 
(istorinio lauko objektų įvardijimus) ir sinekdochinius individų 
apibūdinimus rūšių ir giminių terminais galiausiai buvo sukurta 
specifinė ironiška prasmė. Galima teigti, kad šiuo atveju ironišką 
supratimą lėmė metaforinis ir sinekdochinis nekritiškai suvokto, 
todėl metonimiškai interpretuojamo istorinio lauko tyrimas. Sufor- 
muluota taisyklė apibendrintų tai taip: tą, kas istoriją traktuoja kaip 
priežasties-pasekmės santykių lauką, paties kalbos veikimo logika 
verčia šį lauką suvokti ironiškai. 

Tai reiškia, kad Apšvietos istorinės minties aiškinimo būdas nuo 
nomologinio suvokimo perėjo prie tipologinio supratimo, kitaip 

sakant, istorijai suprasti jis tepasiūlė žmonijos „tipų“ seką, linkusią 
skilti į teigiamų ir neigiamų veikėjų klases, šiuo atveju atitinkamai 
į protingus ir neprotingus. Vaizduojant iš pradžių reikėjo epiškai 
įsivaizduoti istorinį lauką, kitaip tariant, suvokti didingą proto ir 
neprotingumo jėgų kovą, įkvėptą vilties, kad istorija atskleis he- 
rojiškų jėgų triumfą prieš kliudančius asmenis, reikalingus vyksmą 
sukelenčiai įtampai palaikyti. Bet istorikai greitai ėmė pripažinti, 
kad, jei ši kova yra dieviška, šiame konflikte kažkas turi būti vi- 
siškai prarandama arba laimima, kad tai nėra tik paprastas isto- 
riniame lauke veikiančių jėgų pertvarkymas, trumpai tariant, kad 
nei gyvenimas, nei istorija nėra žaidimas. Tai savo ruožtu skatino 
nagrinėti galimas tragiškas ar komiškas reikšmes, kurias galėtų 
atskleisti viso istorinio proceso tyrimas. O galiausiai buvo pripa- 
žinta, kad komiškai pavaizduotą istorinį atsitikimą išlaiko tik dog- 
matiški pamatai, kaip kad Turgot'o ar Concordet'o darbuose; to 
neįmanoma pagrįsti empiriškai, kaip kad vylėsi padarysią Bayle'is 
ar Voltaire'as. 

Tai įsisąmoninus, imta svarstyti, ar istoriniam procesui tinka 
suteikti tragišką siužetą. Šį svarstymą nuo pat pradžių veikė žmo- 
gaus prigimties kaip priežastinės determinacijos lauko samprata, 
kai kiekvienas potencialiai tragiškas protagonisto trūkumas paver- 
čiamas veikiau sugedimu nei dorybe, iš pertekliaus tapusia yda. 
Būtent dėl to istorinei minčiai, kaip ir epochos filosofinei ir litera- 
tūrinei jausenai, buvo suteikta satyros forma - „beletristinė“ iro- 
nijos forma. 

Satyra gali būti pasitelkta — čia aš pereinu į ideologinės potekstės 
sferą — konservatyviais arba liberaliais tikslais, priklausomai nuo 
to, ar pajuokos objektas yra jau įsigalėjusi, ar dar tik kylanti so- 
cialinė jėga. Geriausių Apšvietos atstovų istorinę mintį buvo galima 
naudoti tiek konservatyviais, tiek liberaliais tikslais, bet abiem 
atvejais ne itin veiksmingai, nes ji ironiškai pripažino, kad jos nu- 
statytos specifinės tiesos yra dviprasmės, ir nemokė jokių bendrų 
tiesų, išskyrus vieną: plus ca change, plus c' est la mėme chose. Pa- 
galiau šiuo periodu iškilusios demokratijos jėgos filosofams švietė- 
jams pasirodė tokios pat peiktinos ir gąsdinančios, kaip aristokra- 
tijos ir privilegijuotųjų klasių jėgos, kurioms jie priešinosi nuo pat 

pradžių, nes jų tikrovės interpretavimo būdas neleido jiems tikėti 
tikra bet ko - visuomenės, kultūros, ar pačių savęs - transformacija. 

Tai, jog istorinį suvokimą Kantas nusprendė laikyti aiškią mo- 
ralinę potekstę turinčia fikcija, atspindėjo epochos palinkimo į iro- 
niją įsisąmoninimą. Kaip ironiška mokslo gynyba Kanto filosofijoje 
grindė kelią idealizmui, taip ironiška istorinės minties analizė grin- 
dė kelią Leibnizo organicistinės tikrovės sampratos atgimimui. 
Kantui nepatiko Fichtes idealizmas, ekscentriškai plėtojama jo pa- 
ties sistema, kadangi mokslą jis laikė tik subjektyvios valios projek- 
cija. Herderio, atgaivinusio Leibnizo mokymą apie tęstinumą ir 
pavertusio jį naujos istorijos filosofijos pamatais, organicizmas jam 
nepatiko dėl to, kad pasikeitimą ir transformaciją jis laikė pačiu 
gyvenimo pagrindu, kurio jau vien prigimtis neleistų kelti klau- 
simo, ar istorija iš viso yra progresyvi. 

Darbe, kurį vėliau aptarsiu kaip dar vieną ironiško požiūrio į 
istorinį pažinimą pavyzdį (Nietzches Apie istorijos žalą ir naudin- 
gumą), skiriamos trys istorinio jautrumo rūšys - antikvarinis, mo- 
numentalusis ir kritinis - pagal tai, ką galima pavadinti kiekvienam 
išjų būdinga dominuojančia „laikų ilgesio“ forma. Anot Nietzches, 
antikvarinė istorija vertina absoliučiai viską, kas sena, tik todėl, 
kad tai sena, ir tenkina Žmogaus poreikius rasti savo šaknis pra- 
eityje; padeda jam pajausti pagarbą, be kurios jis negalėtų gyventi. 
Monumentalioji istorija, priešingai, ieško ne to, kas sena, bet to, 
kas akivaizdžiai didinga, herojiška, ir tai išaukština kaip žmogaus 
kūrybinės galios pakeisti ar transformuoti savąjį pasaulį pavyzdį; 
tad ji yra orientuota į ateitį ir griauna antikvarinį pagarbumą bei 
praktinius dabarties rūpesčius. Kita vertus, kritinė istorija smerkia 
tiek prisirišimą prie paveldo, tiek utopines ateities svajones; ji, 
pasišventusi dabarties poreikiams ir troškimams, grindžia kelią 
kūrybingam užmaršumui, tam ugdomam sugebėjimui pamiršti, be 
kurio dabartyje nebūtų įmanomas joks veiksmas. 

XVIII amžiuje buvo rašomos visų trijų tipų istorijos, tačiau mo- 
numentaliajai, herojams skirtai istorijos formai buvo skiriama ma- 
žiausiai dėmesio. Istoriją laikyti pasakojimu apie herojus, o istorinį 
procesą - „begalės biografijų esencija“, kaip kad vėliau jį suprato 
Carlyle'is, buvo ypatingas romantizmo pasiekimas XIX amžiaus 

pradžioje. Bet Apšvieta nesukūrė nieko panašaus, nes ji pernelyg 
"nepasitikėjo individais: žmonija pasitikėjo, o atskirais žmonėmis — 
ne. Taip atsitiko dėl perspektyvos, iš kurios švietėjai žvelgė į savo 
pačių pastangas rašyti istoriją antikvarine, monumentaliąja ar kri- 
tine forma. 

Švietėjai savo istorijos studijų ėmėsi būdami ketvirto sąmo- 
ningumo lygmens, kurį siekė įpiršti pats Nietzsche, metaistorinio 
sąmoningumo - ironiško sąmoningumo - lygmens, kai įsisąmo- 
ninama, kaip gamta riboja visus žmogaus veiksmus ir kaip žmo- 
gaus baigtinumas varžo visas pastangas suvokti pasaulį minties 
ar vaizduotės pagalba. Tačiau jie nevisiškai išnaudojo tokį savo 
sąmoningumo lygmenį. Jie netikėjo savo pačių nuostabiu gebėjimu 
svajoti, kurį turėjo išlaisvinti jų ironiška savimonė. Anot jų, vaiz- 
duotė kėlė grėsmę protui, todėl pasaulyje ji galėjo skleistis tik griež- 
čiausiai pažabota racionalumo. 

Švietėjai nuo Nietzsches skyrėsi tuo, kad pastarasis suprato 
„tikcinę“ savo ironiškų įžvalgų prigimtį, ir nukreipė prieš jas savo 
paties galią sapnuoti; iš savo „neistorinės“ pozicijos jis galėjo ne 
tik apžvelgti istorikų pastangas antikvariniu, monumentaliuoju ar 
kritiniu būdu „susigaudyti“ istorijos procese, bet ir pakilti į „antis- 
torinę“ poziciją, kurioje gali būti sukurti gyvenimui, o ne mirčiai 
skirti istorijos „mitai“. 

Švietėjai, priešingai, niekada galutinai neįsisąmonino, kokias 
kūrybines galimybes atveria jų ironiškas „fiktyvios“ istorinės ref- 
leksijos prigimties suvokimas. Tai - viena iš priežasčių, kodėl jie 
niekada nesuprato ankstesnių laikų mituose, legendose ir pasakose 
„nerealiai“ perteikiamos tiesos. Jie nesuprato, kad pasakos taip pat 
dažnai gali būti ir ne visiškai suvoktoms tiesoms suteikta forma, ir 
ne visai atpažinto melo turinys. Tad jie niekada netapo pakankamai 
laisvi, kad mitiškai panirtų į istorinį procesą kaip į dievišką misteriją, 
kurią Herderis šlovino savo filosofijoje, ar kad poetiškai pasinertų 
į istoriją kaip į žmogišką misteriją, kurią Vico šlovino savo Naujajame 
moksle. 

S Herderio maištas prieš Apšvietos istoriografiją 


Herderio mintis „mitinė“, nes ji siekia ištrūkti iš metonimijos ir jos 
ironiškų pasekmių, atsisukdama į patį svarbiausią aiškinimo ir 
vaizdavimo būdą, paties mitinio suvokimo pagrindus, į naivią 
metaforą. Bet Herderio mintis nėra „naivi,“ ji sąmoningai siekia 
diskrečių metaforinių sutapatinimų grupėmis susigrąžinti atskiro, 
unikalaus ir konkretaus įvykio savitumą. Tad galima sakyti, kad 
Herderio mąstymas išaugo iš suvokimo, jog istorinis laukas yra 
įspūdingas begalinis detalių kompleksas; tų detalių kilmė ir prie- 
žastys Manomai yra nepažinios protui ir todėl stebuklingos, o jų 
visuma jam atrodė esąs banguojantis, siaučiantis akivaizdžiai atsi- 
tiktinio vyksmo vandenynas. Bet Herderis negalėjo vien tik mė- 
gautis šiuo atsitiktiniu žaismu kaip pirmine tikrove. Jis primygtinai 
tvirtino - religiniais arba metafiziniais sumetimais - kad šio vyks- 
mo lauko pagrindas ar tikslas ontologiškai pirmesnis ir dvasiškai 
viršesnis, tas tikslas jam užtikrino galutinę visumos dalių vienybę, 
integraciją ir harmoniją. 

Herderis ieškojo principo, įgalinančio šias užuominas apie har- 
moniją ir integraciją pagrįsti taip, kad nereikėtų jų apibūdinti gry- 
nai fiziniais ar priežastiniais (kitaip sakant, metoniminiais) termi- 
nais, kad pavyktų išvengti perėjimo į ironiją, į kurią neišvengiamai 
nuvestų toks visiškai apmąstytas ir užbaigtas apibūdinimas. Jis ten- 
kinosi atrasdamas tam tikrų savitumų, jo nuomone, pripildančių 
istorijos betarpiškai duotą lauką, formalųjį rišlumą; kitaip sakant, 
suvokdamas tai, ką galima pavadinti tariamomis konkrečiomis 
bendrybėmis, kurios yra ne kas kita, kaip istoriniame lauke aptin- 
kamų įvykių rūšys ir gentys, tačiau jos traktuojamos kaip konk- 
rečios atskirybės pačios savaime: valstybės, tautos, kultūros. Dėl 
to jo istorijos sampratą galima laikyti ir individualistine, ir tipo- 
logine, o visą Herderio minties sistemą galima teisėtai sieti ir su 
romantizmu, ir su idealizmu. 

Kaip filosofinė sistema, susiformavusi po švietėjiško mecha- 
nicizmo, ir kaip reakcija į jį, Herderio organicistinė filosofija tuo 
pačiu metu teigė, kad ir kiekviena žmogiška būtybė, ir individų 
tarpusavio santykiavimo būdų tipai yra pirminiai ir neredukuo- 

jami. Herderiui neatrodė būtina nuspręsti, kuris yra ontologiškai 
pirmesnis - konkretus individas, ar jo atstovaujamas tipas, nes 
individą ir jo tipą jis laikė vienodai „tikrais“. Abu jie vienodai 
išreiškia dvasinę Dievo jėgą ar galią, ir Dievas visų pirma yra atsa- 
kingas už individo ar tipo vientisumą, už jų palaipsnį suderinimą 
su didesne kosmine visuma. Dėl tų pačių priežasčių individų ir jų 
rūšių ar genčių atsiradimas ar išnykimas jam neatrodė proble- 
miškas, nes jis manė, kad atsiradimo ir išnykimo procesą reikėtų 
apibrėžti ne kaip gamtinį arba dvasinį, bet veikiau kaip ir dvasinį, 
ir gamtinį procesą. Atsiradimas ir išnykimas jam buvo vienodai 
brangūs kaip priemonės, kuriomis suvienyta organiška jėga įgyven- 
dina savo užduotį galutinai integruotis su būtimi. 

Taigi nė mirtis Herderiui nebuvo pabaiga; ji nėra tikra, ji veikiau 
yra tik perėjimo iš vienos integracijos būsenos į kitą momentas. Pavyz- 
džiui, savo veikale Mintys apie žmonijos istorijos filosofiją (1784-1791), 
jis rašė: 


Viskas gamtoje susiję: vienas būvis veržiasi link kito ir jam ruošiasi. 
Taigi jeigu žmogus yra paskutinė ir aukščiausia grandis, užbaigianti žemiškos 
organizacijos grandinę, jis tuo pačiu turi pradėti aukštesnio rango būtybių 
grandinę kaip jos žemiausia grandis. Todėl jis yra tarpinis žiedas tarp dviejų 
susijungiančių Kūrinijos sistemų. [...] Tik tokia pasaulėžiūra [...] duoda 
mums nuostabaus žmogaus fenomeno raktą, taigi ir galimą žmonijos isto- 
rijos filosofijos raktą. 

Mat jei mes laikomės tokių pažiūrų, jos mums padeda nušviesti savitą 
prieštaravimą, būdingą žmogiškajam būviui. Žmogus, apmąstomas kaip gy- 
vūnas, yra žemės kūdikis, prisirišęs prie jos kaip prie savo buveinės; bet 
apmąstomas kaip žmogiška būtybė, kaip Žmonijos kūrinys, jis savyje turi 
nemirtingumo sėklų, kurioms pasodinti reikia kitos dirvos. Kaip gyvūnas jis 
gali patenkinti savo poreikius; kai kurie žmonės tiek ir tenori, todėl yra 
laimingi čia, apačioje. Bet siekiantiems kilnesnio tikslo viskas aplink juos atrodo 
netobula ir nebaigta, kadangi tai, kas kilniausia, dar niekada nebuvo įvykdyta, o 
tai, kas gryniausia, retai kada ištveria šioje žemėje. Tai gausiai iliustruoja 
žmonių giminės istorija, daugybė pastangų ir žygių, kurių Žmonės ėmėsi, 
daugybė juos užklupusių įvykių ir revoliucijų. Retkarčiais atsirasdavo 
išmintingų Žmonių, gerų Žmonių, laiko tėkmėn pažerdavusių idėjų, pa- 
mokymų ir žygdarbių. Jie tesukėlė vandens raibuliavimą. [...] Kvailiai 
paniekindavo išminčių patarimus, o švaistūnai paveldėdavo protėvių su- 
kauptus išminties lobius. [...] Gyvūnas nugyvena savo gyvenimą, ir net 
jei jo metų per mažai aukštesniems tikslams pasiekti, jo tikrasis tikslas yra 

pasiektas; jis geba tai, ką geba, ir yra tai, kas turi būti. Žmogus vienintelis 
iš visų būtybių konfliktuoja su pačiu savimi ir su pasauliu. Nors galimybių 
požiūriu jis yra tobuliausias iš jų, tačiau jam blogiausiai sekasi jas visiškai 
išskleisti, net jei gyvena ilgai ir aktyviai. Jis vienu metu atstovauja dviem 
pasauliams, ir iš to kyla akivaizdus jo prigimties dvipoliškumas. [...] Nea- 
bejotina tik tai: kiekvienoje iš žmogaus galių glūdi begalybė, kurios ne- 
leidžia išskleisti dabartinė Žmogaus situacija, kai ją slopina kitos galios, 
gyvuliški potraukiai ir troškimai, ir nusveria, taip sakant, mūsų kasdienės 
rutinos trauka ir našta. [...] Leibnizo frazė, kad protas yra visatos veidrodis, 
perteikia gilesnę tiesą, nei paprastai suvokiama. Mat visatos galias, rodos, 
glūdinčias paslėptas prote, tereikia artikuliuoti arba sistemingai artikuliuoti, 
kad jos imtų veikti. [...] Protui, net taip supančiotam, kaip dabar, erdvė ir 
laikas yra tuščios sąvokos. Jos tik matuoja ir nurodo kūno santykius, bet neveikia 
amžinos proto galios, peržengiančios erdvę ir laiką. [146-149; kursyvas H. W.) 


Šioje ištraukoje matome, kaip Herderis sugebėjo į visumos kil- 
numo ir harmonijos sampratą įtraukti - ir neutralizuoti - ironišką 
išvadą, kuri peršasi grynai metoniminiam pasaulio suvokimui, jei 
tik jis nuosekliai plėtojamas ir apmąstomas iki pat galutinių jo 
išvadų. Žmogiškojo būvio „prieštaravimas“, paradoksas, kad bū- 
damas aukščiausia būtybė, Žmogus tuo pat metu nuolat konfliktuoja 
su savimi, kad jis apdovanotas puikiausiais sugebėjimais ir tuo pat 
metu yra vienintelis gyvūnas, nuolat kariaujantis su savo aplinka, 
ironiškas faktas, kad kilniausi rūšies egzemplioriai yra labiausiai ne- 
patenkinti savo likimu ir jiems blogiausiai sekasi sukilninti savo 
artimuosius — visa tai išvardijama kaip „akivaizdaus“ Žmogaus 
prigimties „dvipoliškumo“ įrodymai; šis dvipoliškumas savo ruož- 
tu paverčiamas pagrindu tikėjimo, kad žmogus gyvena dviejose kara- 
lystėse, gamtinėje ir dvasinėje, kurias jis susieja ir sujungia tiltu ir 
iš kurių kyla jo žmogiškas aukščiausio vientisumo anapus laiko ir 
erdvės troškimas. Visa tai pateisina dvigubą kelią, kurį nueina 
Herderis, apmąstydamas istorijos procesą: istorinio lauko struktūrą 
jis suvokia metaforiškai sutapatindamas atskirus esinius, žmones 
ir jų grupes, kurie ją tiesiogiai sudaro, o supranta šį lauką kaip 
vyksmą, kaip besiartikuliuojančią struktūrą, siekiančią visų dalių 
suvienijimo į dvasinę visumą. 

Herderis panaikino būtinybę metonimiškai apibūdinti istorinį 
lauką, ištirpdė jį kaip priežastinio vyksmo lauką ir duotybe pavertė 

"tai, ką mechanicistinė istorijos filosofija gvildena kaip esminę prob- 
lemą — būtent pokyčio problemą. Tuo pat metu jis nepaneigė iro- 
niškos išvados apie akivaizdžiai „prieštaringą“ Žmonijos istorijos 
prigimtį, kurią buvo priversta padaryti metoniminė analizė, pa- 
grindimo. Jis paprasčiausiai priėmė šį „prieštaravimą“ kaip „aki- 
vaizdžią“ tikrovę, dalyką, kurį reikia ne tiek paaiškinti, kiek pa- 
teisinti, nurodant, kad laikui bėgant dalys turėtų susijungti į darnią 
visumą. Taigi jis svyravo; viena vertus, individą jis suvokė kaip 
konkrečią ir vientisą atskirybę, apibūdinamą pagal jos paskirtį ir 
judėjimą link tikslo (tuo jis buvo ypač patrauklus juo sekusiems 
romantikams), antra vertus, visumą jis suprato kaip tipų pilnį, 
užsimenantį apie progresyvią visumos idealizaciją (tuo jis tapo 
brangus idealistams). Jis tapo savo laiko filosofų pozityvistų (tokių 
kaip Kantas, kurio mokslo filosofija padėjo filosofiškai patikimo 
pozityvizmo pagrindus), taip pat ir vėlesnių (tokių kaip Comte'as 
ir jo pasekėjai), neapykantos objektu dėl to, jog jis paneigė prie- 
žastingumo kategorijos galią analizuoti žmogiškus fenomenus, ar, 
tiksliau, apribojo jos kompetenciją iki fizinės ar gyvuliškos pri- 
gimties ir materialaus priežastingumo dėsniams pavaldžių (todėl 
epistemologiškai nebesvarbių) žmonijos aspektų analizės. 

Ši skirtingų mokslų valdomų sferų (gamtos mokslų ir huma- 
nitarinių mokslų) įžvalga padarė jį brangų idealistams ir XIX am- 
žiaus pabaigos bei mūsų laikų neokantininkams, tuo tarpu Hegelis 
ją priėmė ne taip nuoširdžiai entuziastingai. Didysis kritikas idea- 
listas Hegelis pripažino, kad Herderis ir į jį panašūs teisingai su- 
vokė, kad pokytis yra pagrindinė istorinės analizės kategorija, bet 
jis taip pat suvokė, kad nei Herderis, nei absoliutieji idealistai (Fich- 
te ir Schellingas), nei pozityvistai nepateikė racionalios teorijos, tin- 
kamos spręsti, kaip šis pokytis apskritai veikia žmogaus gyvenimą, 
ką jis galėtų reikšti, kokia galėtų būti jo kryptis ir galutinis tikslas. 

Visos istorinės dramos planas Herderiui ne tik atrodė komiškas 
planas, kiekvienas šios dramos veiksmas jam buvo miniatiūrinė 
komiška pjesė, mažytis užsidaręs pasaulėlis, kuriame viskas visuo- 
met yra būtent taip, kaip turėtų būti, taip pat kaip akivaizdžiai yra. 
Tačiau vien istorinės egzistencijos apibūdinimas kaip „prieštaravi- 
mas“ ir paradoksas implicitiškai paneigia tai, ką jis nuolat skelbė 

kaip nustatytą tiesą. Ir tai atskleidžia moralinį Herderio istorijos 
sampratos ribotumą, formalizmą, kurio ji siekė kaip aukščiausio 
istoriniam supratimui įmanomo pažinimo. Šis formalizmas, kuriuo 
Herderis atsakė į vėlyvojo (skeptiško) racionalizmo istoriografijos 
ironiją, šis pasiryžimas tenkintis formalios istorinio proceso darnos 
suvokimu rodo Herderio norą pasitelkus mitą atstatyti pagrindus, 
istorinį aiškinimą ir vaizdavimą darančius įmanomus ir išpildan- 
čius jo naujos istorinio supratimo paradigmos troškimą. 

Kaip Herderis, naujos istorinio lauko suvokimo paradigmos 
troško ir visa rašytojų ir mąstytojų karta, jo laikais iškilusi visoje 
Europoje (preromantikai ir „Audros ir veržimosi“ nariai), karta, 
siekusi sulaužyti visas švietėjiško racionalizmo prielaidas filoso- 
fijoje ir moksle bei atmesti klasicizmą mene. Jų troškimas nutraukti 
ryšius su racionalizmu (bent jau su mechanicistine jo forma) ir 
materializmu (bent jau su neevoliucine jo samprata) pranašavo, 
jog neišvengiamai kristalizuosis nauja paradigma, remiantis kuria 
turėtų būti aiškinami, vaizduojami ir ideologiškai nusakomi tokie 
„Chaotiški“ atsitikimų laukai, kaip tas, kuriam atstovavo istorija. 
Keitimąsis tapo tiesioginė Herderio sistemos kategorija (tik vėliau 
ar galiausiai jis atsiskleidžia esąs tik aukštesnės, nekintančios galios 
vedinys), todėl Herderis puikiai tenkino savo kartos poreikius iš 
naujo tirti istorinės kaitos reiškinius apskritai. O kadangi jis atsi- 
sakė tiksliau apibrėžti, kas turėtų būti tas aukštesnysis valdantis 
veiksnys, tie, kurie panašiai suvokė istorinį lauką (kaip konkrečių 
skirtingai save išreiškiančių individualybių aibę), jo istorinio lauko 
suvokimo būdą galėjo pasitelkti norėdami apmąstyti arba šiame 
lauke randamas individualybes, arba aukštesniąją vienovę, apie 
kurios egzistavimą liudijo jų gebėjimas išreikšti save. 

Būtent tuo Herderio filosofija iš tikrųjų reikšminga istorijos 
metodologijai. Jeigu istorikas visų pirma domisi individualybėmis, 
esančiomis šiame lauke, jis bus linkęs rašyti romantinę istoriją, 
kurios mitinis pobūdis buvo akivaizdus tokiems vėlesnės kartos 
kietakakčiams „realistams“ kaip Wilhelmas von Humboldtas, Ran- 
ke ir Hegelis. Jeigu istorikas istorinio lauko individualybės nori 
analizuoti tam, kad nustatytų jų mįslingos „dvasios“, kurią egzis- 
tuojant turėtų liudyti jų pačių buvimas, prigimtį, taip kaip to norėjo 

Fichte, Schelingas ir Wilhelmas von Schlegelis, jis rašys idealistinę 
istoriją, kurios „mitinis“ pobūdis buvo lygiai taip pat aiškus tiems 
patiems kitos kartos „realistams“. Tačiau jei istorikas Herderio 
tyrimo metodą atskiria nuo bendresnių spiritualistinių interesų, 
kuriems, anot sumanymo, jis turėjo būti naudingas, ir vienu metu 
aprėpia ir atskirus dalykus, ir istorinio lauko tyrimo objekto for- 
malųjį rišlumą tokiu būdu, kad šį specifinį „istorinį“ aiškinimą būtų 
galima apibrėžti kaip individualybės (nesvarbu, ar atskirybės, ai- 
bės) atskleidžiamo formaliojo rišlumo aprašymą, jis rašys istoriją 
būdu, kuris vėliau bus pavadintas „istorizmu“; pastaruoju metu 
šis būdas laikomas savita pasaulėžiūra, kurios ideologinė potekstė 
taip pat neišvengiama, kaip ir „mitinių“ sistemų potekstės, prieš 
kurias ji iš pradžių buvo siūloma kaip priešnuodis. 


S Herderio istorijos samprata 


Prieš imdamasis aptarti istorizmo kilmę ir apibūdinti jo paradigmą 
bei įvairius jo raiškos tipus, kad būtų aiškiau, nurodysiu būdus, 
kuriais Herderio pasaulėžiūra tampa galimos istorinio tyrimo me- 
todologijos pagrindu. Iš pradžių atkreipsiu dėmesį į tai, kaip pa- 
prastai apibūdinami Herderio nuopelnai istorinei minčiai. Vėlyvas 
Herderio pasekėjas, mąstęs taip pat sinekdochiškai, kaip savo metu 
Herderis (ir, be to, savo filosofiją pateikęs panašia dvasia - kaip 
būdą savos epochos ironijai peržengti), Ernstas Cassireris yra pa- 
sakęs, kad Herderis „išsklaidė analitinio mąstymo ir tapatybės 
principo, istorinei minčiai uždėjusių priežastinės analizės pančius, 
kerus“. Cassireris rašė, jog istoriją Herderis suprato kaip „išblaš- 
kančią tapatybės iliuziją; joje nėra nieko tapataus, niekas niekada 
negrįžta ta pačia forma. Istorija nuolat vieną po kito iškelia vis 
naujus kūrinius, kiekvienam jų kaip prigimtinę teisę dovanodama 
unikalų pavidalą ir nepriklausomą egzistencijos būdą. Todėl bet 
koks abstraktus apibendrinimas istorijos atžvilgiu yra bejėgis, ir 
nei kokia nors gimininė, nei universali norma negali aprėpti jos 
gausos. Kiekviena žmogiška būsena savitai vertinga; kiekviena 
atskira istorijos fazė yra savaip pagrįsta ir būtina“ (Cassirer, 231). 

Bet tuo pat metu, tęsė Cassireris, Herderis „šių fazių neatskyrė vie- 
nos nuo kitos, jos egzistuoja tik visumoje ir per ją. Visos jos vienodai 
nepakeičiamos. Būtent iš šio visiško heterogeniškumo kyla tikroji 
vienybė, suvokiama tik kaip proceso vienybė, o ne kaip visų egzis- 
tuojančių dalykų panašumas“ (Ibid.). 

Išskirtinis Herderio jautrumas gyvenimo formų skirtumams, 
įvairovės vienybės pojūtis ir struktūros kaip istorijos visumos suvo- 
kimo būdo pakeitimas procesu yra jo ženklus įnašas į XIX amžiaus 
istorinę sąmonę. Tačiau sprendžiant iš jo Mintyse apie žmonijos isto- 
rijos filosofiją pateiktos sistemos, jo užsimota pernelyg plačiai. Jis 
siekė gamtos ir istorijos sferas sujungti tame pačiame priežasčių 
komplekse. Apsvarstykime, pavyzdžiui, jo baigiamąsias apmąsty- 
mų apie Romos nuosmukio ir žlugimo priežastis pastabas: 


Dėsnis, išlaikąs pasaulio sistemą, suformavęs kiekvieną kristalą, kiek- 
vieną kirminėlį, kiekvieną snaigę, suformavo ir išlaiko žmonių giminę: 
tol, kol egzistuos Žmonija, tęstinumas ir pažangi veikla prigimtimi. Visiems 
suteiktas Dievo kūriniams būdingas stabilumas ir nuostabus nuoseklumas, 
nes jie visi savo apibrėžtose srityse savo vidine tvarkančia energija tvarko 
besivaržančias jėgas ir remiasi jų pusiausvyra. Šios minties vedamas aš 
klaidžioju istorijos labirinte ir visur jaučiu dievišką harmoningą tvarką: 
viskas, kas turi įvykti, įvyksta; kas gali veikti, veikia. Tačiau išsilaiko tik 
protas ir teisingumas: beprotybė ir kvailybė sugriauna Žemę ir pačios save. 
[419 (116-117)] 


Ši ištrauka bemat patraukia kuriamu sistemos vaizdiniu, ji yra 
ir auganti, ir tvarkinga, dinamiška ir stabili, aktyvi, bet rami, be- 
sirutuliojanti, bet sisteminga, begalinė, bet apribota; ir visa tai api- 
bendrina pusiausvyros idėja. Ja pasakoma, kad visa, kas kada nors 
egzistavo, atitiko savo egzistencijos sąlygas. Herderį sužavėjo tai, 
kad „visa, kas turi įvykti, įvyksta, kas turi veikti, veikia“. Vado- 
vaudamasis šia įžvalga, jis perspėjo savo skaitytojus nepasiduoti 
impulsui susipainioti „providencinio ar retrospektyvaus“ pobū- 
džio „spėliojimuose“ (39). Dalykai visuomet yra tokie, kokie turi 
būti, bet jų būtinybė būti tokiems, kokie yra, kyla ne iš ko nors 
kito, o iš jų santykio su savo aplinka: „Visa, kas gali būti, yra; visa, 
kas gali atsirasti, atsiras; jei ne šiandien, tai rytoj.“ Atsiradimo ir 
išnykimo spektaklis, kurį istorinis šaltinis atskleidžia sąmonei, Her- 

deriui nesukėlė sielvarto. Laikas jam neatrodė grėsmingas, nes 
bet ne tada, kai to pareikalauja Laikas. Laikas perkeliamas į in- 
divido vidų; jis nėra visagalis organinės gamtos valdovas: „Visa, 
kas galėjo pražysti, pražydo Žemėje, kiekvienas savo laiku ir savo 
aplinkoje; ir nuvyto, ir vėl žydės, kai ateis jo laikas“. Herderis 
neketino iškelti save virš visko, ką jis rado istoriniuose šaltiniuose. 
Net nevalyvi tolimos Kalifornijos čiabuviai, apie kuriuos jis žinojo 
iš misionieriaus pasakojimų, kėlė jam daugiau nuostabos nei būtų 
sukėlę pasišlykštėjimo Voltaire'ui. Nors jie kraustydavosi iš vienos 
vietos į kitą „galbūt daugiau nei šimtąkart per metus“, miegodavo, 
kur papuolė, „nekreipdami nė menkiausio dėmesio į dirvos der- 
lingumą, ir nė kiek nesistengdami apsisaugoti nuodingo užkrato“, 
maitindavosi sėklomis, kurias „poreikio verčiami rinko |...] iš savų 
ekskrementų“, jam vis tiek jie atrodė turį visa tai atsveriančių sa- 
vybių. Mat jie „visuomet buvo linksmi; visuomet pokštavo ir juo- 
kėsi, buvo gerai sudėti, nuoširdūs ir aktyvūs“; jie kilnojo nuo žemės 
akmenis ir kitus daiktus „dviem stambiaisiais kojų pirštais“; tik 
pabudę, jie „juokdavosi, pokštaudavo ir plepėdavo“, ir taip gy- 
vendavo „tol, kol amžius juos išsekindavo, tada jie ramūs ir abejingi 
sutikdavo mirtį“ (181 [9]). 

Herderis nieko neteisė. Tai, kas bloga, kas kankina, skriaudžia, 
jo nuomone, visuomet teisia patys save; jų Žūtis yra jų nuospren- 
dis - jie. tiesiog neislieka. Ir, anot Herderio, tas pat galioja ir didie- 
siems istorijos veikėjams, ir smulkiesiems, tas pat ir romėnams, ir 
kaliforniečiams. „Romėnai“, rašė Herderis, „tapo būtent tuo, kuo 
sugebėjo tapti: visa, kas jiems priklausė ir buvo mirtinga, žuvo, o 
ką galima buvo įtarti esant amžina, išliko“ (394 [267-268]). Niekas 
neegzistuoja vardan ko nors kito, bet visa yra būtina visumos dalis; 
visumos dėsnis yra dalies taisyklė: „Galutinių priežasčių filosofija 
nesuteikia pranašumo gamtos istorijai, tos filosofijos sektantai, 
užuot atidžiai tyrę, yra linkę tenkintis tikėtinais spėjimais; žmonijos 
istorijai ir jos be galo painiai viena kitą veikiančių priežasčių struk- 
tūrai ji tinka dar mažiau“ (393 [266-267], kursyvas H. W.). Herderis 
daro išvadą, jog istorijoje, kaip ir gamtoje, „viskas arba nieko yra 
atsitiktina; viskas, arba nieko yra arbitralu [...] Tai yra vienintelis 

filosofinis metodas, tinkamas istorijai kontempliuoti, ir jį net ir 
nesąmoningai naudojo visi mąstantys protai“ (392 [264-265]). 
Žinoma, Herderiui niekas nebuvo atšitiktina, niekas nebuvo 
arbitralu. Jis tikėjo, kad pagrindinis veiksnys, viskam suteikiantis 
būtiną formą, nėra išoriškas istoriniam procesui; pačiame istorijos 
procese, visapusiškai sąveikaujant šio proceso elementams, dalykai 
suformuojami tokie, kokie jie turi būti. Visi istorijos veiksniai nu- 
mato savo artikuliacijos taisykles, kurių galiojimą liudija formalusis 
rišlumas, kurį atskiriems dalykams pavyksta pasiekti. Nuolanku- 
mas šių formų gausos akivaizdoje turi būti istoriko, taip pat filo- 
sofo, ir, tiesą sakant, anot Herderio, taip pat ir mokslininko darbo 
taisykle. Žvelgiant iš proceso vidaus, o ne vadovaujantis egzistuo- 
jančiomis už jo ribų išankstinėmis klasifikuojančiomis nuomonė- 
mis, istorinis pasaulis yra pertekęs unikalių formų, konkrečių pa- 
saulių, kurių nė vienas nėra panašus į kitus, bet kurių kiekvienas 
liudija egzistuojant visumai esminius bruožus suteikiantį principą. 
Lengva įžvelgti šios istorijos sampratos ribotumą. Lovejoy'us 
yra nurodęs, kad Herderiui trūksta principo, leidžiančio jam pa- 
aiškinti, kodėl dalykai iš viso turi kisti, jei jie visuomet atitinka tai, 
ko iš jų reikalauja gamta (Lovejoy, Essays, 181). Nepajėgęs teoriš- 
kai įtikinamu būdu keitimosi fakto susieti su tvermės faktu, anot 
Lovejoy'aus, Herderis buvo priverstas pakelti kaitą ir tvermę į 
sacramenta ir kiekvienos iš jų apraiškas laikyti paslaptingos galios 
pasireiškimais, „suvienyta organine jėga“, kurios akivaizdoje jis 
arba pamaldžiai tyli, arba jaučiasi įkvėptas šlovinamiesiems him- 
nams. Recenzuodamas Mintis apie žmonijos istorijos filosofiją, Kantas, 
nenuilstantis metafizikos demaskuotojas, lakoniškai atskleidė ne- 
mokslišką Herderio istorijos ir gamtos apmąstymų pobūdį. Suvie- 
nytos organinės jėgos sąvoka, kuri „įsisteigia atsižvelgdama į or- 
ganinių būtybių įvairovę ir paskui taip veikia organus pagal jų 
skirtumus, kad sukurtų daugybę rūšių ir giminių“, Kanto teigimu, 
„Visiškai netelpa į empirinio gamtamokslio sritį“. Tokia „idėja“ 
priklauso „tik spekuliatyviajai filosofijai“, tvirtino Kantas, ir toliau 
įrodinėjo, jog, „jei jai pavyktų ten patekti, net ir ten tarp įsigalėjusių 
sampratų ji sukeltų didelę sumaištį“ (Kant, On History, 38). Mokslui 
uždrausta trokšti viską susieti su viskuo, sakė Kantas; ir sąmojingai 

komentuodamas Herderio pastangas kūno dalių funkcijas išvesti 
iš jo bendros fizionomikos, Kantas atidengė metafizinę visos Her- 
derio sistemos atramą: 


Norėti nustatyti, kaip galvos sandara, išoriškai atsižvelgiant į jos formą 
ir iš vidaus atsižvelgiant į jos smegenis, yra būtinai susijusi su polinkiu į 
stačią laikyseną; dar daugiau, norėti nustatyti, kaip tokia šiam tikslui 
sukurta paprasta sandara gali turėti savyje gabumus protauti (tad to siekia, 
pasirodo, ir žvėris) - visa tai akivaizdžiai peržengia visas žmogaus proto 
ribas. Mat taip įsivaizduojamas protas balansuoja ant aukščiausiojo fizio- 
nominių kopėčių laiptelio ir jau ruošiasi metafiziniam skrydžiui. [38-39] 


Tačiau būtent tai, ką Kantas Herderio sistemoje vadino klaida, 
traukė juo sekusius istorikus ir istorijos filosofus. Visų pirma, fak- 
tas, kad Herderio sistema buvo veikiau metafizinė nei mokslinė, 
buvo mažiau svarbus nei jo siūlomas būdas suvokti istoriją. Meta- 
fiziniai sistemos aspektai tebuvo pamatinės ją grindžiančios me- 
taforos, viena vertus, sankcionuojančios tam tikrą laikyseną egzis- 
tencijos faktų atžvilgiu, antra vertus - tam tikrą būdą pavaizduoti 
gamtinius ir istorinius procesus, abstrahavimo rezultatai. Jo ska- 
tinama laikysena faktų atžvilgiu buvo ypač patraukli žmonėms, 
pergyvenusiems Revoliuciją ir porevoliucinį laikotarpį ir karštai 
troškusiems principo, kuris galėtų būti jų pagrindas savo išgy- 
ventai tikrovei apginti nuo ekstremistinės ir reakcionierių, ir radi- 
kalų kritikos. Tai, kad Herderis pripažino kiekvieną realybę turint 
prigimtą artikuliacijos taisyklę, tiek konservatyviai, tiek liberaliai 
politinių ideologijų spektro dalims priimtina dvasia galėjo būti 
vienodai gerai pritaikyta ir tuometinei visuomenei, ir praeities 
santvarkoms. Tas pats požiūris, nukreiptas praeitin, grindė istoriz- 
mą, 0 atsigręžęs dabartin - grindė realizmą. „Vertinimo ir supra- 
timo universalumas“, Herderio dosniai rodytas kiekvienam isto- 
rijos ar gamtos aspektui, tokioms skirtingoms sieloms kaip Hegelis, 
Balzacas, Tocgueville'is ir Ranke tapo aiškiai realistinės istorinės 
savimonės pagrindu. Praradęs perdėtas pretenzijas būti mokslinio 
aiškinimo forma ir priimtas kaip požiūris, organicizmas sukūrė vi- 
są eilę tiek praeities, tiek ateities perspektyvų, kurios ypač tenkino 
visuomeninėje santvarkoje įsigalėjusių klasių atstovus; nesvarbu 
ar jie save laikė liberalais, ar konservatoriais. 

Tad apibūdindamas Herderio istorijos sampratą, turiu skirti 
požiūrį, kurio jis laikėsi istorijos veikėjų ir veiksnių atžvilgiu, kal- 
bėseną, kuria jis kreipėsi į savo auditoriją, formalią organicizmo 
teoriją, kuria jis siūlė aiškinti istorijos įvykius, pasakojimą, kuriuo 
jis pasakojo apie istoriją ir siužeto struktūrą, grindžiančią jo pasa- 
kojimą ir paverčiančią jį tam tikro tipo pasakojimu. Tai skirdamas, 
galiu įžvelgti, kad nors Kantas, be abejonės, buvo teisus, draus- 
damas Herderio organicizmą laikyti metafizine teorija, jis pakirto 
tik vieną iš penkių skirtingų visos Herderio sistemos aspektų. Kaip 
pasakotojas Herderis pasiūlė istorijos vaizdavimo modelį, kuris 
gali būti atskirtas nuo jo formalios teorinės bazės ir savarankiškai 
vertinamas kaip romantikams, realistams ir istoricistams bendras 
metodologinių taisyklių rinkinys; šis bendrumas juo sekusius isto- 
rijos mąstytojus - ir romantikus, ir realistus, ir istoricistus - vienijo 
kaip vienodų pažiūrų šeimos atstovus. 

Visų pirma kalbėsena, kuria Herderis pateikė savo istorijos samp- 
ratą, buvo dvasininko, švenčiančio dievišką slėpinį, bet jokiu būdu 
ne pranašo, įspėjančio savo tautą, kad ši neteko malonės, ir šau- 
kiančio ją laikytis įstatymo, kalbėsena. Herderis kalbėjo veikiau 
už Žmonijos peikėjus nei prieš juos, o ne vien tik už Žmoniją ap- 
skritai; jis taip pat palaikė tuometinę savo auditoriją ar kalbėjo jos 
vardu, į ją tiesiogiai kreipėsi ir jos vertybėmis tikėjo. Antra, Her- 
derio požiūris į savo medžiagą nebuvo nei už ją garbingesnio, nei 
mažiau garbingo Žmogaus požiūris. Herderis nepalaikė idėjos, kad 
jis ar jo epocha yra nevykęs kilnesnės epochos atspaudas ar dar 
neišsipildžiusios epochos užuomazga. Nors žvelgdamas į praeitį 
jis aukštino jai įgimtą dorybę, tokį pat požiūrį jis perkėlė į savuosius 
laikus, tad dorybė, numanomai egzistavusi praeityje ir egzistuo- 
sianti ateityje, numanomai gyveno ir jo epochoje. Trečia, jo pasa- 
kojimas buvo apie dalykus, atsiradusius ir išnykusius savo laiku; 
pasakojimą sudarė keitimosi ir tvermės motyvai ir kilmės, augimo, 
išsipildymo temos - motyvai ir temos, kurių tikėtinumas priklauso 
nuo to, kiek tikima žmogaus ir augalo gyvenimo analogija, jo vei- 
kalo šerdyje glūdinčiu pamatiniu metaforiniu sutapatinimu. Būtent 
šios metaforos abstrakcija suteikė Herderiui jo specifinę organicis- 
tinę filosofiją, ją palaikančią aiškinimo strategiją ir tiesos kriterijų, 

Kanto sukritikuotus kaip nemokslinius ir metafizinius. Ir, pagaliau, 
siužeto struktūra, arba grindžiantysis mitas, Herderiui leidęs pa- 
sakojimo temas ir motyvus supinti į užbaigtą tam tikro tipo pasa- 
kojimą, yra archetipinė komedijos struktūra, Apvaizdos mitas, įga- 
linęs Herderį tvirtinti, kad, tinkamai suprasti, visi istorinio šaltinio 
atskleidžiami skilimai ar konfliktai išauga į dieviškumo, žŽmogiš- 
kumo ir gamtiškumo susitaikymo dramą, panašią į biblinę išganymo 
dramą. 

Taigi visoje Herderio sistemoje metodą, kuriuo jis analizuoja 
istorinius duomenis ir juos apdoroja sukurdamas įrodymus, galima 
skirti nuo būdo, kuriuo jis juos aiškina ir vaizduoja. Jo metodas 
yra pamaldaus duomenų įvairovės ir gyvybingumo garbintojo me- 
todas, o apdorodamas duomenis jis sukuria istoriją, kurioje įvairo- 
vė ir gyvybingumas pabrėžiami, o ne pašalinami kaip nereikšmin- 
gi. Įvairovė ir gyvybingumas jam buvo ne antraeilės, bet veikiau 
pirmaeilės kategorijos, ir įvykių rūšys, kurias jis vaizdavo pasa- 
kodamas pasaulio istoriją, turėjo atskleisti šias duomenų, kuriuos 
reikia paaiškinti, savybes. Jie buvo aiškinami pasitelkiant dvi aiš- 
kinimo strategijas — teorinę ir metafizinę bei poetinę ir metaforinę. 
Tad Herderio Minčių apie žmonijos istorijos filosofiją skaitytojas pa- 
tiria dvigubą aiškinamąjį įspūdį, sukuriamą metafizine teorija, 
konfliktuojančia su formaliu filosofavimu, ypač su tuometine Kan- 
to kritika; ir metaforiniu tikėjimo Apvaizda sutapatinimu su augalo 
gyvenimu, leidžiančiu pasakojimo medžiagą pertvarkyti į tipišką 
komediją. 


S Nuo Herderio prie romantizmo ir idealizmo 


Apibūdindamas XVIII amžiaus istoriografiją, išskyriau keturis is- 
torijos konceptualizavimo tipus. Remdamasis tuo, kaip pagrindi- 
nė racionalizmo tradicija suvokia ir aprėpia istorinį procesą, ją 
apibūdinau atitinkamai kaip metoniminę ir ironišką ir parodžiau, 
kaip toks požiūris į istoriją pagrindė esmiškai satyrinį vaizdavimo 
būdą, kurio absurdiška potekstė puikiai derėjo su skeptiška mąs- 
tysena ir reliatyvizmo etika, į kurias neišvengiamai vedė nuosekliai 

mechanicistinis pasaulio suvokimas. Šios mano apibūdintos tra- 
dicijos priešprieša, antra svarbiausia istorinės minties konvencija, 
yra per visą epochą nuo Leibnizo iki Herderio išsilaikęs metafo- 
rinis-sinekdochinis istorijos konceptualizavimo būdas, siūlantis 
organicistinį aiškinimo ir komišką vaizdavimo būdą; jo išvados 
akivaizdžiai optimistinės, bet moralinė ir politinė, kitaip sakant, 
ideologinė potekstė taip pat esmiškai dviprasmės. Abi šios konven- 
cijos išaugo priešinantis ankstesnio amžiaus „konfesinei“ istorio- 
grafijai, kuriai buvo priekaištaujama dėl nepakankamo objektyvu- 
mo; vaizdavimo analais būdui, kuriam (teisingai) buvo prikišamas 
gyvumo, konceptualizavimo ir interpretacinės galios trūkumas; ir 
beletristiniam istoriko užduoties supratimui, kultivuojamam ro- 
koko epochos Aistoriens galants ar romanesgues. Aš bandžiau paro- 
dyti, kad, viena vertus, mechanicizmas išsirutuliojo į ironiją, antra 
vertus, organicizmas virto spiritualistiniu įsitikinimų; tai sąlygojo 
epochos istorinės sąmonės skilimą, dėl kurio jai kilo mitizavimo 
grėsmė; apie tokią grėsmę tuoj pat perspėjo Kantas ir pasiūlė isto- 
rinio proceso formai moraliniais sumetimais suteikti estetinius pa- 
grindus. 

Šią tendenciją mitizuoti istorinę sąmonę romantikai plėtojo, 
norėdami individą apginti nuo kolektyvo, o idealistai - norėdami 
kolektyvą apgintų nuo individo. Abu šie judėjimai atspindėjo reak- 
ciją prieš moralinę ironiją, kurion buvo įstumta racionalistinė isto- 
riografija nuo Bayle'io iki Gibbono, ir prieš ideologinį dvipras- 
miškumą, į kurį Herderio organicistinės minties sinekdochinės 
prielaidos nuvedė paskutinio XVIII amžiaus dešimtmečio pradžio- 
je. Romantinė istorinė mintis gali būti laikoma pastanga metafo- 
riškai permąstyti istorinio pažinimo problemą, o į istorinio proceso 
problemą pažvelgti individo - vienintelio šio proceso veikėjo, ku- 
riam būdingas priežastinis veiksmingumas - aspektu. Idealizmą 
galima aptarti panašioje šviesoje. Jis taip pat yra pastangos istorinį 
pažinimą ir istorinį procesą suvokti metaforiškai; tačiau vieninteliu 
istorinio proceso veikėju jis laiko protą, bet ne individualų protą, o 
jo bendrą esmę, Pasaulio Protą, kuriame visi istoriniai įvykiai lai- 
komi tolimų, pirminių ir galutinių „dvasinių“ priežasčių pasek- 
mėmis. 


II SKYRIUS 
Hegelis: istorijos poetika ir kelias 
anapus ironijos 


S Įvadas 


Hegelio mąstymas apie istoriją prasidėjo nuo ironijos. Istoriją jis 
manė esant pirminiu tiek sąmonės (kaip paradokso), tiek žmo- 
giškosios egzistencijos (kaip prieštaravimo) faktu ir toliau svarstė, 
kaip taip suvokiamą pasaulį turėtų interpretuoti sinekdochinis ir 
metoniminis jo supratimo būdai. Tai svarstydamas metoniminį 
supratimo būdą jis pažemino iki gamtamokslinio pasaulio aiški- 
nimo pagrindo statuso; tada jo kompetenciją apribojo atvejų, ku- 
riuos teisėtai galima aprašyti kaip paklūstančius priežasties-pa- 
sekmės (mechanicistiniams) santykiams, aškinimu. Sinekdochinei 
sąmonei jis numatė platesnes pritaikymo galimybes - tiek gamtos, 
tiek istorijos duomenims - kadangi tiek fizinį, tiek žmonių pasaulį 
galima teisėtai suprasti rūšių, giminių ir klasių hierarchijų kate- 
gorijomis, kurių santykiai Hegeliui pasiūlė galimybę sinchroniškai 
vaizduoti visą tikrovę, kuri iš prigimties savaime yra hierarchiška, 
nors jis ir neigė, kad tokią hierarchiją galima suvokti kaip laikui 
bėgant išsiskleidžiančią fiziniame pasaulyje. Tokia pozicija atitiko 
Hegelio laikų mokslo nuostatas, neleidusias fizinei ar organinei 
gamtai priskirti gebėjimo evoliucionuoti; apskritai, jis mokė apie 
rūšių pastovumą. 

Taigi Hegelis buvo priverstas daryti išvadą, kad žmogaus ma- 
tomas fizinių objektų formalusis rišlumas tėra formalusis rišlumas, 
o regimas evoliucinis jų ryšys, kurį Žmogus manosi įžvelgiąs, yra 

tik proto pastangų grynai erdvinių santykių pasaulį suvokti lai- 
kiškai padarinys. Tai reiškia, kad tiek, kiek Hegelis buvo stumia- 
mas prie mokymo apie gamtos evoliuciją, jis buvo stumiamas gry- 
nai loginių sumetimų. Protas tinkamai sutvarko gamtos pasaulį, 
suvokiamą kaip vis daugiau apimančių formų hierarchija - nuo 
individų ir rūšių iki giminių ir klasių — ir spekuliatyvių samp- 
rotavimų yra verčiamas įsivaizduoti visų klasių klasės, kuri būtų 
formalus būties visumos aspektas, galimybę. Tačiau žmogus neturi 
jokio pagrindo šių formų hierarchijai primesti laikišką evoliuciją 
nuo žemesnio jos laiptelio prie aukštesnio ar nuo aukštesnio prie 
žemesnio. Kiekvienas įžvelgtas formaliojo rišlumo atvejis tėra virš 
jo esančio rišlumo loginė prielaida, kaip kad jis yra žemesnio už jį 
rišlumo loginė pasekmė. Bet nė vienas iš jų nėra tikras kito pre- 
cedentas, nes gamtoje pačios rūšys nekinta ir neevoliucionuoja; tai 
būdinga tik individams, ir jie kinta ar evoliucionuoja judėdami tik 
tiesiomis linijomis (kaip gravitacinio kritimo atveju) ar ciklais (kaip 
organinių dauginimosi - gimimo, augimo, irimo ir mirties - pro- 
cesų atveju), kitaip tariant, jų rutuliojimąsi riboja tam tikra forma, 
jie neišsiritulioja iš vienos rūšies į kitą. 

Kiekvienas rūšių sukryžminimo pavyzdys Hegeliui reiškė dege- 
neraciją, rūšies suteršimą, 0 ne pagerinimą ar aukštesnę gyvenimo 
formą. Todėl gamta Žmogui egzistuoja metoniminiu ir sinekdo- 
chiniu būdais; Žmogaus sąmonė tada tampa pajėgi visiškai suvokti 
visus jos buvimo būdus, kai jis pasitelkia priežasties sąvokas pasi- 
keitimams gamtoje paaiškinti ir tipologines sistemas apibūdinti 
formaliajam rišlumui ir integracijos bei susiskaidymo lygiams, ku- 
riuos proto ir estetikos jausmo vadovaujamai percepcijai pateikia 
gamta. Tačiau istorijos atveju viskas yra kitaip: priežastiniai jos 
duomenų aiškinimai ir tipologiniai jų apibūdinimai yra galimi bū- 
dai suvokti primityvesnius istorinio nutikimo lygmenis, bet jeigu 
juos vienus pasitelkus bandoma ją aprėpti, supratimui, viena ver- 
tus, kyla mechanicizmo, o antra vertus - formalizmo grėsmė. 

Hegelio nuomone, grynai mechanicistinis požiūris į istoriją bu- 
vo akivaizdžiai ribotas, nes jau pati pirmenybė, tokio požiūrio 
teikiama priežastinio aiškinimo sąvokoms, neišvengiamai vedė 
prie išvados, kad ne tik istorijos visuma yra visiškai nulemta, isto- 

rijoje net negali įvykti jokių tikrai reikšmingų pokyčių, o bet kokią 
joje pastebėtą aiškią Žmonijos kultūros raidą reikia aiškinti kaip 
paprasčiausią primityvių elementų pertvarkymą skirtingomis 
kombinacijomis. Toks požiūris taip pat menkai tevertino akivaiz- 
džią religinės, meninės, mokslinės ir filosofinės sąmonės evoliuciją, 
kaip ir pačios visuomenės evoliuciją. Toks požiūris turėjo vesti prie 
išvados, kad iš tiesų nebuvo jokio kokybinio Žmonijos progreso, 
jokios esminės kultūros ir visuomenės pažangos nuo laukinių laikų 
iki pat Hegelio meto - prie išvados, absurdiškos šio progreso aki- 
vaizdoje. 

Formalizmo problema visai kitokia. Istoriniam procesui jis teikė 
prasmę remdamasis aukštesnių ir žemesnių gyvenimo formų skir- 
timi tiek gamtinėje, tiek istorinėje egzistencijoje. Bet kadangi for- 
malųjį rišlumą, įgalinantį apibrėžti šią skirtį, jis laikė iš esmės ne- 
laikišku, formalizmas neturėjo principo evoliucijai iš žemesnių į 
aukštesnes integracijos formas paaiškinti ir kriterijaus šios evo- 
liucijos, realiai matomos vykstant istorijos sferoje, moralinei reikš- 
mei įvertinti. Kaip ir mechanicistinis istorijos traktavimas, forma- 
listinis požiūris buvo priverstas pasirinkti vieną iš išvadų - arba 
kad formalusis rišlumas, kurį jis įžvelgė istorijoje, joje pasirodo ir 
išnyksta atsitiktinai, arba kad jis reiškia amžiną to paties formaliojo 
rišlumo komplekso kartojimąsi. Formaliojo rišlumo apmąstymai 
nevestų prie minties apie kokią nors tikrą evoliucinę raidą. 

Tad tiek formalizmas, tiek mechanicizmas visus istorinius pro- 
cesus vertė laikyti arba iš esmės visiškai nerišliais (visiškai atsitikti- 
niais), arba iš esmės visiškai rišliais (visiškai determinuotais). 

Tačiau, Hegelio nuomone, formalizmas pavojingesnis nei me- 
chanicizmas, nes dvasinė epochos atmosfera skatino ištikimybę 
įvairiems jo išskleidimo būdams - kaip visiško nerišlumo ar visiš- 
kos darnos suvokimo atvejais, būdingais abiem tuo laikotarpiu 
vyravusiems kultūriniams judėjimams, romantizmui ir subjekty- 
viajam idealizmui; juos abu Hegelis niekino. 

Savo Istorijos filosofijos įvade Hegelis taip apibūdino sampro- 
tavimo tipą, pasitelkiantį vien tik formalistines procedūras: 

Panašiai teisingai tvirtinama, jog genijus, talentas, moralinės dorybės 
ir jausmai, nuolankumas gali pasitaikyti visose platumose, bet kokioje 

valstybės santvarkoje ir bet kokioje politinėje situacijoje; pavyzdžių galima 
pateikti kiek tik nori. [92] 


Būtent toks suvokimas Herderiui leido daryti jo organicistines 
išvadas apie istorinio proceso prigimtį. Bet tęsdamas Hegelis nu- 
rodė: 


Kai tokiu atveju manoma, jog skirtumas tarp jų turi būti ignoruojamas 
tarsi nesvarbus ar neesminis, refleksija apsiriboja abstrakčiomis katego- 
rijomis; ir atmeta tam tikrą turinį, kuriam tose kategorijose, žinoma, ne- 
galima aptikti jokio principo. [Ibid.] 


Ir toliau jis nurodo, kad 


Tokia intelektualinė pozicija, kuri reiškiasi tokiais formaliais požiūriais, 
tėikia neribotų galimybių kelti sąmojingus klausimus, išsakyti mokslingas 
mintis ir originalius palyginimus. [93] 


Bet, tvirtino jis, tokie „apmąstymai“ bus tuo labiau „nuostabūs“, 


kuo mažiau apibrėžti, ir kuriuos tuo lengviau galima nuolat atnaujinti ir 
keisti, kuo mažesnė galimybė pasiekti svarbių rezultatų ir prieiti prie kokių 
nors patvarių ir protingų išvadų. [Ibid.) 


Tuo remiantis, primygtinai tvirtino Hegelis, neįmanoma būti 
tikram, ar laikui bėgant pereidama iš vienos civilizacijos į kitą 
žmonija progresuoja. Be to, toks formalizmas tampa moralinio re- 
liatyvizmo, kurio epistemologinis atitikmuo jis yra, grobiu. 

Panašiai yra ir su kita, romantizmo puoselėjama formalizmo 
rūšimi, kuri konkretų ir unikalų individą laiko formos darna, prieš- 
priešindama jį rūšiai, giminei ir klasei, kuriai jis priklauso. Hegelis 
atkreipė dėmesį taip pat į esmiškai amoralią - ar nemoralią - tokio 
požiūrio potekstę. Tai yra „kažkas formalaus, nes siekia tik su- 
skaidyti turinį, kad ir koks jis būtų, į sudedamąsias dalis ir jas 
išsakyti savo apibrėžimais ir mąstymo formomis“ (94). Tad, sakė 
jis, tie (romantiniai) filosofai, kurie skelbiasi visur randą vienodai 
gausių (ar vienodai menkų) „genijaus, poezijos, ar netgi filosofijos“ 
apraiškų, nepajėgia pamatyti skirtumo tarp formos ir turinio ir 
atpažinti unikalų pastarojo savitumą, o kartu jo formą atpažinti 
kaip brangų įrodymą, kad dvasia vienodai yra pasiskirsčiusi vi- 
same pasaulyje. Žinoma, sako Hegelis, „visos pasaulinės istorinės 

tautos turi poeziją, plastinį meną, mokslą ir filosofiją“; tačiau, tvir- 
tino jis, 

ne tik jų stilius ir bendra kryptis, bet ir turinys yra skirtingi, ir šitas turinys 
siejasi su svarbiausiuoju - protingumo - skirtimu. [96] 


Todėl „bergždžia“ „pasipūtusiai estetinei kritikai“ reikalauti, kad 
visa, kas mums patinka, nepriklausytų nuo materialiojo, t.y. substan- 
cinio, turinio elemento ir kad dailusis menas siektų gražios formos 
pačios savaime, didingos fantazijos ir t.t., ir kad kaip tik pastaruosius 
dalykus gerbtų ir jais mėgautųsi liberalus ir išlavintas protas (Ibid.). 
Hegelio nuomone, sveikas protas negali „pakęsti tokių abstrakcijų, 
nes egzistuoja ne tik klasikinė forma, bet ir klasikinė turinio sandara: 
be to, meno kūrinyje forma ir turinys susiję taip glaudžiai, kad forma 
gali būti klasikinė tik todėl, kad klasikinis yra turinys“ (96). 

Visa tai kartu naudojama pasmerkti tam, kas dabar vadinama 
istorinės analizės „lyginamuoju metodu“; tai - forma, kurią meta- 
forinė sąmonė įgyja, kai ji teoriškai perteikiama į metodą. Me- 
taforiniu istorijos vaizdavimo būdu Hegelis piktinasi dar aršiau 
nei metoniminiu, nes jo pasitelktų formalistinio aiškinimo ir epinių 
struktūrų, kurias jis naudoja savo pasakojamoms istorijoms api- 
būdinti, pasekmės moralės požiūriu dar pavojingesnės. Mecha- 
nicistinės aiškinimo teorijos ir jų skatinami absurdiški istorijos 
siužetai bent jau nesistengia plėtojamų procesų beprasmybės pri- 
dengti dėmesį atitraukiančiais plepalais apie viso to „grožį“. Jie 
netgi gali pagrįsti savitą tragišką pasaulio pagavą — tokią kaip 
graikų tragedijos, kur likimas suvokiamas kaip „akla lemtis“; tai 
savo ruožtu galėtų tapti stoiškos tvirtybės pagrindu. Tačiau ga- 
liausiai mechanicizmas ir juo kaip meninio vaizdavimo principu 
remiantis sukurta absurdo tragedija gali - kaip galų gale ir atsitiko 
senovės Graikijoje — paskatinti tiek epikūrišką, tiek stoišką moralinį 
atsaką. Jei neatsiranda principo, įgalinančio visą Žmogaus gali- 
mybių ir lemties, laisvės ir suvaržymo spektaklį paversti drama, 
turinčią specifinę racionalią ir sykiu moralinę reikšmę, ironiška 
sąmonė, kuria savo refleksiją pradeda paties Hegelio epochos mąs- 
tymas, linkusi tapti sielvartavimu ar egoistiniu nuolaidžiavimu 
sau, kuris gali priartinti pačios civilizacijos baigtį. 

S Kalba, menas ir istorinė sąmonė 


Dažnai nepastebima, kad istorijos rašymo ir visą istoriografijos 
(priešpriešinamos istorijos filosofijai) problemą Hegelis kur kas 
visapusiškiau nagrinėjo savo Enciklopedijoje ir Estetikos paskaitose 
negu Istorijos filosofijos paskaitose. Istorijos „mokslo“, kurį jis siekė 
sukurti savo Istorijos filosofijoje, sampratą Hegelis suformavo kaip 
postistorinės sąmonės, „reflektuojančių“ istorikų sukurtų darbų filo- 
sofinio apmąstymo produktą. Tačiau Estetikos paskaitose Hegelis 
išplėtojo paties istorijos rašymo teoriją; jį jis laikė vienu iš žodinių 
menų, todėl paklūstančiu estetinės sąmonės imperatyvams. Tad, 
siekiant išryškinti specifinį jo „istorinio darbo teorijos“ turinį, verta 
pasigilinti, kuo šiame kontekste Hegeliui buvo svarbus istorijos 
rašymas ir istorinė sąmonė. 

Trečioje savo Estetikos paskaitų dalyje Hegelis kalba apie žodi- 
nius menus. Iš pradžių apibūdinęs poetinę išraišką apskritai, toliau 
jis aptaria prozos ir poezijos skirtumą. Poezija, sako jis: 


yra senesnė nei meniška išdailintos prozos forma sumodeliuota kalba. Ji — 
pirminis vaizdingas tiesos sugriebimas, pažinimo forma, kuri dar nepajėgia 
atskirti universalios formos nuo jos gyvos egzistencijos atskirame objekte, dar 
neskiria dėsnio ir reiškinių, tikslo ir priemonių, ir nesieja jų vieno su kitu pri- 
klausomai nuo žmogaus mąsbhymo proceso, bet viena suvokia tik per kitą ir kitame. 
[IV, 22 (vokiškame leid., 240); kursyvas H. W.)] 


Šis poezijos kaip pažinimo formos apibūdinimas lygiai toks pat, 
kaip Vico, t.y. ji suvokiama kaip metaforinis pasaulio matymas, po- 
tencialiai galintis generuoti kitus tropologinės redukcijos ar išplė- 
timo būdus, būtent metonimiją, sinekdochą ir ironiją. Toliau He- 
gelis sako: „šis būdas aprėpti, perrengti ir išreikšti faktą yra visiškai 
grynai teorinio pobūdžio [rein theoretisch]. Poezijos objektas yra ne 
pats faktas ir jo kontempliatyvi egzistencija, bet konstrukcija [Bi:/- 
den] ir kalba [Reden]“ (Ibid. [241]). Poezijoje, tęsė jis, tai, kas išreiš- 
kiama, paprasčiausiai naudojama verbalinės „saviraiškos“ idealui 
pasiekti. Ir toliau jis pateikia fakto poetizavimo pavyzdį - Herodoto 
užrašytą dvieilį, kuriuo graikai pagerbė istorinio įvykio - Termo- 
pilų mūšio metu žuvusiųjų atminimą. Užrašas sako: 

Šitoje vietoje kadaise prieš tris milijonus kovojo 
Peloponeso karių tūkstančiai tik keturi 
[Herodotus, Hystories, kn. VII, sk. 228, p. 494] 


Hegelis nurodo, kad šio dvieilio turinys paprasčiausiai yra fak- 
tas, kad 4000 peloponesiečių tam tikru metu ir tam tikroje vietoje 
kovėsi su trimis milijonais. Tačiau svarbiausias šio dvieilio tikslas — 
„sukomponuoti“ užrašą, kuris „šiuolaikiniam pasauliui ir ateities 
kartoms perduoda istorinį faktą, ir tik tam jis yra skirtas“ (Estetikos 
paskaitos, 23 [241]). Išraiškos būdas yra „poetinis“, sako Hegelis, 
nes „užrašas liudija save esant veiksmu [poiein, no1ve1zv|“, kuris per- 
teikia turinio paprastumą, o kartu išreiškia šį turinį, turėdamas 
„apibrėžtą tikslą“. Kalbos, įkūnijančios šią idėją, tęsė jis toliau, 
„Vertė yra taip iškelta“, kad mėginama ją skirti nuo įprastos kalbos, 
ir todėl „sakinio vietoje turime dvieilį“ (Ibid.). Sakinio turinys tad 
tapo ryškesnis ir akivaizdesnis, nei jis būtų buvęs išreikštas pa- 
prastu proziniu pranešimu apie įvykį, nutikusį tam tikru metu ir 
tam tikroje vietoje. „Prozinis“ teiginys apie šį faktą nepakeistų 
turinio, bet ir neišsiskleistų kaip ta intymi turinio ir formos sąjunga, 
atpažįstama kaip specifinė poetinė ištara. 

Prozinė šneka, įrodinėjo Hegelis, suponuoja „prozišką“ gyve- 
nimo būdą, kurį reikėtų spėti atsiradus jau po tos žmogiškos są- 
monės stadijos, kurioje kalba buvo „poetiška be jokios [sąmonin- 
gos] intencijos“ (Ibid.). Prozinė kalba suponuoja postmetaforinės 
sąmonės evoliuciją; tokia sąmonė „susijusi su apibrėžtomis aplin- 
kybėmis ir objektyviu pasauliu apskritai, su ribotomis mokslo ar 
supratimo kategorijomis“ (24 [242]). Pasaulis, kuriame išsiskleidė 
proziškas kalbėjimas, reikia manyti, buvo suskaldytos patirties, iš 
kurios buvo atimtas jos idealumas bei sugebėjimas akimoju aprėp- 
ti reikšmę, kuri prarado savo turtingumą ir gyvybingumą, pasau- 
lis. Susiskaldymo ir priežastinio determinizmo grėsmės akivaizdo- 
je sąmonė išrado naują pasaulio suvokimo būdą, „spekuliatyvųjį 
mąstymą“, kuris „ne nurimsta pasitenkinęs diferenciacijomis ir 
išoriniais santykiais, tinkančiais supratimo koncepcijoms ir de- 
dukcijoms“, o „sujungia jas į laisvą visumą“ (25 [243]). Tad sinek- 
docha projektuoja — priešindamasi metonimiškai matomam pa- 
sauliui ir kaip jo antitezę — „naują pasaulį“. Bet kadangi šis naujas 

pasaulis egzistuoja tik sąmonėje, o ne tikrovėje (ar bent jau nejau- 
čiama jo ten egzistuojant), sąmonei iškyla problema šį naują pasaulį 
susieti su konkrečių dalykų pasauliu. Poeto užduotis, daro išvadą 
Hegelis, sutaikyti pasaulį, egzistuojantį mintyje, su konkrečių daik- 
tų pasauliu, bendrybei vaizduoti pasitelkiant atskirybę, o abstrak- 
tybei - konkretybę. 

Tad poetinė raiška siekia sugrąžinti proziškam pasauliui pri- 
gimtinį idealumo įsisąmoninimą. Ankstesniais laikais, kai poezijos 
ir prozos skirtumas nebuvo toks ryškus, koks tapo progresuojant 
mokslui ir filosofijai, poeto užduotis buvo lengvesnė - papras- 
čiausiai viskam, kas „svarbu ir skaidru kasdienės sąmonės for- 
mose“, suteikti gelmę. Tačiau iškilus aukštesnei civilizacijai, kurios 
gyvėnimo „proza į savo matymo būdą įtraukė visą sąmoningo 
gyvenimo turinį, paženklindama jį visą ir kiekvieną jo dalį, menas 
ir poezija verčiami imtis vėl viską išlydyti ir nukaldinti tą patį iš 
naujo“ (26 [244]). Reiškia, ji ne tik turi 


nusikratyti kasdienės sąmonės prisirišimo prie viso, kas yra indiferentiška 
ir atsitiktina, ir [...] mokslinį fakto kosmoso matymą iškelti į tokį lygį, 
kuriame protas giliau į jį įsiskverbtų, ar [...] spekuliatyvią mintį išversti į 
vaizduotės kalbą, įkūnyti ją paties mąstymo sferoje; toliau ji turi kasdienės 
sąmonės įprastą reiškimosi būdą įvairiais būdais paversti poezijai tinkama 
kalba; ir nepaisant visų apgalvotų tokio supriešinimo ir tokio proceso 
skatinamų intencijų, viską pateikti taip, kad atrodytų, jog nebuvo jokio 
tikslo, ir išlaikyta tikra laisvė, svarbiausia bet kokiam menui. (Ibid. (244 
245)) 


Ir, nurodęs poetinės sąmonės turinį ir formą, Hegelis toliau 
„istorizuoja“ pačią poetinę sąmonę, nustatydamas įvairių jos kles- 
tėjimo ir nuosmukio periodų vietą bendroje sąmonės istorijoje, 
kurią plėtoja Dvasios fenomenologijoje, Teisės filosofijoje ir Istorijos 
filosofijoje. 

Tad poezija gimsta iš sąmonės atsiskyrimo nuo jos objekto, iš 
poreikio (ir pastangos) dar kartą su juo susijungti. Šis esminis atsky- 
rimas sukuria dvi pagrindines poezijos klases: klasikinę ir roman- 
tinę, kurios atitinkamai iškelia bendrybę ir atskirybę, objektyvią ir 
subjektyvią raišką. Įtampa tarp dviejų poezijos klasių savo ruožtu 
sukuria tris pagrindines poetinės kompozicijos rūšis: epinę, lyrinę 

ir draminę; pirmos dvi vidujybę ir išorybę vaizduoja nuostabiai 
stabiliomis pasaulio perspektyvomis, o trečioji išreiškia poetinės 
vaizduotės pastangas įsivaizduoti judesį, kuriuo paaiškinama ši 
įtampa ir pasiekiama subjekto ir objekto vienybė. 

Epas, sako Hegelis, „pateikia mums platų išorinio pasaulio vaiz- 
dą; beje, jo epizodų ir žygdarbių aprašymai netgi prailgsta, o vis 
didėjant dalių izoliacijai, atrodo, nukenčia visumos vienovė“. Ly- 
rika „parankiai kinta priklausomai nuo jos tipų kaitos; ji prisitaiko 
prie įvairiausių vaizdavimo būdų: vienu atveju ji paprasčiausiai 
pasakoja, o kitu —- ypač ryškiai išreiškia emocijas ar pasineria į ap- 
mąstymus; dar kitu — suvaržo savo vizijas“ ir t.t. Priešingai nei 
epas ir lyrika, drama „reikalauja stipresnės išorinės ir vidinės tikro- 
vės jungties“, net jei specifiniais atvejais jos kūrybiniu principu ir 
gali būti pasirinktas klasikinis ar romantiškas požiūris (37 [256- 
257]). 

Tad poezijos svarstymą Hegelis pradėjo aptardamas kalbą kaip 
žmogaus tarpininkavimo tarp savo sąmonės ir pasaulio, kuriame 
gyvena, instrumentą, tęsdamas jis išskyrė skirtingus pasaulio suvo- 
kimo būdus, tada nurodė poezijos ir prozos, klasikinės ir roman- 
tinės jų formų skirtumus ir epinės bei lyrinės pastarųjų formų 
skirtumus; ir baigdamas aptarė dramą, meno formą, vaizduojančią 
judesio, pataisančio skilimo būseną, tipą. Svarbu, jog tai atlikęs, 
Hegelis tuoj pat ėmė aptarinėti istoriją — prozos formą, veikiančią 
taip pat tiesiogiai, kaip ir poezija, o ypač artimą dramai. Iš tiesų 
Hegelis ne tik istorizavo poeziją ir dramą, jis poetizavo ir dra- 
matizavo pačią istoriją. 


S Istorija, poezija ir retorika 


Istorijos rašymą kaip meno formą Hegelis nuosekliai aptaria tarp 
diskusijų apie poeziją ir retoriką. Istorijos rašymo vieta tarp šių 
dviejų formų - vienos, siekiančios išreikšti tikrovės idealumą, ir 
antrosios, besidominčios pragmatiniu kalbinių priemonių varto- 
jimu — leidžia nuspėti jos panašumą į dramą, kuri (kaip nurodyta 
anksčiau) yra meninė tarpininkavimo tarp epinio ir lyrinio jautrumo 

forma. Istorija proza perteikia dialektinius mainus tarp išorybės ir 
vienybės taip, kaip šie mainai yra išgyvenami; būtent tokiu būdu 
drama poetiškai perteikia šiuos mainus taip, kaip jie įsivaizduojami. 
Ir iš tiesų, Hegelis beveik nepaliko vietos abejonėms, kad, jo nuo- 
mone, tiek istorinio, tiek draminio vaizdavimo formos aspektai yra 
tie patys. 

„Kalbant apie istoriją“, sako jis, „mums negali kilti jokių abe- 
jonių, kad mes joje randame plačias galimybes plėtoti vieną tikrai 
meninės veiklos aspektą“, nes 


Žmonijos religinio ir pilietinio gyvenimo evoliucija, garsiausių asme- 
nybių ir tautų, savo veikla išryškinusių kurios nors iš šių sričių, religinės 
arba pilietinės, gyvenimą, veiksmai ir likimai suponuoja arba didingą tokio 
veikalo pabaigą, arba visišką jo nesėkmę pasakyti tai, ką nori. Istorinis 
vaizdavimas iš tokių dalykų ir komponentų išrenka išskirtiniausius, visa- 
pusiškiausius, įdomiausius; kad ir kiek mūsų istorikas privalo triūsti atkur- 
damas tikrą istorinį faktą, jo genijui ne mažiau svarbu mūsų išradingai 
vaizduotei pateikti margą įvykių ir veikėjų turinį, sukurti jį iš naujo, ir 
išryškinti jį mūsų intelektui. [38 (257)] 


Tai reiškia, kad, visų pirma, istorikas negali „pasitenkinti at- 
skirų faktų sąrašu“, bet verčiau turi stengtis „paversti medžiagą 
darnia visuma; pavienius bruožus, atsitikimus ir veiksmus jis turi 
suvokti ir aprėpti vienijančia idėja“ (Ibid.) Tokio turinio sujungimas 
su jį visą tinkamai aprėpiančia vaizdavimo forma leis istorikui 
sukonstruoti pasakojimą, kurio veiksmą palaikys įtampa tarp dvie- 
jų specifiškai žmogiško gyvenimo apraiškų. Šios apraiškos yra ir 
atskiros, ir bendros. 

Didis istorinis pasakojimas — toks, kokių sukūrė Herodotas, 
Tukididas, Ksenofonas, Tacitas „ir dar keletas kitų“ - piešia „aiškų 
tautos, epochos, išorinių sąlygų ir minimų asmenybių dvasinės 
didybės ar silpnybės paveikslą taip gyvai ir išsamiai, kaip būdinga 
tik jų pasakojimams“; o kartu „iš šių konkrečių esinių jis išveda 
„asociacijos saitus“, kuriais „skirtingos paveikslo dalys“ trans- 
formuojamos į suprantamą „idealios istorinės prasmės“ visumą 
(Ibid. [258]). Tai leidžia manyti, jog istorinė analizė vyksta ir meto- 
nimiškai, ir sinekdochiškai: vienu metu objektas ir suskaidomas į 
konkrečias priežastinių jėgų apraiškas, kurias reikėtų manyti esant 

jų pasekmėmis, ir ieškoma sąsajų, kurios šiuos esinius susietų į vis 
dvasingesnių visumų hierarchiją. Tačiau dirbdamas istorikas ne- 
gali nei naudotis „laisve“, į kurią gali pretenduoti tikras poetas, 
nei siekti tikslo kaip oratorius. Pirmasis gali laisvai sukurti „fak- 
tus“, kokių jam reikia, antrasis — juos atrinkti pagal specifinius jo 
kuriamos kalbos tikslus. Istorijos vieta kažkur tarp poezijos ir re- 
torikos, kadangi nepaisant poetinės formos, jos turinys prozinis. 
Hegelis išdėstė tai taip: „Ne jos rašymo maniera išimtinai, bet jos 
turinio prigimtis istoriją paverčia proza“ (39 [258]). 

Istorija susijusi su „gyvenimo proza“, su specifine „bendro gy- 
venimo“ (Gemeinwesen) medžiaga, ar tai būtų bendri religiniai įsi- 
tikinimai, ar valstybė ir jos teisė, institucijos ir priemonės, kurio- 
mis individai verčiami paklusti valstybės vertybėms (Ibid.). Šiame 
bendrame gyvenime, rašo Hegelis, atsiranda jėgų, verčiančių „arba 
išlaikyti esamą tvarką, arba keistis“, todėl mes turime manyti eg- 
zistuojant ir vieną, ir kitą tikslą, palaikančių individų. Trumpai 
tariant, istorinį procesą visų pirma sukuria konfliktas, kylantis 
bendro gyvenimo stiliaus kontekste ir visame tokių bendrų gyve- 
nimo stilių komplekse, nusistovėjusios formos ir ją pakeisti sie- 
kiančios jėgos konfliktas, arba įsigalėjusios jėgos ir individo, kuris 
jai priešinasi, gindamas savo pajaustą autonomiją ir laisvę, konf- 
liktas. Tokia, trumpai tariant, būna klasikinės tragedijos ir klasi- 
kinės komedijos klasikinė situacija. 

Visuomeninis Žmogaus gyvenimas nėra tiesiog epinis gyve- 
nimas, kuris, nepaisant judraus, spalvingo ir smarkaus veiksmo, 
iš esmės lieka, koks buvęs. Pirmame plane, paprastų Žmonių įpras- 
to bendro gyvenimo fone, pasirodo didžios asmenybės ir epinę 
situaciją paverčia tragišku konfliktu, kuriame netriumfuoja nei gry- 
nas grožis, nei plika jėga, bet kuriame dvi besivaržančios teisės, 
du vienodai pateisinami moraliniai principai susiremia kovoje, kad 
būtų nuspręsta, kokia specifinė visuomenės forma galėtų įkūnyti 
žmogišką gyvenimą. Dėl šios priežasties Hegelis įsivaizdavo istori- 
jos dramoje veikiant tris pagrindines veikėjų kategorijas: didingus, 
menkus ir nedorus (herojus, paprastus žmones ir nusikaltėlius.) 

Šie žmonės būna didingi ir išskirtiniai tiek, kiek jie, jų įtakingos as- 
menybės darbuojasi vardan bendro tikslo, slypinčio už jiems priešiškų 

aplinkybių idėjos; jie būna menki, kai jiems nepavyksta prilygti reika- 
lavimams, keliamiems jų jėgoms; jie tampa nedorais, kai, užuot kovoję 
dėl praktinių laikmečio poreikių, jie pasitenkina duodami valią indivi- 
dualiai jėgai, kuri dėl joje glūdinčio kaprizingumo yra svetima bet kokiam 
bendram tikslui. [40 (259)] 


Šis „istorinių“ asmenybių tipų katalogas glaustai pakartoja pa- 
čios poezijos analizės kategorijas, tik metonimiškai, pagal prie- 
žastinį veikimą. Bet, kaip Hegelis nurodo Teisės filosofijoje, istorinio 
lauko nereikia suvokti vien tik kaip brutalios jėgos lauko. Mat ten, 
kur vyrauja tokia jėga, kur ji nekonfliktuoja su bendresniu princi- 
pu - su „bendru grupės gyvenimu“ —- nėra jokio tikro istorinio 
konflikto, todėl nėra ir jokio specifinio „istorinio įvykio“. Hegelis 
tai pakankamai aiškiai išdėsto pastraipoje, sekančioje aukščiau 
cituotą pastraipą. Kai viena iš išvardytų sąlygų tampa bendra sąlyga, 
kai egzistuoja vieno Žmogaus tironija, papročio tironija (t.y. pa- 
prastų Žmonių tironija) ar chaoso tironija, „nėra jokio tikrai [isto- 
rinio] turinio ar pasaulio situacijos, kurią pirmojoje mūsų svars- 
tymų dalyje nustatėme esant būtina poezijos menui“ ir kuri yra 
bet kokio specifinio žmogiško kūrybingumo sąlyga (Ibid.), nes: 


Net asmeninės didybės atveju pasišvęsti būtinas tikslas yra aiškiau ar 
ne taip aiškiai duotas, numanomas, ir primestas, ir šiuo mastu yra neįma- 
noma individualybės vienybė, kuri reiškia, jog visa asmenybė turi būti 
tapati sau, pati sau tikslas, trumpai tariant, nepriklausoma visuma. Mat 
kad ir kiek tokie individai ieškotų tikslų savo pačių ištekliuose, istorijos 
[studijų] objektas bus ne tiek jų sielų ar mąstymo laisvė ar jos trūkumas, 
kiek įgyvendintas tikslas ir to rezultatai - įtaka jau egzistuojančiam ir nuo 
individualybės nepriklausančiam realiam pasauliui. [Ibid.] 


Be to, priduria Hegelis, istorija yra kur kas įvairiapusiškesnė, 
joje daugiau atsitiktinumų, daugiau subjektyvumo, išryškėjančio 
perteikiant aistras, nuomones ir likimus, „kurie šiame proziškame 
gyvenime atskleidžia kur kas daugiau ekscentriškumo ir įvairumo 
nei poezijos, kuri, nepaisant visos įvairovės, turi laikytis to, kas 
galioja visais laikais ir visose vietose, burtai“ (Ibid. [259-260]). 

Pagaliau istorija susijusi su planais ir tikslais, įgyvendinamais 
tam tikrų asmenybių bei grupių, reikalaujančiais varginančio darbo 
atrasti priemones, tinkamas tiems tikslams įgyvendinti - proziškos, 

net utilitarinės veiklos; o šios veiklos įrodymai turi būti aprašyti 
istoriniame darbe. Toks dėmesys praktinės veiklos detalėms, kurias 
reikia paremti istoriniais šaltiniais, o ne vien tik poetine ar speku- 
liatyvia istoriko nuojauta, jo darbą paverčia kur kas proziškesniu 
nei poeto ar filosofo. 

Iš to seka, anot Hegelio, kad istorikas neturi teisės „išbraukti iš 
savo medžiagos šių proziškų bruožų ar paversti juos kitokiais, 
poetiškesniais; jo pasakojimas turi apg.lėbti viską, ką jis mato prieš 
save, ir tokia forma, kokią randa, nieko nepridėdamas [ohne umzu- 
deuten] ir net nesupoetindamas“ (41 [260]). Kad ir kiek jo mintis 
veržtųsi pagauti idealią miriadų jo suvokiamų įvykių formos reikš- 
mę, jam neleidžiama „visiškai pajungti šiam tikslui nei aplinkybių, 
nei veikėjų, nei įvykių“, nors jis ir gali „iš savo tyrimo pašalinti 
visiškai atsitiktinius ar nereikšmingus dalykus“ (Ibid.). Istorikas, 
„trumpai tariant, privalo leisti jiems pasirodyti visiškai objekty- 
viai atsitiktiniams, priklausomiems ar paslaptingai kaprizingiems“ 
(Ibid.). Tai reiškia, kad istoriko vaizduotė vienu metu turi darbuotis 
dviem kryptimis: kritiškai, kad leistų jam nuspręsti, ko galima ne- 
įtraukti į istorinį aprašymą (nors jis negali nieko prikurti ar pridurti 
prie žinomų faktų); ir poetiškai, kad taip atvaizduotų įvykių su- 
maištį, visą jos gyvybingumą ir individualybę, jog jie tarsi išnirtų 
prieš skaitytojo akis. Kritinė istorinės sąmonės funkcija veikia tik 
atmesdama. Sintetinė jos funkcija veikia tik įtraukdama. Mat net 
jei istorikas savo aprašymą papildo savo asmeniniais filosofiniais 
apmąstymais, „siekdamas užčiuopti absoliučius šių įvykių pa- 
grindus, [-..] jam vis tiek draudžiama, kalbant apie tikrą įvykių 
struktūrą, perimti išimtinę poezijos teisę ir šią savarankišką išvadą 
laikyti pačiu svarbiausiu faktu“ (42). Istorikui negalima imtis me- 
taistorijos, nors spekuliatyviai jis gali suvokti galimos metaistorinės 
sintetinančos vizijos pagrindus, nes: 

Vien tik poezija yra visiškai laisva be jokių suvaržymų valdyti duotą 
medžiagą taip, kad ji taptų net išorinių sąlygų atžvilgiu suderinama su 
idealia tiesa. 

Šiuo požiūriu retorika yra laisvesnė už istoriją, kadangi ora- 
toriaus menas sukurtas kaip priemonė praktiniams tikslams pa- 
siekti, kaip kad poeto menas - idealiems tikslams pasiekti; oratoriui 

leidžiama naudoti istorinius faktus kaip tinkamam, atrenkant ir 
pritaikant juos jo numatytam tikslui (43). 

Tad Hegelis vis pasitelkia skirtį tarp „pirmapradės“ ir „ref- 
lektyviosios“ istoriografijos, kurią Istorijos filosofijos įvade jis nu- 
brėžė remdamasis tuo, kad pirmoji yra iš principo poetiška, o ant- 
roji - vis labiau proziška, ir skirtumą tarp visuotinio, pragmatinio 
ir kritinio reflektyviosios istoriografijos tipų. Visuotinė istorija, kaip 
jis nurodo, yra poetiškiausia, nes savo objektu ji pasirenka visą 
žinomą istorinį pasaulį ir atsižvelgdama į suvokiamas idealias for- 
mas metaforos būdu formuoja jį kaip darnią poetinę visumą. Prag- 
matinė istoriografija, rašoma paskatinta impulso ir skirta kokiam 
nors reikalui ar praktiniam tikslui, pakyla virš visuotinės įvairovės, 
kadangi ja pereinama nuo poetinio prie retorinio istorijos užduoties 
supratimo, nuo visumos idealumo vizijos prie žinojimo, kaip visu- 
mos viziją naudoti. Keleto tokių konfliktuojančių istorinio proceso 
vizijų atsiradimas įkvepia „kritinį“ paties istorijos rašymo apmąs- 
tymą, kuris savo ruožtu leidžia įsisąmoninti galimą visumos idea- 
lybę, apmąstomą sinekdochiškai. Tai paruošia kelią paties Hegelio 
filosofinei istorijai, kuri turėjo išaiškinti išankstines prielaidas ir 
minties formas, kurios galėtų esmiškai poetines istoriko įžvalgas 
sukaupti sąmonėje ir transformuoti jas į komišką viso proceso vi- 
Ziją. Bet tai - ne istoriko, o istorijos filosofo užduotis; istorikas, kaip 
Tukididas, turi likti arčiau poetinio pasaulio matymo, arčiau meta- 
forinio susitapatinimo su savo objektu, bet kartu turi būti ir savi- 
kritiškesnis, geriau įsisąmoninęs supratimo, poetines įžvalgas pa- 
verčiančio racionalesnio žinojimo turiniu, tipus. 


S Galimos siužeto struktūros 


Tai atveda mane prie Hegelio teorijos apie siužeto suteikimą isto- 
rijai. Aptardamas šį dalyką, nuo svarstymų apie istoriją kaip apie 
objektą, turinį, kurio formą istorikas turi užčiuopti ir paversti pasa- 
kojimu, aš pereinu prie svarstymų, kuriuose suteikta forma, jau 
sukurtas pasakojimas tampa turiniu, refleksijos, racionaliai pagrin- 
džiančios tiesos apie istoriją apskritai, objektu. O tai iškelia galimo 

šios tiesos turinio ir jos patvirtinimo formos problemą. Hegelis šią 
problemą sprendė taip: tiesos, vaizduojamos aukščiausio lygio isto- 
riniame pasakojime, yra tragedijos tiesos, bet šios tiesos tik poetiš- 
kai čia vaizduojamos kaip istorinio vaizdavimo formos, kurių tu- 
rinys yra tikros gyvenimo dramos, asmenybių ir tautų išgyventos 
tam tikru metu ir tam tikroje vietoje. Tad norint išgauti formoje, 
kuria pateikiami istoriniai aprašymai, slypinčią tiesą, reikalinga 
filosofinė refleksija. Kaip meno filosofas savo tyrimo objektu pasi- 
renka įvairias meno kūrinių, atsiradusių pasaulio istorijoje, formas, 
taip istorijos filosofas savo objektu pasirenka įvairias istorikų per 
pačią istoriją parašytų istorijų formas. Šias istorijas jis traktuoja kaip 
formalias sistemas, kurios pasakojimą apie gyvenimą gali išskleisti 
vienu iš keturių būdų: epo, tragedijos, komedijos, satyros, arba 
kokios nors jų kombinacijos būdu. 

Bet, anot Hegelio, epas nėra istoriografijai tinkama forma, nes jis 
nenumato galimybės esmiškai keistis. Tas pat pasakytina apie satyrą, 
nes, nors ji ir pripažįsta keitimąsi, ji neužčiuopia jokio esminio pagrin- 
do, įgalinančio įvertinti suvoktus pasikeitimus. Epe viskas yra kaita, 
suvokiama kaip esmiška nekintamumo priešprieša; satyroje niekas 
nesikeičia visuotinės kaitos suvokimo šviesoje (plg. Hegelio pastabas 
apie Voltaire'o Henriadą, 131-132). Tas pat pasakytina apie mišrų 
(moderniosios) romantinės tragikomedijos žanrą, bandantį tarpinin- 
kauti tarp komiškos ir tragiškos pasaulio vizijų, bet tai atliekantį tik 
formaliai - tame pačiame veiksme jis vaizduoja abiejų pažiūrų atsto- 
vus, tačiau niekada jų nesuderina ir nesujungia, o palieka pasaulį 
tokį pat suskilusį, kokį rado pačioje pradžioje, be kokio nors aukš- 
tesnio vienybės principo, kurį sąmonė galėtų paversti savo kontemp- 
liacijos objektu, kad paskleistų išmintį apie tokį suskilusį pasaulį. 

Hegelis tvirtino, jog į istoriją nukreiptos filosofinės išminties ir 
į istorijos faktus atsigręžusios istorinės išminties santykis toks pat, 
koks yra komiškos vizijos ir tragiškos vizijos santykis. Kitaip sa- 
kant, filosofija tarpininkauja tarp konkrečių Žmonijos istorinės eg- 
zistencijos įsikūnijimų, specifinėse istorijose aptinkamų kaip tu- 
rinys, kuriam ji ieško adekvačios vaizdavimo formos ir siužeto 
suteikimo būdo. Ir ji tai randa komiškoje vizijoje. Įsisavinęs trage- 
dijos tiesas, mąstymas įgyja būtent komedijos formą. 


IIO METAISTORIJA 


S Tragedija ir komedija 
kaip giminingos siužeto struktūros 


„Draminis veiksmas, - rašė Hegelis, - neapsiriboja paprastu ir ra- 
miu užsibrėžto tikslo įvykdymu, bet yra visiškai priklausomas nuo 
konflikto būsenos, žmogiškos aistros ir veikėjų, ir todėl veda prie 
veiksmų ir atoveiksmių, savo ruožtu išprovokuojančių tolesnę 
konflikto ir susiskaldymo atomazgą“ (249). Tad formalūs draminio 
veiksmo bruožai lygiai tokie pat kaip istorinio veiksmo: 


Tai, ką turime prieš akis [...] yra apibrėžti tikslai, įkūnyti gyvų as- 
menybių ir konfliktu persisunkusių situacijų; mes matome, kaip jie paskel- 
biami ir ginami, kaip jie vienas su kitu bendradarbiauja arba konfliktuo- 
ja — viso to išraiška akimirksniu kaleidoskopiškai mainosi; be to, taip pat 
matome ir galutinį rezultatą, numanomą ir kylantį iš šios susipinančių ir 
priešiškų Žmogiško gyvenimo, judėjimo ir veiksmo gijų visumos, kuri, 
nepaisant visko, turi pasiekti savo ramybės atomazgą. [249-250 (475-476)) 


Tad draminis veiksmas pakyla virš epinių arba objektyvių ir 
lyrinių arba subjektyvių požiūrių ir juos aprėpia; pati drama nei 
vieno, nei kito neperima kaip savo pozicijos, bet laviruoja tarp jų 
taip, kad abu išlaikytų sąmonėje. Todėl galima teigti, kad drama 
plėtojasi ironiškai, kadangi jos dialektinė požiūrių kaita yra ne 
kas kita kaip ironiška perspektyva (251-252; plg. Burke, Grammar, 
511-517). 

Anot Hegelio, drama prasideda suvokus visų tikrovės perspek- 
tyvų vienpusiškumą ir veržiasi „išsklaidyti jėgų, kurios įsitvirtina 
dramos veikėjuose, vienpusiškumo aspektą“ (Estetikos paskaitos, IV, 
255). Ir, priduria Hegelis: 


Taip būna nepriklausomai nuo to, ar jos kaip tragedijoje viena kitai 
aršiai priešinasi, ar, kaip komedijoje, jas atskleidžia patys veikėjai, ir jos 
išsisprendžia be tolesnio tarpininkavimo. [256] 


Ši pastraipa yra svarbi, nes ja užsimenama, kad komedija ir 
tragedija, Hegelio nuomone, nėra priešingi būdai žvelgti į tikrovę; 
į konfliktą jos žvelgia iš skirtingų veiksmo pusių. Į veiksmo, vyk- 
domo turint tam tikrą intenciją, kulminaciją tragedija žiūri iš vei- 
kėjo, kuriam pasaulis vienu metu atrodo ir priemonė, ir kliūtis jo 

tikslui įgyvendinti, pozicijos. Komedija atsigręžia į šio skilimo pa- 
sekmes būdama jau anapus atomazgos, per kurią tragedija vedė 
savo žiūrovus, net jei pastarosios veiksmas protagonistą ne nuvedė 
įją, o sunaikino pakeliui. Taigi kaip ir istorinės situacijos, draminės 
situacijos prasideda suvokus konfliktą tarp tiek materialiai, tiek 
socialiai jau susiformavusio ir susiklosčiusio pasaulio (pasaulio, 
tiesiogiai atskleidžiamo epe) ir sąmonės, nuo jo atsiskyrusios ir 
individualizuotos kaip savitikslės, įgyvendinančios savus tikslus, 
tenkinančios savus poreikius ir pildančios savo (vidinio, lyrika 
išreiškiamo pasaulio) troškimus. Bet užuot sustojęs apmąstyti tokią 
susiskaldymo būseną, dramas kuriantis menininkas toliau kon- 
templiuoja konfliktų, kylančių dėl tokio asimptotiško individualios 
sąmonės santykio su savo objektu, tipą. Atomazgos pobūdis ir joje 
atspindėtos išminties gelmė sukurs trijų rūšių poetinės ir nelyrinės 
dramos formas: tragediją, komediją ir (satyrą atitinkančią) socia- 
linę pjesę - mišrų žanrą, siekiantį laviruoti tarp tragedijos ir ko- 
medijos įžvalgų. 

Tragiško veiksmo turinys, rašė Hegelis, yra toks pat kaip isto- 
rijos: mes tiesiogiai jį matome tragiškų veikėjų tiksluose, bet jį 
visiškai aprepiame tik kaip „jėgų, kurių pateisinimas glūdi jose pa- 
čiose ir kurios savarankiškai realizuojamos valinga Žmonijos veik- 
la“, pasaulį (295). Šis savarankiškas pasaulis yra šeimyninis, so- 
cialinis, politinis ir religinis civilizuotos visuomenės gyvenimas, 
pasaulis, bent jau implicitiškai pripažįstąs ir individualaus savi- 
tumo siekimo, ir bendruomenės įstatymų, ir moralės teisėtumą. 
Šeima, visuomenė, religija ir politika suteikia veiksmų, kuriuos mes 
vadiname „herojiškais“ pagrindus: „Tvirtumas ir nuoseklumas 
dera tikrai „tragiškiems“ veikėjams. Jie visiškai tokie, kokius juos 
įgalina ir verčia būti esminė jų vaidmens idėja. Jie nėra vien tik 
įvairialypė, eilėmis vaizdų pristatoma visuma, tinkama epo ma- 
nierai.“ Jie yra ne tiesiog individualybės, bet vientiso charakterio 
asmenybės; tai juos įgalina atstovauti įvairiems „bendro gyveni- 
mo“ aspektams arba būti laisvais, įsitvirtinti siekiančiais veikėjais 
(295-296). Ir tragiško konflikto, ir istoriškai reikšmingo konflikto 
atveju patį konfliktą sukelia arba bendras gyvenimas, arba įsitvir- 
tinti siekianti asmenybė. 

Tragiškos dramos objektu tampa ne pats konfliktas (kaip daž- 
niausiai būna epe), bet veikiau atomazgos būsena, kuri pakeičia ir 
herojų, ir bendrą gyvenimą, ir kuri yra anapus šio konflikto: 


Tragedijoje individus į sumaištį nubloškia abstrakti jų išgrynintos va- 
lios ir charakterio prigimtis arba jie priverčiami rezignuoti ir pripažinti 
tai, kam anksčiau visa širdim priešinosi. [301] 


Komedija pasiekia susitaikymo viziją „kaip visiško individų 
subjektyvumo pergalę viską ištirpdančiu individų juoku, kurį pa- 
verčia šio gyvenimo aplinka“ (Ibid.) Trumpai tariant, bendras ko- 
medijos pamatas yra „pasaulis, kuriame sąmoningai veikdamas 
žmogus sukuria save visišku viso to, kas kitais atvejais sudaro 
esminį jo žinių ir pasiekimų turinį, šeimininku; to pasaulio tikslai 
nuolat atmetami taip nepakankamai pagrįsti“ (Ibid.). 

Vargu ar galima geriau apibūdinti pasaulį, į kurį Istorijos filo- 
sofijoje žvelgiama iš filosofinio individualių istorinių gyvenimų 
tragedijos apmąstymo perspektyvos. Komiškos vizijos esmę turėtų 
atskleisti ne satyrinės refleksijos apie to, kas yra, ir to, kas turėtų 
būti, priešprieša, kuri yra herojiško subjekto moralinio konflikto 
pagrindas, bet veikiau „begalinis geranoriškumas ir pasitikėjimas, 
pajėgūs pakilti virš savo pačių prieštaravimų ir nepatirti nei grau- 
žiančio kartėlio, nei nesėkmės pojūčio“ (302). 

Komiška mąstysena yra „sveika sielos būsena, kai visiškas savęs 
įsisąmoninimas įgalina pakelti ir savo tikslų sugriuvimą, ir jų išsi- 
pildymą“ (Ibid.). Būtent todėl, Hegelio nuomone, komedijos veiks- 
mas dar griežčiau reikalauja „atomazgos“ nei tragedija (304). „Ki- 
tais žodžiais tariant“, sako Hegelis, „komedijos veiksmu dar 
fundamentaliau patvirtinamas prieštaravimas tarp to, kas iš esmės 
yra teisinga, ir to specifinės realizacijos“ (Ibid.). Ir to priežastis, tęsė 
jis, yra ta, kad „traktuojamai kaip tikras menas, komedijai keliama 
užduotis ne parodyti, jog tai, kas yra esmiškai racionalu, viduje 
yra iškreipta ir virsta niekais; bet priešingai, kad tai ne tik ne- 
suteikia pergalės, bet netgi pagaliau nepalieka atramos taško kvai- 
lybei ir absurdui, klaidingiems prieštaravimams ir priešpriešoms, 
kurios taip pat sudaro realybės dalį“ (Ibid.). Tai - tokia sąmonė, 
kokios agonas nusipelno Aristofano komedijoje, neapšmeižiančioje 

nieko, kas etiškai svarbu „visuomeniniame Atėnų gyvenime“, o 
tik „išstato pajuokai klastingą demokratijos augimą, sunaikinusį 
senąjį tikėjimą ir ankstesnių laikų moralę“ (Ibid.). Tokia pat sąmonė 
formuoja pagrindinius istorijos filosofijos bruožus, kurioje „išnyks- 
ta tikros regimybės plotmė, adekvati tam, ką galima pavadinti 
nepriklausoma egzistencija; ir, jeigu tai, kas iš esmės fundamenta- 
liai negali išsilaikyti, virsta niekais kartu su savo plikomis pretenzi- 
jomis būti tuo, kas nėra, individas pajaučia, kad šis sunykimas pri- 
klauso nuo jo, ir iki galo lieka nepalaužiamas ir geras širdyje“ (305). 
Kad toks yra būdingas filosofinis istorijos suvokimas, kurį turi 
pasiekti atsakinga, proto vadovaujama sąmonė, ir kad jis yra iro- 
nijos antitezė, parodo tai, kad satyrinės draminio vaizdavimo for- 
mos Hegelis faktiškai nelaiko dramos žanru. Satyrinė drama, jo 
nuomone, atsiranda tada, kai nepavyksta surasti kokios nors prie- 
šiškų Žmogiškos egzistencijos pusių - subjektyviosios ir objekty- 
viosios - atomazgos. Geriausia, ką gali pasiūlyti antikinė satyra ir, 
Hegelio nuomone, modernioji (romantinė) tragikomedija, yra ne 
„tokių prieštaringų požiūrių priešpriešinimas ar kaitaliojimas“, bet 
„abipusis kompromisas, sumenkinantis šios opozicijos jėgą“ (306). 
Tokia drama, kaip ir tam pačiam žanrui priklausanti „kamerdi- 
nerių istoriografija“, linksta į grynai asmeninę, „psichologinę“ cha- 
rakterio analizę arba „materialių aplinkybių“ pavertimą veiksmą 
nulemiančiu faktoriumi, tad galų gale nebegalima nei pripažinti, 
nei nepripažinti kilnius Žmones turint kokių nors kilnių savybių 
(307). Tas pat pasakytina apie naujosios, romantizmo epochos isto- 
riografiją. Istorikas romantikas stengiasi pasislėpti nuo asmenybės 
realumo ir nuo „likimo“, kuris yra ne kas kita kaip „bendras gyve- 
nimas“, į kurį jį atvedė sentimentalus protagonisto psichologinių 
motyvų arba materialaus jo situacijos aspekto kontempliavimas. 


S Istorija savyje ir istorija sau 
Istorijos filosofijos įvado pradžioje Hegelis išskyrė tris istorinės są- 


monės klases (pirmapradę, reflektyviąją ir filosofinę); antrajai iš 
jų vienodai tinka jo priekaištai tiek dėl mechanicizmo, tiek dėl 

formalizmo ribotumo. Šios trys istorinės sąmonės klasės atstovauja 
trims istorinės savimonės stadijoms. Pirma atitinka tai, ką galima 
pavadinti vien tik istorine sąmone (istorinė sąmonė savyje), antroji — 
istorinę sąmonę, kuri pažįsta save kaip istorinę sąmonę (istorinė 
sąmonė sau), o trečioji - istorinę sąmonę, kuri ne tik pažįsta save 
kaip istorinę, bet ir mąsto apie savo pažinimo sąlygas - apie savo 
santykį su objektu (praeitimi) — ir apie bendras išvadas apie viso 
istorinio proceso prigimtį, kurias galima prieiti apmąstant įvairius 
jos produktus - specifinius istorinius veikalus (istorinė sąmonė 
savyje Ir sau). 

Vien tik istorinė sąmonė, „pirmapradės“ (urspringlich) istorio- 
grafijos kūrinys, išaugo iš paprasto paties istorinio proceso žinojimo, 
pojūčio, kad laikas praeina, ir žinojimo, kad Žmogaus prigimtis 
gali lavėti. Tai - tokių mąstytojų kaip Herodotas ir Tukididas isto- 
rinė sąmonė; „jie visų pirma aprašinėjo tokius įvykius, poelgius ir 
būsenas, kuriuos jie patys matė ir išgyveno. Jie paprasčiausiai tai, 
kas vyko išoriniame pasaulyje, perkėlė į dvasinių vaizdinių sritį“. 
Anot Hegelio, tokie istorikai dirba kaip poetai - apdorodami me- 
džiagą, kurią „jiems teikia juslės, pertvarko ją į vidinį vaizdinį [fir 
die Vorstellung]“. (Istorijos filosofija; 1 [vok. leid. 11]). Žinoma, šie 
istorikai naudojosi kitų Žmonių žygdarbių aprašymais, bet jie jais 
naudojosi taip, kaip naudojamasi „jau susiformavusia kalba“ - ki- 
taip sakant, kaip ingredientu. Jų gyvenama istorija jiems niekuo 
nesiskyrė nuo rašomos (Ibid. [12]). 

Taip Hegelis nori parodyti, jog „pirmapradžiai istorikai“ visų 
pirma dirba metaforiškai apibūdindami: jie „susieja į vieną daiktą, 
kas išsibarstę ir nykstama, ir tai įamžina Mnemosinės šventykloje“ 
(Ibid., 2 [12]). Jų aiškinimo būdas yra poetinis vaizdavimas, tačiau 
su išlyga: „pirmapradžiam istorikui turiniu tampa „tikrovės sritis — 
ta, kurią iš tikrųjų mato, arba kurią [iš principo] gali pamatyti, o 
ne svajonių, fantazijų ir iliuzijų sritis“ (Ibid.). Šie „poetiški“ istorikai 
iš tiesų „performuoja“ (schaffen) „dabarties įvykius, poelgius ir 
būsenas“ į vaizduotės kūrinį (Ibid.). Tad jų pasakojimų akiratis 
suvaržytas, o laikas apribotas. Pagrindinis jų tikslas yra sukurti 
gyvenimišką įvykių, kuriuos patys matė, ar apie kuriuos sužinojo 
iš patikimo autoriteto, „vaizdą“. Jie „nereflektuoja“, nes jie gyvena 

„Savo aprašomų dalykų dvasia“ (Ibid.). O kadangi jų dvasia taip 
pat teikia ir pagrindinius bruožus jų vaizduojamiems įvykiams, 
jie gali, nė kiek nebijodami kritikos, papildyti savo pasakojimus 
detalėmis - tokiomis kaip kalbos, kurias Tukididas įdeda į savo 
protagonistų lūpas - kaip jiems atrodo tinkama, jeigu tik tos detalės 
sutampa su visumos dvasia (Ibid.). 

Hegelis teigia, jog tokia poetinė istoriografija tarp moderniųjų 
istorikų pasitaiko taip pat retai, kaip ir tarp antikos Žmonių. Ją gali 
kurti tik dvasia, aprėpianti plataus masto praktinių reikalų talentą, 
dalyvavimą įvykiuose ir poeto talentą, kaip kad kardinolo de Retzo 
ar Frydricho Didžiojo atvejais. Norint prasiskverbti prie tokių „pir- 
mapradžių istorikų“ darbų esmės, iš tiesų reikia ilgų studijų ir 
kantrių apmąstymų, daro išvadą Hegelis, mat jų darbai yra tokia 
istoriografijos forma, kai veikalas vienu metu yra ir istorija, ir pir- 
minis laiko, kuriuo ji buvo parašyta, šaltinis. Istoriko dvasios joje 
neįmanoma visiškai atskirti nuo įvykių, apie kuriuos jis rašo (ir 
kuriuose dalyvavo), ir jei norime pažinti vieną iš jų - poeziją, įvy- 
kius, ar istoriko darbus - turime stengtis pažinti juos visus. Galime 
juos skaityti siekdami poetinio įkvėpimo, ar, galima pridurti, inte- 
lektualinio peno; bet Hegelis leido suprasti, kad vertinti juos pagal 
moderniosios „reflektyviosios“ istoriografijos, profesionalaus tyri- 
nėtojo istoriografijos, kriterijus — tai ir turėti blogą skonį, ir nesu- 
prasti mokslinės kritikos. 

Galima kritikuoti tam tikrų „pirmapradžių istorijų“, pavyz- 
džiui, viduramžių vienuolių darbų, abstraktumą ir formalumą; šie 
trūkumai atsirado dėl to, kad juos rašiusieji gyveno atitolę nuo 
įvykių, apie kuriuos rašė. Mes neturime jokių priežasčių nei ban- 
dyti įsijausti į šiuos darbus, nei juos kritikuoti; mes turim tik išplėšti 
iš jų visus juose esančius faktinius duomenis, ir juos panaudoti 
konstruojant mūsų pačių istorinius praeities aprašymus. 

Antras istorinių darbų tipas, „reflektyviosios“ istorijos - istorijos 
sau - rašomos ne vien suvokiant, kad laikas praeina, bet ir visiškai 
įsisąmoninus istoriką ir jo studijų objektą skiriantį nuotolį, kurį 
istorikas sąmoningai stengiasi sumažinti. Ši pastanga sumažinti, 
nuotolį tarp praeities ir dabarties suprantama kaip atskira proble- 
ma. Tad reflektyviosios istorijos dvasia „pakyla virš [paties istoriko] 

dabarties“, rašė Hegelis; o įvairios teorinės priemonės, istorikų 
naudojamos juos nuo praeities skiriančiam atotrūkiui sumažinti, 
įžengti į praeitį, užčiuopti jos esmę ar turinį, paaiškina įvairias tokių 
istorikų kuriamas reflektyviosios istoriografijos rūšis. 

Hegelis išskyrė keturias reflektyviosios istorijos rūšis: visuotinę, 
pragmatinę, kritinę ir sąvokų istoriją (Begriffsgeschichte). Visas ke- 
turias rūšis jis apibūdina kaip turinčias metoniminio arba sinek- 
dochinio suvokimo bruožų. Visuotinė istorija, verčiama būtinybės 
sumažinti savo medžiagos apimtį, naudoja abstrakcijas ir perspek- 
tyvinius sumažinimus; ji arbitrali ir fragmentiška - ne vien tik dėl 
jos dalyko apimties, bet taip pat dėl būtinybės nepakankamai pa- 
grįstai priskyrinėti priežastis ir konstruoti tipologijas neturint pa- 
kankamai įrodymų. Pragmatiniai istorikai kuria tokius pat praeities 
paveikslus, bet jie tai daro ne iš smalsumo pažinti visą praeitį (vy- 
raujančio visuotinėje istorijoje), o veikiau stengdamiesi tarnauti 
dabarčiai, apšviesti dabartį pritaikant jai praeities analogijas, atrasti 
moralinių pamokų, kurios sukilnintų ir pamokytų žmones. Tokios 
istorijos, kaip ir į jas panašios visuotinės, gali būti puikūs meno 
kūriniai, ar, kaip Montesguieu Įstatymų dvasia, iš tikrųjų šviečia- 
mieji darbai; bet jų autoritetas ribotas - ne vien dėl to, kad tiesos, 
kuriomis jie grindžia praeities pamokas dabarčiai, yra tokios pat 
abstrakčios ir fragmentiškos kaip ir visuotinės istorijos, bet taip 
pat ir dėl to, kad „patirtis ir istorija moko, jog tautos ir vyriausybės 
iš istorijos niekada nieko neišmoko, ir nepaisė pamokymų, kuriuos 
galima būtų iš jos išgvildenti“ (6). Hegelis aiškino tai tuo, kad 


Kiekviena epocha yra tokia individuali ir kiekvienoje epochoje būna 
tokių ypatingų aplinkybių, kad joje turi ir gali būti veikiama tik remiantis 
ja pačia. Pasaulio įvykių maišatyje negali pagelbėti joks visuotinis prin- 
cipas, joks prisiminimas apie panašias aplinkybes praeityje. [50] 


Šitaip jis suformulavo vieną iš garsiausių savo apotegmų: 


Blyškus prisiminimas yra bejėgis palyginti su dabarties laisve ir gyvas- 
tingumu. [Ibid.) 


Istorija, dar su didesniu kartėliu beveik šimtmečiu vėliau tvir- 
tino Paulis Valėry, „neišmoko visiškai nieko“. Tačiau Hegelis ak- 
centuotų „visiškai“, o ne „nieko“ kaip kad Valėry. Atrodo, kad tiek 

visuotinės, tiek pragamtinės istorijos skaitytojai pamažu jomis ims 
„bjaurėtis“ dėl to, kad jos „arbitralios“ ar nenaudingos, ir pasi- 
trauks mėgautis paprastu „pasakojimu“, neperteikiančiu „jokių 
konkrečių pažiūrų“. 

Tai, ką iki šiol aptariau iš Hegelio darbų, galima apibendrinti 
taip: iš istorikų mes negalime sužinoti nei apie visą istoriją, nei ką 
nors labai naudinga mūsų pačių problemoms spręsti. Tad kokia 
tuomet išvis prasmė rašyti istoriją, jei ne poetinės kūrybos estetinis 
malonumas, kylantis rašant „pirmapradę istoriją“, ar moralinis 
tarnavimo kokiam nors reikalui jausmas, kuris galėtų džiuginti 
pragmatinės istorijos autorių? 

Iš dviejų kitų „reflektyviosios“ istorijos formų apibūdinimo 
atrodo, kad, anot Hegelio, prasmės rašyti istoriją reikia ieškoti 
sąmonės transformacijose, kurias pačių istorikų galvose sukelia 
tokios pastangos. 

„Kritinė istorija“ pasiekia aukštesnį sąmonės lygį nei tas, kurį 
atskleidžia dvi kitos reflektyviosios istoriografijos rūšys, nes čia 
problema panaikinti atotrūkį tarp praeities ir dabarties suprantama 
kaip atskira problema, kitaip sakant, kaip problema, kurią išspręsti 
galėtų ne bendri ir praktiniai samprotavimai (kaip visuotinėje ar 
pragmatinėje istorijose), o vien tik teorinis mąstymas. Mat kritinės 
istorijos autorius kritikuoja tiek šaltinius, tiek kitų istorikų darbus 
apie jo tiriamą dalyką, stengdamasis ištraukti iš jų tikros tiesos 
turinį, vengdamas ankstesnes istoriografijos rūšis darkančio arbit- 
ralumo, fragmentiškumo ir subjektyvių interesų vyliaus. Anot He- 
gelio, kritinį istorijos rašymą galima taikliai pavadinti „istorijos 
istorija“. Bet, nurodo Hegelis, ši istorinės refleksijos forma buvo 
kultivuojama neturint jokio visuotinai sutarto kriterijaus rašomų 
istorijų ir jų vaizduojamų objektų santykiams nustatyti. Ji linkusi 
visą istoriko energiją išnaudoti kritinėms operacijoms, ir taip atsi- 
randa ne dalyko istorija, o įvairių istorikų to dalyko istorijų istorija. 
Esmiškai formalistinį šios veiklos pobūdį atskleidžia faktas, kad 
vadinamoji Hegelio laikų „aukštesnioji kritika“ Vokietijoje kon- 
ceptualinį aparatą, kurį autentiška kritinė istorija ne tik demonst- 
ruoja, bet ir gina racionalia argumentacija, akivaizdžiai išstūmė 
subjektyviomis išmonėmis: „tokiais prasimanymais, kurie laikomi 

tuo patikimesni, kuo jie įžūlesni, kuo niekingesnės smulkios aplin- 
kybės, kurios juos lemia, ir kuo labiau jie prieštarauja esmingiau- 
siems istorijos faktams“ (7). 

Tad priėję paskutinę reflektyviosios istorijos rūšį, sąvokų (me- 
no, religijos, teisės istorijos ir panašiai) istoriją, mes nė kiek nesi- 
stebime, kad ji „skelbia apie savo fragmentišką pobūdį jo paties 
akivaizdoje“ (Ibid.). Sąvokų istorija „stengiasi abstrahuoti“, bet taip 
pat ji „remiasi bendrais požiūriais“. Taip ji pagrindžia perėjimą į 
filosofinę istoriją, trečią istorinės refleksijos tipą, kurio principus 
turėtų pateikti paties Hegelio darbas (7-8), kadangi tokios tautos 
gyvenimo sritys kaip menas, teisė, religija yra kuo glaudžiausiai 
susijusios su „visu jos analų kompleksu“, su visu socialinės ir kul- 
tūrinės praktikos pasauliu. Taigi sąvokų istorija būtinai iškelia 
klausimą apie „visumos rišlumą“ (der Zusammenhang des Ganzen), 
kurį tautos istorija atskleidžia kaip tikrovę, o ne tik kaip įgyven- 
dintiną idėją, arba ne tik suvokiamą kaip abstrakcija, bet išgy- 
venamą kaip tikrovę (9 [19]). Trečios istorinės refleksijos - filoso- 
finės refleksijos - tikslas yra suformuluoti principus, kuriais tautos 
istorijos turinys ir jos pačios ideali savo gyvenimo būdo samprata 
turėtų būti išgauta iš jos „analų“, ir būdus, kuriais turėtų būti 
paaiškinti jų visų santykiai; to Hegelis ir imasi (8). 


S Istorija savyje ir sau 


Dabar akivaizdu, kad keturi reflektyviosios istorijos tipai pateikia 
tipiškai hegelišką istorinės sąmonės fazių apibūdinimą, įmanomą 
tik istorinės sąmonės sau plotmėje. Pirmapradė istorija yra istorinės 
sąmonės savyje produktas, o filosofinę istoriją sukuria ta pati są- 
monė savyje ir sau. Reflektyviąją istoriją galima suskaidyti į tokias 
kategorijas: istorija savyje (visuotinė istorija), sau (pragmatinė isto- 
rija), savyje ir sau (kritinė istorija), ir ketvirtąją kategoriją (Begriffs- 
geschichte), padedančią pereiti ir pagrįsti naują filosofinės istorijos 
tipą. Taip yra todėl, kad ketvirtoji rūšis prasideda (ironiškai su- 
vokus) neišvengiamai arbitralų ir fragmentišką bet kokio autentiškai 
istorinio atskirų istorijos dalių pažinimo pobūdį. 

Kaip vėliau sakė Hegelis, istorikai privalo tirti įvykių ir dalykų 
konkretumą ir individualybę; kai jie to nedaro, jie išduoda savo 
pašaukimą. Tačiau tai reiškia, kad jų perspektyva visuomet ribota 
ir apibrėžta. Ribotumas yra kaina, kurią jie moka už bandymus 
pavaizduoti visą praeities gyvenimo idealybę ir konkretybę; jie 
geriausiai atlieka savo užduotį, kai nesistengia pakilti aukščiau 
paprastos praeities rekonstrukcijos ir bando iš savo žinių apie 
konkretų įvykį išvesti universalų principą, susiejantį konkretų pra- 
eities gyvenimo atvejį su visu jo kontekstu. 

Tačiau filosofinė istorija klausia, kokių reikia principų, kad įvai- 
rių reflektyviųjų istorikų kuriamus istorinio pasaulio dalių pa- 
veikslus būtų galima paversti prasmingais. Filosofinę istoriją, sakė 
Hegelis, galima paprasčiausiai apibrėžti kaip „mąstantį istorijos 
stebėjimą“ (die denkende Betrachtung) (Ibid. [20]). Kitaip sakant, pro- 
tas prisimena konkrečius istorijos faktus ne tam, kad iš šių žinomų 
išvestų naujus ar kad pataisytų „reflektyviųjų“ istorikų pasako- 
jimus, atlikdamas jų teisėtas, nors ir ribotas, užduotis; jis „mąsliai 
apsvarsto“ istorikų sukurtus veikalus. Hegelis manė, jog jeigu isto- 
rikų sukurtų darbų negalima susintetinti remiantis bendrais proto 
principais taip, kaip kad galima susintetinti fizikų ar chemikų dar- 
bus, tai istorija išvis negali pretenduoti į mokslo statusą. Mat jei 
istorikas sakytų, kad savo parašyta istorija jis prisidėjo prie mūsų 
žmonijos kultūros ar visuomenės pažinimo, 0 po to paneigtų, kad 
protas gali teisėtai teisingai (nors neišsamiai) apibendrinti šioje 
istorijoje vaizduojamų struktūrų ir procesų reikšmę, jis nustatytų 
istorijai ir mąstymui tokias ribas, kokioms nepritartų nei mokslas, 
nei filosofija. 

Reikia atkreipti dėmesį, kad fragmentišką ir arbitralų kiekvieno 
istorikų sukurto istorinio veikalo pobūdį Hegelis pabrėžė iš iro- 
niškos pozicijos, kurią buvo priversta užimti Apšvietos mintis, 
suvokusi arbitralų savo pačios istorinės refleksijos pobūdį. Bet 
užuot priėjęs prie romantikų išvados, kad su istorija kiekvienas 
gali daryti ką tinkamas, Hegelis primygtinai tvirtino, jog vien tik 
protas gali skelbtis esąs kompetentingas iš šių netobulų praeities 
aprašymų išgauti (kad ir kokią dalinę) tiesą ir iš jų sukonstruoti 
tikrojo istorijos mokslo pagrindą - atkreipkite dėmesį, ne istorijos 

mokslą, bet teorinį istorijos mokslo pagrindą. Jis tai išdėstė taip: 
„Vienintelė mintis, kurią atsineša filosofija, yra paprasta proto min- 
tis, kad pasaulyje viešpatauja protas, todėl ir pasaulinė istorija vyko 
protingai“ (Ibid.). Šis įsitikinimas, perspėja jis, „yra tik prielaida 
nagrinėti istoriją“ (Ibid.). Filosofijoje taip nėra, nes tik tokia absoliuti 
prielaida pačią filosofiją daro įmanomą. Jeigu Begriffsgeschichte yra 
pereinamoji fazė tarp reflektyviosios ir filosofinės istorijos, ji turėtų 
būti sukonstruota kaip paprasčiausia savimonė - kaip filosofinė 
istorija savyje. Hegelio užduotis buvo nustatyti principus, formuo- 
jančius tokią istorinę savimonę pačią sau — būdą, kuriuo Begriffs- 
geschichte apmąsto savo operacijas ir santykį su tiriamu dalyku. 

Taigi suvokti problemą - tai pereiti nuo naivios tokio istorinės 
refleksijos būdo ironijos, kuri paprasčiausiai prisiima arbitralų bei 
fragmentišką savo atradimų pobūdį, į tokią, kuri siekia užčiuopti 
vidinį ryšį, įvykiams suteikiantį jų specifinį istoriškumą. Tokia 
pastanga mąstymą būtinai ves per svarstymus apie metaforinį, 
metoniminį ir sinekdochinį istorinį lauką užpildančių objektų ir 
(tiek priežastinį, tiek tipologinį) santykių apibūdinimą į aukštesnę 
ironiškos savirefleksijos fazę, kurioje esminės istorinės sąmonės ir 
istorinės būties prasmės atveriamos filosofine refleksija, jų esme. 
Taip suprantamas istorijos filosofijos tikslas - nustatyti, ar istorinė 
sąmonė atitinka savo objektą taip, kad „istorijos prasmė“ būtų 
suvokta kaip sąmonės faktas ir kaip išgyvenama tikrovė. Tik tada 
istorinė sąmonė peržengs ironiją į tokį refleksijos lygmenį, kuriame 
ji ne tik bus savyje ir sau, bet bus savo, savyje ir sau, t.y. sutapusi 
su savo objektu. 

Žinoma, šį lygmenį anapus ironijos, į kurį galėtų įžengti istorinė 
sąmonė, Hegelis numatė visiškai įsisąmoninęs, kad istoriniu laiku 
tokia subjekto ir objekto integracijos būsena nepasiekiama. Aukš- 
tesnės istorinės sąmonės ir istorinės būties tiesos, kurias reikia 
manyti esant viena tiesa, proto valdžios istorijai ir racionalaus as- 
pekto tiesa (šį aspektą istorija atskleidžia sąmonei, pakankamai 
reflektyviai, kad pagautų jos esmę), galiausiai yra filosofijos tiesa. 
Nors menas gali pagauti šios tiesos konkretybę ir formalųjį rišlumą, 
o religija gali ją įvardyti kaip Dievo valdžios Savo pasauliui tiesą, 
pati filosofija niekada negali jos įvardyti, nes, kaip sakė Hegelis, 

filosofija žino, kad „Tiesa yra Visuma“, o „Absoliutas yra Gyve- 
nimas“. 

Tačiau visi šie svarstymai netinka kuklesniam tikslui: sukurti 
pagrindą, kuriuo remiantis netobulas ir fragmentiškas individualių 
istorikų pateiktas tiesas teisėtai būtų galima laikyti galimo istorijos 
mokslo turiniu. Ir juos nusveria faktas, kad vien tik istorinis pro- 
cesas suteikia mums būtiną medžiagos dalį, įgalinančią mus įsi- 
vaizduoti mokslą apie Žmogaus prigimtį. Filosofija, rašė Hegelis, 
yra ne kas kita kaip pastanga patenkinti „racionalios įžvalgos po- 
reikį“ (10). Tai - ne „ambicijos sukaupti pluoštą žinių“ — kitaip 
sakant, duomenų, kuriuos galima „nuspėti“ turint kiekvienos ko- 
kios nors disciplinos specialistą (Ibid.). „Juk jeigu apmąstant pasau- 
linę istoriją nesiremiama mintimi ir proto pažinimu, tai bent jau 
reikėtu tvirtai, nepajudinamai tikėti, kad pasaulinėje istorijoje ęlūdi 
protas ir kad protingumo ir save suvokiančios valios pasaulis nėra 
pavaldus atsitikitinumui, bet privalo pasirodyti save suvokiančios 
[sich wissenden] idėjos šviesoje“ (10 [22]). 

Bet, tvirtina Hegelis, jam „nėra jokio reikalo iš anksto reikalauti 
tokio tikėjimo [iš skaitytojo]“, nes „tai, ką aš pasakiau iš anksto [...] 
derėtų priimti [...] kaip visumos apžvalgą; kaip nagrinėjimo, kuriuo 
mes užsiimame“ rezultatą, „istoriškai-empiriškai vykdomo tyrimo 
[...] galutinį rezultatą“ (Ibid.) Tai reiškia, kad kaip apmąstymų me- 
džiagą, reikia „teisingai suprasti kas yra istoriška“, nors ir tokie 
bendri žodžiai kaip „teisingai“ ir „suvokti“ yra dviprasmiški (11). 
Tai, kad prielaida apie visišką pasaulio proceso racionalumą turėtų 
būti pritaikyta istorikų pateikiamiems duomenims įvairiais „bū- 
dais“, kuriais juos apmąsto istorikai (Ibid.), Hegelio nuomone, ne- 
buvo pagrindas nerimauti, nes istorijoje, kaip ir moksle, net pats 
„nešališkiausias“ istorikas, „kuris mano ir teigia, jog jis pasyviai 
pasitiki tik faktais, iš tikrųjų nėra pasyvus, nes jis mąsto, vartoja 
savo kategorijas ir jomis remdamasis žvelgia į faktus“ (Ibid.). Fi- 
losofas, mąstydamas apie istoriją, teturi tyrimo metu išlaikyti savo 
protą budrų ir visiškai darbingą. Turint omeny paties proto pri- 
gimtį, tai turėtų sukurti racionalų pasakojimą apie istoriją kaip 
racionaliai suvokiamą procesą, nes „kas Žiūri į pasaulį protingai, į 
tą ir pasaulis žiūri protingai. Ryšys abipusis“ (Ibid.). Svarbu nurodyti, 

jog šis protingumo aspektas neturi būti suprantamas kaip grynas 
formalusis rišlumas. Istoriją valdantys dėsniai turėtų būti pamatyti 
esą pačiame istorijos procese, besiskleidžiančiame laike, lygiai taip 
pat, kaip moksle tikra gamtos veikla racionaliai užfiksuojama kaip 
jos sampratai sukurti naudojami dėsniai. (12) 

Kelias anapus ironijos veda taku, apeinančiu paprasčiausiai 
naivų ar religinį įsitikinimą, kad istorija yra valdoma Apvaizdos, 
link mokslinio - tai reiškia racionalaus ir empirinio — providen- 
cialios istorijos prigimties, ne tiek individualaus žmogaus ar gru- 
pės, kiek rūšių gyvenimo atveju, atskleidimo. Apeliuoti į tikėjimą 
Apvaizda draudžiama, anot Hegelio, „todėl, kad mokslas, kurį mes 
ketiname išdėstyti, iš pradžių privalo įrodyti jei ne minėto principo 
tiesą, tai bent jo teisingumą, sugretinus jį su faktais“. Ir šis „tei- 
singumas, sugretinus su faktais“ reikalauja, kad mes pradėtumėme 
nuo pripažinimo, jog žmonija, žvelgiant į ją empiriškai kaip į pa- 
prasčiausiai suvokiamo vyksmo sferą, visų pirma yra valdoma 
aistrų. Tai reiškia, kad bet koks istorijos aiškinimas turėtų „at- 
skleisti žmonių aistras, jų genijų, jų veikliąsias galias, atliekančias 
savo rolę didžiojoje scenoje“, bei parodyti, ir racionaliai, ir em- 
piriškai, kad šį faktų chaosą galima suvokti turint ne tik formą, bet 
ir išreiškiant planą (Endzweck) (13). Atskleisti bendrus šio plano 
bruožus, skelbtis atskleidus „tikrąją pasaulio sandarą“ reiškia „ab- 
strakčiai apibrėžti“ šios sandaros „prasmę“ (Inhalt) ir įžvelgti jos 
aktualizavimosi (Verwirklichung) laike įrodymus (16 [29]). 

Tad tolimesniuose skyreliuose aš parodysiu, kaip Hegelis ap- 
taria tos „dvasios“, kuriai veikiant, jo nuomone, žmogaus patiria- 
ma minties, jausmų ir egzistencijos ironija pagaliau peržengiama 
galimos sąmonės integracijos su būtimi vizijoje. Pateiksiu tik api- 
bendrintą šio mokymo apie dvasią schemą, kadangi detaliai ji apra- 
šyta kitur — jo Dvasios fenomenologijoje, Logikoje ir Teises filosofijoje. 
Svarbu tai, kad aptarti dvasią jis pradeda suvokdamas radikalią 
dvasios ir materijos antitezę. Žodis „pasaulis“, sakė jis, „apima ir 
fizine, ir psichinę gamtą“. Jis pripažino, kad fizinė gamta turi savo 
vaidmenį pasaulio istorijoje, ir jis taip pat užtikrino, kad reikia 
apžvelgti jos mechaninį veikimą, tiek, kiek jis susijęs su jo svars- 
tomu dalyku. Bet jo aptariamas dalykas buvo dvasia, kurios „pri- 

gimtis“ galėtų būti „apibūdinta abstrakčiai“: pagal „priemones“, 
"kurias ji vartoja savo idėjai įgyvendinti ar aktualizuotis laike; ir 
„pavidalą“ kurį įgytų tobulas dvasios įsikūnijimas. 

Dvasią, sako Hegelis, galima suvokti kaip materijos priešpriešą, 
kurios prigimtį galima apibrėžti kaip kažką išoriška savo pačios 
atžvilgiu. Dvasia yra „su-savimi-būtis“ (bei-sich-selbst-sein), kitaip 
tariant, „laisvė“, mat laisvė yra ne kas kita, kaip nepriklausomybė 
arba autonomija, bet kokios išorinės priklausomybės ar ne iš jos 
pačios kylančio lėmimo nebuvimas. Su-savimi-būtis, tęsė jis, taip 
pat yra ir savimonė - savo paties būties įsisąmoninimas, kitaip 
sakant, įsisąmoninimas to, kuo potencialiai galima tapti. Šį ab- 
straktų savimonės apibrėžimą Hegelis manė esant pačios istorijos 
idėjos analogija: „Apie visuotinę istoriją galima pasakyti, kad ji 
atskleidžia procesą, kurio metu dvasia sužino, kas ji potencialiai 
yra“ (17-18). Ir kadangi istorija yra procesas, aktualizacija laike, 
šis dvasios sužinojimas, kas ji potencialiai yra, taip pat yra ir aktua- 
lizacija arba įgyvendinimas to, kuo ji potencialiai gali tapti. Kadangi 
savimonė yra ne kas kita, kaip laisvė, reikia manyti, kad dvasios 
aktualizavimasis laike perteikia laisvės principo augimą. Tad, rašė 
Hegelis, „Pasaulio istorija yra ne kas kita, kaip laisvės įsisąmo- 
ninimo progresas“. Ši įžvalga, sakė jis, „padėjo jam natūraliai su- 
skirstyti visuotinę istoriją ir pasiūlė būdą, kaip ją aptarti“ (19). 


S Istorinio lauko struktūra 


Istorijos filosofijos įvade yra dvi esminės pastraipos, kuriose istorinį 
lauką Hegelis apibūdina kaip problemą, išspręstiną traktuojant jį 
kaip reiškinių kompleksą, iš kurio kritinis mąstymas turėtų išgauti 
prasmę. Šie du apibūdinimai iš principo skiriasi, tad verta atidžiau 
pasigilinti į jų individualius bruožus. 

Pirmuojuoju istorinio lauko apibūdinimo atveju Hegelis svarsto 
jį kaip sinchronišką struktūrą, regimą kaip aistrų - savanaudišku- 
mo, žiaurumo, sudužusių vilčių, sugriuvusių planų bei užmačių — 
chaosas. Antruojuoju atveju istorinį lauką jis mąsto kaip diachro- 
nišką procesą, lauką, kurį galima apibūdinti vien tik - kaip kismo 

procesą. Pirmasis apibūdinimas turėjo pagrįsti kuriamas sąvokas, 
įgalinančias šį lauką, regimą kaip aistrų chaosas, suvokti kaip tikslą 
turintį spektaklį. Antrasis apibūdinimas turėjo pagrįsti kuriamas 
sąvokas, įgalinančias šį lauką, regimą kaip pasikeitimų chaosas, 
suvokti kaip raidos procesą. 

Pirmasis istorinio lauko - reiškinių lauko - apibūdinimas yra 
metaforinis, kitaip sakant, ne paprasčiausių reiškinių, bet įvardytų 
reiškinių laukas. Hegelis apibūdino istorinį lauką, iškylantį kaip 
„Išoriška ir fenomenali“ intuicija, aptardamas jo estetinę formą, šios 
formos moralinę potekstę ir iš tokio derinio būtinai kylantį filo- 
sofinį klausimą. Tad, sakė jis, 


„Tiesioginis istorijos vaizdas mus įtikina, jog Žmonių poelgius lemia jų 
poreikiai, aistros, interesai, charakteriai ir gabumai, ir kaip tik šie poreikiai, 
aistros, interesai, ir tik jie yra šito veiklos spektaklio varomosios jėgos, 
atliekančios pagrindinį vaidmenį. [20] 


Tiesa, nurodė Hegelis, net ir tokiame supratimo lygmenyje mes 
puikiausiai galime įžvelgti veiksmus ir užmojus, kurių imamasi iš 
pasišventimo „liberalių ir visuotinių tikslų“ labui, tokius kaip „gera 
valia“ ar „tėvynės meilė“, bet šitos „dorybės ir toji visuotinybė 
pasaulyje ir visame kame, kas jame vyksta, nelemia nieko reikš- 
minga“. Pats protas gali veikti supratimą, bet, remiantis pačiais 
duomenimis, nėra jokios priežasties neigti, kad „aistros, individua- 
listiniai tikslai, egoizmo patenkinimas yra visagaliai“ (Ibid.). 

Kai mes mąstome apie šį „aistrų spektaklį“ (Schauspiel der Lei- 
denschaften) ir suvokiame, kokie iš esmės iracionalūs būna tiek 
blogi, tiek „geri sumanymai ir teisuoliški tikslai“, kai „regime blogį, 
ydas, griuvėsius, kuriais virto labiausiai klestėjusios iš visų žmo- 
gaus proto sukurtų karalysčių“, vargu ar galime susilaikyti neėmę 
čia besiskleidžiančios dramos laikyti esmiškai absurdiška. Taip pa- 
matyta istorijos visuma atrodo paženklinta „sugedimo“ dėme, ir 
kadangi „šis puvimas nėra vien tik gamtos, bet ir žmogaus valios 
darbas“, tai mums gali sukelti „moralinę graužatį“ (einer moralische 
Betriibnis) ir „geros dvasios maištą, jeigu mes tokią turime“ (20- 
21). Grynai estetinis, ar į tai krypstantis „tik ramiausias konsta- 
tavimas, kokių nelaimių patyrė didingiausios tautos ir valstybės 

„bei pavieniai dori asmenys“, suformuoja tokį „siaubingą paveikslą“ 
(furchtbarsten Gemūlde) ir sukelia tokį gilų liūdesį, kad mes labiau 
esame linkę ieškoti prieglobsčio fatalizme ir pasibjaurėję pasitraukti 
„į labiau priimtiną savo asmeninio gyvenimo aplinką, dabartį, 
sudarytą iš mūsų asmeninių tikslų ir interesų“(21). 

Bet šis moralinis atsakas į estetinę percepciją verčia apmąstyti 
vieną bet kokiai protaujančiai sąmonei „nejučia kylantį“ klausimą. 
Klausimas toks: „kokiam principui, kokiam galutiniam tikslui buvo 
atnašautos tokios siaubingos aukos?“ (Ibid.). 

Pasiekę šią vietą, sako Hegelis, paprastai imamės tyrimo, kurį 
jis apibūdino kaip „reflektyviąją istoriją“ — priežastinių ir tipolo- 
ginių redukcijų, kuriomis galima „fragmentiškai“ arba „arbitraliai“ 
sutvarkyti istorinį lauką. Kita vertus, Hegelis siekė vengti tokių 
redukcinių strategijų, kurios „įvykius, kurie mums atveria aną 
paveikslą, sukeliantį niūrų jausmą ir liūdnus apmąstymus, tuojau 
pat apibrėžia kaip erdvę [Hegelio kursyvas|, kurioje mus domina 
tik priemonės |[H.W. kursyvas], įgyvendinti [...] galutinį pasaulio 
istorijos tikslą arba [-..] tikrąjį rezultatą“ (Ibid.). Moralinių apmąs- 
tymų, tvirtino jis, negalima pasitelkti kaip metodo istorijai suprasti. 
Priežastinės ir tipologinės redukcijos, įkvėptos tokių moralinių 
apmąstymų (nors jais mėginta išblaškyti supratimo sukeltą neviltį), 
geriausiu atveju tegali reiškinius, kuriuos ketinama paaiškinti, at- 
mesti kaip nereikšmingus, o blogiausiu atveju — patvirtinti mūsų 
nuogąstavimus, kad visumos paveikslas iš esmės yra absurdiškas. 
Istorija yra „nuodėmės ir kančios panorama“, ir bet koks požiūris 
į istoriją, reikalaująs paneigti šį percepcijos faktą, laužo tiek meno, 
tiek mokslo, tiek moralės principus. Hegelis tad visiškai sutiko, 
kad betarpiškai istorijos laukas suvokiamas kaip „nuodėmės ir 
kančios panorama“. Bet šios panoramos percepciją jis įtraukė į 
priemonių ir tikslų klausimo kontekstą, jis primygtinai tvirtino, 
jog toks klausimas iškyla moraliai ją reflektuojančiai sąmonei („ko- 
kiam principui, kokiam galutiniam tikslui buvo atnašautos šios 
siaubingos aukos?“). 

Trumpai tariant, „nuodėmę ir kančią“ reikia laikyti priemone 
kokiam nors už jas aukštesniam tikslui įgyvendinti. Šis aukštesnis 
principas nėra duotas juslinei percepcijai, bet manoma, kad iš esmės 

Jį galima pažinti, transcendentalinės dedukcijos būdu apdorojant 
kategorijas, įgalinančias jį išvesti - tokią dedukciją Kantas atliko 
gamtos reiškinių bei mokslo srityje. Viso proceso tikslą Hegelis 
apibūdino kaip „principą - būties planą - dėsnį“, kuris, pripažino 
jis, yra „paslėpta, neišplėtota esmė, kuri pati savaime, kad ir kokia 
teisinga būtų savyje, nėra visiškai tikra [wirklich|“ (22 [36]). Suvo- 
kiamą galutinę priežastį ar principą, kurį dar reikia įgyvendinti 
konkrečioje egzistencijoje, reikia pripažinti esant iki galo nepažintą 
mokslui, kadangi vis dar tebevyksta jo aktualizacijos istorijoje pro- 
cesas. Tad mąstymas turi pradėti nuo duomenų, esančių prieš jį, 
juos suvokdamas kaip priemonę kitam, didingesniam tikslui siekti. 

Tad Hegelis pripažino tiesa istorijos įžvalgą, švietėjus filosofus 
nuvedusią neviltin, o romantikus - į džiūgavimo ir linksmybių 
aukštumas - būtent faktą, kad „aistra“ yra tiesioginė visų istorinių 
įvykių priežastis. „Mes galime absoliučiai sutikti“, sakė jis, „kad 
nieko didinga pasaulyje nebuvo įvykdyta be aistros [nichts Grosses 
in der Welt ohne Leidenschaft vollbracht werden ist]“ (23 [38]). Taigi 
istoriko studijų objektas yra būtent tai, kas yra prieš jo akis: nuo- 
dėmės ir kančios panorama. Bet jis taip pat turi savo „sąvoką“ 
[Begriffl - priemonių ir tikslo santykį — bei savo „idėją“ (Idee) — 
visišką visų atpažįstamų istoriškų (priešingų grynai gamtiniams) 
esinių, pasirodančių istoriniame lauke, realizaciją, aktualizuojamą 
konkrečiais pavidalais, kurių pagalba iš šios panoramos jis gali 
išgauti prasmę. Suskliaudžiant duomenis (nuodėmės ir kančios 
panoramą) sąvokoje, kuria jie adekvačiai suvokiami kaip priemo- 
nės kokiam nors tikslui pasiekti, reikia vengti tiek metoniminės 
redukcijos, tiek ironijos: 


Todėl mūsų objektas apima du momentus; visų pirma idėją; antra, 
žmogiškąsias aistras; pirmasis momentas yra metmenys, antrasis — prieš 
mūsų akis atsiveriančio pasaulinės istorijos kilimo ataudai. [Ibid.] 


Tad aistra, „kuri [paprastai] laikoma nuodėmingos kilmės“ ir 
„daugiau ar mažiau amoraliu“ dalyku, ne tik pripažįstama žmo- 
giškos egzistencijos faktu, bet ir iškeliama kaip būtina ir trokštama 
sąlyga pasiekti bet kokiam tikslui, didingesniam nei tas, kurį galėtų 
įsivaizduoti asmeniniais sumetimais ar savo charakterio polinkiais 

besivadovaujantis atskiras Žmogus ar žmonių grupė. Taip aistra 
tampa nebeatskirta nuo aukštesnių Žmonijos tikslų, kuriuos laikui 
bėgant įgyvendina individai ar Žmonių grupės. Proto ir aistros 
dualizmas, kurio nepajėgė (metoniminės analizės būdu) įveikti 
švietėjai, peržengiamas taip pat, kaip ir klaidingas (romantikų) 
monizmas, teigiantis aistros hegemoniją proto atžvilgiu, bei klai- 
dingas (subjektyviųjų idealistų) monizmas, teigiantis absoliučią 
proto hegemoniją aistros atžvilgiu. Hegelis manė, kad tarpinin- 
kavimo tarp aistros ir proto įrankis turėtų būti valstybė - ne vals- 
tybės mechanizmas, kuris tėra tokio konkrečiai egzistuojančio tar- 
pininko priemonė, bet ideali valstybės esmė, objektyvizuotos moralės 
valstybė. „Konkreti erdvė“ ir idėjos ir aistros „vienybė“ yra „mo- 
ralinės laisvės valstybėje“ (Ibid.). 


S Valstybė, individas ir tragiška istorijos vizija 


Ideali valstybė, nurodė Hegelis, būtų tokia, kurioje privatūs jos 
piliečių interesai visiškai harmoningai derėtų su bendru interesu, 
„kai viena kitame atranda pasitenkinimą ir savęs realizaciją“ (24). 
Bet jokiai realiai valstybei, būtent todėl, kad ji yra konkretus me- 
chanizmas, veikiau aktualizacija nei gryna galimybė ar idealios 
valstybės realizacija, nepavyksta šitaip harmoningai sutaikyti indi- 
vidualių interesų, troškimų ir poreikių su bendra gerove. Tačiau 
šią bet kurios valstybės nesėkmę įkūnyti idealą reikėtų priimti 
kaip dingstį džiūgauti, o ne sielvartauti, nes būtent šis pusiausvyros 
tarp privataus ir viešo (ar viešo ir privataus) trūkumas suteikia erdvės 
specifinei žmogiškai laisvei. Jei visos konkrečios valstybės būtų to- 
bulos, nebūtų teisėtai pagrįstas tas nepasitenkinimas, kurį žmonės 
jaučia turimų socialinių ir politinių gebėjimų atžvilgiu, nebūtų 
galima pateisinti moralinio pasidygėjimo, kylančio dėl to, kad tai, 
ko žmonės trokšta sau ir ką jie jaučia (nes vienintelis teisingumo 
kriterijus yra tai, ką jie betarpiškai jaučia) esant moraliai pateisinamu 
troškimu, nesutampa su tuo, ko bendruomenė, kurioje jie gimė ir 
kurioje jie turi nugyventi savo gyvenimus, reikalauja, kad jie trokš- 
ty. Žmogiška laisvė, specifinė moralinė laisvė, kyla todėl, kad jokia 

„dabartis“ nebūna tinkamai „pritaikyta realizuoti tuos tikslus, ku- 
riuos [žmonės] mano esant teisingus ir teisėtus“. Tai, „kaip yra“, 
visuomet nemaloniai skiriasi nuo to, „kaip turėtų būti“ (35). Bet ši 
išankstinė laisvės sąlyga taip pat ir apriboja naudojimąsi ja; kiek- 
vienai pastangai reformomis ar revoliucija pagerinti ar pataisyti 
valstybę pasiseka tik įsteigti kokį nors naują mechanizmą, kuris, 
kad ir kiek būtų pranašesnis už ankstesniuosius, taip pat ribotai 
geba sutaikyti privačius interesus bei troškimus su bendra gerove 
ir poreikiais. 

Hegelio nuomone, reikėtų nuolat sąmoningai prisiminti, kad 
šio unikaliai žmogiško būvio, šio skirtumo tarp privačių ir viešų 
interesų padarinio, prigimtis yra ironiška (paradoksali ir prieš- 
taringa). Mat tik tai leistų sąmonei tikėti galimybe naudotis laisve 
ir tuo, jog nepasitenkinimo jausmai, ją verčiantys toliau tobulinti 
žmogiškos bendruomenės, kurioje galima atpažinti visus privačius 
interesus ir viešą gėrį, formas, yra teisėti. 

Jo laikais nebuvo nieko įprasčiau, pridūrė Hegelis, kaip „skųs- 
tis, kad idealai, kuriuos sukuria vaizduotė, lieka nerealizuoti, kad 
šalta tikrovė sugriauna šias šaunias svajones“ (Ibid.). Tačiau tokie 
skundai, tvirtina jis, tėra sentimentalaus charakterio produktai, 
jeigu besiskundžiantys smerkia pačią socialinę situaciją papras- 
čiausiai dėl to, kad j4 idealai nebuvo realizuoti jų laikais. Lengviau, 
sakė Hegelis, surasti individų, valstybių ir viso istorijos proceso 
trūkumus, nei „įžvelgti jų tikrąjį turinį ir vertę“ (36). „Mat šitaip 
vus visų istorinių situacijų aspektas, sąlygos, sudarytos ribotos 
laisvės realizavimui, lieka nepastebėtas (Ibid.). Paties Hegelio per- 
spektyva turėjo atskleisti, kad „realus pasaulis“ su visais savo 
prieštaringumais ir konfliktais, ribota laisve ir kančia „yra toks, 
koks turi būti“, kad užduotį atitinkančiomis priemonėmis būtų 
pasiekti žmogiški tikslai (Ibid.). Šio teiginio dvasia pritaria Senekos 
posakiui, kuriuo Vico (netiksliai cituodamas) baigia penktąją Nau- 
jojo mokslo knygą: „Pusilla res hic mundus est, nisi id, guod guaerit, 
omnis mundus habeat“ (1096: 415). 

Tai nereiškia, kad, siekdamas savo tikslų, individas išvaduoja- 
mas nuo tragiškos lemties. Priešingai, tai reiškia, kad tie, kurie aist- 

ringai, valingai ir protingai siekia savo realizuoti tinkamų tikslų — 
pakeisti visuomenę pagal savo asmeninę sampratą, koks galėtų 
būti geras gyvenimas, - yra tragiškos figūros. Paprastas Žmogus, 
sakė Hegelis, tvirtai laikosi to, ką visuomenė, kurioje jis gyvena, 
tvirtina esant jo troškimų ir privačių interesų įgyvendinimo ri- 
bomis. Nusikaltėlis mėgina gudrybėmis apeiti įstatymus ir vie- 
šosios moralės nustatytas ribas taip, kad patenkintų savo asmeninį 
materialinio pasitenkinimo troškimą, bet tuo jis niekaip reikšmin- 
gai nepakeičia viešos moralės ir įstatymų kanonų (Istorijos filosofijos 
paskaitos, 28-29). Istorijos herojai, priešingai, būna būtent tie, kurie 
taip aistringai tiki savo privačių tikslų ir interesų teisėtumu, kad 
negali pakęsti jokių skirtumų tarp to, ko jie trokšta patys sau, ir to, 
ko viešoji moralė ir teisinė sistema reikalauja iš žmonių apskritai. 
Pavyzdžiui, Cezariui, siekusiam realizuoti savo paties idealą, pa- 
vyko visiškai pakeisti Romos visuomenės konstituciją. Didieji žmo- 
nės, nurodė Hegelis, suformuluoja „tikslus, patenkinsiančius juos 
pačius, o ne kitus“, ir yra tie, kurie nesimoko iš kitų, bet iš jų mokosi 
kiti (30). Didieji konfliktai tarp individualios, savo užduočiai tin- 
kamais sugebėjimais apdovanotos valios ir paveldėtos visuomeni- 
nės tvarkos, kurios esamą formą siekia išlaikyti jos garbintojai, yra 
ašiniai pasaulio istorijos įvykiai; pasaulio istorija ir turėtų domėtis 
kaip tik šiais tokiose dvikovose atsirandančiais „visa aprėpiančiais 
santykiais“ (29). 

Dėl šios priežasties istorijos spektaklis, stebimas iš besiskleidžian- 
čio proceso vidaus, stebimas individų, kuriems iš tikrųjų pavyko pa- 
keisti įprastas Žmonių ar daugelio tautų gyvenimo formas - ar, gali- 
ma pridurti, pasipriešinti herojiškoms pastangoms tai pakeisti - toks 
spektaklis gali būti suvokiamas būtent kaip tragiška drama. Besire- 
miant vien tik istorine sąmone, nepriduriant jokios hipotezės, kurią 
istorijai suteikia filosofinė refleksija, - kitaip sakant, besiremiant vien 
tik estetinių ir moralinių nuojautų kombinacija — pasaulio istoriją 
kaip absurdišką epą apie beprasmiškas pastangas ir konfliktą galima 
pakeisti tragiška, specifinio etinio turinio drama. Hegelis rašė: 

Žvilgtelėkime į pasaulinių istorinių asmenybių likimą [...] ir pama- 
tysime, kad jų likimas nebuvo laimingas. Jie ateidavo ne ramiam pasi- 
tenkinimui; visas jų gyvenimas buvo sunkus darbas; visa jų prigimtis 

atsiskleidė per jų aistrą. Kai tikslas pasiektas, jie nukrenta tarsi tuščias 
grūdo apvalkalas. Jie anksti miršta (Aleksandras); juos nužudo (Cezaris); 
juos ištremia (pvz., Napoleoną į Šv. Elenos salą). [31] 


Trumpai tariant, jie nugyveno savo gyvenimus kaip Shakespea- 
re'o tragedijų herojai. Ir grynai moraliniai jų gyvenimų apmąstymai 
pavojingi tuo, kad jie galėtų nuvesti prie išvados, panašios į išvadą, 
įkvepiamą „bet kokio paprasčiausio teisingo pasakojimo“ apie is- 
torinį lauką: jų gyvenimai buvo tokie pat beprasmiai, tokie pat 
nenuoseklūs, kaip ir paprastų Žmonių, ramiai pasitenkinusių vaid- 
menimis, kuriuos jiems skyrė likimas. 

Tačiau toks požiūris galimas tik remiantis metoniminio supra- 
timo teikiamu pagrindu, kai vadovaujantis klaidinga gamtos ir 
istorijos analogija bet koks veiksmas laikomas tik kokios nors anks- 
tesnės mechaninės priežasties pasekme. Taigi subjektyvūs už veiks- 
mo glūdintys impulsai - ko nors didinga siekiančio individo valia, 
protas, emocijos - redukuojami iki iš esmės paprasto, visiškai nieko 
didingo nesiekiančio Žmogaus prigimties; žmogaus, kuris pagaliau 
nepalieka jokio kito pėdsako istorijoje, išskyrus savo, vienos iš 
sudėtinių agregato dalių, funkciją. Tad nenuostabu, vėliau nurodė 
Hegelis, kad pradedančius nuo to, jog istorija tėra tik kitoks gamtos 
pavidalas, pati tik gamtos suvokimui tinkamo aiškinimo būdo lo- 
gika nuveda prie išvados, kad istorija neturi prasmės, nes 


[Iš tiesų] gamtos būvis visų pirma yra neteisingas ir Žiaurus, pilnas 
netramdomų natūralių impulsų, nežmoniškų darbų ir jausmų. [41] 


Jei žmonės būtų „paprasčiausia gamta“, mes taip pat negalė- 
tume paaiškinti paprastų Žmonių suvaldymo, kaip negalime pa- 
aiškinti „visuomeninio būvio“, kuris yra tokio suvaldymo prie- 
monė, atsiradimo. Be to, mes būtume priversti daryti išvadą, kad 
aukščiausius individualių genijų pasiekimus meno, mokslo, re- 
ligijos srityse pagimdė sąmonė, neką besiskirianti nuo laukinio 
būvio Žmogui būdingos sąmonės; kad jie atspindi tik riboto lau- 
kiniame būvyje jau egzistavusių pradinių elementų skaičiaus per- 
tvarkymus, 0 ne progresyvius patobulinimus. 

Bet tiesa ta, kad laukinis Žmogus nesukuria nieko, kas būtų itin 
reikšminga kultūrai, išskyrus religiją ir užuomazginę (paprotinę) 

visuomenės formą. Tai leidžia mums daryti išvadą, kad „religijos 
forma“ lemia valstybės, kuri sukuriama pagal ją formuojančios 
sąmonės principus, formą (51) ir suteikia tautos kultūrai jai būdingą 
aspektą (50). Bet manyti, kad sąmonės forma, būdinga laukiniam 
protui, taip pat būdinga ir civilizuotam protui, reiškia analizės 
svarstykles nusverti vien panašumų paieška, tuo tarpu kaip tik 
reikia įvertinti ir paaiškinti skirtumus tarp dviejų sąmonės būvių 
bei jų kūrinių. Tokia panašumų paieška skirtumų sąskaita grindžia 
visus Arkadijos, laimingo gamtos būvio, mitus, kamavusius Ap- 
švietos mąstytojus ir įkvėpusius romantikus ieškoti kelio ištrūkti 
iš dabartinės egzistencijos kančių į niekur nesančią Žemę, kurioje 
viešpatauja vien tik laimė. 

Tad svarbiausia išryškinti principus, pagal kuriuos galima su- 
vokti žmonijos raidą istorijoje. Ši raida, svarstant ją diachroniniu 
aspektu, pasirodys kaip perėjimas iš žemesnio būvio į aukštesnį, o 
svarstant ją kaip sinchroninę struktūrą, pasirodys kaip darni lau- 
kinių ir civilizuotų principų mainų sistema. 


S Istorinis laukas kaip procesas 


Tai mus veda į suvokimo lygmenį, kuriame sinekdochinė sąmonė 
priežastinį aiškinimą pakeičia tipologiniu ir kuriame visiško chaoso 
vaizdinį pakeičia kultūrinių laimėjimų formų arba tipų sekos vaiz- 
dinys, betarpiškai suvokiant pasirodantis tragišku aspektu. Kaip 
tik čia Hegelis pasako tai, kas dažnai neteisingai interpretuojama 
kaip esmiškai formalistinės jo istorijos filosofijos prigimties įro- 
dymas. Jis rašo: 

Tyrėjas (jei taip galime pasakyti) turi a priori gerai žinoti koncepcijų sritį, 
kuriai priklauso principai — žinoti taip gerai, kaip didžiausias tokio tipo 
mokslininkas Kepleris, kuris jau iš anksto a priori turėjo žinoti elipses, kubus, 
kvadratus, jais mąstomus santykius ir tik po to, remdamasis empiriniais 
duomenimis, galėjo atrasti savo nemirtingus „Dėsnius“, kurie ir yra minties 
formos, būdingos šioms sampratų klasėms. Tas, kuris neišmano mokslo, ap- 
imančio šiuos abstrakčius elementus, taip pat nepajėgtų — nors ir visą gy- 
venimą praspoksotų į dangaus skliautą ir dangaus šviesulių judėjimą — 
suprasti tų dėsnių, be to, negalėtų jų ir atskleisti. [64; kursyvas H. W.] 

Čia Hegelis nubrėžia skirtumą tarp „koncepcijų srities“ ir api- 
brėžimo „principų“ bei tarp „minties formų“ ir „sampratų klasių“, 
kurias minties formos panaudoja, aiškindamos įvairaus pobūdžio 
duomenis. Principai ir sampratų klasės, kuriomis galima apibūdinti 
istorinį procesą, išvedami iš koncepcijų, kuriomis įvairios minties 
formos tuo pat metu ir atskiriamos, ir susiejamos tarpusavy, srities. 
Jeigu jau reikia vengti istorinį šaltinį aiškinti pasitelkus vien tik 
apriorinį metodą, kai prietaro įkvėpta išankstinė prielaida papras- 
čiausiai primetama istoriniam šaltiniui, turėtų būti koks nors prin- 
cipas, pagal kurį konkrečią minties formą galima nukreipti taip, 
kad išryškėtų sampratų klasės, reikalingos atskirti, kas konkre- 
čiame istorinio proceso aspekte yra „esminiai dalykai“, o kas - ne. 
Koncepcijų srities nulemtumas ir laisvė turėtų sukurti principus, 
minties formas ir sampratų klases, reikalingas tinkamai apibūdin- 
ti ir aiškinti atitinkamai gamtinius ir istorinius procesus. Kaip tik 
šioje vietoje istorinei minčiai iškyla mechanicizmo pavojus supai- 
nioti istorinį procesą su grynai gamtiniu procesu ir formalizmo 
grėsmė istoriniame procese paprasčiausiai atpažinti formaliųjų riš- 
lumų seką. 

Svarstymams apie istoriją kaip raidos procesą reikia būtent pra- 
džios, vidurio ir pabaigos sampratų, bet kitokių nei šių procesų 
sampratos fizinėje gamtoje — t.y. ne paprasčiausio prasidėjimo, 
plėtimosi bei augimo ir nutrūkimo. Istorinius procesus reikia lai- 
kyti analogiškais atliktiems moraliniams veiksmams, kuriais mė- 
gaujamės kontempliuodami aukščiausius meno ir religijos kūri- 
nius - t.y. procesais, kurie atsiranda kaip „iškilminga pradžia“, 
toliau vyksta kaip „dialektinė“ pradinio turinio bei formos trans- 
formacija, o kulminaciją pasiekia „tobulybe arba atomazga“, kuri 
yra daugiau nei nutrūkęs veiksmas. 

Fizinė gamta pati savaime neturi pradžios, vidurio ar pabaigos; 
ji amžinai yra tai, kas turi būti. Mes galime įsivaizduoti, kaip ji tam 
tikru laiku atsiranda ir tam tikru laiku baigiasi, bet ji nesirutulioja 
pereidama nuo vieno momento prie kito, tai todėl mes sakome, 
kad ji egzistuoja tik erdvėje (72). Organinė gamta, tiesa, tam tikra 
prasme rutuliojasi - ji realizuoja sėkloje glūdintį augimo potencialą; 
tačiau individas gali realizuoti, o gali ir nerealizuoti savo augimo 

potencialo. Jeigu realizuoja, jis pasiekia gamtos dėsnio nulemtą 
tikslą — ir tokiu būdu kiekvienas užbaigtas augimo procesas yra 
lygiai toks pats kaip kiekvienas kitas, nėra jokios raidos pereinant 
nuo vieno individo prie kito ir jokios organinės gyvybės visumos 
raidos pereinant nuo vienos rūšies prie kitos. Čia, jeigu iš viso yra 
koks judėjimas, vyksta ne raida, bet tik cikliškas pasikartojimas. 

Tačiau reikšmingi pasikeitimai istorijoje pateikia laimėjimą, ko- 
kį dažnai intuityviai nujaučiame atsirandant, net kai ir negalime 
tiksliai nusakyti jo turinio tragiškos pjesės ar dialektiško filosofinio 
dialogo pabaigoje. Čia, kai kas nors miršta, gimsta kažkas nauja; 
bet tai, kas gimsta, nėra iš esmės tas pat kaip tai, kas mirė, kaip 
kad atsitinka gyvūnų ar augalų gyvenime. Tai yra kažkas nauja, 
kur ankstesnė gyvenimo forma - pjesės veiksmas ar argumentas 
dialoge - glūdi vėlesnėje gyvenimo formoje kaip jos medžiaga ar 
turinys, kitaip sakant, kad iš tikslo pačiam sau ji virsta priemone 
pasiekti aukštesniam tikslui, kurį atomazgos prietemoje tegalime 
tik miglotai nuspėti. 

Ši įžvalga apie istorinio proceso prigimtį remiasi sinekdochiniu 
metaforiškai suvokiamos ir metonimiškai suprantamos istorinio 
vyksmo sferos, kuri iš pat pradžių buvo suvokiama kaip „nuo- 
dėmės ir kančios panorama“, išplėtimu. Sinekdochinio išplėtimo 
dinamiką rodo kitas reikšmingas Hegelio visos istorijos srities api- 
būdinimas, kai ji suvokiama ne vien tik kaip chaosas, bet taip pat 
kaip pasikeitimas. 

Antrasis istorinio lauko apibūdinimas pradedamas garsiąja sen- 
tencija: 
pasaulinė istorija apskritai yra dvasios reiškimasis laike, kaip kad gamta 
yra idėjos reiškimasis erdvėje. [Ibid.) 


Žodis, paprastai verčiamas kaip „raida“, šiame kontekste yra 
vokiškasis Auslegunę, pažodžiui „dėliojimas, išplėtojimas, išsklei- 
dimas“, keliantis papildomas asociacijas su „aiškinimu“ ar „ekspli- 
kacija“ — sudaryta iš lotyniškų žodžių ex ir plicare, kurių junginys | 
reiškia „išlyginimą“ - tarsi suglamžyto popieriaus ar audinio raukš- 
lių išlyginimą. Taip pat jis reiškia slapto turinio atskleidimą ar 
išaiškinimą. 

Bet norint pamatyti šį procesą tokį, koks jis iš tikrųjų yra, ne- 
pakanka vien tik sinekdochinio išplėtimo. Tai nurodoma vėlesnėje 
pastraipoje. Čia vėl pasikartoja toks pat sąmonės perėjimas nuo 
estetinės per moralinę prie intelektualinės percepcijos, kokį ap- 
tikome pirminiame Hegelio istorinio lauko apibūdinime metafo- 
rišku ir metoniminiu būdu: 

Žvilgtelėję į pasaulinę istoriją, išvysime milžinišką paveikslą pakitimų 
ir veiksmų, be galo įvairių tautų, valstybių, individų formų, nuolat kei- 
čiančių viena kitą. [Ibid. | 


Šis viena kitą keičiančių formų reginys sukelia emocinę būseną, 
visiškai kitokią nei ta, kurią kėlė pirmiau aprašytas chaoso reginys: 


Palytima visa, ką žmogus gali imti į širdį ir kas gali pažadinti jo inte- 
resus, sužadinami visi pojūčiai, kuriuos kelia gėris, grožis ir didybė. [Ibid.) 


Vis dar matome, kad „vyrauja Žmogiški veiksmai ir kančia“, 
bet taip pat randame ir kažką artima sau, „savo interesą su jais arba 
prieš juos“, nesvarbu, ar tas „kažkas“ patrauktų mus „grožiu, laisve 
ir turtingumu“,, ar vien tik savo „energija“ (Ibid.). 


Arba mes matome, kaip bendrų interesų milžiniškos masės judėjimas 
yra sutrikdomas, ir šita milžiniška bendrų interesų masė paaukojama be 
galo sudėtingiems santykiams ir subyra, arba, iššvaisčius daugybę jėgų, 
pasiekiami menki rezultatai, o iš to, kas atrodo nereikšminga, atsiranda 
baisingų padarinių - visur įvairiausių elementų šurmulys, mus įtraukiantis 
į savo interesų ratą, o vienam išnykus jo vietą tuojau užima kitas. [Ibid. ] 


Pirmas apibendrinimas, ateinantis į galvą kaip atsakas į taip pa- 
matytą spektaklį, yra „kategorija, visų pirma pasirodanti šios ne- 
nutrūkstamos, kiek pabūnančių ir išnykstančių individų ir tautų 
kaitos akivaizdoje“ - „keitimasis apskritai“ (die Verūnderung ūber- 
haupt). Toks atradimas netrukus pavirsta „liūdesiu“, tokiu pat, kokį 
jaučiame regėdami kokios nors galingos valstybės, tokios kaip Ro- 
ma, Persija ar Kartagina, griuvėsius. Bet kita prie keitimosi „pri- 
sišliejanti mintis“, kylanti šiame spektaklyje įžvelgus formalųjį 
rišlumą, yra tokia: „suardydamas keitimasis tuo pat metu iškelia 
naują gyvenimą - nors iš gyvenimo atsiranda mirtis, iš mirties taip 
pat atsiranda gyvenimas“ (72-73). 

Čia Hegeliui tuoj pat iškilo klausimas, kokiu būdu reikėtų su- 
vokti formaliųjų rišlumų seką, kitaip sakant, kokį siužetą reikėtų suteikti 
šiai formų sekai? Vėlesniuose skyriuose jis išskiria tris skirtingas 
siužeto struktūras, kurias galima naudoti apibūdinant šį procesą 
kaip formų seką; šios struktūros skiriasi nuo epinės siužeto struk- 
tūros, kurią galima naudoti suteikiant siužetą paprasto keitimosi, kai 
istorinis laukas suprantamas kaip anksčiau - kaip chaosas. 

Ieškant analogijos gamtoje (t.y. metoniminiame paties keitimosi 
apibūdinime), formų seką galima laikyti vienu iš dviejų būdų, 
kuriuos abu galima pavadinti tragiškais, nes jie įprasmina suvo- 
kimą, kad - bent jau žmogiškosios prigimties atveju - „iš gyvenimo 
atsiranda mirtis, o iš mirties taip pat atsiranda gyvenimas“ (kur- 
syvas H. W.). Pavyzdžiui, formų sekai galima suteikti siužetą, pagal 
kurį turinys persikelia į naują formą, kaip daro rytietiškas mokymas 
apie metempsichoze; arba ją galima suvokti ne kaip persikėlimą, 
bet kaip nuolatinį naujo gyvenimo atsikūrimą iš senojo pelenų, taip 
kaip fenikso mite (73). Hegelis šias rytietiškų pasaulio sampratų 
įžvalgas vadino „didingomis“, bet nesuteikė joms filosofinės tiesos 
statuso dėl dviejų priežasčių. Pirma, ši įžvalga („iš gyvenimo atsi- 
randa mirtis, o iš mirties taip pat atsiranda gyvenimas“) yra tei- 
singa tik gamtos apskritai atžvilgiu, bet ne gamtinių konkretybių 
atžvilgiu. Antra, paprastos persikėlimo ir tolydaus kartojimosi idė- 
jos neatsižvelgia į gyvybės formų įvairovę, kurią atskleidžia isto- 
rinis, skirtingai nei gamtinis, procesas. Hegelis tai išdėsto taip: 

Dvasia, suvartodama savo išorinio egzistavimo apvalkalą, ne tik pa- 
prasčiausiai pereina į kitą kūnišką apvalkalą ar pakyla atjaunėjusi iš 
savo ankstesnio pavidalo pelenų, bet ji pakyla iš pelenų kilnesnė [erho- 
ben], praskaidrinta [verklūrt], grynesnė dvasia [ein reinerer Geist]. Ji, be 
abejonės, sukyla prieš save pačią, sunaikindama savo akivaizdžią būtį, 
tačiau sunaikindama ji ją pertvarko, o tai, kas yra jos kūrinys, tampa 


medžiaga, kurią apdorodama ji pakyla [erhebt] į aukštesnę pakopą [Bil- 
dung]. [Ibid.) 


Tai atskleidžia dar vieną priežastį, kodėl iš viso šio proceso 
dar negalima tikėtis komiškos atomazgos. Tebėra neišryškinti 
principai, formų sekos siužetą darantys įmanomą. Šių principų 
išryškinimas reikalauja žvilgsnio iš proceso vidaus, taip, kad 


136 METAISTORIJA 


procesas būtų suvokiamas ne kaip vien tik formaliai lygių sąsajų 
seka, bet kaip autonominio save valdančio proceso, „įvairiomis 
kryptimis ir įvairiapusiškai“ išbandančio save, tipas, kur anks- 
tesnė forma tampa medžiaga ir stimulu kitai sukurti (Ibid.). Iš 
šios perspektyvos, 

Abstrakti paprasto keitimosi samprata užleidžia vietą minčiai apie 
dvasią, visomis kryptimis, kuriomis tik leidžia jos daugialypė prigimtis, 
reiškiančią, stiprinančią ir tobulinančią savo galias. [Ibid., kursyvas H. W.] 


Sužinoti apie prigimtas dvasios galias, numanomai turinčias 
valdyti šį procesą, galima tik iš „jos sukurtų produktų ir kūrinių 
įvairovės“ (Ibid.). Tai reiškia, kad į istorijos procesą turėtume žvelgti 
ne tik kaip į judėjimą, kaitą ar seką, bet kaip į „veiklą“: „Der Geist 
handelt wesentlich, er macht sich zu dem, was er an sich ist, zu 
einer Tat, zu seinem Werk; so wird er sich Gegenstand, so hat er 
sich als ein Dasein vor sich“ (72 [99]). Taip yra su istorinėmis as- 
menybėmis, tragiškais herojais, kurių pastangos buvo vaisingos ir 
jiems pasisekė reikšmingai pakeisti savo visuomenes; taip pat yra 
ir su visomis tautomis ir nacijomis - jos ir naudojasi dvasinėmis 
formomis, kuriomis reiškiasi jų pastangos, nukreiptos prieš pasaulį 
ir dėl pasaulio, ir tuo pat metu yra jose įkalintos. Vadinasi, kiek- 
vienos tautos ar nacijos gyvenimas, kaip ir kiekvienos herojiškos 
asmenybės gyvenimas, yra tragedija. Todėl būdas, tinkamas jam 
suteikti siužetą ir suvokti jį kaip istorinę tikrovę, yra tragiška dra- 
ma. Ir iš tikrųjų visų civilizacijos formų istorijoms, jo įžvelgtoms 
pasaulio istorijoje, Hegelis suteikė tragišką siužetą. O savo Filoso- 
finių mokslų enciklopedijoje ir Estetikos paskaitose jis pagrindė šitokį 
siužeto-suteikimo būdą kaip aukščiausią reflektyviosios istoriogra- 
fijos formą. 

Tačiau savo Istorijos filosofijoje šį būdą jis paprasčiausiai pritaikė 
atskirų civilizacijų atsiradimo, kilimo, irimo ir mirties procesui 
įsivaizduoti. Jis nebandė pagrįsti, kodėl joms suteiktas tragiškas 
siužetas, bet paprasčiausiai darė prielaidą, kad toks būdas tinka- 
miausiai apibūdina raidos procesą, kurį galima įžvelgti kokios nors 
civilizacijos, pavyzdžiui, graikų ar romėnų, gyvenimo cikle. Šį bū- 
dą galima laikyti tinkamu, nes įprasta, kad būtent tokį siužetą 

istorikai profesionalai suteikia išsamiai bet kokios jau išnykusios 
civilizacijos istorijai. Filosofijos nevaržomas istorikas, apmąsty- 
damas šį istorijoje besikartojančio kilimo ir smukimo raštą bei jo 
lemties ir neišvengiamybės aspektus, galėtų padaryti klaidinančių 
išvadų. Jo išvada galėtų būti, kad šis raštas negali būti kitoks, ir 
dėl to, kad jis toks, jį tegalima suvokti kaip tragediją en gros. 

Kontempliuojant istorinį procesą iškyla jo kaip tragedijų sekos 
vaizdas. Kas iš pradžių pasirodė kaip epinis „aistrų reginys“, buvo 
paversta tragiškų pralaimėjimų seka. Kiekvienas iš šių tragiškų 
pralaimėjimų yra visą seką valdančio dėsnio apraiška. Tačiau šis 
istorinės raidos dėsnis nelaikomas analogiškų dėsniams, lemian- 
tiems fizinių kūnų evoliuciją ar tarpusavio sąveiką; tai nėra gamtos 
dėsnis. Tai - veikiau istorijos dėsnis, t.y. laisvės dėsnis, vaidinantis 
svarbų vaidmenį kiekviename žmogiškame sumanyme, kurio kul- 
minacija - tragiška atomazga. Ir šis dėsnis perteikia komišką visos 
formų sekos, betarpiškai suvokiamos tragiškai, rezultatą. 

Hegelio tikslas buvo pagrįsti perėjimą nuo tragiškos kiekvienos 
konkrečios civilizacijos prigimties supratimo prie komiško istorijos visu- 
mos atskleidžiamo vaizdo. Kaip Dvasios fenomenologijoje jis teigė, kad 
komiška Aristofano vizija yra pranašesnė už moralines Euripido 
tragiškų vizijų įžvalgas, taip apmąstydamas pasaulio istoriją jis 
siekė istorijos visumai suteikti komišką prasmę, kuri, nors grįsta 
grynai tragiškos istorinio gyvenimo apskritai sampratos pasekmėmis 
ir įjas atsiliepianti, vis dėlto jas peržengia. 


S Nuo tragedijos prie komedijos 


Moralinių pažiūrų cikle komedija logiškai eina po tragedijos, nes 
ji reiškia gyvenimo poreikių ir teisių patvirtinimą, priešingą tra- 
gedijos įžvalgai, kad visi laikiški dalykai yra pasmerkti sunykti. 
Civilizacijos mirtis nėra visiškai analogiška individo mirčiai, net ir 
herojiškos asmenybės mirčiai. Mat herojiškai asmenybei nemir- 
tingumo suteikia jos valiai palenktos tautos gyvenimo formų pa- 
keitimai, taip pat ir herojiška tauta tampa nemirtinga savais žmo- 
nijos gyvenimo formų pakeitimais. Didi tauta nemiršta „paprasta 

natūralia mirtimi“, rašė Hegelis, nes tauta yra „ne tiesiog vienas 
individas, o visuotinis dvasinis gyvenimas“. Ištisų civilizacijų mir- 
tys labiau primena savižudybes nei natūralią mirtį, tęsė jis, nes, 
kaip rūšys, jos apima ir savo pačių neigimą - „pačiu joms būdingu 
bendrumu“ (75). 

Tauta išsikelia sau užduotį, kuri, apskritai imant, paprasčiausiai 
yra būti kas nors, o ne niekas. Visą jos gyvenimą susieja ir jai bū- 
dingą formalųjį rišlumą atskleidžia jos (sąmoningas ar ne) pasi- 
šventimas šiam tikslui. Bet, kaip užduotis, ši pastanga tapti kuo 
nors reikalauja priemonių, kurių specifines savybes numato tai, 
kad jos taikomos konkrečioms specifinėms, o ne bendroms už- 
duotims spręsti. Bendros užduotys - paprasčiausiai išlikti, daugin- 
tis, rūpintis vaikais, apsisaugoti nuo stichijų ir nuo necivilizuotų 
tautų - atliekamos pagal bendražmogiškus polinkius ir instinktus, 
įkūnytus papročiuose, „paprasčiausioje išorinėje jutiminėje egzis- 
tencijoje, kuri jau nebeturi entuziazmo gilintis į dalyko esmę“ (74- 
75). Bet tam, kad tauta atliktų tapimo išskirtine ir nepanašia į likusią 
žmoniją užduotį, ji turi sau užsibrėžti ir idealią, ir tam tikrą praktinę 
užduotis, nes aukščiausias tautos raidos taškas yra būtent tai — 
„Supratus savo pačios gyvenimą ir padėtį, savo įstatymus, savo 
teisingumo ir moralės idėjas redukuoti į mokslą“ (76). Tuomet 
pasiekiama visiška to, kas idealu, ir to, kas realu, vienybė - tokia, 
kokią leidžia pati žmogiškos dvasios prigimtis. Jos neįmanoma 
visiškai pasiekti, ir ši asimetrija tarp bendros intencijos ir specifinių 
priemonių bei veiksmų jai įgyvendinti yra tragiška yda, glūdinti. 
kiekvienos civilizuotos egzistencijos formos šerdyje. Tai, kas yda 
iš tikrųjų yra, suvokiama vėlyvose civilizacijos ciklo stadijose; arba 
tiksliau, kai tampa įmanoma suvokti, kas ši yda iš tikrųjų yra, 
civilizacija liudija, kad ši gyvenimo forma paseno ir neišvengiamai 
mirs. Kai suvokiama, kas ši yda iš tikrųjų yra - kad ji yra priešta- 
ravimas tarp specifinio idealo, kurį įkūnija civilizacija, ir konkre- 
taus to idealo įgyvendinimo papročiuose, institucijose, socialinia- 
me, politiniame ir kultūriniame gyvenime, ima trupėti cementas, 
sutvirtinęs šiam idealui pasišventusią visuomenę - ima nykti pa- 
garbos, pareigos, dorovės jausmas. Ir tuomet pasimato, kad indi- 
vidai izoliuoti vienas nuo kito ir nuo visumos. [Ibid.) 

Žmonės ima kalbėti apie dorą, užuot dorai gyvenę, jie reikalauja pa- 
aiškinti, kodėl jie turėtų vykdyti savo pareigas, ir randa priežasčių jų 
nevykdyti; jie pradeda gyventi ironiškai: viešai kalba apie dorybę, o pri- 
vačiai - kaskart atviriau - gyvena nedorai. [76-77] 


Tačiau praktikai tampant vis ydingesne, idealo atsiskyrimas 
nuo tikrovės savaime išgrynina idealą, išlaisvina nuo egzistavimo 
tikrovėje keliamų kliūčių, suteikia konkretiems protams galimybę 
užčiuopti pačią idealo esmę, jį konceptualizuoti ir sukurti jo vaiz- 
dinį. Tad jie paruošia kelią išlaisvinti idealą nuo laiko ir erdvės, 
kuriuose jis buvo įgyvendintas, ir perduoti jį per laiką ir erdvę 
kitoms tautoms, kurios savo ruožtu gali jį naudoti kaip medžiagą 
tikslindamos esmiškai gryną žmogiško idealumo prigimtį. 

Tad, sakė Hegelis, jei norime konkrečiau žinoti, kas buvo grai- 
kai, mums teks pasitelkti tuos šaltinius, kuriuose jie naiviai at- 
skleidė praktinių santykių jų visuomenėje formas. Tačiau jei mes 
norime bendros idėjos gryno idealumo, „tai rasime Sofoklio ir Aris- 
tofano, Tukidido ir Platono veikaluose“ (76). Šie idealo liudytojai 
pasirinkti neatsitiktinai; jie perteikia vėlyvas graikų sąmonės for- 
mas, atitinkamai - tragediją, komediją, istoriografiją ir filosofiją; ir 
juos reikia aiškiai skirti nuo jų „naivių“ pirmtakų (Aischilo, He- 
rodoto ir ikisokratikų). Sąmoningai suvokti tautos ar civilizacijos 
idealumą - tai vienu metu jį ir „išsaugoti“, ir „išaukštinti“. Nors, 
patyrusi nelemtą katastrofą, tauta išnyksta — galbūt išlieka kaip 
etninė grupė, bet žlunga kaip galybė (tiek politine, tiek kultūrine 
prasme), sąmonė šios tautos dvasią kaip idealią formą išsaugoja 
mintyje bei mene. 


Taigi dvasia, pirma, įveikia realybę, egzistavimą to, kas ji yra, ir kartu 
įgyja esmę, mintį, visuotinumą to, kuo ji tiktai buvo. [77] 


Tai, kad herojiška tauta sąmonėje užfiksuoja pačią galutinio 
dvasios įgyvendinimo būdo esmę, reikia laikyti ne jos atstovauja- 
mo idealo išsaugojimu ar mumifikacija, bet greičiau pačios tautos 
dvasios pakeitimu - jos principo pavertimu „kitu, iš tiesų aukštes- 
niu principu“. Būtent šis idealo pakėlimas į kitą, aukštesnį, princi- 
pą, sąmonės atliekamas sąmonės ribose, pagrindžia tikėjimą, kad 
„nuodėmės ir kančios panorama“, kurią suvokimas iškart pamato 

istorijos duomenyse kaip „paprasčiausiai teisingą faktų kombi- 
naciją“, galų gale yra komiško, lemtinio pobūdžio. Ir „visų svar- 
biausia“, teigia Hegelis, yra suprasti „šio perėjimo mintį [dieses 
Ubergangs]“. „Mintis“, apie kurią čia kalbama, yra prieštaravimas 
tarp Žmogaus augimo ir raidos, mintis, kad nors individas, kop- 
damas savo raidos pakopomis, išlieka vientisas, jis vis dėlto pakyla į 
aukštesnį savimones lygį ir iš tiesų pereina iš žemesnio ir riboto są- 
monės lygio į aukštesnį ir visapusiškesnį. Tokia pat, anot Hegelio, 
ir tautos raida — tuo pat metu tauta savo esmine būtimi ir išlieka 
tuo, kas ji buvo, ir tobulėja tol, kol „pasiekia savo dvasios visuotinę 
pakopą“. Tai pagrindžia, daro išvadą Hegelis, „vidinę, loginę kei- 
timosi [Verūnderunę| būtinybę“, tai - „filosofinio istorijos supratimo 
siela, esminis rūpestis“ (78). 

Tad šis „supratimas“ yra pagrįstas tuo, kad istorijos procesas 
suvokiamas kaip raida tokio visuotinumo laipsnio link, kai dvasia 
apskritai save „iškelia ir galutinai sukuria - kaip save suvokiančią 
visumą“ (Ibid.). Kiekvienos civilizacijos galutinio susinaikinimo būtinybę 
sublimuoja suvokimas, kad šios civilizacijos institucijos ir gyve- 
nimo būdai yra tik priemonės, abstraktūs organizavimo būdai jos 
idealiems tikslams įgyvendinti. Jos nėra amžinos tikrovės ir neturi 
būti tokiomis laikomos. Todėl jų trumpalaikiškumas turi retrospek- 
tyviai mažiau „rūpėti“ nei draugo mirtis ar net mirtis tų tragiškų 
herojų, su kurių puikumu galime taip susitapatinti, kad jų mirtį 
galime patirti kaip užuominą apie mūsų pačių mirtį. 

Savo institucijų bei gyvenimo būdų išnykimo viziją Hegelis 
perteikė tokia metafora: 


Tautos gyvenimas subrandina vaisių, nes jos veikla nukreipta į jos 
principo įgyvendinimą. Vis dėlto šis vaisius nenukrenta atgal į įsčias tos 
tautos, kuri jį pagimdė ir subrandino; priešingai, jis tampa jos nuodų 
gurkšniu. Ir šio nuodų gurkšnio ji negali atsisakyti, nes jaučia nenumal- 
šinamą jo troškulį: šio gurkšnio skonis yra jos mirtis ir kartu naujo principo 
atsiradimas. [Ibid.) 


Šios ištraukos sugretinimas su tomis, kuriose Hegelis vaizduoja 
ir apmąsto Sokrato gyvenimo ir mirties reikšmę Atėnų kultūrai 
kaip visumai, paaiškina jo vartojamą metaforą - išgertas „nuodų 
gurkšnis“ užbaigia senąjį gyvenimą ir įsteigia aukštesnio principą. 

Sokrato mirtis buvo tragiška kaip dorybingo Žmogaus mirties spek- 
taklis ir kaip jo santykio su atėniečiais, kuriuos mokė naujo moralės 
principo, prieštaringumo atskleidimas. Sokratas, rašė Hegelis, bu- 
vo „moralės išradėjas“, ir jo mirtis buvo būtina kaip vienas iš veiks- 
mų, kuriais šis principas buvo patvirtintas kaip praktinė gyvenimo 
taisyklė, ne vien tik teigiamas idealas (269). Jo mirtis vienu metu 
buvo ir mokytojo Sokrato mirtis, ir principo, pagal kurį jis gyveno 
ir mirė, iškėlimas iki konkretaus moralinės veiklos modelio. Jo 
mirtis parodė ne tik, kad Žmonės gali gyventi pagal moralinį prin- 
cipą, bet taip pat, kad dėl jo mirdami, jie paverčia jį idealu, pagal 
kurį gali gyventi kiti. Pripažinimas, kad ši „mirtis“ yra priemonė 
pakelti žmogaus gyvenimą ir pačią moralę į savimonės lygį, aukš- 
tesnį už link jos vedusį „gyvenimą“, anot Hegelio, yra įžvalga, 
formuojanti pagrindinius komiškos vizijos bruožus, ir aukščiausias 
istorijos proceso supratimas, kurio gali tikėtis baigtinis protas. 
Komiška vizija, rašė Hegelis savo Dvasios fenomenologijoje, per- 
žengia „likimo“ baimę. Ji yra 
visos bendrybės sugrįžimas į savitikrą, kuri sykiu yra šitoks visiškas bebai- 
miškumas visokeriopos svetimybės akivaizdoje ir šitoks bet kokios sveti- 


mybės beesmiškumas, o drauge tokia sąmonės gerovė ir toks pasiten- 
kinimas, kokių už šios [Aristofano] komedijos ribų jau nebesurasime. [538] 


Paskutinė pastaba apie „sąmonės gerovę ir pasitenkinimą, „ko- 
kių už šios komedijos ribų jau nebesurasime“, leidžia suprasti, kad 
pati komiška istorinio proceso prigimtis gali būti suvokiama (arba 
tik abstrakčiai suprantama) tik kaip galimybe, turinti didelės tikimybės 
autoritetą, pagrįstą racionaliai apdorotais istoriniais duomenimis, 
nes, kaip savo Istorijos filosofijos įvade rašė Hegelis, istorija turi 
reikalų tik su praeitimi ir dabartimi; ateities ji negali pranašauti. Vis 
dėlto istorinį procesą suvokiant kaip progresyvią raidą, kuri, pra- 
sidėjusi senais laikais, pasiekė mūsų dabartį, aiškiai įsisąmoninama 
dviguba istorijos kaip ciklo ir kaip progresijos prigimtis. Dabar mes 
matome, kad 


Gyvosios dvasios gyvenimas yra pakopų sukimasis, į kurias pažvelgus 
vienu aspektu, jos tebeegzistuoja viena greta kitos, ir tik pažvelgus iš kitos 
pusės pasirodo kaip praeitis. [Istorijos filosofija, 79] 

O tai reiškia, kad „pakopos, kurias dvasia, atrodo, paliko už 
savęs“, nėra prarastos ar apleistos, bet vis dar gyvena ir jas galima 
sugrąžinti „iš dabarties gelmių“ (Ibid.). Šie žodžiai ir ši viltis, kuriais 
Hegelis užbaigė Istorijos filosofijos įvadą, atkartoja baigiamąją Dva- 
sios fenomenologijos pastraipą, kuria jis pradėjo brandžiąją savo filo- 
sofinės karjeros fazę: 


Tikslas - absoliutus žinojimas, dvasia, save suvokianti kaip dvasią, turi 
išeiti į dvasių (Geister) prisiminimo kelią ir patirti, kaip jos esti pačios savyje 
ir kaip jos realizuoja savo karalystės tvarką (Organisation). Jų išsaugojimas 
atmintyje - jeigu į juos žvelgsime kaip į laisvą, atsitiktinumo forma pasi- 
reiškiančią esatį, - yra istorija; o jeigu į juos žvelgsime kaip į sąvoka pagautą 
tvarką, tas išsaugojimas yra besireiškiančio žinojimo mokslas; abi pusės — 
sąvoka pagauta istorija - ir yra absoliučios dvasios atmintis ir Golgota, jos 
sosto tikrovė, tiesa ir tikrumas, be kurio ji būtų negyva, ir vieniša tik — 

Iš šios dvasių viešpatijos taurės 

Jai putoja jos begalybė. [585] 


Dabar galiu apibrėžti Hegelio istorinio pažinimo sampratos 
kaip aiškinimo, vaizdavimo ir ideologinės potekstės suteikimo bū- 
do matmenis ir galią. Pradėsiu nurodydamas, kad ji kaip visuma 
yra nuolatinė pastanga išlaikyti sąmonėje esminę žmogiškos situa- 
cijos ironiją, nepasiduodant skepticizmui ir moraliniam reliaty- 
vizmui, į kurį nuvedė švietėjiškas racionalizmas, ar solipsizmui, į 
kurį turėjo nuvesti romantinis intuicionizmas. Šis tikslas pasiektas 
pačią ironiją pavertus analizės metodu, istorinio proceso vaizda- 
vimo pagrindu ir priemone esminiam bet kokio tikro žinojimo 
dviprasmiškumui patvirtinti. Taigi metonimines (priežastines) ir 
metaforines (formalistines) reiškinių tvarkymo strategijas Hegelis 
suskliaudė sinekdochinių apibūdinimų modalumais ir save ar- 
dančiais ironijos tikrumais. O pats pagrindinis tikrumas, kuris čia 
suardomas, yra intelektualinis tikrumas - tikrumo rūšis, besipui- 
kuojanti tariamai absoliučios tiesos apie visumą žinojimu. Vie- 
nintelės ribotam protui leistinos „absoliučios“ tiesos yra tokios 
„Visuotinės“ tiesos kaip „Tiesa yra visuma“ ir „Absoliutas yra gy- 
venimas“; šios abi tiesos veikiau išlaisvina, nei suvaržo, kadangi 
jos tylomis teigia, kad nė vienas individas nežino absoliučios tie- 
sos. Bet šis tikrumas suardomas taip, kad praskintų kelią kitam 

tikrumui, moralinei savitikrai, kurios reikia veiksmingai „laisvam“ 
gyvenimui, egzistencinei tiesai, kad viskas yra būtent taip, kaip 
„turėtų būti“, taip pat ir taip, kaip individas trokšta, kad „turėtų 
būti“, ir tai reiškia, kad šių troškimų reiškimas kaip teisė socialinės 
visumos atžvilgiu pateisinamas tol, kol užtenka valios, energijos 
ir priemonių tai daryti. Tuo pat metu tai reiškia, kad grupės valia, 
bendruomenės supratimas, „kaip turėtų būti“, kuris paprastai su- 
tampa su tuo, „kaip yra“, pateisinamas lygiai taip pat, taigi baig- 
tinių individų konfliktas dėl istorijos negali būti laikomas intelekto 
ar moralės požiūriu vertingesniu už konfliktą, kurio metu spren- 
džiamas jų pretenzijų į autoritetą ir žmonių masių atsidavimą liki- 
mas. Tad pagaliau paaiškėja, kad visa Hegelio istorijos filosofija 
nuo pradinio metaforinio pasaulio proceso apibūdinimo per meto- 
niminę proceso redukciją ir sinekdochišką jo išplėtimą, kur išsklei- 
dė jame galimus įvairius santykių būdus, vedė prie ironiško šio 
proceso „prasmės“ dviprasmybės supratimo, kol pagaliau apsistojo 
ties bendresniu sinekdochiniu viso proceso kaip esmiškai komiškos 
dramos atpažinimu. 

Taigi visų istorinių įvykių aiškinimo būdas yra tiesiogiai meto- 
niminis ir sinekdochinis; tai leidžia bet kokį vientisą šios dramos 
veiksmą apibūdinti kaip priežastinių dėsnių valdomų formaliųjų 
rišlumų seką (nors dėsniai, apie kuriuos čia kalbama, veikiau yra 
dvasios ar laisvės, o ne gamtos ar determinacijos dėsniai). Ati- 
tinkamai kiekvienam konkrečiam viso proceso segmentui turėtų 
būti suteiktas tragiškas siužetas, toks siužetas, kuriame konfliktas 
tarp būties ir sąmonės išsprendžiamas pačią sąmonę pakeliant į 
aukštesnį jos prigimties ir tuo pat metu būties prigimties, apsi- 
reiškiančio dėsnio, pažinimo lygį. Bet ideologinė šitaip aiškinamos 
ir tokiu siužetu perteikiamos istorijos potekstė lieka dviprasmiška, 
nes priežastinėje sistemoje neegzistuoja nei teisinga, nei neteisinga, 
vien tik priežastis ir pasekmė, o formalioje sistemoje negali būti 
geriau ar blogiau, tik tikslas - formalusis rišlumas - ir priemonės 
jam įgyvendinti. 

Taip sąveikaujant priežastims ir pasekmėms, tikslui ir prie- 
monėms, ironiška sąmonė vis dėlto numato pasekmes, kurių prie- 
žastis yra visų šių elementų sąveika, ir tikslą, kuriam pasiekti ji 

yra priemonė - kitaip sakant, pažangų pačios žmonijos iškėlimą 
pasiekiant aukštesnes savimonės formas, jos skirtumų nuo gamtos 
pripažinimą ir pažangų racionalaus švietimo, išlaisvinimo ir žmo- 
giškos integracijos - tendencijos, kurią nepaneigiamai atskleidžia 
judėjimo iš praeities į ateitį procesas - tikslo išryškinimą. Tad visas 
pluoštas istoriniame šaltinyje glūdinčių patetiškų, epinių ir tra- 
giškų dramų pajungiamas esmiškai komiškos prasmės dramai, 
žmogiškajai komedijai, teodicėjai, kuri ne tiek pateisina Dievo ke- 
lius į žmogų, kiek pačių Žmonių kelią į save. 

Taip perteikiama iš esmės komiška mintis apie galutinę integ- 
racijos ir susitaikymo būseną, link kurios juda visas procesas. Este- 
tinis jausmas patvirtina tai kaip formą, kurią istorinis procesas įgyja 
sąmonėje; moralės jausmas - kaip tai, ko žmogiška savitikra rei- 
kalauja, kad būtų; o intelektinis jausmas, kuriam atstovauja protas, 
išryškina principus, dėl kurių tiek šis suvokimas, tiek šis troškimas 
tampa įtikinami. Galiausiai analizė parodo, kad daugiausia, ką 
sąmonė gali gauti apmąstydama istoriją, tėra estetinis jos suvo- 
kimas, gerai pagrįstas moralės ir proto. Visumą valdančius dėsnius, 
kaip ir formą, kurią galų gale įgis visuma, mintis gali nusakyti tik 
pačiais bendriausiais bruožais. 

Iš šios dvasių viešpatijos taurės 

Jai putoja jos begalybė. 


Bet „Minervos pelėda“ savo paskutiniam skrydžiui pakyla tik 
kosminei dienai gęstant. Iki to laiko savo istorinės tiesos troškimą 
mintis gali patenkinti tik ribotomis prasmės plotmėmis ir laukti to 
meto, kai visumos tiesa bus veikiau išgyventa, o ne apmąstyta. 


S Pasaulio istorijos siužetas 


Dabar turėtų būti gana lengva išryškinti specifinius aiškinimo ir 
siužeto suteikimo principus, kuriuos Hegelis panaudojo savo Isto- 
rijos filosofijoje. Jie patys savaime įdomūs kaip gilaus ir išlavinto 
istorinio intelekto produktas, ir juos verta studijuoti jau vien dėl jų 
sąmojo ir erudicijos. Bet tikroji jų vertė - pasakojimo sandara: vie- 

nur Hegelis nušviečia kokį nors aspektą, kitur nuskaidrina kokį 
nors šešėliuotą kontekstą ir metasi į tokias spekuliacijas, kokioms 
pasiekti vėlesnės kartos turės triūsti metų metus; apskritai su isto- 
riniais šaltiniais elgiasi taip arogantiškai, kad tai pateisinti galėtų 
tik pačios arogancijos mastas. Visgi mums pravartu stabtelėti prie 
vieno ar poros šio teksto aspektų ne vien tik tam, kad išryškintu- 
me Hegelio požiūrį į istorinį aiškinimą ir vaizdavimą, bet taip pat 
kad pademonstruotume, kaip nuosekliai išryškintus principus jis 
taikė savo paties istorinėje analizėje. 

Visiems žinoma, kad bet kurios konkrečios civilizacijos ir civili- 
zacijos apskritai istoriją Hegelis skirstė į keturias fazes: gimimo ir 
pradinio augimo, brandos, „senatvės“, irimo ir mirties periodus. 
Tad, pavyzdžiui, pirmoji Romos istorijos fazė, anot jo, turėjo tęstis 
nuo įkūrimo iki Antrojo pūnų karo; antroji - nuo Antrojo pūnų 
karo iki tol, kol Cezaris įtvirtino imperiją; trečioji - nuo šio įtvirti- 
nimo iki krikščionybės triumfo; ir ketvirtoji —- nuo III amžiaus iki 
Bizantijos žlugimo. Šis judėjimas iš pirmos fazės į ketvirtąją atsto- 
vauja keturiems civilizacinės savimonės lygiams: būties savyje, bū- 
ties sau, būties savyje ir sau, ir būties viduje savęs, savyje ir sau. Šias 
fazes taip pat galima laikyti išryškinančiomis klasikinės dramos 
fizinius elementus: pathos, agon, sparagmos ir anagnorisis, kuriuos 
erdviškai atitinka romėnų dvasios elementų sustiprėjimas ir išny- 
kimas: konfliktas su užsienio priešais, išorinis plėtimasis kuriant 
imperiją, atsigręžimas į save ir išnykimas, pagrindęs naujos galy- 
bės, germanų kultūros, kurios valda ir auka tapo Roma, iškilimą. 

Verta atkreipti dėmesį į tai, kad šias fazes galima laikyti egzis- 
tencinių santykių ženklais, šių santykių aiškinimo būdais, jų vaiz- 
davimo ar jų „reikšmės“ visam Romos istorinės raidos procesui 
simbolinės išraiškos būdais. Svarbu, kad, anot Hegelio, tai, kas 
Roma buvo tam tikroje savo raidos pakopoje, neatrodė redukuotina 
į tai, ką ji darė, į tam tikro išsamaus priežasčių komplekso pasekmę, 
į gryną formalųjį rišlumą (bendrybės atvejį) ar į savyje uždarą 
santykių visumą. Kitaip sakant, ir istoriškai susiklosčiusios situa- 
cijos kaip tam tikros fazės atpažinimas ir paaiškinimas, kodėl yra 
taip, kaip yra, ir formalių jos bruožų apibūdinimas, ir jos santy- 
kių su kitomis viso proceso fazėmis nustatymas laikomi vienodai 

vertingais išsamaus tiek fazių, tiek viso jų sudaromo proceso api- 
būdinimo elementais. Žinoma, tiems, kurių nuomone, Hegelis tėra 
apriorinio metodo taikytojas istoriniam vaizdavimui, visi šie būdai 
apibūdinti kokios nors civilizacijos istorijos fazę atrodo esą pa- 
prasčiausios dialektinių kategorijų projekcijos: savyje (tezė), sau 
(antitezė), savyje ir sau (sintezė), po kurios eina sintezės panei- 
gimas, implikuojantis naują tezę (ji yra ne kas kita, kaip naujas 
savyje); ir taip toliau, be pabaigos. 

Tiesa, galima atlikti tokią konceptualią Hegelio analizės metodo 
redukciją, ir taip, kad tai neįžeistų net paties Hegelio, kadangi jis 
pats šias kategorijas laikė esminėmis ir logikos, ir ontologijos kate- 
gorijomis, bet kokio būties ar sąmonės proceso supratimo raktu. 

"Bet kadangi aš pats jo mintį aprašau pagal kalbinius modelius, 
kuriuos jis naudoja savo apibūdinimuose, esu linkęs šias fazes 
laikyti įvairių santykio apskritai formų konceptualizacijomis, ky- 
lančiomis iš Hegelio įžvalgos apie lygmenis, kuriuose gali veikti 
kalba, taigi ir pati sąmonė. 

Galima priminti, kad Hegelis Romą apibūdino kaip „gyvenimo 
prozą“, priešpriešindamas ją „pirmykštei laukinei“ Rytų poezijai 
ir „harmoningai“ graikų gyvenimo būdo poezijai (Istorijos filosofija, 
288 [350]). Šitoks apibūdinimas primena Vico nubrėžtą skirtumą 
tarp dievų, herojų ir Žmonių amžių. Romėnai gyveno ne „natū- 
ralų“, bet „formalų“ gyvenimą, kitaip sakant, išorinį gyvenimą, 
kur santykius valdė jėga ir ritualas, susvetimėjusį gyvenimą, pa- 
laikytą tik pačiomis įnirtingiausiomis pastangomis politikos, teisės 
ir karo sferose, bet palikusį labai mažai energijos ar noro kurti tokį 
iškilų meną, religiją ar filosofiją, kokius sukūrė graikai. Trumpai 
tariant, romėnai pasaulį suvokė metonimiškai (gretinimo kategori- 
jomis) ir siekė jį aprėpti grynai sinekdochine santykių sistema. Ro- 
mėnų „tikrovė“ buvo ne kas kita, kaip jėgos laukas, jos idealas — 
formaliai sutvarkytų laiko (protėvių kultas; sūnų, dukrų ir žmonų 
laikymas šeimos galvos nuosavybe; paveldėjimo įstatymai ir t.t.) 
ir erdvės (keliai, armijos, prokonsulai, sienos ir t.t.) santykių pa- 
saulis. Ironiška, kad ji tapo pasaulėžiūros ir dvasios, tikrovę ir jos 
idealą suvokusios visiškai priešingai, auka. Krikščionybė yra jėgos 
veiksmingumo užkariauti erdvę ir laiką, taip pat grynai formalių 


HEGELIS: ISTORIJOS POETIKA IR KELIAS ANAPUS IRONIJOS 147 


santykių vertės paneigimas. Krikščionis pasaulį suvokia kaip vieną 
iš metaforos dėmenų, kurios antrasis ir svarbesnysis dėmuo, pa- 
sauliui suteikiantis jo prasmę ir būdingus bruožus, laikomas egzis- 
tuojančiu kitame pasaulyje. Ir nė iš tolo nepripažindamas ironiško 
ar metonimiško pasaulio suvokimo pretenzijų, krikščionis veržiasi 
įveikti visas šių suvokimo būdų numatomas įtampas tarp idealo ir 
tikrovės. 

Atradę sistemos, pagal kurią Hegelis apibūdina konkrečią pa- 
saulio istorinio proceso fazę, dinamiką, galime, pasitelkę šiuolai- 
kines sąvokas, aiškiau suprasti, kaip jis sukūrė savo pasaulio isto- 
rijos pradžios ir evoliucijos sampratas ir kodėl pasaulio istoriją jis 
padalijo į keturis pagrindinius periodus. Šis padalijimas atitinka 
keturias sąmonės formas, kurias pateikia pačios tropologinės pro- 
jekcijos modalumai. Pavyzdžiui, laukinumo būseną galima sieti 
su Žmogaus sąmonės, nesuvokiančios esminio skirtumo tarp savęs 
ir gamtos pasaulio, pakopa, kai papročiai diktuoja gyvenimą, ne- 
pripažindami jokių vidinių įtampų, kurias visuomenėje gali sukurti 
individo teisė siekti ko nors kito nei to, ko leidžia tikėtis paprotys; 
nemokšiškumo, prietarų ir baimės pakopa, kai liaudis kaip visuma 
neturi jokio tikslo; kai nėra jokios istorijos sampratos ir gyvenama 
nesibaigiančioje dabartyje; kai nieko nenutuokiama apie abstraktų 
mąstymą, galintį sukurti religinį (priešingą mitiniam), meninį (prie- 
šingą amato) ir filosofinį (priešingą praktiniam) mąstymą; repre- 
sijos, o ne galimybę pasirinkti numatančios moralės pakopa, kai 
vienintelis įstatymas - stipriausiojo valdžia. 

Perėjimas iš laukinio būvio į didžiąsias Rytų ir Artimųjų Rytų 
civilizacijas, į vadinamąsias archajines kultūras, gali būti siejamas 
su sąmonės pabudimu gebėjimui suvokti metaforiškai, kurį įkvepia 
skirtumo tarp to, kas pažįstama, ir tarp to, kas nepažįstama, jau- 
timas. Metafora yra būdas prarajai tarp šių dviejų suvokiamos 
tikrovės santvarkų įveikti, ir senovės Rytų civilizacijos pateikia 
esmiškai metaforinio gyvenimo būdo ir sąmonės formos pavyz- 
džių. Rytai, rašė Hegelis, yra „nereflektuojama sąmonė - substan- 
ciali, objektyvi dvasinė egzistencija, [...] subjekto santykio su kų- 
ria forma bus tikėjimas, pasitikėjimas ir paklusnumas“ (105). Tad, 
kai Rytus istorijoje Hegelis prilygino vaikystės periodui, jis, kaip 

anksčiau Vico, turėjo omeny, kad tam tikru metu toje vietoje iškilęs 
pasaulio supratimo būdas yra paprasčiausias metaforinis subjekto 
susitapatinimas su objektu. 

Iš istorijos vaikystės į jaunystę einama per Vidurinę Aziją, kur 
subjekto individualumą išreiškia ten iškilusių genčių „karštumas“ 
pavaldiniams primetamai valdžiai, pasirėmusios vienybe, kurią 
nujautė egzistuojant, bet kuri dar nebuvo paremta abipuse savi- 
mone (Ibid., 106). Į graikų pasaulį, jaunystės fazę, buvo einama nuo 
individo izoliacijos suvokimo, metaforiškai atpažinus vienybę, link indi- 
vidualumo pripažinimo idealu, savarankiška priežastimi - kitaip sa- 
kant, link metoniminės redukcijos. Hegelis tai suformulavo taip: 
„Visa, kas Rytuose padalyta į du kraštutinumus, į substancinį pra- 
dą ir į nykstančią individualybę, čia susiję. Tačiau šie atskiri mo- 
mentai susiję tik tiesiogiai, todėl jie patys kartu yra visiškai prieš- 
taringi“ (107). Štai todėl, Hegelio požiūriu, graikų civilizacija tik 
atrodė esanti konkreti vienybė, todėl ji taip greitai pražydo, vien 
tam, kad nuvystų ir mirtų taip pat greit, kaip ir išaugo. Jai trūko 
principo, įgalinančio suvokti dalies vienybę su visuma. Roma ži- 
nojo tokį santykio modelį, sinekdochos modelį, bet tik formaliai, 
abstrakčiai, kaip pareigą, jėgą ar galią. Jos „rimtumas“ atspindėjo 
žmonijos subrendimą: „Juk vyro amžiui būdingas ne paklusnumas 
pono savivaliavimui ar nuosavai gražiajai savivalei, bet tarnavimas 
bendram tikslui; beje, individas šiuo atveju išnyksta ir savo as- 
meninį tikslą pasiekia tik bendrame tiksle (Ibid.). 

Iki šiol apibūdinau tris pirmas klasikinės tragedijos siužeto fa- 
zes; pirmoji yra pathos, arba bendra jausminė būsena, pradedanti 
veiksmą; antroji - agon, arba konfliktas, kuris jį stumia pirmyn; 
trečioji - subjektą suskaldanti sparagmos, kuri sukuria atomazgos 
būseną ir veda veiksmą link pabaigos - anagnorisis. Bet trys šios 
dramos fazės negali būti žbaigtos tragiškai, nepaisant to, kad kiek- 
viena iš šių fazių pakartoja tragišką pakilimo ir nuopuolio modelį. 
Susitaikymo (anagnorisis) fazę, į kurią veiksmą nuveda esminis 
Romos civilizacijos ir jos dvasios prieštaravimas, ženklina ne ne- 
permaldaujamos lemties ar teisingumo dėsnio apsireiškimas, ku- 
rio pabaigoje reikalauja klasikinė graikų tragedija, bet veikiau šio 


HEGELIS: ISTORIJOS POETIKA IR KELIAS ANAPUS IRONIJOS 149 


dėsnio uždarymas krikščioniškojoje (komiškoje) galutinio Žmogaus 
išsilaisvinimo iš šio pasaulio ir jo visiško susitaikymo su Dievu 
vizijoje. Tragišką viziją sunaikina visumos vizija, peržengianti iro- 
niją, glūdinčią klasikinės tragedijos atomazgoje, kurioje tuo metu, 
kai sąmonei atskleidžiama kas nors nauja, tai visuomet priešprie- 
šinama dar didesnei paslapčiai, pačiam Likimui. 

Nors istorijos fazė, kurią sudaro naujos civilizacijos kristalizacija 
Vakarų Europoje, gali atrodyti kaip Žmonijos žengimas „senatvėn“, 
ši išvada būtų teisinga, tik jeigu gamtinis procesas būtų tinkama 
istorijos proceso analogija. Bet Hegelis įrodinėjo, kad istorija visų 
pirma yra „dvasia“, otai reiškia, kad istorijoje, priešingai nei gam- 
toje, jos „branda“ yra tam tikra „stiprybė“ ir „vienybė“, įžvelgiama 
krikščioniškojoje kūrinijos susitaikymo su Kūrėju vizijoje (109). Tad 
tragiškoji vizija peržengiama visą pasaulio procesą suvokiant ne 
pagal gamtos, klasikinės tragedijos ar net klasikinės komedijos 
analogiją (kuri tik patvirtina gyvenimo teisę, priešpriešindama ją 
tragedijos teikiamai lemties vizijai), bet pagal krikščioniškos „Die- 
viškosios komedijos“ analogiją, kurios pabaigoje, kaip jos pagrin- 
dinę idėją įspūdingai išreiškė Dante, viskas pagaliau nurimsta sau 
tinkamoje vietoje būties hierarchijoje. Tačiau krikščioniškoji vizija 
pati tėra tik metaforiškas visumos tiesos suvokimas. Tad ji turi būti 
išreikšta pasitelkiant jos santykį su pasauliu a90n ir sparagmos, ve- 
dančiais Vakarų civilizaciją per bažnyčios ir valstybės konfliktą 
viduramžiais ir tautų konfliktus ankstyvaisiais naujaisiais laikais 
iki to meto, kai visą istorijos procesą pagaliau imama aprėpti iš 
esmės kaip Žmogaus susivienijimo su savo paties esme, t.y. laisve 
ir protu, dramą, ir kreipiančiais link laiko, kai tobula laisvė taps 
tobulu protu, o protas - laisve, visumos tiesa, kuri yra Absoliutas, 
kuris, kaip sakė Hegelis, yra ne kas kita, kaip pats gyvenimas, vi- 
siškai suprantantis, kas jis yra. 

Tai reiškia, kad savo paties laiką Hegelis galėjo „įkurdinti“ aki- 
vaizdžiai providencinio pobūdžio perspektyvoje, kuri, anot jo, vis 
dėlto visiškai neapeliavo į naivų tikėjimą ar į konvencionalius įsiti- 
kinimus, o buvo grįsta tiek empiriniais duomenimis, tiek racionaliu 
supratimu, ką šie duomenys liudija. Revoliucijos periodas, jo nuo- 
mone, reiškė a9g0n, kovingojo periodo, kulminaciją; kovinguoju 

periodu tautos suskilo į savo kitoniškumą, bet toliau savyje išlaikė 
savo pačių vidinės darnos ir vidinių tarpusavio santykių principus. 
Šie principai, suvokti sinekdochinėmis formomis, kuriomis Hegelis 
juos pateikė kaip visumos dalis, tapo tikėjimo, kad pasaulis su- 
sivienys naujos formos valstybėje, pagrindu; apie tą naują formą 
galima tik spėlioti. Amerika ir Rusija regimos kaip būsimos naujų 
valstybės rūšių raidos galimybės, bet istorinis jos pažinimas ir 
filosofinis supratimas turi apsiriboti vien svarstymais apie tai, kas 
buvo, ir apie tai, kas jau dabar yra. Apie raidos galimybes ateityje 
daugių daugiausia galima kalbėti logiškai plėtojant jau dabar vi- 
same procese įžvelgiamas tendencijas ir galima nuspėti tolimesnės 
raidos formas pereinant nuo konkrečių žmogiškosios dvasios įsikū- 
nijimų nacionalinėje valstybėje iki pasaulinės valstybės, pranašau- 
jamos jau įvykusios jų integracijos. 

Tai, kad šių formų, svarstomų aukštesnio sąmonės ir būties 
integracijos lygio kontekste, modaliniai santykiai bus tokie pat, 
kaip ir tų, per kurias pereina visos individualios istorinio proceso 
fazės ir per kurias pereina visas istorinis procesas, Hegelis laikė 
tikru dalyku, nes šios formos yra pačios sąmonės formos. Tik šitaip 
galima suprasti pasaulio istoriją, nes tokie yra sąmonės mąstymo, 
emocijų ir valios lygmenų modalumai. Vidinė atskiros proceso 
fazės dinamika perteikia visumos dinamiką. 

Pavyzdžiui, patį Rytų istorijos „siužetą“ galima analizuoti pa- 
dalijus jį į keturias fazes. Jo pradžią Hegelis apibūdina kaip at- 
siskyrimą nuo grynai organinių laukinės egzistencijos procesų, 
kurio metu paplito kalba ir formavosi rasės. Istorinė sąmonė pati 
savaime nepažįsta ir negali pažinti šios pirmykštės egzistencijos. 
Žmogus žino ją tik kaip mitą ir ją suvokti gali (anot Hegelio) tik 
mito būdu - intuityviai, metaforiškai. Tačiau, jei kartą sulaužoma 
vien papročių palaikoma Žmogaus vienybė su gamta, sąmonė liau- 
jasi pasaulį suvokti mitiškai (ar naiviai poetiškai) ir ima regėti 
atstumą tarp sąmonės ir jos objekto (tai - naivios proziškos egzis- 
tencijos prielaida); tuomet, galima sakyti, prasideda tikroji istorija, 
nes istorinė raida, priešingai nei paprastas pasikeitimas ar evo- 
liucija, galima tik tada, kai jaučiama prieštara tarp sąmonės ir jos 
objekto. Žmogiška sąmonė šią įtampą patiria kaip stoką, kurią ji 

mėgina įveikti, įvesdama tvarką; keturios jos formos yra istorinės 
Rytų raidos subfazės: paeiliui kiniškoji, indiškoji, persiškoji ir egip- 
tietiškoji. 

Šių keturių rytietiškos civilizacijos fazių seka gali būti suvokta 
ir kaip tragiška keturių veiksmų drama, ir kaip procesas, kurio 
metu sąmonė nuo metaforinio civilizacinių užmojų suvokimo per 
metonimiją ir sinekdochą pereina į ironišką suskilimą ir suirimą. 
Visą procesą reiktų suvokti, anot Hegelio, atsižvelgiant į suge- 
bėjimą įvesti tvarką Žmonių terpei primetant arbitralią valią (111). 
Tad Kinija apibūdinama kaip „teokratiškas despotizmas“, kuris 
veikia (politinį) pavaldinį (metaforiškai) sutapatindamas su val- 
dovu. Kinų civilizacijoje nėra jokio formalaus skirtumo tarp priva- 
čios ir viešos sferų, tarp moralės ir teisės, tarp praeities ir dabarties 
ar tarp vidinio ir išorinio pasaulių. Kinų imperatoriai iš principo 
pretendavo valdyti visą pasaulį, tačiau jie nepajėgė to įgyvendinti. 
Tai yra grynojo subjektyvumo pasaulis, bet šis subjektyvumas su- 
telktas ne Kinijos imperiją sudarančiuose individuose, o „aukš- 
čiausioje valstybės galvoje“, kuris vienintelis yra laisvas (112-113). 

Tačiau, Hegelio teigimu, „antrojoje formoje, Indijos valstybėje, 
valstybinio organizmo vienybę matome |...] jau suardytą. Atskiros 
jėgos yra izoliuotos ir laisvos viena kitos atžvilgiu“. Nusistovi įvai- 
rios kastos, bet „jas nustatanti religija jas paverčia natūraliais skir- 
tumais“. Jos egzistuoja priežastingai nulemto atskyrimo, t.y. me- 
tonimijos, būsenoje ir nuolatinėje 4901 įtampoje, priešingai nei 
pathos, kai metaforiškai orientuotoje kinų valstybėje valdovas ir 
pavaldiniai, subjektas ir objektas buvo formaliai suvienyti. Tad 
Indijoje teokratinis despotizmas užleido vietą teokratinei aristokra- 
tijai; taip buvo prarasta tvarka ir kryptis. Kadangi atskyrimas nu- 
manomai glūdi pačioje kosmoso prigimtyje, visumoje negali būti 
jokios tvarkos ar bendros krypties. Šios civilizacijos principas „turi 
savyje tokių kraštutinumų, kaip abstraktaus, vientiso ir paprasto 
Dievo vaizdinį ir bendrą gamtos juslinių jėgų vaizdinį. Šiuos vaiz- 
dinius sieja tik nuolatinė kaita, niekada nesibaigiantis perėjimas 
nuo vieno kraštutinumo prie kito - laukinis, nerišlus svaigulys, 
kuris turi atrodyti kaip beprotybė reguliariai, tvarkingai sąmo- 
nei“ (139). 

Principas, įgalinęs nugalėti šį atskyrimą ir patvirtinti žmogiškos 
būties vientisumą, remiantis pagrindais, tinkamesniais jai pertvar- 
kyti į visuomeninius ir politinius principus, (sinekdochinis) visos 
būties dvasinės prigimties suvokimas iškilo Persijoje, kur ši „dva- 
sia“ vis dėlto buvo įsivaizduojama pagal jos materialų analogą, 
grynąją šviesą. Todėl, rašė Hegelis, 

Kinija yra absoliučiai ir išskirtinai rytietiška; Indiją mes galime palyginti 
su Graikija, o Persiją - su Roma. [Ibid.) 


Mat Persijoje ne tik teokratinė galybė įgijo monarchijos pavidalą, 
bet ir principas, kuriuo rėmėsi jos valdžia, dvasinis principas, buvo 
aiškinamas materialiai, todėl jis neturėjo priemonių, įgalinančių savo 
įsisąmonintą idealą, įstatymo valdžią, suvokti kategorijomis, iš 
tikrųjų leidžiančiomis pripažinti reikalo didybę. Persijos vienybė 
buvo suvokiama kaip „palankioji saulė“, vienodai šviečianti vi- 
siems ir sujungianti dalis tik grynai išoriniais santykiais, kuriuos 
subjektas visgi suvokia ir patiria kaip palankius (140). Kaip ir bet 
kuris kitas grynas formalusis rišlumas, kai dalies ir visumos san- 
tykio principas pagaunamas kaip esminis, Persijos imperija leido 
susiformuoti ir augti individualioms tautoms, pavyzdžiui, žydams, 
klaidingai manydama, kad tokioms dalims galima leisti plėtotis 
nesuskaldant ir nesudraskant visuotinai pripažintos dvasinės vi- 
sumos vienybės (Ibid.). 

Kad dalies raida, negrasinanti visumos vienybei, yra visiškai 
neįmanoma, rodo du faktai: Jonijos graikų, iškėlusių absoliučią. 
individualybės vertę, priešpriešinamą apgaulingai visuotinybei, 
maištas; ir egiptiečių, iškėlusių materialius reikalavimus, prieš- 
priešinamus apgaulingam dvasingumui, sukilimas. 

Egipte, sakė Hegelis, „vyksta abipusis abstrakčių prieštaravimų 
susiliejimas, kuris yra jų išsprendimas“ (141). Egiptiečiai pasaulį 
suvokė ironiškai, kaip skilimo būseną, kurioje dvasios ir materijos 
atsiskyrimas išgyvenamas kaip gilus skausmas ir nerimas. Todėl 
Egipto kultūra pasirodo „prieštaringiausių principų, kurie dar ne- 
gali atrasti savitarpio harmonijos, bet kurie tokios harmonijos sukū- 
rimą iškelia sau kaip problemą, kurią reikia išspręsti“ ,ir kurie save sau 
ir kitiems paverčia „mįsle“, aspektu. Šią mįslę galiausiai išsprendė 

graikai, kartu surasdami principą, įgalinusį pereiti į naująjį pasaulį. 
Atsakymas į „mįslę“, žinoma, yra Oidipo atsakymas į pakeliui į 
Tėbus trijų kelių sankirtoje sutikto Sfinkso mįslę (220-221). Mįslė, 
kurios nepajėgė išspręsti egiptiečiai, buvo „Žmogus“, bet faktas, 
kad ji buvo įminta ne Rytuose, o Vakaruose (Oidipo mite Sfinksas 
keliavo į Graikiją), leidžia manyti, jog tai, ką Žmogiškoji sąmonė 
laimi Žmonijos įsikūnijimo konkrečioje kultūroje tragiško iškilimo 
ir nuopuolio metu, atitenka ne pačiai kultūrai, bet po jos einančiai 
kultūrai, kuriai pasiseka išspręsti „mįslę“, iškilusią ironiškai įsisą- 
moninus savo pačios sandaroje glūdintį dėsnį. Apibūdinti žmo- 
gišką egzistenciją kaip mįslę - dar vienu būdu parodyti esmiškai 
komišką viso istorinio pažinimo prigimtį. 

Čia nebūtina išsamiai aptarti visą žmonijos istorijos dramą, ku- 
rią Hegelis pateikė savo Istorijos filosofijoje. Svarbu tai, kad Hegelis 
mūsų prašė laikyti save dramos aktoriais; nors ir neįmanoma su- 
žinoti tikros šios dramos pabaigos, jai būdinga gerai išplėtotos 
dramos ar dialektinio samprotavimo tvarka ir nuoseklumas, tad ji 
duoda mums kuo geriausius motyvus tikėti, kad šios dramos ato- 
mazga ne tik nebus beprasmiška, bet netgi nebus tragiška. Tra- 
giškai vizijai atiduodama duoklė kaip priemonei nušviesti tam 
tikrą mūsų egzistencijos aspektą ar tam tikrą kultūros ar visos 
civilizacijos raidos fazės aspektą. Bet ji įterpiama į platesnę komiš- 
kos visumos prigimties perspektyvą. Taip pat ir įvairiems būdams, 
kuriais mes sąmonėje suvokiame ir suprantame pasaulį - meta- 
foros, metonimijos ar sinekdochos modeliui - atiduodama duoklė 
kaip priemonėms pasiekti aukštesnį, ironišką, žinojimą, kad bet 
kokio pasaulio suvokimo prigimtis yra netobula ir fragmentiška. 

Mokslo srityje mes negalime eiti už šios ironiškos laikysenos 
ribų; kadangi mes egzistuojame istorijoje, mes niekada negalėsime 
sužinoti galutinės tiesos apie istoriją. Tačiau mes galime pajausti 
formą, kurią ši tiesa įgis, harmonijos, proto, laisvės, sąmonės ir bū- 
ties vienybės formą, kurią intuityviai nujaučia religija, metaforiškai 
vaizduoja menas, metonimiškai apibūdina mokslas, sinekdochiškai 
aprėpia filosofija, ir nuo kurios pati istorinė sąmonė ironiškai at- 
siriboja ir kurią paverčia savo vis didesnių pastangų suprasti objek- 
tu. Šias vis didesnes pastangas suprasti, ironiškai įsisąmoninus 

neišvengiamą jų ribotumą, pateisina menas, komiškoje formų chao- 
so vizijoje paversdamas jį puota, džiugiu visumos patvirtinimu. 

Judėjimas nuo pasaulio suvokimo per religinę, meninę, moks- 
linę, filosofinę ir istorinę jo sampratas (kurio metu kiekviena iš 
sampratų ankstesniąją laiko paprasčiausia pagava) atspindi esminį 
būties judėjimą jai aktualizuojantis ir sąmonės judėjimą jai realizuo- 
jantis istorijoje. Žmonijos istorijoje istorinė sąmonė savyje gimsta 
tuo pat metu kaip ir specifinis istorinis egzistavimo būdas. Nuo 
graikų laikų iki paties Hegelio gyvenamojo laikotarpio istorinė 
sąmonė tapo sąmone „sau“, išsiskiriančia iš kitų sąmonės formų, 
atskirų istorikų naudojama įvairioms „reflektyviosioms“ istorijoms 
rašyti. Tuometiniai istoriniai raštai įgalino atsirasti trečiąją istorinio 
mąstymo formą, kitaip sakant, įgalino apmąstyti pačią istorinės 
sąmonės prigimtį ir jos santykius su istorine būtimi, ir praskynė 
kelią tam, kas iš tikrųjų yra apskritai aukštesnės sąmonės rūšies 
atsiradimo religinėje, meninėje, mokslinėje ir filosofinėje sąmonėse 
prielaidos. 

Religija, menas, mokslas ir filosofija patys atspindi skirtingas 
konkrečios civilizacijos (ir visuotinės sąmonės) atitrūkimo nuo savo 
objekto (kuris visuotinės sąmonės atveju yra grynoji būtis) stadijas. 
Jos gali būti naudojamos kultūros savęs ir savo pasaulio suvokimo 
ir supratimo kokybei apibūdinti, atsižvelgiant į tai, kaip jos rutu- 
liojasi laike pagal savyje, sau, savyje-ir-sau, savyje-sau-ir-viduje- 
savęs modalumus, kurie savo ruožtu pateikia būdus visų civili- 
zacijų stadijoms nuo gimimo iki mirties apibūdinti. Bet šių keturių - 
stadijų prigimties suvokimas filosofinėje istorijoje, kurią siūlė He- 
gelis, atspindi dar aukštesnės sąmonės rūšies iškilimą; ji suteikia 
pagrindą peržengti „ironišką“ sąmonės santykio su visa būtimi, 
taip pat ir civilizacijos santykio su įvairiais jos įsikūnijimais pa- 
saulio istorijoje prigimtį. Ši nauja sąmonės forma yra komiškos 
pasaulinio proceso vizijos įsisąmoninimas, kai ne tik patvirtinamas 
gyvenimo pranašumas prieš mirtį bet kokios tragiškos situacijos 
akivaizdoje, bet toks tvirtinimas ir pagrindžiamas. 

S Įvadas 


Hegelis, kritikavęs visus ankstesnius istorikus, tapo vėlesnės epo- 
chos istorine sąžine. Niekas, nei Croce, panašiausio temperamento 
ir plačių interesų filosofas, neprilygo jam nei istorinės sąmonės 
tyrimų įžvalgomis, nei gelme. Bet tuo metu keletas istorijos mąs- 
tytojų panoro prasiskverbti iki nuostatų, grindžiančių jų istorijos 
sampratą, ir istoriją analizuojant įgyjamų žinių. Tie, kurių profesija 
buvo istorijos studijos, rašydami istoriją buvo pernelyg užsiėmę, 
kad atidžiau pasigilintų į savo veiklos teorinį pagrindą. Hegelio 
siekis pagrįsti istorinį pažinimą jiems atrodė nereikalingas tuš- 
čiažodžiavimas. Istorijos tyrimas tapo profesija kaip tik tuo metu, 
kai Hegelis svarstė jo kaip savitos sąmonės formos teorinio pagrin- 
dimo problemą ir mėgino apibrėžti jo santykius su menu, mokslu, 
filosofija bei religiniu jautrumu. Šis istorijos, bendros mėgėjų, dile- 
tantų ir antikvarų tyrinėjimų srities, pavertimas profesine discip- 
lina, atrodė, pakankamai pateisino istoriografijos atsiribojimą nuo 
begalinių „istorijos filosofų“ spekuliacijų. 

1810 metais Berlyno universitete ir 1812 metais Sorbonoje buvo 
įkurtos istorijos katedros. Netrukus įsteigtos draugijos, kurių tiks- 
las - rengti spaudai istorinius dokumentus ir juos publikuoti: Mo- 
numenta Germaniae Historica draugija - 1819 metais, Ecole des Char- 
tes - 1821 metais; taip pat netrukus, ketvirtajame dešimtmetyje, 
šioms draugijoms buvo suteikta valstybinių subsidijų, įkvėptų to 

meto nacionalistinių simpatijų. Antroje amžiaus pusėje pradėti leis- 
ti stambūs nacionaliniai istoriniai žurnalai: Historische Zeitschrift 
1859 metais, Rėvue historigue - 1876 metais, Rivista storica italiana — 
1884 metais, Enęlish Historical Review - 1886 metais. Profesija darėsi 
vis labiau akademinė. Profesūra suformavo elitą, besirūpinantį 
socialiai patikimos istoriografijos protegavimu ir ugdymu; jis mokė 
ir teikė diplomus studentams, nustatė profesionalumo kriterijus, 
vadovavo vidinio profesinio bendravimo organams, apskritai tu- 
rėjo privilegijuotą padėtį universitetų humanitarinių ir socialinių 
mokslų sektoriuose. Šitame istorijos pavertimo disciplina procese 
Anglija atsiliko nuo žemyninės Europos valstybių. Tik 1866 metais 
Oksfordas įkūrė Karališkąją istorijos profesoriaus vietą, pirmasis 
ją gavo Stubbsas, Kembridžas tai padarė 1869 metais. Tačiau iki 
1875 metų Anglijos studentai pagrindinių studijų metu negalėjo 
specializuotis istorijos srityje. 

Nors tuo metu istorijos studijos ir tapo profesija, teorinis jos 
pavertimo disciplina pagrindas liko neaiškus. Istorinio mąstymo 
transformacijos iš mėgėjiškos veiklos į profesionalią nelydėjo revo- 
liucijos, lydėjusios panašių kitų sričių — fizikos, chemijos ar bio- 
logijos - pasikeitimus. Mokant „istorinio metodo“ iš esmės tebuvo 
prisakoma istorinio dokumento kritikai taikyti rafinuočiausius filo- 
loginius metodus ir pateikiamas sąrašas nurodymų, ko istorikas, 
remdamasis taip kritiškai apdorotais dokumentais, neturėtų siekti. 
Pavyzdžiui, netrukus įsitvirtino visuotinė nuostata, kad istorija 
nėra metafizikos ar religijos atšaka ir kad jų maišymas su isto- 
rinėmis žiniomis sąlygojo istorinės sąmonės „nuopuolį“ į „istorijos 
filosofijos“ erezijas. Imta tvirtinti, kad istorija turėtų būti „mokslo“ 
ir „meno“ derinys. Bet žodžių „mokslas“ ir „menas“ reikšmė liko 
neaiški. Žinoma, buvo aišku, kad tirdamas dokumentus ir steng- 
damasis nustatyti, „kas iš tikrųjų įvyko“ praeityje, istorikas turėtų 
bandyti dirbti „moksliškai“ ir kad jis privalėtų „meniškai“ pavaiz- 
duoti praeitį savo skaitytojams. Tačiau apskritai buvo sutariama, 
kad istorija nėra „tikslusis“ mokslas (dėsnius teikianti ir dėsnius 
atskleidžianti disciplina) tokia pat prasme kaip fizika ir chemija. 
Kitaip sakant, istorija nebuvo laikoma pozityvistiniu mokslu, ir 
istorikui teko tenkintis Bacono pateikta empirinio ir indukcinio 

mokslininko tikslo samprata — taigi istoriografija turėjo likti iki 
Newtono vyravusio tipo mokslu. Tas pat buvo sakoma apie „me- 
ninį“ istorinio vaizdavimo komponentą. Nors ir laikomas menu, 
istorijos rašymas neturėjo būti traktuojamas kaip vadinamasis XIX 
amžiaus pradžios „laisvasis menas“ - meninė kūryba, kurią puose- 
lėjo romantizmo poetai ir rašytojai. Būdamas meno forma, istori- 
nis rašymas galėjo būti „gyvas“, jaudrinantis ar netgi „pramoginis“, 
kadangi istorikas-menininkas vartojo ne ką kita, kaip tradicinius 
pasakojimo metodus ir priemones. Pirmojo English Historical Review 
(EHR) numerio įvadinės pastabos išdėstė tai šitaip: „Anaiptol ne- 
manydami, kad tikra istorija yra nuobodi, mes tikime, kad nuobodi 
istorija paprastai būna bloga istorija, ir labiausiai vertinsime auto- 
rius, sugebėsiančius savo tyrimus pateikti skaidria ir įspūdinga 
forma.“ 

Apskritai buvo manoma, kad XIX amžiaus pirmoje pusėje atsi- 
vėrus plyšiui tarp „tiksliųjų“ (pozityvistinių) mokslų ir „laisvųjų“ 
(romantinių) menų istorija galėtų teisėtai pretenduoti užimti neu- 
tralią tarpinę padėtį, kurioje „dvi kultūros“ galėtų susitikti, vėl 
susivienyti ir būti naudingos civilizuotos visuomenės tikslams. 
Pirmojo EHR numerio įvadinėse pastabose rašoma: 


Mes tikime, kad istorija, netgi didesniu mastu, nei jos mylėtojai yra iki 
šiol pripažinę, tarp humanitarinių mokslų užima svarbiausią vietą, nu- 
šviesdama ir praturtindama visus kitus. [Stern, Varieties, 177] 


Bet tam, kad pasiektų savo tikslą nušviesti ir praturtinti, istorija 
turėjo būti puoselėjama partinius interesus ir konfesinius pasi- 
šventimus peržengiančia dvasia. Tai reiškė, kad istorinius tyrimus 
ir apibendrinimus turi varžyti privalomas kuklumas, vengiantis 
tiek ribotumo pavojaus, tiek tuštybės. Kaip nurodo EHR, amžiaus 
viduryje vyravo dvi pažiūros į istorijos funkcijas: pirmoji —- kad 
istorija tėra kita politinių komentarų forma, antroji - kad ji yra 
visko, kas atsitiko Žmonijos praeityje, komentavimas. EHR skelbėsi 
vengiąs abiejų kraštutinumų, skatino „visų specializacijų“ (175) 
mokslininkus prisidėti prie istorinių tyrimų ir, svarbiausia, teigė 
„atsisakąs priimti straipsnius, kuriuose [...] problemos svarstomos 
atsiliepiant į šiuolaikinius nesutarimus“ (176). 

Čia EHR sekė Rėvue historigue principu „vengti šiuolaikinių ne- 
sutarimų, dalykus svarstyti [...] taip metodologiškai griežtai ir ne- 
šališkai, kaip to reikalauja mokslas, neieškoti argumentų už ar prieš 
doktrinas, kurios su svarstomais dalykais siejasi tik netiesiogiai“ 
(173). Tačiau būti metodologiškai „griežtais“ ir nešališkais čia ra- 
ginama tik pačiais bendriausiais bruožais įsivaizduojant, ką tai 
turėtų reikšti. Tikrasis tikslas, kaip išryškėja pirmojo Historische 
Zeitschrift numerio įžangoje, buvo nutraukti istorinių tyrimų nau- 
dojimą politinėje arenoje, pradėtą radikalų ir reakcionierių, ir, dis- 
ciplinavus istorines studijas, palaikyti porevoliucinėje epochoje į 
valdžią atėjusių socialinių luomų ir klasių interesus ir vertybes. 

Historische Zeitschrift primygtinai skelbėsi moksliniu periodiniu 
leidiniu, kurio tikslas — „atstovauti tikram istoriniam metodui ir 
atkreipti dėmesį į nukrypimus nuo jo“. Taip pat buvo tvirtinama, 
kad jo interesai neturėtų būti laikomi siaurais antikvariniais ar 
tiesioginiais politiniais. „Ne mūsų tikslas, - rašoma pirmo nume- 
rio įvade, - aptarinėti neišspręstus šiandienos politikos klausimus 
ar atsiduoti kokiai nors politinei partijai.“ Tačiau neatrodė „prieš- 
taringa“ iš teisėtų istorijos tyrinėjimo būdų pašalinti pažiūras, at- 
stovaujančias „feodalizmui, kuris pažangiam gyvenimui užkaria 
negyvus elementus; radikalizmui, kuris organišką raidą pakeičia 
subjektyviomis niekuo neparemtomis nuostatomis; ultramonta- 
nizmui, kuris tautos dvasinę evoliuciją pajungia jai svetimam Baž- 
nyčios autoritetui“ (171-172). Visa tai rodo, kad istorijos tyrimų 
pavertimas profesija turėjo tam tikrą politinę potekstę ir kad jos 
sumokslinimą grindusi „teorija“ buvo ne kas kita, kaip socialinio 
spektro viduriniųjų sluoksnių ideologija, atstovaujama konservato- 
rių ir liberalų. 

Iš esmės tiek Prancūzijoje, tiek Vokietijoje kairiųjų pažiūrų isto- 
rikų ir istorijos filosofų akademinės sėkmės Žvaigždės tekėjo ir 
leidosi priklausomai nuo paties radikalizmo sėkmės. Tai reiškia, 
kad dažniausiai jos leidosi. 1818 metais du iš jų - Victoras Cousinas 
ir Guizot'as - buvo išmesti iš Sorbonos už tai, kad mokė daugiau 
„idėjų“ nei „faktų“ (Liard, II, 157-159). Dėl radikalių idėjų Feuer- 
bachui ir D.F. Straussui nebuvo leista dirbti Vokietijos akademi- 
joje. Siekiant apsaugoti „visuomenę“ nuo „ateizmo ir socializmo“ 

grėsmės, 1850 metais Prancūzijos universitetuose buvo panaikinta 

mokymo laisvė (234). Michelet, Ouinet ir lenkų poetas Mickevičius 
buvo atleisti, „pavojingos knygos“ uždraustos, o istorikams buvo 
primygtinai uždrausta pristatant medžiagą atsitraukti nuo chrono- 
loginio įvykių dėstymo (246). Tuo metu Cousinas ir Thiersas, anks- 
tesnės politinės diskriminacijos aukos, parėmė represinius veiks- 
mus (234). Nenuostabu, kad poetas revoliucionierius Heine keletą 
iš kandžiausių pastabų skyrė profesionaliems istorikams ir aka- 
deminio humanizmo plėtotojams. 

Rašydamas egzilyje Paryžiuje, Heine pliekė profesūrą, po ob- 
jektyvumo ir nesuinteresuoto praeities tyrimo kauke slepiančią 
pritarimą represiniams režimams, taip pradėdamas akademinio 
išsimokslinimo puolimą, kurį vėliau pratęsė Marxas ir Nietzsche, 
atitinkamai kairės ir dešinės atstovai, ir kuris pasiekė kulminaciją 
paskutiniame amžiaus dešimtmetyje, kai visa jėga kilo menininkų 
ir sociologų maištas prieš istorinės sąmonės naštą apskritai. 


Zu fragmentarisch ist Welt und Leben! 

Ich will mich zum deutschen Professor begeben. 

Der weiss das Leben zusammenzusetzen, 

Und er macht ein verstūndlich System daraus; 

Mit seinen Nachtmiitzen und Schlafrockfetzen 

Stopft er die Liicken des Weltenbaus. [Stossinger leid., 116] 


[Pasaulis ir gyvenimas yra pernelyg fragmentiški! 
Norėčiau tapti vokiečių profesorium. 

Jis moka sulipdyti gyvenimą 

Ir paversti jį suprantama sistema; 

Naktine kepuraite ir chalato skvernais 

Užlopo jis pasaulio statinio spragas.] (pažodinis vertimas) 


Visi istorijos filosofai, gamtos filosofai, Goethes tipo estetai ir 
istorinės mokyklos „galvočiai“, Heines nuomone, įsitraukė į 5ą- 
mokslą nuslopinti „vokiečių liaudį krečiantį laisvės drugį“. Ypač 
istorikai esą „pasalūnai ir intrigantai“ (Ranken und Rūnken) (98), 
platinantys domėjimuisi politika priešingą „prisitaikėlišką rami- 
nantį fatalizmą“. Jo kaltinimai neaplenkė nė poetų romantikų. Isto- 
rikai nukreipia sąmonę į praeities apmąstymus, o poetai ją nukelia 
į neapibrėžtą ateitį, paversdami dabartį ne kuo daugiau nei blankiu 

lūkuriavimu to, kas jau galbūt buvo arba dar galėtų būti. Abiem 
atvejais bandoma įteigti, kad Žmonių gyvenimas yra ne pats sau tiks- 
las, o tik priemonė miglotai suvokiamoms „Humanitūt“ pasiekti. Nei 
„mokslinė“ istorija, nei „estetinė“ poezija, Heines žodžiais tariant, 


visiškai nedera su gyvu mūsų gyvenimo pajautimu. Viena vertus, mes 
netrokštame bergždžio įkvėpimo ir statome ant kortos tai, ką bevaisėje 
praeityje turėjome geriausia. Antra vertus, mes reikalaujame gyvą dabartį 
vertinti taip, kaip ji to nusipelno, ir nelaikyti jos tik priemone kokiam 
tolimam tikslui pasiekti. Tiesą sakant, jaučiamės esą svarbesni nei kokios 
nors priemonės tikslui pasiekti. Mes tikime, kad priemonės ir tikslai tėra 
sutartinės sąvokos, paniurėlių mintytojų įpaišytos į gamtą ir istoriją, bet 
nežinomos Kūrėjui. Mat kiekvienas kūrinys yra pats sau tikslas, kiekvienas 
įvykis pats save sąlygoja, ir visa - visas pasaulis - yra čia, pats save įteisin- 
damas. [Ewen leid., 810] 


Jis baigia iššūkiu tiek steriliai profesionalių istorikų puoselė- 
jamai istorijos sampratai, tiek paliegusiai romantinių poetų filo- 
sofijai: 

Gyvenimas nėra nei tikslas, nei priemonė. Gyvenimas yra teisė. Gyve- 
nimas trokšta apginti šią teisę nuo stingdančios mirties kėslų, nuo praeities. 
Šis gyvenimo išteisinimas yra Revoliucija. Elegiškas istorikų ir poetų abe- 
jingumas neturėtų paralyžiuoti mūsų energijos, kai mes imamės šios veik- 
los. Nė romantiškos vizijos tų, kurie žada laimę ateity, tenesugundo mūsų 
paaukoti dabarties troškimo nedelsiant kovoti už Žmogaus teises, už paties 
gyvenimo teisę. [809-810] 


Gyvenimo teises priešpriešindamas mirusios praeities ir dar 
negimusios ateities kėslams, Heine pranašauja Nietzsches visų aka- 
deminės istoriografijos formų puolimą 1870 metais, kuris buvo 
linkęs.tapti devintojo (Ibseno), dešimtojo (Gide'o, Manno) ir pirmo- 
jo XX amžiaus dešimtmečio (Valėry, Prousto, Joyce'o, D.H. Law- 
rence'o) literatūriniu šablonu. 


$ XIX amžiaus istoriografijos klasikai 


Vis dėlto laikotarpis tarp 1821 metų (tais metais pasirodė Wil- 
helmo von Humboldto „Istoriko užduotis“) ir 1868 metų (tais me- 
tais pasirodė Droyseno Historik) pagimdė istoriografijos veikalų, 

kuriuos profesionalai ir mėgėjai tebelaiko moderniai atlikto istori- 
nio darbo pavyzdžiais. Pakanka paprasčiausiai chronologiškai iš- 
vardyti neabejotinus XIX amžiaus istoriografijos meistrų veikalus, 
kad įsitikintume šių pastangų aprėpti praeitį taip, kad ji apšviestų 
tuometines problemas, mastu ir gilybe. Minėtieji meistrai - Juleis'is 
Michelet (1798-1877), ryškiausias romantinės istoriografijos mo- 
kyklos genijus; Leopoldas von Ranke (1795-1886), istorinės mo- 
kyklos įkūrėjas, istoricistas par excellence ir akademinės istorio- 
grafijos tipo autorius; Alexis de Tocgueville'is (1806-1859), tikrasis 
socialinės istorijos pradininkas ir modernių istorijos sociologų, 
Ėmile'io Durkheimo ir Maxo Weberio, prototipas; ir pagaliau Ja- 
cobas Burckhardtas (1818-1897), archetipinis kultūros istorikas, 
estetinės istoriografijos plėtotojas ir impresionistinio istorijos vaiz- 
davimo stiliaus kūrėjo pavyzdys. Minėti veikalai: 

1824 m. Ranke. Lotynų ir germanų tautų istorijos. 

1827 m. Michelet. Vico Naujojo mokslo vertimas. 

1828 m. Michelet. Naujųjų laikų istorijos apybraiža. 

1829 m. Ranke. Serbų revoliucijos istorija. 

1831 m. Michelet. Visuotinės istorijos įvadas. 

1833-1844 m. Michelet. Prancūzijos istorija, 6 viduramžių isto- 
rijos tomai. 

1834-1836 m. Ranke. Popiežių istorija. 

1835-1840 m. Tocgueville. Apie demokratiją Amerikoje. 

1839-1847 m. Ranke. Vokietijos istorija Reformacijos laikais. 

1846 m. Michelet. Apie liaudį. 

1847 m. Ranke. Keturios knygos apie Prūsijos istoriją. 

1847-1853 m. Michelet. Prancūzijos revoliucijos istorija. 

1852-1861 m. Ranke. XVI-XVII amžių Prancūzijos istorija. 

1853 m. Burckhardt. Konstantino Didžiojo epocha. 

1856 m. Tocgueville. Senasis režimas ir revoliucija. 

1859-1868 m. Ranke. XVII amžiaus Anglijos istorija. 

1860 m. Burckhardt. Renesanso civilizacija Italijoje. 

1872-1873 m. Michelet. XIX amžiaus istorija. 

Šį sąrašą galima papildyti dar visu būriu kitų, beveik tiek pat 
nusipelniusių istorikų: didžiaisiais klasikos istorikais Grote, Droy- 
senu, Mommsenu ir Fusteliu de Coulangesu; medievistais Stubbsu 

ir Maitlandu, nacionalistais Sybeliu ir Treitschke; vadinamaisiais 
doktrinieriais Thierry ir Guizot'u; o ir istorijos filosofais Comte'u, 
Spenceriu, Buckle'iu, Gobineau, Hegeliu, Feuerbachu, Marxu ir En- 
gelsu, Nietzsche ir Taine'u. Tačiau nė vienas iš jų, išskyrus galbūt 
kelis istorijos filosofus, autoritetu ir prestižu neprilygsta keturiems 
meistrams (Michelet, Rankei, Tocgueville'iui ir Burckhardtui). Mat 
nors visi jie sukūrė ištisas tyrimų sritis ir gali atstovauti įvairioms 
XIX amžiaus istorinio mąstymo madoms, tik tie keturi - Michelet, 
Ranke, Tocgueville'is ir Burckhardtas — iki šiol tebėra išskirtinai 
moderniosios istorinės sąmonės pavyzdžiai. Michelet, Ranke, Toc- 
gueville'is ir Burckhardtas ne tik pasiekė originalių rezultatų isto- 
rijos rašymo srityje, bet taip pat pateikė alternatyvius „realistinės“ 
istoriografijos modelius. 


$ Istoriografija prieš istorijos filosofiją 


Savo Istorijos filosofijoje Hegelis bandė teoriškai pagrįsti istorinės 
refleksijos tipą, jo manymu, būdingą tik naujiesiems laikams. Tai, 
ką jis vadino „pirmaprade istorija“, egzistavo jau nuo graikų laikų. 
Kiekviena iš keturių reflektyviosios istorijos rūšių, atsiradusių nuo 
graikų prasidėjusio istorinio mąstymo raidoje, atspindėjo vis aukš- 
tesnę istorinės savimonės pakopą. Pati istorijos filosofija, Hegelio 
supratimu, buvo ne kas kita, kaip principų, grindžiančių „reflek- 
tyviąją istoriją“, išaiškinimas ir sistemingas jų taikymas rašant vi- 
suotinę istoriją aukštesniu, sąmoningiau „reflektyviu“ būdu. Jis 
anaiptol nemanė, kad patys istorikai turėtų siekti parašyti visuotinę 
istoriją, ir reikalavo palikti jos kūrimą filosofams, nes jie vieninteliai 
pajėgia suvokti, ką implikuoja reflektyviosios istoriografijos lai- 
mėjimai, įsisąmoninti jos epistemologinius, estetinius ir etinius 
pagrindus ir tuomet pritaikyti juos bendros Žmonijos istorijos prob- 
lemai spręsti. 

XIX amžiaus istorikai nevisiškai suprato tokią istoriografijos ir 
istorijos filosofijos skirtį, o net jei ir suprato, tai jai nepritarė. Dau- 
gumai išjų „istorijos filosofija“ reiškė pastangas rašyti filosofinėmis 
prielaidomis grįstą istoriją, t.y. pritraukti faktus prie apriorinių 

samprotavimų sukurtos schemos. „Istorinį metodą“ XIX amžiaus 
istoriografijos klasikai suprato kaip pasiryžimą eiti į archyvus be 
jokių išankstinių nuostatų, tirti ten rastus dokumentus, paskui apie 
dokumentų liudijamus įvykius papasakoti taip, kad pasakojimas 
pats savaime paaiškintų, „kas įvyko“ praeityje. Buvo siekiama leisti 
paaiškinimui natūraliai išplaukti iš pačių dokumentų, po to per- 
teikti jo prasmę pasakojimo forma. 

Miglota nuojauta, kad istorikas pasakodamas pats suteikia siu- 
žetą dokumentuose rastiems įvykiams, tik probėgomis švysteli bet 
kokio pasakojamojo aprašymo poetiniam elementui jautriems mąs- 
tytojams, pavyzdžiui, istorikui J.G. Droysenui, filosofams Hegeliui 
ir Nietzschei, ir vargu ar dar kam nors kitam. Nuomonė, kad isto- 
rikas pats suteikė savo istorijai siužetą, būtų įžeidusi daugumą XIX 
amžiaus istorikų. Nebuvo neigiama, kad praeitį galima svarstyti 
įvairiais „požiūriais“, bet tie skirtingi „požiūriai“ laikyti veikiau 
malšintinais polinkiais nei poetinėmis perspektyvomis, galinčio- 
mis tiek pat nušviesti, kiek ir aptemdyti. Apie „tai, kas įvyko“, 
norėta tiesiog „papasakoti istoriją“ be jokių reikšmingų konceptua- 
lizacijos priemaišų ar išankstinio ideologinio medžiagos apdoro- 
jimo. Jeigu istorija papasakota teisingai, tai, kas įvyko, paaiškės iš 
paties pasakojimo, kaip kad kraštovaizdžio struktūra paaiškėja iš 
taisyklingai nubraižyto žemėlapio. 

Istorija gali turėti aiškinamąją dalį, kaip kad žemėlapiai turi 
legendas, bet ši dalis turėtų likti paties pasakojimo nuošaly, kaip 
ir žemėlapio legenda būna jo pakraštyje. Istorijos „legenda“ turėjo 
būti —- ir buvo - įrėminama specialiais „rėmais“ - tai buvo „bendros 
pastabos“, kuriomis buvo pradedamas arba apibendrinamas isto- 
rijos veikalas. Tikrasis paaiškinimas glūdėjo pačiame istorijos pasa- 
kojime, tokiame pat tiksliame ir detaliame, kaip ir įtaigos prasmės. 
Bet detalių tikslumas dažnai painiotas su istorijos prasmės tiesa. 
Nepastebėta, kad prasmę istorija įgyja tik tam tikru būdu suteikiant 
jai siužetą, pasirinktą istorijai paversti tam tikro tipo istorija. Ne- 
suprasta, kad jau pasirenkant siužeto suteikimo būdą pasiduoda- 
ma istorijos filosofijai ir kad kaip tik į tai Hegelis ir atkreipė dėmesį 
savo Estetikos paskaitose, istoriją aptardamas kaip literatūros meno 
formą. 

Tai koks tuomet buvo „istorijos“ ir „istorijos filosofijos“ skir- 
tumas? Keturi XIX amžiaus istoriografijos meistrai atsakė į šį klau- 
simą skirtingai, bet visi sutiko, kad tikroji istorija turi būti rašoma 
be išankstinių nuostatų, objektyviai, domintis vien tik praeities 
faktais ir neturint jokių apriorinių polinkių sudėlioti faktus į kokią 
nors formalią sistemą. Ir vis dėlto labiausiai stulbina jų veikalų 
formalusis rišlumas, konceptualus viso istorinio lauko valdymas. 
Iš jų keturių Burckhardtas geriausiai sugebėjo sudaryti įspūdį pa- 
prasčiausiai leidžiąs „faktams kalbėti už save“ ir konceptualius 
savo pasakojimo principus visiškai paslėpė veikalų sandaroje. Bet 
net ir impresionistinės Burckhardto istorijos pasižymi savitu for- 
maliuoju rišlumu - „satyros“, t.y. formos, kuria pernelyg jautri siela 
suvokia pasaulio beprotybę, sąsajomis. 

Išskyrus Tocgueville'į, nė vienas iš istorikų pirmame pasako- 
jimo plane nieko nesistengia aiškinti įrodinėdamas. Skaitytojas turi 
pats išgryninti grindžiančius principus, darydamas išvadas iš už- 
rašytos istorijos pasakojimo eigos. Tačiau juk tai reiškia, jog aiš- 
kinimo įspūdžio sudarymo našta užkraunama siužeto suteikimo 
būdui. Ir iš tiesų „istorizmą“, kurio lygiaverčiais atstovais dabar 
laikomi Michelet, Ranke, Tocgueville'is ir Burckhardtas, galima 
paprasčiausiai apibūdinti kaip aiškinimo strategijos pakeitimą, kai 
užuot įrodinėjus suteikiamas siužetas. Kai jie, Rankes maniera, 
siekė tiesiog pasakoti tai, „kas iš tikrųjų įvyko“, ir aiškinti praeitį, 
pasakodami jos „istoriją“, jie iš pažiūros laikėsi aprašomojo aiš- 
kinimo sampratos, bet iš tiesų jie buvo įvaldę meną aiškinti pa- 
sakojimui suteikiant tam tikrą siužetą. Jų pasakojimų tipai buvo 
skirtingi — herojinis romanas, komedija, tragedija ar satyra, arba 
bent jau tokius tipus galima numanyti esant bendrais kokios nors 
detaliai aprašomos istorijos atkarpos rėmais. Todėl „istorijos filo- 
sofijos“ turėtų būti aptariamos ne vien kaip jų naudojamos for- 
maliosios aiškinimo strategijos, bet ir kaip siužetų suteikimo būdai, 
jų pasirinkti savo istorijoms įrėminti ar suformuoti. 

Bet už siužeto suteikimo būdus, pasirenkamus istorijoms sufor- 
muoti, dar svarbesnė įsisąmoninimo forma, kuria istorinis laukas 
įsivaizduojamas kaip valdžios sfera, pozicijos, užimamos šiuo at- 
žvilgiu, ir pasitelkiami kalbiniai modeliai. Keturi XIX amžiaus isto- 

rijos meistrai atstovauja skirtingiems sprendimams, kaip rašyti 
istoriją, pasirinkdami skirtingus būdus suteikti jai siužetą: herojinį 
romaną, komediją, tragediją ir satyrą. Jie taip pat užėmė skirtingas 
ideologines pozicijas istorinio lauko atžvilgiu, atitinkamai anar- 
chistinę, konservatyvią, liberalią ir reakcingą. Nė vienas iš jų ne- 
buvo radikalas. Kalbiniai protokolai, kuriais jie vaizduoja šią sferą, 
taip pat skirtingi: metafora, sinekdocha, metonimija ir ironija. 


$ Romantinė istoriografija 
kaip metaforinio „realizmo“ forma 


Savo skyriaus apie XVIII amžiaus istorinę mintį įvade užsiminiau, 
kad jos tąsa XIX šimtmetyje visų pirma mėgino pagrįsti savo ti- 
kėjimą pažanga ir optimizmą ir taip išvengti ironijos, į kurią buvo 
įpuolę prancūzų Apšvietos filosofai. Dabar bandysiu parodyti, kad 
romantinė istoriografija grįžta prie metaforinio istorinio lauko ir 
jame vykstančių procesų aprašymo, atmesdama tik Herderio įvestą 
organinio aiškinimo strategiją. Romantikai atsižadėjo bet kokių 
formalių aiškinimo sistemų; paaiškinimo įspūdį jie mėgino sukurti 
metaforiškai aprašydami istorinį lauką ir jo procesams vaizduoti 
naudodami herojinio romano mitą. 


S Istorinis laukas - būties chaosas 


Toks visų formalių aiškinimo sistemų atmetimas neturėtų būti 
priimtas už gryną pinigą, mat daugelis romantikų laikėsi pažinimo 
teorijos, atitinkančios Carlyle'io istorinio lauko apibūdinimą kaip 
„būties chaosą“, kurio atžvilgiu istorikas galėtų užimti tiek procesų 
stebėtojo, tiek dalyvio poziciją. Constanto, Novalio ir Carlyle'io 
atvejais tokia romantikų istorijos kaip „būties chaoso“ samprata 
įkvėpė tris skirtingus požiūrius į istoriko užduotį. Constanto po- 
zicija yra romantiškas ironiškų pažiūrų variantas, paveldėtas iš 
XVIII amžiaus antrosios pusės, tik dar nihilistiškiau nuspalvintas 
jo atsiliepimų apie Revoliucijos ir Reakcijos įvykius. Vienas iš jo 

istorinio pasaulio apibūdinimų galėtų priminti kaip tik tą nerimo 
jausmą, kurį siekė peržengti visa XIX amžiaus istorinė mintis. Savo 
esė „Apie religiją“ Constantas rašo: 

Žmogus, nugalėjęs kovose, į kurias buvo įsitraukęs, žvelgia į savo gy- 
nėjų nusiaubtą pasaulį ir jaučiasi priblokštas savo pergalės. [...] Jo vaizduo- 
tė, dabar dyka ir vieniša, atsigręžia į save. Jis jaučiasi vienišas Žemėje, 
galinčioje jį praryti. Šioje žemėje keičiasi kartos, laikinos, atsitiktinės, vieni- 
šos; jos gimsta, jos kenčia, jos miršta. [...] Joks išnykusių rasių balsas nepra- 
tęsiamas tebegyvenančiųjų; gyvųjų rasių balsas irgi greit pradings tokioje 
pat amžinoje tyloje. Ką žmogus darys - be atminties, be vilties, tarp aplei- 
džiančios praeities ir jam užvertos ateities? Jo šauksmų daugiau nieks 
nebegirdi, į jo maldas nieks nebeatsako. Jis atstūmė jo pirmtakų jam teiktą 
paramą, ir jam liko tik jo paties jėgos. [Cituojama Poulet, Studies, 212] 


Ištrauka, be abejonės, ironiška. Ją kiaurai smelkiančią ironiją 
atskleidžia jau pirmas sakinys, kuriame iš pažiūros „pergalinga“ 
Žmonija vaizduojama „priblokšta“ savo ilgos ir galiausiai sėkmin- 
gos kovos rezultatų. Tačiau pergalė atsigręžė prieš patį Žmogų, 
nes dabar Žmogus „jaučiasi vienišas“ jį „praryti“ galinčio pasaulio 
nugalėtojas. Virš žmogaus pakibusi grėsmė, Constanto nuomone, 
kyla atradus istorijos bereikšmiškumą, supratus, kad kartos bepras- 
miškai „keičiasi, laikinos, atsitiktinės, vienišos; jos gimsta, jos ken- 
čia, jos miršta“. Kartų santykių apmąstymai taip pat negali paguos- 
ti: praeities kartų „balsai“ nesuteikia nei pagalbos, nei patarimo 
gyviesiems; o gyvieji privalo atsisukti į taip pat juos sunaikinsiantį 
ir į tokią pat amžiną tylą pradanginsiantį pasaulį. Tad gyvieji įkur- 
dinami tarp juos „apleidžiančios“ „praeities“ ir jiems užsivėrusios 
„ateities“; jie priversti gyventi „be atminties, be vilties“. Įprasta 
bendruomeninio gyvenimo „parama“ sunyko, žmogui „liko tik jo 
paties jėgos“; bet iš ištraukos aišku, kad šių jėgų nepakaks užduo- 
tims, kurias užsibrėžė visos praeities visuomenės ir civilizacijos. 
Žmogaus sąmonė vaizduojama kaip neatitinkanti nei tikrovės su- 
pratimo, nei bandymo ją kaip nors veiksmingai valdyti. Žmonės 
blaškomi istorijos jūros bangų, dar pavojingesnių nei gamtos pa- 
saulis, su kuriuo auštant žmogiškajam laikui susidūrė silpni ne- 
mokšos laukiniai. 

Būtent šią ironišką poziciją istorijos atžvilgiu vyraujančios XIX 
amžiaus pirmosios pusės filosofinės sistemos tikėjosi nugalėti ar 

pakeisti teoriškai geriau pagrįstu Žmogaus sugebėjimo valdyti savo 
likimą ir suteikti istorijai prasmę bei kryptį supratimu. Metafizinės 
amžiaus tendencijos, atspindėtos didžiųjų idealizmo, pozityvizmo 
ir romantizmo sistemų, siekė sunaikinti ironišką laikyseną, kurią 
tokie į neviltį puolę mąstytojai kaip Constantas manė esant vie- 
nintelę porevoliucinės epochos „realizmui“ priimtiną formą. 

Romantinis atsakas į šią nerimo nuotaiką reiškėsi dviem pavi- 
dalais: vienu — iš esmės religiniu, kitu - estetiniu. Religinio atsako 
pavyzdys - Novalis, vėlyvosios Apšvietos ir jo gyvenamosios pore- 
voliucinės epochų skepticizmo ir nihilizmo akivaizdoje papras- 
čiausiai teigęs (labai panašiai, kaip anksčiau Herderis) išganomąją 
paties istorinio proceso prigimtį. Kraštutinio skeptiko dogmatizmą 
Novalis išmainė į fideisto dogmatizmą. Savo „Krikščioniškajame 
pasaulyje, arba Europoje“ jis dėstė, kad jo amžiaus nerimas išaugo 
iš nesugebėjimo pripažinti, kad jokie grynai sekuliarūs ar grynai 
žmogiški socialinių problemų sprendimai nėra pakankami: 

Te sąžiningas stebėtojas ramiai ir nešališkai apmąsto naują valstybių 
žlugimo erą. [...] Visi ramsčiai per silpni, jei jūsų valstybė įsikibusi že- 
miškosios tendencijos. Bet sužadinkite jai kilnesnį dangaus aukštybių ilge- 
sį, susiekite ją su universaliais dalykais, ir joje sužydės nevystantis pa- 
vasaris, ir jūsų pastangos bus gausiai atlygintos. 

Novalis tikėjosi naujos krikščionybės formos, nekatalikiškos ir 
neprotestantiškos, kosmopolitinės ir vienijančios. Ir jis tikėjo, kad 
šios vilties patvirtinimą galima rasti tiriant istoriją. „Aš kreipiu jus 
į istoriją, - sakė jis. - Ieškokite jos pamokančioje darnoje paralelių 
laiko taškų ir mokykitės naudotis analogijų burtų lazdele“ (Ibid.). 
Taip žmogus galėjo pagaliau surasti krikščioniškojo žodžio dvasią 
ir prasibrauti anapus begalinio vienos „raidės“ keitimo kita. „Ar 
viena raidė atvers kelią kitai raidei? - klausė jis. - Ar jūs ir senoje 
tvarkoje, senoje dvasioje ieškote sugedimo užuomazgos? Tuomet 
ar galite įsivaizduoti geresnį kelią geresnei dvasiai suprasti?“ 
(Ibid.). Išganymą teikia, anot Novalio, ne sentimentalus grįžimas 
prie senosios tvarkos ir ne doktrinieriškas naujosios „raidės“ lai- 
kymasis, o veikiau tikėjimas, paklūstąs pačiai istorijos „dvasiai“. 

O, kad dvasių dvasia jus pripildytų ir atplėštų jus nuo tų kvailų pa- 
stangų minkyti kaip molį žmoniją ir istoriją ir primesti jai kryptį! Ar ji 

nėra tokia pat nepriklausoma, ar nėra taip pat pati save įgalinanti, kaip 
kad be galo mylėtina ir pranašiška? Tyrinėti ją, sekti ja, mokytis iš jos, 
žengti kartu su ja, paklusti jai tikint jos pažadais ir užuominomis - apie 
tai jau niekas negalvoja. [Ibid.) 


Novalio mintys tokios pat „mitinės“, kaip ir Constanto, jos per- 
teikia nuotaiką, sielos būseną, pakylėtą iki tiesos statuso. Vieno 
istorinis misticizmas tiesiogiai kontrastuoja su antrojo istoriniu 
pironizmu, bet abu jie vienodai dogmatiški. Pastarasis gyvenimo 
problemą ketino išspręsti pripažindamas istorijos beprasmybę, o 
pirmasis - tvirtindamas, kad vienintelė įmanoma gyvenimo pras- 
mė gali atsirasti tik iš nekritiško pasikliovimo istorijos galia kurti 
savąją prasmę ir tikėjimo, kad Žmonės turėtų „paklusti“ istorijai 
taip pat, kaip praeityje jie pakluso religijai. Aplinkybes, kurias 
Constantas patyrė kaip košmarą, Novalis numatė tapsiant išsilais- 
vinimo svajų medžiaga. 

Kita vertus, reikia atkreipti dėmesį, kad abi minėtos pozicijos 
sukūrė to paties tipo istoriografiją. Abiem atvejais atskiras įvykis 
įgyja tokią vertę, į kokią jis negalėtų pretenduoti istoriografijoje, 
besilaikančioje kritinių principų, pagal kuriuos istorikas turėtų 
atskirti reikšmingus istorinio šaltinio faktus nuo nereikšmingų. 
Constantui žmogiško prasmės ieškojimo akivaizdoje bet koks fak- 
tas atrodo nereikšmingas, Novaliui visi faktai yra vienodai reikš- 
mingi indėliai į žmogiškąjį savęs pažinimą ir Žmogaus gyvenimo 
prasmingumo atradimą. 

Panaši estetistinė, bet etiniu požiūriu labiau atsakinga roman- 
tizmo forma yra Carlyle'io esė Apie Boswello Johnsono gyvenimą. Čia 
Carlyle'is istorijos tikslą apibrėžė kaip pastangą atšaukti „lemties 
nuosprendį, kad laikas dar nevisiškai, keliais šimtmečiais vėliau 
įtvirtintų mums savo valdžią“. Carlyle'io nuomone, istoriko tiks- 
las - didžiųjų praeities žmonių balsus paversti gyvųjų paspirtimi 
ir įkvėpimu. Didžiųjų istorikų raštuose, sakė jis, „pasitraukusieji 
iš šio pasaulio tebėra čia; nors paslėpti, jie atskleidžiami, nors mirę, 
jie vis tebekalba“. Istoriko užduotis čia suvokiama kaip palinge- 
nezė, pamaldus viso praeities garbingumo atkūrimas; tokia dvasia 
tebedominuoja nostalgiškoje istoriografijoje iki pat šių dienų. Ji 
įkvėpta jausmo, kurį G.B. Niebuhras išreiškė šitaip: „Yra tik vienas 

dalykas, teikiantis laimę - grąžinti užmirštai ir nepastebėtai didybei 
jai teisėtai priklausančią vietą. Tas, kuriam tai skiria likimas, su- 
sisieja širdies ryšiais su seniai pasaulį palikusiomis sielomis, ir jis 
pajaučia palaimą, kai žygių ir pažiūrų panašumas susijungia su jo 
jausmais jiems — jausmais, kokie jaučiami mylint didį žmogų kaip 
draugą“ (cit. pagal Neff, Poetry of Hist., 104-105). 

Bet Carlyle'io istorijos samprata, taip pat ir jo filosofijos samp- 
rata, buvo labiau aktyvaus nei kontempliatyvaus pobūdžio, labiau 
etiškai gyvybinga ir konstruktyvi, ir, nuostabiausia, atsparesnė 
nostalgiškam pataikavimui sau negu ankstyvųjų romantikų isto- 
rijos filosofijos. Savo esė „Apie istoriją“ jis įrodinėjo, kad ne taip 
viskas vyko, kaip rašoma Istorijoje: tikri įvykiai jokiu būdu nėra 
taip tarpusavy susiję kaip gimdytojas su palikuonimi; kiekvienas 
įvykis yra ne vieno įvykio, bet visų ankstesnių ar vienalaikių įvykių 
palikuonis, savo ruožtu jis susipins su kitais, kad pagimdytų naują: 
tai — visada gyvas, visada veikiantis būties chaosas, kuriame iš 
begalybės elementų išnyra pavidalas po pavidalo (59-60). 

Šį „būties chaosą“ sutinkančio istoriko dvasia turėtų būti tuo 
pat metu mokslinė ir poetinė, rašė Carlyle'is savo esė „Apie bio- 
grafiją“: 

Mokslinė, nes kiekvienam mirtingajam iškyla egzistencijos problema, 
kuri tiek, kiek ji tėra tai, kas ji didžia dalimi yra, kiek ji yra išlikimo prob- 
lema, tam tikru mastu yra autentiška, nepanaši į kitas; bet tuo pat metu ji 
taip panaši į kiekvieną kitą, tad panaši į kiekvieno iš mūsų problemą; be 
to, ji pamokanti, nes mes taip pat esame susaistyti gyvenimo. Poetinė įtaka 
dar stipresnė: mat būtent ta Žmogaus laisvos valios kova prieš medžiagišką 
būtinybę, kurią kiekvieno Žmogaus gyvenimas, vien jau dėl to, kad žmo- 
gus gyvena, atskleistų esant daugiau ar mažiau pergalingą, yra tai, kas 
visų pirma, arba tiksliau, kas įskaitant viską pažadina mirtingosios širdies 
užuojautą; ir ji, tiek išreikšta veiksmu, tiek pristatyta ar užrašyta, ne tik yra 
poezija, bet yra vienintelė įmanoma poezija. [52-53] 


Priešingai nei Novalio ir religingųjų romantikų, Carlyle'io maiš- 
tas prieš skepticizmą atmetė bet kokias pastangas ieškoti žmogaus 
gyvenimo prasmės anapus pačios žmonijos. Individualūs žmogiš- 
kojo gyvenimo įsikūnijimai buvo aukščiausia jo vertybė; o istoriko 
užduotis, anot jo, buvo ne paprasčiausiai novališkai šlovinti istorinį 


172 METAISTORIJA 


vyksmą, bet leisti žmogiškajam gyvenimui įsisąmoninti savo po- 
tencialiai herojišką prigimtį. 

Vis dėlto Carlyle'is pašalino galimybę pakilti virš (metaforinės) 
įžvalgos, kad kiekvienas gyvenimas yra „kaip kiekvienas kitas“ ir 
kartu „visiškai unikalus“. Jis pašalino to, ką mes laikytume bū- 
dingu istoriniu pasaulio „aiškinimu“, galimybę. Jeigu „kiekvienas 
įvykis yra [...] visų ankstesnių ar vienalaikių įvykių palikuonis“, o 
istorinis laukas yra „būties chaosas, kuriame iš begalybės elementų 
išnyra pavidalas po pavidalo“, pasidaro esą neįmanoma rasti kokio 
nors būdo šį „chaosą“ paversti tvarka. Kita vertus, Carlyle'io nuo- 
mone, istorinis laukas aprėpiamas dvipusiu minties ir vaizduotės 
judesiu, arba su „mokslo“ ir „vaizduotės“ pagalba, kai iš pradžių 
suvokiamas dalykų panašumas su kitais, ir tik po to pastebimas jų 
unikalumas, jų skirtumas nuo visa ko kito. Būtent taip metaforiškai 
Carlyle'is įrėmino mokslinę ir poetinę pasaulio pagavą, kad san- 
tykiai tarp abiejų būdų būtų įsivaizduojami kaip natūralus sąvokų 
„perkėlimas“. Metaforiškai interpretuodamas istorinį lauką, įsi- 
vaizduojamą kaip „būties chaosas“, istorikas privalo laukti ir tikėtis 
iš istorinio lauko, kad jis atskleis jam nematytus turtus, ir būti tvirtai 
įsitikinęs, kad jeigu kiekvienas individualus gyvenimas yra toks 
pats kaip kiti, „tad panašus į kiekvieno iš mūsų“, todėl jis betar- 
piškai reiškiasi sąmonei kaip visuma ir kartu kaip ryšis su visa 
kuo kita. 

Tokia istorijos samprata visgi skiriasi nuo Herderio, anot ku- 
rio, ji kupina panašybių vien todėl, kad ši sfera tiesiogine prasme 
suprantama kaip chaosas; ji nelaikoma chaoso regimybe, anapus 
kurios vyktų nuspėjamas judėjimas galutinio visiško begalinės dau- 
gybės elementų susivienijimo link. Iš tiesų Carlyle'is, kaip ir dau- 
guma vėlesnių romantikų, manė šį chaosą susidedant iš dviejų 
būties lygmenų, kurių prigimtis nusakoma panašumo ir skirtumo 
kategorijomis, cituotoje ištraukoje vartotomis moksliniam ir poeti- 
niam supratimui atskirti. Istorijos procesas atskleidžia minios kovą 
prieš išskirtinį Žmogų, prieš didvyrį. Tad, anot Carlyle'io, istorinės 
žinios įgyjamos paprasčiausiai gilinantis į „būties chaosą“ siekiant 
nustatyti momentus, kai pasirodę išskirtiniai individai primeta 
savo valią tingiai ir nepaklusniai miniai. Herojaus pasirodymas 

reiškia „laisvos Žmogaus valios“ pergalę prieš „medžiagišką būti- 
nybę“. Tokiu momentu istoriko uždavinys - sukurti šlovinamąjį 
himną didvyrio garbei, o ne novališkai garbinti „istoriją apskritai“. 

Trumpai tariant, kritinis Carlyle'io principas tikruoju žmonijai 
atsakingos istoriografijos objektu iškėlė individualų herojų, žmogų, 
veikiantį prieš istoriją. „Būties chaosą“, gąsdinusį Constantą kaip 
siaubinga tuštuma, o Novalio laikytą nediferencijuotos gyvybinės 
jėgos pilnatve, Carlyle'is suvokė kaip situaciją, herojiškiems indi- 
vidams atrodančią kaip laukas, kurį reikia nors laikinai užvaldyti, 
visiškai suvokiant, kad būtent „chaosui“ priklausys galutinė per- 
galė prieš jį užvaldyti siekiantį žmogų. Carlyle'io manymu, „isto- 
rijai“ suteikiama kur kas gilesnė savita prasmė nei ta, kaip ją su- 
vokė Constantas. Ir Žmogaus gyvenimui suteikiama didesnė vertė, 
priklausoma būtent nuo to, kokiu mastu individas užsimoja pri- 
mesti „chaosui“ formą ir paženklinti istoriją savita žmogaus viltimi 
būti kuo nors daugiau nei tik chaosas. 

Istorijos kaip „būties chaoso“ samprata paranki bent tuo, kad 
išlaisvino istorinę sąmonę nuo determinizmo, švietėjišką raciona- 
listinę istorinę mintį įstūmusio ironijon ir satyron; ji pavertė isto- 
rinį lauką ir istorijos procesą atsitiktinumų panorama, o kultū- 
riniame gyvenime akcentavo veikiau tai, kas naujo gimė ir kyla, o 
ne tai, kas pasiekta ir paveldėta. Istoriją ji pavertė arena, kurioje 
galima matyti atsirandančių naujų dalykų, o ne vien begalinį senų 
elementų persitvarkymą pagal baigtinį galimų kombinacijų kiekį. 
Bet ji nenurodė taisyklės, pagal kurią atsirandantys individualūs 
elementai galėtų būti išdėstyti taip, jog kurstytų tikėjimą, kad visas 
procesas turi suprantamą prasmę. Ji tiesiog įsteigė istorinį lauką kaip 
„formų puotą“, kurion poetas gali eiti ieškodamas įkvėpimo arba 
tikrindamas savo sugebėjimus užjausti, suprasti ir įvertinti. 


$ Michelet: metaforiškai aiškinama 
herojinio romano siužeto istorija 


Constantas, Novalis ir Carlyle'is akivaizdžiai buvo „romantiški“ 
mąstytojai, o jų istorijos apmąstymus veikė tai, kad istorinį lauką 

jie suvokė kaip „būties chaosą“, kurį jie toliau interpretavo kaip 
paprasčiausiai chaosą, kūrybinės galios plotmę, herojiško Žmogaus 
ir pačios istorijos kovos lauką. Tačiau šių sampratų jie vis dėlto 
nepagrindė, o tiesiog teigė jas esant tiesas, kurias reiktų priimti 
pasitikint įvairių jų skelbėjų poetiniu jautrumu. Prancūzų istoriko 
ir istorijos filosofo Jules'io Michelet istorijos proceso samprata už- 
ėmė kitokią poziciją romantinio judėjimo viduje. Visų pirma Mi- 
chelet skelbėsi radęs būdą romantiniam pasaulio suvokimui pa- 
kylėti iki mokslinės įžvalgos statuso. Anot jo, kritiškai sąmoningas 
poetinis jautrumas leidžia priartėti prie specifiškai „realistinio“ 
pasaulio suvokimo. 

Savitas Michelet bruožas - jis neigė esąs romantikas. „Roman- 
tinis judėjimas mane aplenkė“, — rašė jis savo laiškuose; jo kles- 
tėjimo metu jis triūsė archyvuose, iš savo Žinių ir savo filosofijos 
lipdydamas naują istorinį metodą, kurio prototipu galima laikyti 
Vico Naująjį mokslą. Savo naująjį „metodą“ jis apibūdino kaip „su- 
telkimą ir atspindėjimą“. Jo nuomone, savo metodu jis suteikė 
„liepsną, pakankamai stiprią, kad išlydytų visas regimas skirtybes 
ir istorijoje joms grąžintų vientisumą, kuris joms buvo būdingas 
gyvenime“. Tačiau, kaip matysime, jo metodas buvo ne kas kita, 
kaip išplėtotos metaforinio modelio prasmės, suvokiamos kaip 
įgalinančios istoriką susitapatinti su praeities gyvenimu, jį prikelti 
ir atgaivinti jo visumą. 

Stengdamasis išvengti ironijos, Michelet pirmiausiai nusigręžė 
ir nuo mMetonimijos, ir nuo sinekdochos taktikų, ir tuoj pat ėmė 
beatodairiškai tikėti metaforos tinkamumu apibūdinti istorinį lau- 
ką ir jo procesus. Mechanistines (priežastines) redukcijas ir forma- 
listines (tipologines) istorinio lauko integracijas Michelet laikė visai 
nevertingomis. Metaforinis esminio visų dalykų vienodumo suvo- 
kimas jo istoriniuose darbuose persmelkia kas antrą pasvarstymą, 
dėl to jis absoliučiai skiriasi nuo Carlyle'io ir kitų romantiškų indi- 
vidualizmo skelbėjų. Būtent šis vienodumo suvokimas jam leido 
savo karščiausius istorijos apibūdinimus skelbti mokslinėmis tie- 
somis, lygiai kaip kad Vico savo esmiškai „poetinę“ istorijos samp- 
ratą skelbė mokslu. Michelet siekė simboliškai sulieti įvairius istori- 
nio lauko esinius, o ne ieškojo priemonių jiems kaip individualiems 

simboliams apibūdinti. Bet tokį unikalumą, kurį Michelet įžvelgė 
istorijoje, jis laikė visumos, o ne visumą sudarančių dalių unika- 
lumu. Dalys individualios tik iš pažiūros. Jų reikšmė kyla iš to, 
kad jos simbolizuoja vienybę, kuria visa kas gamtoje ir istorijoje 
siekia tapti. 

Bet vien jau pats faktas, kad pasaulyje ko nors siekiama, leidžia 
suprasti, kad ši vienybė yra siektinas tikslas, o ne būsena, kurią 
reikia aprašyti. Iš to Michelet daro dvi išvadas. Pirma, istorikas 
savo istorijas turi rašyti taip, kad jos skatintų realizuoti šią visa ko 
siekiamą vienybę. Antra, visa, kas pasirodo istorijoje, turi būti ver- 
tinama pagal įnašą įgyvendinant šį tikslą arba mastą, kuriuo buvo 
sutrukdyta jį realizuoti. Tad Michelet grįžo prie herojinio romano 
siužeto suteikimo būdo kaip prie pasakojimo formos, kurią galima 
naudoti istoriniam procesui suteikiant kovos tarp esminės dorybės 
ir tūžmingos, bet laikinos ydos prasmę. 

Michelet pasirinko dualistinę pasakojimo taktiką. Jo nuomone, 
egzistavo tik dvi kategorijos, tinkamos atskiriems istorinio lauko 
esiniams suskirstyti. Kaip visose dualistinės minties sistemose, jo 
istoriografijos teorijoje neįmanoma istorijos procesą suvokti dia- 
lektiškai arba kaip laipsnišką žengimą trokštamo tikslo link. Istori- 
jos procesas - ydingų ir dorų jėgų - tironijos ir teisingumo, neapy- 
kantos ir meilės — kaitaliojimasis (kartais trumpam susijungiant, 
kaip kad pirmaisiais Prancūzijos revoliucijos metais) tam, kad pa- 
laikytų tikėjimą, kad įmanoma galutinė vienybė - žmogaus ir žmo- 
gaus, žmogaus ir gamtos, žmogaus ir Dievo. Pasiekdamas kraš- 
tutines žmogiškos vilties ribas, Michelet vaizdavosi aukščiausiojo 
simbolio, Metaforų Metaforos atradimą, kurią nekritiškai galima 
suvokti kaip Gamtą, Dievą, Istoriją, Individą ar Žmoniją apskritai. 

Kaip metaforos forma ir romantinis mitas funkcionuoja Miche- 
let istoriografijoje, galima pamatyti jo Prancūzijos revoliucijos isto- 
rijoje. Prancūzijos dvasią pirmais Revoliucijos metais jis aprašo 
metaforinių sutapatinimų seka, kur, apibūdinęs ją kaip šviesos at- 
siradimą iš tamsos, ima ją aprašinėti kaip „natūralaus“ brolybės 
siekimo impulso triumfą prieš ilgai jam besipriešinusias „dirbtines 
jėgas“; galiausiai aprašymą jis baigia tos dvasios kaip grynojo sim- 
bolizavimo simbolio kontempliacija. Prancūzija, rašė jis, „drąsiai 

žengia per tamsią [1789-1790 metų] žiemą link trokštamo, pasau- 
liui naują šviesą žadančio pavasario“. Bet, klausia Michelet, kas gi 
ta „šviesa“? Ir jis pats atsako, kad ji jau.nebe „miglotos laisvės mei- 
lės“, bet „gimtosios žemės vienybės“ šviesa (440). Žmonės „kaip 
paklydę vaikai [...] pagaliau surado savo motiną“ (441). 1789 metų 
lapkritį panaikinus provincinius luomus, apibendrino jis, buvo 
sugriauti visi suskirstymai, skyrę žmogų nuo Žmogaus, vyrą nuo 
moters, tėvą nuo vaiko, turtingą nuo vargšo, aristokratą nuo pras- 
čioko“. O kas liko? „Brolybė panaikino visas kliūtis, visos federa- 
cijos ėmė konfederuotis, ir sąjunga ėmė linkti į vienybę. - Daugiau 
jokių federacijų! Jos bevertės, dabar reikia tik vieno - Prancūzijos, 
ir ji pasikeitusi pasirodo šlovingąją liepą“ (441-442). 

Tada Michelet klausia: „Ar visa tai - stebuklas?“ O jo atsaky- 
mas, žinoma - „taip, ir pats didžiausias ir paprasčiausias iš ste- 
buklų, [žmogaus] sugrįžimas į gamtą“. Mat kadangi svarbiausias 
žmogaus prigimties pamatas yra socialumas, „prireikė viso išra- 
dimų prieš gamtą pasaulio, kuris sutrukdytų Žmonėms gyventi 
kartu“ (442). Visas ancien rėgime laikomas dirbtiniu natūralaus žmo- 
nių impulso susivienyti tarpusavyje barjeru. Visa apsunkinanti muitų, 
rinkliavos, mokesčių, įstatymų, taisyklių, svorių, matų ir pinigų 
struktūra, visa perpuvusi „rūpestingai skatinamo ir palaikomo“ 
varžymosi tarp „miestų, šalių ir korporacijų“ sistema - visos šios 
kliūtys, šios sienos per vieną dieną suskyla ir griūva (Ibid.). O kai 
jos suskyla, „Žmonės pamato vieni kitus, pastebi, kad jie panašūs, 
nustemba, kad taip ilgai galėjo nieko vieni apie kitus nežinoti, 
apgailestauja dėl beprasmio amžius juos skyrusio priešiškumo ir 
išperka jį žengdami susitikti ir apsikabinti, kad susilietų jų širdys“ 
(Ibid.). Nebelieka nieko daugiau, rašė Michelet, 


tik tas, kas kvėpuoja vienybės meile, [...] išnyksta net pati geografija. Žmonių 
jau nebeskiria jokie kalnai, upės ar barjerai. [...] Tokia galinga yra meilė. 
[...] Erdvė ir laikas, materialios sąlygos, kurioms pavaldus gyvenimas, nebe- 
egzistuoja. Prancūzijoje prasideda keista vita nuova, pakylėtas dvasios gy- 
venimas, visą Revoliuciją paverčiantis tarsi sapnu, vienu metu žaviu, o 
kitu —- siaubingu. Ji nebežinojo nei laiko, nei erdvės. [...] Nublanko visi anks- 
tesni simboliai, o išbandomi nauji nedaug teįgyja prasmės. Ar Žmonės 
prisiekia prie altoriaus, prieš Švenčiausiąjį Sakramentą, ar prie šalto ab- 
strakčios laisvės atvaizdo, tikrasis simbolis yra kur kitur. 

Šių švenčių grožis, didybė, amžinas žavesys grįstas tuo, kad simbolis 


yra gyvas. 
Žmogui simbolis yra žmogus. [444—445) 


Tada, kalbėdamas kartu ir už save, ir už žmones, tuo metu 
tikėjusius Revoliucija, Michelet rašė: 

Mes, ateities garbintojai, tikintys viltimi ir žvelgiantys į rytus; mes, 
luošos ir iškrypusios, kasdien vis nepakenčiamesnės praeities ištremti iš 
visų šventyklų; mes, iš kurių jos monopolija atėmė altorių ir šventyklą, 
dažnai nuliūstantys priimdami vienišą savo minčių komuniją, tą dieną 
mes turėjome šventyklą — šventyklą, kokios dar niekada nėra buvę! Ne 
kokią nors dirbtinę bažnyčią, bet visuotinę bažnyčią; nuo Vosgese iki 
Cėvenneso, nuo Alpių iki Pirėnų. | 

Be sutartinių simbolių! Tik gamtą, tik protą, tik tiesą! [450-451] 


Visa ji buvo, sakė jis, „tobuliausiai suvienyta didžiausia įvairo- 
vė“ (452). 

Savo istorijoms Michelet suteikė atsivėrimo, nuo tamsos jėgų 
išsivaduoti besiveržiančios dvasinės galios išsilaisvinimo, atpir- 
kimo siužetą. O savo, istoriko, tikslą jis suprato kaip to, kas atpirkta, 
saugojimą. Knygoje Liaudis, parašytoje 1846 metais, savo istorinio 
vaizdavimo sampratą jis apibūdino taip: „Tebus tai mano įnašas į 
ateitį, kad aš, nors ir nepasiekiau, bet išryškinau istorijos tikslą, 
kad pavadinau taip, kaip niekas dar nevadino. Thierry pavadino 
ją pasakojimu, o Guizot - analize. Aš pavadinau ją prisikėlimu, ir šis 
vardas išliks“ (citata iš Stern, Varieties, 117). Ši istorijos kaip „pri- 
sikėlimo“ samprata taikoma tiek siužeto, kurį turėjo perteikti įvai- 
rios Michelet parašytos istorijos, struktūrai, tiek jose naudojamoms 
aiškinimo strategijoms. Ji lemia ir Michelet istorijų turinį, ir jų for- 
mas. Ji yra jų aiškinimo ir vaizdavimo „prasmė“. Anot Michelet, 
makroistorinis atomazgos momentas buvo pasiektas tuo Revo- 
liucijos tarpsniu, kai „liaudis“, išsklaidžiusi visas jai kliudančias 
prieš ją pakilusias jėgas, įgijo tobulą laisvę ir tobulą vienybę, todėl 
herojinio Revoliucijos etapo idealams traukiantis į iš pradžių juos 
rėmusių socialinių klasių ir politinių elitų šešėlį, jo istorijos veikalo 
tonas ėmė skambėti vis melancholiškiau, vis elegiškiau. 

Michelet karaliavo Prancūzijos istoriografijoje Liepos monarchi- 
jos laikotarpiu; jo Naujųjų laikų istorijos apybraiža (1828) Prancūzijos 

mokyklose buvo pripažintas Europos istorijos vadovėlis iki 1850 
metų, kai nauja reakcijos banga nubloškė liberalizmą į jo paties 
konservatyviąją fazę ir sugriovė vos prasidėjusią universitetinę 
Michelet karjerą. Jo Prancūzijos revoliucijos istorija (septynių tomų, 
išleista pačiame aistrų, kilusių tarp visų partijų prancūzų 1847—- 
1853 metais, įkarštyje) prasideda įvadinėmis pastabomis, kurių ele- 
giškas tonas susijęs su Michelet prisiminimais apie jo tėvo mirtį, 
ištikusią tuo metu, kai Michelet stebėjo lėtą Revoliucijos idealų 
mirtį. Jo istoriniai apmąstymai, anot jo, buvo rašomi „pačiomis 
baisiausiomis aplinkybėmis, galinčiomis susidaryti žmogaus gy- 
venime, tarp mirties ir kapo - kai pats rašantysis, išlikęs gyvas, bet 
pusiau miręs, teisėjauja byloje tarp dviejų pasaulių“ (Prancūzijos 
revoliucijos istorija, 14). Tad romantišką siužetą, kurį Michelet su- 
teikė Prancūzijos istorijai iki Revoliucijos, apima platesnis tragiškas 
žinojimas apie tolesnę jo žūtį. Šis tragiškos savojo laiko esmės su- 
pratimas davė Michelet dar vieną priežastį pretenduoti vadintis 
realistu. Šią situaciją jis visiškai tapatino su XVIII amžiaus devintojo 
dešimtmečio Prancūzijos padėtimi. 

Naujųjų laikų istorijos apybraiža baigiasi Revoliucijos išvakarėmis, 
lūžinėjimo būsenos, kurion tuo metu pakliuvo visa Prancūzijos 
visuomenė, apibūdinimu. Michelet ją aprašė šitaip: 

Visas pasaulis domėjosi liaudimi, mylėjo liaudį, rašė liaudžiai, Ia Bien- 
faisance ėtait de bon ton, on faisait de petites aumones et de grandes fėtes.* [395] 


Bet kol „aukštoji visuomenė“ nuoširdžiai vaidino „comėdie senti- 
mentale“, „didis pasaulio judėjimas“ toliau veikė ta kryptimi, kuri 
netrukus turėjo viską pakeisti. 


Tikrasis publikos numylėtinis Beaumarchais Figaro kasdien darėsi vis 
kandesnis, iš komedijos jis virto satyra, iš satyros - tragiška drama. Kara- 
liškoji šeima, Parlamentas, bajorija — visi sverdėjo nusilpę; pasaulis buvo 
kaip girtas [comme ivre]. [395-396] 


Pati filosofija apsirgo nuo Rousseau ir Gilbert'o „geluonies“. 


Jau „niekas nebetikėjo nei religija, nei nereligingumu, tačiau visi 


* Labdara buvo madinga, buvo dalijama nedidelė išmalda ir rengiamos didelės 
šventės (pranc.). 

norėjo tikėti; labiau užsispyrusios sielos inkognito patraukė ieškoti 
tikėjimo Cagliostro iliuzijose ir Mesmero statinėje“. Tačiau Pran- 
cūzija, kaip ir visa Europa, susipainiojo „begaliniame racionalaus 
skepticizmo dialoge: prieš Hume'o nihilizmą iškilo akivaizdus 
Kanto dogmatizmas; ir visur skambėjo didis poetinis Goethes bal- 
sas — harmoningas, nemarus ir abejingas. Suglumusi ir nerimo 
nukankinta Prancūzija visiškai nieko nesuprato. Vokietija suvai- 
dino mokslo epą; Prancūzija sukūrė socialinę dramą“ (396). Ko- 
miškas paskutinių senosios visuomenės dienų liūdesys (le triste 
comigue) kilo iš kontrasto tarp milžiniškų pažadų ir visiško Ža- 
dančiųjų nepajėgumo: „L'impuisance est le trait commun de tous 
les ministėres d'alors. Tous promettent, et ne peuvent rien“* (Ibid.). 

Komiška šitos susiskaldymo situacijos atomazga buvo pati Re- 
voliucija. Revoliuciją sukėlusi kova - tai „dviejų principų, dviejų 
dvasių, senos ir naujos, susirėmimas“ (Prancūzijos revoliucijos isto- 
rija, 22). Ir „naujoji“ dvasia, teisingumo dvasia, ateina „išpildyti, o 
ne panaikinti“ (Ibid.). Senoji dvasia, neteisybės dvasia, egzistavo 
tik tam, kad priešintųsi naujumo išsipildymui. Šis radikalios prieš- 
priešos principas Michelet įgalino Revoliuciją apibūdinti vienintele 
fraze: „Revoliucija yra ne kas kita, kaip aštri teisingumo reakcija 
prieš protekcijų valdžią ir malonės religiją“ (27). Revoliucija buvo 
apvertimas, absoliučios tironijos pakeitimas tobulu teisingumu. Bet 
šis apvertimas ne tiek paaiškinamas, kiek tiesiog taip apibūdi- 
namas. Tai buvo liaudies, kurios istorijoje Michelet pats uoliai visą 
laiką dalyvavo, „atpirkimas“. 

Dar vienas įvaizdis, Michelet pasitelktas Revoliucijai apibūdinti, 
buvo gimimo procesas. Bet šis įsivaizduojamas gimimas buvo vei- 
kiau gimimas atliekant cezario pjūvį nei natūralus. Jis rašė, kad 
kelionių metu dažnai eidavo pasivaikščioti į kalnus. Ant kalno 
viršūnės, iškilusios iš „žemės gelmių“, Michelet susimąstė: 

Kokios gi turėjo būti požeminės revoliucijos, kokios nenusakomos 
galybės turėjo susiremti žemės širdyje, kad paviršiuje iškiltų štai tokie 
jaudinantys, uolas persmeigę, marmurą sutrupinę kalnai? Kokios konvul- 
sijos, kokia agonija iš žemės vidurių išspaudė šią didingą dejonę! [28] 


* Visoms to meto įstaigoms būdinga bejėgystė. Žadama viskas, o jėgų nėra niekam 
(pranc.). 

Šie apmąstymai, rašė jis, jo širdyje pažadino beviltišką kartėlį, 
nes „gamta pernelyg priminė man istoriją“. O „istorija“ savo ruožŽ- 
tu priminė jam apie „teisingumą“, metų metus palaidotą tamsybės 
kalėjimuose: 


Teisingumas prieš tūkstantį metų pagimdė [krikščioniškos] dogmos 
kalną, iškėlė jį virš savo širdies ir, sugniužęs po jo svoriu, skaičiavo va- 
landas, dienas, metus, tiek daug prarastų metų - žinančiajam tai yra am- 
žinas ašarų šaltinis. Tas, kuris tarpininkaujant istorijai dalyvavo šioje ilgoje 
kankynėje, niekada nuo jos visiškai neatsigaus; kad ir kas atsitiktų, jis liks 
liūdnas; saulė, pasaulio džiaugsmas niekada jau jo nepamalonins - per 
ilgai jis gyveno sielvarte ir tamsoje; ir mano paties širdis sruvo krauju 
mąstant apie tą ilgą Žmonijos rezignaciją, romumą, kantrybę ir pastangas 
pamilti ją prispaudusį neapykantos ir piktžodžiavimo pasaulį. [Ibid.] 


Čia reikia atkreipti dėmesį į esminį Hegelio ir Michelet požiūrių 
į istoriją skirtumą. Viena vertus, Michelet iš tiesų neatsisakė įver- 
tinti įvairių istoriniame kraštovaizdyje įžvelgtų figūrų. Be to, isto- 
rinio proceso jis nelaikė iš esmės harmoningu vyksmu, žmonijai 
nuolat atskleidžiančiu gerumą ir palankumą. Kaip ir Ranke, į kovą 
istorinės egzistencijos aspektus. Tai —- dar vienas jo „realizmo“ 
ramstis. Bet kadangi šios dramos atomazga, jo nuomone, buvo 
periodas ir įvykių kompleksas, vis labiau praradę idealios žmo- 
giškos bendruomenės įkūnijimų statusą - masinė (anot jo, anarchis- 
tinė) Revoliucijos fazė, - esmiškai romantišką Michelet istorinio 
proceso suvokimą vis labiau temdė skausmingas supratimas, kad 
principas, pagal kurį galima konstruoti bendrą istoriją, tampa vis 
beprasmiškesnis. Jis ir toliau tvirtino tikįs Revoliucijos idealais ir 
tiek idealą, tiek šį tikėjimą pateisinančia visuomenės vizija, bet 1789 
metų įvykiams tolstant laike jo tonas skambėjo vis beviltiškiau. 

Istorinė situacija, iš kurios jis žvelgė į Revoliucijos periodą, si- 
tuacija, kai tironiškos jėgos dar kartą užvaldė tautinį ir tarptautinį 
gyvenimą, privertė jį vis ironiškiau suvokti istorijos procesą, jausti 
amžiną blogio ir socialinių suskirstymų sugrįžimą į Žmonių gyve- 
nimą. Bet šį blogio ir suskirstymų sugrįžimą jis vis dar atkakliai 
interpretavo kaip platesnės laiko perspektyvos požiūriu laikiną 
žmonijos būseną. Abejonė, kurią jam įkvėpė jo paties situacijos 

pažinimas, valios pastangomis buvo paversta vilties prielaida - iš 
tiesų ji buvo sutapatinta su viltimi. Jis galėjo sau tarti tai, ką jis sakė 
apie „liaudies“ situaciją Revoliucijos išvakarėse, kai pasaulis jai 
atrodė tamsiausiai: 


Neišsigąsk abejonės. Ta abejonė jau yra tikėjimas. Tikėk, vilkis! Tei- 
singumas, nors ir vėliau, vis tiek ateis; jis ateis teisti dogmą ir pasaulį. Ir ta 
Teismo diena vadinsis Revoliucija. [30] 


Taigi romantinė viso istorinio proceso struktūra liko nepaliesta. 
Tragiškos ir ironiškos situacijos galėjo būti joje įkomponuotos kaip 
viso proceso fazės, kurias niekais pavers Revoliucijos ugnis, 0 jo 
istorijos skirtos jos gyvybei palaikyti. 

Priešingai nei Herderis, istoriją laikęs laipsniška žmonijos trans- 
formacija iš vieno unikalaus konkretybių komplekso į kitą, Mi- 
chelet ją laikė ilgai augančios, žmoniją į dvi priešiškas stovyklas 
perskeliančios įtampos sukeltų kataklizminių apsivertimų seka. Šių 
apsivertimų metu netikrą teisingumą pakeičia tikras teisingumas, 
nepastovią meilę pakeičia tikra meilė, o klaidingą meilės religiją, 
krikščionybę, tironę, „pasaulį užtvindžiusią kraujo jūra“, pakeičia 
jos tikroji antitezė, Revoliucijos dvasia (31). Ir jo tikslas, Michelet 
žodžiais tariant, buvo liudyti teisybę apie karalių ir kunigų liaup- 
sintojus, „paskandinti klaidingą istoriją ir samdytus žudynių liaup- 
sintojus, kad nutiltų jų meluojančios lūpos“ (33). 

Senosios monarchijos simbolis buvo, anot Michelet, Bastilija; ji 
simbolizavo ironišką situaciją, kai „maloningoji valdžia“ rodė savo 
„gerą prigimtį“, savo favoritams pagal užgaidą, o teisingumo prie- 
šams už pinigus dalindama lettres de cachet. Baisiausias iš senojo 
režimo nusikaltimų - pasmerkti žmones egzistencijai, kuri nebuvo 
nei mirtis, nei gyvenimas, „o tarpinė būsena tarp gyvenimo ir mir- 
ties: negyvas, palaidotas gyvenimas“, pasaulis, „aiškiai sukurtas 
užmarščiai“, Bastilija. Būtent šį palaidotą gyvenimą Revoliucija 
iškėlė paviršiun ir pakvietė teisti. Revoliucija buvo politinis ir mo- 
ralinis visko, kas gera ir žmogiška, ką „palaidojo“ senasis režimas, 
prisikėlimas. 

Šitaip įsivaizduota Revoliucija buvo atminties, kitaip sakant, „is- 
torijos“ kerštas už savo nuožiūra vykdytą gyvų žmonių aukojimą ir 

mirusiųjų teisių niekinimą. Bastilijoje žmones ne paprasčiausiai 
nužudydavo, rašė Michelet; juos (Michelet tai atrodė dar baisiau) 
paprasčiausiai „pamiršdavo“. 

Pamiršti! Koks siaubingas žodis! Kad siela pražūtų tarp sielų! Ar Dievo 
sukurtas gyvenimui neturi teisės gyventi bent mintyse? Koks mirtingasis 
net ir patį kalčiausiąjį drįstų pasmerkti šiai baisiausiai iš mirčių — likti 
amžiams užmirštam? [73] 

Bet pastraipoje, atskleidžiančioje paties Michelet istoriko už- 
duoties šventumo sampratą, jis tvirtina: 


Ne, netikėkite tuo. Niekas nepamiršta - nei Žmogus, nei daiktas. Kas 
kartą jau buvo, negali būti šitaip sunaikintas. Pačios sienos nepamiršta, 
net grindinys taps mūsų sąjungininku ir išduos ženklus bei garsus, net 
oras nepamirš. [Ibid.) 


Užuot pasidavęs ironiškai paties gyvenimo kaip kalėjimo kon- 
templiacijai, Michelet imasi „prisiminti“ gyvus mirusiuosius ir 
Revoliucijos idealus, kurių tikslas buvo grąžinti gyviems mirusie- 
siems jų vietą tarp gyvųjų. 

Revoliucijos išvakarėse, kaip ir pasaulyje, kuriame Michelet te- 
ko gyventi Napoleonui III vėl pažeminus revoliucinius idealus, 
„pasaulis buvo pilnas kalėjimų, nuo Spielbergo iki Sibiro, nuo 
Spandau iki Sen Mišelio kalno. Pasaulis buvo kalėjimu!“ (Ibid.). Ir, 
rašydamas Revoliucijos kilimo istoriją, Michelet įsijautė ir atgaivino 
liaudies judėjimą, netrukus pratrūkusį įniršiu dėl atminties ir paties 
gyvenimo paniekinimo: 


Nuo kunigo iki karaliaus, nuo Inkvizicijos iki Bastilijos kelias yra tiesus, 
bet ilgas. Šventoji, šventoji Revoliucija, kaip lėtai tu ateini! - Aš, laukęs 
tavęs jau tūkstantį viduramžių metų, - ar aš turiu laukti dar ilgiau? - O! 
kaip lėtai slenka laikas! O! Kaip aš skaičiavau valandas! Ar tu niekada 
neateisi? [79] 


Ir kai moterys ir vaikai žengė prie Bastilijos išvaduoti ten kalin- 
čių savo vyrų, sūnų, mylimųjų ir brolių, Michelet ištrūko džiaugs- 
mo šūksnis: „Prancūzija, tu išgelbėta! Pasauli, tu išgelbėtas!“ 

Šio išgelbėjimo rezultatas - visų skirtumų tarp žmonių: tarp 
vyrų ir moterų, jaunų ir senų, turtingų ir vargšų, - panaikinimas, 
tautą galutinai pavertęs liaudimi. Šį tobulos integracijos būvį sim- 

bolizuoja Žana d'Ark: „Vėl danguje regiu savo jaunatvišką žvaigž- 
dę, į kurią taip ilgai dėjau viltis - Žaną d'Ark“. Bet po to, kitame iš 
šių lyrinių proveržių, žeidžiančių protą ir mokslą, bet ne metaforą, 
Michelet nurodo: „Koks skirtumas, jei mergina pakeisdama lytį 
tampa jaunuoliu, Hoche, Marceau, Joubertu ar Kleberu“ (Ibid.). 

Apimtas savo vaizduojamų įvykių entuziazmo, Michelet iš- 
tirpdo bet kokį skirtumų tarp Žmonių, institucijų ar vertybių jaus- 
mą. Jo metaforinis iš pažiūros visai skirtingų dalykų sutapatinimas 
visiškai nepaiso skirtumų tarp dalykų jausmo, visų pirma suteikian- 
čio galimybę vartoti metaforą. Visus skirtumus suardo jo visumos 
vienybės matymas. Tad, rašė Michelet, „karingiausi iš Žmonių“ 
tapo „taikos pranašais“; ir „Malonė, kurios vardu mus spaudė 
tironija, pasirodė deranti, tapati Teisingumui“. Revoliucija, su- 
vokiama kaip procesas, sakė jis, yra ne kas kita, kaip „lygybės 
reakcija, sunkus Amžinojo Teisingumo artėjimas“; savo esme jis 
yra „tikroji Meilė, tapati Malonei“ (80). 

Tokie vienos abstrakcijos suplakimai su kita nėra dialektiškai 
pagrįsti; jie tiesiog teigiami. Bet Michelet jas patyrė ne kaip ab- 
strakcijas ar samplaikas, o tik kaip vienos esmės, kuri yra istorijos 
turinys ir kartu reikalas, vardan kurio Michelet dirba istoriko dar- 
bą, atpažinimą. „Meilė“ ir „Malonė“ jam buvo „Teisingumas“, kurį 
jis vadino savo tėvu, ir „Teisė“, kurią vadino savąja „motina“. Bet 
netgi teisingumas ir teisė jam atrodė esą pernelyg atskiri, tad ga- 
liausiai jis juos sutapatino su Dievu („jūs, kurie esate ne kas kita, 
kaip Dievas!“) (Ibid.). 

Taigi galiausiai Dievas palaiko Michelet jo istorijos tarnyboje ir 
užtikrina jo objektyvumą, kuris yra ne kas kita, kaip kita „Tei- 
singumo“ ir „Malonės“ forma. Baigdamas savo Prancūzijos revo- 
liucijos istorijos įvadą, Michelet kreipiasi tiesiai į Dievą, kaip kad 
anksčiau jis kreipėsi į „Revoliuciją“: 

Ir kadangi tu esi Teisingumas, tu remsi mane šioje knygoje, kurioje 
mano kelią ženklina mano širdies jausmai, 0 ne asmeniniai interesai ar 


kokios nors žemiškos mintys. Tu būsi man teisingas, ir aš būsiu toks visam 
kam. Kam gi aš visa tai rašyčiau, jei ne tau, Amžinasis Teisingume? [Ibid.) 


Taigi akivaizdu, kad Michelet darbų tonas ir požiūris kuo ryš- 
kiausiai skiriasi nuo „realistiškesnio“ jo kolegos Vokietijoje požiūrio 

ir tono, nuo blaivaus proto Rankes, kuris užsispyręs tvirtino neno- 
rįs nei „teisti“ praeities, nei leisti įstatymų ateičiai. Tačiau „objekty- 
vumo“ aspektu Michelet ir Rankes skirtumai yra veikiau paviršu- 
tiniški nei tikri. Jie kyla iš fakto, kad meilės, malonės ir teisingumo 
principai, suteikę pagrindinius bruožus Michelet požiūriui į isto- 
rijos tyrimus, buvo iškelti ir akivaizdžiai įsikūnijo jo „tautos, liau- 
dies ir Revoliucijos“ principuose, o Ranke juos tik besąlygiškai 
gerbė ir sutapatino su „valstybe, bažnyčia ir susiklosčiusia visuo- 
menės tvarka“. Michelet nė kiek ne mažiau nei Rankei rūpėjo pa- 
vaizduoti praeitį teisingai, vientisą ir su visomis jos detalėmis; bet 
jis tikėjo, kad istoriją galima rašyti be jokių „asmeninių sumetimų“ 
ir nesivadovaujant jokiomis „žemiškomis mintimis“, o paprasčiau- 
siai „einant keliu, kurį ženklina jo širdies jausmai“. Ranke skelbėsi 
besivadovaująs troškimu pakilti virš tokių „jausmų“, tačiau tai 
neturėtų paslėpti fakto, kad jo paties istorijose asmeninio prie- 
lankumo ar šališkumo tendencijos ne mažiau ženklios nei Michelet 
darbuose. Svarbu tai, jog abu istorikai elgėsi kaip Žmonių padermės 
atminties saugotojai nuo tironijos, kuri gali pasikėsinti į atmintį, 
sistemingai užgniauždama tiesą. 

Istoriko užduotį Michelet suvokė lygiai taip pat kaip tų moterų, 
kurios žengė prie Bastilijos atstatyti „užmirštų“ kalinių teisių. Isto- 
rikas, vieną iš savikritiškiausių akimirkų prasitarė Michelet, „nėra 
nei Cezaris, nei Klaudijus, bet dažnai savo svajose jis mato savo 
būvį apverkiančią ir apraudančią minią tų, kurie dar nemirė, kurie 
norėtų atgyti [gui voudraient revivre|“ (fragmentas, Michelet pa- 
rašytas 1842; cit. in Barthes, 92). Šie mirusieji prašo ne vien tik 
„urnos ir ašarų“, ir nepakanka tik atkartoti jų „atodūsių.“ Jie rei- 
kalauja, sako Michelet, 

Oidipo, išspręsiančio jiems jų pačių mįslę, kuri jiems atrodo beprasmė, to, 
kuris paaiškins jiems jų žodžių, jų veiksmų, jiems patiems nesuprantamų, 
prasmę. [Ibid.) 

Atrodytų, čia teigiama, kad istorikas, rašantis mirusiųjų vardu, 
ir rašo mirusiesiems, o ne kokiai nors gyvai dabarties ar ateities 
auditorijai. 

Bet tuomet Michelet dar kartą pakeičia įvaizdį ir Oidipą pakei- 
čia Prometėjumi. Kaip Prometėjas, istorikas mirusiesiems atneš 

ugnį, pakankamai karštą ledui, kuriame „buvo įšaldyti“ jų „balsai“, 
ištirpdyti, ir mirusieji „dar kartą prabils“ apie save. 

Bet net ir to negana. Istorikas privalo išgirsti ir suvokti „žodžius, 
kurie niekada nebuvo ištarti, žodžius, kurie pasiliko [mirusiųjų] 
širdžių bedugnėse“. Tad pagaliau istoriko užduotis yra „prakal- 
binti istorijos tylą, baisias vargonų gaidas [points d'orgue], jau dau- 
giau niekada neskambėsiančius pačius tragiškiausius jos tonus“. 
Tik kai mirusiųjų balsai ir jų tyla bus atkurti gyventi, 


mirusieji ramiai ilsėsis kapuose. [Tuomet] jie ims suprasti savo likimą, 
sumoduliuos savuosius disonansus švelnesne harmonija ir labai švelniai 
ištars sau paskutinius Oidipo žodžius: „Būkit laimingi visais ateisiančiais 
laikais.“ Šešėliai pasveikinti ir nuraminti. Jie leidžia uždaryti savo urnas. 
[...] Brangią užmirštų laikų urną neša istorijos šventikai ir taip pamaldžiai, 
taip švelniai rūpestingai perduoda! [...] Tarsi jie neštų savo tėvo arba savo 
sūnaus pelenus. Savo sūnaus? Bet ar ne savo pačių? [Ibid.) 


1872 metais, savo gyvenimo pabaigoje, XIX amžiaus istorijos (II, 
11) įžangoje Michelet vėl kalba apie istoriko, mirusiųjų „atminties“ 
saugotojo, vaidmenį. 


Žinoma, kiekvienas mirusysis palieka šiek tiek turto, savo atminimą ir 
reikalauja, kad kas nors juo rūpintųsi. Tuo, kuris neturi draugų, turi pa- 
sirūpinti magistratas. Mat įstatymas, teisingumas patikimesnis nei visas 
mūsų užmaršus švelnumas, mūsų ašaros, taip greit nudžiūstančios. 

Šis magistratas yra Istorija. [...] Šios Istoriko pareigos nepamečiau iš 
akių per visą savo karjerą. Taip daugeliui per greit pamirštų mirusiųjų 
suteikiau pagalbą, kurios prireiks ir man pačiam. 

Aš iškėliau juos antram gyvenimui. [Cit. in Barthes, 91] 


Tokia istoriko pareigos samprata jokiu būdu neprieštaravo Mi- 
chelet minčiai, kad istorikas būtinai turi būti „aiškiai ir aktyviai 
šališkas, palaikyti teisę ir tiesą“. Netikęs šališkumas istorijoje atsi- 
rado tada, kai istorikai ėmė rašyti baimindamiesi ar tikėdamiesi 
užsitarnauti įsigalėjusių autoritetų palankumą. Garbingiausias is- 
torikas, 1856 metais savo Prancūzijos istorijos išvadose tvirtino 
Michelet, privalėjo nustoti „gerbti“ tam tikrus Žmones ir tam 
tikrus dalykus, kad galėtų tapti pasaulio teisėjas ir gelbėtojas. 
Tačiau šis pagarbos praradimas istorikui leistų įžvelgti, kokiu 
laipsniu „dans Vensemble des siėcles et Uharmonie totale de la vie de 

Uhumanitė'*, „faktas ir teisė ilgainiui ima sutapti ir nebeprieštarauja 
vienas kitam“. Bet, perspėjo jis, 

sustoti ties detalėmis, ties konfliktu, tuo fatališku istorijos filosofijos opiu- 
mu, ties šios netikros taikos pasiekimais, reiškia gyvenime pasėti mirtį, 


užmušti istoriją ir moralę ir tarti abejingos sielos tonu: „Kas yra bloga? O 
kas gera?“ [90] 


Michelet atvirai pripažino „moralinę“ savo darbo orientaciją, 
bet jo tyrimai, tvirtino jis, leido jam pamatyti tikrąją nagrinėjamų 
amžių „fizionomiją“, ir jis bent jau pateikė jų „une impression vraie. 

Michelet cituoja Vico kaip mąstytoją, pateikusį teoriją apie są- 
monės ir visuomenės sąveiką, pagal kurią vien tik visuomeninių 
formų sekos faktą galima svarstyti kaip providencinį, tačiau visai 
sekuliarios prigimties procesą. Vico teorija Michelet įgalino visas 
regimas formalias bendrijas suskaldyti į atskirybes ir po to grynai 
metaforine kalba iš esmės apibūdinti tiek šių atskirybių, tiek jas 
apimančių didesnių procesų prigimtį. Rankes įtarumas bet kokių 
plačių užmojų teorijų atžvilgiu vertė jį susilaikyti nuo prasmės ir 
formavusias visuomenės ir kultūros formas, šias formas jis naudojo 
kaip istorijos prasmės apskritai standartą. Tad šiedu istorikai, taip 
panašiai įsivaizdavę istorinį lauką ir jo procesus, buvo linkę juos 
apibūdinti alternatyviais būdais, leidžiančiais jiems išvengti iro- 
nijos grėsmės. 

Michelet pasirinko metaforinį būdą ir istorijai suteikė herojinio 
romano pavidalą, kadangi jo viso istorijos proceso rišlumo jausmą 
palaikė tikėjimas unitoniniu jo sudėtinių dalių pobūdžiu. Michelet 
suvokė Vico bet kokios specifinės istorinės žmogiškos tikrovės 
sampratos esmę, būtent, kad jėgos, kurias reikia nugalėti siekiant 
visuomenės ar sąmonės pažangos, pačios tampa būsimos naujos 
visuomenės ar sąmonės medžiaga. Savo Naujojo mokslo vertimo 
įvade, pavadintame „Principes de la philosophie de Y'histoire“, 
Michelet aiškino, kad tikėjimą providencine istorinio proceso pri- 
gimtimi užtikrina ne tik įsitikinimas, bet ir pati visuomenė: 


* Amžių tėkmėje ir visiškoje žmonijos gyvenimo harmonijoje (pranc.). 

[Visuomenės] sandaros stebuklas toks - kiekvienos iš savo revoliucijų 
metu pačiame ankstesnės santvarkos sugedime ji randa naujų, ją išgelbėti 
galinčių elementų. Tad tiesiog būtina jai priskirti Žmogaus protą pra- 
lenkiančią išmintį [-...] [au-dessus de Vhomme]. [xiv] 


Ši „išmintis“ mus valdo ne pagal „pozityvius dėsnius“, tęsė jis, 
ji išsilaiko reguliuodama „įpročius, kurių mes laikomės savano- 
riškai“. Taigi, daro išvadą Michelet, pagrindinis istorinio supra- 
timo principas grįstas Vico Naujajame moksle išdėstytomis idėjomis: 
patys Žmonės socialinį pasaulį padarė tokį, koks jis yra [tel gu'il est]; bet 


šis pasaulis neką mažiau yra ir proto, dažnai prieštaraujančio atskiriems 
žmonių išsikeltiems tikslams ir visuomet už juos aukštesnio, kūrinys. [xlv] 


Toliau jis vėl vardija viešas gėrybes (atsiradusias iš privačių 
interesų užmačių), ženklinančias Žmonijos pažangos kryptį nuo 
laukinio iki civilizuoto būvio, ir baigia pastaba, kad „netgi tuomet, 
kai tautos bando susinaikinti, jos nariai išsiblaško po vieną [...] ir 
visuomenės feniksas atgimsta iš jų pelenų“ (xlvi). 

Šis fenikso įvaizdis svarbus, nes, teigdamas amžiną sugrįžimą, 
jis išduoda užkoduotą antiprogresyvistinę tendenciją, būdingą 
kiekvienai aiškaus dialektinio jausmo nepersmelktai tropologinio 
aiškinimo sistemai. Metaforinis būdas skatina istorinio proceso 
sampratos išsigimimą į „formų chaosą“, kuriame ima blankti tikė- 
jimas metaforiniu istorijos integralumu. Kai įsitvirtinant antire- 
voliucinėms jėgoms Michelet tikėjimas teisės ir teisingumo triumfu 
ėmė nykti, neliko nieko kita, kaip pasinerti į melancholiškus idealo, 
kurio pradinį triumfą jis aprašė savo ankstyvosiose istorijose, pra- 
laimėjimo apmąstymus. 

Dabar galima nusakyti pagrindinius Herderio ir Michelet is- 
torijos sampratų skirtumus. Istoriniame lauke esančius objektus 
Herderis apibūdindavo metaforiškai, tada sinekdochiškai šį lauką 
integruodavo organicistiškai aiškindamas ir suteikdamas komišką 
siužetą. Michelet pradėdavo taip pat, bet tame lauke įžvelgtus 
integravimosi modelius jis pateikdavo iš ironiško žinojimo apie jų 
pamirštamą ir laikiną prigimtį perspektyvos. Į prancūzų liaudies 
kovos prieš tironiją ir socialinį suskirstymą bei pirmais Revoliuci- 
jos metais pasiektos tobulos vienybės „herojinį romaną“ Michelet 

žvelgė vis giliau suvokdamas, kad kliudančios jėgos atgimė ir (bent 
jau laikinai) laimėjo. Michelet ir toliau rašė istoriją, gindamas tei- 
siuosius ir nekaltuosius, bet žinojimas, kad trokštamas tikslas dar 
nepasiektas, vis labiau sunkino jo pasišventimą jiems, darė jo darbą 
vis „realistiškesnį“. Priešingai nei Herderis, pajėgęs tikėti, kad kiek- 
vieno istorinio konflikto atomazga yra pageidautina vien jau dėl 
to, kad ji yra atomazga, Michelet pripažino, kad istorikas turi užim- 
ti poziciją už ar prieš įvairiuose istorinės dramos veiksmuose vei- 
kiančias jėgas. Į istorinio lauko veikėjus ir veiksnius jis pats žvelgė 
ironiškai; gerus jis skyrė nuo blogų, nors ir vadovavosi viltimi, kad 
jų atstovų konfliktas baigsis gerųjų jėgų triumfu, kaip kad, jo nuo- 
mone, atsitiko 1789 metais Prancūzijoje. Menamas jo metodo „rea- 
lizmas“ rėmėsi jo troškimu metaforomis persunkta kalba apibū- 
dinti abiejų tipų jėgų atstovus istoriniame procese. Priešingai nei 
jo XVIII amžiaus pirmtakai, Michelet savo, istoriko, pašaukimą 
suvokė kaip mirusiųjų prisiminimo sergėjimą, nepaisant to, ar jie, 
jo nuomone, buvo geri, ar blogi, ir siekiant galiausiai tarnauti teisin- 
gumui, kurio vardu pats istorikas galų gale išvaduos geruosius iš 
žmonių užmaršties „kalėjimo“. 

Nors Michelet laikė save liberalu ir istoriją rašė taip, kad ji būtų 
naudinga liberalizmui, kaip jis jį suprato, iš tikrųjų ideologinė jo 
istorijos sampratos potekstė yra anarchizmas. Iš to, kaip jis Pran- 
cūzijos revoliucijos istorijoje apibūdina būvį, kurį prancūzų liaudžiai 
pavyko pasiekti 1789 metais, aišku, kad idealiu jis laikė tokį būvį, 
kai visi Žmonės natūraliai ir spontaniškai susivienija į panašiai 
jaučiančių ir panašia veikla užsiimančių bendrijas, kurioms ne- 
reikia jokio formalaus (ar dirbtinio) vadovavimo. Idealus žmonijos 
būvis - kai visi dalykų skirtumai, dalykų ir jų reikšmių skirtumai 
išnyksta gryname simbolyje, jo žodžiais tariant, vienybėje, visiškoje 
malonėje. Bet koks Žmonių suskirstymas laikomos priespauda, 
kurią siekia panaikinti teisingieji ir dorybingieji. Įvairios tarpinės 
bendrijos, valstybės; tautos, bažnyčios ir pan., kurias Herderis laikė 
esminio žmonių bendruomeniškumo apraiškomis, o Ranke - prie- 
monėmis susivienyti, Michelet nuomone, buvo trokštamos anar- 
chijos būsenos, vienintelės reiškiančios pasiektą tikrą žmoniškumą, 
kliūtys. 

Turint omeny šią Michelet vienintelės galimos idealios žmonių 
bendruomenės formos sampratą, neatrodo, kad kokią nors isto- 
rijoje aptinkamą socialinės organizacijos formą jis būtų galėjęs įver- 
tinti kaip bent jau iš tolo panašią į idealą. Herderį pati jo istorijos 
sampratos logika privertė viską toleruoti, nieko nekritikuoti ir viską 
šlovinti vien jau už tai, kad tai įvyko, o Michelet sampratos logika 
neleido jam rasti nieko dora kur nors kitur, kaip vieninteliame susi- 
vienijimo momente, kurį jis manė įžvelgęs vieninteliais - 1789 — 
Prancūzijos istorijos metais. Tad galiausiai jis galėjo šlovinti asme- 
nis, kuriuos laikė idealui tarnaujančiais kariais, ir paskirti savo 
gyvenimą tam, kad papasakotų jų istoriją tokiu tonu ir būdu, kuris 
idealui skintų kelią ateityje. Bet pats idealas niekada negalėjo būti 
įgyvendintas laike, istorijoje, nes jis buvo toks pat trumpalaikis, 
kaip ir jam įgyvendinti būtinai reikalinga anarchija. 


IV SKYRIUS 


Ranke: istorinis realizmas 
kaip komedija 


S Įvadas 


Pastraipoje, tapusioje istoriografo profesijos tikratikystės kanonu, 
prūsų istorikas Leopoldas von Ranke savo sukurtą istorinį metodą 
apibūdino priešpriešindamas jį sero Walterio Scotto romanų vaiz- 
davimo principams. Ranke buvo sužavėtas Scotto riterių epochos 
paveikslais. Jie įkvėpė jam troškimą geriau pažinti šį amžių, dar 
betarpiškiau jį patirti. Tai jį atvedė prie viduramžių istorijos šalti- 
nių, ano laikotarpio dokumentų ir amžininkų pasakojimų apie to 
meto gyvenimą. Jis apstulbo atradęs, kad Scotto paveikslai ne tik 
didžia dalimi buvo fantazijos vaisius, bet ir kad tikrasis viduramžių 
gyvenimas buvo kur kas labiau kerintis nei bet koks jį aprašantis 
romanas. Ranke atrado, kad tiesa keistesnė ir neprilygstamai pa- 
trauklesnė už fikciją. Tad jis nusprendė ateityje apsiriboti tik do- 
kumentų patvirtintų faktų vaizdavimu, užgniaužti savo sentimen- 
talios prigimties „romantiškus“ impulsus ir rašyti istoriją taip, kad 
būtų perduota tik tai, kas tikrai įvyko praeityje. Šis romantizmo 
atmetimas pagrindė Rankes realistinės istoriografijos šaką, kurią, 
Meineckei išpopuliarinus šį terminą, imta vadinti „istorizmu“, — 
jis iki šiol tebėra sektinas pakankamai realistinės ir profesionaliai 
sąmoningos istoriografijos modelis. 

Tačiau Rankes istorijos samprata buvo pagrįsta ne vien tik roman- 
tizmo atmetimu. Jis taip pat atsiribojo nuo apriorinio Hegelio filoso- 
favimo, fizikiniuose moksluose ir pozityvistinėse to meto socialinių 

teorijų mokyklose vyraujančių mechanicistinių aiškinimo principų ir 
oficialaus religinių tikėjimų dogmatizmo. Trumpai tariant, Ranke at- 
metė viską, kas istorikui trukdė istorinį lauką suvokti visiškai betar- 
piškai, konkrečiai ir gyvai. Pakankamai realistiniu istoriniu metodu 
jis laikė operacijas, kurios liko sąmonei atmetus to laiko romantinio 
meno, pozityvistinio mokslo ir idealistinės filosofijos metodus. 

Tai nereiškia, kaip kad mano kai kurie Rankes interpretatoriai, 
jog jo objektyvumo samprata buvo artima naiviam empirizmui. 
Pasaulėžiūra, nuo tada vadinama istorizmu, kur kas sudėtingesnė. 
Ši pasaulėžiūra grįsta keletu specifiniams Rankes laikų akademinės 
bendruomenės sektoriams būdingų prielaidų. Kad išryškinčiau sa- 
vitą tuo metu jos propaguotą „realizmo“ sampratą ir kad atskirčiau 
ją nuo romantinės, idealistinės ir pozityvistinės sampratų, kurioms 
ji buvo priešpriešinama, vadinsiu ją „doktrininiu realizmu“, mat 
realizmą ji laiko pažiūromis, kai nesiremiama jokiomis išanksti- 
nėmis prielaidomis apie pasaulio ir jo procesų prigimtį ir mano- 
ma, kad tikrovę galima „realistiškai“ pažinti sąmoningai ir nuosek- 
liai atmetant išskirtinai moderniesiems menui, mokslui ir filosofijai 
būdingas formas. 


S Epistemologiniai Rankes istorinio metodo pagrindai 


Dažnai atkreipiamas dėmesys į tai, kad Rankes istorinio aiškinimo 
ir vaizdavimo samprata galutinai susiformavo apie 1850 metus ir 
likusius trisdešimt metų ji daugiau nebebuvo reikšmingai keičiama 
ar plėtojama (tiesą sakant, išryškėjo degeneravimo į mechaniškai 
taikomą sistemą tendencija). 1848-1851 ir 1870-1871 metų revoliu- 
cijos jo iš esmės nepaveikė, nepasiūlė jam minties apie XIX amžiaus 
ketvirtajame ir penktajame dešimtmečiuose po beveik du tūkstant- 
mečius trukusių kovų Europoje susiformavusios socialinės ar kul- 
tūrinės sistemos silpnumą ar esminius jos trūkumus. Kaip gana 
aiškiai įžvelgė Droysenas, šlovindamas Rankę 1868 metais, niekas 
neaptemdė jo komiškos vizijos. | 
Savo knygos Romanų ir germanų tautų istorija nuo 1494 iki 1514 
metų, pasirodžiusios 1824 metais, įžangoje Ranke teigė, kad jo tikslas 

buvo papasakoti šių tautų „vienovės“ istoriją (Stern, 56-57). Bet, 
tvirtino jis, ši vienovė gali būti surasta tik apsvarstant kiekvieną iš 
jų atskirai. Jis pripažino, kad toks susitelkimas ties „atskirybėmis“ 
jo pasakojimą gali paversti „šiurkščiu, nepakankamai rišliu, blan- 
kiu ir varginančiu“. Bet pasiekti „kilnųjį idealą“, link kurio kilo jo 
darbas, pavaizduoti „Žmogui visiškai suprantamą, vientisą ir į kitus 
nepanašų įvykį“ galima tik judant nuo konkretybės prie bendrybės, 
o ne atvirkščiai (57). Vėliau, ketvirtajame dešimtmetyje, rašytame 
fragmente jis plėtojo mintį, kad tėra „du visiškai sekuliariai žmo- 
gaus sąmonei prieinami keliai pažinti žmogišką veiklą“: einantis 
„per konkretybės suvokimą“ ir vedantis „per abstrakciją“. Pirma- 
sis, anot jo, yra „istorijos metodas“, antrasis — filosofijos 
(58-59). Be to, jis nurodė dvi, jo manymu, būtinas „savybes“, be 
kurių niekas negali tikėtis tapti istoriku: meilę „konkretybei var- 
dan jos pačios“ ir priešiškumą „išankstinių idealų“ autoritetams 
(59). Tik „apmąstant konkretybę, pasimatys [...] bendra pasaulio 
raidos eiga“ (Ibid.). 

Tačiau šios raidos eigos neįmanoma aprašyti „universaliomis 
sąvokomis“, kurias teisėtai naudoja filosofai: „Istorijos užduotis — 
stebėti šį gyvenimą, neapibūdinamą Viena mintimi ar Vienu žo- 
džiu“ (60). Tuo pat metu negalima paneigti, kad pasaulis pateikia 
įrodymų, jog jį valdo dvasinė galybė, kurioje galų gale istorinės 
atskirybės atras savo, kaip visumos dalių, vienybę (Ibid.). Šios „dva- 
sios“ buvimas pagrindė tikėjimą, kad istorija yra kai kas daugiau 
nei „brutalios jėgos“ spektaklis. O šios dvasios prigimtį pamatyti 
gali tik religinė sąmonė, į kurią negalima kreiptis sprendžiant spe- 
cifines istorinės problemas. Bet sutaurinta šio religinio suvokimo 
forma reikalinga tam, kad būtų tinkamai įvertintos visumos dalys 
ir šių dalių santykis su visuma. Kaip septintajame dešimtmetyje 
Ranke rašė viename fragmente, „konkretybių, netgi vienintelės de- 
talės tyrimas vertingas, jeigu tik gerai atliktas. [...] Bet [-..] speciali- 
zuotas tyrimas taip pat visuomet turi būti susietas su platesniu 
kontekstu. [...] Galutinis, dar nepasiektas tikslas visuomet lieka 
suprasti ir išdėstyti žmonijos istoriją“ (61). 

Specializuoti tyrimai, žinoma, gali užtemdyti viso istorinio pro- 
ceso vienovę, bet nėra jokio reikalo, tvirtina Ranke, „būgštauti, kad 

galų gale mes liksime su miglotais apibendrinimais, kuriais tenki- 
nosi ankstesnės kartos“. Iš tiesų: 

Po to, kai stropiai ir produktyviai atliekami istoriniai tyrinėjimai, kurių 
buvo imtasi visur, pasirodė sėkmingi ir veiksmingi, tokių apibendrinimų 
daugiau piršti nebegalima. Taip pat negalime ir grįžti prie tų abstrakčių 
kategorijų, kuriomis įvairiais laikais tenkinosi žmonija. Sukaupti istoriniai 
dokumentai ir paviršutiniški žmonių charakterio ir moralės įvertinimai 
lygiai taip pat negali nuvesti į nuodugnų ir patenkinantį pažinimą. [62] 


Tad istorinį darbą vienu metu reikia plėtoti dviejuose lygme- 
nyse: „tirti istorinius įvykius veikiančius faktorius ir suprasti uni- 
versalius jų santykius“. Suprasti „visumą“ tuo pat metu „paklūs- 
tant detalaus tyrinėjimo diktatui“ visuomet išliks „idealus tikslas, 
nes jis padės pagrįstai ir giliai suprasti visą Žmonijos istoriją“. Ne- 
pakenktų, daro išvadą jis, istorinį tyrimą „susieti su visuma“, nes 
be šito „ryšio“ „susilpnėtų“ pats tyrimas. Tuo pat metu „be tikslių 
tyrimų visuotinybės samprata išsigimtų į fantomą“ (Ibid.). 

Šitokios frazės dažnai cituojamos siekiant išryškinti mastą, ku- 
riuo Rankes įsivaizduojamas idealas pažeidė metodologinius prin- 
cipus, kuriais jis vadovavosi tirdamas. Pavyzdžiui, von Laue „pla- 
tesnes Rankes istoriografijos išvadas, jų religinius motyvus ir jo 
filosofinę ambiciją istorijoje užčiuopti dieviškas intencijas“ atskiria 
nuo „metodo“; pastarasis išliko iki šiol, o pirmosios buvo atmes- 
tos. Von Laue teigė, kad „Ranke iš tikrųjų paliko didžiulę isto- 
rikų, iš esmės sutariančių dėl bendrų objektyvumo standartų, 
mokyklą. Akademiniai istorikai iki šiol visur primygtinai reika- 
lauja kritiškai tirti pirminius šaltinius, įsiskverbti į visas detales, 
prie apibendrinimų ir sintezių pereiti nuo pirminių faktų. Iki šiol 
jie tvirtai laikosi objektyvumo ir istoriko paklusnumo savo me- 
džiagai idealų“ (138). 

Visa tai tiesa, tačiau tai dar tinkamai neparodo, kokiu mastu 
„objektyvumo“, „kritiškų tyrimų“, „įsiskverbimo į detales“ ir, aps- 
varsčius pirminius faktus, perėjimo prie apibendrinimo ir sintezių 
idėjos suponuoja tiesos ir tikrovės prigimties sampratas, kuriomis 
gali būti grįstos „platesnės išvados“, prie kurių Ranke skelbėsi pri- 
ėjęs studijuodamas medžiagą. Didį Rankes produktyvumą (jo rink- 
tinius raštus sudaro per šešiasdešimt tomų), atspindintį vienodai 

aukštą tyrimų standartą ir pasakojamojo vaizdavimo talentą, gali- 
ma suprasti tik turint omeny jo pasitikėjimą savimi, su kuriuo jis 
svarstė savo medžiagą, ir jo tikėjimą kriterijaus, pagal kurį jis svar- 
bius istorinių duomenų įrodymus atskirdavo nuo nesvarbių, tin- 
kamumu. Būtent šis tikėjimas savo kriterijumi, kurio pobūdis, jo 
manymu, iš principo skyrė jo istorinį metodą nuo pozityvistinio, 
romantinio ir idealistinio, sužavėjo to meto istorikus - konserva- 
torius ir liberalus, profesionalus ir mėgėjus - ir taip sužavėjo, jog, 
jis tapo „realistinės“ istorinės sąmonės modeliu. 

Ranke intuityviai suvokė, kad naujųjų laikų istoriografijai, jei 
tik ji turėjo būti pajungta tiems tikslams, kuriems pagal jo vertybes 
ji turėjo būti pajungta, iš pat pradžių reikėjo preliminariai atmesti 
metonimine formą su jos mechanistine priežastingumo samprata 
ir ironiška nuostata vertybių ir kilnių idealų atžvilgiu. Šio atmeti- 
mo nereikėjo formaliai ginti, nes jį jau buvo pateisinęs Herderis. 
Maža to, Revoliucija ir Reakcija patvirtino, kad bet koks abstrak- 
tus požiūris į socialinę tikrovę pasmerktas žlugti, o romantizmas 
akivaizdžiai pateisino iracionalius žmogaus impulsus mene ir poe- 
zijoje. Bet istorinė mintis negalėjo sugrįžti prie grynai metaforinio 
istorinio lauko apibūdinimo ir vis dar skelbti, kad „mokslo“ var- 
das, kurį jai pripažino Ranke, gali būti suteiktas tik tada, kai ji galės 
pretenduoti į didesnius autoritetus nei subjektyvi nuomonė. Tuo 
pat metu jos nebuvo galima skubotai įstumti į sinekdochinę sup- 
ratimo formą, sankcionuojančią formaliojo rišlumo istorijos siste- 
moje ieškojimą, prieš tai neatrėmus idealizmo iššūkio, jai tokio pat 
pražūtingo, kaip ir pats romantizmas. Tad Ranke istorinį lauką įsi- 
vaizdavo metaforiškai - tai lėmė jo pirminį susidomėjimą įvykių 
detalėmis, unikalumu, gyvumu, spalvingumu ir įvairove, ir toliau 
siūlė jį sinekdochiškai suprasti kaip formaliojo rišlumo lauką, ku- 
rio galutinę ir visišką vienybę galima nuspėti pagal analogiją su jo 
dalių prigimtimi. Tai ne tik išlaisvino Rankę nuo universalių prie- 
žastingumo ir santykių dėsnių istorijoje - sinchroniškų (pozityvis- 
tinių) ar dialektinių (Hegelio) - ieškojimo, bet ir leido jam tikėti, 
kad aukščiausias paaiškinimas, kurio gali siekti istorija, yra pasa- 
kojamasis istorinio proceso aprašymas. Ranke vis dėlto nematė, kad 
nors objektyvumo vardan galima atmesti romantinį istorinį me- 

todą, bet kol istorija suprantama kaip „aiškinimas pasakojimu“ , šiai 
pasakojimo užduočiai įvykdyti reikia įvesti archetipinį mitą, arba 
siužeto struktūrą, kuri vienintelė pasakojimui gali suteikti formą. 


S Istorinis procesas kaip komedija 


Komedinis mitas tapo daugelio Rankes istorinių darbų siužeto 
struktūra ir rėmais, kiekvieną iš šių darbų leidžiančiais įsivaizduoti 
kaip atskirą makrokosminės dramos veiksmą. Šis mitas jam leido 
susitelkti ties atskiromis jo pasakojamų scenų detalėmis, tačiau ir 
toliau tvirtai pasitikint savimi sijoti dokumentų srautą, užtikrintai 
atskiriant reikšminguosius nuo nereikšmingųjų. Jo objektyvumas, 
kritiniai principai, tolerancija ir simpatija visoms konfliktuojan- 
čioms pusėms, rastoms istoriniame dokumente, skleidžiasi tokioje 
palankioje atmosferoje, kai istorinis laukas metaistoriškai įsivaiz- 
duojamas kaip konfliktų kompleksas; bet tie kompleksai būtinai 
baigiasi harmoningomis atomazgomis, kai tiek pat teisinga, kiek 
ir stabili „visuomenė“ galų gale išstumia „gamtą“. Tad savo esė 
„Didžiosios valstybės“ Ranke rašė: 


Pasaulio istorija nėra tokia chaotiška sumaištis, peštynės ir betikslė 
valstybių ir tautų seka, kaip regis iš pirmo žvilgsnio. Nė dažnai abejotina 
civilizacijos pažanga nėra jos vienintelė prasmė. Yra jėgų, ir iš tiesų dvasi- 
nių, gyvybingų ir kūrybingų jėgų, ką ten, yra pats gyvenimas, taip pat ir 
moralinė energija, kurios raidą mes matome. Jų neįmanoma apibrėžti ar 
išreikšti abstrakčia kalba, bet jas galima pamatyti ir stebėti. Galima jų bu- 
vimui pajausti simpatiją. Jos išsiskleidžia, užvaldo pasaulį, reiškiasi dau- 
gybe pavidalų, varžosi viena su kita, viena kitą išmėgina ir nugali. Jų sąvei- 
ka ir kaita, jų gyvenimas, jų nuosmukis ir atsinaujinimas, vis absoliutesnis, 
svarbesnis ir platesnio masto, saugo pasaulio istorijos paslaptį. [Von Laue 
leid., 217] 


Čia patvirtinančioji metafora yra akivaizdžiai organicistinė, pa- 
brėžiamas pats procesas; bet minėtas procesas nėra tiesiog dalykų 
atsiradimo ir išnykimo laike ir savo laiku procesas. Pačiam laikui 
vertę suteikia tik suvokimas, kad judama link tikslo, net jeigu tiks- 
las lieka neapibrėžtas ir apibūdinamas tik kaip formaliojo rišlumo 
siekimas. 

Pabaigą ar tikslą, į kurį krypsta visa raida, Ranke tiksliau api- 
būdino „Dialoge apie politiką“. Nurodydamas atskiras nacionali- 
nes valstybes, susiformavusias per ilgą laiką nuo viduramžių iki 
Restauracijos, Ranke pasitelkia dangaus kūnų sistemos metaforą, 
kad apibūdintų istorinio proceso Europoje rezultatą. 

Daugybė šių atskirų, moralinės energijos sukurtų žemiškų-dvasinių 
bendruomenių nenumaldomai auga, per pasaulio sumaištį žengia link 
idealo, kiekviena savu keliu! Pažvelk į jas - tuos dangaus kūnus, cikliškai 
judančius, vienas kitą traukiančius, į jų sistemas! [180] 

Čia organicistinė įžvalga, pasitelkta augimo ir raidos procesui 
apibūdinti, užleidžia vietą mechaninei, labiau tinkamai pusiaus- 
vyroje esančiai sistemai apibūdinti. Saulės sistemos įvaizdis pato- 
gus tuo, kad jis perteikia nuolatinį judėjimą sistemos viduje. Isto- 
rija neturi baigtis Rankes gyvenamuoju laikotarpiu, bet judėjimas 
jau dabar taisyklingas, tvarkingas. Tai — judėjimas, įrėmintas jau 
užbaigtos santykių sistemos, kuri jau nebeturėtų keistis. 

Periodą prieš Prancūzijos revoliuciją Ranke suvokė kaip laiką, 
kai veikiančios jėgos stengėsi sistemoje užimti sau tinkamą vietą; 
pati sistema buvo kuriama arba kūrėsi konflikto ir derybų keliu. 
Savąjį laiką, porevoliucinę epochą, Ranke vaizdavosi kaip metą, 
kai sistema jau galiausiai nusistovėjo, kai sistema tapo pusiaus- 
vyrą išlaikančiu mechanizmu, kurio būdinga bendra forma jau 
užbaigta. Judėjimas, augimas ir raida dar turėjo tęstis, bet visai 
skirtingais pagrindais nei anksčiau, prieš galutinai sukuriant siste- 
mos elementus. Visuomenė galutinai užėmė gamtą, tapdama tar- 
pininke, per kurią istorija turi veikti, kad realizuotų savo imanen- 
tinį tikslą, pasiektų visišką harmoniją. 


S Istorinės analizės „gramatika“ 


Rankes nuomone, istorinis procesas per se, kitaip negu visuotinis 
pasaulio procesas, buvo tobulai stabilus laukas (jo stabilumą ga- 
rantavo Dievas), kuriame gyveno atskiri objektai (Žmonės, iš ku- 
rių kiekvienas sukurtas Dievo), susitinkantys ir susijungiantys į 
atskirus esinius (liaudis, iš kurių kiekviena taip pat atskirai sukur- 

ta Dievo), savo ruožtu sukuriančius specifines institucijas (bažny- 
čias ir valstybes), kad realizuotų savo kaip tautų paskirtis. Žmogiš- 
kas būtybes, tiek individus, tiek liaudį, jo nuomone, valdo natūra- 
lios arba gyvuliškos aistros, ir dėl to jos iš prigimties netvarkingos 
ir destruktyvios. Bet, anot Rankes, dvi institucijos —- bažnyčia ir 
valstybė - turi priemonių, kuriomis betikslę liaudies energiją gali 
nukreipti Žmonėms naudingų projektų labui. 

Ranke negaišo tuščiai spekuliuodamas apie bažnyčių ir valsty- 
bių kilmę ar būdą, kuriuo jos buvo sukurtos pačioje pradžioje. Vi- 
suotinai naudingą šių dviejų institucijų pobūdį jis laikė istorijos 
faktu, tiesa, nustatoma ne tik istorinės refleksijos, bet ir kasdieni- 
nės patirties. Jo nuomone, šias dvi institucijas Dievas įkūrė tam, 
kad netvarkingoje Žmonijoje įvestų tvarką; jis manė, kad nešališkas 
istorijos tyrinėjimas patvirtintų, jog Žmonių gyvenime šios dvi ins- 
titucijos apskritai buvo naudingos, o pamaldžiam Žžmogųui tai pa- 
kištų mintį apie dievišką jų kilmę. Bet nebūtina tikėti jų dievišku- 
mu, norint pripažinti jų tvarkomąją funkciją liaudies gyvenime. 
Jos yra vieninteliai tvarkomieji istorinio laiko principai; būtent per 
jas „liaudis“ gali kreipti savo dvasines jėgas ir fizinę energiją, kad 
sukurtų save kaip „tautą“. 

Egzistuoja dvi šitaip įsivaizduojamų tvarkos ir netvarkos jėgų — 
pagrindinių pasaulio proceso kategorijų — istorinės formos: pir- 
moji — bažnyčia ir valstybė, antroji - liaudis. Šios kategorijos viena 
kitos neneigia, kadangi bažnyčia ir valstybė sudarytos iš žmonių 
lygiai taip pat, kaip ir liaudį sudaro žmonės, gyvenantys vienoje 
vietoje ir paveldėję vienodą kultūrą - kalbą, tam tikrų tradicijų, 
papročių ir pan. kompleksą. Šio fakto pasekmė - bažnyčia ir vals- 
tybė ne visada kovoja už tvarkos ir taikingo progreso principus, 
bet retkarčiais bando išplėsti savo natūralaus autoriteto ribas. Pa- 
vyzdžiui, bažnyčios tarnai gali mėginti uzurpuoti valstybės autori- 
tetą, tai sąlygotų politinį liaudies žmonių nuosmukį; arba valstybės 
vyrai gali siekti uzurpuoti visą dvasinį autoritetą, tai sumenkintų 
dvasinę Žmonių energiją ir blogintų asmeninį Žmonių gyvenimą 
bei moralę apskritai. Tokiais laikais tautas kankina pilietinė nesan- 
taika, kuri skatina kaimynines tautas jas nukariauti, nes jos, su ša- 
vo specifinių tautinių „idėjų“ pagalba išlaikydamos labiau tinkamą 

politinės ir bažnytinės valdžios pusiausvyrą, savo prigimtiniam 
impulsui augti ir plėstis nusilpusios tautos sąskaita geba suteikti 
vientisą formą ir kryptį. Ir jeigu tokiais krizės periodais tauta grės- 
mės akivaizdoje neranda dvasinių ir fizinių rezervų, jeigu ji neįgy- 
vendina reformų ir neatkuria tokio bažnytinių ir politinių institu- 
cijų santykio, kokio reikalauja pagrindinė ją formuojanti „idėja“, 
ją ištinka katastrofa ir šios tautos žmonės išnyksta iš istorijos ir 
daugiau nebesirodo. 

Tačiau specifinis valstybės ar bažnyčios suvokimas gali perne- 
lyg užvaldyti žmonių vaizduotes ir išplisti už liaudies, kuriai vie- 
nai jis tinka, ribų, steigdamas save kaip „visuotinę bažnyčią“ (kaip 
Romos katalikų) ar „pasaulinę valstybę“ (kaip Šventoji vokiečių 
tautos imperija). Taip, Rankes įsitikinimu, iš tikrųjų atsitiko vidur- 
amžiais, o to pasekmė, jo žodžiais tariant, - sulėtėjęs „taikus prog- 
resas“, sutrukdytas liaudies virtimui tautomis, ir kultūra, palikta 
skursti gotikinėje neryžtingumo, nerimo ir baimės prietemoje. Ta- 
čiau pagaliau įvairiose vietose pasirodė reformatorių, kurie kartu 
sukūrė europietišką civilizaciją ir užsipuolė tiek visuotinės bažnyčios, 
tiek pasaulinės valstybės idėjas. Maža to, tvirtai laikydamiesi esminės 
krikščionių religijos tiesos ir esminės Europos kultūros vienybės, 
šie reformatoriai sukūrė bažnytinės ir politinės organizacijos bei 
jų santykių formas, tinkamas specifiniams įvairių Žmonių porei- 
kiams išreikšti ir derančias su jas formuojančiomis „tautinėmis 
idėjomis“. 

Tokia buvo tikroji Renesanso, Reformacijos ir po jų sekusių re-. 
liginių karų epochos reikšmė. Šiuo periodu tautos „idėja“ iškilo 
kaip principas, kuriuo ėmė sąmoningai vadovautis kiekviena iš 
Europos liaudžių, susikūrusių kaip atskiros, skirtingą istorinę lemtį 
turinčios tautos ir įsteigusių bažnyčias ir valstybes, tinkamas jų ener- 
gijai nukreipti tvarkingomis ir žmonijai naudingomis vagomis. 


S Istorinio vyksmo „sintaksė“ 


Kai kiekviena Europos liaudis tapo tauta, turinčia bažnyčią ir vals- 
tybę, unikaliai pritaikytą jos specifiniams dvasiniams ir fiziniams 

poreikiams, ir visos tautos gyveno bendrame, tam tikromis vieno- 
domis religinėmis bei kultūrinėmis savybėmis pasižyminčiame 
Europos kontekste, Europos civilizacija įžengė į kokybiškai naują 
istorinės raidos fazę. Europos gyventojams sukūrus atskiras tauti- 
nes valstybes, atsirado sąlygos visiškai autonomiškai, progresy- 
viai ir savavaldžiai kultūrinės organizacijos sistemai susiformuo- 
ti. Kai Europos gyventojai įsisąmonino savo skirtingas tautines 
„Iidėjas“,automatiškai įsisteigė sistema, valdanti santykius tarp žŽmo- 
nių, bažnyčios ir valstybės tautos viduje ir tarp tautų. Ši sistema 
nebuvo visiškai susiformavusi dar beveik tris amžius, ir prieš ga- 
lutinai susiformuodama ji turėjo atlaikyti sekuliarių ankstesnei vi- 
duramžiškai universalistinei socialinei organizacijai ekvivalentiškų 
sampratų išpuolius, politinių vadovų, pavyzdžiui, Karolio V, Pi- 
lypo II, Liudviko XIV, jakobinų ar Napoleono bandymus įtvirtinti 
savo hegemoniją Europoje ar net pasaulyje. Bet šią primestą politi- 
nę hegemoniją sugriovė veikiantis įvairovės vienybėje principas, 
kurį Ranke laikė Europos tautinių valstybių sistemai būdingu so- 
cialinės organizacijos būdu. Aiškiausiai šį būdą išreiškė tautinės 
diferenciacijos rezultatas - jėgų pusiausvyros principas. 

Kaip tautai jos „idėja“ teikė jos vidaus santykių tarp žmonių, 
bažnyčios ir valstybės suderinimo mechanizmą, taip ir Europos 
„Idėja“ veikė kaip valdantis mechanizmas, derinantis išorinius san- 
tykius tarp įvairių amorfiškame ir įvairialypiame viduramžių pa- 
saulyje susiformavusių „tautų“. Skirtingai nei daugelis archajiškų 
konservatorių, Prancūzijos revoliucijoje regėjusių vien tik bloga, 
Ranke tvirtino, kad ji atnešė daug gero. Pavyzdžiui, Revoliucijos 
pasekmė buvo ta, kad tautos galutinai pasiekė paskutinę savimonės 
stadiją, didžiosios valstybės atrado bendrą tikslą palaikyti viena 
kitą ir Europos civilizacija įžengė į tūkstantmetį, kuriame „taikus 
progresas“ galėjo tęstis be galo, kai iš apačios jam iš tikrųjų negra- 
sina jokia revoliucija, o iš išorės - jokie karai iki visiško susinaiki- 
nimo. Tad savo esė „Didžiosios valstybės“ įvade Ranke rašė: „Jei- 
gu pagrindinis šimtmečio prieš Revoliuciją įvykis buvo tai, kad 
ginant Europos nepriklausomybę iškilo didžiosios valstybės, tai 
nuo to laiko pagrindinis įvykis yra faktas, kad atsinaujino, atgimė 
ir iš naujo susiformavo tautybės“ (215). Jo paties epocha, teigė jis, 

„didžiai išsilaisvino, nevisiškai atsiskyrimo nuo ko nors prasme, 
bet kūrybos, vienybės prasme. Nepakanka tarti, kad ji pagimdė 
didžiąsias valstybes. Ji taip pat atnaujino pagrindinį visų valsty- 
bių principą, t.y. religiją ir įstatymą, ir įkvėpė naują gyvybę kiek- 
vienos atskiros valstybės principui“ (216). 

Gali atrodyti, kad, anot Rankes, savavaldžių tautinių valstybių 
susijungimas į didesnę savavaldžios galios santykių bendruome- 
nę reiškė tokios istorijos, kaip žmonės suprato iki šiol, pabaigą. Trum- 
pai tariant, istorija jam baigėsi dabartimi; susikūrus XIX amžiaus 
Vidurio Europai, buvo nustatyta pagrindinė visos ateities raidos 
forma. Sistemos pusiausvyra buvo beveik tobula; vėliau retkarčiais 
gali būti reikalingi pataisymai, kaip kad Newtono sistemoje kar- 
tais reikia dieviškojo laikrodininko įsikišimo, kad ją pataisytų, ir 
tie pataisymai įgytų atsitiktinių pilietinių neramumų ar riboto mas- 
to karų tarp valstybių formą. 

Akivaizdu, kad Rankes Europos istorinės raidos sampratą gali- 
ma atsieti nuo kertinių visos jo pasaulėžiūros postulatų ir atskirai 
vertinti kaip interpretaciją arba Europos istorijos schemos studijas. 
Ir, naudodamas jo šaltinių kritikos ir objektyvaus faktų nustatymo 
metodą, kitas istorikas galėtų imti su juo diskutuoti dėl to, kas su- 
daro istorinį lauką ir kaip gali jo komponentai tarpusavyje santy- 
kiauti. Pats Ranke buvo geranoriškas savo darbų kritikams, atkrei- 
pusiems jo dėmesį ne tik į faktus, kurių jis, apibūdindamas įvairius 
periodus, valstybes, asmenybes, idėjas ir pan., nepastebėjo, bet ir į 
visas faktų kategorijas, pavyzdžiui, ekonomines kategorijas, į kurias 
iš pradžių jo sistema neatsižvelgė. Bet svarbu pripažinti, kad vienas 
elementas jo istorinės interpretacijos sistemoje funkcionavo kaip dau- 
giau nei grynai istorinė duotybė: tai buvo jo „tautos idėjos“ sąvoka. 


Š Istorijos interpretacijos „semantika“ 


Dar kartą aptarti „tautos idėjos“ „sąvoką“ turiu būtent dėl funkci- 
jos, kuri šiai sąvokai tenka Rankes sistemoje, mat ši „tautos idėja“ 
nėra tik viena iš daugelio galimų Žmonijos idėjų apie žmonių vi- 
suomenės organizacijos būdus; tai - vienintelis galimas principas 

juos suorganizuoti siekiant „taikaus progreso“. Trumpai tariant, 
„tautos idėją“ Ranke laikė ne vien tik duotybe, bet ir vertybe; be 
to, ji buvo principas, įgalinantis viskam istorijoje priskirti teigiamą 
arba neigiamą reikšmę. Ranke tai atskleidė, „tautos idėją“ apibū- 
dindamas kaip amžiną, nesikeičiančią Dievo mintį. Jis pripažino, 
kad liaudis gali atsirasti ir išnykti, bažnyčia gali susiformuoti ir 
suirti, valstybė gali iškilti ir žlugti, ir kad istoriko užduotis ir yra 
rašyti jų išnykimo kronikas arba vėlesniais laikais atkurti jas, savi- 
tas ir unikalias. Bet suvokti jų esmę, suvokti jų savitumą ir unika- 
lumą — tai pagauti jų „idėją“, teikiančią joms pagrindinius bruo- 
žus, pagrindžiančią jų, specifinių istorinių buvinių, buvimą, ir 
surasti vienintelį principą, pavertusį jas kuo nors, o ne niekuo. Tai 
įmanoma tik todėl, kad tautos „idėja“ yra belaikė ir amžina. 

Bet iš esmės šią „idėją“ galima pažinti tik aktualizuotą specifi- 
niu istoriniu pavidalu - tiek, kiek liaudis iš tikrųjų pajėgia tapti 
kokia nors tauta. Taip užsimenama, kad kiekviena tautinė liaudis 
ir kiekviena civilizacija, dar nepasiekusios tokios savęs realizaci- 
jos stadijos kaip tautinė valstybė, egzistuoja tarsi protoistorinėje 
naktyje prieš tikrą istorinę modernios XVI amžiaus Europos istori- 
jos aušrą. Ir, logiškai užbaigiant šią paros laiko metaforą, paaiškėja, 
kad istorijos vidudienis buvo kaip tik Rankes dabartis, kai po Re- 
voliucijos traumos galutinai susiformavo susireguliuojanti visiškai 
susikūrusių Europos tautų valstybių sistema. Trumpai tariant, sa- 
vo laikotarpio tikrovę Ranke pavertė visų laikų idealu. Jis pripažino tik 
ankstesnių epochų tikro pasikeitimo, revoliucijos ar sukrėtimo ga- 
limybe, o ateitis jam buvo tik begalinė jo paties dabarties tąsa. 

Kadangi savavaldžių tautinių valstybių sistemos sukūrimą Ran- 
ke laikė tikslu, kurio visa kas siekia, galutine stadija, link kurios 
krypsta visi judėjimai, jis primygtinai reikalavo, kad kiekviena ki- 
tokia socialinės organizacijos forma būtų laikoma netobula pastan- 
ga pasiekti tai, kas, jo nuomone, buvo pasiekta jo paties dabartyje. 
Todėl jis buvo priverstas manyti, jog šiai dabarčiai galutinai susi- 
formavus negali atsirasti jokių tolesnių socialinės organizacijos 
formų. Kaip ir Hegelis, Tocgueville'is ir Marxas, vienintele įsi- 
vaizduojama alternatyvia socialinės organizacijos forma jis laikė 
internacionalinę arba transnacionalinę formą, pagrįstą kokiu nors 

kosmopolitiniu ar universaliu principu. Bet šią galimybę jis atmetė 
pasiremdamas pačia istorija: tokios universalios formos buvo iš- 
bandytos viduramžiais - visuotinėje Bažnyčioje ir Šventojoje im- 
perijoje - ir pasirodė ydingos, todėl jų buvo atsisakyta visiems lai- 
kams. Ranke pripažino, kad ateityje gali būti bandoma atgaivinti 
šias universalistines bendruomenės formas; jis matė tokias libera- 
lizmo, demokratijos, socializmo ir komunizmo pastangas. Tačiau 
šiuos judėjimus, kaip ir karus, jis laikė vien tik proga amžinai gy- 
vai tautinei „idėjai“ sustiprėti ir dar labiau išryškėti. 


$ Konservatyvi Rankes istorijos sampratos potekstė 


Politiniuose pokalbiuose Ranke įrodinėjo, kad karai ne lemia „vidinės 
politinės santvarkos formas“, bet vien tik jas „modifikuoja“. „Di- 
džiosiose valstybėse“ savąją epochą jis lygina su helenizmo perio- 
du. Helenistinis periodas, rašė jis, 


daug kuo primena mūsiškį; aukšta bendroji kultūra, karo mokslas, su- 
sirėmimai ir savitarpio sąveikos sudėtinguose tarptautiniuose santykiuo- 
se, nepaprasta prekybos interesų ir finansų svarba, klestintys pramonės 
konkurencija ir matematika grįsti tikslieji mokslai. Bet šios [helenistinės] 
valstybės buvo sukurtos užkariautojo pastangomis ir jo paveldėtojų ne- 
santaika nei turėjo, nei pajėgė įgyti kokių nors savitų egzistencijos prin- 
cipų. Jos rėmėsi vien tik kariuomene ir pinigais. Kaip tik dėl šios priežas- 
ties jos taip greit subyrėjo ir visiškai išnyko. [217] 


Paties Rankes epocha, priešingai, pažadino „moralinės stip- 
rybės“ ir „tautinio principo“ kūrybinę galią. „Kas būtų atsitikę 
mūsų valstybėms, - klausė jis, - jei jas grindžiantis tautinis princi- 
pas joms nebūtų įkvėpęs naujo gyvenimo? Neįsivaizduojama, kad 
be jo galėtų egzistuoti kokia nors valstybė“ (Ibid.). Tad, anot Ran- 
kes, galima įsivaizduoti, kad tol, kol bus išlaikytas tautinės tapa- 
tybės principas, išliks ir savavaldžių tautinių valstybių sistema. 

Ranke aiškiai leido suprasti, jog istoriko užduotis, jo nuomone, 
taip rašyti istoriją, kad būtų sutvirtintas tautinis principas, vienin- 
telis saugantis nuo nuopuolio atgal į barbarybę. Ir pastraipose, ku- 
rias vėliau jis praleido savo paties sudarytuose Rinktiniuose raštuo- 

se, jis aiškiai leido suprasti, kad tautinių valstybių sistema gali, kaip 
ir pokalbis tarp dievų, tęstis amžinai. Į klausimą, ar ši tautinių vals- 
tybių sistema netrukdys pasaulio bendruomenės raidai, jis atsakė, 
jog pati civilizacija laikosi dėl įvairovės ir susiskaldymo. 

Jei įvairios literatūros leistų savo savitiems bruožams susimaišyti ir 
išnykti, liktų vien tik nepakenčiama monotonija. Ne, visų sąjunga turi rem- 
tis kiekvienos atskirai nepriklausomybe. Tuomet jos gali viena kitą gyvai 
ir nuolat stimuliuoti, nė vienai iš jų nedominuojant ir nežeidžiant kitų. 

Toks pat ir valstybių, ir tautų atvejis. Ryžtingas, pozityvus vienos iš jų 
pirmavimas pražudys kitas. Visų jų susimaišymas sugriaus kiekvienos iš 
jų esmę. Tikroji harmonija kils iš atskirumo ir nepriklausomos raidos. [218] 


Taigi Ranke nematė naujų bendruomenės formų, kuriose žmo- 
nės būtų politiškai susivieniję ir išsilaisvinę nuo tautinių bažnyčių 
ir valstybių jiems užkrautų suvaržymų, galimybės. Tai — jo kon- 
servatyvumo matas, o kartu ir jo forma. Kadangi „tautos idėja“ jo 
istorijos teorijoje funkcionuoja kaip absoliuti vertybė, pačios uni- 
versalumo ir individualios laisvės sąvokos joje suprantamos kaip 
pačios istorijos alternatyvos. Jos sutapatinamos (taip vėliau darė Ca- 
mus) ir su totalitarizmo, ir su anarchijos principais. O „tautos idėja“ 
veikia panašiai atimdama norą (pasitelkiant socialinius mokslus) 
ieškoti universalių Žmonių jungimosi ir gyvenimo drauge dėsnių. 
Tokios paieškos būtinai iškeltų klausimą apie tautos nulemtų bend- 
rų bruožų vertę, tad atskleistų grynai istorinę tautinių bruožų pri- 
gimtį ir reikalautų „tautos idėją“ laikyti vien tik idėja. Tai reikalautų 
„tautos idėją“ laikyti tuo, kas ji iš tikrųjų yra, bendrijos sąvoka, 
susiformavusia tam tikru pasaulio istorijos periodu, tam tikroje vie- 
toje ir tam tikru laikų; XVI ir XIX amžiais įgijusia specifinę institu- 
cinę ir kultūrinę formą; taigi būtų galima įsivaizduoti, kad dėlto ji 
ateityje gali užleisti vietą kokiai nors kitai žmonių bendrijos for- 
mai, tokiai kaip klasė, rasė ar paprasčiausiai Žmogiški sugebėjimai 
sukilninti griaunamąją Žmogaus energiją. 

Ranke manė, kad žmonių problemas gali išspręsti vien tik tauta 
ir tautoje susiformavusios institucijos, skirtos kliudantiems impul- 
sams, kurių tiesioginės išraiškos formą jis laikė neišvengiamai dest- 
ruktyvia, suvaldyti. Viską, kas kėlė grėsmę bažnyčios autoritetui 
(kaip materializmas ir racionalizmas), valstybės autoritetui (kaip 

kapitalizmas, imperializmas, rasizmas ar liberalizmas) ar tautos 
autoritetui (kaip socializmas, komunizmas ar ekumeninė religija), 
jis laikė grėsme pačiai civilizacijai. Bet koks judėjimas, pasikliau- 
jantis išlaisvinta Žmogiška prigimtimi, jo nuomone, tebuvo senti- 
mentalus humanitarizmas. O kadangi šie judėjimai siekė įsitvir- 
tinti revoliucinėmis priemonėmis, jis laikė juos jėgomis, kurioms 
nuslopinti buvo įsteigtos bažnyčios ir valstybės. 

Tad tiek, kiek Rankes sistemoje bažnyčia bei valstybė ir tauta 
buvo duotybės, atskiri esiniai, pasižymintys pastebimomis ir apibrė- 
žiamomis savybėmis ir įpareigojantys istoriką atkurti būdus, kuriais 
šie esiniai susivienijo, kad suformuotų tautines bendruomenes, ku- 
rioms pavidalą suteikia jų savitos „tautinės idėjos“, jo „objekty- 
vaus“ istorinio tyrimo idealas buvo visiškai pakankamas. Bet kai 
istoriniuose dokumentuose tokie esiniai kaip bažnyčios, valstybės 
ir tautos veikiau keldavo „problemų“, nei buvo „duomenys“, em- 
pirinis jo metodas niekaip nebetiko. Rankes metodu istorinis tyri- 
mas galėjo būti atliktas ten, kur socialinės institucijos jau buvo pa- 
kankamai tvirtai įsigalėjusios, kad galėtų pateikti savo sampratą 
apie tai, kas sudaro tikrąją žmogaus, valstybės ir bažnyčios pri- 
gimtį - ikikritiškai priimtą taisyklę, kuri vadovautų istoriko tyri- 
mui. Ten, kur tokia socialinė tvarka dar nebuvo pakankamai susi- 
formavusi arba buvo pradėjusi silpnėti ir svyruoti, o socialinės 
santvarkos principai profesionaliems valdytojams nebeatrodė sa- 
vaime aiškūs ir buvo keliamas klausimas, kokia turėtų būti geriau- 
sia žmonių bendruomenės forma, prireikė kitų praeities ir dabarties 
tyrimo metodų, kitų konceptualių kategorijų istoriniam procesui 
apibūdinti. Šių kitų metodų ir konceptualių kategorijų ieškojimas 
sukūrė naujus socialinius mokslus, susiformavusius per tris pa- 
skutinius XIX amžiaus dešimtmečius. Šie nauji socialiniai mokslai 
dažniausiai domėjosi istorinėmis problemomis, bet vienodai prieši- 
nosi tam, kas tuo metu vadinta istoriniu metodu. Mat tuo metu 
istorinis metodas buvo Rankes metodas, ne vien tik naiviai induk- 
cinis, bet visų pirma grįstas prielaida, kad tauta yra vienintelis ga- 
limas (ir vienintelis trokštamas) socialinės organizacijos vienetas, 
ir įsitikinimu, kad dėl to tautinės grupės yra vieninteliai gyvybingi 
istorinio tyrinėjimo objektai. 

S Istorija kaip komedija 


Galima sakyti, kad tam tikra prasme Rankę lengviau apibendrinti 
nei Michelet, bet ir tam tikra prasme sunkiau. Taip yra todėl, kad 
komiškai parašytos istorijos siužeto struktūra pasakojimo lygme- 
nyje formaliai rišlesnė, nei galėtų būti romantinė istorija. Michelet 
Prancūzijos istorijos siužetas aprašo laipsnišką protagonisto (pran- 
cūzų liaudies) kilimą iki visiško savo prigimties esmės įsisąmo- 
ninimo ir iki visiško, nors ir laikino, savo prigimtinės vienybės 
įgyvendinimo nugalint trukdančias asmenybes, institucijas ir tra- 
dicijas, siekiančias užkirsti kelią jo augimui ir savęs realizacijai. 
Bet šios kilimo linijos grynumą temdo metaforiški ją sudarančių 
momentų apibūdinimai, iš kurių kiekvienas turi būti vis labiau aki- 
nantis, vis radikalesnis, išsamesnis ir intensyvesnis, kad su kiek- 
vienu tolesniu triumfu vaizduotų vis aukštesnę protagonisto pa- 
siektą stadiją. Maža to, kadangi Michelet šio kilimo proceso istoriją 
rašė žvelgdamas iš kitos jos kulminacijos pusės, suvokdamas, kad 
pasiekus aukščiausią viršūnę laukia nuopuolis, Revoliucijos idealų 
išdavystė, jo pastangas sugriebti kulminacinio momento grynumą, 
puikybę ir šventumą palaikė tik labiausiai kankinantys poetiniai 
persikėlimai į tą tolstantį krantą, kuriame tie įvykiai įvyko. 

Kaip ir Ranke, Michelet buvo Restauracijos laikų istorikas, nors 
istorijos laikotarpį, kuriuo rašė, jis patyrė visiškai priešingai nei 
Ranke. Tai, ką Michelet patyrė kaip tolimą nuo idealo, depresiją 
po susijungimo, Rankę džiugino kaip išsipildymas tikrąja šio Žo- 
džio prasme. Tai buvo ne momentas, kaip kad Michelet revoliu- 
cinio momento sampratoje, kai, pašalinus dirbtinai pastatytus ir 
žmonėms susivienyti trukdančius barjerus, pasiekiama vienybė, o 
veikiau tikra anksčiau nesantaikoje su savimi ir tarpusavio nesan- 
taikoje gyvenusių elementų integracija aukštesne bendrijos forma, 
tautine valstybe ir tarptautine sistema, kurioje kiekviena tautinė 
valstybė turi savo vietą ir veikia kaip būtina visumos dalis. 

Herderio pasiūlytas organicistinis istorinio pasaulio suvokimas 
Rankes darbe tebėra metafora procesui kaip visumai suprasti. Bet 
ji buvo pakylėta į komišką siužeto struktūrą, pagal kurią pasakojimą 
apie Europos istoriją reikėjo suprasti kaip pasakojimą, perteikiantį 

specifinę prasmę. Pati ši siužeto struktūra buvo kur kas sudėtin- 
gesnė nei toji, kuri teikė pagrindinius bruožus ir papildomą pras- 
me romantinėms Michelet istorijoms. | 

Michelet savo istorijoms suteikė manichėjiško konflikto siužetą, 
kai protagonistas ir antagonistas susiremia mirtinoje kovoje ir vie- 
nas iš jų turi būti pašalintas, kad pasakojimas pasiektų savo kulmi- 
naciją, išganymo arba pasmerkimo epifaniją. Bet Ranke šį konflik- 
to spektaklį suvokė platesniame protagonisto ir antagonisto kovų 
suformuotų darinių kontekste ir pabrėžė tai, ką socialinė tvarka 
apskritai laimi iš paties kovos fakto. Galutinės Žmonijos vienybės 
paveikslas nukeliamas į pačią Žmonijos istorinio laiko pabaigą, kad 
būtų tarsi įsivaizduojamas tikslas, kurio link tikėjimas ar vaizduotė 
manytų judant visą procesą; ir didžiausia reikšmė suteikiama so- 
cialinės vienybės formoms, kurias institucijos ir tautos jau pasiekė 
visą tūkstantmetį nuo ankstyvųjų viduramžių iki Restauracijos tru- 
kusio konflikto metu. 

Trifazis komedijos judėjimas nuo tariamos taikos būsenos per 
konflikto atsiskleidimą į konflikto atomazgą, kai įsteigiama iš tik- 
rųjų taiki visuomeninė santvarka, leido Rankei užtikrintai ir įtiki- 
namai nurodyti tris stambius periodus, į kuriuos galima padalyti 
visą istorijos procesą. Tai, kad laikiniam procesui galima taip tvir- 
tai suteikti siužetą, įkvepia pasitikėjimą Rankes nuomone, kad jo 
laikotarpio politinės ir socialinės formos yra „natūralūs“ istorinės 
analizės elementai, įgalinantys nubraižyti istorinio lauko, kaip erd- 
vinės ar sinchroninės struktūros, planą. 

Vakarų civilizacija padalyta į romanų ir germanų kultūrinius 
substratus, sudarytus iš tam tikrų kalbų šeimų. Šios kalbų šeimos 
grindžia simbiotinį gamtos ir kultūros santykį, įvairiose Europos 
vietose sukūrusį visuomenes. Po to tautų viduje postuluojamos spe- 
cifinės politinės ir bažnytinės organizacijos formos, kurios atitinka 
įvairių tautų būdingų dorybių ir galių organizaciją ir išraišką. Tada 
tam tikras santykių tarp tautų tipas, išreikštas jėgų pusiausvyros 
idėjos, iškeliamas kaip tikslas, kurio link krypo visi tautų konfliktai. 
Iš visumos analizė išskiria dalis, o po to pasakojant iš dalių atkuria- 
ma visuma taip, kad laipsniškas dalių santykio su visuma atskleidi- 
mas patiriamas kaip aiškinimas, kodėl viskas vyko taip, kaip vyko. 

Tropologinio charakterizavimo būdas, numatantis tokias aiški- 
nimo strategijas, yra sinekdocha. „Metodologinė“ šio tropo „pro- 
jekcija“ yra organicizmas, šiuolaikinių istorinės minties istorikų va- 
dinamas „istorizmu“. Tad Rankes aiškinimų, kodėl viskas vyko 
taip, kaip vyko, vienas lygmuo primena Michelet manierą, kai 
aiškintino įvykio kontekstas nustatomas nurodant visas gijas, įvy- 
kiui suteikiančias konkretybės struktūrą. Bet konkretaus konteks- 
to - tokio kaip „viduramžiai“, „Reformacija“ ar „XVII amžius“ ir 
pan. - apibūdinimas skaitytojui sukelia formaliųjų rišlumų sekos 
jausmą; šia seka veiksmas plėtojasi taip, kad pasiūlo mintį apie 
dalių integraciją į platesnę istorinę visumą, paskutinės Europos ci- 
vilizacijos fazės formą. 

Kadangi pasakojimas turi istorijos elementų, atsakančių į klau- 
simus „Kas įvyko paskui?“ ir „Kaip viskas galiausiai pasibaigė?“ 
ir siužeto elementų, atsakančių į klausimą „Kokia viso to prasmė?“, 
aiškinimas vyksta dviejuose lygmenyse. Viename lygmenyje atsa- 
koma į klausimą „Kas įvyko?“ , įvykį ar įvykių kompleksą įterpiant 
į kontekstą, išskiriant gijas, jungiančias juos su kitais įvykiais, ir 
taip sukuriant tankios, jokiems nomologiniams aiškinimams ne- 
pasiduodančios atsitikimo struktūros įspūdį. Kitame lygmenyje 
klausimas „Kodėl vyko būtent taip?“ atsakomas judant nuo vieno 
konteksto, suprantamo kaip jau nusistovėjusi forma, į kitą taip, 
kad organicistiškai būtų parodyta vis didesnė reiškinių tarpusa- 
vio integracija kiekvienoje vėlesnėje pakopoje. Paneigti, kad isto- 
rikas gali pažinti visų formų formą, vadinasi, vėliausiai proceso 
pakopai - tai, kuri postuluoja istoriko gyvenimo laikais pasiektą 
formalųjį rišlumą - suteikti visuotinai pripažinto telos, visų kitų 
pakopų tikslo ar siekinio, statusą. Trumpai tariant, istorinis laukas 
visų pirma apžvelgiamas kaip kompleksas išdrikusių įvykių, vie- 
nas su kitu susijusių gijomis ar siūlais, jį paverčiančiais margaspal- 
viu įvykio santykių su kontekstu tinklu; toliau nubraižomas lauko 
žemėlapis: integruotų visumų, tarpusavyje santykiaujančių kaip 
mikrokosmas su makrokosmu ar dalis su visuma, raštas, visuo- 
met nuaudžiamas taip, jog leistų nuspėti, kad šis istorijoje įžvel- 
giamas formalusis rišlumas yra aukščiausia visame šiame procese 
įsivaizduojama socialinės ir kultūrinės santvarkos forma. 

Tad Ranke istoriją suvokė sinekdochiškai. Pavertęs tai metodu, 
jis galėjo jai suteikti komedijos siužetą ir paaiškinti ją organicis- 
tiškai. Tačiau jeigu norime formaliosios siužeto suteikimo ar aiški- 
nimo būdų, kurie Rankes istoriografijai teikia išskirtinių tariamai 
„Tealistinio“ mokslo bruožų, gynybos, jos ieškoti turime ne Rankes 
darbuose. Juos dar 1821 metais apgynė politikas, filosofas ir moksli- 
ninkas Wilhelmas von Humboldtas savo esė (iš pradžių perskaity- 
toje kaip paskaita Berlyne), pavadintoje „Apie istoriko užduotis“. 


S Formalioji organicistinio istorinio metodo gynyba 


Momigliano Rankę kartu su Boeckhu ir Droysenu pavadino „idea- 
liais Humboldto mokiniais“ (105). Ir George'as Iggersas neseniai iš- 
ryškino jų pažiūrų į istorinės minties prigimtį, valstybę, visuomenę 
ir Europos kultūros ateitį panašumus (III-IV skyriuose). Tačiau dar 
verta pasigilinti į Humboldto esė, nes joje formaliai ginami aiškini- 
mo principai, kuriuos Ranke sujungė su savo komiško siužeto isto- 
rijai suteikimu tam, kad iš „objektyvių“ istorijos „duomenų“ svars- 
tymų išvestų specifinius konservatyvius ideologinius principus. 

Humboldtas nuo pat pradžių aiškiai neigė, kad istorikas gali 
tikėtis istoriją suprasti nomologiškai; daugiausia, įrodinėjo jis, ko 
istorikas gali vietoj to viltis — „paprasčiausiai pateikti tai, kas iš 
tikrųjų įvyko“ (57). Tai, žinoma, nereiškia, kad istorikas „tik pri- 
ima ir atgamina“. Priešingai, jis pats turi „būti aktyvus ir kūrybin- 
gas“, nes įvykiai tik „iš dalies matomi juslių pasaulyje; visa kita 
turi pridurti intuicija, išvados ir prielaidos“; „įvykio pasireiškimai 
būna išbarstyti, sutrūkinėję, atskirti“; ir esminė šio „įvykių skiau- 
tinio vienybė lieka neprieinama tiesioginiam stebėjimui“ (57-58). 
Vien stebėjimas, pabrėžė Humboldtas, pateikia tik „aplinkybes, 
kurios eina viena po kitos ar kartu“; jis negali prasiskverbti iki „vi- 
dinės priežastinės jungties“, kuria „išimtinai remiasi“ „vidinė“ įvy- 
kių komplekso „tiesa“ (58). Stebėjimas teatskleidžia iki galo nesu- 
voktų objektų ir iš pažiūros dviprasmiškų santykių kompleksą, 
paskirus įvykių pluoštus, pasirodančius „tarsi debesys, kurių pa- 
vidalas akiai tampa įžvelgiamas tiktai iš tolo“ (Ibid.). 

„Vidinė“ šių įvykių pluoštų „tiesa“ yra „pavidalas“, kurį jiems 
suteikia istorikas, pasitelkęs į poetinius panašius sugebėjimus. Kaip 
sakė Humboldtas, istorikas turi naudotis savo vaizduote tam, „kad 
tiesą apie įvykį atskleistų pateikdamas, užpildydamas ir sulipdy- 
damas padrikus tiesioginio stebėjimo pateiktus fragmentus“. Bet, 
priešingai nei poetas, istorikas negali vadovautis „gryna fantazi- 
ja“. Jis verčiau turi pasitelkti unikaliai istorinį suvokimo būdą, 
Humboldto vadinamą „gebėjimu sieti“ (58-59). Šis gebėjimas sie- 
ti, Humboldto nuomone, atsiranda istorikui taikant „būtinybės 
dėsnius“, kad apribotų „gebėjimą intuityviai nuspėti“ (Ibid.); tai 
reiškia, kad istorikas, „skverbdamasis link istorinės tiesos, vienu 
metu turi vadovautis dviem metodais: [...] tiksliai, nešališkai ir kri- 
tiškai tirti faktus [...] [ir] sieti ištyrinėtus įvykius“ (59). 

Bet gebėjimo sieti nereikia išplėsti į visą istorinį procesą, nes 
istorinis laukas yra 


bekraštė, šio pasaulio reikalais knibždanti sumaištis, dalinai kylanti iš dir- 
vos prigimties, žmogiškos prigimties ir iš tautų bei asmenybių charakte- 
rio, dalinai dygstanti tarsi iš niekur, tarsi kokio stebuklo pasėta, priklau- 
soma nuo miglotai suvokiamų galių ir pastebimai skatinama amžinų, giliai 
žmogaus sieloje įsišaknijusių idėjų - visa tai sudaro begalybę, kurios pro- 
tas niekada nepajėgs įsprausti į vienintelę formą. [60] 


Ir istoriko noras susilaikyti neprimetus istoriniam laukui vie- 
nintelės formos, pasitenkinti vien tik nurodant laikiną, tarpinį ri- 
botų lauko dalių formalųjį rišlumą jo pašaukimą paverčia ypač 
„realistišku“. 

Istorikas, sakė Humboldtas, turi stengtis „pažadinti ir stimu- 
liuoti jautrumą tikrovei“. Iš tiesų, tvirtino jis, „svarbiausia stichi- 
ja“, kurioje veikia istorikai, yra „tikrovės pojūtis“, apibrėžiamas 
kaip „Žinojimas, jog egzistencija laikina ir viskas priklauso nuo 
praeityje ir dabartyje glūdinčių priežasčių“, ir Huo pat metu kaip 
„dvasinės laisvės įsisąmoninimas bei proto pripažinimas.“ Tik toks 
dvigubas laikinumo bei priežastingumo ir dvasinės laisvės įsisąmo- 
ninimo išlaikymas omeny leidžia istorikui „taip sukomponuoti pa- 
sakojimo įvykius, kad jis dirgintų skaitytojo jausmus taip pat, kaip 
pati tikrovė“ (Ibid.). 

Įdomiausias jo istorinio realizmo sampratos aspektas yra tai, 
kad iš pirmo žvilgsnio jis mažai tesiskiria nuo Carlyle'io pasiū- 
lytos romantiškos istorijos — „būties chaoso“ - sąvokos. Istorinio 
pažinimo realizmas atrodo pagrįstas tuo, jog istorikas skaitytojo 
galvoje išlaiko paradoksą, kad žmogaus gyvenimas yra kartu ir 
laisvas, ir nulemtas. Iš tiesų Humboldtas pabrėžtinai neigė, kad 
istorinės žinios gali būti naudojamos pamokyti dabartį, „ką daryti 
ir ko vengti“. Bet tuo pat metu jis atsisakė pripažinti, kad istorinis 
pažinimas tėra „įsijautimas“, kurį „poetinė“ romantikų samprata 
įkurdino jo centre. Istorija, teigė Humboldtas, naudinga „savo ga- 
lia pagyvinti ir išlavinti mūsų veiklos tikrovėje pojūtį“, bet ši galia 
daugiau reiškiasi numatant „įvykiams priskiriamą formą“ nei pa- 
prasčiausiai regint pačius įvykius (61). Čia išryškėja sinekdochinės 
jo istorinio aiškinimo sampratos prielaidos. Istorinis aiškinimas, 
įrodinėjo jis, pateikia formą, įžvelgtiną įvykių komplekse, pateikia 
ją taip, kad „kiekvienas įvykis“ pasirodytų esąs „visumos dalis“ 
ar kad „kiekvienas aprašomas įvykis“ pasirodytų atskleidžiąs „is- 
torijos pačios savaime formą“ (Ibid.). 

Nors Humboldtas istorinį vaizdavimą manė susidedant iš „tik- 
rosios įvykio formos“ ir viso pasakojimo įvykių komplekso „vi- 
dinės struktūros“ atskleidimo, akivaizdu, kad omenyje jis turėjo 
sinekdochišką veiksmą, kai visi įvykiai suvokiami su visuma san- 
tykiaujantys taip, kaip mikrokosmas su makrokosmu. Bet jis matė, 
jog, jo požiūriu, istorinis vaizdavimas, arba mimesis, turi būti ne 
pačių įvykių konkretybės, bet viso įvykių audinio formaliojo rišlu- 
mo reprodukcija, kuri, visiškai užbaigta, virstų „istorijos filosofi- 
ja“. Štai kodėl jis skyrė dvi mimezės rūšis: paprastą išorinės dalyko 
formos kopijavimą ir jo „vidinės formos“ vaizdavimą. Pirmasis 
veiksmas paprasčiausiai pakartoja objekto kontūrus, kaip kad pie- 
šėjas, o antrasis pateikia jo proporcijų ir simetrijos modelį, kaip kad 
tikras menininkas (61-62). Pastarajam veiksmui reikalinga, kad 
pats menininkas pateiktų „idėją“, kuri konkretų duomenų korpusą 
paverstų tam tikru formaliuoju rišlumu. Būtent ši „idėja“ įgalino 
Humboldtą fotografinės reprodukcijos tiesą skirti nuo „formos tie- 
sos“ (63). Pritaikius šią skirtį istoriniam vaizdavimui, žinoma, tam- 
pa tikėtina, kad istorikas pasiduos tam tikram subjektyvumui ir 

reliatyvizmui, kuriuos tokie romantikai kaip Michelet pasitelkė 
tam, kad pateisintų „įsijautimo“, kaip tinkamo kelrodžio istorijai 
suprasti, sąvoką. Bet Humboldtas pasipriešino šiam nuopuoliui į 
subjektyvumą, iškeldamas klausimą, „ar egzistuoja idėjos, kurio- 
mis istorikas galėtų vadovautis, ir jeigu taip, tai kokios“ (Ibid.). 

Toliau Humboldtas iškart atskleidžia iš esmės klasikinius ir vi- 
siškai aristoteliškus savo istorinio pažinimo sampratos pagrindus, 
pabrėždamas estetinių, filosofinių ir istorinių „idėjų“ skirtumus. 
Otaijis atliko taip, kad tapo įmanoma istorinį pažinimą sutapatin- 
ti su pažinimo rūšimi, Aristotelio priskirta būtent poezijai. Būdas, 
kuriuo istorikas supranta tikrovę, įrodinėjo jis, yra ne toks, į kurį 
pretenduoja menininkas romantikas, ne grynai subjektyvus pažini- 
mas ar subjektyvios emocinės būsenos išraiška, bet veikiau pasau- 
lio, galbūt egzistavusio istorinių dokumentų įvykiuose, suvokimas. 

Istorikai, sakė Humboldtas, ieško įvykio tiesos, „panašiai kaip 
menininkai“ ieško „formos tiesos“ (64). Istorijoje „supratimas yra 
[įvykio] sandaros ir stebėtojo jautrumo“ sąjungos rezultatas (Ibid.). 
Jo nuomone, egzistuoja atrankinė istorinių įvykių prigimties ir is- 
toriko jiems pritaikomų supratimo būdų giminystė. Istoriniai įvy- 
kiai yra įtampų tarp nusistovėjusių gyvenimo formų ir šias formas 
keistis verčiančių tendencijų pasireiškimai; istorinis supratimas yra 
dvigubas „jėgų“, verčiančių kurti visuomenes ir kultūrines naujo- 
ves, ir „srovių“, individus susiejančių į didesnes minties, jausmo 
ir valios bendrijas, matymas (Ibid.). Tai todėl „istorinei tiesai, bend- 
rai kalbant, kur kas didesnę grėsmę kelia filosofinė nei meninė 
mąstysena“ (Ibid.). 

Filosofija, Humboldto nuomone, visuomet siekia redukuoti vi- 
sumą į integracinio proceso, iš esmės teleologinio, pabaigos sta- 
tusą. Kita vertus, istorikas turi analizuoti ne galutinius tikslus ar 
pabaigas, bet veikiau tendencijas ir procesus. Ir nagrinėdamas šias 
tendencijas ir procesus, jis neturi primesti jiems savo supratimo, 
kokią reikšmę jie galų gale įgis, bet veikiau turi leisti formalųjį 
rišlumą jiems suteikiančioms „idėjoms“ „iškilti iš pačių įvykių 
masės, ar, tiksliau, atsirasti galvoje, kontempliuojant šiuos įvykius 
tikrai istorine dvasia“ (Ibid.). Todėl istorikas pasaulio istorijos įvy- 
kių „stebėjimams“ turi tuo pat metu ir „suteikti“ „idėjų“ formą, ir 

šią „formą abstrahuoti iš pačių įvykių“ (Ibid.). Tai gali nuskambėti 
kaip „prieštaravimas“, pripažįsta Humboldtas, bet iš tiesų, sakė 
jis, visas „supratimas“ suponuoja „pradinį, ankstesnį subjekto ir 
objekto atitikimą“; jis visuomet atsiranda „pirmesnę bendrą idėją 
pritaikius kam nors naujam ir specifiškam“ (65). Istorinio suprati- 
mo atveju pirmesnė bendra idėja yra „žmogiškos širdies“, vienu 
metu pagrindžiančios ir istorinę egzistenciją, ir jai suprasti reika- 
lingą sąmone, veiksmai (Ibid.). 

Tik pats geraširdiškiausias kritikas pripažintų šių argumentų 
pretenzijas į tikrai filosofinei analizei būtiną griežtumą. Iš tikrųjų 
mokslinio istorinio aiškinimo galimybė pakartotinai apsvarstoma 
vien tik tam, kad ji būtų pašalinta paneigiant, kad istorinei tiesai 
pažinti tinka kokie nors priežastiniai ar nomologiniai aiškinimai. 
Tai buvo pagrindinė paskata, vertusi Humboldtą atskirti istorinę 
refleksiją nuo filosofijos ir priartinti ją prie meno, suprantamo kaip 
griežtai mimetinė veikla. Istorinį pažinimą jis įterpė tarp istorinių 
duomenų, kuriuos percepcijai pateikia neapdoroti istorijos šalti- 
niai, ir mokslinių dėsnių, galinčių sutvarkyti ir suprasti šį chaosą, 
idealo, tada paneigė istoriko galimybę kaip nors nomologiškai su- 
prasti istorinį procesą valdančias jėgas. Jis grįžo prie meno ir isto- 
riografijos analogijos, bet pasitelkė tokią meno sampratą, pagal 
kurią vaizduotėje glūdinčios formos idėjos yra tinkamos indivi- 
dualizuotai estinčių dalykų formoms atvaizduoti. Iš to kilusios is- 
torinio pažinimo teorijos prigimtis buvo formistinė, o potekstė — 
tipologinė, bet istorinės būties mįslė liko neišspręsta, o jos chaosas 
buvo redukuotas į bendrą formalųjį rišlumą, kurį klasicistinis me- 
nas įsivaizdavo esant aukščiausiu siektinu tikslu. Nebuvo atsi- 
žvelgta įromantikų ir subjektyviųjų idealistų sampratą, kokiu mas- 
tu protas primeta percepcijai formą ir, šitaip iškraipydamas tikrovę, 
ją humanizuoja. Humboldtas dar kartą patvirtino pramaną apie 
tobulą būties ir sąmonės harmoniją, propaguotą Leibnizo ir Her- 
derio, tik ne tokia metafizine ir nerangia forma. 

Tad, įrodinėjo Humboldtas, istorikas „susidaro sau bendrą visų 
įvykių sąsajos formos vaizdą“, iš kurio jis gali išvesti esminių isto- 
rinį procesą sudarančių įvykių 545aj4 vaizdą (Ibid., kursyvas H. W.). 
Bet tris istorinio rišlumo sampratas jis atmetė kaip netinkamas tik- 

ram studijuojamo dalyko supratimui. Tai buvo mechanistinis, fi- 
ziologinis ir psichologinis metodai, kurie, jo nuomone, aiškinda- 
mi, kas iš tikrųjų įvyksta istorinio proceso metu, susitelkia ties 
priežastiniais ryšiais (66-67). Humboldtas priekaištavo šiems me- 
todams dėl to, jog jie nepajėgė pasiekti tokio požiūrio taško, kuris 
būtų „už baigtinybės ribų“, iš kurio galima suprasti ir užvaldyti 
„kiekvieną pasaulio istorijos dalį“ (67). Tad jis siūlo savo mokymą 
apie idėjas, grįstą apibendrinimų, gautų apmąstant Žmogaus šir- 
dies veikimo visumą, ir pasaulio istorijos įvykių visumos adekva- 
tumo samprata, kuria turėtų remtis išskirtinai „istorinis“ tikrovės 
suvokimas. | 

Pasaulio istorijos dalis, anot Humboldto, reikia integruoti į vi- 
sumos viziją, grįstą „pasaulio valdymo“ sąvoka ar idėja, kad visas 
pasaulio procesas atskleidžia veikiantį aukštesnį vienybės principą, 
kurio tikros prigimties neįmanoma tiksliai apibrėžti, bet apie kurio bu- 
vimą galima nuspėti iš istoriškai suprantamų įrodymų. 

Tad gali pasirodyti, kad naujovei atsirasti būtinas sąlygas isto- 
rikas gali tikėtis atpažinti ne ką daugiau, nei gali tikėtis nustatyti 
jai pakankamas sąlygas. Iš principo tvirtinama, kad pačios aplin- 
kybės niekada negali paaiškinti naujų formų pasirodymo istori- 
niame procese. Ir kadangi mokslo tikslas yra nustatyti tiek būti- 
nas, tiek pakankamas sąlygas įvykiui atsirasti, pasirodytų, kad 
istoriko vykdomos tokių sąlygų paieškos jau nuo pat pradžių ne- 
galimos. Susidūrus su tokiomis naujovėmis istorikui belieka tik 
stebėtis ir „vaizduoti“ jas pasitelkiant tokį formalųjį rišlumą, kokį 
įžvelgia jose jas istoriškai sąlygotai suvokianti sąmonė. 

Bet nors šis metodas puikiai tinka istorijoje atsirandančioms 
naujovėms suprasti, nėra jokio būdo - kitokio nei Herderio - pa- 
aiškinti jų išnykimą. 

Humboldto pavyzdžiai - „energijų, reiškinių, kuriuos lydinčios 
aplinkybės yra nepakankamos jų atsiradimui paaiškinti, sukūri- 
mas“: meno „Savo gryna forma“ prasiveržimas Egipte ir staigi 
graikų „laisvesnio meno“ raida (68). Ypač nuostabūs Humboldtui 
atrodė graikų laimėjimai; jiems nėra jokio „paaiškinimo“, nes jie iš- 
reiškia grynai „individualią“ „individualybės“ pasieką. Istoriko už- 
duotis šio stebuklo akivaizdoje yra ne jį paaiškinti, bet paprasčiausiai 

atvaizduoti jį tokį, koks jis yra —- kaip esminės žmogiškos laisvės 
apraišką (Ibid.). Tuo pat metu istorikas turi pripažinti, kad šio ste- 
buklo pasekmės nebuvo ilgalaikės, kad graikų kultūra sumenko ir 
išnyko. Jos sunykimą susiedamas su tuo, kad jos idėja veikė feno- 
menalias egzistencijos formas, Humboldtas tylomis pritaria mate- 
rialiam ir priežastiniam jos suirimo paaiškinimui (Ibid.). 

Ši mintis keista, kadangi reiškiniai suvokiami kaip valdomi vie- 
nos taisyklės jų atsiradimo proceso metu, o kitos — irimo proceso 
metu: unikalios „dvasinės“ jėgos pirmu atveju ir specifinių mate- 
rialių, fiziologinių ir psichologinių jėgų antruoju. Dėl to užsimez- 
gimo, gimimo ir augimo procesui suteikiama didesnė vertė nei tam, 
kurio metu pasiekiama branda, sumenkstama ir mirštama; tokią 
keistą asimetriją paaiškinti galima tik numanomu poreikiu pabrėžti 
ypačoptimistinę ir gyvybingesnę istorinės sąmonės pusę. „Pirmas 
žingsnis, pirmas žiežirbos žybsnis“ — kitaip tariant, atsirandanti 
tikrovė graikų istorijoje yra „stebuklinga“, o ne ta, kuri grimzta 
tamson tuo metu, kai ima rodytis nauja realybė. Be šito „pirmo 
žingsnio“, sako Humboldtas, „neveiktų jokios palankios aplin- 
kybės, ir net amžius trukusi veikla ar laipsniškas tobulinimas ne- 
atvestų į jokį išsipildymą“ (Ibid.). 

Atsirandančiai naujovei suteikiama vertė veda prie istorinio 
proceso sampratos, kai dvasią galima priešpriešinti materijai kaip 
formą turiniui ir kai jų tarpusavio sąveikoje vyrauja neįprasta pir- 
mosios galia. Humboldtas „prasmės jausmo svorį“ norėjo permes- 
ti į ankstyvąsias proceso stadijas. Bet jo gimimo, augimo ir irimo 
procesų istoriniame laike apibūdinimas nevisiškai pateisino šį troš- 
kimą. 

Dalyko „idėja“, sakė jis, patikima „individualiai dvasinei jėgai“. 
Tačiau jos individualizavimas atveria kelią ir jos suirimui, kadan- 
gi kaip tik dėl šios individualizacijos dvasinė jėga pakliūva reiški- 
nių egzistenciją valdančių dėsnių valdžion. Amžinoji jos vertė per- 
keliama į laikiną baigtinumą ir pasiduoda degeneracijos procesui. 
Bet, tvirtino jis, idėjos sunykimą laike reikia laikyti ne istorinės eg- 
zistencijos nulemtumo įrodymu, bet veikiau dvasios sugebėjimo 
siekti išreikšti save reiškinių sferoje epifanija; jos susiformavimas 
ir suirimas regimi kaip dvasios „nepriklausomybės“ nuo reiškinių 

priežastingumo įrodymai, o ne priežastinių dėsnių veikimo įrody- 
"mai (69). Idėjos judėjimas iki visiško jos išreiškimo laike ir erdvėje 
suprantami ne kaip raida laike, bet kaip judėjimas iš „vidinės“ į 
„Išorinę“ būtį. 

Humboldtas norėjo apibrėžti šį judėjimą iš vidaus išorėn kaip 
istorinės raidos formą, nenurodydamas tikslo, link kurio krypsta 
visa raida, ir taip nepuldamas į idealizmą ir „filosofinę“ istorinio 
pažinimo sampratą. Atrodo, jis teigė, kad mąstymas mums leidžia 
suvokti istoriją „idealistiškai“, bet ne suprasti įvairias istorinės eg- 
zistencijos formas kaip susietas idealistinės visumos vizijos. Čia mes 
susiduriame su istorinės minties „formalizmu“, Hegelio smerktu 
dėl jo skatinamo intelektualinio ir moralinio dviprasmiškumo. Šis 
Humboldto minties dviprasmiškumas išryškėja tuomet, kai jis sa- 
vo esė pabaigoje užtikrina, jog istorijoje iškylančiose tendencijose 
ir jėgose mes galime pajusti „idealias formas, kurios nors ir nesu- 
daro žmogiško individualumo, yra su juo susijusios, net jei ir ne- 
tiesiogiai“. Jis pareiškė, kad tokias formas jis mato pačioje kalboje, 
kuri atspindi tiek „tautos dvasią“, tiek ir „ankstesnę, nepriklau- 
somą būtį“, kuri „yra labiau įtakinga nei įtakojama“, tad „kiekvie- 
na svarbi kalba pasirodo kaip unikali priemonė idėjoms kurti ir 
perduoti“ (70). Nuo šios analogijos Humboldtas toliau pereina prie 
pastabų apie būdą, kuriuo „pirmapradės ir amžinos visko, kas tik 
gali atsirasti ir įsigalėti, idėjos“ tai padaro „dar gryniau ir išsamiau: 
jos pasiekia visų dvasinių ir kūniškų pavidalų grožį, neišvengia- 
mos kiekvienos jėgos veikimo pagal savo vidinį dėsnį tiesą ir neper- 
maldaujamo amžinai save teisiančių ir baudžiančių įvykių proceso 
teisingumą (Ibid., kursyvas H. W.). 

Bet jis paneigė žmogiškojo sprendimo gebėjimą „tiesiogiai“ su- 
vokti „pasaulio valdymo planus“. Daugiausia, ką jis gali, - tik 
„Spėlioti apie juos iš idėjų, kuriomis jie reiškiasi“ (Ibid.). Tai leidžia 
jam daryti išvadą, jos „istorijos tikslas“ turėtų būti „idėjos aktuali- 
zacija, kurią Žmonija turėtų įgyvendinti visais būdais ir pavidalais, 
kuriais tik galutinė forma galėtų susijungti su idėja“. Visas proce- 
sas gali baigtis tik tuo momentu, kai „galutinė forma“ ir „idėja“ 
susivienija ir „abidvi daugiau nebegali abipusiškai integruotis“ 
(Ibid., kursyvas H. W.). 

Grįždamas prie savo pradinio istoriko ir menininko lyginimo, 
Humboldtas teigia, kad „tai, ką pastarajam reiškia gamtos ir [...) 
organinių struktūrų pažinimas, pirmajam reiškia jėgų, kurios gy- 
venime reiškiasi kaip aktyvūs ir vadovaujantys [principai], tyri- 
mas“. Tai, ką menininkas suvokia kaip „proporcijas, simetriją ir 
grynosios formos idėją“, istorikas suvokia kaip „idėjas, besisk- 
leidžiančias [...] pasaulio įvykių tinkle, tačiau netampančias [šių 
įvykių] dalimi“ (Ibid.). Tai įgalino Humboldtą pagrįsti jo „galutinį, 
nors ir paprasčiausią istoriko užduoties [problemos] sprendimą“ — 
ji yra „pavaizduoti idėjos kovą įgyvendinant save tikrovėje“ (Ibid.). 

Pabrėžti čia reikėtų žodį „kova“, nes, anot Humboldto, idėjai 
ne visada iš pirmo karto pasiseka realizuotis; ją gali „iškraipyti“ 
nesėkmė siekiant visiškai užvaldyti „aktyviai besipriešinančią ma- 
teriją“, kurioje ji mėgina aktualizuotis (Ibid.). Bet jis neišvengiamai 
turėjo prieiti išvadą, kad tragedijų seką, kurią gali tekti patirti idėjai, 
kai jai nesiseka aktualizuotis, reikėtų suvokti kaip iš esmės komišką 
procesą, nes „joks įvykis nėra visiškai atskirtas nuo bendro dalykų 
tinklo“; visumą valdo laisvė, dalies tik miglotai vaizduojama ak- 
tualizacijos procesu. Taigi akcentai perkeliami į visumoje glūdinčią 
laisvę — t.y. į pasikeitimo ir atsiradimo reiškinius - ir taip pateikia- 
mos papildomos priežastys atsispirti pagundai „ieškoti vieno riš- 
laus visumos modelio“. Ieškant bendro visumos modelio jai būtų 
primetamas nulemtumas. 

Iš šių svarstymų apie Humboldto istorijos sampratą galime su- 
prasti Rankes ir visos jo atstovaujamos istoriografijos santykį su“ 
organicistiniu Herderio metodu. Buvo perkelti akcentai. Šio pasi- 
keitimo esmė ta, jog buvo sumenkintas Herderio istorinėje minty- 
je vyravęs impulsas ieškoti visuotinės istorinio pasaulio integraci- 
jos įrodymų. Formistinė aiškinimo samprata pakeitė organicistinę 
sampratą, kurią atvirai gynė Herderis. Dėl to istorinio lauko struk- 
tūra tampa laisvesnė, ir impulsas siekti bendrai suprasti procesus, 
ji apibūdinančius kaip visuotinį vyksmo ir radimosi lauką, tampa 
miglotas. Bet bendri rėmai, mitinė reikšmė, esminis būdo, kuriuo 
šiems procesams suteikiamas siužetas, komiškumas lieka nepakitę. Šį 
perėjimą galima apibūdinti kaip modifikaciją, kai impulsas aiškinti 
išgryninamas iki troškimo tiesiog aprašyti procesą taip, kaip jis 

skleidžiasi prieš istoriko akis. Šio proceso reikšmė lieka ta pati. Ji 
suvokiama kaip komiška drama, kurios atomazga dar neįvykusi. 
Bet šių komiškų rėmų, kuriuos dabar jau galima numanyti, išlai- 
kymas leidžia juose pasirodančius įvykius pamatyti ypač optimis- 
tiškai. Tiksliai nepapasakojant dramos pabaigos ir tuo pat metu 
tvirtinant, kad būtina tikėti, jog visas procesas yra būdingos ko- 
miškos atomazgos drama, kovą ir konfliktus galima laikyti tikrais 
istorinės tikrovės elementais, jokiu būdu nenumatant, jog jie ilgai- 
niui triumfuos. Kiekvienas troškimų žlugimas laikomas tik proga 
toliau plėtoti juose glūdėjusią idėją, taip užtikrinant galutinį jos 
triumfą tikrovėje. | 

Blogis, skausmas ir kančia gali būti laikomi vien tik daugybės 
galimų dvasios aktualizacijų laike progomis. Kliudantys istorinės 
dramos personažai pakankamai tikroviški, bet jų funkcija dabar 
yra tik duoti dvasiai progas sėkmingai įveikti jos pačios aktualiza- 
cijos aplinkybes. Į kiekvieną praeities konfliktą tarp Žmogaus ir 
žmogaus, tarp tautos ir tautos, tarp klasės ir klasės dabar galima 
pažvelgti iš tolo ir apmąstyti jį visiškai įsitikinus, kad grožis, tiesa 
ir teisingumas galiausiai triumfuos. Komiškas visos dramos turi- 
nys netampa refleksijos objektu, kaip tai atsitinka Hegelio mintyje, 
Jį paprasčiausiai galima nuspeti kaip tikslą, kurį mes galime suvokti 
iš savo vietos istorijoje, o tikras jo supratimas įmanomas tik pas- 
kutiniame paskutinės scenos veiksme, kai „integruojasi“ „galuti- 
niai pavidalai“ ir „formos“. Kaip vyksta visas procesas, žinoma tik 
bendrais bruožais, ir tik toks Žinojimas įmanomas. Daugiausia, ko 
gali siekti istorikas, yra pasakojamuoju būdu vaizduoti procesus, 
kai įvairiu metu ir įvairiose pasaulio dalyse pasiekiamas trumpa- 
laikis formalusis rišlumas. Naujų formų pasirodymas lieka „ste- 
buklas“, suvokiamas, bet nesuprantamas dalykas. 

Nusistovėjusių formų irimas aiškinamas tuo, kad jas valdžiusios 
idėjos tampa pavaldžios savo detalizavimo sąlygoms - kitaip sa- 
kant, fizinio keitimosi ir irimo dėsniams. Bet Humboldto sistema 
negalėjo paaiškinti, kodėl iškyla ir triumfuoja tai, ką jis vadino 
„nenormaliomis gyvenimo būsenomis, tarsi kokiomis ligomis“, 
mat jis negalėjo sutikti, jog blogis, paklydimas, neteisingumas taip 
pat gali turėti savo „idealias“ formas, kaip kad turi gėris, tiesa ir 

teisingumas. Be abejonės, teigė jis, „normalios“ ir „nenormalios“ 
gyvenimo būsenos yra šiek tiek analogiškos; tai - tendencijų, ku- 
rios „iškyla staiga ar laipsniškai be jokių išaiškinamų priežasčių, 
rodos, vadovaudamosi savais dėsniais, ir nurodo slaptą visus da- 
lykus siejantį ryšį, analogija“. Bet jam nesisekė įsivaizduoti, kaip 
šias tendencijas galima paversti istorinės dramos, kaip jis pats ją 
suprato, dalimi. Ši tamsioji istorinio proceso pusė jam liko mįslė, ir 
jis teigė, jog „tikriausiai praeis dar daug laiko, kol [jos principai] 
galės būti naudingi istorijai“ (69). 

Perėjimą nuo Herderio per Humboldtą prie Rankes aptarda- 
mas kaip organicistinės aiškinimo strategijos pakeitimą formisti- 
ne komiško siužeto suteikimo būdą paliekant nepakeistą, iš esmės 
aš išsiverčiau be įprastos, dabar jau šabloniškos terminologijos, 
kuria paprastai aptariami XIX amžiaus pirmosios pusės istoriog- 
rafiniai disputai. Galima nurodyti, kad čia kalbama ne tiek apie 
individualumo ir bendrumo priešpriešą ar konkretumo ir abstrak- 
cijos priešpriešą, ir net ne apie klausimą, ar istorija turėtų būti su- 
vokiama filosofiškai, ar išvedama empiriškai, ar ji yra daugiau 
mokslas, ar menas. Pagrindinis visų diskusijų, kuriose vartojami 
šie terminai, klausimas - ką reiškia šie terminai, kaip suprantamas 
menas, mokslas ir filosofija, ir, kita vertus, koks yra individualaus 
įvykio ir jo konteksto santykis. 

Tiesą sakant, Humboldtas, kaip ir Ranke, manė, kad istorija yra 
individualaus įvykio, konkrečios jo aktualizacijos pažinimas, o isto- 
rikas susiduria su problema, kaip susieti įvykį su kontekstu, kuria--. 
me jis pasirodo ir įgyvendina savo lemtį. Maža to, ir jis, ir Ranke 
istoriją iš esmės laikė meno forma, tiksliau - klasikinio meno for- 
ma, t.y. mimetine meno forma, kuriai rūpi atvaizduoti tikrovę taip, 
kaip ji „iš tikrųjų“ pasirodo konkrečioje vietoje ir konkrečiu laiku. 
Be to, Humboldtas tvirtino, kad galutinis istorinių tyrimų tikslas 
yra nuspėti viso istorinio proceso prasmę, ne tik sukurti atskirų 
praeities paveikslų kompleksą, bet veikiau labiau konceptualizuoti 
santykius, vaizduojamus procese, kurio tik dalis ar fragmentus at- 
spindi tie paveikslai. Istorinę refleksiją, sakė Humboldtas, skatina 
specifiniai moraliniai rūpesčiai, žmogaus poreikis kokiu nors būdu 
pažinti savo prigimtį, kad jis galėtų kurti geresnę ateitį nei ta, ku- 

rią jam leidžia dabartis. Svarbiausi klausimai - kaip suvokti istori- 
nių įvykių pasirodymo kontekstą, jų vyksmo rėmus ar foną, ir ar 
moralinę šio proceso, įsivaizduojamo susiejus įvykius laike, po- 
tekstę reikėtų laikyti teikiančia vilties, ar liūdinančia. 


$ Išvados 


Rankes istorinio proceso apmąstymuose aptikome idėjų, ženkli- 
nančių ryžtingą nusigręžimą nuo kai kurių literatūrinio romantiz- 
mo prielaidų. Žinoma, negalima paneigti romantinių Rankes isto- 
riografinių darbų paskatų; jis pats teigė, kad jaunystėje jos smarkiai 
veikė jo mąstymą. Jos ženklina jo domėjimąsi atskiro įvykio uni- 
kalumu ir konkretumu, istorinio aiškinimo kaip pasakojimo samp- 
ratą, jo norą prasiskverbti į savo istorinės dramos veikėjų sąmonę, 
pamatyti juos taip, kaip jie matė patys save, ir atkurti pasaulius, 
kuriuos jie savo laiku matė savo erdvėje. Bet tuo pačiu metu Ran- 
ke užsispyręs priešinosi impulsui šlovinti „pavidalų puotą“, kurią 
nekritiškam žvilgsniui atskleidžia istorinis šaltinis. Jo nuomone, 
istorija - nepaisant jos chaotiškos prigimties - tinkamai nusiteiku- 
siai istorinei sąmonei atskleidžia prasmę ir yra suprantama, nors 
kartais jai pritrūksta tokio visiško užtikrintumo, kokį ją apmąsty- 
damas galėtų atrasti religinis jautrumas. Ši „prasmė“ atsiranda su- 
vokiant formalųjį baigtinių istorijos proceso segmentų rišlumą ir 
matant struktūras, keičiančias viena kitą ir vis labiau integruo- 
jančias Žmogaus gyvenimą ir visuomenę. Trumpai tariant, anot 
Rankes, istorija atskleidžia grynai organicistinę prasmę. Tačiau tai 
yra ne holistinis organicizmas, kokį Novalis skelbėsi įžvelgiąs vi- 
same procese, bet dalies ir visumos santykio organicizmas, lei- 
džiantis stebėtojui mikrokosme įžvelgti visumoje glūdinčio dides- 
nio rišlumo užuominą. Tikrą šio didesnio rišlumo suvokimą Ranke 
priskyrė specifiniam religiniam jautrumui ir neigė, kad jis yra pa- 
siekiamas teisingai suprantamai istorinei sąmonei. Bet jis pripažino 
tam tikrą istoriko gebėjimą įžvelgti prasmę, kelias prasmes, ga- 
linčias įveikti ir Constanto neviltį, ir naivų Novalio tikėjimą. Su- 
rasti formas, kuriomis išsidėsto istorinė tikrovė įvairiais laikais ir 

įvairiose vietose, Žmonijai besistengiant sukurti žmonišką bend- 
ruomenę - taip Ranke suvokė istoriko užduotį. Ir šis organicistinis 
mokymas yra pagrindinis Rankes įnašas į teoriją, antrajame XIX 
amžiaus ketvirtyje istoriją pavertusią autonomiška disciplina. 
Tiesa, tokie disputai, kaip kad Rankes ir Hegelio mokinio Hein- 
richo Leo, sukosi apie klausimus, ar supratimo judesys yra nuo 
atskirybės prie bendrybės, ar nuo bendrybės prie atskirybės; bet 
šių disputų terpe - bendras įsitikinimas, jog istorinis laukas yra vie- 
ta, kur bendrybė ir atskirybė, universalumas ir individualumas su- 
sitinka ir susimaišo ištiso proceso metu. Iš tikrųjų jie susiję su tuo, 
kad, viena vertus, reikalaujama konceptualizavimo griežtumo (He- 
gelio atstovaujama pozicija) ir, antra vertus, - iškeliama galimybė 
priešintis griežtai konceptualizacijai pasiremiant istorinėmis žinio- 
mis (Humboldto ir Rankes atstovaujama pozicija). Organicistinėje 
aiškinimo sampratoje neaiškumas tam tikru analizės momentu tampa 
nekvestionuojama vertybe, jis reikalingas suvokiant, kad istorinis lau- 
kas yra vieta, į kurią iš esmės nauji dalykai įsiterpia dėl esmiškai 
nepažinių aplinkybių ir paskatų. Tai yra tikrasis Rankes ir jo pa- 
sekėjų pretenzijų į „empirinį“ istorinio tyrimo metodą turinys. Bet 
šis „empirizmas“ kyla ne tiek iš griežto detalių stebėjimo, kiek iš 
nuostatos, kad kai kurios procesų rūšys iš prigimties nepasiduoda 
analizei, o kai kurios supratimo rūšys yra iš prigimties ribotos. 
Šitokį iš esmės paslaptingos (ar, jei norite, stebuklingos) istori- 
nio vyksmo prigimties supratimą nuo obskurantizmo, į kurį jį natū- 
raliai lenkia šis tikėjimas, išgelbsti esmiškai komiška siužeto struk- 
tūra, pateikiama kiekviename iš pasakojimų apie makrokosminius 
istorinio proceso lygmenis. Proceso prigimtis suvokiama kaip vi- 
siškai komiška, ir tai pagrindžia vadinamąjį istoristinio pasaulio 
vaizdo optimizmą. „Optimistinių“ Rankes prielaidų turinys užtem- 
do mastą, kuriuo grynai optimistinė nuostata patiriama kaip vai- 
kiška mintis, jei ji neparemta tikėjimą jos tiesa pagrindžiančiu l0- 
giniu išaiškinimu. Sinekdochinėje Humboldto ir Rankes sąmonėje 
šis loginis išaiškinimas yra tiesiog išankstinis nusistatymas, kritiškai 
neanalizuojamas ir nepagrindžiamas, bet tiesiog tvirtinamas kaip 
požiūris, kuriuo Žmonės moraliai verčiami žvelgti į istoriją, jeigu 
jie nenori pulti neviltin. Bet toks tikėjimas pateisinamas iš tikrųjų 

atvaizduojant pasaulio procesą, kuriame visam procesui suteiktas 
komiškas siužetas išlaiko savo įtikinamumo išbandymą. 

Istorizmui grėsęs pavojus buvo neteorinis, nes organicistinės 
aiškinimo sampratos neįmanoma užpulti iš anapus ją įgalinančių 
postulatų esančios pozicijos. Norint sugriauti šiuos postulatus rei- 
kėjo parodyti ne tai, kad istorinį dokumentą galima suprasti pasi- 
telkus mechanistinį, formistinį ar kontekstualistinį aiškinimo bū- 
dą, bet veikiau, jog tas pats procesas, vieno istoriko pavaizduotas 
kaip komiška drama, kito istoriko gali būti pristatytas kaip tra- 
giška drama ar absurdiškas procesas. Kai publikai, jau nebetikinčiai 
savo sugebėjimu komiškai užbaigti dramą, kurioje ji pati atlieka 
protagonisto vaidmenį, pasiūlomi alternatyvūs istorijos siužetai, 
susidomėjimą organicistiniais aiškinimo būdais gali pakeisti me- 
chanistinių ir kontekstualistinių aiškinimo metodų troškimas. Pas- 
kutiniame XIX amžiaus ketvirtyje būtent taip ir atsitiko plačiuose 
mokslinio pasaulio sektoriuose, kai iškilo ir pozityvizmas bei mark- 
sizmas, ir estetizmas. 

Bet tokiomis aplinkybėmis nebuvo reikalo apleisti organicizmą; 
užteko tik nuo istorinio proceso kaip komiškos dramos vaizdavi- 
mo pereiti prie jos kaip absurdiškos dramos vaizdavimo ir taip 
atspindėti tai, kad valdančios visuomenės klasės prarado drąsą, 
kai išskydo tikėjimas jų sugebėjimais moksliškai suprasti tikrovę. 
Būtent taip padarė Burckhardtas. 

Humboldto esė reikšminga ne dėl istorinio aiškinimo sampra- 
tos, kuri vargu ar buvo tinkama tiek logikos, tiek mokslo požiūriu, 
bet veikiau dėl joje išreiškiamo pasitikėjimo organicistinio istori- 
jos tyrimo metodo adekvatumu. Ji teigė, kad istorinį vaizdavimą 
sutvirtinus įsitikinimu galutiniu viso istorinio proceso formaliuo- 
ju rišlumu, istorinis mąstymas bus išvaduotas tiek nuo romantikų 
„būties chaoso“ sąvokos, tiek nuo idealistų ir pozityvistų peršamos 
idėjos, kad istoriją įmanoma visiškai perprasti. Trumpai tariant, ji 
parėmė sinekdochišką supratimo būdą. 

Sinekdochos mitas yra komedijos svajonė, kai pasaulis suvokia- 
mas taip, jog kovos, nesantaika ir konfliktai ištirpsta tobuloje har- 
monijoje, pasiekus būvį, kuriame nusikaltimai, ydos ir kvailybė pa- 
sirodo tik esą priemonės tokiai visuomenės tvarkai, kokia galiausiai 

pasiekiama vaidinimo pabaigoje, įtvirtinti. Bet komiška atomazga 
gali įgyti dvi formas: protagonisto triumfo prieš visuomenę, kliu- 
džiusią jam žengti link tikslo, arba kolektyvo teisių patvirtinimo 
jai iššūkį metusio individo, kvestionavusio ją kaip vienintelę bend- 
ruomenės formą, atžvilgiu. Pirmąją rūšį galime pavadinti troški- 
mo komedija, o antrąją - pareigos ir prievolės komedija. Michelet 
savo ikirevoliucinės Prancūzijos istorijas rašė pirmuoju būdu; Ran- 
ke visų Europos tautų istorijas - antruoju. Juos, naujos, arba „rea- 
listinės“, antrojo XIX amžiaus ketvirčio istoriografijos atstovus, sie- 
jo bendras įsitikinimas, kad paprastas istorinio proceso, visos jo 
konkretybės ir įvairovės, aprašymas išryškins tobulėjimo, išsipil- 
dymo ir idealios tvarkos dramą, ir taip pats pasakos sekimas taps 
aiškinimu, kodėl atsitiko taip, kaip atsitiko. Po jų noru pasinerti į 
istorinio dokumento duomenų ir įvykių chaosą slypėjo įsitikini- 
mas, kad tikslus įvykių konkretybės aprašymas sukurs ne chaoso 
vaizdą, bet formaliojo rišlumo viziją, kurios nei filosofija, nei moks- 
las nepajėgia nė pamatyti, jau nekalbant apie perteikimą žodžiais. 
Abu jie siekė pagauti „idėjos“ esmę raidos proceso šerdyje, o sužve- 
joti ją jie pirmiausiai ketino pasakojamosios prozos tinklu. 


V SKYRIUS 


Tocgueville'is: istorinis realizmas 
kaip tragedija 


$ Įvadas 


Michelet istorinis mąstymas toks nuoseklus dėl to, kad jis sugeba 
nuolatos metaforiškai apibūdinti tiek individus, tiek procesus, ku- 
riuos jis įžvelgė istoriniame lauke. Formistiškai suvokti istorinį 
lauką sudarančius objektus Michelet įgalino herojinio romano mi- 
tas, kurį jis pasitelkė suteikdamas siužetą įvykių sekai, pasiekusiai 
kulminaciją 1789 metų revoliucija. Pagrindinius jo minties nenuo- 
seklumus sukėlė jo pastangos iš esmiškai anarchistinės istorinio 
proceso sampratos išvesti specifines liberalias ideologines išvadas. 
Joks panašus nenuoseklumas nedarkė Rankes minties ir veikalų. 
Jo pažinimo teorija buvo organicistinė, jis pasirinko komiško siu- 
žeto suteikimo būdą, konservatyvią ideologinę poziciją. Kaip tik 
dėl to, kad ir koks įspūdingas Rankes išsimokslinimas ir pasakoto- 
jo sugebėjimai, skaitant jo veikalus vis vien stinga įtampos, priski- 
riamos didžiai poezijai, didžiai literatūrai, didžiai filosofijai — ir 
netgi didžiai istoriografijai. Tai viena iš priežasčių, kodėl retsykiais 
įmanoma atgaivinti susidomėjimą tokiu istoriku kaip Michelet, bet 
visiškai neįmanoma tokiu kaip Ranke. Mes žavimės pastarojo re- 
zultatais, bet tiesiogiai ir palankiai reaguojame į pirmojo agoną. 
Kai kalbama apie Žmogaus ir visuomenės istoriją plačiąja pras- 
me, niekas negali pretenduoti į tokį tvirtumą, koks, regis, būdingas 
Rankes darbams. Pažinimas kyla iš galynėjimosi ne vien tik su „fak- 
tais“, bet ir su savimi. Kai alternatyvios tikrovės vizijos nelaikomos 

tikrai galimomis, minties kūrinys paprastai lieka blankus ir ne- 
pagrįstai savimi pasitikintis. Į Rankę reaguojame taip pat, kaip esa- 
me linkę reaguoti į Goethę; abu mąstytojai nesiveržė padaryti ką 
nors daugiau, nei širdyje žinojo galį atlikti. Ramybė, nujaučiama 
Rankes sąmonės centre, - tai jo vizijos ir šios vizijos pritaikymo 
istoriniame darbe darnos padarinys. Lygmenyje, kuriame Miche- 
let stengėsi nuo savo istorijos vizijos pereiti prie ideologinės pozi- 
cijos, jam trūko šios darnos; jis buvo sąmoningai jai atsidavęs, bet 
ji nederėjo su pačia vizija. Todėl jo darbai kur kas neramesni, kur 
kas aistringesni, kur kas artimesni mums, gyvenantiems epochoje, 
kai moralinis įsitikinimas savo teisumu jeigu ir nėra neįmanomas, 
tai bent jau rodosi tiek pat pavojingas, kiek trokštamas. 

Nerimas, jaučiamas Michelet veikaluose, glūdi ir pačioje jo di- 
džiojo amžininko ir tėvynainio Alexio de Tocgueville'io darbo šer- 
dyje. Šis nerimas kyla iš dviejų Tocgueville'iui ir Michelet bendrų 
emocijų: visa nustelbiančio sugebėjimo užjausti žmones, kitokius 
nei jie patys, ir baimės, kad dalykai, jų labiausiai vertinami dabar- 
tyje ir praeityje, gali būti sunaikinti. Jau esame parodę, kaip Mi- 
chelet vis labiau linko į ironišką istorijos visumos sampratą Pran- 
cūzijos politiniam gyvenimui vis labiau tolstant nuo aplinkybių, 
kuriomis, bent jau Michelet požiūriu, 1789 metų euforijoje buvo 
pasiekta ideali prancūzų tautos vienybės būsena. Kulminaciniam 
Prancūzijos istorijos tarpsniui besitraukiant į praeitį, herojinio ro- 
mano mitą (Michelet naudotą suteikiant pavidalą ir formą Pran- 
cūzijos istorijai iki 1789 metų), jis vis labiau sublimavo, mėgino 
užgniaužti ar paversti užuomina apie tai, kokios dar galėtų būti 
Prancūzijos istorijos pasekmės, jeigu istorikui pavyktų sėkmingai 
atlikti savo užduotį, atkurti ir prikelti visą praeities pilnatvę, spal- 
vingumą, ryškumą ir gyvybingumą. Tocgueville'io istorinės min- 
ties evoliucijoje, sekant jo mąstymo apie istoriją apskritai ir apie 
Prancūzijos istoriją raidą nuo jo knygos Apie demokratiją Amerikoje 
(1835) iki knygos Souvenirs (rašytos prieš mirtį, 1859 metais), gali- 
ma pamatyti panašų poslinkį ironijon. Tačiau išeities taškas, iš ku- 
rio Tocgueville'is pradėjo jon leistis, buvo kitoks nei Michelet. Mi- 
chelet išeities taškas — herojinis romanas, vėliau sekė tragiškas 
likimo, išduodančio idealus, vardan kurių jis, istorikas, darbavosi, 

suvokimas, o galiausiai - sublimuoto romantizmo ir atviros ironi- 
jos mišinys Prancūzijos istorijos po 1789 metų atžvilgiu; o Tocgue- 
ville'is pradėjo stengdamasis palaikyti specifinę tragišką istorijos 
viziją ir paskui palaipsniui pasidavė ironiškai rezignacijai, būse- 
nai, iš kurios jis nematė galimybių išsivaduoti nei iškart, nei vėliau. 

Naujausi Tocgueville'io tyrinėjimai visiškai atskleidė intelek- 
tualinius ir emocinius jo mąstymo pamatus, ankstesnių ir jo meto 
mąstytojų „įtakas“ jam ir jo vietą politiniame ir socialiniame Luji 
Pilypo laikų Prancūzijos pasaulyje. Jis laikomas reikšmingu šiuolai- 
kinės sociologinės minties pradininku, o jo įnašu į liberalizmo ir 
konservatyvizmo ideologijas dabar jau niekas neabejoja. Neketinu 
čia plačiau aptarti šių Tocgueville'io minties, darbo ir gyvenimo 
aspektų. Man labiau rūpi jo mąstymą apie istoriją analizuoti kaip 
specifinio istorinės refleksijos stiliaus modelį. 

Šio stiliaus nepavyktų išsamiai aprašyti priklijavus jam kokią 
ideologinę (pvz., „liberalus“ ar „konservatyvus“) ar specifinę dis- 
ciplinos (pvz., „sociologinis“) etiketę. Tiesą sakant, esu įsitikinęs, 
kad iš tikrųjų Tocgueville'io istoriniai darbai logiškai implikuoja 
radikalizmą. Kadangi į istoriją jis gilinosi tam, kad nustatytų jos 
procesą valdančius priežastinius dėsnius, netiesiogiai jis įsipareigo- 
jo manipuliacijos socialiniu procesu sampratai, siejamai su moder- 
nia, materialistine radikalizmo forma. Šį vidinį radikalizmą atspin- 
di tragedijos mitas, grindžiantis abu stambiuosius Tocgueville'io 
darbus - Apie demokratiją Amerikoje bei Senasis režimas ir revoliuci- 
ja - ir suteikiantis jiems makroistorinį kontekstą. 

Šiuose dviejuose darbuose socialinės tikrovės pažinimas įgyja 
akivaizdžiai tipologinę formą; tai leistų manyti, kad Tocgueville'io 
tikslas buvo galiausiai arba formistiškai išskaidyti, arba organicis- 
tiškai suvienyti procesus ir jėgas, atpažįstamus pagal konstruoja- 
mus tipus. Bet, priešingai nei Michelet ar Ranke, nei pavidalų puo- 
tos, nei besikaunančių jėgų sintezės Tocgueville'is iš tikrųjų nelaikė 
Europos ateities galimybe. Jo nuomone, maža vilties, kad ateityje 
žmogus susitaikys su visuomenės žmogumi. Istorijoje veikiančių jė- 
gų, paverčiančių ją neišvengiamo konflikto arena, neįmanoma su- 
taikyti nei visuomenėje, nei žmogaus širdyje. Žmogus lieka, Toc- 
gueville'io žodžiais tariant, „balansuoti tarp dviejų bedugnių“, 


226 METAISTORIJA 


socialinės santvarkos, be kurios jis negalėtų būti žmogus, ir demo- 
niškos jo paties prigimties, niekada neleidžiančios jam tapti visiškai 
žmonišku. Būtent prie šio egzistencijos „balansuojant tarp dviejų 
bedugnių“ įsisąmoninimo nuolat sugrąžina kiekviena Žmogaus pa- 
stanga pakilti virš gyvuliškumo ir išlaisvinti jame gyvenantį „an- 
gelą“ - sutramdytą, suvaržytą, nepajėgų valdyti. 

Visas Tocgueville'io mąstymas grįstas pirmykščio chaoso, bet 
kokią istorijoje, visuomenėje ar kultūroje aptinkamą tvarką pa- 
verčiančio tiek pat mįsle, kaip ir palaima, suvokimu. Kaip ir jo di- 
dysis amžininkas romanistas Balzacas, Tocgueville'is džiūgavo dėl 
fakto, kad žmogus „turi“ istoriją; bet tamsios bedugnės, iš kurios 
iškyla Žmogus ir kuriai jis priešpriešina „visuomenę“, užtveriančią 
kelią visuotiniam chaosui, samprata jam neleido tikėtis ko nors 
daugiau nei kuklių, kartkartėmis pasitaikančių laimėjimų, leidžian- 
čių šiek tiek pažinti jėgas, visiškai viešpataujančias pasaulio pro- 
cese. Tocgueville'is (priešingai nei Marxas), pačią būtį laikydamas 
misterija, negalėjo savo minties atvesti į tikrą istorijos mokslo kon- 
templiaciją, kurią, atrodo, sankcionuoja jo istorinių reiškinių tipo- 
logizavimas. Ši nepaimama misterijos tvirtovė draudė jam sukurti 
procesų dėsnių sampratą, įgalinančią paaiškinti faktą, kad pati isto- 
rija suskyla į vienas kitą neigiančius, bet pasikartojančius sociali- 
nių reiškinių tipus. 

Bet priešingai nei grynieji ironizuotojai, gyvenę ankstesnėje Ap- 
švietos epochoje ar vėliau XIX amžiaus pabaigoje, Tocgueville'is 
neleido sau tikėti, kad istorija visiškai neturi jokios bendros pras- 
mės. Tragiškasis agonas kaskart atskleidžia būtent tai, kad istorijos 
paslaptis. yra ne kas kita, kaip amžina žmogaus dvikova su savimi 
ir grįžimas į save. Istorijos misterija suvokiama tai Aischilo, tai So- 
foklio būdu, pirmuoju paremiant savimi pasitikintį veikimą da- 
bartyje geresnės ateities vardan, 0 antruoju primenant apie pavo- 
jus, kylančius neapgalvotai užgniaužiant galimybes ar skubotai 
atsiduodant nevisiškai perprastoms socialinėms ar asmeninėms 
programoms. Ši dviguba istorijos perspektyva tapo Tocgueville'io 
liberalizmo pagrindu. Tik į pačią gyvenimo pabaigą jo apmąstymų 
apie istoriją toną ir nuotaiką persmelkė ironiškas Euripido ar vėly- 
vojo Shakespeare'o įsitikinimas, jog gyvenimas gali būti visai bep- 

rasmis. Šį savo įsitikinimą Tocgueville'is užgniaužė moraliniais su- 
metimais, baimindamasis silpninančios jo įtakos žmonėms, turin- 
tiems kuo stropiausiai triūsti, idant iš likimo duotų žaliavų sukurtų 
bent šiokį tokį gyvenimą. Jis net užsipuolė savo draugą Gobineau 
už nuomonę, kad tiesos vardan reikia skleisti istorijos sampratą, 
padedančią plisti baimei, kurią išsklaidyti būtų filosofo ar istoriko 
pareiga. 

Jeigu Tocgueville'is būtų tvirtinęs, kad istorija visai beprasmė 
ir dėl to nesuteikia jokio vilties pagrindo, arba priešingai, kad ji 
prasminga ir Žmogus gali visiškai pažinti jos prasmę, jis būtų pa- 
stūmėtas arba reakcionieriškos pozicijos, kurią vėliau užėmė 
Burckhardtas, arba radikalios jo amžininko Marxo pozicijos link. 
Bet jis norėjo tikėti ir tuo, kad istorija prasminga, ir tuo, kad jos 
prasmė gali būti atrasta paslaptingoje paties žmogaus prigimtyje. 
Būtent ši vertė, Tocgueville'io suteikta paslapčiai, pavertė jį ideolo- 
ginės pozicijos, vadinamos liberalizmu, propaguotoju, nepaisant 
fakto, kad jo nomologinės istorinių procesų prigimties samprata 
būtų galėjusi jį priversti daugumą svarbių to meto visuomeninių 
klausimų vertinti radikaliai. 

„Mokslinis“ Tocgueville'io istorijos tyrinėjimas baigėsi istori- 
nių įvykių suskirstymu į tipus, klases, gentis, rūšis ir pan. Duome- 
nys buvo paversti žiniomis, juos suskirsčius į baigtinį socialinių, 
politinių ir kultūrinių reiškinių tipų kompleksą. Pavyzdžiui, 
Tocgueville'is analizavo du visuomenės tipus: demokratinį ir aris- 
tokratinį. Jo moderniosios Vakarų civilizacijos istorijos nuo vė- 
lyvųjų viduramžių iki jo paties laikmečio samprata susitelkė ties 
problema, kaip civilizacijoje atsirado šios dvi visuomenės rūšys, 
kokia yra jų santykių ir tarpusavio sąveikos prigimtis ir kaip ga- 
lima vertinti kiekvienos jų tolesnės raidos perspektyvas. Tocgue- 
ville'is turėjo atsakyti į tokį klausimą: Kokia yra proceso, kuriame 
atsiranda, tarpusavyje sąveikauja ir susikerta šie du nekintami vi- 
suomenės tipai, prigimtis? 

Iš tikrųjų Tocgueville'is tiesiogiai šio klausimo nenagrinėjo. Jis 
skelbėsi įžvelgiąs plataus masto politinės, socialinės ir istorinės- 
kultūrinės prigimties tendencijas, jo požiūriu, rodančias vieno iš 
visuomenės tipų (aristokratinio) smukimą ir kito (demokratinio) 

kilimą. Jis teigė, kad aristokratinis tipas smunka dėl to, jog kyla 
demokratinis, o tai reiškia, kad visą istorijos procesą jis matė kaip 
uždarą sistemą, turinčią ribotą naudojamos energijos kiekį, kai vi- 
sa, kas laimima bet kokio augimo proceso metu, turi būti padeng- 
ta praradimais kitoje sistemos dalyje. Sistema kaip visuma laiko- 
ma procesu, tad suvokiama mechanicistiškai, o jos dalių santykiai 
aprašomi mechanine-priežastine kalba. 

Jeigu Tocgueville'is būtų buvęs idealistas (ar organicistas), ener- 
gijos mainus jis būtų turėjęs laikyti pozityvaus Žmogaus sąmonės 
apskritai augimo proga; tas augimas jo paties epochoje užčiuopia- 
mas labiau nei visais praėjusiais amžiais išlavėjusiame mąstyme ir 
jo išraiškoje — kaip kad Hegelio manieros ar Rankes atveju. Bet augi- 
mas; Tocgueville'io įžvelgtas istorijos procese, susijęs ne tiek su 
sąmonės apskritai progresu, kiek su jėgų, laiminčių dėl aristokra- 
tijos smukimo ir demokratijos kilimo, galia: viena vertus - cent- 
ralizuotos valstybės galia, antra vertus - masių galia. Jo nuomone, 
šios jėgos telkiasi ir jungiasi taip, kad kelia kritinę grėsmę ne tik 
civilizacijai ir kultūrai, tokiai, kokią jis ją įsivaizdavo, bet ir pačiai 
žmonijai. Maža to, šių jėgų augimą jis laikė ne sporadišku ar at- 
sitiktiniu procesu, bet nepertraukiamu ir nuolatiniu brangių žmo- 
niškumo išteklių (intelektualinių, moralinių ir emocinių) naiki- 
nimu. 

Visam procesui būdinga tragiškos dramos neišvengiamybė, ir 
ankstyvuosiuose Tocgueville'io istorijos ir istorinio pažinimo ap- 
mąstymuose istoriko užduotis aiškiai yra tarpininkauti tarp naujų 
jo paties laiko horizontuose pasirodžiusių pergalingų jėgų ir se- 
nesnių, žlungančių kultūrinių idealų, kuriems naujųjų iškilimas 
kelia grėsmę. Tocgueville'is gyveno suskilusiame pasaulyje. Jis 
stengėsi kiek išgalėdamas jam pagelbėti, idant bent suklijuotų jo 
sandaros skiautes ir draiskanas, jeigu jau nepavyktų jo visiškai pa- 
taisyti. 

Platesniu savo visos istorijos apmąstymų kontekstu Tocguevil- 
le'is pasitelkė visą Vakarų civilizacijos istoriją, kurioje savo Eu- 
ropos ir Amerikos variantus pateikė kaip pavyzdinių, palyginti 
grynų visumoje glūdinčių potencialių jo paties kartos ateičių tipų 
analizę. Dėl to jo istorijos pozicija ir jo istorijų pasakojimo tyrinėji- 

mo tonas aiškiai skiriasi. Tirdamas Amerikos demokratiją jis užėmė 
stebėtojo, viršesnio už šį visuomenės tipą sudarančius veikėjus ir 
veiksnius, poziciją. Jo tonas geraširdiškai ironiškas, bent jau pir- 
mame Apie demokratiją Amerikoje tome, kadangi Tocgueville'is rašė 
norėdamas perspėti savo skaitytojus europiečius apie šios Europos 
visuomenėje glūdinčios potencialios ateities privalumus ir trūku- 
mus. Senajame režime ir revoliucijoje, priešingai, ir tonas, ir pozicija 
keičiasi kryptimi, nurodyta antrame Apie demokratiją Amerikoje to- 
me, kur daug įžvalgiau analizuojamos Amerikos institucijos, pa- 
pročiai ir įsitikinimai kur kas tiesiau kritikuojami už grėsmę, jų 
keliamą amžinai vertingiems Europos kultūrinio gyvenimo kom- 
ponentams. Čia jo požiūris kur kas labiau primena proceso daly- 
vio, turinčio įnirtingai kovoti, kad išsiveržtų išorėn ir galėtų spėlioti 
apie bendrą proceso polinkį ar tendenciją, numatyti jo tikslą ar 
kryptį ir perspėti jo dalyvius apie jame tūnančius pavojus. Taip 
pat kinta ir tonas, derėdamas prie pakitusio požiūrio taško. Nuo- 
taika niūresnė, tragedijos mitas diktuoja paviršutiniškesnę pasa- 
kojimo formą. Kalboje vyrauja metonimija, kaip ir antrame Apie 
demokratiją Amerikoje tome, bet proceso vaizdai tampa ryškesni, o 
laiko tėkmės ir raidos pojūtis pabrėžiamas dar primygtiniau. 
Nuo pirmo Apie demokratiją Amerikoje tomo iki Senojo režimo ir 
revoliucijos ženkliai pasikeitė akcentai - svarstoma nebe struktūra, 
bet procesas, todėl pastarajame darbe prasmės svorio įspūdis kur 
kas atviriau iškeliamas į pasakojamojo vaizdavimo lygmenį. Va- 
karų Europos istorijos nuo reformacijos iki 1830 metų procesas bu- 
vo paprasčiausiai pasitelktas kaip pirmame darbe atliktos Ameri- 
kos demokratijos struktūros analizės kontekstas. Šio proceso viduje 
amerikietiška demokratija pasirodo kaip griežta struktūra, judanti 
ar auganti tik tam, kad aiškiau išreikštų ją sudarančius elementus 
ir jų tarpusavio santykius. Senajame režime ir revoliucijoje, priešin- 
gai, struktūros ir proceso skirtis jokiu būdu nepanaikinama. Dėl to 
veikalas tampa kur kas literatūriškesnis, kur kas aistringiau siekia- 
ma jį padaryti ideologiškai patrauklų. Bet abiejų veikalų išvadas 
suartina tas pats sąstingio, determinacijos, nusivylimo, priespau- 
dos ir nužmogėjimo vaizdas. Vyraujanti viso Tocgueville'io darbo 
paskata buvo sutrikusio pralaimėjimo ir nevilties vizija, visur, kur 

tik pasirodanti, pažadinanti ironišką mitą. Tocgueville'is tik va- 
lios pastangomis susilaikė nepuolęs šion neviltin; tai leido jam iki 
galo kalbėti liberalo tonu, nepaisant to, jog visa, ką jis rašė apie 
istoriją, stūmė jį arba radikalaus maišto, arba reakcionieriško nihi- 
lizmo link. 


S Antidialektika 


Tocgueville'io, priešingai nei Rankes, darbe dialektinė istorinio lau- 
ko transformacija beveik nejaučiama, dominuoja nepertraukiamo 
smukimo iš pradinės pozicijos ir nepajėgumo išnaudoti turimas 
galimybes jausmas. Istorinių jėgų dualizmą, Rankes laikytą išanks- 
tinėmis visuomeninio kompromiso, kurį iš tikrųjų pavyko pasiek- 
ti jo laikais, sąlygomis, Tocgueville'is traktavo kaip grėsme pačiai 
civilizacijai. Iš tikrųjų visos Tocgueville'io istoriografijos nuopel- 
nas yra jo pastangos nustatyti, ar iš šio jėgų konflikto, kurį jis laikė 
nesutaikomu, dar galima išgelbėti ką nors, kas dar galutinai ne- 
pralaimėjo. 

Dualizmas, anot Tocgueville'io, būdingas istoriniam procesui, 
atsispindėjo (ar buvo perkeltas iš) pačios jo žmogiškos prigimties 
sampratos. 1836 metais jis rašė savo draugui: 


Kad ir ką darytume, negalime sukliudyti žmogui turėti ir kūną, o ne 
tik sielą. [...] Tu Žinai, jog gyvulys manyje nėra suvaldytas labiau nei dau- 
gelyje kitų Žmonių, [bet] aš dievinu angelą ir atiduočiau bet ką, kad jis 
įsigalėtų. Tad aš nuolat dirbu, idant atrasčiau vidurio kelią, kuriuo žmonės 
galėtų eiti netapdami nei Heliogabulo, nei šv. Jeronimo sekėjais; mat esu 
įsitikinęs, jog, didžioji dauguma niekada nesutiks mėgdžioti vieną iš jų, o 
šventąjį - Mažiau nei imperatorių. [Memoir, I, 318] 


Toks pat dualizmas buvo perkeltas ir į Tocgueville'io politiką, 
kur jis taip pat privertė ieškoti panašaus „vidurio kelio“. Kartą jis 
taip apibūdino savo politinę poziciją: 

Man pakaitomis priskiriamos tai aristokratinės, tai demokratinės iš- 
ankstinės nuostatos. [...] Bet aš jau gimiau taip, kad galiu lengvai apsisau- 


goti nuo abiejų. [...] Kai įžengiau gyveniman, aristokratija buvo mirusi, o 
demokratija - dar negimusi. Todėl mano instinktas negalėjo manęs aklai 

vesti prie vienos ar prie kitos. [...] Balansuodamas tarp praeities ir ateities 
ir nejausdamas nė vienos iš jų natūralios traukos, aš galėjau be jokių pa- 
stangų svarstyti reikalą įvairiais aspektais. 


Kaip ir Machiavellis, Tocgueville'is buvo įsitikinęs, kad jo pa- 
ties epocha kenčia nuo nesugebėjimo pasirinkti tarp alternatyvių 
socialinių sistemų ir kultūrinių idealų. Po Napoleono žlugimo, 
tikėjo jis, Europa kybojo tarp senesnės aristokratinės ir naujesnės 
demokratinės sistemos; ji nei galutinai apleido pirmąją, nei visiškai 
priėmė antrąją, ir nors kentėjo nuo abiejų trūkumų, nesimėgavo 
nė vienos privalumais. Pagrindinė problema, anot Tocgueville'io, 
buvo pasverti abiejų sistemų privalumus ir trūkumus, įvertinti 
abiejų ateities perspektyvas ir paskatinti pasirinkti tą, kuri atrodo 
neišvengiamai būtina Žmogaus laisvės ir kūrybingumo reikalui pa- 
remti. Šis tyrimas iš dalies turėjo būti istorinis, bet joks įprastas 
istorinis tyrinėjimas negali tinkamai patenkinti amžiaus poreikių. 
Epocha reikalavo istorijos vizijos, savaime nei „aristokratinės“, nei 
„demokratinės“, bet galinčios objektyviai įvertinti abi sistemas ir 
išsaugoti ateičiai naudingus jų bruožus. 

Tocgueville'io nuomone, jo amžiaus kultūra taip pat svyravo 
tarp ankstesnio aristokratinio periodo idealizmo ir gimstančios de- 
mokratinės epochos materializmo. Apšvieta kritikavo aristokra- 
tišką idealizmą ir atkreipė žmonių dėmesį į „tikrą ir matomą pa- 
saulį“ kaip į tikrąjį tyrinėjimų objektą. Iš pradžių tiek mintis, tiek 
menas išimtinai susitelkė ties fiziniu pasauliu, žmogui „išoriniu“ 
pasauliu. Bet šis žŽavėjimasis gamta nebuvo nei vienintelis galimas 
epochos interesas, nei iš tikrųjų jai tiko; Tocgueville'io įsitikinimu, 
tai buvo „tik pereinamojo laikotarpio reiškinys“. Ateinančiu pe- 
riodu, pranašavo jis Apie demokratiją Amerikoje, mąstymas ir vaiz- 
duotė susitelks „vien tik ties žmogumi“ ir būtent ties Žmonijos atei- 
timi (II, 76-77). 

Skirtingai nei aristokratinės, linkusios garbinti praeitį, demok- 
ratinės tautos „mielai svajoja apie ateitį; šiuo požiūriu jų vaizduotė 
neturi ribų: ji plečiasi ir didėja be saiko“ (533). Taigi nors materia- 
listinė ir utilitaristinė demokratinės kultūros prigimtis neišvengia- 
mai skatina Žmogaus nudvasinimą, tuo pat metu ji bent jau kursto 
ateities viltį. Pavyzdžiui: „Nereikia manyti, kad demokratinėse 

šalyse poezija gyvuoja padavimais, semiasi įkvėpimo iš tradicijų, 
papročių ir senovės prisiminimų, apgyvendina pasaulį antgam- 
tinėmis būtybėmis, kuriomis nebetiki nei skaitytojai, nei patys poe- 
tai, abejingai personifikuoja dorybes ir ydas, ir šiaip jau puikiai 
matomas gyvenime“ (536). Visa ši plati galimų poezijos objektų 
skalė, siūloma karštligiškos aristokratiškos vaizduotės, staiga atstu- 
miama, vaizduotė sugrąžinama prie savęs ir į save, ir žmogiškoji 
prigimtis tampa vieninteliu tikruoju poeto objektu. „Poezijai trūks- 
ta visų tų įkvėpimo šaltinių, bet ji turi žmogų, ir to jai gana“ (Ibid.). 

Jei pats Žmogus galėtų tapti viso mąstymo ir meno objektu bei 
matu, būtų įmanoma, Tocgueville'io nuomone, sukurti naują kul- 
tūrinę viziją — nei idealistinę, nei materialistinę, bet jungiančią jas 
abi, vienu metu ir herojinę, ir realistinę. Tad jis rašė: 


Man nereikia klajoti po dangų ir žemę, ieškant stebuklingos temos, 
kupinos kontrastų - begalinės didybės ir menkystės, neįžvelgiamos tam- 
sos ir akinančios šviesos, žadinančios ir užuojautą, ir susižavėjimą, ir pa- 
nieką, ir siaubą. Aš turiu susimąstyti apie save: Žmogus ateina iš nebūties, 
perskrodžia laiką ir amžinai dingsta Dievo prieglobstyje. Jį matome tik 
trumpą akimirką tarp dviejų bedugnių, jo pradžios ir pabaigos. [535-536] 


Ši egzistencija „tarp dviejų bedugnių“ sukuria unikalų žmo- 
giško kentėjimo ar nevilties pojūtį, bet taip pat ir unikalią žmo- 
gišką viltį, impulsą pažinti ir kurti. 

Nieko apie save nežinodamas, žmogus negalėtų turėti poetinės galios, 
nes neįmanoma vaizduoti to, ko nesuvoki. Jeigu jis aiškiai save matytų, jo 
vaizduotei nebūtų ko veikti, ji neturėtų ko pridurti. Tačiau Žmogaus pri- 
gimtis pakankamai atvira, kad jis suvoktų bent dalelę savęs, ir pakanka- 
mai slėpininga, kad visa kita skendėtų aklinoje tamsoje, į kurią jis tolydžio 
nugrimzta, ir visada veltui, stengdamasis galutinai save perprasti. [Ibid.] 


Tocgueville'is jautė, kad žmogaus sąmonėje būtina palaikyti tiek 
neviltį, tiek viltį, žmonių protus kreipti ateitin ir tuo pat metu jiems 
priminti, jog geresnė, žmogiškesnė ateitis gali būti sukurta tik per 
didžiausią kančią ir skausmingiausią triūsą. Tad ateinančios epo- 
chos meną jis įsivaizdavo kaip pereinantį iš aristokratinio amžiaus 
epiškumo per pereinamojo periodo lyriškumą į naują tragišką žmo- 
giškojo būvio suvokimą. O filosofiją jis įsivaizdavo nuo ankstes- 
nio idealizmo per pereinamojo laikotarpio materializmą judančią 


TOCOUEVILLE'IS: ISTORINIS REALIZMAS KAIP TRAGEDIJA 233 


naujo realistiškesnio humanizmo link. Šiai naujojo žmogaus vizi- 
jai tinkama socialinė sistema nebus nei išimtinai aristokratinė, nei 
demokratinė, bet jungs jas abi: egalitarinė, materialistinė ir utilita- 
rinė, atitinkanti demokratijos principus; individualistinė, idealis- 
tinė ir herojiška, atitinkanti aristokratijos principus. Istoriko už- 
duotis — prisidėti prie šios naujos socialinės sistemos sukūrimo 
parodant, kaip ir aristokratijos, ir demokratijos principai buvo su- 
kurti to paties Europos civilizacijoje tvyrančio impulso, nuo pat 
pradžių Vakarų kultūrai būdingo laisvės troškimo. 

Šioje vietoje turėčiau pabrėžti, kad Tocgueville'io tarpininkau- 
jančio istoriko vaidmens samprata pranašavo ironišką mąstyseną, 
kurion jis vis labiau klimpo vėlesniuose savo istorijos apmąsty- 
muose. Istoriko karjeros pradžioje jis stengėsi sukurti tragišką is- 
torijos viziją, reikalaujančią suvokti ne tik su lemtimi kovojančio 
žmogaus prigimtį valdančius dėsnius, bet ir socialinius procesus 
apskritai valdančius dėsnius. Jeigu istoriniais tyrimais iš tiesų įma- 
noma atrasti tokius dėsnius, tuomet iš principo juos būtų galima 
taikyti siekiant neišvengiamas Žmogaus raidos situacijas ir aplin- 
kybes pergyventi patiriant kuo mažiau skausmo ir kančios - kaip 
siūlė Tukididas garsiojoje Peloponeso karų įžangoje. Bet optimizmą, 
kurį turėtų žadinti tokių istorinio proceso dėsnių atradimo gali- 
mybė, iš esmės riboja žmogaus prigimties, kuriai jie turėtų būti tai- 
komi, samprata. Jei pats Žmogus suvokiamas kaip esmiškai ydin- 
gas, pavyzdžiui, dėl to, kad jame egzistuojančios iracionalios jėgos 
gali jam kliudyti veikti pagal jo paties racionaliai suvoktus intere- 
sus, reikėtų manyti, kad tokių jo, visuomeninės būtybės, veiksmus 
valdančių dėsnių atradimas atskleistų ne jo esminį laisvumą, o fa- 
tališką sąlygotumą. Žmogišką prigimtį suvokdamas kaip lemtingai 
ydingą, o žmoniją - kaip niekuomet nesančią savimi, bet visuomet 
tarsi nesavą, Tocgueville'is negalėjo užimti radikalios ideologinės 
pozicijos, link kurios jį iš pradžių stūmė jo istorijos dėsnių paieškos. 

Iš tiesų Tocgueville'is užgniaužė radikalią savo nomologinės 
istorijos sampratos potekstę ir vis daugiau dėmesio skyrė ne dės- 
nių ieškojimui, bet tipologizavimui. Šį epistemologinio lygmens 
pasikeitimą estetiniame lygmenyje atspindėjo panašus poslinkis 
nuo visiškai tragiškos prie vis labiau satyrinės siužeto struktūros. 

Vėlesniais minties raidos etapais Tocgueville'is linko apmąstyti 
mastą, kuriuo žmonių darbo sąlygos verčia juos kovoti dėl savo 
karalystės Žemėje, ir tai, kad iš tikrųjų jos niekada nebus įmanoma 
laimėti. Tolygio auganti ironija patvirtina esminį jo, kaip ideolo- 
go, liberalizmą. 

Tocgueville'is buvo - ir liko - ištikimas aristokratijai; tai leidžia 
jo forma mentis pavadinti iš esmės konservatyvia; tie, kas studijavo 
jį būtent šiuo aspektu, taip ir darė. Bet Tocgueville'is priešinosi 
tipiškam konservatoriškam tenkinimuisi dalykais tokiais, kokie jie 
yra. Netrukus parodysiu, jog jo nepasitenkinimas savu amžiumi 
kai kuo priminė reakcionieriaus grafo de Gobineau nepasitenki- 
nimą. Bet, priešingai nei Gobineau, Tocgueville'is nepasidavė pa- 
gundai skelbti tai, kuo tikėti vertė jo pagarba aristokratinės kul- 
tūros dorybėms - būtent, kad jo paties laikai yra absoliutus nuopuolis 
idealaus ankstesnio amžiaus atžvilgiu. Tocgueville'is, kaip vėliau 
Croce, primygtinai reikalavo kiekviename praeities ideale ar so- 
cialinėje tikrovėje įžvelgti ydų, vertusių juos nunykti ir užleisti vietą 
kitai, gyvybingesnei istorinio gyvenimo formai. Tai reiškė, kad ga- 
liausiai tiek aristokratiją, tiek demokratiją jis turėjo analizuoti iro- 
niškai. Bet jis atsisakė viešai pripažinti savo ironiškumo pasekmes. 
Jis formaliai liko atsidavęs tragiškam istorijos vaizdui, bet išdavė 
šią perspektyvą vengdamas tiksliau apibūdinti istorijos dėsnius, 
suponuojamus jo Europos istorijos raidai suteikto tragiškos dra- 
mos siužeto, ir susilaikydamas nuo radikalių išvadų, kurių reika- 
lavo jo nomologinė istorijos samprata. 


S Du poezijos ir istorijos tipai 


Kad Tocgueville'is - 4 la Marx - istoriografiją įsivaizdavo pajėgią 
suformuluoti socialinio proceso dėsnius, rodo jo istorijos ir poezi- 
jos santykių aptarimas Apie demokratiją Amerikoje ir jo istorinės 
sąmonės tipų koncepcija, išdėstyta antrame šio darbo tome. 

Jis nurodė, jog poezija yra „idealo ieškojimas ir įkūnijimas“ 
(531), o istorija turi pasakyti tiesą apie žmogiškų reikalų pasaulį, 
parodyti realias jėgas, su kuriomis susidurs bet kokia pastanga įgy- 

vendinti idealą, ir apibrėžti realias visuomenės ateities galimybes. 
Bet, įrodinėjo Tocgueville'is, nei aristokratinė, nei demokratinė is- 
torijos idėja pati viena negali pateikti visiškai teisingos ir išsamios 
tikrovės vizijos, nes aristokratinių ir demokratinių pažiūrų istori- 
kai, tirdami istorinį dokumentą, būtinai ieškos ir ras skirtingus da- 
lykus. Pavyzdžiui: 

Metę žvilgsnį į pasaulio teatrą, aristokratijos laikais gyvenantys isto- 
rikai pirmiausia pastebi tik saujelę pagrindinių veikėjų, vadovaujančių 
spektakliui. Tie didieji aktoriai, veikiantys pirmame plane, patraukia ir 
prikausto jų dėmesį; stengdamiesi atskleisti slaptus motyvus, skatinančius 
tas asmenybes veikti ir kalbėti, istorikai pamiršta visa kita. [544] 


Aristokratijos valdymo laikų istorikai būna linkę visus įvykius 
priskirti „tam tikrų Žmonių valiai ir charakteriui ir menkiausius 
atsitikimus laiko reikšmingiausių revoliucijų priežastimi“ (Ibid.). 
Rezultatas toks, kad nors jie dažnai pajėgia „su neregėtu įžvalgu- 
mu išlukštenti menkučius faktus“, taip pat dažnai „svarbiausiųjų 
nepastebi“ (Ibid.). Demokratinių pažiūrų istorikai elgiasi visiškai 
kitaip. Iš tikrųjų jiems būdingos „visiškai priešingos tendencijos“. 
Jie vargiai linkę pripažinti, jog individai turi bent kokią įtaką „žmo- 
nijos likimui, o piliečiai - tautos daliai. Užtat menkus paskirus fak- 
telius jie aiškina svarbių, visuotinių jėgų poveikiu“ (Ibid.). Aris- 
tokratijos istorikas, nors idealizuojantis mažiau nei poetas, visgi jį 
pralenkia aprašydamas mastą, kuriuo individai kontroliuoja savo 
pačių likimus; jis lieka nejautrus jėgai, kuria bendros priežastys 
veikia individą, ir tam, kaip jos jį sugniuždo ir palenkia savo va- 
liai. Demokratijos istorikas, priešingai, toje smulkių detalių masėje, 
kurią jis įžvelgia istorijos scenoje, siekia atrasti didesnes prasmes. 
Kiekvieną dalyką jis linkęs priskirti visai ne individams, bet di- 
džioms, abstrakčioms ir bendroms jėgoms. Todėl istoriją jis linkęs 
laikyti slegiančiu pasakojimu apie žmogaus nepajėgumą kontro- 
liuoti savo paties ateitį, taip įkvėpdamas arba slogų cinizmą, arba 
nepagrįstą viltį, kad dalykai susitvarkys patys savaime. 

Šias dvi istorijos sampratas pavadinčiau formistine ir mechani- 
cistine ir įsivaizduočiau jas kaip dviejų sąmonės formų, metafo- 
rinės ir metoniminės, funkcijas. Tocgueville'is „ironiškai“ atskyrė 
šias dvi istorinės sąmonės formas, (teisingai) nurodydamas, jog nė 

viena iš jų, tokių, kokias jas suvokė, negali paaiškinti istorinės rai- 
dos fakto, vieno būvio ar būsenos evoliucijos į kitą, kitokį. Aristok- 
ratinė stovykla istoriniame lauke nemato nieko kito, tik judėjimą, 
spalvas, vingrumą, ir todėl negali patikėti tverme ir tęstinumu. De- 
mokratinė stovykla už regimo judėjimo ir kaitos mato vis tą patį, 
todėl iš viso negali suvokti jokios esminės raidos. 

Tocgueville'io pasiūlyta šių konfliktuojančių ir neadekvačių 
istorinės sąmonės formų alternatyva buvo ne trečia forma, bet vei- 
kiau aristokratinės ir demokratinės formų derinys. Jos abi, jo nuo- 
mone, tam tikra prasme tinkamos, bet kiekviena iš jų turi būti pasi- 
telkta tik tam tikros rūšies visuomenei analizuoti. Egzistuoja tam 
tikros rūšies atrankinė giminystė tarp konkrečiai visuomenei tirti 
pasitelktinos istorinės sąmonės formos ir analizuojamos epochos 
ar kultūros socialinės struktūros. Iš tiesų Tocgueville'is teigė, kad 
istoriniame procese veikia dvi priežasčių sistemos; viena būdinga 
tik aristokratinei, o kita - tik demokratinei visuomenei. Jis rašė: 


Aš manau, jog kiekvienoje epochoje vieni įvykiai skirtini prie bendro po- 
būdžio dalykų, o kiti yra sąlygojami ypatingų, labai konkrečių aplinky- 
bių. Tos dvejopos priežastys visada egzistuoja; skiriasi tik jų santykis. 
Bendro pobūdžio aplinkybėmis aiškintina daugiau tai, kas atsitinka de- 
mokratijos laikais, negu tai, kas vyksta viešpataujant aristokratijai, o ypa- 
tingomis aplinkybėmis - atvirkščiai. Aristokratijos laikais viskas klostosi 
priešingai: ypatingos aplinkybės yra svarbesnės, o bendro pobūdžio prie- 
žastys ne tokios svarbios, aišku, jei bendro pobūdžio aplinkybe nelaikysi- 
me pačios luomų nelygybės, kuri leidžia kelioms asmenybėms stoti prieš 
natūralius visų kitų polinkius. [545] : 


Tai leidžia manyti, kad Tocgueville'iui atrodė nebūtina pasi- 
rinkti individualistinę ar deterministinę, chaotišką ar providencinę 
istorinio proceso sampratą, tuo metu besigrūmusias dėl autorite- 
to. Jam tai tebuvo vyraujančio tiriamos visuomenės rūšies prie- 
žastinio principo suradimo klausimas. Tad „istorikai, bandantys 
atkurti tai, kas vyksta demokratinėse visuomenėse, yra teisūs di- 
džiausią dėmesį skirdami bendro pobūdžio priežastims ir labiau- 
siai stengdamiesi jas atskleisti, tačiau jie klysta, visiškai nuneig- 
dami asmenybių veiklos svarbą - mat ne taip lengva ją atskleisti ir 
iškelti aikštėn“ (545). 

Tačiau bandant šį interpretacijos principą pritaikyti istorijos stu- 
dijoms, iškyla problema: čia užduoties sprendimu laikoma tai, kas 
iš tikrųjų yra pati užduotis. Norėdamas paaiškinti aristokratinės 
visuomenės smukimą, nedaug ką reikšmingo teišsiaiškinsiu ana- 
lizuojamiems reiškiniams taikydamas pačios šios visuomenės tik- 
ros istorinės tikrovės prigimties sampratą. Tai reikštų už gryną 
pinigą priimti svarstymus apie konkrečios visuomenės dominuo- 
jančios klasės ideologijos euristinį naudingumą. Juk pagrindinė 
Tocgueville'io užduotis buvo paaiškinti nušalintai aristokratų kla- 
sei, kodėl ji buvo nušalinta, užduotis, kurios šios klasės atstovas 
negalėjo patenkinamai atlikti, dėl „aristokratinės“ prigimties jai tai- 
kydamas „natūralią“ istorinės sąmonės formą. 

„Demokratijos“ iškilimo klausimas naujaisiais laikais toks pat. 
Jeigu Tocgueville'io tikslas buvo atskleisti - demokratams, taip pat 
ir aristokratams - tikrąją šios naujos visuomenės formos prigimtį 
ir paaiškinti jos triumfą porevoliuciniais laikais, pasitelkta istorinė 
sąmonė, būdinga jau demokratizuotoms visuomenėms, nebegalėjo 
padėti ką nors paaiškinti aristokratijos nariams, kuriems tiek anali- 
zuojama visuomenė, tiek jos sukurta sąmonės forma atrodė visiška 
katastrofa. 

Iš tikrųjų Tocgueville'is ieškojo kokio nors būdo iš vienos 
socialinės sistemos paimtus suvokinius išversti į kalbą, supranta- 
mą žmonėms, linkusiems pasaulio procesą regėti iš kitos sociali- 
nės sistemos sukurtų tapatybių perspektyvos. Tai reiškė, kad jo 
užduotis buvo taip tarpininkauti tarp dviejų sąmonės formų, 
metaforinės ir metoniminės, kad būtų palaikomos jų abiejų pre- 
tenzijos į „realizmą“. Turint omeny paties Tocgueville'io intelek- 
tualinius polinkius, toks tarpininkavimas turėjo vykti ironijos 
plotmėje. Bet moraliniai sumetimai jam neleido tiesiai priimti iro- 
niškos istorijos sampratos. Jis visiškai negalėjo priimti komiškos 
istorijos sampratos ir ją sankcionuojančios sinekdochinės sąmonės, 
nes jis negyveno tariamai susitaikiusių socialinių jėgų pasaulyje. 
Komiškos vizijos jis net nelaikė galimu pasirinkimu, ir, kaip 
leidžia manyti jo pastabos apie Fichtę ir Hegelį, jam atrodė ne- 
moralu piršti tokią idėją taip suglumusiai epochai kaip ta, kurio- 
je gyveno. 

Bet tai galioja ir „demokratiškai“ istorijos idėjai bei ją palai- 
kančiai metoniminei sąmonei. Nors Tocgueville'is formaliai nuo- 
lat ieškojo priežasčių, kuriomis būtų galima paaiškinti specifinę jo 
epochos formą, bendrų priežasčių ieškojimą jis laikė ribota tyrimo 
programa, be to, vienašališkai jos besilaikantiems turinčia dar ir 
moraliai gniuždančių pasekmių. Tad jis nurodė, jog 


Dažnai nebeįžvelgdami asmenybių įtakos tautoms arba jos nepaisydami, 
matome pasaulio vyksmą, bet nenumanome, kas yra jo varomoji jėga. Kai 
pasidaro labai sunku įspėti ir nagrinėti priežastis, kurios, veikdamos sky- 
rium kiekvieno piliečio valią, galop sukelia masinį judėjimą, ima pagun- 
da tvirtinti, jog tas judėjimas nėra savaiminis ir jog visuomenės nejučia 
paklūsta visagalei aukščiausiajai jėgai. 

„Net bandant atskleisti žemėje viešpataujantį bendro pobūdžio dėsnį, 
visuotinę priežastį, nuo kurios priklauso visų individų valia, žmonijos 
laisvė neišgelbstima. Toji priežastis - tokia pakankamai didelė, jog išsyk 
paveikia milijonus Žmonių, ir tokia galinga, jog visus palenkia į vieną pu- 
sę, atrodo neįveikiama. Matant, kaip jai pasiduodama, beveik galima pa- 
tikėti, jog jai neįmanoma atsispirti. [546] 


Istorinei jo paties epochos minčiai, kaip (klaidingai) buvo įsiti- 
kinęs Tocgueville'is, tepavyko sukurti istoriją, paneigusią, „kad 
saujelė piliečių gali turėti įtakos tautos likimui“ ir kad patys žmonės 
gali bent kiek „pakeisti savo lemtį“ (Ibid.). Visur istorikai pasidavė 
tikėjimui, kad istoriją valdo arba „nepalenkiama Apvaizda“, arba 
„aklas fatališkumas“ (Ibid.). Tocgueville'is baiminosi, kad jei šį mo- 
kymą iš istorikų perimtų skaitytojai, jis „užkrėstų bendruomenės 
masę“ ir „netgi paralyžiuotų naujų visuomenių aktyvumą“ (547). 

Tad Tocgueville'io tikslas buvo patvirtinti, jog istorijoje veikia 
„bendrosios priežastys“, bet padaryti tai taip, kad tokios priežas- 
tys ne taip smarkiai veiktų specifines visuomenės rūšis, tad ir spe- 
cifinius laikus ir vietas. Demokratinėje visuomenėje, tokioje, kokia 
susiformavo jo laikų Amerikoje, bendrųjų priežasčių ieškojimas 
buvo pagrįstas, nes pati visuomenė buvo tokių bendrųjų priežasčių 
produktas. Europoje, priešingai, tokių bendrųjų priežasčių ieško- 
jimas buvo abejotinas ne tik intelektualiniu, bet ir moraliniu po- 
žiūriu, nes europietiškoji visuomenė buvo - ar XIX amžiaus ket- 
virtajame dešimtmetyje bent jau atrodė esanti - demokratinių ir 
aristokratinių elementų mišinys. Tocgueville'io nuomone, tai reiškė, 

kad jos procesus įmanoma analizuoti dviejų dėsnių kompleksų, 
bendrųjų ir specifinių, arba — veikiau - dviejų priežastinių jėgų, 
bendrų kultūrinių ir individualių žmogiškų, kategorijomis. Šių 
priežastinių jėgų, kurioms abiem pripažįstamas vienodas morali- 
nis autoritetas, bet jokiu būdu ne vienoda autonomija istoriniame 
procese, konflikto jausmas ankstyviesiems Tocgueville'io istorijos 
apmąstymams suteikė tragiškos vizijos atspalvį. 

Istoriko užduotį Tocgueville'is vaizdavosi iš esmės panašiai, 
kaip Aischilas suprato tragedijos kūrėjo užduotį, t.y. gydyti. Padori 
istorinė sąmonė turėtų padėti išvaryti užsilikusią senųjų dievų bai- 
mę ir parengti Žmones prisiimti atsakomybę už savo pačių likimus 
kuriant institucijas ir įstatymus, tinkamus jų pačių kilniausiems 
sugebėjimams ugdyti. Bet siekiant ugdyti tokią istorinę sąmonę 
ypač reikėjo išgelbėti aristokratines pažiūras, ne tiek kaip socia- 
linės organizacijos pagrindą, kiek kaip galimą tikrovės perspek- 
tyvą, kaip moraliai silpninančių „demokratiškos“ istorijos samp- 
ratos pasekmių atsvarą. 

Aristokratinė istorijos samprata, mokanti, jog „norėdamas pa- 
sidaryti savo likimo šeimininku ir valdyti kitus, žmogus turi išmok- 
ti tvardytis“, turėjo būti priešpriešinama demokratinei žmogaus, 
kuris „neturi jokios galios - nei sau, nei aplinkai“, sampratai. Ar 
įmanoma, klausė Tocgueville'is, aristokratinę istoriografiją, mokiu- 
sią Žmones „vadovauti“,suderinti su demokratine, stimuliuojančia 
instinktą „tik klausyti“? Jo išvada - įmanoma ne tik šias dvi isto- 
riografijos rūšis sujungti naujoje istoriografijos rūšyje, bet taip pat 
ir pakilti virš jų abiejų ir taip sukurti istoriją, kad ji susilietų su 
poezija, tikrovė - su idealu, tai, kas teisinga — su tuo, kas gražu ir 
gera. Tik taip, sakė jis, mintis galėtų „kelti žmonėms dvasią“, o ne 
„galutinai ją gniuždyti“ (Ibid.). Todėl Tocgueville'is Apie demokra- 
tiją Amerikoje siūlė kaip knygą, nepropaguojančią „jokių konkrečių 
pažiūrų [...] ir neketinančią nei tarnauti kokiai partijai, nei kovoti 
su jokia partija“. Anot jo, tai - mėginimas „pasižiūrėti — ne kito- 
niškai, bet daug toliau nei partijos“. Jis tvirtino istorijai suteikęs 
naują matmenį, mat kiti istorikai „rūpinasi rytojumi“, o jis norėjęs 
„pasvajoti apie ateitį apskritai“ (I, 27). Jis, tiesą sakant, ateitį mėgi- 
no traktuoti kaip istoriją. 

S Liberalo kaukė 


Reikia atkreipti dėmesį į tai, kad Tocgueville'is, savo amžininkų is- 
torikų interesus apibūdinęs kaip „vien tik rytojaus“, priešpriešinda- 
mas juos savo paties susidomėjimui „ateitimi apskritai“, iš pažiūros 
buvo neteisus arba bent jau smarkiai perdėjo. Tiesą sakant, reikšmin- 
giausia jo laikų istoriografija, išskyrus tik specializuotą akademikų 
antikvarų darbą, buvo sukurta stengiantis paaiškinti dabartį ir pa- 
ruošti to meto visuomenę „realistiškam“ judėjimui į ateitį. Bet neto- 
limos ateities istoriografijos ir istoriografijos, besikreipiančios į „ateitį 
apskritai“, skirtumas galėjo tapti vienu iš pamatų, ant kurių buvo 
konstruojama porevoliucinė liberalios ideologijos fazė. Jis leidžia is- 
torikui savo ateities galimybių apmąstymus vadinti moksliniais ar- 
ba objektyviais, kaip neleidžiama vadinti jo labiau socialiai anga- 
Žuotų kolegų utilitarinių ar pragmatinių pastabų. Millis, 1836 metais 
recenzuodamas Apie demokratiją Amerikoje, pripažino šį Tocguevil- 
le'io tendencingumą ir esmiškai antiliberalią jo potekstę. 

Tocgueville'is ragino nė kiek neabejoti, kad įmanoma ateitis, 
kitokia nei visa, kas žinoma dabartyje ir praeityje; būtent tuo jis 
skyrėsi nuo konservatorių, kuriems jį kartais priskiria komentato- 
riai, matantys vien tik jo troškimą išgelbėti visus girtinus senojo 
režimo bruožus. Tačiau įsitikinimas, kad ateitis bus istorinė ateitis, 
pratęsianti praeitį ir dabartį, nors ir kitokia nei jos abi, įtvirtino jį 
liberalizmo tradicijoje. Šios tradicijos dalimi jis tapo atsisakyda- 
mas tiksliai numatyti formą, kurią įgis ateitis, vis labiau linkdamas 
ne tyrinėti praeitį, bet imtis visų galimų dabarties ateičių nužymėji- 
mo, paskui vėl sugrįždamas prie dabarties tam, kad pabrėžtų žmo- 
giško pasirinkimo, lemiančio, kokia būtent ateitis iš tikrųjų išsipil- 
dys, būtinybę. Istorinę mintį Tocgueville'is naudojo siekdamas 
gyvenantiems žmonėms sukurti pasirinkimo situaciją, padrąsinti 
juos pasirinkimo galimybėmis ir informuoti apie sunkumus, ly- 
dinčius kiekvieną iš jų galimų pasirinkimų. Taip nuolat garbinda- 
mas Žmogaus galimybes sukurti savo paties ateitį, tada priminda- 
mas, jog kiekviename veiksme glūdi tam tikri pavojai ir tam tikra 
kančia, ir vėl imdamas garbinti kovą ir darbą, Tocgueville'is tapo 
ir liberalu, ir tragišku „realistu“. 

S Socialinio tarpininkavimo istoriografija 


Taigi Tocgueville'is kėlė sau užduotį tarpininkauti ne tik tarp al- 
ternatyvių visuomenės sampratų ir tarp praeities ir dabarties, bet 
taip pat ir tarp dabarties ir ateities. Tarp aristokratijos ir demokra- 
tijos polių dar galima buvo apsvarstyti visą galimybių spektrą, pra- 
dedant elito tironija ir baigiant minios tironija. Istoriko užduotis 
buvo parodyti, kaip šios galimybės kristalizavosi kaip skirtingos atei- 
ties alternatyvos ir, išryškinant tragišką istorinės egzistencijos pri- 
gimtį, tų pasirinkimų akivaizdoje įkvėpti tinkamą rimtumo ir vil- 
ties mišinį. Tocgueville'is nė akimirksnį nesuabejojo, kad viena ar 
kita demokratijos forma Europai neišvengiama; bet klausimas, kokį 
pavidalą Žmonės suteiks savo egzistencijai šioje demokratiškoje at- 
eityje, liko atviras. Ar bent jau tuo jis tikėjo 1835 metais, kai Apie 
demokratiją Amerikoje recenzentui rašė „[savo skaitytojus] stengę- 
sis palenkti neišvengiamai ateičiai; tam, kad nei impulsas, nei pa- 
sipriešinimas nebūtų tokie atšiaurūs, ir visuomenė galėtų taikiai 
žengti savo lemties išsipildymo link. Tai - pagrindinė knygos min- 
tis, aprėpianti visas kitas“ (Memoir, I, 398). Ši „lemtis“, tikėjosi jis, 
pati savaime nebus nei aristokratinė, nei demokratinė, bet abiejų 
derinys, išsaugantis senosios tvarkos dvasios nepriklausomybę ir 
naujosios pagarbą visų teisėms. 

Tad Tocgueville'io impulsas tuo metu buvo dialektinis; jis siekė 
kaip nors pagrįsti tikėjimą prieštaringų istorijos elementų sintezės 
galimybe. Bet jo naudojamas analizės metodas neteikė jokios sin- 
tezės galimybės; pasiūlęs tipologinį analizės metodą, jis sukonst- 
ravo redukcinę, dualistinę tipologiją. Todėl kuo tobulesnė buvo jo 
analizė, tuo menkesnė buvo bet kokios konfliktuojančių elementų 
sintezės galimybė. Istoriją suvokdamas metonimiškai, jis neišven- 
giamai galiausiai turėjo įsisąmoninti, kad analizės metu išskirtų 
elementų neįmanoma sujungti jokioje įsivaizduojamoje mąstymo 
ar praktinėje sistemoje. 

Paviršutiniškai žvelgiant, Tocgueville'io Apie demokratiją Ame- 
rikoje negalima apibūdinti kaip istorinio pasakojimo. Jos chrono- 
loginiai rėmai paprasčiausiai nuspėjami; siekiant suprasti anali- 
zės kategorijas, vartojamas demokratinės visuomenės reiškiniams 

aiškinti, nebūtina ją detaliai studijuoti. Demokratijos raida ar evo- 
liucija Amerikoje paprasčiausiai laikoma savaime suprantamu 
dalyku; tad evoliucijos idėja netampa organizuojančių aprašymo 
principu. Visi įvykiai Amerikoje nuo pradinio pirmųjų europiečių 
kolonistų įsikūrimo laikų iki Jacksono eros tėra išgryninti ar iš- 
ryškinti nekintami sistemos elementai, tad tai, kas pagaliau suku- 
riama proceso pabaigoje, paties Tocgueville'io laikais, vargu ar gali 
būti suvokta kaip kas kita nei milžiniška, monolitinė sistema, ku- 
rioje jau išnaikinti visi elementai, jos viduje galėję būti apribojimai 
ir atsvaros. 

Apie demokratiją Amerikoje įžangoje Tocgueville'is teigė veikalą 
parašęs „širdį sukrėtus keistam dievobaimingam siaubui“, kurį 
sukėlė „nesutramdomos revoliucijos, šimtmečių šimtmečius žen- 
giančios į priekį, šluojančios visas kliūtis ir šiandien dar tebežy- 
giuojančios per savo pačios suverstus griuvėsius“, apmąstymai 
(I, 18). Demokratijos augimas, sakė jis, „laipsniška visuotinės ly- 
gybės raida yra likimo nulemta. [...] ji universali, ilgalaikė ir kas- 
dien darosi vis labiau nepriklausoma nuo Žmonių valios; jai pa- 
valdus kiekvienas įvykis, kiekvienas žmogus“ (18). Tokia pačios 
tragiškos lemties prigimtis. Europos visuomenė jau buvo patyrusi 
pirmuosius demokratinės revoliucijos sukrėtimus, bet jie nepakeitė 
„Įstatymų, idėjų, pažiūrų, papročių bei tradicijų, - tokios permai- 
nos būtinos, kad revoliucija pasiektų tikslą“ (19). Europa praskynė 
kelią naujai visuomenei, bet dabar sudvejojo, ar juo eiti: „sunaiki- 
nę aristokratinę visuomenę ir jaukiai įsikūrę senojo statinio griu- 
vėsiuose, atrodo, norime čia pasilikti visam laikui“ (22). 

Tocgueville'is nurodė, jog pirmam revoliuciniam entuziazmui 
išblėsus Žmonės natūraliai stveriasi idealizuotų prisiminimų: „at- 
sidūrę vidury sraunios upės, mes neįstengiame atplėšti žvilgsnio 
nuo kokių griuvėsių, vis dar riogsančių pakrantėje, o tėkmė neša 
mus atžagarius stačiai į bedugnę“ (19). Bet atgal pasukti neįmano- 
ma: „Esu įsitikinęs, jog visi tie, kurie naujaisiais laikais bandys 
valdžią pagrįsti privilegijomis ir aristokratizmu, neišvengiamai 
sužlugs... Žlugs visi tie, kurie norės sutelkti ir išlaikyti valdžią vie- 
no visuomenės sluoksnio rankose“ (776). Todėl svarbiausia am- 
žiaus užduotis - „ne atkurti aristokratinę visuomenę, bet išugdyti 

laisvę toje demokratinėje visuomenėje, kuri mums duota Dievo“ 
(Ibid.). 

Tačiau Tocgueville'is nepuolė ginti to, kas atrodė neišvengia- 
ma. Jis tikėjo, kad „lygybės principas“ kupinas pavojų, gresiančių 
„Žmogaus nepriklausomybei“; iš tiesų „tie pavojai yra patys grės- 
mingiausi ir netikėčiausiai iš visų tų, kurie mūsų laukia ateityje“ 
(783). Bet šie pavojai, vylėsi jis, nėra neįveikiami. Demokratinėse 
visuomenėse Žmonės „nepakenčia taisyklių“ ir „net ima bodėtis 
pačių pasirinktos padėties pastovumu'“; jiems patinka valdžia, jie 
linkę neapkęsti ją vykdančiųjų ir moka lengvai išsisukti nuo jų 
gniaužto (Ibid.). Visgi jis mėgino patikėti, kad tai nėra esmiškai siau- 
binga. „Tie instinktai, - įrodinėjo jis, — prasiverš visada, nes juos 
sąlygoja santvarka, kuri nežada keistis. Dar ilgai jie priešinsis bet 
kokio despotizmo įsigalėjimui ir aprūpins naujais ginklais kiek- 
vieną naują kartą, kuri norės kovoti dėl žmonių laisvės“ (Ibid.). Tad 
svarbu turėti tinkamą dabartinės epochos įvykių istorinę perspek- 
tyvą ir 
labai apdairiai vertinti naujas visuomenes ir santvarkas, pagrįstas pažiūro- 
mis, pasiskolintomis iš jau nebesančių visuomenių. Tai būtų neteisinga, 
nes tos santvarkos, nepaprastai skirdamosi viena nuo kitos, yra nelygina- 
mos. 

Būtų neprotinga reikalauti, kad šiuolaikiniai žmonės turėtų dorybių, 
atsiradusių mūsų protėvių visuomeninėje sanklodoje, nes toji sankloda 


jau seniai žlugo, drauge į nebūtį nusinešdama visa, kas ten buvo gera ir 
bloga. [786] 


Iš anksto neįmanoma nustatyti, ar beprasidedanti pasaulio bū- 
sena bus geresnė, ar blogesnė už ankstesniąją; abi turi savų dory- 
bių ir ydų. Naujųjų ir senųjų laikų Žmonės buvo tarsi „dvi žmoni- 
jos rūšys, kurių kiekviena turi savų pranašumų ir trūkumų“ (Ibid.). 
Tocgueville'is nurodo, jog jo laikais kai kurie žmonės lygybės prin- 
cipe teįstengia įžvelgti tik jo sužadinamas „anarchistines tendenci- 
jas“. Jiems „nedrąsu vadovautis savo laisva valia; jie bijo patys 
savęs“. Kitų požiūris priešingas: „greta kelio, iš lygybės vedančio 
į anarchiją, jie galop pastebėjo taką, tarytum neišvengiamai vedantį 
žmones į vergovę. Jie iš anksto susitaiko su ta neišvengiama ver- 
gove ir, praradę viltį būti laisvi, širdies gilumoje jau meldžiasi 

netrukus ateisiančiam šeimininkui“ (783). Tocgueville'is ieškojo pa- 
grindo abiem požiūriams atmesti. Teisinga ir pakankamai plati is- 
torijos vizija gali atskleisti ir naivaus tikėjimo lygybės principu, ir 
paikos jo baimės kvailybę. Apie demokratiją Amerikoje Tocguevil- 
le'is baigė visuomenę primygtinai kviesdamas žiūrėti „į ateitį su 
tuo išganingu nuogąsčiu, kuris skatina budėti ir kovoti, ir guiti 
šalin gličią ir vangią baimę, gniuždančią ir sekinančią dvasios 
jėgas“ (Ibid.). 


$ Reikšmingų istorinių procesų „sintaksė“ 


Tocgueville'is sakėsi ėmęsis Amerikos demokratijos studijų ne 
„Vien tenkindamas smalsumą“, bet veikiau ieškodamas „pačios de- 
mokratijos paveikslo, jos polinkių, pobūdžio, jos prietarų ir aistrų; 
aš norėjau ją pažinti bent jau tiek, kad suvokčiau, ko mums dera 
bijoti ir tikėtis“ (25), ir antra, norėdamas pagrįsti „naują politikos 
mokslą“, kurio „reikia naujam pasauliui“ (19). Tikrasis jo objektas 
buvo laisvės idealas, nuo pat pradžių formavęs pagrindinius Euro- 
pos kultūrinio gyvenimo, kurį savaip veikė tiek aristokratija, tiek 
demokratija, bruožus. 

Visgi Amerikos demokratiją Tocgueville'is suprato kaip tam 
tikrą siaubūnę. Anot jo, amerikietiškoji demokratija buvo Vakarų 
civilizacijos struktūros trūkis, schizma, vienašališkas ir kraštutinis 
vienos Europoje nuo feodalinės bendruomenės subyrėjimo XVI. 
amžiuje laikų egzistavusios tendencijos išplėtojimas. Amerikiečiai 
pateikė gryną demokratijos tipą; čia „pirmąsyk diegdami ligi tol 
dar nežinomas arba nepritaikomomis laikomas teorijas, jie ketino 
parodyti pasauliui reginį, kuriam praeities istorija žmonijos dar 
nebuvo paruošusi“ (37). Neišsemiami Amerikos gamtiniai turtai 
ir tai, kad čia anksčiau nebuvo jokios visuomeninės santvarkos, 
leido šalutinei Europos minties ir veiksmo tradicijai išaugti ir su- 
Žydėti bei atskleisti visą savo tiek kuriamąjį, tiek griaunamąjį lais- 
vės idealo potencialą. Taigi Amerika sudarė tarsi šiltnamio sąly- 
gas visiškai išsirutulioti visuomenės sistemai, dar tik pradėjusiai 
formuotis „pusiau palaidotoje po žlungančio pasaulio griuvėsiais“ 

Europoje (784). Betgi kaip tik šie istoriniai ankstesnės visuomenės 
likučiai leido Europoje sukurti geresnę visuomeninę sistemą negu 
ta, kuri susiformavo Amerikoje. 

Tocgueville'iui rašant antrą Apie demokratiją Amerikoje tomą, 
Amerikos visuomenėje, jo nuomone, ėmė aiškėti tam tikros poten- 
cialiai pražūtingos ydos. Labiausia matoma iš jų buvo keitimosi be 
raidos tendencija. Tocgueville'is įžvelgė slogų socialinio ir kultūri- 
nio Amerikos gyvenimo sąstingį, priešinimąsi naujovėms, nepa- 
jėgumą keitimąsi paversti progresu. Tad, teigė jis, to meto stebėtojui 
amerikiečių situacija pasirodo iš esmės tokia pat, kokia buvo prieš 
du šimtmečius jiems atsikėlus iš Europos. Jį taip pat prislėgė Ame- 
rikos gyvenimui būdingas materializmas, ir keletą kartų jis išreiškė 
būgštavimą, jog Amerikoje gali susiformuoti plutokratija, kuri, 
griaudama lygybės idealą, nepajėgs atstoti sveikos minties ir veiks- 
mo nepriklausomybės, būdingos ankstyvajai, kūrybingajai Euro- 
pos aristokratijos fazei. 

Potencialią tokių pat pavojų grėsmę Europai atspindėjo Tocgue- 
ville'io tvirtinimas, kad Amerikos demokratija anaiptol nėra spe- 
cifinė „amerikietiška“. Kiekvieno amerikietiško gyvenimo aspek- 
to šaknys, tvirtino jis, yra Europoje. Tad, rašė jis, „atidžiai ištyrę 
socialinę ir politinę Amerikos situaciją, o prieš tai išstudijavę jos 
istoriją, mes visiškai įsitikintume, jog nėra nė vienos pažiūros, nė 
vieno papročio, nė vieno įstatymo, galiu net sakyti, nė vieno žino- 
mo įvykio; kurio nepaaiškintų [europietiška] šios nacijos kilmė (40). 
Amerikietiško gyvenimo statiškumą jis taip pat didžia dalimi aiš- 
kino tuo, jog Amerika stokojo „demokratiškos revoliucijos tradi- 
cijos“, periodiškai kritikuojančios ir pervertinančios įsigalėjusią 
visuomenės sistemą bei puoselėjančios progresyvios jos transfor- 
macijos impulsą (470). 

Būtent ši revoliucinės tradicijos stoka iš tikrųjų skyrė Amerikos 
visuomenės gyvenimą nuo Europos. Amerikoje demokratinis idea- 
las buvo paprasčiausiai įtvirtintas, o Europoje šis idealas turėjo 
įsitvirtinti, nugalėdamas aristokratijos priešinimąsi ir įveikdamas cent- 
ralizuotą valstybę, vienodai priešišką tiek aristokratijai, tiek demok- 
ratijai. Šis priešinimasis kai kuriuos aristokratinės kultūros segmen- 
tus privertė priimti demokratinį idealą, dėl to lygybės principas ir 

revoliucinis impulsas susiliejo ir taip susiformavo demokratinės 
revoliucijos tradicija, Europai teikianti progresyvios transformaci- 
jos potencialą, kurio trūksta Amerikos demokratijai. Tad jei sie- 
kiant suprasti Amerikos istoriją užtenka apsvarstyti tik du veiks- 
nius (pagrindinius bruožus teikiantį visuomenės idealą ir jo raidos 
gamtinę aplinką), Europos istorijai suprasti reikia studijuoti ketu- 
ris veiksnius, būtent; aristokratinį visuomenės idealą, demokra- 
tinį visuomenės idealą, centralizuotą valstybę ir revoliucijos tradi- 
ciją. Tad galutinė analizė Amerikos dramą parodo esant vien tik 
žmonių kovą su gamta, siekiant įtvirtinti lygybės principą - todėl 
beviltišką kovą, tuo tarpu Europos drama iš esmės sociopolitinė, 
įtraukianti prieštaringas visuomenės sampratas, valstybės valdžią, 
jas peržengiančią ir joms priešišką, naudojančią jas savo naudai, ir 
revoliucinę tradiciją, savo ruožtu priešišką valstybės valdžiai ir pe- 
riodiškai ją sugriaunančią laisvės idealo vardan. Kitaip sakant, 
europietiška, priešingai nei amerikietiška, drama turėjo visas tik- 
ros tragedijos sudedamąsias dalis. 


S Amerikos istorijos „semantika“ 


Visa tai išdėstyta pirmuosiuose antro Apie demokratiją Amerikoje to- 
mo skyriuose. Juose pagrindinius tiek Amerikos, tiek Europos de- 
mokratinės minties principus Tocgueville'is pasekė iki pat XVI 
amžiaus religinių reformatorių. Bet jis nurodė, kad nepriklauso- 
mo sprendimo ir kritikos dvasia buvo Europoje toliau plėtojama — 
nuo Lutherio per Descartes'ą iki Voltaire'o, o Amerikoje ši dvasia 
degeneravo iki bendros nuomonės pripažinimo. Tad Europoje eg- 
zistavo demokratinė filosofinė tradicija, maitinusi ir rėmusi revo- 
liucinę kultūros, politikos, religijos tradiciją, tuo tarpu Amerikoje 
vargu ar iš viso egzistavo kokia nors filosofijos tradicija ar buvo 
domimasi filosofija. Iš religinių įsitikinimų gimusi Amerikos vi- 
suomenė krikščionybės dogmas priėmė „nekritiškai“ ir lygiai bu- 
vo priversta „taip pat pritarti ir gausybei moralinių tiesų, iš jų ki- 
lusių ir jomis pagrįstų“ (470). Europoje, priešingai, ir filosofijos, ir 
revoliucijos raidą skatino aristokratinių klasių ir centralizuotos 

valstybės priešinimasis lygybės principui. Šitaip buvo palaikoma 
gyva ir spekuliatyviosios savikritikos tradicija, ir kritikos revoliu- 
ciniu veiksmu tradicija. O jos teikė galimybę sukurti naują visuo- 
menę, kuri, nors iš principo egalitarinė, vis tiek propagavo min- 
ties ir veiksmo individualizmą, kurio stokota Amerikoje. 

Todėl galiausiai Amerika teparodo tik tam tikrą groteskišką vie- 
nos europietiškos laisvės tradicijos pusės raidą. Europos civilizaci- 
ja susiformavo iš dviejų socialinių idealų (aristokratinio ir demok- 
ratinio) ir dviejų politinių tendencijų (centralizuotos valstybės ir 
revoliucijos) konflikto. Amerikos civilizacijai, priešingai, trūko de- 
mokratinius idealus atsveriančio aristokratinio visuomenės idealo 
ir valstybės centralizaciją atsveriančios revoliucijos tradicijos. Tad 
pagrindinį pavojų Amerikos laisvei ateityje kelia galima valstybės 
centralizacijos principo ir demokratinio visuomenės idealo sąjun- 
ga, galinti sukurti daugumos tironiją (473). Europoje aristokratinės 
nepriklausomybės ir revoliucijos tradicijos galėjo kontroliuoti de- 
mokratinių idealų raidą; ta kontrolė galėjo būti ir kenksminga, ir 
naudinga priklausomai nuo jos taikymo. Tad Tocgueville'is savo 
amžininkams Europoje nurodė: „Šiuolaikinėms tautoms nevalia 
priešintis lygybės įsigalėjimui savo kraštuose, tačiau tik nuo jų pri- 
klauso, kur juos nuves lygybė: į laisvę ar vergovę, į švietimą ar 
barbarybės amžių, į klestėjimą ar skurdą“ (787). 

Tad Tocgueville'io apmąstymuose apie Ameriką mažai ką būtų 
galima laikyti nepagrįstomis pagyromis ir daug ką galima laikyti 
kritika. Jo požiūris į ją buvo kraštutinai ironiškas. Jis pakilo virš 
jos, teisė ją įvairiais požiūriais ir kartu matė ją kaip sąlygų ir pro- 
cesų kompleksą, mažai teduodantį vilties, kad ji sukurs ką nors 
vertinga visai žmonijai. Amerikos istorijai Tocgueville'is suteikė 
ne romantiško kilimo ir net ne tragiško iškilimo ir nuopuolio, ku- 
rio Metu protagonistas per savo kančias įgyja žinojimą, siužetą. 
Amerikietiška demokratijos forma - kitaip sakant, visiškas tironiškų 
impulsų neribojimas, - ilgainiui gali duoti tik graudžių rezultatų. 

Be abejonės, Tocgueville'is mums priminė, kad tautas valdo ne 
vien tik „kokios nors nenugalimos ir neprotingos jėgos, kylančios 
iš ankstesnių įvykių, iš tautos charakterio, iš jos krašto dirvožemio ir 
klimato“. Tikėjimą tokiais deterministiniais principais Tocgueville'is 

demaskavo kaip „klaidingą ir niekšišką“, „tegalintį sukurti silp- 
nus žmones ir silpnadvases tautas“. Nors Apvaizda žmoniją sukūrė 
nevisiškai nepriklausomą ar tobulai laisvą, galima įsivaizduoti lais- 
vės sritį, kurioje Žmogus yra pats sau šeimininkas. Istoriko užduo- 
tis - parodyti, kad nors „aplink kiekvieną žmogų ji [Apvaizda] nu- 
brėžia lemties ratą, kurio nevalia peržengti“, vis dėlto „tame rate 
žmogus yra laisvas ir stiprus, tokios pat yra ir tautos“ (Ibid.). Bet 
Tocgueville'is paliko labai maža pagrindo daug tikėtis iš Ameri- 
kos ateities ar iš demokratijos ateities; turbūt būtent dėl to šiame 
krašte antroje XIX amžiaus pusėje jo darbais nebuvo domimasi. 
Millis atpažino šį esminį Tocgueville'io minties priešiškumą de- 
mokratijai, ir nors gyrė jo gilias istorines įžvalgas ir sociologines 
pastabas, neigė šio prancūzų aristokrato samprotavimų tiek apie 
Amerikos, tiek apie Europos demokratijos ateitį išvadų pagrįstumą. 


$ Europos istorijos drama 


Europos civilizacijos dramos atžvilgiu Tocgueville'is tikėjo gyve- 
nąs paskutinėje pirmojo, aristokratinio, veiksmo scenoje ir Ame- 
rikoje matąs vieną iš galimų brėkštančio antrojo, demokratinio, 
veiksmo padarinių. Jo tikslas buvo parodyti, kad Europoje šis 
veiksmas gali būti suvaidintas veikiau su komiška, nei su tragiška 
atomazga. Jo Amerikos demokratijos studija turėjo ne vien tik būti 
hipotetinis kitos Europos epochos aprašymas, bet ir padėti Euro- 
pai išvengti monolitinės demokratijos likimo. 

Vakarų civilizacijos, tokios, kokią jis ją matė savo metu, situaci- 
ja buvo skilimas arba schizma: vienoje Atlanto pusėje - Amerikos 
monstras, kitoje - prieštaringų idealų draskoma ir nepajėgianti iš 
jų pasirinkti Europa, nepasitikinti savo jėgomis, nežinanti savo ga- 
limybių atsinaujinti, svyruojanti, neryžtinga, abejojanti. Nustatęs 
Amerikos visuomenės diagnozę ir prognozuodamas jos neišven- 
giamą išsigimimą į minios tironiją, Tocgueville'is ėmėsi analizuoti 
Europos visuomenę, nustatyti, kokios jos tūkstantmetės tradicijos 
gyvos ir kokios jau mirusios, ir numatyti jos ateities perspektyvas. 
Savo Senajame režime ir revoliucijoje, pirmoje suplanuotos daugia- 

tomės revoliucijos įtakos europietiškai visuomenei studijos kny- 
goje, jis ketino ginti aristokratinės kultūros idealus. Knygos strate- 
gija buvo tokia pati kaip veikalo Apie demokratiją Amerikoje, bet tak- 
tika kiek skyrėsi. Amerikietiškos demokratijos studija buvo mesta 
statiškam Luji Pilypo laikų Prancūzijos pasauliui kaip ir demokra- 
tijos baimės ir beatodairiško atsidavimo jai atsvara. Ji buvo skirta 
reakcionierių būgštavimams numalšinti, parodant demokratijos 
būdingumo Europos istorijai mastą, o kartu —- radikalų entuziaz- 
mui sutramdyti, atskleidžiant Naujajame pasaulyje susiformavu- 
sios grynos demokratijos ydas. Senasis režimas ir revoliucija turėjo 
panašią dvilypę užduotį. Viena vertus, knyga švelnino demokratų 
entuziazmą, parodydama, jog jiems brangi revoliucijos tradicija pa- 
ti yra aristokratinės visuomenės kūrinys ir jog (ironiška) revoliu- 
cija buvo socialinės sistemos, kurią ji bandė nuversti, produktas. 
Antra vertus, jis (ironiškai) pabrėžė senosios ir naujosios tvarkos 
tęstinumo elementus, ypač centralizuotos valstybės augimą, gra- 
sinusį lygybės principui, vardan kurio kovojo revoliucionieriai. 
Visą knygą persmelkia įsitikinimas, kad istorijos laikrodis nebega- 
li būti atsuktas atgal į senesnius laikus, o troškimas jį atsukti būda- 
vo užgniaužiamas tik dingtelėjęs Tocgueville'io mintyse. Bet vei- 
kalas šaltakraujiškai įvertino kainą, kurią žmonės turi sumokėti 
už egalitarizmą, ir vertė įsisąmoninti žmonijos kultūros nuosto- 
lius, kurių pareikalaus laimėjimai, pasiekti visuomenei progresuo- 
jant egalitarizmo kryptimi. 


S Liberalus požiūrio taškas, konservatyvus tonas 


Senojo režimo ir revoliucijos įvade Tocgueville'is rašė, kad jo knyga 
skirta „išsiaiškinti, kokiais atžvilgiais [dabartinė visuomenės sis- 
tema] panaši į ankstesnę visuomenės sistemą ir kokiais nuo jos ski- 
riasi, ir nustatyti, kas buvo prarasta ir kas buvo laimėta šio mil- 
žiniško socialinio pasikeitimo metu“ (xi). Jis nurodė: 


Kiekvieną kartą mūsų protėviuose radęs kurią nors iš tautai gyvybiškai 
svarbių, bet dabar visiškai išnykusių dorybių - sveikos nepriklausomybės 
dvasią, dideles ambicijas, tikėjimą savimi ir reikalu — aš jas praleisdavau. 

Lygiai taip pat, kiekvieną kartą aptikęs pėdsakus kurios nors iš ydų, sug- 
riovusių senąją tvarką ir tebedarkančių valstybę, aš jas pabrėždavau, mat 
anksčiau jų pagimdytų blogybių šviesoje mes galime užkirsti kelią žalai, 
kurią jos dar gali padaryti. [xii] 

Čia ir vėl aišku, kad senojo režimo studijos tikslas neturėjo būti 
vien tik istorinės rekonstrukcijos pratybos; jos užduotis buvo pa- 
dėti Tocgueville'io amžiui išsivaduoti nuo bevaisio įsiūčio praei- 
ties įvykių atžvilgiu ir tokio pat bevaisio nekritiško pasitenkinimo 
dabarties laimėjimais. Jo požiūrio taškas akivaizdžiai buvo libera- 
lus, bet tonas konservatyvus. Jo nusiteikimas, nors apsimestinai 
objektyvus ir nešališkas, svyravo tarp tragiško neišvengiamybės 
pripažinimo ir ironiško senosios tvarkos pasišventėlių raginimo 
žiūrėti savo pačių svarbiausių interesų ir veikti atitinkamai. 

Revoliuciją Tocgueville'is parodė esant ne kokio nors neišven- 
giamo metaistorinio proceso produktą ir ne vienintelę lemtą at- 
eities galimybę. Priešingai, tvirtino jis, ji yra žmogiško pasirinkimo iš 
gamtos ir specifinių sąlygų pasiūlytų alternatyvų padarinys. Kaip 
ir pats senasis režimas, Revoliucija buvo istorinis įvykis; tai buvo 
tolima praeitis, turinti savitą išraišką ir gyvenimo stilių, savas ap- 
gailėtinas ydas ir savas puoselėtinas dorybes. Kaip ir senasis re- 
žimas, Revoliucija turėjo savas priežastis įvykti, savas priežastis 
baigtis ar įgyti tokią formą, kokią ji įgavo ją išgyvenusių Žmonių 
protuose. Bet tai, kaip senasis režimas perėjo į naująjį, Tocguevil- 
le'is siekė parodyti ne dialektiškai, bet kataklizmiškai, per procesą, 
kurio metu Žmogaus sąmonė susitaiko su savo pačios socialinės 
egzistencijos sąlygomis, nepaisant įvairių perėjimo dramoje daly- 
vaujančių veikėjų specifinių intencijų. 

Tad Senasis režimas ir revoliucija yra esė apie išsaugojimą. Toc- 
gueville'io tikslas buvo ne sugrąžinti Europą į ankstesnius laikus 
ar sulaikyti dabartį, bet demokratinę ateitį paversti laisvesne, žmo- 
giškesne ateitimi. Bet šią Žmogiškesnę ateitį jis suvokė visų pirma 
aristokratiškai. Garsiuosiuose Burke'o komentaruose Tocguevil- 
le'is aiškiai išreiškė savo tikslą: 

„Jūs norite ištaisyti savo valdžios piktnaudžiavimus, - sakė [Burke'as] 
prancūzams, - bet kam išradinėti naujoves? Kodėl gi negrįžus prie savo 
senų tradicijų?“ [...] Burke'as neįstengė suprasti, jog tai, kas vyksta prieš 

jo akis, yra revoliucija, kurios tikslas būtent ir yra panaikinti „senąją bend- 
rąją Europos teisę“, ir jog jau nebeįmanoma kalbėti apie laikrodžio atsu- 
kimą atgal. [21] 


Revoliucija privertė suabejoti „visa visuomenės sistema“; tai bu- 
vo prancūzų tautos pastanga „nutraukti ryšius su praeitimi, pada- 
ryti savo gyvenime pjūvį ir sutverti neperžengiamą bedugnę tarp 
to, kas jie buvo, ir to, kas jie norėjo būti, ir tai buvo padaryta“ (vii). 
Bet svarbu tai, kad ši pastanga liko neįgyvendinta, ir tyrimas pa- 
rodys, kad „nors ir kokia radikali ji buvo, Revoliucija pakeitė kur 
kas mažiau, nei paprastai tikima“ (20). Tačiau tai, kad pastanga 
visiškai nutraukti ryšius su praeitimi buvo nesėkminga, negali būti 
pateikta kaip argumentas prieš Revoliuciją. Mat, net jeigu Revo- 
liucija ir nebūtų įvykusi, Tocgueville'io nuomone, 


Senoji visuomenės sistema anksčiau ar vėliau visur būtų subyrėjusi. Vie- 
nintelis skirtumas būtų toks, jog, užuot staiga brutaliai sugriuvusi, ji būtų 
byrėjusi po truputį. Viena griūtimi, be perspėjimo, be perėjimo ir be gai- 
lesčio, Revoliucija įvykdė tai, kas turėjo įvykti bet kokiu atveju, net jei ir 
palaipsniui. [Ibid.) 


Tocgueville'iui atrodė, kad Revoliuciją įmanoma suprasti tik 
kaip aukštesnės istorijos, bet būtent Prancūzijos istorijos, logikos 
apraišką: „Ji buvo neišvengiamas ilgo brendimo periodo padari- 
nys, ūmus ir staigus proceso, kuriame įvairiais būdais dalyvavo 
šešios kartos, užbaigimas.“ Taigi Revoliuciją Tocgueville'is pateikė 
kaip senojo režimo „vidinę realybę“, „esatį ant slenksčio“ (Ibid.). 
Toli gražu radikaliai nenutraukusi ryšių su praeitimi, kaip kad 
norėjo jos vadai - ir kaip tikėjo jos priešai, - Revoliucija iš tikrųjų 
buvo „natūralus būtent tos visuomenės santvarkos, kurią ji taip 
skubėjo sugriauti, padarinys“. Taip įsivaizduojama Revoliucija bu- 
vo nei dieviškas, nei velniškas, bet esmiškai istorinis įvykis - kitaip 
sakant, praeities produktas, teisėta dabartis ir būtinas bet kokios 
Europos ateities tvarkymo elementas. Tad kol dauguma jo am- 
žininkų, liberalų ir konservatorių, jau beveik ėmė sutarti, kad bet 
kokio masių „pasileidimo“, o ypač pasileidimo revoliucijos metu, 
padariniai būna be išimties ydingi, Tocgueville'is ir toliau kaip rea- 
listas gerbė tiek revoliuciją, tiek mases: visų pirma dėl to, kad jos 

egzistavo (ir todėl reikėjo su jomis skaitytis), o antra - dėl to, ką jos 
atskleidžia apie žmones apskritai bei apie visų klasių individų ir 
socialinių sistemų, sukurtų jų poreikiams tenkinti, santykius. 


S Ironiška tragiško konflikto perspektyva 


Senojo režimo ir revoliucijos protagonistas buvo pats senasis režimas, 
įstrigęs tarp sunkaus savo paties praeities slogumo ir žinojimo, ko- 
kių pakeitimų reikia jo tolimesniam išlikimui. Būtų per stipru saky- 
ti, jog Tocgueville'is iš tiesų personifikavo senąjį režimą ir pavertė 
jį tragišku savo pasakojimo herojumi, bet senojo režimo dilema vis 
dėlto turi tam tikrų karaliaus Lyro dilemos bruožų. Monarchiją ir 
ją palaikančias institucijas Tocgueville'is vaizdavo nežinančias, ku- 
rią iš dviejų logikų pasirinkti: valstybės centralizacijos ar žmogiškų 
aspiracijų logiką. Jis parodė, kaip senasis režimas išbandė keletą 
reformų, siekdamas pagerinti visų klasių žmonių gyvenimo sąly- 
gas, ir kaip kartkartėmis jo siūlomos reformos virsdavo niekais dėl 
prieštaringų režimo veiksmų įvairių socialinės santvarkos dalių 
atžvilgiu; kaip, vykdant kokią nors reformą, ji vien tik skatindavo 
kitų reformų poreikį, o ne patenkindavo klasę ar grupę, kurios in- 
teresų vardan jos buvo imtasi. Revoliucijos išvakarėse Prancūzija 
buvo tapusi prieštaravimų ir paradoksų tinklu, sukėlusių vieningą 
žmonių priešiškumo socialinei sistemai jausmą, kurį numalšinti 
tikriausiai galėjo tik bandymas visiškai atsinaujinti. 

Viena vertus, [tai] buvo tauta, kurioje kasdien vis labiau plito turto ir 
prabangos meilė; antra vertus, valdžia, nuolat kurstydama šią aistrą, tuo 
pačiu metu ją gniaužė - ir šiuo lemtingu nenuoseklumu pasirašė sau nuo- 
sprendį. [179] 


Daugelį amžių, rašė Tocgueville'is, prancūzai jautė 


įsisenėjusį ir nesuvaldomą troškimą sugriauti visas nuo viduramžių išli- 
kusias institucijas ir, išvalius dirvą, sukurti naują visuomenę, kurioje žmo- 
nės būtų kiek įmanoma panašūs, o jų socialinis statusas - lygus, ir būtų 
atsižvelgiama vien tik į įgimtus individų skirtumus. Kita juos užvaldžiusi 
aistra, naujesnė ir ne taip įsišaknijusi, buvo troškimas ne tik gyventi vie- 
nodomis sąlygomis, bet ir būti laisviems žmonėms. 

Baigiantis senajam režimui, šios abi aistros buvo vienodai nuoširdžios 
ir atrodė vienodai veiksmingos. Prasidėjus Revoliucijai, jos suartėjo, su- 
vienijo jėgas, sudarė koaliciją, sustiprino viena kitą ir revoliucinį tautos 
įkarštį įkaitino iki akinamos liepsnos. [208] 


Šitaip pateikta, Revoliucija tapo žmogiškos sąmonės ir socia- 
linės sistemos konflikto produktu; savo bendriausia prigimtimi ji 
išreiškė pateisinamą pastangą atstatyti, viena vertus, minties ir 
jausmo, antra vertus - teisinių ir politinių institucijų harmoniją. Ji 
nebuvo nei grynai dvasinių, nei grynai materialių faktorių pro- 
duktas; taip pat ji nebuvo ir kokios nors savarankiškos metaisto- 
rinės galios apraiška. Pagrindinė Revoliucijos priežastis buvo stai- 
gus dalies prancūzų suvokimas, kad jų idealūs siekiai jau nebedera 
su socialine sistema, jiems tinkamai tarnavusia du šimtmečius. 

Didžia dalimi šis sąmonės atsiskyrimas nuo visuomenės, rašė 
Tocgueville'is, buvo intelektualų senojo režimo kritikos rezulta- 
tas. Dėl jų utopinių vizijų masės susvetimėjo socialinės santvar- 
kos, pretenduojančios būti joms tinkamiausia, atžvilgiu. Tad: 


šalia tradicinės ir pašlijusios, jei nesakyti chaotiškos, tuometinės socialinės 
sistemos žmonių protuose laipsniškai formavosi menama ideali visuo- 
menė, kurioje viskas paprasta, vienoda, darnu, teisinga ir racionalu tikrąja 
šio žodžio prasme. Būtent ši tobulos Valstybės vizija uždegė masių vaiz- 
duotę ir po truputėlį jas nutolino nuo čia ir dabar esančios tikrovės. Nu- 
sigręždamos nuo tikro aplinkinio pasaulio, jos įsisvajojo apie kur kas ge- 
resnį, kol galiausiai dvasiškai ėmė gyventi idealiame, rašytojų išgalvotame 
pasaulyje. [176] 


Šis utopizmas buvo nepagrįstas, teigė Tocgueville'is, ne todėl, 
kad senasis režimas nebuvo chaotiškas (nes jis toks buvo), bet todėl, 
kad objektyvi prancūzų padėtis paskutiniaisiais metais prieš Re- 
voliuciją buvo kur kas geresnė nei daugelį dešimtmečių po Revo- 
liucijos. „Lyginamosios statistikos studijos, - rašė Tocgueville'is, — 
aiškiai rodo, jog nė vieną dešimtmetį po Revoliucijos mūsų nacio- 
nalinė gerovė nežengė pirmyn tokiais dideliais žingsniais, kaip tais 
dviem dešimtmečiais prieš Revoliuciją“ (174). Situacija buvo „pa- 
radoksali“ tuo, kad šis gerovės kilimas kenkė jį skatinusiam re- 
žimui. Tad būdingu stiliumi Tocgueville'is nurodė: 


254 METAISTORIJA 


Tikėjimas, jog tautos didybė ir galia yra vien tik jos valdymo aparato 
produktas, yra, švelniai tariant, bent jau trumparegiškas; kad ir koks to- 
bulas būtų tas aparatas, jo varomoji jėga yra svarbesnė. Tereikia pažvelgti 
į Angliją, kurios konstitucinė sistema yra nepalyginti komplikuotesnė, 
griozdiškesnė ir keistesnė nei šiuolaikinės Prancūzijos. Bet ar yra kita vals- 
tybė Europoje, kurios nacionalinė gerovė didesnė; kur platesnė, įvaires- 
nių formų ir taip apsaugota privati nuosavybė; kur individo klestėjimas ir 
stabili visuomenės sistema yra tokios geros sąjungininkės? Tai - ne kokių 
nors specialių įstatymų, bet veikiau dvasios, gaivinančios visą Anglijos 
konstituciją, nuopelnas. Tai, kad kai kurie organai gali būti ydingi, mažai 
ką reiškia, kai visa valstybė tokia gyvybinga. [175] 


Paskui jis nurodė prieš Revoliuciją „nuolat augusios Prancūzi- 
jos gerovės“ pasekmes liaudžiai. Ši auganti gerovė „visur pažadi- 
no nepasitenkinimo dvasią“, įrodinėjo jis. „Plačioji publika darėsi 
vis priešiškesnė kiekvienai senajai institucijai ir vis labiau nepa- 
tenkinta; iš tikrųjų vis labiau aiškėjo, jog tauta artėja prie revoliu- 
cijos“ (Ibid.). 

Toliau Tocgueville'is svarsto atskirų regionų socialinę padėtį, 
Centrinę Prancūziją, kur reformų reikalavimas senąjį režimą suardė 
greičiausiai, priešpriešindamas toms Prancūzijos sritims, kur griež- 
čiausiai buvo laikomasi praeities metodų, ir nurodydamas, jog 
„būtent tose Prancūzijos dalyse, kur situacija labiausiai pagerėjo, 
liaudies nepasitenkinimas pasiekė aukščiausią laipsnį“ (176). Tęs- 
damas jis aiškino: 


Tai gali pasirodyti nelogiška, bet istorijoje gausu tokių paradoksų: 
Mat revoliucijos kyla ne visuomet tada, kai blogi reikalai tampa dar 
blogesni. Priešingai, dažniau atsitinka taip, kad tauta, kuri ilgą laiką 
neprotestuodama taikstėsi su engėjišku valdymu, pajutusi, jog valdžia 
mažina spaudimą, griebiasi prieš ją ginklų. Taigi Revoliucijos nuversta 
socialinė santvarka beveik visuomet būna geresnė nei ankstesnė, ir pa- 
tirtis mus moko, kad, apskritai kalbant, blogai valdžiai pražūtingiausias 
momentas būna tuomet, kai ji stengiasi pataisyti savo metodus. Tik išto- 
bulintas valstybės valdymo menas gali padėti Karaliui išgelbėti sostą, 
kai po ilgo engimo periodo jis imasi gerinti savo valdinių dalią. Skriau- 
da, atrodžiusi neatlyginama, iškentėta taip ilgai ir kantriai, ima rodytis 
nebepakeliama, kai tik žmonių protus užvaldo galimybė ją panaikinti. 
Mat vien jau faktas, kad kai kurie piktnaudžiavimai buvo atitaisyti, at- 
kreipia dėmesį į kitus, o šie pasirodo dar labiau erzinantys; žmonės 
kenčia gal ir mažiau, bet jų jautrumas paaštrėja. Feodalizmo galios pa- 

kilimas neįkvėpė tiek neapykantos, kiek jo žlugimo išvakarės. Valdant 
Liudvikui XVI nereikšmingiausi kaprizingos valdžios krimstelėjimai kėlė 
daugiau pasipiktinimo nei visiškai despotiškas Liudviko XIV valdymas. 
Trumpas Beaumarchais įkalinimas Paryžių sukrėtė labiau nei dragūnų 
siautėjimas 1685 metais. 

1780 metais jau negalėjo būti nė kalbos apie Prancūzijos smukimą; prie- 
šingai, rodės, jos padėties gerėjimui nėra ribų. Kaip tik tuo metu teorijos 
apie Žmogaus sugebėjimą tobulėti ir nuolatinį progresą tapo madingos. 
Prieš dvidešimtį metų nebuvo jokios ateities vilties; 1789 metais dėl jos 
nebuvo nerimaujama. Apsvaigę nuo iki tol nesvajotos laimės perspekty- 
vos, žmonės liko akli jau įvykusiam pagerėjimui ir troško paskubinti įvy- 
kius. [177] 


Šia pastraipa siūloma visuomeninės kaitos dėsnių samprata pa- 
naši į aptinkamą graikų tragedijoje; pagal šiuos dėsnius tie, kurių 
situacija gerėja, turėtų tikėtis baisios nelaimės, paprastai ištinkan- 
čios peržengus savo ribotas galimybes suprasti pasaulį ar matyti jį 
ir save pačius „realistiškai“. Tuo pačiu metu Tocgueville'is pasi- 
telkė organicistinę metaforą senojo režimo galioms ir jėgoms, jį ap- 
vylusioms išbandymo metu, apibūdinti. 


Atrodytų, jog visose Žmogiškose institucijose, kaip ir žmogaus kūne, 
yra slaptas energijos šaltinis, pats gyvenimo principas, nepriklausomas 
nuo įvairias išgyventi reikalingas funkcijas vykdančių organų; ir kai ši 
gyvybinė energija išblėsta, visas organizmas sugniūžta ir nusilpsta, ir nors 
organai, rodos, funkcionuoja kaip ir anksčiau, jie nebedirba jokiems nau- 
dingiems tikslams. [79] 


Kai šis „slaptas energijos šaltinis“ išseko, senajam režimui liko 
tik kelias į susinaikinimą; kad ir ką jis darė, tai galėjo prisidėti tik 
prie jo mirties. Pačios jo pastangos pagerinti savo padėtį tik skaldė 
visuomenę, 0 ŽMonės natūraliai linkę prieš tai maištauti. 


Buržuazija visiškai atsiskyrė nuo kilmingųjų, o valstiečiai - nuo jų abie- 
jų; panaši diferenciacija įvyko ir visų šių trijų klasių viduje, nes kiekviena 
iš jų suskilo į daugelį smulkių, viena kitos atžvilgiu beveik visiškai uždarų 
grupelių; neišvengiama šio proceso pasekmė buvo tai, kad nors tauta at- 
rodė homogeniška visuma, jos dalys jau nebesilaikė vienybės. Neliko nie- 
ko, kas galėtų trukdyti centrinei valdžiai, bet drauge ir nieko, kas galėtų 
ją paremti. Būtent todėl grandiozinis mūsų Karalių pastatytas statinys bu- 
vo pasmerktas subyrėti kaip kortų pilaitė, vos tik jį rėmusioje socialinėje 
santvarkoje prasidėjo neramumai. 

O taip apibendrinęs, Tocgueville'is ironiškai nurodė, kad jo kar- 
ta iš šios patirties nieko nepajėgė pasimokyti: 


Kaip paaiškėjo, ši tauta, kuri vienintelė, rodos, mokėsi išminties iš sa- 
vo ankstesnių valdovų klaidų ir nesėkmių, nepajėgė, taip veiksmingai nu- 
sikračiusi jų valdžios, atsikratyti klaidingų įsitikinimų, blogų įpročių ir 
pražūtingų tendencijų, kurių jai jie suteikė ar leido priimti. Kartais iš tiesų 
mes matome, kaip ji, naudodamasi savo laisve, atskleidžia vergišką men- 
talitetą ir taip nepajėgia savęs valdyti, kaip kadaise nesileido valdoma sa- 
vo valdovų. [137] 


Šios pastraipos atskleidžia Tocgueville'io sugebėjimą ramiai, 
pasitikint savimi pereiti nuo ekonominių prie socialinių, politinių, 
psichologinių veiksnių, juos visus aptariant kaip skirtingus vieno 
istorinio proceso aspektus, suteikiant kiekvienam iš jų tinkamą 
svorį ir iš principo nė vieno jų neatmetant kaip veikiančios jėgos. 
Vis dėlto jas ženklina prielaidos, jog individo veiksmai yra tik kla- 
sinės priklausomybės išraiška, metodologiškai ribojanti išankstinė 
nuomonė, kad Žmogaus prigimtis yra statiška, klasinis lojalumas 
ir ideologiniu pagrindu teikiama pirmenybė. Tocgueville'is skel- 
bėsi pakilęs virš kovos; taip iš tiesų ir buvo. Bet jis jokiu būdu ne- 
buvo stebėtojas, simpatizuojantis visoms į kovą įsivėlusioms jė- 
goms. Veikiau jis tapo nešališku asmenų, veikiamų jėgų ir situacijų, 
apie kurias jie neturėjo jokio supratimo, teisėju. 


S Ironiška revoliucinės dramos atomazga 


Tačiau tuo pat metu Tocgueville'is perėjimą nuo to, kas sena, prie 
to, kas nauja, pristatė kaip procesą, kuriame blogiausi praeities ele- 
mentai bus išsaugoti kaip pasiektos dabarties aspektai. Kaip Mi- 
chelet ir Ranke, Tocgueville'is atrado tęstinumo gijas, jungusias jo 
paties epochą su senojo režimo amžiumi. Bet šį tęstinumą sudarė 
abejotinos vertės palikimas: jis susidėjo iš valstybinės centralizaci- 
jos tendencijos ir lygybės meilės. Nelaimei, nurodė jis, šie du veiks- 
niai vienas kitam neprieštarauja. Prancūzų tauta, tvirtino jis, yra lin- 
kus pakęsti bet kokios valdžios „įpročius ir principus, kurie iš tiesų 

yra despotizmo įrankiai“, kol ta valdžia „yra palanki ir pataikauja 
jos lygybės troškimui“ (210). 

Kita, plonesnė gija, jo manymu, turėjusi jungti dabartį su praei- 
timi, buvo tai, ką Tocgueville'is pavadino „laisvės troškimu“ (Ibid.). 
Valstybės centralizacijos ir lygybės meilės principas gyvavo be 
pertrūkio ir stiprėjo, o laisvės troškimas silpo ir nyko: „Keletą kartų 
tuo laikotarpiu, besitęsiančiu nuo Revoliucijos protrūkio iki mūsų 
laikų, matome, kaip atgimstantis laisvės troškimas palūžta ir su- 
grįžta vien tik tam, kad dar kartą numirtų ir vėl sužibėtų dabar“ 
(Ibid.). Nei valstybės centralizacija, nei lygybės meilė neturėjo būti- 
nai puoselėti laisvės troškimo, pirmoji dėl akivaizdžių priežasčių, 
o antroji — dėl to, kad jos garbintojai dažniausiai būna fanatiški, 
užsispyrę ir dažnai „aklai pasirengę bet kokioms nuolaidoms visų 
ją patenkinančių atžvilgiu“ (Ibid.). 

Kurgi tuomet glūdi ateities laisvės viltis? Tocgueville'is skelbėsi 
ją radęs pačiame anomaliame prancūzų būde - būde, pagimdžiusia- 
me ir palaikiusiame revoliucinę tradiciją: 


Atrodo vargiai įmanoma kada nors egzistavus kitą tokią tautą, tokią 
kupiną kontrastų ir taip puolančią į kraštutinumus visuose savo veiks- 
muose, taip stipriai besivadovaujančią emocijomis ir taip mažai nustaty- 
tomis taisyklėmis, visuomet besielgiančią geriau arba blogiau, nei iš jos 
tikimasi. Kartą ji pakyla virš Žmonijos normos, o kitą - nusmunka žemiau 
jos. [...] Kol niekas negalvoja priešintis, [prancūzą] galima vesti už virvutės, 
bet vos tik kyla revoliucinis judėjimas, nieks negali jam sutrukdyti jame 
dalyvauti. [...] Tad prancūzai yra ir puikiausia, ir sykiu pavojingiausia iš 
Europos tautų, tinkamiausia tapti kitų tautų susižavėjimo, neapykantos, 
užuojautos ar baimės - bet ne abejingumo - objektu. [210-211] 


Nenuspėjami, be galo įvairialypiai ir į kraštutinumus linkę 
prancūzai yra tikra amerikiečių priešingybė, ir Tocgueville'is 
nepaliko jokių abejonių, kad jis matė daug jų girtinų bruožų. Bet 
jis neapdovanojo prancūzų dieviško paslaptingumo bruožais, kaip 
kad Michelet. Anomali prancūzų tautos prigimtis turėjo savo įžvel- 
giamas istorines priežastis, kai kurias jų Tocgueville'is išdėstė 
Senajame režime ir revoliucijoje. Bet prancūzus jis laikė revoliucinės 
tradicijos, galinčios išgelbėti Europą nuo anarchijos ir tironijos, 
sergėtojais par excellence. Ši tradicija galėjo ištirpinti ekstremalių 

egalitarizmo formų ydas, atsverti besaikę politinę centralizaciją, 
nukenksminti bet kokias paskatas grįžti į praeitį arba likti paten- 
kintiems dabartimi ir kuo geriausiai užtikrinti nenutrūkstamą Žmo- 
nių laisvėjimą ateityje. 


S Pastanga pasipriešinti ideologinei 
ironiškos perspektyvos potekstei 


Tvarką Tocgueville'is vertino labiau nei laisvę, bet jis niekada ne- 
leido savo tvarkos meilei pasirodyti kaip reikšmingam argumen- 
tui priešintis socialiniams pokyčiams, kaip kad anksčiau Burke'as, 
o hegeliška teisė - paties Tocgueville'io laikais. Tiesą sakant, as- 
meninį Tocgueville'io susižavėjimą moraline Hegelio filosofija la- 
bai sumenkino tai, jog keliaudamas po Vokietiją 1854 metais jis 
pamatė, kaip „valdančios galybės“ Prūsijoje naudoja Hegelio min- 
tis. Tais metais rašytame laiške jis nurodė, kad tuometinės hege- 
lizmo interpretacijos „tvirtina, jog, politiniu požiūriu, visiems įsit- 
virtinusiems faktams reikia paklusti kaip teisėtiems ir jog pakanka 
jau pačių jų egzistavimo aplinkybių, idant paklusnumas jiems taptų 
pareiga“ (Memoir, II, 270). Trumpai sakant, hegelizmas - toks, kokį 
Tocgueville'is aptiko praėjus ketvirčiui amžiaus po Hegelio mir- 
ties, — iš status guo, atrodė, darė dievybę. Ir tai žeidė Tocgueville'io 
įsitikinimą apie esminį visa ko istoriškumą, Žmonių teisę teisti 
viską, kas paveldėta iš praeities, ir perdirbti tai atsižvelgiant į pa- 
sikeitusias aplinkybes ir žmonių poreikius. Jo draugo Gobineau 
rasistinės doktrinos jam atrodė taip pat atstumiančios, tik dėl kitos 
priežasties. Gobineau tolimą, mitinę praeitį pavertė dievybe, tokia 
pat tironiška, kaip ir „hegelizuota“ Prūsijos dabartis. 

Ironiška vėlyvosios Apšvietos istoriografija nenunyko perėjus 
į „Audros ir veržimosi“ ir romantizmo periodą; ji tiesiog buvo nu- 
stumta į antrąjį planą. Ironiška istorijos samprata grindžia antire- 
voliucines de Maistre'o raudas, skausmingus Chateaubriand'o 
apmąstymus apie nuo krikščioniško tikėjimo atsimetusią Europą, 
naująją Kierkegaardo ortodoksiją, Stirnerio nihilizmą ir Schopen- 
hauerio filosofiją, kuri didžia dalimi yra ne kas kita, kaip ironiškas 

atsakas į Hegelio komiško siužeto suteikimą visam pasaulio pro- 
cesui. Bet ironiškam požiūriui į istoriją nepavyko įsitvirtinti kaip 
rimtai romantinio ir komiško požiūrių alternatyvai iki pat antro- 
sios XIX amžiaus pusės, kai, kaip ir pati Schopenhauerio filosofija, 
ji tapo tokių istorikų kaip Michelet ir Ranke „naivumo“ ir sąvokų 
pernelyg sąlygotos Marxo ir Engelso „istorijos filosofijos“ alterna- 
tyva. „Realizmo“,būdingo Europos akademiniam mokslui, menui 
ir literatūrai po 1848-1851 metų revoliucijų, atmosferoje ironiška 
istorijos perspektyva visur nusileido tik romantinei ir komiškai 
perspektyvoms kaip vyraujantiems mąstymo ir išraiškos būdams. 
Ši perspektyva patvirtino Treitschkes ir von Sybelio atstovaujamą 
„Stantraison“ nacionalistinės istoriografijos mokyklą; Taine'o, Buck- 
le'io ir socialinių darvinistų atstovaujamą „pozityvistinę“ mokyklą; 
Renano, Burckhardto ir Paterio atstovaujamą „estetinę“ mokyklą. 

Tocgueville'is visiškai pripažino ironiškos istorijos sampratos 
patrauklumą ir numatė jos pakilimą. XIX amžiaus šeštojo dešimt- 
mečio pradžioje jis įžvelgė ją savo draugo Arthuro de Gobineau 
darbe ir bandė sukurti alternatyvią, tragišką istorijos sampratą, ku- 
ri, užtikrindama ironiškos įžvalgos pagrįstumą, ją peržengtų ir pa- 
grįstų kuklią bent jau jo paties kartos viltį. 


S Gobineau kritika 


Savo dabar jau garsioje Essai sur V inėgalitė des races humaines 
Gobineau nepakankamai pagrįstai atmetė ir romantinę, ir komišką 
istorijos sampratą palaikančius progreso mitus. Nei netolimoje (re- 
voliucinėje) praeityje, nei savo paties dabartyje toli gražu nematy- 
damas ilgos Žmonijos išsilaisvinimo dramos kulminacijos, Gobineau 
istorijos visumą regėjo kaip vieną ilgą „nuopuolį“ nuo tariamo ra- 
sinio grynumo amžiaus į degeneravusią visuotinio rasinio suge- 
dimo ir „negrynakraujystės“ būseną. Gobineau kalbėjo perdėm 
ironišku tonu, primygtinai tvirtinančiu, kad pats autorius yra už- 
kietėjęs realistas, gyvenimo ir istorijos „faktus“ pripažįstantis be 
jokių išsisukinėjimų. Atsakydamas į kritiką dėl „tvirkinančio“ jo 
knygos turinio, Gobineau rašė: 

Jei aš iš viso tvirkinu, tai tvirkinu rūgštimis, o ne kvepalais. Patikėkite, 
mano knygos tikslas visai ne toks. Aš nesakau žmonėms: „Jūs esat ištei- 
sinti“, arba „Jūs pasmerkti“; aš jiems sakau: „Jūs mirštat“. [...] Aš sakau, 
kad jūs jau pragyvenote savo jaunystę ir dabar pasiekėt silpnėjimo amžių. 
Jūsų ruduo, žinoma, yra kur kas gyvybingesnis, nei buvo viso likusio pa- 
saulio karšatis, bet vis dėlto tai - ruduo; ateis Žiema ir jūs neturėsite vaikų. 
[Gobineau Tocgueville'iui, 1856, i1 Tocgueville, ER, 284-285] 


Ši pastraipa akivaizdžiai skiriasi nuo Constanto darbo ištrau- 
kos, anksčiau cituotos kaip porevoliucinės nevilties nihilizmo pa- 
vyzdys. Constanto tonas melancholiškas, Gobineau - užsispyrusiai 
šaltas ir objektyvistinis. Pirmasis pasakoja įspūdį, antrasis tvirtina 
mokslinę tiesą. Gobineau, kaip dauguma istorikų, rašiusių XIX 
amžiaus šeštajame dešimtmetyje ir vėliau, skelbėsi veikiąs tik kaip 
visuomeninio proceso diagnozuotojas, 0 ne poetas ar pranašas: 


Ar aš ką nors iš jūsų atimu, sakydamas, kas vyksta ir kas įvyks? Aš — 
ne žudikas; juk gydytojas, pranešantis apie artėjantį galą, taip pat ne žudi- 
kas. Jei aš klystu, iš mano keturių tomų nieko neliks. Jei aš teisus, faktų 
nesušvelnins tų, kurie nenori pažvelgti faktams į akis, troškimas. [285] 


Pagrindiniai Tocgueville'io priekaištai Gobineau teorijoms bu- 
vo etiniai; jis būgštavo dėl galimo jų poveikio jo amžiaus dvasiai. 
1853 metais Tocgueville'is rašė Gobineau: „Ar jūs nesuprantate, 
kaip jūsų mokymas persisunkęs visomis nuolatinės nelygybės pa- 
gimdytomis ydomis: puikybe, smurtu, patyčiomis iš kito žmogaus, 
tironija ir visomis pažeminimo formomis?“ (229). Gobineau mo- 
kymas, įrodinėjo Tocgueville'is, tebuvo vien šiuolaikiška, materia- 
listinė kalvinistinio fatalizmo versija (227). „Ar jūs tikrai tikite, — 
Tocgueville'is klausė Gobineau, - kad per šias gijas atsekdamas 
tautų likimą, jūs iš tikrųjų galite išaiškinti istoriją? Ir kad mūsų 
žinios apie Žmones tampa patikimesnės tuomet, kai mes atsisako- 
me amžius trukusių didžiųjų protų pastangų žmogiškų įvykių 
priežastis paaiškinti tam tikrų Žmonių, tam tikrų jausmų ir tam 
tikrų įsitikinimų įtaka?“ (228). Paties Tocgueville'io požiūris į is- 
toriją nuo Gobineau požiūrio skyrėsi taip, įrodinėjo Tocgueville'is, 
kaip „faktais“ besivadovaujantis metodas skiriasi nuo vien „teori- 
jomis“ besivadovaujančio metodo (1855 metų laiškas, 268). Pirma- 
sis atveria tiesą, antrasis — vien tik nuomone, be to, nuomone, 

būdingą kartoms, turinčioms prisitaikyti prie porevoliucinės situa- 
cijos, kuri ir be istorikų indėlio įkvepia nusiminimo ir pesimizmo 
jausmus (1853 metų laiškas, 231). 

Gobineau į šiuos priekaištus atsakė, jog, priešingai, būtent jis 
dirbąs su „faktais“, o ne su moraline tiesų, atsivėrusių atradus šiuos 
faktus, potekste. 1856 metais datuotame laiške jis rašė: „Mano kny- 
ga tiria, parodo ir pristato faktus. Šie faktai egzistuoja arba ne. Dau- 
giau nėra ką sakyti (Gobineau Tocgueville'iui, 1856, 286). Į tai Toc- 
gueville'is atsakė: 

Jūs visiškai nepasitikite žmonija, bent jau mūsiške jos atšaka; jūs tikite, 
kad ji ne tik smunka, bet ir yra nepajėgi vėl pasikelti. Vien jau pats mūsų 
fizinis sudėjimas, anot jūsų, mus pasmerkia vergijai. Tad tuomet labai lo- 
giška, kad, siekiant palaikyti tvarką tokioje minioje, kalavijo ar net rimbo 
valdžia jūsų akyse įgyja tam tikrų privalumų. [...] Aš asmeniškai nema- 
nau turįs nei teisės, nei polinkio būti tokios nuomonės apie savo rasę ar 
savo šalį. Aš tikiu, jog, dėl jų nėra ko sielvartauti. Man atrodo, kad tautos, 
kaip ir asmenys, tampa ko nors vertos tik naudodamosi savo laisve. Aš 
visuomet sakydavau, kad mūsų demokratinėse visuomenėse stabilizuoti 
ir išlaikyti laisvę kartais būna kur kas sunkiau nei kai kuriose aristokra- 
tinėse praeities visuomenėse. Bet aš nedrįsčiau manyti, kad tai - neįma- 
noma. Ir meldžiu Dievą, teneįkvepia Jis man minties, kurią išbandyti ga- 
lima netekti vilties. Ne, aš nepatikėsiu, kad ši žmonių padermė, esanti 
visos pasaulio kūrinijos priešakyje, tapo suniekšėjusia avių banda, kaip 
jūs sakote, ir kad neliko nieko kita, kaip tik be ateities ir vilties patikėti ją 
saujelei piemenų, kurie gi pagaliau nėra geresni gyvuliai nei mes, žmo- 
giškos avys, ir kurie iš tiesų dažnai būna dar blogesni. [Tocgueville'is Go- 
bineau, 1857, 309-310] 


Pastaroji pastraipa parodo esmiškai etinius paties Tocguevil- 
le'io istorinio pažinimo sampratos pagrindus; nors jo istorinis pa- 
Žinimas toli gražu nebuvo nesuinteresuotas „vien tik pačių“ faktų 
tyrinėjimais, vis dėlto tai buvo ne kas kita, kaip pozicijos virš isto- 
rijos, kurią sau ir skaitytojams siekia surasti tragedijos autorius, 
ieškojimas. Žvelgiant iš tos pozicijos, skirtingų politinės arenos par- 
tijų atstovai gali susitaikyti su ribotu bet kokio žmogiško pažinimo 
pobūdžiu ir esminiu bet kokių socialinės santvarkos problemų iš- 
sprendimo laikinumu. 

Komiška istorijos samprata pagimdo socialinio prisitaikymo isto- 
riografiją, o tragiška samprata pagrindžia tai, ką galima pavadinti 

socialinio tarpininkavimo istoriografija. Geraširdiškos satyros dva- 
sia, t.y. vadovaujantis požiūriu, kylančiu iš komiškos atomazgos, 
perteiktai ironiškai perspektyvai būdingas tarpininkavimo aspek- 
tas. Bet apskritai ironiška istoriografija prasideda kitoje tragedijos 
pusėje, tragedijos autoriui pakartotinai įsižiūrėjus į jau užrašytas 
tragedijos tiesas ir suvokus net ir jų neadekvatumą. Tocgueville'is 
siekė pasipriešinti nuopuoliui iš tragiško susitaikymo su Žiaurio- 
mis tiesomis, atsivėrusiomis apmąstant naujųjų laikų istoriją, būse- 
nos į apmaudą, grindusį ironišką Gobineau istoriografiją arba į ko- 
mišką Rankes istoriografiją įkvėpusią susitaikymo su „dalykais 
tokiais, kokie jie yra“ dvasią. 


$ Nuopuolis ironijon 


1850 metais parašytoje knygoje Souvenirs Tocgueville'is atsigręžė į 
1789-1830 metų savo šalies istoriją. Ši istorija, jo žodžiais tariant, 
jam pasirodė „comme le tableau d'une lutte acharnė gui s ėtait livrėe 
pendant guarante et un ans entre Uancien rėgime, les traditions, ses sou- 
venirs, ses espėrances et ses hommes reprėsentės par Uaristocratie, et la 
France nouvelle conduite par la classe moyenne *. Ligi 1830 metų, nuro- 
do Tocgueville'is, „classe moyenne“ galutinai triumfavo prieš „aris- 
tocratie'. Visa, kas liko iš senojo režimo, iš jo ydų ir dorybių, buvo 
sunaikinta. Toks buvo „physionomie gėnėrale de cette ėpogue“** (30). 

Souvenirs nuotaika skiriasi nuo tos, kuri tvyro Apie demokratiją 
Amerikoje, išspausdintoje maždaug penkiolika metų anksčiau. Ji 
taip pat skiriasi nuo susirašinėjimo su Gobineau nuotaikos. Mat 
knygoje Souvenirs ironiška perspektyva užėmė tragiškos pozicijos, 
iš kurios buvo sukurta Apie demokratiją Amerikoje, vietą. Rašydamas 
Souvenirs, Tocgueville'is leido visiškai išsilieti nevilčiai, kurią jis 
draudė sau atskleisti Gobineau ir kurią atsisakė atvirai išreikšti 
savo viešuose Prancūzijos istorijos apmąstymuose. Jo Souvenirs, 


* Kaip paveikslas įnirtingos kovos, keturiasdešimt vienerius metus liepsnojusios tarp 
senojo režimo tradicijų, prisiminimų, vilčių, aristokratijai atstovaujančių Žmonių ir vi- 
duriniosios klasės vadovaujamos naujosios Prancūzijos. 

** Bendras šios epochos vaizdas (pranc.). 


TOCOUEVILLE'IS: ISTORINIS REALIZMAS KAIP TRAGEDIJA 263 


nurodė Tocgueville'is, neturėjo būti „une peinture gue je destine au 
„public'*, bet veikiau „un dėlassement de mon esprit et non point une 
oevre de littėrature“ ** Veikalas apie Revoliuciją, kurį šis istorikas 
ketino pateikti viešumai, turėjo „objektyviai“ įvertinti, kas dėl pa- 
čios Revoliucijos buvo laimėta ir kas prarasta. 

Apie demokratiją Amerikoje (1835-1840) Tocgueville'is primygti- 
nai tvirtino, jog nors augant „demokratiniam principui“ tiek Euro- 
poje, tiek Amerikoje daug kas buvo prarasta, daug kas taip pat 
buvo ir laimėta; ir visa pasvėrus, įrodinėjo jis, laimėjimas buvo ver- 
tas praradimų. Tad 1789-1830 metų sumaištis Europoje galėjo būti 
laikoma ne tik naujos socialinės santvarkos kilimu, bet ir tarsi tam 
tikros visuomeninės išminties, sugebėsiančios vadovauti žmonėms 
realizuojant naują ir geresnį gyvenimą, formavimusi. Bet tuo me- 
tu, kai Tocgueville'is pradėjo planuoti antrąjį savo senojo režimo 
žlugimo ir Revoliucijos pradžios istorijos tomą, jo ankstesnė viltis 
ir ją sekęs stoiškas susitaikymas užleido vietą nevilčiai, nesiski- 
riančiai nuo tvyrojusios Gobineau visos istorijos apmąstymuose. 

1856 metais, pirmo Senojo režimo ir revoliucijos tomo pasirody- 
mo metais, tarpininkaujamasis tonas labai susilpnėjo. Skelbiama, 
kad šio veikalo tikslas yra „išsiaiškinti, kokiais atžvilgiais [dabar- 
tinė socialinė sistema] panaši į prieš ją buvusiąją ir kokiais nuo jos 
skiriasi, ir nustatyti, kas buvo prarasta ir kas buvo laimėta šio 
milžiniško pasikeitimo metu“ (xi). Visuomeninis kontekstas, re- 
gis, pateisinęs dalinį ketvirtojo dešimtmečio optimizmą, iki šeštojo 
dešimtmečio, Tocgueville'io požiūriu, pasikeitė taip smarkiai, kad 
jam kilo keblumų pateisinant net ir apdairų pesimizmą. Visgi jo 
tragiško rašytojo tikėjimas teberuseno. Jis buvo įsitikinęs, jog; se- 
nojo režimo žlugimas, revoliucija ir jos padariniai atspindėjo vei- 
kiančius socialinius procesus, kurie, objektyviai juos apibrėžus, 
galėjo pamokyti ir sušvelninti savo pačių sukeltas aistras ir prieta- 
rus. Revoliucija ir jos idealai tebebuvo priimami kaip visuomeni- 
nių procesų apraiškos, tų procesų negalima ignoruoti, jais piktin- 
tis būtų beprotiška, o bandyti juos apeiti būtų kvaila. Pirmosios 
knygos viltis užleido vietą antrosios rezignacijai. 


* Publikai skiriamas paveikslas (pranc.). 
** Mano dvasios ilsinimas ir jokiu būdu ne literatūros kūrinys (pranc.). 

Tačiau savo pastabose apie Revoliuciją Tocgueville'is rašė: 
„Naujas ir siaubingas dalykas atsirado pasaulyje, neįvertinamai 
nauja revoliucijos rūšis, kurios atkakliausi veikėjai yra mažiausiai 
apsišvietusios ir vulgariausios klasės, o juos kursto ir jų įstatymus 
parašo intelektualai“ (ER, 161). Gimė kažkas nauja, bet ne savaime 
susiderinanti ir save valdanti visuomeninė sistema, Rankes įžvelgta 
iš jo saugios vietos Berlyne, atokiai nuo Revoliucijos - „naujas siau- 
bingas dalykas“, potencialiai galintis sukurti ir gera, ir bloga. Nus- 
tatyti šio „naujo siaubingo dalyko“ prigimtį ir jį valdančius dėsnius, 
kad būtų galima nuspėti tikėtiną jo raidą ateityje, visą laiką buvo 
Tocgueville'io, kaip istoriko, darbo tikslas. Jo tonas ir nuotaika nuo- 
lat linko į ironiją ir pesimizmą, bet perspektyva išliko tragiška. 
Dėsnis, šio reginio atskleistas istorinei sąmonei, nebuvo kontemp- 
liuojamas kaprizinga Gobineau, kuris smaginosi pranašaudamas 
Europai ir pasauliui sunaikinimą, nuotaika, bet nuolatos stengian- 
tis tą dėsnį iškelti sąmonei taip, kad jis būtų paverstas visuomeni- 
ne gerove. 

Tocgueville'is iki galo bandė priešintis impulsui konkrečią is- 
toriniuose dokumentuose aptinkamą epochą paversti kriterijumi 
visoms kitoms epochoms vertinti ir smerkti. Be to, jis stengėsi išlai- 
kyti tokias pat plačias pažiūras ir visų visuomenės klasių atžvil- 
giu. Bet nors jis ir skelbėsi turįs „vilties“ žemesniųjų sluoksnių at- 
žvilgiu, jis jais netikėjo. 1848 metais jis rašė tonu, kurį tegalima 
pavadinti geranoriu skepticizmu: 


Mūsų situacija iš tiesų labai sunki; vis dėlto geranoriški masių jausmai 
dar teikia kiek pagrindo viltis. Ligšiolinis jų elgesys nusipelnė kuo di- 
džiausio pagyrimo; ir jei tik jos turėtų vadus, gebančius panaudoti jų gerą 
nusiteikimą ir jas tinkamai nukreipti, mes greitai atsikratytume visų tų 
pavojingų ir nepritaikomų teorijų ir Respubliką įkurtume ant vienintelių 
tvarių pamatų - ant laisvės ir teisės pamatų. [Memoir, II, 91] 


Būdamas liberalių politinių įsitikinimų (ir todėl iš principo svei- 
kinęs pasikeitimus) aristokratas, pergyvenęs daugelį revoliucijų (ir 
todėl iš patirties žinojęs, kad nebūna pasikeitimų be kentėjimo), 
Tocgueville'is savo istoriniams apmąstymams suteikė „realistiškes- 
nę“ nuostatą nei Michelet. Bet, kaip ir Michelet, jo veikalų tonas į 
gyvenimo pabaigą darėsi vis melancholiškesnis ir dėl to labiau 

reakcionieriškas. Todėl nesunku surasti priežastį, dėl kurios Toc- 
gueville'į nevisiškai įvertino po jo gyvenusi karta. Tragiškas realiz- 
mas, jo puoselėtas nuo pat pradžių, buvo pernelyg dviprasmiškas, 
kad būtų vertinamas epochoje, kurioje neliko vietos dviprasmy- 
bėms. 1848 metų revoliucijos sugriovė vidurinįjį lygmenį, kuria- 
me nuo XVIII amžiaus klestėjo liberalizmas. Vėlesnės epochos is- 
torikai, kaip ir visi kiti, turėjo pasisakyti už arba prieš revoliuciją ir 
apsispręsti istoriją skaityti arba konservatoriaus, arba radikalo aki- 
mis. Tocgueville'io, kaip ir Hegelio, vizija atrodė pernelyg lanksti, 
pernelyg prieštaringa, pernelyg tolerantiška mąstytojams, jautu- 
siems poreikį pasirinkti tarp Schopenhauerio ir-Spencerio filoso- 
fijos, tarp Baudelaire'o ir Zola literatūros kūrinių, tarp Rankes ir 
Marxo istorinės minties. 


S Išvados 


Aš išaukštinau Tocgueville'į kaip tragiškos-realistinės istorijos 
sampratos atstovą ir sintetinio-analitinio istoricizmo, kurį teorinia- 
me lygmenyje puikiausiai išskleidė Hegelis, paveldėtoją. Kaip He- 
gelis, Tocgueville'is savo žvilgsnį nukreipė į socialinius santykius 
kaip į pirminį istorinio proceso reiškinį; bet jis visų pirma jį laikė 
tašku, kuriame Žmogaus sąmonė ir išorinė būtinybė susitinka, 
konfliktuoja ir nepajėgia išspręsti to konflikto esmiškai pažangaus 
žmogiškos laisvės skleidimosi procese. Bet kokia mintis apie ant- 
gamtinę ar transcendentinę priežastį buvo pašalinta iš jo istorinių 
apmąstymų, bet kartu Tocgueville'is atsispyrė pagundai Žmo- 
giškus veiksmus aiškinti nurodant į fizinius ir cheminius impul- 
sus. Anot jo, gamta atlieka savo vaidmenį istorijoje, bet kaip scena, 
kaip priemonė, pasyvus socialinių galimybių apribojimas, o ne kaip 
lemiamas veiksnys. Tocgueville'io nuomone, Žmogaus sąmonė, 
protas ir valia yra pagrindinės istorijos jėgos, visuomet veikiančios 
prieš iš praeities amžių paveldėtą socialinę struktūrą, siekiančios 
ją pakeisti ateities labui, besivadovaudamos netobulu žmogišku 
žinojimu. Etinių idealų požiūriu Tocgueville'is buvo individualis- 
tas, tačiau jis priešinosi tiek prometėjiškai, tiek sizifiškai žmogiškų 

galimybių sampratoms, teikusioms pagrindinius bruožus dviem 
pagrindinėms romantinės minties fazėms. Tocgueville'io istorijos 
sampratoje, kaip ir didžiojo jo antrininko - Balzaco - kūryboje žmo- 
gus gimsta iš gamtos, savo proto ir valios pastangomis sukuria jo 
tiesioginius poreikius atliepiančią visuomenę ir tuomet įsitraukia 
į lemtingą kovą su šiuo savo paties kūriniu, taip sukurdamas isto- 
rinės kaitos dramą. Istorinis pažinimas, kaip ir Hegelio filosofijoje, 
yra faktorius, padedantis susumuoti šios kovos padarinius tam tik- 
rose vietose ir tam tikru laikų. Įkurdindamas žmogų jo paties da- 
bartyje ir pranešdamas jam apie jėgas, su kuriomis ir prieš kurias 
jis turi kariauti, idant laimėtų savo karalystę čia, žemėje, istorinis 
pažinimas nuo mirusios praeities pereina prie dabartyje gyvos 
praeities kontempliacijos, atkreipia žmogaus dėmesį į šį demoną 
jo viduje ir bando pašalinti jo baimę, parodydamas, kad tas demo- 
nas yra paties žmogaus kūrinys ir dėl to potencialiai pavaldus jo 
valiai. Bet galų gale Tocgueville'is buvo priverstas pripažinti, jog 
žmonijos istorijos drama yra nei tragedija, nei komedija, o degene- 
racijos drama - būtent tokia drama, dėl kurios pristatymo viešumai 
jis kritikavo Gobineau. 

Tocgueville'is dažnai pavadinamas ne istoriku, o pažeminamas 
ar išaukštinamas iki sociologo pozicijos didžia dalimi dėl to, kad 
jo susidomėjimą istorinėmis detalėmis nuolat pranoksta stipresnis 
domėjimasis tipologijomis arba dėl to, kad jis atrodė labiau besi- 
domįs struktūra ir tęstinumu nei procesu ar diachroniniais po- 
kyčiais. Bet nors tokie skirtumai kaip kad istorikų ir sociologų gali 
padėti nustatyti naujų disciplinų atsiradimo humanitarinių mokslų 
istorijoje vietą, jie potencialiai neįmanomi ir beveik visuomet sut- 
rukdo tinkamai įvertinti individualaus mąstytojo įnašą į humani- 
tarinę mintį. Tocgueville'io atveju pastangos priskirti jį istorikams 
arba sociologams iš tiesų yra anachronistinės, kadangi jo paties lai- 
kais istoriko pastanga pakilti virš gryno domėjimosi praeitimi į teo- 
rinę jėgų, atskirus įvykius pavertusių proceso elementais, analizę 
nebuvo laikoma nederama. Tokia pastanga buvo būdinga geriau- 
siai ikiromantinei istoriografijos tradicijai ir tobulai derėjo su He- 
gelio atlikta analize, parodančia, ką istorikai iš tikrųjų darė konst- 
ruodami savo pasakojimus. Dar svarbiau tai, jog ji buvo hegeliška 

būtent tuo, kad atsisakė pasitenkinti vien tik apmąstymais, kaip 
tai išaugo iš to, ir troško atrasti bendrus principus, išgyvenamą da- 
bartį susiejančius su pažinta praeitimi, ir įvardyti šiuos principus 
remiantis klasikiniais, iš tragiško Žmogaus kovos su paveldėtomis 
socialinėmis formomis įsisąmoninimo išvedamais principais. 

Iki Tocgueville'io daugelis liberalių, konservatyvių ir radikalių 
istorikų pasitenkindavo priimdami revoliucijos faktą kaip duoty- 
bę ir atsiduodami, visai nesąmoningai, alternatyvių - doktriniškai 
liberalių, konservatyvių ir radikalių - aprašymų, kaip vyko Revo- 
liucija ar, geriausiu atveju, kodel ji vyko taip, kaip vyko, konstravi- 
mui. Tocgueville'is šią polemiką grąžino vienu žingsniu atgal, prie 
ankstesnio klausimo, a7 Revoliucija įvyko, ar ne - kitaip sakant, 
prie klausimo, ar revoliucija tikrai buvo, ar ne. O šį klausimą jis 
iškėlė ne kaip semantikos pratimą, bet kaip autentišką tikros da- 
lykų prigimties istoriniame pasaulyje tyrimą, būdų, kuriais dalykai 
turi būti įvardyti, tyrimą. Toks kompleksinių įvykių kaip Revoliuci- 
ja ar Amerikos demokratija „nuvardijimas“, pastanga apnuoginti 
išankstinės ar netobulos kalbinės vartosenos užtemdytą sudėtin- 
gumą buvo kur kas radikalesnė nei bet koks doktriniškas požiūris 
į tai, „kas iš tikrųjų įvyko“ įvairiu laiku ir įvairiose vietose. Mat 
pastarasis pratimas palieka nepaliestą ideologinę nesutarimo dėl 
to, „kas iš tikrųjų įvyko“, bazę ir vien tik padeda sustiprinti tas 
partijas, kurioms ir kurių naudai jis atliekamas, o Tocgueville'is, 
kvestionuodamas tradicinius kalbinius kompleksinių istorinių įvy- 
kių apibūdinimus, veda mintį prie žmogiško pasirinkimo ribų, at- 
ima iš asmens pažįstamos vartosenos teikiamus patogumus ir ver- 
čia skaitytoją patį spręsti, „kas iš tikrųjų įvyko“, vadovaujantis tuo, 
ko jis trokšta, kad įvyktų ateityje, prašydamas jo pasirinkti patogų 
plaukimą per istoriją pasroviui arba kovą prieš jos tėkmę. 

Istorinių Tocgueville'io analizių pasekmės, priešingai nei įpras- 
ta manyti, ne sociologizuoja istoriją, o nudaiktina kalbą. Tokia yra 
iš tikrųjų ironiškos istorijos sampratos pasekmė. Mat sąveikaujant 
trūkinėjančios jos dabarties vizijos komponentams, ironija savo 
traukai jautrų skaitytoją kviečia praeičiai suteikti savą vardą, pasi- 
renkant ateitį pagal savo paties tiesiogiai jaučiamus dabartinius 
poreikius, troškimus ir aspiracijas. Niekas kitas negalėjo išlaisvinti 

labiau nei tarpininkaujamasis Tocgueville'io istoricizmas, nes isto- 
rinių įvykių, tokių kaip Revoliucija ar demokratijos kilimas, „pras- 
mė“, anot jo, glūdi ne praeityje ar dabartyje, bet ateityje - indivi- 
do, apvalyto atskleidžiant jam esminį praeities dviprasmiškumą, 
pasirinktoje ateityje. 

Tocgueville'io nujausta istorijos rašymo kaip kūrybingo nuvar- 
dijimo sukuriant moralinį dviprasmiškumą samprata galiausiai 
darė jį liberalu - kaip jo didysis amžininkas britas J.S. Millis. Savo 
esė „Gamta“ („Nature“) Millis rašė: 


Vienintelė leistina moralinė Kūrinijos teorija yra tokia: Dievo Princi- 
pas negali iškart ir vienu metu suvaldyti blogio jėgų — nei fizinių, nei mo- 
ralinių; negali žmonijos įkurdinti pasaulyje, laisvame nuo nenutrūksta- 
mos kovos su piktadariškomis jėgomis būtinybės, ar visuomet jai padėti 
nugalėti šioje kovoje, bet galėjo ir sukūrė ją gebančią gyvai ir vis sėkmin- 
giau tęsti šią kovą. [386] 


Tokia teorija, Millio nuomone, „atrodo kur kas labiau tinkama 
suteikti [individui] ryžto stengtis nei blankus ir prieštaringas klio- 
vimasis Gėrio Kūrėju, kuris, spėjama, yra ir Blogio Kūrėjas“ (387). 
O savo esė „Religijos naudingumas“ („The Utility of Religion“) 
Millis teigė, jog tėra „tik viena tikėjimo antgamtiškumu forma“, 


visiškai nepaliesta intelektualinių prieštaravimų ir moralinio miglotumo. 
Būtent ja remiantis, neatšaukiamai atsižadėjus visagalio sutvėrėjo idėjos, 
Gamta ir Gyvenimas laikomi ne vien tik Dievybės būdo ir tikslo išraiško- 
mis, bet gerumo kovos su sunkiai suvaldomu materialumu, kaip tikėjo 
Platonas, arba su Blogio Principu, kaip mokė manichėjai, padariniais. [428] 


Taip dualistiškai suvokiant pasaulio procesą, tvirtino Millis, 


dorybingas žmogus [...] su Aukščiausiuoju susieja taurų kartu triūsiančiojo 
būdą, kovos draugo didžiojoje kovoje, savo maža dalimi, kuri buriantis 
tokiems žmonėms kaip jis tampa didžia, prisidedančio prie to progresy- 
vaus kilimo ir galiausiai visiško gėrio triumfo prieš blogį; tą triumfą nuro- 
do istorija, o doktrina mus moko jį esant suplanuotą Būties, kuriai visi 
mes esame skolingi tą palaimingą išradingumą, matomą gamtoje. [Ibid.) 


Aš citavau šias Millio pastraipas, nes, nepaisant jų nepriekaiš- 
tingos liberalios kilmės reputacijos, jos galėtų būti parašytos ir 
Tocgueville'io. Vietą liberalų panteone Tocgueville'iui suteikė tai, 


TOCOUEVILLE'IS: ISTORINIS REALIZMAS KAIP TRAGEDIJA 269 


kad jis savo tipišką liberalų etinį manicheizmą papildė istoriniu 
matmeniu. Tocgueville'io istorijos samprata teigia dualizmą, ku- 
rio sudedamosios dalys yra dialektiškai susietos, bet tarp jų nėra 
jokios tiksliai nusakomos galutinės sintezės galimybės. Žmogiški 
tokio dualizmo privalumai akivaizdūs, mat, kaip Millis nusakė ma- 
nichėjų tikėjimą, jo įrodymai yra iliuziniai ir nematerialūs (kitaip 
tariant, nedogmatiniai), o atpildo pažadai, duodami Žmonėms, to- 
limi ir neapibrėžti (taigi mažai tesikreipiantys į paprastą savanau- 
diškumą). 

Neįmanoma kvestionuoti nei etinio manichėjaus motyvų, nei 
tikslų. Įkliuvęs tarp kovojančių jėgų, netekęs bet kokios lengvos 
pergalės vilties, šio tikėjimo išpažinėjas savo talentą, kad ir koks 
jis būtų, ir savo galią, kurią jam teikia jo profesija ar pašaukimas, 
pajungia tarnauti tokiam gėriui, kokį jis supranta. Kartu jis pripažįsta 
to, kas jam atrodo blogis, teisėtumą ir tikrumą. Pakliuvęs tarp dviejų 
bedugnių, jis 2ali guostis nepatikrinamomis hipotezėmis apie po- 
mirtinį gyvenimą; bet tai jis laiko galimybe, tiek pat atvira jo prie- 
šams, kaip ir jam pačiam. O jei manichėjui pavyksta tapti liberalu, 
jis atsižada šių hipotezių ir pasitenkina tarnaudamas Žmonijai, ne- 
turinčiai nei žinomos kilmės, nei suvokiamo tikslo, bet vien tiktai 
užduočių rinkinį tiesiogiai prieš akis, kartai po kartos. Savo pasi- 
rinkimais liberalas tokį žmoniškumą paverčia esme. Kritikuoda- 
mas save ir kitus, jis siekia užtikrinti laipsnišką sudėtingo žmogiško 
paveldo raidą. Vis labiau nuvardydamas, sėkmingai atskleisdamas 
sudėtingą tikrovę, slypinčią po pažįstamais vardais, paveldėtais 
su jų apibrėžiamu instituciniu bagažu, liberalas istoricistas pare- 
mia tragišką realistinę pasaulio viziją ir, išsklaidydamas impulsą 
visiškai atsiduoti, ironiškai darbuojasi minimalios, bet viltingos jo 
įpėdinių laisvės labui. 


VI SKYRIUS 


Burckhardtas: 
istorinis realizmas kaip satyra 


S Įvadas 


Kai nuo romantinio ir komiško istorijos vaizdavimo pereiname prie 
tragiško ir ironiško istorijos vaizdavimo, ir nuo procesinės, arba 
diachroninės, istorijos prie struktūrinės, arba sinchroninės, temos 
elementai ima gožti siužeto elementus, bent jau tiek, kiek siužetas 
suvokiamas kaip išskleidžiamą pasakojimą artikuliuojanti strategija. 
Michelet ir Ranke istoriją laikė besiplečiančiu pasakojimu. Tocgue- 
ville'is jį suvokė kaip mainus tarp nesutaikomų Žmogaus prigim- 
ties ir visuomenės elementų; jo nuomone, istorija juda link dviejų 
didžiųjų jėgų susidūrimo istoriko dabartyje arba artimoje ateityje. 
O Burckhardtas nematė jokios raidos; anot jo, dalykai susijungia, 
kad sudarytų daugiau ar mažiau puikią ir ryškią, didesne ar mažes- 
ne laisve ar priespauda pasižyminčią, daugiau ar mažiau paslan- 
kią struktūrą. Retkarčiais aplinkybės susivienija su genijumi, idant 
sukurtų nuostabų kūrybingumo reginį, kai netgi politika ir religija 
ima atrodyti kaip „menai“. Bet, Burckhardto nuomone, meninis 
jautrumas pažangai visiškai neevoliucionuoja, o iš politinių ir reli- 
ginių paskatų galiausiai kyla ne kas kita, kaip priespauda. Istorija 
moko melancholiškų tiesų. Jos nesuteikia vilties ir neskatina veik- 
ti. Jos netgi neteigia, jog pati žmonija išliks. 

„Ironija, - teigia Vico, aptardamas tropus, - negalėjo būti anks- 
tesnė nei refleksija, nes ji yra pasitelkus tiesos kaukę dėvinčią ref- 
leksiją nulipdyta iš melo“ (NS, 408:131). Jo ciklų (corsi - dievų, he- 

rojų ir Žmonių amžių), per kuriuos pereina civilizacijos nuo savo 
pradžios iki pabaigos, teorijoje ironija yra sąmonės forma, reiškianti 
galutinį suirimą. Tad Naujojo mokslo (Yhe New Science) išvadose, 
kalbėdamas apie vėlyvosios Romos imperijos laikus, Vico teigė: 


Sugedus valstybėms, sugedo ir filosofijos. Jos nusmuko į skepticizmą. 
Mokyti kvailiai puolė šmeižti tiesą. Suklestėjo melaginga iškalba, ja buvo 
vienodai pasirengta paremti bet kurią iš priešiškų bylos pusių. Tad susi- 
klostė taip, jog dėl piktnaudžiavimo iškalba, kaip kad Romos plebso tri- 
būnų, piliečiai daugiau nebesitenkino savo turtais įgyta visuomenine pa- 
dėtimi ir siekė juos paversti valdžios priemone. Kaip tūžmingi pietų vėjai 
plaka jūrą, taip šie piliečiai provokuodavo pilietinius karus savo respub- 
likose ir sukeldavo jose visišką sumaištį. Taip jie privertė savo respubli- 
kas iš tobulos laisvės nupulti į visišką anarchijos tironiją arba nevaržomą 
laisvų tautų laisvę, blogiausią iš tironijų. [1102: 423] 


Reikia atkreipti dėmesį į tai, kad Vico ironiją paminėjo tarp ke- 
turių pagrindinių tropų, kuriais galima sudaryti specifinę kalbi- 
nio protokolo rūsį, tokią, kai „sakoma viena, galvojama kita“. Iro- 
nija yra „pasitelkus tiesos kaukę dėvinčią refleksiją nulipdyta iš 
melo“. Ironiškos kalbos kristalizavimosi požymiai —- skepticizmo 
iškilimas filosofijoje, sofistikos - viešose kalbose, o argumento, Pla- 
tono pavadinto „eristiniu“ — politiniame diskurse. Šį kalbėjimo 
būdą grindžia Žinojimas, jog socialinė būtis yra suskeldėjusi, jog 
politikai savanaudiški ir dviveidžiai, jog visi pareiškimai apie rūpi- 
nimąsi yra egoistiniai, o plika jėga (dratos) karaliauja ten, kur įsta- 
tymas ir moralė (ethos) pasitelkiami veiksmams pateisinti. Ironiška 
kalba, kaip vėliau nurodė Hegelis, išreiškia „nelaimingą sąmonę“ 
žmogaus, veikiančio, tarsi būtų laisvas, bet žinančio, kad jis yra 
kaustomas išorinės galios, tironiškos galios, kuriai pavaldinio ge- 
rovė terūpi tiek mažai, kiek ir bendra res publica sveikata. 

Pagrindinė ironiškos literatūros tema, kaip teigia Frye, yra he- 
rojiškumo išnykimas (Anatomy, 228). Kiekvienas literatūros stilius 
ar žanras turi ironijos elementų - tragedijoje ir komedijoje tai, žino- 
ma, joms būdinga „dviguba žiūra“; ironijos tam tikru mastu yra ir 
herojiniame romane dėl to, kad tokio romano autorius pakanka- 
mai rimtai traktuoja kovos faktą, norėdamas savo skaitytojams 
parodyti, jog kliudančios jėgos galiausiai 9ali ir triumfuoti. Bet 

apskritai ironiškoje literatūroje tokia dviguba žiūra sumenksta (ar 
pakyla) iki silpninančio įpročio visur dorybės vaisiuje ieškoti kir- 
mino - ir jį rasti. 

„Ironija yra neherojiškos tragedijos likutis“, tęsia Frye, susitel- 
kęs ties „sumišusio pralaimėjimo tema“ (224). Geraširdiška jos 
forma, pavyzdžiui, ankstyvuosiuose Hume'o darbuose, išskleidžia 
suglumusio ir nepritampančio Žmogaus spektaklį visuotinio pasi- 
tenkinimo tuo metu įsigalėjusia socialine tvarka kontekste. Ši jos 
forma linksta į komediją, susitelkdama į kvailybės „demaskavimą“ 
visur, kur tik ji pasirodo, ir pasitenkindama bendra tiesa, kad net 
pačioje herojiškiausioje asmenybėje įmanoma aptikti bent jau mi- 
nimalių kvailumo požymių. Tačiau kraštutiniausia ironijos forma, 
iškylanti visuomenės žlugimo ar kultūros mirties kontekste, links- 
ta į absurdišką pasaulėžiūrą. Nieko nėra ironiškesnio už egzisten- 
cialistinę Sartre'o filosofiją, visur pabrėžiančią Žmogaus gebėjimą 
„atsimesti“, išduoti save ir kitus; pasaulį matančią kaip brutalaus 
savanaudiškumo spektaklį, o atsidavimą „kitiems“ laikančią mir- 
ties forma. 

Ironiški stiliai dažniausiai vyrauja karų su prietarais metu - ne- 
svarbu, ar tais prietarais būtų vadinamas naivus religinis tikėji- 
mas, monarchijos galia, aristokratijos privilegijos ar buržuazijos 
pasitenkinimas savimi. Ironija išreiškia herojų ir tikėjimo heroiz- 
mu amžiaus pabaigą. Šis antiheroizmas ją paverčia romantizmo 
antiteze. Tačiau kilusi kaip kita tragiško pasaulio suvokimo pusė, 
ir apžvelgdama, kas liko iš herojaus ag0n0 prieš dievus, likimą ar 
bendrapiliečius, ironija linkusi pabrėžti tamsiąją gyvenimo pusę, 
„Iš apačios“ atsiveriantį vaizdą. Iš šios perspektyvos, nurodo Frye, 
ironija pabrėžia „žmogišką, pernelyg Žmogišką“ to, kas anksčiau 
laikyta herojiškumu, aspektą ir visų iš pažiūros epinių susirėmimų 
destruktyvumą. Tai - „realistinė“ ironijos fazė (237). Būtent tokia 
yra paskutinio Tocgueville'io darbo - Souvenirs - ir prieš pat mirtį 
rašytų pastabų apie Revoliuciją ironija. 

Kai ironijos „kaip kitos tragedijos pusės“ potekstė privedama 
prie jos loginių išvadų, o fatalistinis žmogaus gyvenimo elemen- 
tas pakeliamas iki metafizinio tikėjimo statuso, mąstymas linksta 
atsigręžti į pasaulį ir suprasti jį per rato, amžino sugrįžimo, uždarų 

ciklų, iš kurių neįmanoma ištrūkti, vaizdinius. Tokį pasaulio suvo- 
kimą Frye vadina vergovės ironija; tai - veikiau socialinės tironijos 
košmaras nei išganymo svaja, „demoniškumo epifanija“ (238-239). 
Sąmonė susitelkusi kontempliuoja „siaubingos nakties miestą“ ir 
ironiškai sugriauna tikėjimą ir idealiu žmogaus tikslu, ir bet kokio 
prarasto idealo pakaitalo ieškojimu. Būtent todėl kartu su Frye ga- 
lime teigti, kad „sparagmos, arba jausmas, jog trūksta heroizmo ar- 
ba efektyvaus veiksmo, jog jie sutrikdyti arba pasmerkti pralaimėti, 
o pasaulyje karaliauja sumaištis ir anarchija, yra archetipinė ironi- 
jos ir satyros tema“ (192). 

Lingvistinis ironiškos sąmonės modelis atspindi abejojimą pa- 
čios kalbos gebėjimu adekvačiai perteikti tai, ką teikia percepcija 
ir ką mąstymas konstruoja apie tikrovės prigimtį. Ironija susifor- 
muoja žinant, kad realybės procesai ir bet koks žodinis jų apibūdi- 
nimas lemtingai neatitinka vienas kito. Tad, nurodo Frye, ji lygiai 
taip pat kaip romantizmas linkusi į tam tikrą simbolizmą. Bet, prie- 
šingai nei romantizmas, ironija neieško pagrindinės metaforos, me- 
taforų metaforos, gyvenimo esmei nusakyti. Mat, nusimetusi visas 
„Iiuzijas“, ji prarado tikėjimą pačiomis „esmėmis“. Tad galiausiai 
ironija ima telktis ties žodžių žaismu, kad taptų kalba apie kalbą, 
taip, jog išsklaidytų burtus, kuriais pati kalba užkerėjo sąmonę. Ji 
įtariai žiūri į visas formules ir smaginasi atskleisdama paradoksus, 
glūdinčius kiekvienoje pastangoje kalba sugriebti patirtį. Ji linkusi 
sąmonės vaisius perteikti aforizmais, apoftegmomis, gnomMomMis, 
atsigręžiančiomis į save ir sunaikinančiomis savo pačių regimą tei- 
singumą ir adekvatumą. Pagaliau pasaulį ji suvokia kaip įkliuvusį 
iš kalbos pastatytame kalėjime, pasaulį kaip „simbolių mišką“. Ji 
nemato kelio iš to miško ir todėl pasitenkina išsprogdindama vi- 
sas formules, visus mitus, kad galėtų tiesiog „kontempliuoti“ „to- 
kių dalykų, kokie jie yra“ pasaulį ir jo atsižadėti. 


S Burckhardtas: ironiška žiūra 


Vokiečių filosofas ir idėjų istorikas Karlas Lowithas įrodinėjo, jog 
būtent Burckhardtas galų gale išvadavo „istorijos idėją“ iš mito ir 

iš niekingos „istorijos filosofijos“, atsiradusios mitui susimaišius 
su istorinėmis žiniomis ir valdžiusios istorinę mintį nuo ankstyvųjų 
viduramžių iki XIX amžiaus vidurio (Meaning, 26). Lowithas ne- 
suprato, kad Burckhardto skatinamas įmantrumas, sąmojis, „realiz- 
mas“, troškimas matyti dalykus tokius, „kokie jie yra“, ir reakcin- 
gos pažinimo kaip gryno „matymo“ pasekmės taip pat buvo tam 
tikros mitinės sąmonės rūšies elementai. Istorinį mąstymą Burck- 
hardtas išlaisvino ne iš mito, bet vien tik iš istorijos mitų, kausčiusių 
istorinę jo amžiaus vaizduotę - herojinio romano, komedijos ir tra- 
gedijos mitų. Bet vaduodamas mąstymą nuo šių mitų jis pavedė jį 
kito — satyros mito — globai, mito, griežčiausiai nepripažįstančio 
istorinį pažinimą esant reikšmingą socialinių ir kultūrinių savo me- 
to ir aplinkos problemoms. Satyra istoriją paverčia „meno kūri- 
niu“, bet čia menas suprantamas kaip grynai „kontempliatyvus“ — 
veikiau sizifiškas nei prometėjiškas, veikiau pasyvus nei aktyvus, 
veikiau rezignavęs nei herojiškai nusiteikęs apšviesti savo meto 
žmonių gyvenimą. 

Apskritai istorinė Burckhardto veikla vertinama dvejopai. Vie- 
na vertus, jis - jautrus nacijų atsiradimo, industrializacijos ir visuo- 
menės tapimo masine visuomene sukeltos kultūros degeneracijos 
komentatorius. Kita vertus, jis - subtilus intelektualas, užvaldytas 
neadekvačios istorijos kaip raidos proceso vizijos ir priežastinės ana- 
lizės, kilusios iš ne per giliausiai paslėptos šopenhaueriškos žŽmo- 
gaus prigimties, pasaulio ir pažinimo sampratos. Pirmojo požiūrio 
šalininkai linkę nepastebėti teoretiko Burckhardto trūkumų, kad 
galėtų liaupsinti jo „pagavą“, o jo mokymą apie „matymą“ (An- 
schauen) paverčia amžinos vertės istoriniu metodu. Antrojo po- 
žiūrio šalininkai kreipia dėmesį į jo kaip filosofo ir visuomenės 
teoretiko silpnąsias vietas, kritikuoja ir istorinių, ir etinių jo idėjų 
vienpusiškumą ir, užuot rimtai traktavę jo mintis apie istorinio pro- 
ceso prigimtį, pažemina jį iki savo laikų atstovo statuso. 

Tiesa greičiau glūdi ne „tarp“ šių dviejų požiūrių, o po jais 
abiem. Pirmojo požiūrio atveju pernelyg išgiriant Burckhardto pa- 
siekimus užtemdomos epistemologinės pozicijos, darančios jo is- 
torijos sampratą originalią, o jo rašymo būdą - autentišką, etinės ir 
ideologinės išvados. O antrasis, niekinamasis jo pasiekimų verti- 

nimas užtemdo Burckhardto etinių principų, kurie teisingai at- 
skleidžiami kaip įrodantys esminį jo nihilizmą, egotizmą ir reak- 
cionierišką poziciją, estetinius pagrindus. 

Burckhardto istorijos vizija prasideda nuo tos ironijos būsenos, 
kurioje savąją baigė Tocgueville'is. Herojinio romano entuziazmas, 
komedijos optimizmas ir tragiško pasaulio matymo rezignacija jam 
netiko. Burckhardtas stebėjo pasaulį, kuriame dorybė paprastai 
būdavo išduodama, talentas iškreipiamas, galia priverčiama tar- 
nauti niekšiškesniam reikalui. Savo paties laike jis matė labai mažai 
dorumo ir nieko, kam būtų galėjęs būti besąlygiškai ištikimas. Jis 
pasišventė vienintelei „senosios Europos kultūrai“. Bet šią senąją 
Europos kultūrą jis apmąstė kaip griuvėsius. Ji atrodė jam tarsi 
vienas iš tų yrančių romėniškų paminklų, stūksančių Poussino pei- 
zažų fone, visiškai apaugusių vijokliais ir žolėmis, besipriešinančių 
juos atsiimti ketinančiai gamtai, prieš kurią jie ir buvo pastatyti. 
Jis nesivylė atstatyti šių griuvėsių. Jis tenkinosi vien atsiminimais 
apie juos. 

Tačiau Burckhardto laikysena praeities atžvilgiu nebuvo nekri- 
tiška. Skirtingai nei Herderis (kurį dažnai pritariamai cituodavo), 
jis nebuvo nekritiškas visko, kas sena, advokatas. Skirtingai nei 
Ranke, jis nepuoselėjo iliuzijų, jog viskas visuomet ilgainiui bai- 
giasi gerai ir taip, kad asmeninė yda virsta visuotine nauda. Skir- 
tingai nei Tocgueville'is, jis neslopino savo blogiausių būgštavimų 
dėl ateities, vildamasis, kad protas ir protinga kalba galėtų pri- 
sidėti gelbstint ką nors vertinga iš dabarties konfliktų. Ir - nereikia 
nė sakyti — skirtingai nei Michelet, jis niekuo entuziastingai ne- 
sižavėjo — nei kova, nei apdovanojimu. Burckhardtas ironizavo 
viską, net save. Jis iš tikrųjų netikėjo nė savo paties rimtumu. 

Jaunystėje Buckhardtas domėjosi liberalizmu. Jis atsisakė pro- 
testantiško savo tėvų tikėjimo ir ankstyvame amžiuje manė, jog 
liberalistinė tradicija yra visai tinkamas religijos pakaitalas. Bet 
naujasis jo liberalizmas — kaip ir senieji jo religiniai įsitikinimai — 
reiškė intelektualinį, o ne egzistencinį įsipareigojimą. Į politiką 
jis žvelgė iš aukšto, kaip į netinkamą džentelmeno skoniui; kaip ir 
verslas, politika trukdė stropiai puoselėti gyvenimo stilių - jo susi- 
žavėjimą pelniusį senovės graikų ir Renesanso laikų italų gyvenimo 


276 METAISTORIJA 


stilių. „Aš niekada, - rašė jis 1842 metais, - neturėčiau nė pagalvo- 
ti apie tapimą agitatoriumi ar revoliucionieriumi"“ (Letters, 71). Tad 
XIX amžiaus penktajame dešimtmetyje, vadinamosios „liberaliz- 
mo euforijos“ metu, Burckhardtas mėgavosi meno istorijos, muzi- 
kos, piešimo studijomis ir Paryžiaus, Romos ir Berlyno aukštuo- 
menės gyvenimu, visą tą laiką vadindamas save liberalu ir „laisvės 
dvasią“ laikydamas „aukščiausia Žmonijos istorijos samprata“ bei 
savo paties „svarbiausiu įsitikinimu“ (74). 

Penktąjį dešimtmetį užbaigusios revoliucijos jo tikėjimą sukrėtė 
iki pat šaknų. Jo numylėtą Bazelį, į kurį jis atvyko dėstyti universi- 
tete, kamavo pilietinė nesantaika, ir jis matė, kaip „radikalai“ kli- 
bina ar nušluoja šalin visa, ką jis vertino senosios Europos kultūro- 
je. Apie šiuos įvykius jis tarsi suirzęs rašė: „Jūs tiesiog negalite 
suvokti, kaip tokia veikla visiškai nuniokoja protą ir sugadina nuo- 
taiką. Neįmanoma net dirbti, jau nekalbant apie geresnius daly- 
kus“ (93). O įvykiams įsibėgėjus sava linkme, jis karčiai pareiškė: 
„Žodis „laisvė“ skamba sodriai ir gražiai, bet niekas, nepatyręs 
„liaudimi“ vadinamos rėksnių masės vergijos, nematęs jos savo 
akimis ir neiškentėjęs pilietinių neramumų, neturėtų apie ją kalbė- 
ti. [...] Aš pernelyg gerai Žinau istoriją, kad iš masių despotizmo 
tikėčiausi ko nors kito nei būsimos tironijos, reiškiančios istorijos 
pabaigą“ (Ibid.) 

"Kaip ir dauguma išsilavinusių jo amžininkų, Burckhardtas ne- 
tikėtai buvo išplėštas iš savo studijų ramybės ir priverstas stebėti 
žiaurias turgaus aikštės realijas, kuriose viešpatavo plika jėga; šis 
reginys jam buvo pernelyg sukrečiantis. „Aš noriu pabėgti nuo jų 
visų, - rašė jis, - nuo radikalų, komunistų, pramonininkų, intelek- 
tualų, pretenzingųjų, galvočių, abstrakcijų, absoliuto, filosofų, sofis- 
tų, Valstybės, fanatikų, idealistų, visokio plauko „-istų“ ir „-iz2mų“ 
(96). Ir taip jis dar kartą pakartojo jaunystėje duotą priesaiką: „Aš 
ketinu būti geras privatus asmuo, prieraišus draugas, geradvasis. 
[...] Negaliu nieko padaryti su visuomene kaip visuma“ (Ibid.). Ir prie 
šios priesaikos jis pridūrė: „Mes visi galime žūti; bet aš bent noriu 
atrasti, vardan ko aš turiu žūti, būtent - senąją Europos kultūrą“ (97). 

Todėl Burckhardtas pasitraukė į pogrindį. Bazelyje jis atsiskyrė 
nuo visų, mokė keletą studentų, atėjusių į kovojantį universitetą, 

skaitė paskaitas miestiečiams, nutraukė visus santykius su moks- 
linėmis draugijomis, o po 1860 metų atsisakė net spausdintis. Tuo 
metu jis jau buvo plačiai išgarsėjęs. Jam nuolat plaukė pasiūlymai 
užimti prestižiškesnę vietą, bet jis jų visų atsisakė. Iš savo pozicijų 
Reino aukštupyje jis žvelgė į savo pražūtin skubančią Europą, ste- 
bėjo liberalizmo pralaimėjimą, diagnozavo jo priežastis ir išpra- 
našavo iš jo kilsiantį nihilizmą. Bet pats jis atsisakė įsitraukti į kovą. 
Iš nusivylimo jis sugalvojo visuomenės ir istorijos teoriją, ir taik- 
liai išpranašavusią ateities krizes, ir turėjusią jas sukelsiančių ligų 
simptomus. Savo pasitraukimą iš viešumos Burckhardtas laikė 
aktu, atleidžiančiu jį nuo bet kokios vėlesnės atsakomybės dėl ar- 
tėjančio chaoso. Iš tikrųjų jo veikla tiesiog atspindėjo tai, kad Eu- 
ropos kultūros Žmogus prarado drąsą, ir dėl to taip ir nebuvo pa- 
sipriešinta jėgoms, Europos civilizaciją galiausiai nustūmusioms į 
totalitarinio teroro bedugnę. 

Svarbiausi Burckhardto istorijos darbai yra Konstantino Didžio- 
jo epocha (1852) ir Renesanso civilizacija Italijoje (1860), abu išleisti 
jam gyvam esant, bei Graikijos kultūros istorija ir Pasaulio istorijos 
apmąstymai, po mirties išleisti iš paskaitų užrašų. Konstantino Di- 
džiojo epocha, kultūros nuosmukio studija, sąmoningai skatino Ro- 
mos imperijos žlugimą palyginti su artėjančia Europos civilizaci- 
jos pabaiga. Renesanso civilizacija Italijoje - tai talento sužibėjimas, 
Burckhardto beveik tik savo paties jėgomis sukurtas šiuolaikiniam 
mokslui gerai žinomas kultūrinio klestėjimo epochos paveikslas. 
Bet abi knygos - ir toji apie nuosmukį, ir toji apie atgimimą - gili- 
nosi į tą pačią problemą: kultūros likimą krizės laikais, jos pa- 
jungimą didžiosioms pasaulio istorijos prievartos jėgoms (Poten- 
zen) ir išsilaisvinimą nuo jų; tos jėgos, Burckhardto manymu, buvo 
religija ir valstybė. Konstantino Didžiojo epocha parodė kultūrą, išsi- 
vadavusią iš antikinio pasaulio valstybės gniaužtų, bet suvaržytą 
viduramžių religijos raiščių. Renesanso civilizacija Italijoje nagrinė- 
jo religinės dvasios suirimą ir individualistinės renesanso kultū- 
ros klestėjimą prieš galingų modernių valstybių susikūrimą XVIII 
amžiuje. 

Burckhardto knygų herojai - kultūros atstovai, visuomet di- 
namiškos asmenybės, besivadovaujančios savo vidine pasaulio 

vizija ir pakylančios virš paprastos dorybės sampratos. Jie arba 
(kaip jis) pasitraukia iš viešumos ir paslapčia puoselėja savo ne- 
priklausomas asmenybes, arba didžiausiomis valios pastangomis 
pakyla virš įprasto žmogiško būvio ir pajungia pasaulį savo kūry- 
bingų ego valdžiai. Pirmojo tipo atstovų Burckhardtas rado tarp 
senovės Graikijos pitagoriečių ir viduramžių asketų; antrajam ti- 
pui atstovavo renesanso menininkai ir valdovai. Trumpai tariant, 
bendra Burckhardto tema buvo didžių asmenybių ir prievartinių 
visuomenės jėgų sąveika; ši tema teoriniame lygmenyje visiškai 
išskleista jo Pasaulio istorijos apmąstymuose. 

Burckhardtas visuomet neigė turįs kokią nors „istorijos filoso- 
fiją“ ir su atvira panieka atsiliepė apie Hegelį, kuris manė atsklei- 
des Pasaulio planą, viską paaiškinęs ir viską sudėstęs į iš anksto 
parengtą racionalią sistemą. Tačiau savo laiškuose Burckhardtas 
liaupsino Taine'ą, kurio bendras tikslas buvo labai panašus į He- 
gelio, o „istorijos filosofija“ — toli gražu ne tokia subtili ir lanksti. 
Burckhardto nuomone, esminis Hegelio ir Taine'o skirtumas buvo 
tai, jog pirmojo istorijos filosofija buvo imli ir iš tiesų net skatino 
radikalias išvadas, o antrojo - nuo jų atgrasė. Iš tikrųjų neigti isto- 
rijos filosofijos galimybę reiškia priimti kitą, specifinę konservaty- 
vią filosofiją — tai Burckhardtas gerai žinojo iš Rankes pavyzdžio. 
Mat neigti istorijos filosofijos galimybę reiškia arba neigti proto 
gebą surasti bendrą įvykių formą, arba valios teisę primesti jiems 
formą. Kaip ir jo mokytojas Ranke, Burckhardtas norėjo pašalinti 
iš istorijos politines to meto rietenas arba bent jau parodyti, jog 
istorijos studijos užkerta kelią bet kokioms pastangoms išvesti iš 
jos politines doktrinas (tokia galimybė sustiprintų konservatorių 
pozicijas). Tad savo „istorijos filosofiją“ Burckhardtas pavadino is- 
torijos „teorija“ ir pristatė ją kaip neką daugiau nei „savavališką“ 
medžiagos sutvarkymą siekiant ją išdėstyti ir analizuoti. Jis ne- 
galėjo stengtis pateikti „tikrąją“ įvykių „prigimtį“, nes jo pesimiz- 
mas atėmė iš jo prabangą manyti įvykius iš viso turint kokią nors 
„prigimtį“. Šį pesimizmą, Burckhardto nuomone, intelektualiai pa- 
grindė Schopenhauerio filosofija. Burckhardtui ir politinei dešinei 
Schopenhaueris tapo tuo, kas Feuerbachas buvo Marxui ir politi- 
nei kairei. 

S Pesimizmas kaip pasaulėžiūra: 
Schopenhauerio filosofija 


Parengiamuoju pavidalu Schopenhauerio filosofija pasirodė dar 
1818 metais, tačiau iki XIX amžiaus penktojo dešimtmečio ji tesu- 
laukė labai mažai dėmesio. Tačiau antroje XIX amžiaus pusėje ji 
pateko į patį Europos intelektualinio gyvenimo centrą, tačiau bu- 
vo populiari ne tiek tarp filosofų, kiek tarp menininkų, rašytojų, 
istorikų ir publicistų - tarp tų intelektualų, kurių interesai ribojosi 
su filosofija arba kurie jautė, jog tai, ką jie daro, turi būti pagrįsta 
kokia nors formalia filosofine sistema. Schopenhauerio pasaulio 
suvokimas ypač gerai tiko XIX amžiaus trečiojo ketvirčio intelek- 
tualų poreikiams. Jis buvo materialistinis, bet nedeterministinis; 
jis leido vartoti romantinio meno terminologiją ir kalbėti apie „dva- 
sią“, „grožį“ ir panašiai, bet nereikalavo šioms idėjoms užtikrinti 
antgamtinio statuso. Maža to, moralės požiūriu šis pasaulio suvo- 
kimas buvo visiškai ciniškas. Jis leido bet kokį savo dabartinės pa- 
dėties teikiamą malonumą pateisinti kaip suglumusiai sielai būtiną 
balzamą, o kartu kitų skausmą ir kančią pateikė kaip reikalingus 
ir pageidautinus, kad jiems nereiktų skirti dėmesio ar išskirtinai 
jais rūpintis. Tai sutaiko ir su aukštesniosios viduriniosios klasės 
egzistenciniu nuoboduliu, ir su žemesniųjų klasių kančia. Tai — 
kraštutinai egoistinė pasaulėžiūra. 

Todėl Schopenhauerio filosofija buvo daugelio XIX amžiaus pa- 
skutiniojo ketvirčio jaunų rašytojų ir mąstytojų ir išeities taškas, ir 
įveiktinas barjeras. Ir Nietzsche, ir Wagneris, ir Freudas, ir Man- 
nas, ir Burckhardtas - visi iš jos mokėsi ir jį laikė mokytoju, pa- 
aiškinusiu nepasitenkinimą gyvenimu, kurį kiekvienas iš jų jautė 
būdamas kūrybingas menininkas ir žmogiškos kančios tyrinėto- 
jas. Iš jų penkių du iki pat galo liko atsidavę Schopenhaueriui; tai — 
Wagneris ir Burckhardtas. 

Schopenhaueris neturėjo visuomenės teorijos ar istorijos filo- 
sofijos. Visa jo sistema buvo nuolatinės pastangos parodyti, kodėl 
nereikia rūpintis visuomene ir domėtis istorija. Tad jis turėjo ne- 
gatyvią jų abiejų teoriją. Jis pateikė visų istoricizmo formų alterna- 
tyvą. Georgas Lukacsas Schopenhauerį laiko vokiečių buržuazijos 

ideologu po 1848 metų, kai galutinai buvo atsisakyta liberalaus, 
humanistinio Feuerbacho natūralizmo, o laikmetis ir susiformavusi 
vokiečių viduriniosios klasės padėtis reikalavo reakcinės, pesimis- 
tinės ir egoistinės pasaulėžiūros. Tačiau Schopenhaueris nebuvo 
paprastas ideologas, kaip kad Spenceris Anglijoje ar Prėvost-Para- 
dolis Prancūzijoje. Anot Lukacso, Schopenhaueris netiesiogiai apo- 
logizavo vienos klasės gyvenimo stilių - klasės, kuri atsižvelgdama 
į savo pačios patvirtintus idealus turėjo surasti priežastį, pateisi- 
nančią jos nesugebėjimą veikti ir, nepaisant ankstesnių jos kalbų 
apie pažangą ir švietimą, paneigiančią tolimesnių reformų gali- 
mybę (Hist. Novel, 178-181). 

Tam tikra prasme Schopenhaueris, žinoma, negailestingai kri- 
tikavo buržuazijos vertybes - suinteresuotumą praktine veikla, 
saugumo troškimą ir grynai formalų krikščioniškos moralės lai- 
kymąsi. Jis paneigė visus kapitalistinės valstybės nesikišimo teori- 
jos ar pamaldaus Rankes istorizmo prietarus, idėją, kad slapta ran- 
ka veda visuomenę bendros gerovės sukūrimo link, kad įstatymo 
našiai. Vietoj to jis skelbėsi atskleidžiąs gyvenimą tokį, koks jis iš 
tikrųjų yra: baisų, beprasmį veržimąsi į nemirtingumą, klaikų Žmo- 
nių izoliuotumą, siaubingą priklausomybę nuo aistros - be pabai- 
gos, be tikslo ar kokios tikros sėkmės galimybės. Bet galiausiai 
bendra Schopenhauerio pasaulėžiūra visa, kad ir kas atsitinka, pa- 
lieka kaip visiškai nepakeičiamą situaciją, šitaip pakirsdama bet 
kokį impulsą veikti, skatinamą bet kokių, savanaudiškų arba nesa- 
vanaudiškų, motyvų. 

Schopenhauerio sistema XIX amžiaus pabaigos intelektualams 
buvo patraukli tiek, kiek ji galėjo būti pritaikyta Darwino gamtos 
paveikslui. Darwino gamta buvo betikslė, Schopenhauerio - taip 
pat. Plėtojant toliau, betikslis buvo ir žmogus. Schopenhauerio vi- 
suomeninis pasaulis buvo susiskaidžiusių individų sankaupa, kur 
kiekvienas buvo savų aistrų kalinys, atsitiktinai judantis ir su ki- 
tais susiduriantis individas, kiekvienas, pasirodo, esąs tik priemonė 
visų kitų poreikiams egoistiškai patenkinti. Marxas pripažino šitą 
žmogaus ir gamtos, Žmogaus ir Žmogaus susvetimėjimą, žmogaus 
svetimumą sau pačiam, bet tai jis laikė reiškiniu, kurį galiausiai 

pavyks pergyventi ir taip pasiekti tikrą naują sąjungą su gamta, žmo- 
gumi ir savimi. O Marxo istorijoje vykstančios socialinės kaitos teo- 
rija jį įgalino tikėti, jog retais konkrečiais atvejais gali būti sukur- 
tos tam tikros laikinos darbo, minties ir tikėjimo bendruomenės. 

Schopenhaueris visa tai neigė: visos tariamos bendruomenės 
yra apgavystė; visi meilės pareiškimai yra melas; visas tariamas 
progresas kuriant akivaizdžiai humaniškesnį supratimą yra gry- 
nas mitas. Žmogaus susvetimėjimą Marxas aiškino specifiniais san- 
tykiais su gamta, susiformavusiais tam tikru metu ir tam tikroje 
vietoje, ir įsivaizdavo, kad šis susvetimėjimas kada nors bus įveik- 
tas ir taip bus sukurta visuotinė Žmonių bendruomenė. O Scho- 
penhaueris tvirtino, kad Žmogaus atskirumą nuo Žmogaus onto- 
logiškai grindžia pati prigimtis, todėl jis būdingas ir visuomenei; 
jis taip pat tvirtino, kad šį atskirumą gali peržengti tik keli vieniši 
genijai, bendraujantys ne su kitais, bet tarpusavyje, būdami są- 
monės būsenos, kuriai būdinga sunaikinti bet kokią valią veikti. 

Schopenhaueris sutiko su Feuerbachu, kad tikrovė ir juslin- 
gumas yra tapatūs dalykai. Taip pat jis sutiko su Feuerbachu, jog, 
žmogus atstovauja tai gamtos fazei, kurioje atsiranda sąmonė. Bet, 
Schopenhauerio nuomone, sąmonė tiek pat yra našta, kiek ir išsi- 
laisvinimas, mat būtent ji sukuria dabarties ir ateities, lūkesčių ir 
graužaties skirtumą ir - pagaliau - pagrindinį Žmogaus jausmą — 
kančią. 

Žmogus ne tik jaučia skausmą kaip gyvūnas, bet jis taip pat 
žino, kad jam skauda, t.y. kad jis kenčia, ir taip jis tampa dvigubo 
skausmo auka: paties skausmo ir žinojimo, jog jam galėtų ir ne- 
skaudėti. Būtent impulsas kokiu nors veiksmu atsikratyti skausmo 
lemia išskirtinai Žmogiškas pastangas pasaulyje. Bet pastangos at- 
sikratyti skausmo ar patenkinti troškimą galiausiai pasirodo esą 
saviapgaulė. Mat pastangos gali būti sėkmingos arba nesėkmin- 
gos. Jeigu jos nesėkmingos - jos padidina pradinį skausmą, jeigu 
sėkmingos - pradinį skausmą, norėjimą jos pakeičia kitu, persiso- 
tinimo ir pagaliau bodėjimosi skausmu, šitaip pradėdamos kitą 
ciklą, kuriam būdinga ieškoti ko nors geistino siekiant atsikratyti 
nuobodulio, jaučiamo dėl to, kad gauta tai, ko iš pradžių buvo 
trokšta. 

Tad visos žmogiškos pastangos grįstos valios ir veiksmų ciklais, 
visiškai neturinčiais tikslo ar prasmės, nepatenkinančiais, bet visgi 
įtraukiančiais individą, kol mirtis jį išvaduoja iš bendro prigimti- 
nio instinkto, iš kurio kristalizuojasi visos atskiros valios. Schopen- 
haueris atrado, kad Streben jausmas, aspiracija, kurią triumfuoda- 
mas žmogui priskyrė Feuerbachas kaip jo žmogiškumą kuriantį 
pagrindą ir jo išdidumo pateisinimą, sykiu yra ir esminis Žmogaus 
egzistencijos faktas, ir pagrindinė našta. Žmogaus proto ir pažini- 
mo jis nelaikė priemonėmis Žmonijos augimui reguliuoti per su- 
vienytą veiklą ir meilės veiksmus. Protas tik supažindina jus su 
konkrečiomis jūsų savybėmis, jis suranda valiai laiką ir erdvę vi- 
siško nelemtumo srityje ir šitaip visiškai sugriauna bet kokį as- 
mens jausmą, kad jis galįs veikti kaip valia. Protas leidžia žmogui 
abstrakčiai apžvelgti savo padėtį, bet neleidžia tikėtis, kad koks 
nors bandymas atsikratyti skausmo ir kančios bus sėkmingas. 

Tokia argumentacija privertė Schopenhauerį apsvarstyti gali- 
mybę nusižudyti ir taip ištrūkti iš gyvenimo, susidedančio vien iš 
žlugusių troškimų. Tačiau jis atmetė šią alternatyvą, kadangi, jo 
nuomone, ji ne tiek išsprendžia Žmogaus egzistencijos problemą, 
kiek liudija pernelyg rimtą požiūrį į gyvenimą. Savižudis myli gy- 
venimą, bet negali pakęsti sąlygų, kuriomis jis turi gyventi. Jis ne- 
atsižada valios gyventi; jis atsižada tik gyvenimo. „Savižudžiai pa- 
neigia tik individą, o ne rūšį“ (Schopenhauer, 325). 

Schopenhauerio tikslas buvo „paneigti rūšį“. O žmogaus galią 
vaizduotis jis laikė priemone, kurios pagalba būtų galima tai įgy- 
vendinti. Tikroji žmogaus laisvė glūdi jo gebėjime kurti vaizdinius. 
Valia atranda savo laisvę gebėdama iš suvokimų susikurti sau kokį 
nori pasaulį. Savo prigimties apibrėžtumą ji patiria tik tuomet, kai 
siekia veikti remdamasi šiomis fantazijomis. Vadinasi, aukščiau- 
sias individo valios tikslas yra patirti savo laisvę, ir, jeigu tai pa- 
siekti ji tegali vieninteliu būdu - pasitelkusi savo kūrybines ga- 
lias - geriausias gyvenimas toks, kai reiškiniais naudojamasi tik 
kaip fikcinės kūrybos medžiaga. 

Tokioje schemoje istorinei minčiai tegali tekti antraeilis vaid- 
muo, nes, jos požiūriu, egzistuoja toks reiškinys kaip realus laikas 
ir objektyvi nuo juos suvokiančios sąmonės nepriklausoma žmo- 

giškų įvykių tikrovė, tad vaizduotė, bandydama suprasti šiuos įvy- 
kius, turi apsiriboti pasitelkdama tik priežastines kategorijas. Iš- 
gyvenama istorinė patirtis yra nesikeičiantis troškimo, pastangos 
pasotinti troškimą, sėkmės ar nesėkmės tai darant ir, sėkmės atve- 
ju, impulso trokšti ko nors naujo, o nesėkmės - skausmo - Žžais- 
mas. Ji yra prieštaringų veiksmų chaosas; visi jie slepiasi po mo- 
tyvų, teiginių ir pavidalų kaukėmis, tačiau analizė atskleidžia juos 
esant ne ką kitą, kaip aklą, egoistinę valią. 

Išorines ciklo ribas nubrėžia skausmas ir nuobodulys. Tai reiš- 
kia, jog didieji visuomeniniai įvykiai — karai, revoliucijos ir pan., - 
iš tikrųjų kyla dėl individualių valių jaučiamo nepasitenkinimo, o 
lozungai, kuriais jie prisistato publikos dėmesiui, yra vien tik fasa- 
dai (152-155). Bet esmingiausias genijaus prigimties bruožas - tai, 
kad jis nesivelia į istorijos procesą, o išlieka vien tik stebėtojas. Ge- 
nijaus tikslas yra proto akimis užbaigti formą, kurios link veržiasi 
reiškinys. Istorijos atveju tai reiškia, jog su istorijos medžiaga gali- 
ma elgtis kaip tinkama, savo nuožiūra priimant ją ar atmetant, sie- 
kiant ją paversti kontempliacijai maloniu vaizdiniu. 

Taip įsivaizduojamas istorinis pažinimas yra antraeilė pažini- 
mo forma, mat, nukreipdamas dėmesį į detalų dalykų būvį, jis ne- 
leidžia nuo reiškinio laisvai pereiti prie jo vidinės idėjos kontemp- 
liacijos. Istorinė refleksija yra tuo didingesnė, kuo labiau ji priartėja 
prie poezijos - t.y. kuo labiau ji apleidžia visa ko ydingumą ver- 
čiančias pamatyti detales ir pakyla į „vidinės“ detalių „tiesos“ kon- 
templiaciją. 

Tad antikos istorikai, tokie kaip Tukididas, sukūrę istorinių vei- 
kėjų kalbas pagal tai, ką jie turėjo pasakyti ta proga, o ne perduoda- 
vę tai, ką jie iš tiesų pasakė, buvo kur kas išmintingesni nei Rankes 
pasekėjai, sustodavę ten, kur baigdavosi dokumentai, arba apsiri- 
bodavę tik to, kas iš tikrųjų įvyko, atkūrimu. Pažinimas išaukština 
ir išlaisvina tik tiek, kiek jis pats, viena vertus, yra laisvas nuo faktų, 
ir, antra vertus, neatsižvelgia į kategorijas, siejančias dalykus tarpu- 
savyje taip, kaip jie vienas kitą lemia laiko ir erdvės pasaulyje. 

Tad Schopenhaueris menus vertino pagal tai, kokiu mastu jie 
atsisakė pastangų kopijuoti tikrovę ir iš tikrųjų peržengė laiko ir 
erdvės ribas. 

Fantazija yra pranašesnė už faktą - tai reiškia, kad poezija yra 
pranašesnė už istoriją. Taip pat galima vertinti ir konkrečią meno 
formą, tad tragedija yra pranašesnė už komediją, komedija - už 
epą ir t.t. Tas pat galioja ir plastiniams bei vaizduojamiesiems me- 
nams. Architektūra yra menkesnė už skulptūrą, kadangi praktiniai 
pirmosios interesai kliudo siekti formos nuoseklumo. O skulptūra 
menkesnė už tapybą, nes joje daugiau erdvinių apribojimų. Pa- 
našiai poezija pranašesnė už tapybą, kadangi žodžius galima dėlio- 
ti laisviau nei vaizdus. Bet poezija menkesnė už muziką, nes pa- 
staroji visiškai išsilaisvina iš žodžių ir siekia kontempliuoti grynąją 
formą anapus laiko ribų. Ir taip tęsiama iki aukščiausios meno 
formos, niekada nepateikiamos erdviškai ar net neišreiškiamos 
žodžiais; ji išlieka gryna ir nepažeista menininko galvoje kaip vie- 
nybė, jaučiama su visų daiktų formomis, kuri ir yra pasaulio tiks- 
las — valia susivienyti su savimi. 

Akivaizdu, kad, Schopenhauerio požiūriu, individui siūloma 
išganymo perspektyva galėjo būti tik individuali, bet jokiu būdu 
ne bendra. Mes esame neatšaukiamai atskirti nuo kitų individų, 
kuriuos galime tik kontempliuoti kaip besivaržančias valias, mus 
matančias kaip objektus savo regėjimo laukuose. Taip visos visuo- 
meninės institucijos netenka savo vidinės vertės, o visi bendri socia- 
liniai impulsai laikomi tik klaidomis ar ydomis. Bet Schopenhaue- 
ris atsisakė patikėti, jog kokia nors bendroji fizinė ar psichologinė 
teorija galėtų tarpininkauti tarp to, kas mes esame, ir to, kas mes 
galėtume norėti būti. Mokslas tėra laikinas ir iš esmės menkaver- 
tis būdas tikrovei sutvarkyti pagal laiko ir erdvės modalumus bei 
nulemtumo kategorijas, siekiant tiesioginių, organizmui išgyventi 
reikalingų praktinių tikslų. Mokslo priešingybė — menas - ne vie- 
nija, bet atskiria, nes meninė vizija — tai grynai asmeninės vertės, 
žinomos ir pažinios tik ją palaikančiam protui, vizija. Tad tiek me- 
nas, tiek mokslas kelia susvetimėjimą pačia savo prigimtimi — pir- 
masis sustiprindamas mūsų troškimą pasitraukti iš veiklos, antra- 
sis su pasauliu elgdamasis taip, tarsi jis būtų sudarytas iš daiktų, 
skirtų manipuliuoti praktiniais sumetimais. Istorija pagimdo tam 
tikrą rūšinę sąmonę, skatindama ieškoti žmogaus idėjos variacijų, 
kurias sąmonei įteigia kiekviena nesėkmė siekiant tikslo. O kadangi 

istorija pasakoja apie šias variacijas, ji yra pasakojimas apie nesi- 
baigiančias nelaimes. Ji rūšinei sąmonei suteikia tik tiek prasmės, 
kiek mes savo vaizduotėse sugebame užbaigti formas, kurių nesėk- 
mingumą liudija individualūs įvykiai. Taigi tikrą Žžmoniškumą pa- 
siekiame peržengdami ne tik istoriją, bet ir patį laiką. 

Visa tai reiškia, kad įprasti chronologiniai ir priežastiniai skir- 
tumai, istorikų naudojami savo medžiagai tvarkyti, patys savaime 
visiškai nenaudingi, nebent tik kaip pakopos siekiant tiesos, apie 
kurią moko tragiški poetai; tiesos, teigiančios, anot Schopenhaue- 
rio, kad „didžiausias Žmogaus nusikaltimas — tai, jog jis iš viso 
gimė“. Beprasmiška kalbėti apie žmonijos evoliuciją ar raidą; tiesą 
sakant, beprasmiška iš viso kalbėti apie kaitą. Dar beprasmiškiau 
kalbėti, jog Žmonės turi planų, kurių jie kartu imasi, idant sukurtų 
bendrą, didesnę ar mažesnę visuomenę. Schopenhauerio istorijos 
vizija buvo sukurta iš grynai asmeninių poreikių ir išteklių. Vie- 
nintelė jam svarbi istorija buvo tokia, kuri sustiprindavo jo paties 
proto būtinybę su istorija visiškai nesiskaityti. 

Taigi Schopenhaueris pakilo virš Hegelio ir Rankes polemikos 
apie tokius dalykus kaip „istoriškai reikšminga“ klasė ar „istoriškai 
reikšminga“ epocha. Mat, jo nuomone, visi žmonės iš esmės yra 
panašūs; kai kurie sugeba pasitraukti iš veiksmo, jie yra palaimin- 
tieji. Tie, kurie veikia, pralaimi. Taip pat pralaimi ir atsisakę veikti, 
bet šie bent jau gali siekti malonumo kontempliuoti grynąją formą. 

Panašiai Schopenhauerio filosofijoje išnyksta skirtumai tarp 
praeities, dabarties ir ateities. Tėra tik dabartis. Praeitis ir ateitis 
yra vien tik proto būdai pasikeitimo lūkesčiui organizuoti. Ir Scho- 
penhauerio žinia apie dabartį buvo visiems vienoda: pratinkitės 
norėti tik to, ką galite turėti ir kuo galite mėgautis tol, kol gyvena- 
te. Šis noras turėtų būti kreipiamas į nematerialius dalykus, nes 
materialūs daiktai keičiasi. Jis turi būti grynai asmeninis, nes jei 
priklausys nuo ko nors kito, jo gali būti atsisakyta. Tad Schopen- 
hauerio filosofija baigiasi kaip visiškas narcisizmas. Kontempliuo- 
jant tai, kaip pats suvoki reiškiniais pateiktą formą, prieinama 
būsena, kurios siekia išminčius budistas - Nirvana. Mėgaujantis 
netemdomu malonumu, teikiamu nekintamos asmeniškai projek- 
tuojamos formos karalijos, laukiama galutinio savo sugrįžimo į aklą 

gamtą, išstūmusią Žmogų į skausmingą individualizaciją. Taigi 
Schopenhaueris peržengė Rousseau apraudotus istorinės ir socia- 
linės egzistencijos skausmus. Jo nuomonė, įtampos, kurias realis- 
tai apibrėžė trilypio - gamtos, sąmonės ir visuomenės - pasaulio 
samprata, buvo visiškai peržengtos. Visuma išsisklaidė į chaosą. 
Taip Schopenhaueris, paneigdamas ne tik Žmoniją, bet taip pat ir 
gamtą, sunaikino istoriją. 

Schopenhauerio pasaulio vaizdas puikiai atitiko visuomenės 
dalių, norėjusių visai ignoruoti socialinius klausimus, poreikius. 
Visiems, kam pernelyg skaudu buvo kontempliuoti įtampas tarp 
klasių arba tarp tradicijos ir novatoriškumo, Schopenhauerio fi- 
losofija leido patikėti, kad jas apmąstyti iš viso yra bergždžia. 
Sykiu ji leido tiems, kuriuos dar slėgė būtinybė tirti žmoniją, nes 
tai būdas savo pačių žmogiškumui apibrėžti (taip išvengiant so- 
lipsizmo), tirti tik jiems malonias istorijos dalis ar, dar geriau, 
tirti tik tuos konkrečios epochos aspektus, kurie sustiprina savęs 
suvokimo malonumą. Savo vienpusišką ir iškraipytą XV amžiaus 
Italijos paveikslą Burckhardtas kūrė valdomas tokio išankstinio 
nusistatymo; šio nusistatymo produktas taip pat buvo ir Nietz- 
sches studija apie graikų tragediją, jam globojant sukurta ir Wag- 
nerio „visuotinė meno forma“; juo grįsta Thomo Manno knyga 
Budenbrokai. 

Visiems šiems mąstytojams būdinga būtent tai, kad jie bjaurėjosi 
visuomene, kurioje jie gyveno, bet atsisakė pritarti minčiai, jog koks 
nors viešas arba privatus veiksmas galėtų pakeisti visuomenę į 
gera. Jie visi stengėsi nuo tikrovės pabėgti į meninės patirties sfe- 
rą, suvokiamą ne kaip vienijančią Žmones minimalaus Žmoniš- 
kumo nuojautomis, bet kaip izoliuojančią žmogų jo paties bend- 
ruomenėje ir draudžiančią bet kokį bendravimą visuomenėje. 
Nietzsche ir Mannas vėliau išsižadėjo savo ankstesnės, šopenhaue- 
riškos meno sampratos, teisingai supratę, jog ji vengia tikrovės ir 
nedera su meno kaip žmogiškos veiklos idėja. Wagneris iki galo 
išliko ištikimas Schopenhauerio vizijai, tirdamas savo sugebėjimus 
apgauti save tobulu meniškumu ir įgūdžiais. Jai ištikimas liko ir 
Jacobas Burckhardtas, turbūt talentingiausias XIX amžiaus antro- 
sios pusės istorikas. 

S Pesimizmas - istorinės sąmonės pagrindas 


Kaip ir Schopenhaueris, Burckhardtas savo laiku nebuvo labai ver- 
tinamas. Dauguma istorikų jautė, jog jis pernelyg neatsakingas, 
pernelyg subjektyvus, kad pelnytų jų dėmesį. Tik artėjant amžiaus 
pabaigai, kai tapo aišku, kad Rankes istorinis metodas paliko per- 
nelyg daug neatsakytų klausimų, ir istorija besidomintys mąstyto- 
jai ėmė suvokti, jog jiems teks rinktis tarp Marxo ir Schopenhauerio 
pažiūrų, Burckhardto žvaigždė ėmė kilti. Tai mums kitaip nušvie- 
čia ir Burckhardto, ir XIX amžiaus pabaigos mokslo, tuo metu ėmu- 
sio atiduoti pelnytą pagarbą šopenhaueriškam pesimistui, istoriją 
laikiusiam egoistinėmis meninėmis pratybomis, savybes. 

Tai buvo žlugimo ir nuosmukio pojūčio persmelkta epocha, ne- 
norėjusi to pripažinti; epocha, kurios išsigelbėjimu tapo meno kaip 
opijaus samprata, kurią Burckhardtas galiausiai pritaikė savo isto- 
rijos sampratai. Tuo metu Nietzsche jau buvo radęs kirminą šo- 
penhaueriškos filosofijos šerdyje ir parodęs jį, idant visi pamatytų, 
jog ji tebuvo tik baimė gyventi. Jis bandė perspėti Burckhardtą dėl 
joje slypinčių pavojų ir teigė, kad nors Burckhardto istorija rodo 
kelią link naujos visuomenės sampratos, galinčios priešintis tiek 
Marxo, tiek Rankes polinkiui sulyginti, to nepakanka. Burckhard- 
tas atsisakė atsakyti į Nietzsches kritiką. Šitai dažnai laikoma pa- 
girtinu jo nenoru įsivelti į bevaisius filosofinius disputus, bet tai 
visiškai nėra pagirtina. Burckhardtas atsisakė veltis į intelektuali- 
nius disputus, nes jis apskritai nemėgo disputų. Schopenhaueris 
jam parodė, kad bet kokios pastangos yra bergždžios, o gerai gy- 
vena tas, kas mintimis ir veiksmais daro tik tai, kas jam malonu. 


$ Satyrinis stilius 
Savo garsiausią veikalą Italijos Renesanso civilizacija Burckhardtas 
pradėjo tokia įžanga: 


Šis darbas yra esė griežčiausia šio žodžio prasme. [...] Kiekvienai akiai 
bet kokios civilizacijos metmenys tikriausiai parodo vis kitokį paveikslą; 

o aptariant civilizaciją, kuri yra mūsų pačių motina ir kurios įtaka tebejun- 
tama ir dabar, individualus jausmas ir sprendimas kas akimirką neišven- 
giamai nusmelkia ir rašytoją, ir skaitytoją. Plačiame vandenyne, į kurį mes 
leidžiamės, daug galimų kelių ir krypčių; tad tuos pačius tyrimus, nau- 
dingus šiam veikalui, kitos rankos ne tik laisvai galėtų visai kitaip trak- 
tuoti ir pritaikyti, bet ir apibendrinti visai priešingomis išvadomis. [1-2] 


Toliau jis rašė iš pradžių ketinęs įterpti atskirą dalį „Renesanso 
menas“, bet jam nepasisekė tai padaryti. Tada, be tolesnio įvado, 
jis perėjo prie XII-XIII amžiaus Italijos istorijos - Renesanso kul- 
tūros ir mokslo preliudo. 

Tada pateikiama puiki apžvalga, primenanti impresionistų 
meistrų paveikslus, kurioje brėžiamos pagrindinės Italijos politinės 
raidos linijos. Pristatomi bendri Italijos miestų valstybių istorijų 
metmenys, nurodomas tarptautinės politikos pobūdis, pateikiamas 
ir kvapą gniaužiantis to meto politinio gyvenimo savitumo api- 
bendrinimas. Toks garsiojo įvadinio skyriaus „Valstybė - meno 
kūrinys“ turinys. Trumpai aptarus Renesanso laikų karo prigimtį 
ir popiežiaus vietą Italijos politiniame gyvenime, skyrius baigia- 
mas trumpu to meto patriotizmo apibūdinimu. Pagrindinė min- 
tis — Italijos politinis gyvenimas buvo toks, jog „žadino geresnių 
to meto sielų patriotinį bjaurėjimąsi ir priešiškumą“ (79). Politinę 
Italijos padėtį Burckhardtas priešpriešino Vokietijai, Prancūzijai ir 
Ispanijai. Kiekviena iš šių tautų turėjo išorinį priešą, su kuriuo ko- 
vojo ir prieš kurį monarchija galėjo suvienyti savo tautą, iš feoda- 
linio chaoso sukurdama vienybę. Italijos situacija buvo kitokia. Jo- 
je buvo popiežius, „bažnytinė valstybė“, ir tai liko „amžina tautinės 
vienybės“ kliūtimi (80). Tad Italijos politiniam gyvenimui stigo ga- 
limybės susivienyti ir integruotis. Kai Italijoje iš tikrųjų įsigalėjo 
tautinės vienybės idėja, buvo jau per vėlu. Į kraštą jau plūdo pran- 
cūzai ir ispanai. „Vietinio patriotizmo pojūtis“, galima sakyti, už- 
ėmė tikro tautinio jausmo vietą, bet, rašė Burckhardtas, „tai tebuvo 
varganas pirmojo atitikmuo“ (Ibid.). Skyrius tad baigiamas melan- 
choliškomis gaidomis, prarastų galimybių, išduotų tautinių tikslų, 
praleistų progų ir apleistų kilnių užduočių nuotaika. 

Knygos skyrius, pavadintas „Valstybė - meno kūrinys“, yra vie- 
na iš šešių dalių, skirtų įvairiems Renesanso laikų Italijos kultūros 

aspektams, žinoma, kultūrą suprantant plačiausia prasme - kaip 
elgsenas, visuomeninius papročius, teisę, religiją, literatūrą, dramą, 
šventes, ceremonijas ir taip toliau - ir visuomet plačiai apibūdi- 
nant kategorijas, kuriomis buvo tvarkoma duomenų gausa: „Indi- 
vido raida“, „Antikos atgimimas“, „Pasaulio ir žmogaus atradi- 
mas“, „Visuomenė ir šventės“ ir „Moralė ir religija“. Tad knyga 
buvo išdėstyta vadovaujantis logika, vėliau Burckhardto išskleis- 
ta Pasaulio istorijos apmąstymuose, politikos bei religijos pasaulius 
laikant „kultūros nulemtais“. Renesansas, Burckhardto požiūriu, 
buvo periodas, kai „kultūrinis“ aspektas išsivadavo tiek iš politi- 
kos, tiek iš religijos priklausomybės, kad sklęstų virš jų, dominuotų, 
lemtų jų įgyjamas formas. Visa, kas buvo svarbu žemiškesnėse 
žmogaus egzistencijos sferose, buvo transformuota į meną, taigi 
buvo nukreipta veržtis link savo būdingos taurios formos, tobulo 
praktinių ir estetinių rūpesčių derinio. Visa, kas buvo svarbu vi- 
suomenės gyvenime, buvo išlaisvinta ir iš praktiškumo jungo, ir iš 
transcendencijos siekimo. Viskas siekė būti tuo, kas yra „savaime“, 
neleisti savęs iškreipti sumetimams, sugriaunantiems jų pačių es- 
minio plano tobulybę. Dalykus imta matyti aiškiai, o gyvenama bu- 
vo vien tik siekiant formos nuoseklumo. 

Vis dėlto kiekvienos Burckhardto nagrinėjamos temos - indivi- 
dualizmo, antikos atgimimo, humanizmo, visuomeninių santykių 
ir religijos - aprašymas baigiamas tokia pat melancholiška gaida 
kaip ir skyrius apie politiką. Melancholija buvo tarsi vakarinis var- 
pas, dienai baigiantis šaukiantis tikinčiuosius prisiminti pamal- 
dumą. Tema įvedama ir visiškai išplėtojama pasitelkiant kokį nors 
jai atstovaujantį veikėją ar reikšmingą įvykį vien tik tam, kad būtų 
pereita prie priminimo, jog visi žŽmogiški dalykai nueina nebūtin. 
Skyrius apie individo raidą baigiamas svarstymais apie klastingą 
ir „ironišką“ Aretino. Apie jį Burckhardtas atsiliepė taip: 


Dabartinei Italijos dvasiai palankus ženklas - tai, kad toks personažas 
ir tokia karjera tapo tūkstančius kartų nebeįmanomi. Bet istorinė kritika 
Aretino visuomet laikys svarbiu tyrimų objektu. [103] 


Skyrius „Antikos atgimimas“ baigiamas mintimi, kad humanis- 
tai nustojo kontroliuoti akademijas ir dėl to kultūra subanalėjo. 

Trumpas baigiamasis skyrelis baigiamas paslaptinga pastaba: „Itali- 
jos scenos, vėliau operos likimas ilgai buvo šių [provincinių] bendrijų 
rankose“ (170). Skyriai „Visuomenė ir šventės“ bei „Moralė ir religi- 
ja“ baigiami visai nekomentuojant, išskyrus netiesioginį komentarą, 
nuspėjamą iš šaltinių citatų. Pirmojo pabaigoje cituojama garsiosios 
Pico della Mirandolos „Apie žmogaus orumą“ pastraipa, kuri jai 
skirtoje vietoje tegali vien užsiminti apie mastą, kuriuo ši iškili žmo- 
gaus prigimties samprata nebuvo gerbiama vėlesniame pasaulyje. 
Antroji, priešingai, baigiasi Lorenzo Puikiojo eilėmis: 

Jaunystė graži, 

Bet ji praskrieja! 

Kas gali - tesilinksmina; 

Rytojus toks netikras. [260] 


O paskutinis knygos skyrius „Moralė ir religija“ baigiamas ne 
viso veikalo teiginių apibendrinimu, bet vien tik „Visuotinės Abe- 
jonės Dvasios“ aptarimu ir svarstymais apie Ficino bei Florencijos 
akademijos plutonizmą: 


Viduramžiško misticizmo aidai čia susilieja vienon srovėn su plato- 
niškomis doktrinomis ir būdinga modernia dvasia. Čia bręsta vienas iš 
brangiausių pasaulio ir žmogaus pažinimo vaisių, ir jau vien dėl to Itali- 
jos Renesansą reikia vadinti naujųjų laikų lyderiu. [341] 


Taip baigiama Burckhardto „esė“ apie Renesansą. Ši esė neturi 
nei tikros pradžios, nei pabaigos, bent jau dramos išsipildymo ar 
atomazgos pabaigos. Ji visa yra perėjimas. Ir būdama tokia, ji iš tiesų 
kur kas daugiau pasakė apie tai, kas buvo prieš savo tariamą ob- 
jektą, „Renesansą“ (t.y. apie viduramžius), ir po jo nei apie jį patį. 
Tai nereiškia, kad ji nedaug ką pasakė apie Italijos Renesansą; mat 
ši esė buvo kupina informacijos, įžvalgų, puikių apžvalgėlių ir taik- 
lių šio kultūros klestėjimo ir veiklumo laikotarpio idealų ir realijų 
atotrūkio įvertinimų. Bet nėra jokio „pasakojimo“ apie Renesansą, 
jokios vientisos raidos, įgalinančios apibendrintais bruožais nusa- 
kyti jo esmę. Iš tiesų, kaip Burckhardtas gana aiškiai išdėstė savo 
Istorijos ir istorikų vertinimuose, jo paskaitų, skaitytų revoliucijų 
epochoje, užrašuose Renesansas buvo intermedija, pertrauka tarp 
dviejų priespaudos periodų - viduramžių, kai kultūra ir politika 

buvo pajungta religijos imperatyvams, ir naujųjų laikų, kai kultūra 
ir religija laipsniškai buvo pajungta valstybei ir politinės galios im- 
peratyvams. 

Šitaip suvoktas Renesansas buvo ne kas kita, kaip „laisvas“ kul- 
tūrinio aspekto „žaismas“ pertrūkyje tarp dviejų tironijų. Kaip lais- 
vo žaismo, jo neįmanoma analizuoti taip, kaip viduramžių ar nau- 
jųjų laikų. Jo kūrinius galima tik sugriebti praskriejančius, kaip jis 
ir darė, kontempliuoti jų individualumą ir sugrupuoti pagal tam 
tikras labai plačias kategorijas, siekiant vien tik pavaizduoti - bet 
ne papasakoti. Nelengva įžvelgti, kur jis prasidėjo ir kur baigėsi. 
Jo kūriniai yra tarsi bangos, besiritančios tarp dviejų kietų uolų, 
purslai. Jis ne tiek baigėsi, kiek tiesiog nuslūgo. Jo vėlyvas, silpnas 
pulsavimas (sudrumstas, bet dar ne galutinai sustojęs) priminė 
bangų teškenimą į akmeninį molą, tarsi įnoringai pastatytą valingų 
valdžios žmonių, kurie atrodė nepajėgūs gyventi jo virpančia įvai- 
rove, puikumu ir kūrybingumu. Šis molas, Burckhardto požiūriu, 
buvo Prancūzijos revoliucija, o pastatytas jis buvo iš „naujųjų lai- 
kų“ materializmo, filisteriškumo ir banalybės. 

Burckhardto Renesanso vaizdas primena Piero de Cosimo ir 
Raphaelio paveikslų temų derinį, paveikslą, nušviestą pavargu- 
sios Burne-Joneso ir Rossetti šviesos. Jo tonas elegiškas, o vaizduo- 
jami dalykai yra ir laukiniai, ir didingi. Turinio „realizmas“ kyla iš 
atsisakymo slėpti tai, kas šiurkštu ar Žiauru, tačiau skaitytojui visą 
laiką primenama apie gėles, augančias ant šios žmonijos netobu- 
lumo komposto krūvos. Bet tikslas ironiškas. Visame darbe neįvar- 
dyta šios sėkmės ir puikybės epochos priešybė yra pilkas paties 
istoriko pasaulis, antrosios XIX amžiaus pusės Europos visuomenė. 
Net viduramžiai nekentėjo taip, kaip naujieji laikai. Renesansas bu- 
vo visa tai, kas nėra modernusis pasaulis. Ar, tiksliau, naujieji lai- 
kai yra vienpusiškai išplėtoti visi tie žmogaus prigimties bruožai, 
kurie Renesanso epochoje buvo pakylėti iki didžio kultūros laimėji- 
mo. Naujieji laikai yra žmonijos pralaimėjimų produktas. Periodu, 
trukusiu nuo 1600 metų ir 1815 metų, kai kas buvo padėtas ne į tą 
vietą, ir tas „kai kas“ buvo „kultūra“. 

S Istorinio proceso „sintaksė“ 


Savo naujųjų laikų istorijos paskaitose, skaitytose Bazelio univer- 
sitete 1865-1885 metais, XVI amžių Burckhardtas laikė pradžios 
periodu. Po to ėjo keletas „metastazių“, kitaip sakant, staigių ne- 
racionalių galių ir simptomų persikėlimų iš vienos visuomenės 
kūno organo ar dalies į kitą (Judgements, 66). Ši „metastazės“ sąvo- 
ka buvo pagrindinė Burckhardto istorinės minties metafora. Jis ne- 
siskelbė galįs paaiškinti šių perkėlimų ar poslinkių; jie buvo pa- 
slaptingi. Jų priežasčių nebuvo įmanoma tiksliai nusakyti, bet jų 
pasekmės buvo akivaizdžios. Būtent todėl, nors ir neįmanoma pa- 
teikti galutinio paaiškinimo, kodėl istorija rutuliojasi taip, kaip ru- 
tuliojasi, galima bent jau sulaužyti chronologinį metraštį į atskirus 
segmentus arba reiškinių sritis. Pavyzdžiui, kaip XIV amžiuje kaž- 
kas nauja ir paslaptinga pasirodė Italijos miestuose valstybėse, taip 
ir „paskutiniais dešimtmečiais prieš Prancūzijos revoliuciją įvy- 
kiai ir asmenybės yra specifiškai kitokie“ (163). Tai reiškia, kad 
periodui tarp Renesanso ir Prancūzijos revoliucijos, kaip ir pačiam 
Renesansui, būdingas toks pat suvokiamas, nors ir galutinai ne- 
apibrėžiamas, darnumas. „Didžios XV amžiaus antrosios pusės 
modernaus pasaulio pradžios atžvilgiu jis yra tąsa; Revoliucijos 
epochos atžvilgiu jis yra ankstesniosios epochos pabaiga ir pasi- 
rengimas ateinančiai epochai“ (165). Ji taip pat yra „pertrauka, ar 
veikiau, intermedija“ (Ibid.). 

Bet Revoliucijos epocha Burckhardtui, kaip ir Tocgueville'iui,. 
atrodė „naujas ir siaubingas dalykas“. Revoliucija, rašė jis, „pirma 
išpančiojo visus idealus ir siekius, o po to - visas aistras ir sava- 
naudiškumą. Ji paveldėjo ir naudojo despotizmą, kuris visiems lai- 
kams išliks visų despotizmų modeliu“ (219). Nebuvo nieko pa- 
našaus į Tocgueville'io pastangas įvertinti, „kas buvo laimėta ir 
kas buvo prarasta“ gimus šiam naujam ir siaubingam dalykui. 
Burckhardtas matė vien praradimus. Žvelgdamas į periodą, ku- 
riuo rašė Tocgueville'is, jis sakė: 

Žinoma, tris dešimtmečius, kol mes gimėme ir užaugome, galima bu- 


vo tikėti, kad Revoliucija buvo kas nors užbaigta ir todėl įmanoma ją ap- 
rašyti objektyviai. 

Tuo metu pasirodė knygų, puikiai parašytų ir net klasikinių, kuriomis 
mėginta pateikti bendrą 1789-1815 metų kaip užbaigtos epochos vaizdą. 
Tačiau dabar mes žinome, kad audra, sukrėtusi žmoniją 1789 metais, artėja 
prie mūsų. Mes galime sąžiningai pareikšti savo nešališkumą ir visgi už- 
klupti save nesąmoningai esant kuo šališkiausius. [225] 


Mat „lemtingas naujas dalykas, įžengęs pasaulin per Prancū- 
zijos revoliuciją, yra leidimas ir valia keisti dalykus siekiant vi- 
suotinės gerovės“. O rezultatas — tai, kad politika buvo iškelta į 
aukščiausią vietą, tačiau be jokio pagrindinio principo, išskyrus 
anarchiją ir tironiją, - „nuolat gresiant revizijos troškimui ar des- 
potiškai reakcijai, sulaužančiai politikos formas“ (229). 

Varanti šios „demonijos“ jėga buvo „geros Žmogaus prigimties 
iliuzija“ (230). „Idealistiniai protai“ leido savo „aistroms ir fanta- 
zijoms tarpti spindinčioje ateities, kai dvasinis pasaulis susitaikys 
su gamta, mintis ir gyvenimas sutaps ir t.t., vizijoje“ (231). Bet visa 
tai pagimdė „iliuzijas“, teigė Burckhardtas. Realistas Žino geriau, 
o istorikas Žino bent jau tiek, jog neužtenka „norėti“, kad būtų taip, 
kaip norima. Burckhardto tikslas buvo išsklaidyti šias iliuzijas ir 
žmogaus sąmonę priversti vėl pripažinti savo ribas, savo baigti- 
numą ir savo nesugebėjimą šiame pasaulyje kada nors rasti laimę 
(Ibid.). „Mūsų užduotis, - anot jo, - ne norėti, o išsivaduoti, kiek 
įmanoma, nuo paikų džiaugsmų ir būgštavimų ir visų pirma už- 
siimti istorijos raidos aiškinimusi“ (231-232). Jis pripažino, jog 
užduotis sunki, nes į istoriją, „nemoksliškiausią iš visų mokslų“, 
sunkiausia pažvelgti objektyviai (Force and Freedom, 199), o dar sun- 
kiau dėl to, kad, „vos tik suvokę savo situaciją“ šiais laikais, „mes 
pasijuntame esą daugiau ar mažiau sugedusiame laive, besisu- 
pančiame ant vienos iš milijono bangų“. Ir jis priminė savo klau- 
sytojams, jog „galima sakyti, kad ir mes patys iš dalies esame ši 
banga“ (Judgements, 232). Taigi geriausia, ko galime tikėtis, tikrai 
ne pranašystės, 0 mūsų vietos istorijos segmente, prasidėjusiame 
Revoliucija, nusakymo; mūsų istorijos supratimui suteikti reikiamą 
formą — ne ką daugiau nei nustatyti, „ant kurios bangos mes su- 
pamės audros įsiūbuotoje jūroje“ (252). 

Banga ir metastazė - du įvaizdžiai, apibendrinantys Burckhard- 
to istorijos proceso sampratą. Pir1nasis įvaizdis nurodo nuolatinės 

kaitos idėją, antrasis - impulsų tęstinumo stygių. Jo samprata nėra 
ciklinė; po nuopuolio atsinaujinimas nėra būtinas (27). O nuopuo- 
liai yra būtini, arba bent jau kartais neišvengiami. Istorijoje reikia 
paaiškinti būtent kultūrinio spindesio ir laimėjimų momentus; jie 
yra problemiški. 

Valios siekti galios (politinių laimėjimų pagrindo) ir išganymo 
troškimo (religinio pasišventimo pagrindo) aiškinti nereikia; jie su- 
daro svarbiausią žmogiškos prigimties pagrindą. Konkrečioje civi- 
lizacijoje jie nuolat ir kokybiškai, ir kiekybiškai slūgsta ir kyla. 
Kultūra, tvirtino Burckhardtas, priešingai, yra ir sudaryta iš neto- 
lydžių akimirkų, ir auganti. Kitaip sakant, ji sukuria kokybiškai 
lygių puikumo ir vizijos aiškumo akimirkų, o kadangi jų be galo 
daug, ji nuolatos plečia žmonijos dvasią. Tačiau kultūra gali klestėti 
tik tada, kai „prievartos“ jėgos, valstybė ir religija, susilpnėja taip, 
kad nebegali sugniuždyti jos giliausių impulsų, ir tik tuomet, kai 
materialiosios sąlygos yra tinkamos jai sužydėti (Force and Free- 
dom, 127). 


S Istorijos „semantika“ 


Greičiausiai tai ir atsitiko, Burckhardto nuomone, Renesanso 
laikų Italijoje. Nepateikiama jokio formalaus šio kultūros klestėji- 
mo paaiškinimo, išskyrus bendrą mintį, jog kultūra yra amžinas 
žmogiškos prigimties elementas, suklestintis nusilpus prievartos 
jėgoms. Kitaip sakant, postuluojama tik negatyvi sąlyga: kadangi 
tuo metu ir bažnyčia, ir valstybė Italijoje buvo silpnos, abi išse- 
kintos tūkstantmetės kovos, kultūra rado vietos augti, plėstis ir 
sužydėti. Bet pats klestėjimas yra paslaptingas, arba bent jau taip 
atrodo. Mat kultūros pavasariai gimsta iš giliausių Žmogaus sielos 
virpėjimų, ir tai ypač pasakytina apie menus: 

Jie kyla iš paslaptingų, siela jaučiamų virpėjimų. Tai, ką išlaisvina šie 
virpėjimai, netenka individualumo ar laikiškumo ir tampa simboliškai 
reikšminga ir nemirtinga. [Ibid.) 


Šalia praktinio gyvenimo, reprezentuojamo valstybės, ir iliuzi- 
nio gyvenimo, reprezentuojamo bažnyčios, kultūra iškelia „antrą, 

idealų kūrinį, vienintelį tvarų dalyką žemėje, neribojamą indi- 
vidualaus laikiškumo, žemišką nemirtingumą, visų tautų kalbą“ 
(128). Išorinė šio „kūrinio“ forma yra materiali, todėl atvira laiko 
niokojimui, bet tereikia fragmento, kad būtų galima nuspėti jį iš 
pradžių įkvėpusių vaizdinių „laisvę, įkvėpimą ir dvasinę vieny- 
bę“. Iš tiesų Burckhardtas teigė, jog fragmentas yra ypač iškalbin- 
gas, nes menas lieka menu „netgi detalėje, eskize ar tiesiog aliuzi- 
joje“. Ir mes galime, „pasitelkę analogiją“, iš „fragmentų suvokti 
visumą“ (Ibid.) 

Burckhardtas samprotavo ironiškai — ir kalbos pateikimo for- 
ma, ir turinys, į kurį buvo kreipiamas dėmesys, buvo ironiški, ir 
tai reiktų labiausiai vertinti. Renesansą Burckhardtas pavaizdavo 
žinovo, žiūrinėjančio į archeologinių kasinėjimų metu sukauptą 
fragmentų krūvą, kurios kontekstą jis nuspėja „pagal analogiją“ 
su dalimi, maniera. Bet į šio konteksto formą galima tiktai nurody- 
ti, o ne tiksliai ją nusakyti. Ji yra tarsi tie „daiktai patys savaime“, 
kuriuos, Kanto tvirtinimu, mes turime sau postuluoti, kad paaiš- 
kintume savo mokslą, bet apie kuriuos mes nieko negalime pasa- 
kyti. Į auditoriją Burckhardtas kreipėsi ironizuotojo, žinančio aukš- 
tesnę, liūdnesnę išmintį nei jo auditorija, tonu. Į savo studijų 
objektą, istorinį lauką, jis žvelgė ironiškai, kaip į lauką, kurio pras- 
mė - nepagaunama, nenusakoma, suvokiama tik rafinuotam pro- 
tui, pernelyg subtili, kad būtų paimta šturmu, pernelyg didinga, 
kad būtų ignoruojama. Istorinių objektų pasaulį jis suvokė kaip li- 
teratūrinę „saturą“, kratinį ar popuri, objektų fragmentus, atskilu- 
sius nuo savo pradinių kontekstų arba kurių kontekstų neįmano- 
ma pažinti, kuriuos galima sudėlioti keletu skirtingų būdų, galinčių 
išreikšti įvairiausias galimas ir vienodai pagrįstas prasmes. „Paga- 
liau, - sakė jis Jėgoje ir laisvėje, - mūsų istoriniai vaizdai didžia dali- 
mi yra gryna konstrukcija“ (74). Fragmentus galima sudėlioti įvai- 
riais būdais, bet mes neturėtume jų sudėti taip, kad skatintume 
iliuzijas ar atitrauktume dėmesį nuo čia ir dabar. Jo pasakojama 
istorija buvo ironiška - aforistinio stiliaus, su anekdotais, sąmoju ir 
pastabėlėmis (1848 metų revoliucijos kilo iš „nuobodulio“, Na- 
poleoną nugalėjo jo paties „nekantrumas“ ir t.t.). Šio pasakojimo 
siužeto struktūra - ironiška, kitaip sakant, nėra jokio „tikslo“, link 

kurio kryptų visi dalykai, neatsiskleidžia jokie dėsniai, neįmanomi 
jokie galutiniai susitaikymai, nėra jokios transcendencijos. Episte- 
mologijos požiūriu jis buvo skeptikas, psichologijos - pesimistas. 
Jis pasirinko niūrią pramogą priešintis vyraujančioms savo laiko 
jėgoms ir krypčiai, kurion jis matė jas linkstant. Jis nejautė jokios 
pagarbos „grynam pasakojimui“, kaip jis jį vadino (Judgements, 29), 
nes ne tik atsisakė pranašauti, kaip „viskas pagaliau baigsis“, bet 
tame neaiškiame laikotarpyje tarp nežinomos pradžios ir nenuma- 
tomos pabaigos netgi nematė jokių reikšmingesnių laikinų baigčių. 

Tačiau kai kas Burckhardto mintyje buvo pastovu: tai - priešai, 
kuriems jis oponavo. Jo, kaip ir visų ironizuotojų, priešai buvo 
„Iliuzijos“, pasirodančios dviem pagrindinėmis formomis: alego- 
riją gimdančia metaforine redukcija ir metafiziką gimdančiu ne- 
saikingu simbolizavimu. Formali jo istorijos teorija, grįsta trigu- 
bos - kultūros, religijos ir valstybės - sąveikos samprata, iš tikrųjų 
atspindėjo jo kultūros teoriją, o kultūra, jo nuomone, susideda iš 
alegorinio, simbolinio ir istorinio jautrumų veikimo. Ši kultūros 
teorija, pati Burckhardo realizmo tipo kvintesencija, formaliai ne- 
buvo išdėstyta nė viename iš jo teorinių darbų, ir tikriausiai nė jis 
pats nelaikė jos teorija. Bet ji egzistavo ir buvo gana aiškiai prista- 
tyta jo Ciceroni, 1855 metais leisto vadovo, kaip „mėgautis“ Italijos 
meno kūriniais, skyriuje apie itališką tapybą. 


S „Saturos“ siužeto struktūra 


Kuo atviriausiai ir pats tai mažiausiai suvokdamas, istorikas Burck- 
hardtas kalbėjo kaip meno, ypač itališko meno, mėgėjas. Tai buvo 
jo širdžiai artimiausias dalykas, ir savo Italijos meno vadove Cice- 
roni su paantrašte Megavimosi Italijos meno kūriniais vadovas (Eine 
Anleitunę zum Genuss der Kunstwerke Italiens, 1855), sukurtame ki- 
tais metais po to, kai buvo išleistas didysis jo istorinės kūrybos 
veikalas - Konstantino Didžiojo epocha (1852), Burckhardtas atsklei- 
dė geriausias savo savybes - ir didžiausią angažuotumą. Ciceroni 
suteikė Burckhardtui progą pasinerti į tiesioginius ir labai asme- 
ninius istorinių objektų apmąstymus taip, kaip to neleido daryti 

praeities gyvenimo apmąstymai. Visas meno kūrinių pasaulis at- 
siskleidė tiesiog prieš jį kaip percepcijos objektas; perteikiant jų tu- 
rinį ar prasmes netarpininkavo kalba, ar bent jau žodinė kalba. Ne- 
reikėjo spėlioti, ką sako ši raiškos priemonė, prieš imant svarstyti 
jos prasmę; Burckhardto nuomone, raiškos priemonė ir jos perduo- 
dama žinia buvo - ar bent turėjo būti - iš tikrųjų neatskiriamos. 
Reikėjo tik stoti priešais meno kūrinio vientisumą ir suvokti jo for- 
mos nuoseklumą. Istorijos visumos atžvilgiu panaši operacija ne- 
įmanoma, manė Burckhardtas, nes patys dokumentai formaliai gali 
būti nuoseklūs, bet iš esmės visiškai nesusiję su įvykių, kuriuos jie 
skelbėsi vaizduoją, prigimtimi. Meno objektai nurodo patys į sa- 
ve, ir, nors juose gali atsispindėti epochos savybės, nuotaika, sti- 
lius, norint jais mėgautis, nebūtina svarstyti meno kūrinio ryšio su 
aplinka, kurioje jis atsirado. Iš tiesų Burckhardto sprendimas vei- 
kale Renesanso civilizacija Italijoje neaptarti vaizduojamųjų menų 
galėjo būti grįstas kaip tik jo troškimu nuginčyti mintį, kad aukšta- 
sis menas kokiu nors reikšmingu būdu yra priklausomas nuo išori- 
nių jo sukūrimo aplinkybių. 

Aptardamas Renesanso menininkus, Burckhardtas visuomet 
stengėsi nustatyti mecenatų interesų ar spaudimo poveikio kokio 
nors meno kūrinio formai ar turiniui mastą. O viduramžių meną 
jis paprastai aptardavo vadovaudamasis mintimi, jog nors didis 
menininkas ir gali virš to pakilti, menas, sukurtas spaudžiant ana- 
pus meno ribų esančioms jėgoms, tokioms kaip religija ar politika, 
beveik visuomet yra ydingas menas. 

Įdomu tai, kad šis mažiausiai „istorinis“ Burckhardto darbas iš 
pažiūros nuosekliausiai sudarytas chronologiniu principu. Cicero- 
ni padalyta į tris dalis: architektūrą, skulptūrą ir tapybą, kurios, 
sekant Schopenhauerio estetika, atskleidžia kylančio „dvasingu- 
mo“ hierarchiją (žr. pirmojo leidimo įžangą). Kiekviename iš šių 
skyrių iš pradžių aptariama klasikinis ir ankstyvosios krikščio- 
nybės laikotarpis, vėliau tema plėtojama iki baroko periodo, kuris 
Burckhardtui tęsėsi iki XVIII amžiaus. Pasakojama laipsniško kili- 
mo į puikumo būseną, brandųjį renesansą, ir vėlesnio ten pasiek- 
tos harmonijos bei pusiausvyros visose trijose srityse nuosmukio 
ar sunykimo istorija. Tačiau baigiamieji laikotarpiai apibūdinami 

veikiau patetiška nei tragiška kalba. Visų trijų dalių baigiamųjų 
pastraipų tonas ar nuotaika - eleginė, melancholiška. Skyrius apie 
architektūrą baigiamas „vilų ir parkų“ aprašymu (tiksliau - trum- 
pu vilų prie Komo ežero aprašymu); apie skulptūrą - Canovos 
darbų (tiksliau - Klemento XIV antkapinio paminklo aptarimu), o 
skyrius apie tapybą - Poussino ir Claude'o Lorraine'o peizažų (tiks- 
liau - Romos Kampanijos peizažų) apmąstymu. 

Skyrius apie architektūrą labiausiai įtakojo Burckhardto audi- 
toriją, bet istoriko jautrumą ir pasakojimą, kuriais pats Burckhard- 
tas aprėpdavo istorijos visumos duomenis, geriausiai atskleidžia 
skyrius apie tapybą. Ankstyvosios krikščionybės ir bizantiškoji Va- 
karų meno fazės laikomos menkavertėmis dėl jų polinkio „vien tik 
mechaniškai atkartoti“; to meto menininkus tai daryti vertė dog- 
mos ir autoritetai. Romaninio laikotarpio menas visų pirma regi- 
mas kaip mitinis ir simbolinis, nors „paprasčiausio pasakojamojo“ 
stiliaus atsiradimas, Burckhardto nuomone, rodė esminio sveiku- 
mo požymius (The Cicerone, Clough leid., 18). Gotikinis Italijos me- 
no periodas (skirtingai nuo jo šiaurinio atitikmens) pristatomas 
kaip ženklinantis Renesanso laikais suklestėjusio natūralizmo gi- 
mimą. Tapyba išsivadavo iš architektūros priespaudos, ir nors ji 
toliau tebetarnavo religijai, ji išsilaisvino tiek, kad galėjo plėtoti 
savo unikalias vaizdavimo galimybes - ypač Giotto, Burckhardto 
laikytas pagrindu, ant kurio vėliau iškilo puikieji Michelangelo ir 
Raphaelio laimėjimai. 

Giotto nuopelnai nebuvo visų pirma nusakomi kalbant apie 
tikslą „išreikšti idealų grožį“ ar kalbant apie „realistinio atlikimo 
galią“; to meto ir naujųjų laikų menininkai pralenkė jį abiem šiais 
aspektais (32). Jo nuopelnai - veikiau „naratoriaus“, gabaus isto- 
rijų pasakotojo nuopelnai. Giotto „davė tai, ko reikėjo pasakoji- 
mui paversti aiškiu, paprastu ir gražiu“ (33). Giotto Burckhardtui 
atrodė buves istorinės scenos meistras, Kristaus, šv. Pranciškaus ir 
Bažnyčios gyvenimo įvykių, kuriuos to meto Žmonės laikė tikrais 
atsitikimais, pasakotojas. Visos didžiųjų Padujos, Asyžiaus ir kitų 
freskų ir pano figūros egzistuoja vien tik tam, kad istoriją pada- 
rytų aiškesnę (35). Jos nėra visų pirma ikonos. Jos nenurodo ar ne- 
užsimena apie ką nors anapus jų pačių. Viskas jose egzistuoja pa- 

sakojamos istorijos vardan, kad prisidėtų aiškinant piešiamą veiksmą 
(Ibid.). Žinoma, Giotto mene alegorinis elementas galutinai nepra- 
nyksta, kaip ir Dantes kūryboje; ir būtent tokiu pat mastu, Burck- 
hardto požiūriu, jis lieka silpnas, atviras alegorijos pavojams, ku- 
rių jam vos vos pavyko išvengti. Šis alegorijos elementas, tendencija 
metaforiškai sugadinti turinį, Burckhardto supratimu, išliko Rene- 
sanso meno grėsmė. Raphaelis tapo puikiausiu Renesanso atstovu, 
nes jis suvaldė alegorijos elementą savo mene ir veikiau naudojo jį 
savo tikslams, nei tapo jo valdoma auka. Burckhardto nuomone, 
alegorija reiškė pasidavimą „paslapties“ elementui (39), savo ruož- 
tu reiškiančiam „regėjimo“ - t.y. percepcijos (Anschauen) - stoką. 


S Antimetafora 


Paslaptingumo triumfo prieš pastangas aiškiai suvokti realybę ir 
ją visą perteikti ženklas yra metafora, Burckhardto nuomone, vi- 
suomet sugriaunanti meną ir tiesą. Tad, kalbėdamas apie Giotto, 
jis pasakė štai ką: 

Neturto įžadą pavaizduoti kaip vedybas su juo yra metafora, o meno 
kūrinys niekuomet neturi būti grįstas metafora, t.y. idėja, perkelta į naują 
fikcinę tikrovę, tai paveikslui būtinai sukelia apgaulingų pasekmių. [...] 
Kiekvieną kartą pasitelkus alegorinius personažus, nebeįmanoma išsivers- 
ti be metaforos, o kartu su ja atsiranda paprasčiausias absurdas. [Ibid.] 


Kiek vėliau Burckhardtas teigė, jog Renesanso triumfą apskri- 
tai galima nusakyti kaip tai, kad jis įžvelgė metaforinio pasaulio 
apibūdinimo pavojus. 

Neįmanoma nepajausti, jog bet kokios alegorijos mene nepakankamos. 
Joms papildyti buvo sukurti abstrakčių idėjų įvaizdžiai, dažniausiai kilę iš 
Antikos ir pavieniui naudojami kaip susiję su alegorijomis. [...] (Dante taip 
pat dažniausiai naudoja šį vaizdavimo būdą.) Tokios figūros [...] lieka keis- 
tenybės; jos parodo, kiek naivus buvo epochos istorinis pažinimas. [39-40] 

Trumpai tariant, epochos istorinio pažinimo naivumą jis prieš- 
priešino jos polinkiui pasaulį apibūdinti metaforiškai. O jos im- 
pulso ištrūkti iš metaforos spąstų mastą jis atskleidė per specifinio 
„pasakojamojo“ Giotto vaizdavimo stiliaus raidą. 

Tačiau alegorinis meno kūrinio elementas neturėtų būti painio- 
jamas su simboliniu elementu. Simbolizmas būtinas, teigė Burck- 
hardtas, išreikšti „didingoms idėjoms, kurių neįmanoma įkūnyti 
kokia nors grynai istorine kompozicija, kurias tik menas perteikia 
tobuliausiai“. Todėl meno kūrinys, siekiantis perteikti šias „didin- 
gas idėjas“, bus „tuo įspūdingesnis, kuo mažiau jame bus alegori- 
jos ir kuo daugiau - gyvo veiksmo“ (40). 

Šios didingos idėjos siejasi su „viskuo, kas susiję su pasauliu 
anapus kapo“ ir, pridūrė jis, anapus Evangelijos ir Apokalipsės 
pranašysčių, svarstymų, suformavusių Dantes Komediją. Bet, per- 
spėjo Burckhardtas, šį susidomėjimą didingomis idėjomis turėtų 
kontroliuoti domėjimasis „meniniu pavienių atsitikimų vaizdavi- 
mu“. „Simbolinė Dieviškosios komedijos prasmė [...] vertinga tik kaip 
literatūra ir istorija, ne kaip poezija. Poetinė vertė remiasi vien tik 
pakylėtu meniniu pavienių įvykių vaizdavimu, apgalvotu didin- 
gu stiliumi, dėl kurio Dante tapo Vakarų poezijos tėvu“ (Ibid.). 

Tad į Vakarų meno istoriją žvelgiama taip, tarsi ji plėtotųsi vei- 
kiama trigubos įtampos, kuriamos alegorinio, istorinio ir simboli- 
nio vaizdavimo tendencijų. O Renesanso stilius galiausiai laiko- 
mas laipsniško alegorinio arba metaforinio impulso nykimo toje 
tradicijoje padariniu, tą impulsą palaikė „teologinė“ viduramžių 
civilizacijos kryptis. Kai tik šios teologinės krypties buvo atsisaky- 
ta, didingąjį Renesanso meną tapo įmanoma pavesti kūrybingai 
įtampai tarp dviejų vaizdavimo rūšių: didingų idėjų (simbolinės 
veiklos) ir pasakojimo („istorinės“ veiklos). 


S Realizmas kaip ironija 


Metaforos pašalinimas ir ištikimybė dvilypei užduočiai ir istoriškai 
pasakoti, ir simbolizuoti „didingas idėjas“ buvo renesansinio „rea- 
lizmo“ esmė. XIV amžiaus Italijos meno aptarimą Burckhardtas ir 
pradėjo analizuodamas šį realistinį elementą, išreiškiamą troški- 
mu perteikti žmogiško pavidalo detales (priešingą pastangai per- 
teikti tipą), laisvą veikiančios žmogaus figūros judėjimą ir judesį 
bei perspektyvos taisyklių atradimu (57-58). Visa tai veikiau buvo 

gamtos tyrinėjimo, o ne priklausomybės nuo antikinių modelių re- 
zultatas (58). Bet domėjimosi išorine tikrove nesupo vakuumas — 
tos „didingos idėjos“ ,leidžiančios „taktui“ nustatyti „įmantrumo“ 
ribas, buvo visiškai įsisąmonintos: 


[Renesansas] pasižymėjo tarsi kokia pirmaprade dangaus dovana, tak- 
tu atkartoti išorinę tikrovę ne menkiausiomis detalėmis, o tik tam tikru 
mastu, kad nenukentėtų aukštesnė poetinė tiesa. Pernelyg didelė detalių 
gausa būdinga jo ypač puošniai architektūrai bei dekorui, jo gražioms dra- 
perijoms, bet ne proziškiems išorinio gyvenimo atsitikimams. Dėl to susi- 
daro ne nuobodžio, bet prabangos įspūdis. Tik keletas menininkų esmi- 
nes dalis pateikia didingai ir kilniai; daugumą paklaidina įmantrumas, į 
kurį XV amžius apskritai linkęs, tačiau bendra formų didybė jų įmantru- 
mui suteikia skoningą ir malonų pobūdį. [59] 


Toks Burckhardto labiausiai pageidautino „realizmo“ apibrė- 
žimas, realizmo, į kurį jis mieliausiai pretenduotų savo istorinėmis 
studijomis, suprantamomis kaip renesansinės manieros meno kūri- 
niai. Šis realizmas aštriausiai kontrastavo su savo XIX amžiaus ati- 
tikmenimis, kuriuos, jo požiūriu, sudarė ne kas daugiau nei vulga- 
rus interesas fotografiškai atkartoti detales ir kuriems nevadovavo 
bendra pasišventimo „didingoms idėjoms“ taisyklė. Tad, priešin- 
gai jo protestui prieš „istorijos filosofiją“, jo paties realistinės isto- 
riografijos samprata reikalavo aiškios, nors ir prislopintos, bendros 
tikrovės prigimties sampratos, visiškai nesusijusios su konkrečių 
detalių pažinimu, tačiau išaukštintos, galinčios istoriniam darbui 
suteikti trokštamą formos nuoseklumą. 

Nors šią bendrą sampratą jis atsisakė pateikti kaip suformu- 
luotą teoriją, nebent tik pačia migločiausia forma, ji vis dėlto api- 
brėžė jo istorinės egzistencijos faktų suvokimo ribas taip, kad būtų 
realizuotas „taktiškas“ realizmas, neišsigimsiantis į įmantrumą. 
Kaip ir pats Renesanso menas, Burckhardto istoriografija rutulio- 
josi tarpinėje erdvėje tarp simbolizmo ir pasakojimo. Pagrindiniai 
jos priešai buvo metafora ir jos forma, įgyjama vaizduojant tikro- 
vę - alegorija. 

Renesansas, sakė Burckhardtas, „XV amžiaus Italijoje staiga pra- 
siveržia kaip žaibo blyksnis, [...] kaip dangaus dovana. Išaušo lai- 
kas. [...] Didieji meistrai dabar kaupia amžinas tiesas nemirtingiems 

meno kūriniams. Kiekvienas turi savo būdą, ir taip viena grožybė 
neišstumia kitos, bet visos kartu sukuria daugiaformį aukščiausiojo 
atsiskleidimą.“ Žinoma, kaip visų puikių dalykų „žydėjimo laikas 
būna tikras, bet trumpas. [...] Galime sakyti, jog trumpas Raphae- 
lio gyvenimas [1483-1520] matė visa, kas buvo tobuliausia, o iš- 
kart po jo, netgi jį pergyvenusiems didiesiems matant, prasidėjo 
nuosmukis“ (111). 

Šį nuosmukį jau rodė dviejų didžiųjų Raphaelio amžininkų - 
Leonardo ir Michelangelo — darbai. Pirmasis buvo pernelyg pri- 
klausomas nuo „peizažo poveikio“,sukūrusio „svajingą“ Džokon- 
dos „įspūdį“ (Burckhardto nusiminimui), ir atspindėjo sugrįžimą 
į alegoriją (114). Michelangelo kūryboje, priešingai, „istorinis ele- 
mentas“ buvo linkęs užleisti vietą simboliniam. Viskas buvo per- 
nelyg didinga, tam nebuvo jokios atsvaros, jokios konkrečios „viso 
to, kas daro gyvenimą mums brangų“, detalės, ir dėl to jo darbuo- 
se „paprastas gamtos didingumas ir grožis“ tapo „perdėtas“ (123). 

Ko trūko Michelangelo paveikslams, Burckhardtas aiškiai iš- 
dėstė aptardamas jo Siksto koplyčios freskas — o trūko būtent „is- 
torijos“ (125). Tai jiems bemat suteikė „didybės“ ir ženklino ne- 
išvengiamo nuosmukio nuo Raphaelio meno tobulybės pradžią. 
Kad Michelangelui trūko takto, rodo jo Paskutinis teismas, kuris, 
kaip leido suprasti Burckhardtas, nebuvo vaizduoti tinkamas da- 
lykas - tiek galimybių, tiek patrauklumo požiūriu (Ibid.). 

Tad galėtų pasirodyti, kad Leonardo genijus nuklydo (jeigu nu- 
klydo) įmantrumo kryptimi, o Michelangelo - simbolizmo krypti 
mi. Raphaelio kūryboje, priešingai, įmantrumas buvo pašalintas, 
įtvirtinta tobula pusiausvyra tarp simbolizmo ir istorijos: „Raphae- 
lio detalės tokios galingos, jog imama galvoti, kad jos yra esminė 
dalis; visgi visumos žavesys yra kur kas svarbesnis dalykas“ (139). 
Bet visumos pojūtį sudarė formos tobulybė, o ne šiurkštus simbo- 
lizmas. Jau ankstyvuosiuose florencijietiškuose portretuose, teigė 
Burckhardtas, Raphaelis atsiskleidė kaip „didis istorinis tapyto- 
jas“ (Ibid.). Netgi Madonos portretuose, tvirtino Burckhardtas, Ra- 
phaelis „kiek įmanoma vengia simbolizmo; jo menas nepriklauso 
nuo anapus formos sferos esančių asociacijų, nė kiek nebepriklausė 
nuo tada, kai jis įvaldė simbolinę raišką jai tinkamoje vietoje - tai 

liudija jo Vatikano freskos“ (143). Netgi savo Ezekielio vizijoje Ra- 
phaelis ėmėsi per ilgą laiką viduramžių mene konvencionalizuotos 
temos ir „pakeitė ją didžiausio grožio dvasia, kiek tai buvo įmano- 
ma su šiuo šiurkščiu simboliu“ (144). Pagaliau Vatikano Camera 
della Segnatura freskose Raphaelis ėmėsi alegorinių ir istorinių te- 
mų, jam diktuotų tradicijos ir autoritetų, išskirstė jas, kad pateiktų 
individualiai - ir taip neleistų joms susipainioti žiūrovo akyse - ir 
tuomet pavaizdavo istorines scenas būdais, tinkamais jo ypač har- 
moningam genijui. 

Su Disputa figūromis, pavyzdžiui, „elgtasi vadovaujantis grynai 
tapybiniais motyvais. Tai — beveik visiškai praeičiai priklausan- 
čios figūros, daugiau ar mažiau atitolusios, jau nustojusios gyven- 
ti, nebent tik idealizuotuose prisiminimuose“ (150). Atėnų mokykla 
visiškai nėra „paslaptinga“, jos fonas yra „sąmoningai pasirinktas 
sveikos sielos ir kūno galių harmonijos simbolis“, o figūrų kom- 
pozicija — „visiška vaizdingų ir dramatiškų motyvų harmonija“ 
(151). Camera della Segnatura, daro išvadą Burckhardtas, „yra pir- 
mas formos ir idėjos požiūriu harmoningas didžiulis meno kūri- 
nys“ (152). O apibendrindamas šį Raphaelio kūrybos laikotarpį, 
Burckhardtas atskleidė savo meninės tobulybės idėjos apibrėžimą. 


Raphaelis - pirmasis, kurio darbuose forma visiškai graži, kilni, o sy- 
kiu intelektualiai gyva, nežeidžianti visumos įspūdžio. Nė viena iškylanti 
detalė pernelyg neišsišoka; menininkas tiksliai supranta subtilų savo di- 
džiųjų simbolinių temų gyvenimą ir žino, kaip lengvai konkretus susi- 
domėjimas nusveria visumą. Ir vis dėlto pavienės jo figūros tapo vertin- 
giausiomis visų vėlesnių laikų tapybos studijoms. [152-153] 


Didžiuosiuose Stanza d'Eliodoro cikluose Stanza del incendio ir Sa- 
la di Constantino Vatikano Loggie ir gobelenų etiuduose, tęsė Burck- 
hardtas, istoriko ir dramaturgo Raphaelio galios sutvirtėjo ir pagilėjo. 
Visų pirma jo pavaizduotame Konstantino mišyje tobulai, gyvai ir 
idealiai pagauta tai, ką Burckhardtas pavadino „idealiu istoriniu mo- 
mentu“ (157). Dirbdamas pagal popiežiaus instrukcijas, spaudžia- 
mas nurodytu būdu pateikti temas ir personažus, Raphaelis visus 
vidinius ir išorinius reikalavimus sėkmingai pakreipė savo genijaus 
naudai. Vienu metu išlikdamas ištikimas ir istorijai, ir menui, jis 
sukūrė amžinai akiai gražius ir įdomius darbus. „Gražios formos 

karalystėje šiuolaikinio žmogaus siela neturi už jį geresnio moky- 
tojo ir globėjo, — padarė išvadą Burckhardtas, - nes antika mus 
pasiekė vien tik kaip griuvėsiai, ir jos- dvasia niekuomet netaps 
mūsų dvasia“ (164). Būtent Raphaelio galia vienu metu likti ištiki- 
mam ir istoriniam jausmui, ir estetiniam jausmui, tvirtino Burck- 
hardtas, pavertė jo genijų „moralumo“, o ne vien tik „estetišku- 
mo“ kvintesencija. Šio idealaus menininko įvertinimas baigiamas 
Burckhardtui būdinga elegiška gaida. 

Šis jo moralumas būtų išlikęs net iki senatvės, jeigu tik jis būtų ilgiau 
gyvenęs. Jei tik pagalvotume apie milžinišką jo pačių paskutinių metų 
kūrybos jėgą, pajaustume, kas buvo visiems laikams prarasta dėl jo anks- 
tyvos mirties. [Ibid.] 

Atidavus duoklę Raphaeliui, Burckhardto pasakojimas apie Ita- 
lijos meną yra pasakojimas apie nuolatinį nuosmukį. Titianas ir 
Tintoretto, kiekvienas savaip, parodė tobulą meistriškumą, bet 
smukimas į vidutinybę ir vulgarumą nesiliovė. Burckhardtas matė 
keletą kitų aukšto meistriškumo, talento pavyzdžių vienoje ar ki- 
toje vietoje, bet nieko, kas būtų galėjęs sulaikyti slinkimą į suirimą, 
pasibaigusį tuo, ką jis pavadino „moderniąja mokykla“. 

Vyraujanti moderniosios mokyklos savybė, jo požiūriu, buvo 
polinkis į vulgarų realizmą. 

„ Imantis bet kokio idealaus darbo šios moderniosios tapybos aukštieji 
tikslai žlunga, nes ji pernelyg stengiasi tiesiogiai atvaizduoti ir sukurti 
iliuziją, nors, kaip dabartinio kultūros periodo produktas, ji negali būti 
didinga tiesiog savo tiesmukiškumu. Ji siekia visa, kas egzistuoja ir atsi- 
randa, padaryti tikra; ji laiko tai pagrindine bet kokio efekto sąlyga, nepa- 
sikliaudama vidiniu žiūrovo, įpratusio ieškoti visai kitokio pobūdžio emo- 
cijų, jausmu. [235] 

Būdingas moderniosios mokyklos ydas Burckhardtas analiza- 
vo be jokios simpatijos ar tolerancijos. Naratyviniuose paveiksluose 
nėra nieko „įspūdingo“ (237) ir paprastai jie neką daugiau nei „vul- 
garūs“, kaip kad Guercino Šv. Tomas (240). Istorinėje tapyboje, anot 
Burckhardto, viskas nusileidžia kruvinam domėjimuisi kankinys- 
te, ir kuo ji „natūralistiškesnė“, tuo geriau. Caravaggio Medūzos 
siaubo elementas, Burckhardto nuomone, toks, jog greičiau kelia 
pasibjaurėjimą nei gilų jausmą (241). Šventi dalykai pavaizduoti 

„geru šiuolaikinės visuomenės stiliumi ir apgalvotomis formomis“ 
(242). Vien tik išraiška, o ne forma, perteikiamos emocijos (243); 
alpėjančios moterys vyrauja vaizduojant ekstazę ir šlovę, o šven- 
čiausi ir nešvariausi dalykai vaizduojami šalimais, panardinti į 
bendrą viršjutiminį natūralizmą (249). Burckhardto nuomone, Ca- 
ravaggio sukurti žanriniai paveikslai linko į „atstumiantį humorą 
arba siaubingą dramatizmą“ (252). Tik peizaže genijai visiškai ir 
tiesiogiai save išreiškė, nors itališkas peizažas, įamžintas moder- 
niuoju stiliumi, didžia dalimi buvo neitalų menininkų kūrinys. 
Poussino ir jo pasekėjų darbuose, anot Burckhardto, matoma „ne- 
paliesta gamta, kurioje žmogaus darbo pėdsakai pasirodo kaip ar- 
chitektūra, dažniausiai senų laikų griuvėsiai, arba kaip paprastos 
trobelės. Žmonių padermė, kurią įsivaizduojame arba randame čia 
pavaizduotą, priklauso arba senam pasakiškam pasauliui, arba šven- 
tai istorijai, arba piemenų gyvenimui; todėl bendras įspūdis yra he- 
rojinis pastoralinis“ (257). Pagaliau Claude'as Lorraine'as piešė gam- 
tą, kalbėjusią balsu, pritaikytu „paguosti žmoniją“. O, baigė savo 
mėgavimosi Italijos menu vadovą Burckhardtas, „tam, kas palaido- 
ja save savo darbuose, [...] žodžiai daugiau nebereikalingi“. 


S Istorija ir poezija 


„Istorijos ir poezijos varžybas, - rašė Burckhardtas Jėgoje ir laisvė- 
je, - galutinai išsprendė Schopenhaueris. Poezija labiau išplečia 
žmogaus prigimties pažinimą [...], o istorija skolinga poezijai žmo- 
nijos kaip visumos prigimties įžvalgą“. Maža to, „poezija kuriama 
tikslais, kur kas kilnesniais nei istorija“. (136) Bet tai aiškiai reiškia, 
kad poezija pateikia principus, pagal kuriuos detalios istorinės 
įvykių vizijos susiejamos viena su kita, taip suformuojant konst- 
rukciją, daugiau ar mažiau tinkamą tų įvykių vidiniui turiniui ar 
esminei formai vaizduoti. Burckhardtas nepaliko jokių abejonių, 
jog iškalbingiausi kiekvienos civilizacijos dokumentai, aiškiausiai 
išreiškiantys jos tikrą vidinę prigimtį, yra poezija: „Istorijai poezi- 
ja yra ne tik vienas iš svarbiausių, bet ir gryniausias bei puikiau- 
sias šaltinis“ (Ibid.). 

Bet poetinei išraiškai grėsmę kelia tie patys dalykai kaip ir tak- 
tiškam „realizmui“. Mat nors poezija, Burckhardto vertinimu, iš 
pradžių atrodė „kaip religijos balsas“, netrukus ji tapo paties poeto 
„asmenybės“ išraiškos priemone (139). Šis poezijos atitrūkimas nuo 
religijos, anot Burckhardto, reiškė žmogaus valios didingumo siekį, 
kurio viršūnė — atikinė Aischilo ir Sofoklio drama, siekusi „idea- 
lius personažus priversti kalbėti visos žmonijos balsu“ (142). Vidur- 
amžių poezija, priešingai, liko „liturgijos dalis, suvaržyta apibrėžto 
pasakojimo“, o naujųjų laikų poezija buvo peršauta „alegorinės ir 
satyrinės moralės“ impulsų (143). 

Burckhardto istoriografija „neturi jokių pretenzijų į sistemą“, 
jo vaizdai, maloniai pripažino jis, „tik mūsų pačių refleksijos“ (74— 
75). Bet gana akivaizdu, jog įžvalgas, kurias istorinis pasakojimas 
gali subrandinti sąmonei, jis laikė iš esmės vienos prigimties su 
teisingai parašytos poezijos įžvalgomis. Istorija, kaip poezija, net 
daugiau - kaip vizualinė Raphaelio poezija, išvengia ir nesaikingos 
alegorizacijos, ir nesaikingos simbolizacijos pavojų. Tai verčia pulti 
visas metaforines istoriniame lauke aptinkamų objektų ir santykių, 
numanomai egzistuojančių tarp šių objektų, apibūdinimo formas. 
Šis nusiteikimas prieš metaforas yra giliausia Burckhardto ironijos 
esmė, kaip ir bet kurio ironizuotojo nusiteikimo esmė. Taigi mato- 
me tariamą Burckhardto stiliaus „grynumą“. Jame gausu paprastų 
konstatuojamųjų sakinių, dažniausiai pasirenkama sudėtinė veiks- 
mažodžio forma (beveik išstūmusi veikiamąją formą iš Burckhard- 
to įvykių ir procesų aprašymų). Jo pastraipos išskleidžia virtuo- 
ziškas paprastos buvimo sąvokos variacijas. Atsitiktinai parinkta 
skyriaus „Žmogaus ir pasaulio atradimas“ pastraipa iš knygos Re- 
nesanso civilizacija Italijoje iliustruoja tai, ką turiu galvoje. 


Antrasis didysis itališkos poezijos amžius, išaušęs XV amžiaus pabai- 
goje ir XVI amžiaus pradžioje, bei šio laikotarpio lotyniškoji poezija yra 
kupina galingo gamtos poveikio žmogaus protui įrodymų. Norint tuo įsi- 
tikinti pakanka žvilgtelėti į šio laikotarpio lyriką. Įmantrūs natūralių gam- 
tos vaizdų aprašymai, tiesa, yra labai reti, nes šiame veikliame amžiuje 
romanai, lyrinė ir epinė poezija buvo užsiėmę kuo kitu. Boiardo ir Ariosto 
vaizduoja gamtą energingai, bet kiek įmanoma trumpiau, nesistengdami 
savo aprašymais kreiptis į skaitytojo jausmus, siekdami jį pasiekti vien tik 

pasakojimu ir veikėjais. Laiškų ir filosofinių dialogų autoriai, tiesą sakant, 
yra geresni augančios meilės gamtai liudytojai nei poetai. [183] 

Greitas lauko ir jame esančių figūrų nužymėjimas primena sku- 
bius tapytojų impresionistų potėpius, kurių kuriamas įspūdis per- 
teikia tik atskiras pagavas, papildančias temą, o ne išplečiančias 
tezę (184). Visos pastraipos, kaip ir dalis sudarančių skyrių, struk- 
tūra bei pačių dalių struktūra yra parataksinė. Atrodo, kad joje 
sąmoningai slopinamas bet koks postūmis įvykius konstruoti hi- 
potaksiškai, taip argumentuojant. Tolesnis poskyris „Žmogaus at- 
radimo tema“ grįstas aiškia teze, taip Burckhardto ir vadinamas 
(185), tačiau maloniai pripažįstant, jog „faktų, pasitelktų mūsų te- 
zei paremti, bus tik keletas“. Čia, anot jo, 

Autorius žino žengiąs rizikinga prielaidų žeme ir [...] tai, kas jam atrodo 
aiškus, nors ir švelnus ir laipsniškas intelektualinio XIV-XV amžių judėji- 
mo pasikeitimas, kitiems gali neatrodyti toks jau akivaizdus. Laipsniškas 
tautos sielos budimas yra reiškinys, kiekvienam stebėtojui galintis sukelti 
vis kitokį įspūdį. Laikas nuspręs, kuris įspūdis yra pats teisingiausias. [Ibid.) 

Tuomet, pateikęs keletą poezija išreikštos naujos dvasios pa- 
vyzdžių, Burckhardtas susumuoja visumos įspūdį: „taigi Italijos 
jausminis pasaulis iškyla prieš mus aiškių, glaustų ir įspūdingai 
trumpalaikių vaizdų seka“ (187). Akivaizdu, jog Burckhardtas 
priešpriešino ne tik savo „įspūdžius“ kitų įspūdžiams, bet ir savo 
didingumo sampratą netobulesnėms kitų sampratoms. Bet nei vie- 
na, nei kita nebuvo argumentuojama, paprasčiausiai buvo teigia- 
ma. Jo aiškinimo, kas vyksta istoriniame lauke, į kurį jis kreipia 
mūsų dėmesį, stiprybė - paties Burckhardto poetinis jautrumas, jo 
paties nuomone, galutinai išsivadavęs iš metaforos kaip aprašy- 
mo ir aiškinimo priemonės. Tai buvo romantinės poezijos ir istori- 
jos sampratos priešybė, savo gryniausia forma besipriešinanti pa- 
gundoms pasinerti ne tik į metonimiją, bet ir į sinekdochą. 

Burckhardto teorija apie Renesanso meno pakilimą ir nuosmu- 
kį pateikia svarbių jo istorijos rašymo kaip meno kūrinio sampra- 
tos įžvalgų. Jo nuomone, istorijai grasė ta pati pavojų pora, kaip ir 
Renesanso menui - alegorija ir simbolizmas, moralinių istorijos fak- 
to išvadų ieškojimas ir konkrečios realybės pakėlimas iki užuomi- 
nų apie nelaikiškas dvasines jėgas. Šv. Augustino Dievo miestas 

atstovavo pirmajam pavojui istorinius įvykius redukuoti į numano- 
mai pasaulį valdančių moralinių jėgų apraiškas. Augustino knyga 
išreiškė istorinės sąmonės atsidavimą vienai iš „prievartos jėgų“, 
šiuo atveju — religijai, nors istorija, parašyta pasišventus tam tikrai 
ideologijai, galėtų lygiai taip būti „alegorinės“ istoriografijos pavyz- 
dys. Antra vertus, Hegelis atstovavo nesaikingos simbolizacijos pa- 
vojams, konkrečių istorinių įvykių ištirpinimui siekiant įvesti kokią 
nors formalią, iš esmės metafizinę sistemą, paneigiančią visų įvykių 
individualumą ir paverčiančią juos klasių, giminių ir rūšių nariais. 
Tikroji istoriografija, kaip Raphaelio menas, alegorizavimo ir sim- 
bolizavimo impulsus istoriko sąmonėje pajungjia „realistinio“ atvaiz- 
davimo poreikiams. Šį „realizmą“ savo ruožtu sudaro du kompo- 
nentai: istorinis laukas turėjo būti suvokiamas kaip paskirų įvykių, 
visų skirtingų, kompleksas; ir suprantamas kaip santykių struktūra. 
Struktūros pojūtis turėtų atsirasti tarsi pakyla, ant kurios Raphaelis 
išdėstė figūras Atėnų mokykloje, Konstantino mūšyje ar Bolsenos ste- 
bukle. Net ir tų laikotarpių, kai vyravo brutali jėga, kai politika buvo 
pavergusi kultūrą, tam tikras formos nuoseklumas išryškėja tada, 
kai apie juos pasakoja įgudęs istorikas, kaip kad formos pojūtis kyla 
apmąstant Raphaelio Borgo gaisrą, iš pažiūros atrodantį esant vien 
tik judėjimas ir susijaudinimas, bet iš tikrųjų formos nuoseklumo 
šedevrą tiek dalių, tiek ir visumos požiūriu. Bet skirtingus istorinio 
proceso periodus galima taip pat atskirti vieną nuo kito, kaip ir įvai- 
rius Raphaelio tapytus paveikslus. Visi paveikslai skiriasi — tiek sa- 
vo turiniu, tiek formos problema, išsprendžiama kompozicija. Kri- 
terijai griežtai estetiniai. Istorijos vaizdo elementai gali būti tokie 
pat skirtingi kaip ir bet kokio „istorinio“ paveikslo elementai. Nėra 
jokių taisyklių nustatyti, kas turėtų būti paveikslo turinys, nors isto- 
rikai, žinoma, negali labiau išradinėti istorinių personažų, nei tai 
buvo leista daryti Raphaeliui Konstantino mūšyje. Tai, ką istorikas 
„išranda“ - formalūs paveikslo elementus siejantys santykiai. Šie 
elementai susiję veikiau kaip įvykis su kontekstu nei kaip mikro- 
kosmas su makrokosmu. Įvykį ir jo kontekstą visiškai tiksliai atskir- 
ti įmanoma neką labiau nei Borgo gaisrą ir elementus, Raphaelio pa- 
vaizduotus jo interpretacijoje. Ir, neverta nė sakyti, „priežastys“ 
įvykiui būti tokiam, koks yra, išvis nesvarstomos. 

S Išvados 


Kad ir kokią formaliąją istorijos aiškinimo teoriją mums pasiūlytų 
Burckhardtas, ji tėra istorinių įvykių raidos „konteksto“ teorija. 
Tai - ne įvykių ir paties konteksto santykių teorija. Tai veikiau san- 
tykių teorija, grįsta suvokimu, kad neįmanoma galutinai atskirti 
įvykio nuo platesnio istorinio konteksto, kuriame jis pasirodo. Ši 
teorija kontekstualistinė, nes ji suponuoja, jog istoriniai įvykiai pa- 
aiškinami tuomet, kai įžvelgiamos įvairios istorinės eros gobeleno 
gijos ir atskleidžiami ryšiai tarp įvykių, sudarančių istorinio lauko 
audinį. Tačiau įvykio ir jo konteksto santykis nėra sinekdochinis 
dalies ir visumos santykis, suvokiamas kaip mikrokosmo ir mak- 
rokosmo santykis. Tiesa, savo istoriniuose darbuose Burckhardtas 
dažnai vartojo tokią kalbą, bet ji paprastai pasitelkiama tik di- 
diesiems kultūros hegemonijos prievartos jėgų — valstybės ir baž- 
nyčios, arba politikos ir religijos - atvejams aprašyti. Šis santykis 
suvokiamas metonimiškai, kaip skilimo būsena, schizmos ir inte- 
resų konflikto būsena, neatlėgstanti jėgų, kylančių iš žmogaus pri- 
gimties gelmių, kova; tų jėgų veikimas yra esmiškai paslaptingas. 
Šio konflikto padarinius įmanoma nagrinėti tik „fenomenologiš- 
kai“, kaip būtų sakoma šiandien. Galima parašyti „pasakojimo“ 
pavidalo šių padarinių „istoriją“, bet šis pasakojimas neaprašys 
nė vienos raidos linijos, vedančios į išganymą, susitaikymą ar dės- 
nio apraišką, gydančią savo atsiskleidimu. 

Istorija, Burckhardto pasakojama apie praeitį, yra pasakojimas 
apie „nuosmukį“ iš aukščiausių laimėjimų į vergovę. Visa, kas lieka 
istorikui apsvarstyti šiam nuosmukiui įvykus - istorinis meno kūri- 
nys, suvokiamas kaip „fragmentas“ ir „griuvėsiai“, kurių patosas 
kyla iš juose glūdinčio šauksmo „priminti praeitį“. Priminti apie 
praėjusius dalykus - vienintelė istoriko prievolė. Iš jo reikalaujama 
neprimesti šiems fragmentams dabarties heroizmą įkvepiančių pa- 
sakų. Jam neleidžiama „dramatizuoti“ jų taip, kad jie paskatintų 
tikėti bendro visuomeninio veiksmo galimybėmis gydyti. Ir jam 
ypač prisakoma neieškoti bendrų istorinio ir kosminio proceso 
dėsnių, gyvenančioms kartoms galinčių suteikti pasitikėjimo jų pa- 
čių sugebėjimais atgaivinti savo silpstančias jėgas ir raginti jas ko- 
voti dėl tikro žmoniškumo. 

Burckhardtas skelbėsi istorijoje radęs tragedijos tiesų ženklų, 
bet tragediją jis suprato taip pat kaip Schopenhaueris. Vienintelis 
moralas, kurį jis galėjo išvesti, — slogi išvada, jog „būtų buvę ge- 
riau iš viso negimti“. Bent jau, jo nuomone, gyvenimu džiaugtis 
galėjo tik praeities epochų, ir tik kelių epochų, žmonės. Jis tikėjosi 
galimybių kultūrai atgimti ateityje, bet nepuoselėjo vilties, jog žmo- 
nės galėtų prisidėti prie šio atgimimo kokiu nors pozityviu dabar- 
ties veiksmu. Netolimą ateitį jis paskyrė eilei karų tarp skirtingų 
tuometinės politinės tikrovės atstovų; iš tų karų jis nesitikėjo nie- 
ko teigiamo. Jo ateities vaizdas buvo lygiai toks pats kaip Spengle- 
rio, nors ir sukurtas kitu būdu. Vienintelis veiksmas, kurio galėtų 
imtis jautri siela, —- pasitraukti į pogrindį, puoselėti savo pačios 
sodą, prisiminti praeities dalykus ir laukti, kol dabartinė bepro- 
tybė subyrės pati, savo pačios pajėgomis. Tada galbūt kur nors toli 
nuo kovų kultūra galėtų vėl atgimti. Tuo tarpu liko tik trauktis iš 
miesto į kaimą, laukti, mokslingai šnekučiuotis su keliomis pasi- 
rinktomis giminingomis sielomis ir nuosekliai niekinti „praktinio“ 
žmogaus užsiėmimus. 

Burckhardto pesimizme slypėjo tikėjimo esminiu kūrybiniu 
žmonijos potencialu sėkla. Jis pernelyg mylėjo gyvenimą, kad vi- 
siškai paneigtų iš Apšvietos jį pasiekusį kultūros idealą. Anot Cro- 
ces, Burckhardtas pralaimėjo moraliai, ne intelektualiai. „Kaip ir 
visi pesimistai, - rašė jis, - jis savyje turėjo nepasotinamo hedoniz- 
mo kibirkštėlę“ (History as a Story of Liberty, 96). Ir būtent tai jį vertė 
verčiau sprukti nuo pasaulio, nei pažvelgti jam į akis ir dirbti jame 
tam, kad išsaugotų jo dalis, kurias labiausiai vertino. Turbūt bū- 
tent dėl to tiek jo knygos, tiek gyvenimas buvo suvokiamas kaip 
„Meno kūriniai“, ginantys „meno kūrinius“. Visgi, nepaisant viso 
estetizmo, Burckhardtas nebuvo paprastas diletantas. Jo jautrumas 
savo laiko įtampoms ir spaudimams pavertė jį puikiu kultūrinio 
nuosmukio reiškinių analitikų. Nuo esteto jis skyrėsi troškimu sa- 
vo bėgimą nuo pasaulio pateisinti pasaulio istorijos kategorijomis. 
Jis manė matąs kelią, kuriuo juda pasaulis, bet jam trūko valios 
kaip nors aktyviai pasipriešinti jo tendencijoms. Šiuo valios silp- 
numu jis iš esmės skyrėsi nuo savo draugo ir kolegos Nietzsches. 

XVIII amžiuje tradiciškai buvo skiriamos trys istoriografijos 
rūšys: tikroji, pasakinė ir satyrinė, o į istorijos filosofiją buvo žiūri- 
ma tik kaip į rimtą pirmosios, arba tikrosios, istorinio vaizdavimo 
rūšies pateiktų faktų išdavų Žmonijai apmąstymą. XIX amžius bu- 
vo linkęs pabrėžti „tikrosios“ istoriografijos ir „istorijos filosofi- 
jos“ skirtumus. Kad istoriografija būtų laikoma istoriografija, bu- 
vo tvirtinama, ji turėjo būti tikras to, kas įvyko praeityje, aprašymas, 
be jokio domėjimosi pačia vaizduote, ir turėjo būti pateikiama ob- 
jektyvumo dvasia, pakilus virš visų tuometinių partinių kovų, be 
jokių iškraipymų ir abstrakcijų, kuriuos galėtų sukurti tikras „filo- 
sofinis“ jų prasmės apmąstymas. Hegelis palaikė šį istoriografijos 
ir istorijos filosofijos skirtumą, nors jam labiau rūpėjo nustatyti 
laipsnį, kuriuo pirmoji galėjo būti analizuojama, remiantis antrąja, 
o ne pabrėžti atotrūkį tarp jų kaip skirtingų tyrimo sričių. Tačiau 
sykiu jo įvairių galimų griežto istorinio praeities tikrovės vaizda- 
vimo formų analizė, rodės, pasmerkė istoriografiją protomokslo 
statusui, nebent filosofija nepasitelkiama tvarkai įvesti prieštaringų 
praeities aprašymų, kuriuos neišvengiamai sukuria istoriografija, 
chaose. 

Hegelio istoriografijos formų skirstymas į visuotinę, pragmati- 
nę, kritinę ir sąvokinę nebuvo priimtas kaip principas skirstyti įvai- 
rias vėliau XIX amžiuje sukurtas istoriografijos rūšis. Istorikai tauti- 
nių ir vietinių istorijų rašymo principus skyrė nuo principų, kuriais 
remiantis stengiamasi apžvelgti „visuotinę“, arba pasaulio, istoriją. 

O pirminius kokių nors istorinių įvykių kompleksų aprašymus, 
dokumentus ir pastabas apie tuos įvykius jie skyrė nuo istorikų 
rekonstrukcijų, kas „iš tikrųjų“ vyko įvykių, pasirodančių jų ap- 
rašymuose, metu. Bet svarbesnė skirtis buvo kita — „tikrą“ praei- 
ties aprašymą jie skyrė tiek nuo praeities aprašymų, sukurtų re- 
miantis aprioriniu supratimu, kas „turėjo įvykti“ praeityje (t.y. 
„istorijos filosofijos“), tiek nuo praeities aprašymų, grįstų to, kas 
„privalėjo įvykti“, įsivaizdavimu (t.y. ideologinės, arba, kaip ji 
buvo vadinama, „doktriniškos“ istorijos). 

XIX amžiaus istorikai ne tik skyrė „tikrąją“ ir „filosofinę“ is- 
toriją, bet ir pabrėžė mintį, kad nors ir koks būtų tikras praeities 
aprašymas, jis negalėjo būti sukurtas, viena vertus, vadovaujantis 
grynai „meniniais“ principais, antra vertus, siekiant suformuoti 
gamtos mokslų tipo dėsnius. Tai nereiškė, jog „tikroji“ istorija ne- 
turėjo mokslinių, filosofinių ir meninių elementų; tiesą sakant, pa- 
grindinė XIX amžiaus istoriografinio veikalo linija pabrėžė istori- 
ko priklausomybę nuo principų, kurie sykiu buvo ir moksliniai, ir 
filosofiniai, ir meniniai. Bet istorijos pretenzijas į savarankiškos, 
savus tikslus, metodus ir objektą turinčios disciplinos statusą di- 
džia dalimi grindė įsitikinimas, kad jos moksliniai, filosofiniai ir 
meniniai elementai nebuvo elementai, būdingi XIX amžiaus, „tik- 
rosios“ istoriografijos susiformavimo laikotarpio, mokslui, filoso- 
fijai ir menui. Taigi mokslinis istoriografijos aspektas neturėjo būti 
pozityvistinis, filosofinis aspektas - ne idealistinis, o meninis - ne 
romantinis. Galiausiai visa tai reiškė, kad istoriko pastangos iš 
tikrųjų įvertinti praeities įvykius turėjo būti grįstos esmiškai tradi- 
ciniais, konvencionalaus pobūdžio mokslu, filosofija ir menu. Ne- 
būtų pernelyg stipru teigti, jog kiek pagrindinė XIX amžiaus isto- 
riografijos linija apėmė mokslinių, filosofinių ir meninių elementų, 
tiek ją varžė senesnė, ikiniutoninė ir ikihėgelinė, tiksliau sakant, 
aristotelinė šių elementų samprata. Jos mokslas buvo „empirinis“ 
ir „indukcinis“,jos filosofija - „realistinė“, o menas - greičiau „mi- 
metinis“, arba imituojamojo pobūdžio, nei ekspresyvus, arba pro- 
jektuojamojo pobūdžio. 

Tai, žinoma, nereiškia, kad nebuvo kuriama pozityvistinė, idea- 
listinė ir romantinė istoriografija, mat visos šios trys istoriografijos 

rūšys klestėjo per visą amžių - tai liudija Comte'o, Buckle'io ir 
Taine'o; Heinricho Leo, Strausso ir Feuerbacho; Chateaubriand'o, 
Carlyle'io, Froude'o ir Trevelyano darbai. Bet kadangi iš tikrųjų 
parašyta istoriografija galėjo būti apibūdinta kaip pozityvistinė, 
idealistinė ar romantinė, pagrindinės istoriografų profesionalų ku- 
riamos linijos atžvilgiu ji buvo laikoma nukrypimu nuo „tikrosios“ 
istoriografijos principų, nuopuoliu į „istorijos filosofijos“ erdvę, iš 
kurios istoriją išvadavo jos pavertimas profesija. 

Pagrindinėje istoriografijos linijoje susiformavo skirtingos mo- 
kyklos, vadinamos arba „tautų“ vardais (prūsų mokykla, mažvo- 
kiečių mokykla, prancūzų mokykla, anglų mokykla ir t.t.), arba pa- 
sitelkiant labiau apibrėžtas politines etiketes, nurodančias ideologinį 
istorikų atspalvį (konservatyvioji, liberalioji, socialistinė ir t.t.). Ta- 
čiau šios istoriografinės mokyklos buvo sumanytos specifiniams 
tyrimų laukams arba objektams nusakyti arba nurodyti, kaip skir- 
tingai suprantamas istorinio veikalo atvirumas opiausiems visuo- 
menės, kurioje ir kuriai rašė istorikai, rūpesčiams. Nebuvo mano- 
ma, jog jos kelia rimtą grėsmę pastangoms rašyti „tikrąją“ praeities 
istoriją, kaip kad „istorijos filosofija“. Tad pirmąjį XX amžiaus de- 
šimtmetį pasirodžiusiose trijose pagrindinėse ankstesnio amžiaus 
istoriografijos ir istorijos apžvalgose, rašytose Fueterio, Goocho ir 
Croces, istoriografijos ir filosofijos istorijos skirtis laikoma aki- 
vaizdžiu principu teisėtai istoriografijai atskirti nuo neteisėtos. 

Savo knygoje Geschichte der neueren Historiographie (1911) Fue- 
teris įžvelgė keturias pagrindines po Prancūzijos revoliucijos truku- 
sio laikotarpio istorinės minties sroves ar fazes. Tai - romantinė, 
liberalioji, realistinė ir mokslinė fazės; pastaroji prasidėjo maždaug 
1870 metais; Fueteris pats skelbėsi rašąs jos dvasia. Knygoje Teoria 
e storia della storiografia (1912-1913) Croce išskyrė romantinę, idea- 
listinę, pozityvistinę istoriografijas; anot jo, jas visas gadino jų var- 
dais nusakomos „istorijos filosofijos“, ir naująją (arba teisingąją) 
istoriografiją, kurioje pagaliau buvo nustatytas tinkamas filosofi- 
jos, mokslo, meno ir istorijos santykis; iškiliausias tokios istorio- 
grafijos atstovas buvo jis pats. XIX amžiaus istorijoje ir istorikuose 
Goochas taip pat naudojo „natūralią“ istorikų klasifikacijos sistemą 
pagal „nacionalinę“ mokyklą ir tyrimų objektą, o savajam amžiui 

taip pat pavedė tinkamomis „istorinėmis-mokslinėmis“ kategori- 
jomis galutinai susintetinti praėjusio amžiaus laimėjimus. 

Labiausiai visos šios trys istorijos rašymo apžvalgos stebina tuo, 
kokiu mastu jos ignoravo dviejų giliausių akademinės ar profe- 
sionaliosios formų kritikų - Marxo ir Nietzsches - istorinius ap- 
mąstymus. Fueterio knygoje Marxas vieną kartą paminimas kaip 
Proudhono kritikas, o apie Nietzsche užsimenama tik siekiant pa- 
brėžti jo ir Burckhardto skirtumus. Goochas apie juos užsimena 
tik tarp kitko. O Croce, visiškai ignoruodamas Nietzschę, Marxu 
atsikratė priskirdamas jį romantinės istoriografijos mokyklai. Vis 
dėlto visi trys apgailestavo (arba apsimetė apgailestaują) dėl mas- 
to, kuriuo istorijos filosofija (ar Croces atveju „istorijos teorija“) 
atsiliko nuo tikro istorijos rašymo, kadangi nesugebėjo pateikti ko 
nors panašaus į bendrus istorinio proceso dėsnius ar istorinio me- 
todo bei analizės taisykles. Fueteris viltingai žvelgė ateitin, tikėda- 
masis, jog pasirodys kas nors, istorijos studijų sferoje nuveiksiąs 
tai, ką Darwinas nuveikė biologijos ir etnologijos sferose, tuo tar- 
pu Goochas pabrėžė darbą, kurį dar reikia atlikti apibendrinant 
visas istoriografinio darbo tendencijas tam, kad būtų sukonstruoti 
bendri moksliniai istorinės analizės principai. Croce, žinoma, su 
panieka apsimestiniam kuklumui leido suprasti, kad jo paties dar- 
bas pateikė būtent tokią konstrukciją. Bet iš trijulės tik Croce pri- 
pažino, kad jeigu istorijos filosofija nepajėgė būti naudinga kaip 
bendras istoriografijos mokslas ar teorija, istorinės sintezės prin- 
cipai, laukiami jo epochos minties, turi būti išvesti iš skirtingų is- 
toriografijos tradicijų, kurias sukūrė XIX amžiaus priešiškumas 
šiuolaikiniam mokslui, filosofijai ir menui. 

Žinoma, 1868 metais prūsų istorikas J.G. Droysenas (1808-1884) 
mėgino atlikti būtent tai. Savo veikale Historik: Vorlesungen iūber 
Enzyklopūdie und Methodologie der Geschichte Droysenas siekė api- 
būdinti pagrindines galimas istorinės interpretacijos formas ir kiek- 
vieną iš jų atitinkančias vaizdavimo formas. Knygos sumanymas 
buvo istorijos studijų bare nuveikti tai, ką Aristotelis savo Topika 
nuveikė dialektikos, savo Logika - įrodinėjimo, savo Retorika - iškal- 
bos ir savo Poetika - rašymo meno srityse. Iš to kilo jo antraštė — 
„Istorika“, ir paantraštė, geriausiai verstina kaip „Paskaitos apie 

istorijos anatomiją ir metodologiją“. Kaip ir Hegelis, Droysenas 
skyrė keturias istorinės interpretacijos rūšis: biografinę, pragma- 
tinę, sąlyginę ir jo vadinamąją „idėjų interpretaciją“. Šie keturi 
interpretacijos būdai atitinka tai, ką šiandien pavadintume psicho- 
loginiu, priežastiniu, teleologiniu ir etiniu istorijos metodais. Droy- 
seno darbas (ir 1868 metais išleista jo santrauka Grundriss der His- 
torik, prieš tai daugiau nei dešimt metų plitusi rankraščio pavidalu) 
nuostabiai numatė „istorizmo krizę“, į kurią istorinį mąstymą pa- 
nardino pati XIX amžiaus istoriografijos sėkmė; jame tarsi šaipo- 
masi iš istorijos pretenzijų į mokslo statusą, kurias paskutiniame 
dešimtmetyje prieš Pirmąjį pasaulinį karą reiškė tokie mąstytojai 
kaip Fueteris, Croce ir Goochas. 

Kaip Wilhelmas von Humboldtas ir Leopoldas von Ranke pir- 
mojoje XIX amžiaus pusėje, savo veiklą Droysenas pradėjo teigda- 
mas, jog istoriografiją reikia laikyti savarankišku tyrimų lauku ir 
disciplina, kuriai būdingi savi tikslai, metodai ir objektas, todėl ją 
reikia skirti nuo pozityvistinio mokslo, idealistinės filosofijos ir ro- 
mantinio meno. Bet jis rašė kitokioje intelektualinėje ir dvasinėje 
atmosferoje. Filosofija net Vokietijoje nebebuvo tapatinama vien 
tik su idealizmu. Pozityvizmo jau nebebuvo galima laikyti vien tik 
senamadiško entuziazmo racionalizmui ir mechanicistiniams aiški- 
nimo būdams, tinkamiems fiziocheminės materijos analizei, bet ne- 
tinkamiems biologiniams ir žmogiškiems procesams apibūdinti, 
likučiais. Darvinizmas pozityvistiniam judėjimui įkvėpė naują gy- 
vybę ir niekada dar tikro mokslo apie Žmogų ir visuomenę pers- 
pektyvos neatrodė šviesesnės nei septintajame XIX amžiaus de- 
šimtmetyje. Maža to, romantinis judėjimas literatūroje, bent jau 
penktojo dešimtmečio pabaigoje, užleido vietą realizmui romane, 
taigi grėsmė istoriko objektyvumui, iš pradžių, rodės, kelta ro- 
manisto ir poeto, dabar sušvelnėjo arba bent jau apsiribojo poetų 
simbolistų sfera. Todėl Droysenui atrodė prasminga reikalavimą 
sumokslinti istoriją — vienodai keliamą pozityvistų, marksistų ir 
socialinių darvinistų - laikyti pagrindine grėsme brangiai istorijos 
autonomijai. O dar prasmingiau jam atrodė manyti, kad, pripažįs- 
tant istorijos ir meno panašumą, galima surasti būdą, kuriuo sykiu 
būtų tvirtinamas ir istoriografijos objektyvumas, ir jos skirtingumas 

nuo jo laikų mokslo. Tad jis galėjo paaiškinti skirtingas to paties įvy- 
kių komplekso interpretacijas, sukurtas pusės amžiaus „objekty- 
vios istoriografijos“, ir kartu patvirtinti jų tikrą įnašą į Žmonijos 
pažinimą. Pagrindinė Droyseno mintis — istorikai neišvengiamai 
dalinai ir fragmentiškai aprašo praeitį, tai priklauso nuo būdo, ku- 
riuo jie susiję su istoriniu lauku, bet teisėto santykio su šiuo lauku 
būdai apsiriboja keturiais pagrindiniais tipais, nušviečiančiais skir- 
tingas istorinės egzistencijos sferas; tų sferų vaizdavimas neišven- 
giamai veda prie skirtingų (nors nebūtinai prieštaringų) to paties 
įvykių komplekso aprašymų. 

Svarstydamas apie mokslinius, filosofinius ir meninius istori- 
nio lauko aspektus Droysenas rėmėsi specifiniu aristotelišku sup- 
ratimu, kokį mokslą, filosofiją ir meną turėtų naudoti istoriografi- 
ja. Jo istoriografijos aptarimą sudarė trys pagrindinės dalys: tyrimo 
metodas (Methodik), sisteminė tyrimų metu atrastos medžiagos 
analizė (Systematik) ir vaizdavimo metodai (Topik) - atitinkančios 
mokslinę, filosofinę ir meninę istoriko veiklos plotmes. Interpreta- 
vimo problema kyla nuo pat pradžių, kai istorikui tenka pasirinkti 
dokumentų, paminklų ir literatūrinių kūrinių, kuriuos jis turi pa- 
teikti kaip įrodymus, vertinimo būdą. Jei jis ieško informacijos at- 
sižvelgdamas į žmones, veikiančius jį dominančiuose įvykiuose, 
jis bus linkęs į biografinę interpretaciją; jeigu jis ieško įvykių prie- 
žasčių, o įvykius laiko priežastinių ryšių tinklo padariniais, jis bus 
linkęs į pragmatinę interpretaciją. Jeigu aptardamas aplinkybes ar 
sąlygas, paskatinusias ar nulėmusias bendrą įvykių kursą, istori- 
kas analizuoja socialinius, kultūrinius ir gamtinius faktorius, vei- 
kiančtus įvykių aplinkoje, tai jo interpretacija - sąlygų interpreta- 
cija. O jei įvykius jis laiko didesnio, tebesitęsiančio moralinio ar 
idėjų kūrimo proceso dalimi, jis bus linkęs į etinę interpretaciją. 

Galutinius istoriko darbo su šia preliminariai suformuota me- 
džiaga rezultatus lemia keturi veiksniai: pačios medžiagos turi- 
nys, pavidalai, kuriais jis pasirodo, istorinės artikuliacijos prie- 
monės ir šios artikuliacijos tikslas ar užduotis. Čia taip pat svarbios 
asmeninės arba subjektyvios istoriko pažiūros, ir visuomet išlieka 
iškraipymo pavojus; tačiau kartu pats supratimo problemos atvi- 
rumas istorikui suteikia progą pasitelkti geriausius savo morali- 

nius, mokslinius ir filosofinius sugebėjimus. Rezultatas išryškėja 
tik trečioje istoriko darbo fazėje, kai jis turi pasirinkti vaizdavimo 
būdą, kuriuo savo skaitytojams suteiks galimybę iš naujo patirti ir 
pasakojimo iškeliamą pirminio įvykių vyksmo tikrovę, ir operaci- 
jas, istoriką priartinusias prie jos supratimo. 

Droysenas skyrė keturis vaizdavimo būdus: klausiamąjį, di- 
daktinį, diskusinį, įsiterpiančius tarp istoriko ir jo temos ir sie- 
kiančius nuvesti skaitytoją prie kokios nors bendros išvados ar 
paveikti taip, kaip reikia pačiam istorikui, ir rečitatyvinį (die erzūh- 
lende Darstellunę; šį būdą Droysenas akivaizdžiai tikėjo esant tin- 
kamiausią tikrajai istoriografijai). Rečitatyviniu vaizdavimu, nu- 
rodė jis, stengiamasi „tyrimų rezultatus išdėstyti kaip įvykių eigą, 
imituojant (Mimesis) jų tikrą raidą. Jis ima [tyrimo] rezultatus ir iš 
jų suformuoja istorinių faktų, ties kuriais buvo susitelkęs tyrimas, 
kilmės vaizdą“ (English ed., 91: 52). Bet nereikia manyti, kad ši 
mimezė yra fotografinė įvykių reprodukcija ar veiksmas, kuriuo 
įvykiams „leidžiama kalbėti už save“. Mat, primygtinai tvirtino 
Droysenas, „be juos kalbėti priverčiančio pasakotojo jie liktų ne- 
bylūs“. Toli gražu nesiekdamas būti objektyvus jis pridūrė, jog „ne 
objektyvumas sukuria istoriko šlovę. Jis teisus tuomet, kai siekia 
suprasti“ (Ibid.). 

„Supratimas“ gali būti keturių skirtingų formų, atitinkančių ke- 
turis interpretacijos būdus, trumpai aprašytus pirmame Droyseno 
knygos skyriuje. Šiame svarbiausiame skyriuje skirtumai, nubrėžti 
tarp biografinio, monografinio, katastrofinio ir pragmatinio būdų, 
nurodo skirtingų pozicijų, iš kurių žvelgiama į įvykius paties pa- 
sakojimo viduje, galimybę ir paaiškina tendencijas suteikti įvy- 
kiams skirtingus siužetus, sukurti skirtingus pasakojimus. 

Droysenas ypač neigė mintį, jog „vaizdavimo formos apibūdi- 
namos pagal analogiją su epine, lyrine ar dramine kūryba“, siūlytą 
Georgo Gottfriedo Gervinuso darbe Grundzige der Historik (1837) 
(Ibid.). Bet jo keturių rečitatyvinio išdėstymo formų aptarimas ga- 
na akivaizdžiai rodo, kad jos yra pagrindinės Vakarų literatūros 
tradicijos siužeto struktūros. Tad biografinį išdėstymo būdą, pa- 
brėžiantį asmenybę esant lemiamą istorijos jėgą, galima sutapatin- 
ti su herojinio romano pasakojimo forma. Monografinis būdas, iš 

principo teleologinis, pabrėžiantis sąlygas, leidusias atsiskleisti li- 
kimui ir pasireikšti dėsniui, atitinka tragediją. Katastrofinis būdas, 
nušviečiantis visų kovos dalyvių „teisumą“ ir vaizduojantis nau- 
jos visuomenės gimimą iš senos, atitinka komišką literatūros kūri- 
mo būdą. O pragmatinis būdas, pabrėžiantis dėsnio valdžią ir taip 
leidžiantis suprasti, jog įvykiams buvo lemta plėtotis taip, kaip jie 
iš tikrųjų plėtojosi, atitinka satyrinę formą. Šie išdėstymo būdai 
tad sudaro procesams atvaizduoti tinkamas literatūrines formas; 
tuos procesus numanomai valdo tam tikros jėgos - įvairių rūšių 
priežastiniai veiksniai, nustatyti interpretacinėje istoriko darbo 
fazėje: individualūs, moraliniai, visuomeniniai ir prigimtiniai. 

„Keturlypė Droyseno istoriografinių aiškinimo ir vaizdavimo 
būdų klasifikacijos schema primena kitas panašias schemas. Jau 
matėme, jog reflektyviosios istorijos rūšims (visuotinės, pragma- 
tinės, kritinės ir sąvokų) apibūdinti Hegelis pasitelkia keturgubą 
klasifikaciją. Prisimename, kaip Croce apibūdina pagrindines XIX 
amžiaus istorinės minties formas (romantinė, idealistinė, pozity- 
vistinė ir „naujoji“), Fueterio kategorijas (romantinė, liberalioji, rea- 
listinė ir mokslinė). Panašią klasifikacinę schemą sukūrė ir Wilhel- 
mas Dilthey'us pirmajame XX amžiaus dešimtmetyje. Savo veikale 
Der Aufbau der geschichtlichen Welt in den Geisteswissenchaften Dilt- 
hey'us nurodė tris pagrindinius asmenis, formavusius XIX amžiaus 
pradžios istoriografinę tradiciją - Rankę, Carlyle'į ir Tocgueville'į, 
ir leido suprasti, kad jo paties Einleitung in die Geisteswissenchaften 
(1883) „istorijos filosofijos“ tradicijoje pradeda rimtas pastangas 
pateikti „Kritik der historischen Vernunft“, istorikams nepaprastai 
reikalingą nuo tada, kai jų sritis įsitvirtino kaip savarankiška dis- 
ciplina (117-118). Ir pagaliau galima priminti, kad „Istorijos nau- 
doje ir piktnaudžiavime“ Nietzsche istorinės sąmonės formas taip 
pat suskirstė į keturias grupes: antikvarinę, monumentaliąją, kriti- 
nę ir jo paties „antistorinę“ visų trijų viziją. 

Pasikartojantis istorinio mąstymo klasifikavimas keturgubomis 
schemomis pats savaime nėra nepaprastas, kadangi XIX amžiaus 
kultūros istorija gali būti padalyta į keturis pagrindinius judėji- 
mus -romantizmą, idealizmą, natūralizmą ir simbolizmą, tad skir- 
tingas istorijos sampratas galima laikyti ne kuo kitu, kaip skirtin- 

gomis šių judėjimų išreiškiamų pasaulėžiūrų abstrakcijomis, per- 
keltomis į istorinio pažinimo sferą ir taip išplėstomis į istorinį lauką, 
siekiant sukurti keturias besigrumiančias istoriografijos sampra- 
tas, kurias amžiaus tyrinėtojai bandė apibūdinti pagal įvairias kla- 
sifikacijos schemas. Kiekvienas judėjimas turėjo savą supratimą, 
koks turėtų būti „mokslas“, „filosofija“ ir „menas“; ir nenuostabu, 
kad istorijos teoretikai, kurdami savą istorijos ir šių sričių santy- 
kių problemos sampratą, rėmėsi savo polinkiu šias sritis suvokti 
vienaip ar kitaip, pagal skirtingus kultūrinius judėjimus, kuriems 
jie priklausė. Todėl reikia apeiti šias išankstines nuostatas ir ieško- 
ti dar kitokio apibūdinimo būdo, nustatančio jų bendras prielaidas 
taip, kad parodytų jas esant tos pačios vertybių ir nusistatymų is- 
torijos atžvilgiu šeimos nares, o sykiu nušviestų jų akcentų ir su- 
bordinacijos skirtumus, jas paverčiančius skirtingomis tos pačios 
jų atstovaujamos tradicijos fazėmis ar variacijomis. 

Čia aš grįžtu prie savo pradinės formuluotės, kad pagrindinė 
istorinė minties užduotis yra sukonstruoti verbalinį istorinio pro- 
ceso ar kokios nors jo dalies modelį, kurį kaip kalbinį darinį gali- 
ma suskaidyti į leksikos, gramatikos, sintaksės ir semantikos lyg- 
menis. Taip tęsdamas toliau galiu tvirtinti, jog skirtingi istorikai 
pabrėžia skirtingus to paties istorinio lauko, tos pačios įvykių sekos 
ar komplekso aspektus, nes iš tiesų šiame lauke jie mato skirtingus 
objektus, laikinai juos sugrupuoja į skirtingas istorinės egzistenci- 
jos klases ar rūšis, jų santykius suvokia skirtingomis kategorijo- 
mis ir skirtingais būdais atskleidžia šių santykių pasikeitimus, kad 
jų rašomų pasakojimų apie tuos įvykius struktūra perteiktų skir- 
tingas jų prasmes. Šitaip suvokiamos istorijos yra pastangos var- 
toti kalbą (paprastą arba techninę, dažniausiai pirmąją) taip, kad 
būtų sukurti skirtingi diskursų universumai, kuriuose galimi tei- 
giniai apie bendrą istorijos ar įvairių visos istorijos procesų seg- 
mentų prasmę. 

Skirtingi kalbinės integracijos lygmenys - nuo paprastos įvar- 
dijimo operacijos per tiek sinchroninę, tiek diachroninę klasifika- 
vimo schemas, įgalinančias nustatyti istorinių reiškinių klases ir 
jų kaip proceso dalių tarpusavio santykius, iki jų „reikšmės“ isto- 
rinio proceso visumos supratimui — patys gali sukurti skirtingas 

istoriko užduoties sampratas, priklausomas nuo to, kiek svarbia 
konkretus istorikas laiko kurią nors iš skirtingų operacijų, reika- 
lingų sukurti išsamią „istorinio diskurso kalbą“. Istorikai, susitel- 
kią ties leksiniu lygmeniu, atstovautų vienam kraštutinumui ir iš 
esmės kurtų kronikas - nors ir kur kas „išsamesnes“ nei jų vidur- 
amžių kolegų, o istorikai, pernelyg greitai peršoką prie galutinės 
viso istorinio lauko prasmės nustatymo (semantikos), kurtų „isto- 
rijos filosofijas“. 

Leksines operacijas laikydamas vienu iš istoriografinės veiklos 
polių, o semantinės operacijas - kitu, pamatau, jog tai, ką XIX am- 
žiaus akademiniai istorikai vadino „tikrąja“ istoriografija, turėtų 
būti kur nors tarp šių dviejų kraštutinumų, gramatiniame lygmeny- 
je, kuriame vyrauja bendri klasifikaciniai veiksmai ir siekiama pa- 
vaizduoti sinchronine istorinio lauko struktūrą, arba sintaksiniame 
lygmenyje, kur pagrindinis analizės objektas yra lauko, supranta- 
mo kaip procesas, dinamika ir kuris apima istorinės būties dia- 
chroninės plotmės vaizdavimą. Žinoma, kiekvienas istorinis dar- 
bas, vien dėl to, kad juo siekiama sukonstruoti tinkamą diskurso 
universumą, įgalinantį prasmingai kalbėti apie istorinį procesą 
apskritai, apima visus keturis lygmenis. O skirtingos istoriografi- 
jos rūšys kuriamos veikiau pabrėžiant vieną ar kitą kalbinės struk- 
tūros lygmenį, o ne pašalinant kurį nors reikšmės lygmenį. 

Jeigu istoriografinis diskursas pernelyg griežtai apsiriboja pa- 
prasčiausiu istoriniame lauke esančių objektų įvardijimu ir jų iš- 
dėstymu laiko seka pagal jų pasirodymo tame lauke tvarką, istori- 
nis darbas išsigimsta į kroniką. Jeigu jis nutrina faktines detales 
tam, kad išgrynintų santykius, numanomai egzistuojančius tarp 
visų klasių istorinių objektų, jis pasiekia tai, ką Danto vadino „kon- 
ceptualiu pasakojimu“ arba „istorijos filosofija“. Tai reiškia, jog 
„tikras“ istorinis to, kas įvyko, aprašymas turėtų apimti tiek sin- 
chroninės duomenų klasifikacijos, tiek diachroninio jų vaizdavi- 
mo lygmenis. Tai paaiškintų istoriografų, priklausiusių pagrindi- 
nei XIX amžiaus profesionalios konvencijos linijai, polinkį tinkamu 
„Istorijos“ rašymo būdu laikyti formalistinį istorinio lauko objektų api- 
būdinimą ir pasakojamąjį jos procesų vaizdavimą. Ir tai leistų rasti būdą 
jų pačių „istoriografijos“ apibūdinimus nusakyti kaip diskursą, 

pakliūvantį tarp plikos kronikos tuštybės ir negarbingos „istorijos 
filosofijos“. 

Taip suvokiamas „istorinis aprašymas“ būtų bet koks praeities 
aprašymas, teisingai įvardijantis istoriniame lauke esančius objek- 
tus, sugrupuojantis juos į specifinio „istorinio“ pobūdžio rūšis ir 
klases ir toliau susiejantis pagal bendras priežastingumo sampra- 
tas, įgalinančias paaiškinti jų santykių pasikeitimus. Šie veiksmai 
leistų nuspėti bendrą istorinės prasmės sampratą, istorinio lauko 
bei jo procesų prigimties sąvoką arba idėją; trumpai tariant, joje 
numatytų „istorijos filosofiją“. Bet ši „istorijos filosofija“ konk- 
rečiame „istoriografiniame“ praeities aprašyme egzistuotų tik kaip 
nustumta, sublimuota ar užslėpta. Ji pasirodytų tik kaip to, „kas 
įvyko“ istoriniame lauke, aiškinimas, kuris siužeto struktūroje nau- 
dojamas norint pasakojime iš tiesų papasakotą istoriją paversti tam 
tikro tipo istorija. Tokia nustumta „istorijos filosofija“, nuspėjama 
kiekviename pusėtinai išsamiame praeities ar dabarties aprašyme, 
būtų „ideologinis“ elementas, atpažįstamas bet kokios dabarties 
ar praeities „interpretacijos“ kritikų arba bet kokio į bet kurio lai- 
kotarpio politinę areną įsitraukusiai grupei ypač rūpimo įvykių 
komplekso kritikų. Bet kadangi neįmanoma galutinai įvertinti nei 
skirtingų aiškinimo būdų, kuriuos gali pasirinkti istorikas (orga- 
nicizmo, kontekstualizmo, mechanicizmo ir formizmo), nei skir- 
tingų siužeto suteikimo būdų, kuriuos jis gali naudoti konstruo- 
damas savo pasakojimą (herojinio romano, komedijos, tragedijos, 
satyros), istoriografijos laukas pasirodo esąs turiningas ir kūrybin- 
gas būtent tiek, kiek jis sukuria galimybių skirtingai aprašyti tą 
patį įvykių kompleksą ir skirtingais būdais perteikti daugybę jo 
prasmių. Sykiu numatytas istoriografijos vientisumas turi kilti iš 
jos priešinimosi bet kokioms paskatoms pereiti į atviro istorinio 
lauko konceptualizavimo lygmenį - į tai linko istorijos filosofas — 
arba kaip kronikininkui nupulti į chaoso nuojautas. 

Taigi istorijos filosofija istoriografijai grėsmę kelia tiek, kiek isto- 
rijos filosofas yra skatinamas atskleisti aiškinimo ir pasakojimo 
strategijas, tik numanomas profesionalaus istoriografo darbe. Bet 
istorijos filosofas kelia ir didesnę grėsme, nes istorijos filosofija daž- 
niausiai būna troškimo pakeisti profesionaliai sankcionuotas strategijas, 

kuriomis istorijai suteikiama prasmė, padarinys. Tūžmingas XIX am- 
žiaus profesionalių istorikų priešinimasis istorijos filosofijai ir to 
meto istorijos filosofų panieka profesionaliems istoriografams di- 
džia dalimi susijusi su primygtiniu istorijos filosofų tvirtinimu, jog 
profesionali istoriografija yra tokia pat kupina vertybinių spren- 
dimų ir tiek pat konceptualiai sąlygota, kaip ir pati „istorijos filo- 
sofija“. Labiausiai užkietėję akademinės ir profesionaliosios isto- 
riografijos kritikai įžvelgė, kad istorijos „disciplinizacija“ iš esmės, 
viena vertus, reiškė tam tikrų aiškinimo sampratų atmetimą, antra 
vertus, tam tikrų siužeto suteikimo būdų naudojimą. Išsamiau pa- 
analizuoti Nietzsches profesionalių istorikų kaltinimai „banalumu“ 
iš tikrųjų pasirodo esą jų miesčioniškos meno sampratos kritika, o 
Marxo tų pačių istorikų kaltinimai „vergavimu“ — jų buržuazinės 
mokslo sampratos kritika. 

Dėl šių kaltinimų Marxo ir Nietzsches laimėjimai tampa „radi- 
kaliais“ akademinės istorinės minties kaltinimo aktais. Mat kiti is- 
torijos filosofai - pavyzdžiui, Comte'as ir Buckle'is - siekė vaizda- 
vimo sampratas ir metodus į istoriją perkelti iš mokslo ir meno 
sričių ir mechaniškai juos pritaikyti tiems patiems duomenims, 
kuriuos savo „pasakojimuose“ išdėstė profesionalai, o Marxas ir 
Nietzsche užsipuolė pačias meno ir mokslo sampratas, suforma- 
vusias visą aukštąją XIX amžiaus kultūrą ir pagrindusias jos iš- 
ankstinę užduotį susieti mokslą su menu. Tai leidžia manyti, jog 
profesionalizuotos istorijos studijos sykiu tapo ir taisyklių varžoma 
veikla, kaip kad pati kalba ima vadovautis taisyklėmis, kai leksi- 
kografai ir gramatikai apmąsto gyvos šnekos vartosenas tam, kad 
atskleistų jos taisykles ir tuomet apibrėžtų teisingą vartoseną esant 
tokią, kai šneka paiso 'ų4 taisyklių. Šitaip tarsi ortodoksiją puo- 
selėjant teisingos vartosenos sampratą tampa įmanomos kelios 
skirtingos stilistinės strategijos, kiekviena atitinkanti pateiktas tai- 
sykles. | 

Skirtingiems XIX amžiaus istorinės minties stilistiniams proto- 
kolams, kuriems buvo suteiktas ortodoksijos statusas, atstovavo 
Michelet, Ranke, Tocgueville'is ir Burckhardtas. Kiekvienas pui- 
kavosi savu „realizmu“ ir savu tinkamiausio būdo istoriniam vyks- 
mui apibūdinti atradimu, to apibūdinimo galimybes nustatė jo 

meto istoriografiškai „raštingos“ visuomenės garbinama „taisyk- 
lingos“ vartosenos samprata. 

Tačiau pati to paties istorinių įvykių komplekso interpretacijų 
įvairovė, leidžiama šios istoriografijos kaip natūralios kalbos dis- 
kursyvinio universumo sampratos, filosofijai jautriausiems stebėto- 
jams negalėjo nepakišti minties, jog „Žaidimo taisykles“ galima su- 
konstruoti kitaip, kad įmanoma įsivaizduoti kitokių istorinį lauką 
apibūdinančių diskursyvinių universumų. Marxas ir Nietzsche šią 
istorinio pažinimo prigimties konceptualizaciją privedė prie jos lo- 
ginių išvadų. Abu siekė pakeisti kalbinės istoriografinio žaidimo 
taisykles: Marxas - remdamasis mokslinio istorinės minties kom- 
ponento kritika, Nietzsche - kritikuodamas meninį komponentą. 
Taigi, kalbant Hegelio terminais, Marxas ir Nietzsche, kiekvienas 
savaip, bandė įvykdyti (Hegelio) priesaką įvairių reflektyviosios 
istorijos rūšių įžvalgas paversti tikros filosofinės istorijos baze, is- 
torijos, ne tik žinančios apie istorijos procesą, bet taip pat žinančios, 
ir kaip ji tai Žino, ir sugebančios apginti savo žinojimo būdą filoso- 
fiškai pagrįsta kalba. 

Pagrindinės istorijos filosofijos formos, atsiradusios tarp Hege- 
lio ir Croces, buvo pastangos išvengti (ar peržengti) ironišką isto- 
riografijos, suvokiamos kaip aiškinimo aprašant pratybos, poteks- 
tę. Abu giliausi šio laikotarpio istorijos filosofijos atstovai - Karlas 
Marxas ir Friedrichas Nietzsche - savo istorinio pažinimo apmąs- 
tymus pradėjo visiškai suvokdami ironišką oficialios profesiona- 
liosios istorinės minties ortodoksijos (atstovaujamos Rankes ir jo 
pasekėjų) ir priimtinų nukrypimų nuo ortodoksinių normų (at- 
stovaujamų Michelet, Tocgueville'io ir Burckhardto) potekstę. Ži- 
noma, nei Marxui, nei Nietzschei grįžti prie romantinės istorio- 
grafijos atrodė įmanoma ne labiau nei Rankei, Tocgueville'iui ir 
Burckhardtui. Kaip ir jų kolegos istoriografai, Marxas ir Nietzsche 
manė, kad jų „realizmą“ sudaro pastangos pakilti tiek virš roman- 
tinio istorijos metodo subjektyvizmo, tiek virš naivaus vėlyvosios 
Apšvietos, jo racionalistinio pirmtako, mechanicizmo. Ši „realiz- 
mo“ samprata juos vedė Hegelio nužymėtu keliu. 

Bet, kaip ir Hegelis, istorinį pažinimą jie laikė sąmonės, o ne 
vien tik „metodologijos“ problema. Maža to, kaip ir jis, tiek Marxas, 

tiek Nietzsche primygtinai teigė, kad istorinį pažinimą būtina at- 
sukti į dabartinius socialinio ir kultūrinio gyvenimo poreikius. Nė 
vienas iš jų netroško „kontempliatyvaus“ praeities pažinimo. Abu 
suvokė, kokį silpninantį, jei ne tragišką, poveikį paskatintų grynai 
kontempliatyvi istoriografija. Jie abu aiškiai suprato tai, ką tik mig- 
lotai nutuokė Michelet, Ranke, Tocgueville'is ir Burckhardtas: 
būdas, kuriuo galvojama apie praeitį, reikšmingai veikia būdą, ku- 
riuo galvojama apie savo paties dabartį ir ateitį. Tad istorinės są- 
monės problemai jie suteikė pagrindinę vietą savo filosofijoje. Joks 
kitas XIX amžiaus mąstytojas, išskyrus tik patį Hegelį, nebuvo la- 
biau apsėstas istorijos problemos, ar, tiksliau, istorijos užduoties 
„problemos“. Abiejų filosofinius nuopelnus didžia dalimi galima 
suprasti kalbant apie jų pagrindų, įgalinančių išsklaidyti istorijos 
užduoties „problemą“, ieškojimą. 

Tai, ką jie iš tiesų pasiekė, buvo neką daugiau nei teorinis alter- 
natyvių istorinės refleksijos būdų, išplėtotų Michelet, Rankes, 
Tocgueville'io ir Burckhardto - tos pačios kalbinės praktikos tra- 
dicijos narių - pagrindimas. Marxas, analizuodamas istoriją ir kri- 
tikuodamas akademinius istorikus bei diletantus, kuriuos jis nie- 
kino kaip „ideologus“, kalbėjo metonimijos šnekta. Bet galutinis 
jo tikslas buvo parodyti, kaip istorijos dalys ir konfliktai gali būti 
sudėlioti tokiu būdu, kad kitą žmonijos raidos fazę galima būtų 
realistiškai suvokti kaip sinekdochinių vienybių sritį. Trumpai ta- 
riant, Marxo tikslas buvo ironiją išversti į tragediją, o galiausiai — 
tragediją į komediją. | 

Nietzsche, priešingai, tiek į tragediją, tiek į komediją žvelgė „iro- 
niškai“, manydamas, kad šios abi vizijos veikiau yra pačios žmo- 
gaus sąmonės konstrukcijos nei „realistinio“ tikrovės suvokimo 
atšvaitai. Sykiu jis tvirtino, jog, visi tariami istorijos dėsniai ir žmo- 
giško pažinimo pajungimas kokiai nors už juos ankstesnei verty- 
bių sistemai yra fikcinio pobūdžio. Demaskuodamas mitinę tiek 
tragedijos ir komedijos, tiek visų mokslo formų prigimtį, Nietzs- 
che siekė sugrąžinti sąmonę į jos pačios ištakas - žmogaus valią. 
Jis siekė pagydyti šią sąmonę nuo bet kokių abejonių savo su- 
gebėjimais, tiek tam, kad ji gyvybingai suvoktų tikrovę, tiek tam, 
kad veiktų joje, vadovaudamasi geriausiais savo pačios sumeti- 

"mais. Tad nors Nietzsche savo istorinio proceso aptarimą pradėjo 
ji apibūdindamas kaip esmiškai ironišką būvį, kitaip sakant, kaip 
visiškai chaotišką ir nevaldomą jokių kitų jėgų, išskyrus valią siekti 
galios, labiausiai jam rūpėjo Žmogaus istorijai suteikti romantinės 
dramos, savęs peržengimo ir individualaus išgelbėjimo dramos 
siužetą, nors išgelbėta būtų ne iš geležinių gamtos dėsnių, ne į 
siaubą keliančią transcendentinę dievybę, bet nu0 paties žmogaus, 
žmogaus, koks jis buvo istorijoje, į žmogų, koks jis galėtų būti susi- 
taikęs su savimi. Taigi, kaip ir Marxas, išsivadavimą iš istorijos 
Nietzsche įsivaizdavo kaip išsivadavimą iš visuomenės. Bet jo pa- 
teikiama šio išsivadavimo forma - ne atgaivintos Žmonių bend- 
ruomenės forma; ji greičiau grynai individuali, pasiekiama antžmo- 
giui, bet neprieinama miniai, kurią Nietzsche dar kartą pavedė ir 
gamtai, i7 istorijai. 

Marxas ir Nietzsche klausė, kaip įmanoma suvokti sveiko isto- 
rinio gyvenimo gimimą iš kančios ir konfliktų būsenos. Abu buvo 
didžiausi optimistai — nė vienas iš jų kolegų istoriografų toks ne- 
buvo. Rankes optimizmas nebuvo apgintas teorija, įgalinančia pa- 
aiškinti galimą individualios ydos virtimą visuotine nauda. Miche- 
let išvis negynė savo optimizmo, prasčiausiai reiškusio nuotaiką, 
poreikius, kuriuos jis giliai jautė ir kurie diktavo viską, ką jis sten- 
gėsi istoriškai pagrįsti. Tocgueville'is ir Burckhardtas neturėjo jo- 
kių priežasčių optimizmui. Marxas ir Nietzsche kritikavo tiek ro- 
mantikų, tiek apsišaukėlių realistų akademikų optimizmą, kaip ir 
jų kolegų diletantų pesimizmą. Jie abu istorinę mintį siekė grąžinti 
svarstyti kategorijas, kurios vienintelės galėtų pretenduoti tiek į 
mokslo (Marxo atveju), tiek į meno (Nietzsches atveju) statusą. 
Marxo maišto prieš Hegelį (kuris visų pirma buvo veikiau revizija 
nei revoliucija) ir Nietzsches maišto prieš Schopenhauerį (kuris taip 
pat iš esmės buvo labiau persvarstymas nei atmetimas) tikslai pa- 
našūs. Abu siekė sintetinio mąstymo apie istorinį lauką bei jo pro- 
cesus, t.y. bandė sukonstruoti istorinės analizės gramatiką ir sin- 
taksę, kuri ir aiškiai moksliškai formuluotų istorijos „prasmę“, ir 
aiškiai meniškai ją pavaizduotų. | 

Marxo filosofijoje istorijos problema buvo susijusi su aiškinimo 
būdo, naudojamo jos struktūroms ir procesams apibūdinti, problema. 

Tai sutapo su jo istorijos kaip mokslo samprata. Nietzsches filoso- 
fijoje, priešingai, problema buvo susijusi su siužeto suteikimo būdu, 
pasirenkamu siekiant kūrybingai paaiškinti reiškinių lauką, rodos, 
nevaldomą jokių dėsnių. Abu pripažino, jog istorijos mąstytojas, 
pasirinkdamas iš prieinamų aiškinimo ir siužeto suteikimo būdų, 
turi vadovautis kokiu nors anapus istorijos ribų esančiu principu 
ar taisykle. Nė vienas iš jų nemanė, kad egzistuoja kokie nors ne- 
vertybiniai pamatai, galintys objektyviai pagrįsti skirtingų aiški- 
nimo ir siužeto suteikimo strategijų pasirinkimą. Todėl buvo iškel- 
tas klausimas, ką reiškia „objektyvumas“. 

Taigi Marxo ir Nietzsches įnašas į vėlyvojo XIX amžiaus „isto- 
rizmo krizę“ — jie istorizavo paties objektyvumo sampratą. Anot 
jų, istorinė mintis nekilo iš objektyvumo kriterijų, kuriuos galima 
paprasčiausiai „taikyti“ istorinio lauko duomenims. Jie kvestiona- 
vo paties objektyvumo prigimtį. 


VIII SKYRIUS 


Marxas: filosofinė istorijos gynyba 
metonimijos būdu 


S Įvadas 


Istorinį lauką Marxas suvokė metonimiškai. Jo įsivaizdavimo ka- 
tegorijos - schizmos, padalijimo, susvetimėjimo kategorijos. Todėl 
istorijos procesas jam atrodė esąs „nuodėmės ir kančios panora- 
ma“; Tocgueville'is ir Burckhardtas, baigę savo istorijos analizę, tvir- 
tino, jog tai - tikroji jos prasmė. Marxo darbo pradžia - jų darbo 
pabaiga. Jų ironija buvo jo išeities taškas. Jo tikslas buvo nustatyti, 
kiek realistiškai galima tikėtis galutinės istoriniame lauke esančių 
objektų ir jėgų integracijos. Integravimosi tendencijas, kurias Mi- 
chelet ir Ranke skelbėsi atradę istorijos procese, Marxas laikė iliu- 
zinėmis, netikromis ar tik dalinėmis integracijomis, kurių naudą 
dalijosi tik vienas visos Žmonijos fragmentas. Jis siekė nustatyti, ar 
šią žmonijos fragmentizaciją reikėtų laikyti neišvengiamu žmogiškų 
padarų būviu. 

Komiška Hegelio istorijos vizija iš esmės rėmėsi jo tikėjimu gy- 
venimą esant pranašesnį už mirtį; „gyvenimas“ Hegeliui garanta- 
vo vis tinkamesnės visuomeninio gyvenimo formos galimybę isto- 
rinėje ateityje. Šią komišką sampratą Marxas pastūmėjo dar toliau; 
jis įsivaizdavo ne ką kitą, o „visuomenės“, kurioje prieštaravimą 
tarp sąmonės ir būties reikėjo priimti kaip visų laikų visų žmonių 
lemtį, suirimą. Tad nebūtų neteisinga galutinę istorijos viziją, įkvė- 
pusią Marxo istorinę ir socialinę teorijas, apibūdinti kaip romanti- 
nę. Bet jo sumanymas nenumatė žmonijos išgelbėjimo išvaduojant 

ją nuo paties laiko. Jo teorijoje išgelbėjimas veikiau buvo Žmogaus 
susitaikymas su gamta, apnuoginta, be jos fantastiškų ir gąsdi- 
nančių jėgų, palenkta technikos valdžiai; nukreipta kurti tikrą žmo- 
nių bendruomene ir individus, laisvus todėl, kad dėl savo savas- 
ties jie dabar turi kovoti ne vienas su kitu, bet tik su savimi. Šitaip 
suvokta Marxo istorijos sąvoka yra tobula sinekdocha: dalys įsilie- 
ja į visumą, kokybiškai pranašesnę už bet kurią iš ją sudarančių 
esinių. 

Marxo filosofijoje problema, kurią iškėlė Vico, kuri jaudino Rous- 
seau, kurią apibrėžė Burke'as, o kaip pagrindinę filosofinę problemą 
suformulavo Hegelis — t.y. „visuomenės problema“, arba „visuo- 
meninės egzistencijos prigimties problemiškumas“ — buvo iškelta į 
istorinių tyrimų centrą. Marxas visuomenės nebelaikė nei vienin- 
teliu barjeru, ginančiu apsuptą ŽmMoniją nuo chaotiškos gamtos 
(kaip Burke'as), nei barjeru, kliudančiu individams pasiekti „savo 
tikrą prigimtį“ (kaip Rousseau ir romantikai). Marxo, kaip ir He- 
gelio, nuomone, visuomenei būdingi abu šie bruožai, t.y. ji yra ir 
žmogaus išsivadavimo iš gamtos priemonė, ir žmonių tarpusavio 
susvetimėjimo priežastis. Visuomenė tuo pačiu metu ir vienija ir 
skaido, ir išvaduoja ir engia. Istorinio tyrimo tikslas, Marxo nuo- 
mone, visų pirma buvo parodyti, kaip visuomenė Žmogaus gyve- 
nime funkcionuoja dvilypiu būdu, o tuomet pademonstruoti, kaip 
šio būvio atskleidžiamas paradoksas turi būti išspręstas laike. 


S Marxo doktrinos problema 


Šiandien įprasta studijuoti Marxą siekiant nustatyti: 1) tęstinumą 
arba pertrūkį tarp jo ankstyvųjų darbų, visų pirma atstovaujamų 
Ekonomikos arba filosofinių rankraščių (1844) ir tokių traktatų kaip 
Vokiečių ideologija (1845), ir brandžiųjų darbų, atstovaujamų Komu- 
nistų partijos manifesto, Apie politinės ekonomijos kritiką, Luji Bona- 
parto briumero aštuonioliktosios ir Kapitalo; 2) mastą, kuriuo Marxo 
mintį socialiniu aspektu galima apibūdinti kaip „humanistinę“ ar- 
ba, priešingai, „totalitarinę“; ir 3) laipsnį, kuriuo įvairiai interpre- 
tuojamų Marxo teorijų visuma yra pozityvus įnašas į socialinius 

mokslus. Daugybė šiuolaikinių kritikų sukūrė ištisą tokių kaip šios 
problemų apmąstymų industriją ir mes jiems turime būti dėkingi 
už tai, jog išryškino Marxo santykius su pagrindinėmis minties pa- 
saulio, kuriame ir prieš kurį susiformavo jo brandžioji sistema, 
figūromis. 

Tokiems kritikams labiausiai rūpimi klausimai - ar filosofinis 
Marxo darbas nuoseklus, ar jo mintis tinka šiuolaikinėms socia- 
linėms problemoms analizuoti, ar pagrįsta jo būsimos istorijos rai- 
dos vizija. Šiuolaikiniams ideologams marksistams, taip pat ir jų 
oponentams, būtina nustatyti, ar marksizmas yra, ar nėra moks- 
linė socialinės analizės sistema, į kurią jis pretenduoja, ar galima 
marksistinę visuomenės krizės analizę taikyti šiuolaikinėms kri- 
zėms ir ar marksistinė ekonominė teorija yra geriausias įmanomas 
būdas moderniojo industrinio kapitalizmo aušroje susiformavu- 
sioms mainų sistemoms paaiškinti. 

Mano pasirinktas Marxo teorijos nagrinėjimo būdas daugelį šių 
problemų nustums į diskusijos periferiją. Mano tikslas - apibūdinti 
vyraujantį Marxo mąstymo apie visos istorijos struktūras ir proce- 
sus stilių. Marxas man visų pirma įdomus kaip tam tikro istorinės 
sąmonės tipo atstovas, nelaikytinas nei daugiau, nei mažiau „teisin- 
gu“ nei geriausi kitų tipų atstovai, su kuriais jis varžėsi dėl hege- 
monijos XIX amžiaus Europos žmogaus sąmonėje. Mano požiūriu, 
„Istorija“ — dokumentų, liudijančių apie įvykusius įvykius, visu- 
ma - gali būti išdėstyta keliais skirtingais ir vienodai įtikinamais 
pasakojamaisiais „to, kas įvyko praeityje“, aprašymais, iš kurių 
skaitytojas arba pats istorikas gali išvesti skirtingas išvadas apie 
tai, „ką reikia daryti“ dabar. Su marksistine filosofija galima pada- 
ryti nei daugiau, nei mažiau nei su kitomis istorijos filosofijomis, 
pavyzdžiui, Hegelio, Nietzsches ar Croces, nors tikintys viena fi- 
losofine tiesa gali būti linkę elgtis skirtingai. 

Tai reiškia, kad galima arba priimti Marxo istorijos filosofiją 
kaip pateikiančią perspektyvą, iš kurios norima pamatyti savo vietą 
istorinio tapsmo srovėje, arba galima ją atmesti lygiai tokiais pat 
voliuntaristiniais sumetimais. Praeitį mes apskritai suvokiame kaip 
istorijos visumos spektaklį, remdamiesi juntamais poreikiais ir sie- 
kiais, grynai asmeniniais, susijusiais su tuo, kaip mes vertiname 

savo pačių padėtį egzistuojančioje santvarkoje, su mūsų ateities 
viltimis ir baimėmis ir su Žmonijos, kuriai mes norėtume atstovauti, 
įvaizdžiu. Kintant šiems jaučiamiems poreikiams ir siekiams, mes 
atitinkamai pakeičiame savo bendrą istorijos sampratą. Istorijos ir 
gamtos atvejai skirtingi. Mes negalime pasirinkti žinių, mums rei- 
kalingų fiziniam pasauliui pakeisti ar jį valdyti, principų. Jei mes 
nepasitelkiame mokslinių analizės bei aiškinimo principų gamtos 
procesams suprasti, mūsų pastangos valdyti gamtą baigiasi ne- 
sėkme. 

Istorijos atvejis kitoks. Istorinius reiškinius galima suprasti įvai- 
riais būdais, nes mūsų kuriamas socialinis pasaulis, suteikiantis 
mums vieną iš galimybių patiems patirti istoriją, gali būti sutvar- 
kytas įvairiais ir vienodai įtikinamais būdais. Kaip nurodė Lucienas 
Goldmannas, kiekviena modernioji klasė ir kiekvienas individas 
suinteresuotas skatinti objektyvių fizinių mokslų plėtrą, nes visos 
šiuolaikinės visuomenės klasės suinteresuotos išplėsti žmogaus 
valdžią „gamtai“, besidriekiančiai prieš jį kaip ištekliai, iš kurių 
bus sukurta „visuomenė“. Bet kaip socialinėms būtybėms, mums 
gresia skirtingi pavojai skirtingose visuomenės rūšyse, kurias mes 
galime įsivaizduoti esant potencialiai įgyvendinamas mokslinės 
gamtos eksploatacijos dėka. Tai reiškia, kad socialinių mokslų rū- 
šiai, kurią mes būsime linkę paremti, bus būdingi tam tikri esmi- 
niai įsivaizduojamų šio mokslo galimybių skatinti arba gniuždyti 
tam tikros visuomenės rūšies augimą apribojimai. 

Tad turi egzistuoti alternatyvių ir netgi radikaliai nesuderinamų 
būdų suvokti tinkamo socialinio mokslo formas. Tarp šių būdų 
mes pripažįstame specifinį radikalios socialinės analizės sampra- 
tos, kurios puikus atstovas XIX amžiuje neabejotinai buvo Mar- 
xas, teisėtumą, bet šalia jos mes turime aptarti anarchistinį, libe- 
ralųjį ir konservatyvųjį būdus. Kiekviena iš šių socialinės analizės 
sąvokų yra lydima arba sukuria specifinę istorinio proceso ir jo 
reikšmingiausių struktūrų sampratą, konkrečiam individui patrauk- 
lią epistemologiniais, estetiniais ar etiniais sumetimais. Bent jau 
mano požiūriu, bergždžia bandyti vertinti besigrumiančias istori- 
nio proceso prigimties sampratas kokiais nors kognityviniais pa- 
grindais, kurie būtų skelbiami iš esmės esą vertybiškai neutralūs, 

kaip kad bando daryti visuomenės teoretikai — ir marksistai, ir ne- 
marksistai. Geriausi motyvai būti marksistu yra moraliniai, kaip 
kad moraliniai yra ir geriausi motyvai būti liberalu, konservato- 
riumi ar anarchistu. Marksistinio istorijos vaizdo neįmanoma nei 
patvirtinti, nei nepatvirtinti pasitelkus „istorinius įrodymus“, nes 
marksistinio ir nemarksistinio istorijos vaizdo šalininkai ginčijasi 
dėl to, ką būtent galima laikyti įrodymu ir ko negalima, kaip duo- 
menys paverčiami įrodymais ir kaip šitaip sukurti įrodymai vei- 
kia dabarties socialinės tikrovės supratimą. 

Rašydamas istoriją Marxas nesiekė nei socialiai tarpininkauti 
(kaip kad Tocgueville'is), nei socialiai prisitaikyti (kaip kad Ran- 
ke). Jis buvo socialinės naujovės pranašas, ir istorinę sąmonę jis 
laikė instrumentu Žmonijai išvaduoti taip, kaip to nemėgino dary- 
ti joks kitas panašaus rango XIX amžiaus mąstytojas. Savo „Tezėse 
apie Feuerbachą“ rašydamas, jog, „filosofai tik įvairiai aiškindavo 
pasaulį, bet reikia jį pakeisti“ (69), jis iš tiesų teigia ne kad žmonės 
neturėtų stengtis suprasti pasaulio, bet kad vienintelis jų suprati- 
mo matas yra jų gebėjimas jį pakeisti. Tad jis užsipuolė kiekvieną 
planą kurti grynai kontemnpliatyvią istoriografiją - tokią, kokia Ran- 
kes vardu visose Europos akademijose buvo įtvirtinta kaip orto- 
doksija. Mokslą Marxas laikė keičiančiu pažinimu: fizinėje sferoje 
jis keičia gamtą, o socialinėje sferoje - žmogaus sąmonę ir veiklą. 
Savo istorijos teoriją jis įsivaizdavo kaip priemonę išlaisvinti žmo- 
nes nuo begalinės be galo mažų priartėjimų prie tikro Žmogišku- 
mo sekos, tokių mąstytojų kaip Hegelis ir Tocgueville'is manymu, 
turinčios be galo driektis ateityje, kad Žmonės galėtų visiškai įsisą- 
moninti žmoniškumą. Anot Marxo, teisingai suprasta istorija ne tik 
pateikia žmogaus, įžengiančio į savo karalystę žemėje, vaizdą, ji 
taip pat yra priemonė šiai karalystei pagaliau laimėti. 

Tokių svarstymų kontekste aš aptarsiu ankstyvųjų ir vėlyvųjų 
Marxo darbų tęstinumo problemą. Aš tvirtinu, kad bendros Mar- 
xo istorijos teorijos požiūriu ši problema yra netikra. Galbūt įdomu 
paspėlioti, kaip tuometiniai įvykiai ir Marxo susirėmimai su tam * 
tikrais mąstytojais XIX amžiaus penktajame dešimtmetyje paveikė 
jo sistemos, pateiktos Luji Bonaparto briumero aštuonioliktojoje ir Ka- 
pitale, kūrimą. Bet tai - biografiniai, ne teoriniai interesai. Mano 

nuomone, savito filosofavimo apie istoriją stiliaus pavyzdžiui — 
Marxo filosofijai nuo Vokiečių ideologijos (1845) iki Kapitalo (1867) — 
būdingas nuolatinis to paties tropologinių struktūrų komplekso 
kartojimas, suteikiantis jo minčiai unikalių savybių. 


S Marxo istorijos idėjos esmė 


Marxo istorijos, jos struktūrų ir procesų idėjos esmė - ne tiek pa- 
stanga suderinti, jo nuomone, pagrįstas Hegelio, Feuerbacho, britų 
politinių ekonomistų ir utopinių socialistų mintis, kiek pastanga 
susintetinti tropologines metonimijos ir sinekdochos strategijas į 
išsamų istorinio pasaulio vaizdą. Taip apibūdinęs Marxo veikalus 
galiu tiksliai nusakyti santykį, egzistuojantį jo mintyje tarp me- 
chanicistinių-materialistinių elementų ir organicistinių-idealistinių 
elementų - pozityvizmo, manomai perimto iš britų politinių eko- 
nomistų studijų, ir dialektinio metodo, manomai pasiskolinto iš 
Hegelio, santykį. Taip pat galiu nubrėžti skirtumą tarp taktikos, 
Marxo naudotos savo oponentams kritikuoti, ir taktikos, jo nau- 
dotos istorijos tiesoms, kurias skelbėsi įžvelgiąs istoriniame šalti- 
nyje, išdėstyti. 

Marxo mintis judėjo tarp metoniminio socialiniame būvyje 
suskilusios žmonijos būsenos suvokimo ir sinekdochinių užuo- 
minų apie vienybę, kurią jis numatė istorinio proceso pabaigoje. 
Kaip Žmogus gali būti vienu metu ir nulemtas, ir potencialiai lais- 
vas; kaip savo tapsmu jis gali būti suskilęs ir fragmentuotas, o sa- 
vo būtimi - vis dėlto vienas ir vientisas? Šie klausimai rūpėjo Mar- 
xui. Jam reikėjo dviejų kalbos tipų šioms skirtingoms būsenoms ar 
būviams apibūdinti. Tad jis galiausiai istorinį šaltinį, taip sakant, 
horizontaliai padalijo į dviejų rūšių reiškinius; vieni buvo ištisai 
susaistyti metoniminėmis, o kiti - sinekdochinėmis apibūdinimo 
strategijomis. Marxo uždavinys tuomet buvo susieti dvi šitaip at- 
skirtas reiškinių rūšis. 

Iš tikrųjų jis juos susiejo metonimiškai, priežasties ir pasekmės 
santykiu; tai — visų pirma materialistinės Marxo istorijos sampra- 
tos ženklas, taip pat ir jos matas. Savo istorijos sampratą vadinda- 

mas „dialektine-materialistine“, Marxas turėjo omeny tai, kad vi- 
suomenės bazės procesus jis suvokia mechanicistiškai, o antstato 
procesus - organicistiškai. Vien tik ši kombinacija leido jam tikėti, 
kad ilgainiui žmonių santykių struktūra, iš esmės išorinė ir iš pri- 
gimties mechanicistinė, gali virsti kokybiškai kitokia struktūra, vi- 
dine ir organiška pagal tai, kaip ji dalis susieja su visumomis. 

Tad istoriniam procesui Marxas siužetą suteikė dviejuose - ba- 
zės ir antstato - lygmenyse. Bazės lygmenyje tėra būdingų gamy- 
bos priemonių ir jų santykių būdų seka, valdoma griežtų priežas- 
tinių dėsnių, panašių į egzistuojančius gamtoje. Tačiau antstato 
lygmenyje egzistuoja tikras progresas, žmogaus santykių su žmo- 
gumi tipų evoliucija. Žinoma, bazės lygmenyje, kuriame formuo- 
jasi gamybos būdai, taip pat egzistuoja progresas - Žmogus vis ge- 
riau pažįsta fizinį pasaulį bei jo procesus ir vis labiau jį valdo. 
Antstato lygmenyje, priešingai, progresą sudaro gilėjantis žmogaus 
susvetimėjimo su savimi ir kitu žmogumi suvokimas ir atitinkama 
socialinių sąlygų, kuriomis gali būti peržengtas šis susvetimėjimas, 
plėtra. 

Taigi bendrą žmonijos istoriją Marxas suvokė kaip dvilypę evo- 
liuciją: kilimą, kadangi žmogus vis labiau kontroliuoja gamtą, ir 
smukimą, kadangi žmogus vis labiau susvetimėja su savimi ir kitu 
žmogum. Šis dvilypis judėjimas leido Marxui tikėti visą istorijos 
procesą krypstant į lemtingą krizę, konfliktą, per kurį žmogus arba 
įžengs į savo karalystę žemėje, arba sužlugdys save ir gamtą, iš 
kurios jis kilo ir kuriai jis priešinosi, kovodamas dėl savo paties 
žmoniškumo. 

Tai reiškia, kad Marxo istorijos filosofija apima ir sinchroninę 
pagrindinės santykių struktūros, kuri per visą istoriją išlieka pa- 
stovi, analizę, ir diachroninę reikšmingo judėjimo, kuriuo ši struk- 
tūra peržengiama ir kuriamas naujas žmogaus santykio su Žmo- 
gumi tipas, analizę. Dėl to, anot Marxo, istorijai vienu metu reikėtų 
suteikti du siužetus: tragišką ir komišką. Mat, nors žmogus ir gy- 
vena tragiškai tiek, kiek jis stengiasi sukurti perspektyvią Žmonių 
bendruomenę, ir nuolat, būdamas socialiniame būvyje, yra gniuž- 
domas istoriją valdančių dėsnių, jis taip pat gyvena ir komiškai — 
tiek, kiek ši Žmogaus ir visuomenės sąveika progresyviai stumia 

žmogų link būvio, kai pati visuomenė bus suardyta ir tikra bend- 
ruomenė, komunistinis egzistavimo būdas, bus įsteigtas kaip tik- 
roji Žmogaus istorinė lemtis. 


S Pagrindinis analizės modelis 


Analitinės strategijos modelis, kurį Marxas vartojo siekdamas sup- 
rasti visus istorinius reiškinius, bene aiškiausiai buvo suformuluo- 
tas pirmame Kapitalo skyriuje, kuriame jis išdėstė darbo vertės teo- 
riją, kad nubrėžtų skirtumą tarp visų Žmonių pagaminamų prekių 
vertės „turinio“ ir „formos“. Šis skyrius, pavadintas „Prekės“, pa- 
dalytas į keturias dalis, iš kurių pirmos dvi nagrinėja prekių vertės 
turinį, o antrosios - formas, vertės įgyjamas skirtingose mainų sis- 
temose. 

Prekė, anot Marxo, yra visuomenių, kuriose viešpatauja kapi- 
talistinis gamybos būdas, turto „elementari forma“ (Capital, Paul 
ed., 3). Toliau jis, remdamasis darbo vertės teorija, vartojamąją 
prekės vertę atskyrė nuo mainomosios vertės; šis skirtumas grįs- 
tas bet kokioje primityvioje ar pažangioje ekonominėje sistemoje 
mainams pateiktos prekės turinio ir fenomenalios formos skirtumu. 
Prekės vartojamoji vertė, įrodinėjo Marxas, kyla iš to, „kad joje 
sudaiktintas, arba materializuotas, abstraktus žmogaus darbas“. 
Žmogus gali pamatuoti šią vertę, tvirtino Marxas, „prekėje esančio 
darbo, šios „vertes kuriančios“ substancijos, kiekiu“ (7). Tai reiškia, 
jog „kaip vertės, visos prekės tėra tam tikri sustingusio darbo lai- 
ko kiekiai“ (8). 

Tačiau Marxas nurodė, kad prekės mainomoji vertė nėra tas pat 
kas vertė, priskiriama jai konkrečioje mainų sistemoje. Kiekvienoje tik- 
roje Mainų sistemoje prekių vertė pasirodys visiškai nesusijusi su 
darbu, reikalingu jai pagaminti. Žmonės maino prekes sistemose, 
joms teikiančiose kitokią mainomąją vertę nei tikra vartojamoji 
vertė, arba vertės turinys. Prekės, skirtos mainams, turi kitokias 
vertes nei vartoti skirtos prekės. Marxo nuomone, svarbiausia bu- 
vo paaiškinti šį prekių formos (mainomosios vertės) ir turinio (var- 
tojamosios vertės) skirtumą. Paaiškinę šį skirtumą, galime pateikti 

metodą, leidžiantį atskirti besikeičiančias fenomenalias vertės for- 
mas ir prekių turinio vertės nekintamumą. Marxo idėja buvo ta, 
kad prekės vartojamoji vertė yra pastovi, nustatoma pagal visuo- 
meninį darbą, reikalingą jai pagaminti, o mainomoji vertė yra ne- 
pastovi ir kintanti, nustatoma pagal tikruosius įvairių laikų ir įvai- 
rių vietų, skirtingų istorinių situacijų ar mainų sistemų santykius. 

Mane čia domina būtent tai, kaip Marxas analizuoja įvairias for- 
mas, įgyjamas fenomenalaus prekės vertės aspekto, bei santykius 
tarp šių formų ir tikros, arba realios, bet kokios prekės vertės, jo 
supratimu, išliekančios pastovios, kad ir kaip keistųsi fenomenali 
jos forma. Mat šios dvi santykių rūšys - viena vertus, vertės formų, 
antra vertus - formų ir pastovaus vertės turinio santykiai yra visiškai 
analogiški santykiams, kuriuos jis manė egzistuojant tarp fenome- 
nalių istorinės (socialinės) būties formų ir pastovaus (žmogiško) 
turinio. 

Visų pirma Marxas tvirtino, kad nors tikrą bet kokios prekės 
vertę nustato visuomeninio reikalingo darbo, įdėto jai pagaminti, 
kiekis, fenomenali prekės vertės forma, jos mainomoji vertė kinta 
ir gali įgyti vieną iš šių formų: paprastąją (arba atsitiktinę) vertės 
formą, visuminę (arba išplėstinę) formą, visuotinę formą ir pinigi- 
nę formą (Geldform). Pirmoji forma prekės vertę prilygina vertei, 
numanomai priskiriamai kitai prekei. Antroji prekės vertę išreiškia, 
anot Marxo, „daugybe kitų prekių pasaulio elementų“ (34), taip, 
kad prekės vertė gali būti išreikšta begaline kitų prekių eile. Trečioji 
forma visų prekių vertę gali išreikšti vienos iš jų eilės išskirtos prekės 
verte, kaip kad paltas, tam tikras arbatos, kavos, kviečių, aukso, 
geležies ir t.t. kiekis yra laikomas „vertu“ tam tikro kitos prekės, 
tarkim, drobės kiekio, ir taip visų bendra vertė, darbo, reikalingo 
joms pagaminti, kiekis, gali būti prilyginamas tik vienos prekės at- 
žvilgiu. O ketvirtoji vertės forma atsiranda tada, kai tam tikra pre- 
kė, auksas, įtvirtinamas kaip standartas kiekvienos kitos prekės 
vertei nustatyti ir tiksliai apibrėžti. 

Marxo požiūriu, ši ketvirtoji vertės forma, piniginė forma, yra 
išeities taškas, iš kurio turi būti analizuojama tikroji prekių vertė. Pi- 
niginė vertės forma yra „paslaptis“, kurią privalo išspręsti ekonominė 
analizė, paslaptis, kurią sudaro faktas, kad žmonės, savo darbu 

sukuriantys vertę, glūdinčią prekėse kaip vartojamoji vertė, reika- 
lauja nustatyti prekių vertę pagal jos mainomąją vertę ir būtent 
pagal mainomąją vertę auksu. Marxas tai išdėsto taip: 


Mąstymas apie žmogaus gyvenimo formas, vadinasi, ir mokslinė šių 
formų analizė apskritai pasirenka tikrajai jų raidai priešingą kelią. Jis pra- 
sideda atgaline data, t.y. remiasi gatavais raidos proceso rezultatais. For- 
mos, kurios darbo produktams uždeda prekės antspaudą ir kurios dėl to 
yra prekinės cirkuliacijos prielaidos, suspėja įgauti natūralių visuomeni- 
nio gyvenimo formų tvirtumą dar prieš tai, kai ekonomistai pirmą kartą 
bando suvokti ne šių formų istoriją, [...] o tik jų prasmę. Tad tik prekių 
kainų analizė atvedė į vertės dydžio nustatymą, ir tik bendroji piniginė 
prekių išraiška įgalino fiksuoti jų kaip verčių pobūdį. Bet būtent pati baig- 
tinė prekių pasaulio forma - piniginė jo forma - užuot atskleidusi, mas- 
kuoja visuomeninį privataus ir individualaus darbo pobūdį, vadinasi, sle- 
pia visuomeninius individualių gamintojų santykius. Kai aš sakau: švarkas, 
batai ir t.t. santykiauja su drobe kaip visuotinis žmogaus abstrakčiojo dar- 
bo įkūnijimas, tai šio posakio absurdiškumas bado akis. Bet kai švarkų, 
batų ir pan. gamintojai šias prekes sugretina su drobe arba (tai reikalo 
nekeičia) su auksu ir sidabru kaip visuotiniu ekvivalentu, jų privačių darbų 
santykiavimas su visuminiu visuomeniniu darbu atsiskleidžia kaip tik šia 
absurdiška forma [49 (German ed. 89-90); kursyvas H. W.] 


Reikia atkreipti dėmesį į tai, jog piniginę vertės formą Marxas 
laiko „absurdiška“. Ji absurdiška, nes žmonės, bent jau buržuazi- 
niame pasaulyje, jų pagamintų ir mainomų prekių vertę reikalauja 
apibūdinti pagal jų mainomąją vertę auksu, Marxo požiūriu, ne- 
naudingiausiu iš visų metalų. Visa Marxo tiek prekių vertės turi- 
nio, tiek formos analizė buvo skirta atskleisti šio akstino prekės 
vertę prilyginti jos aukso ekvivalentui absurdiškumą. Būtent tai 
Marxas turėjo omeny, buržuazinę visuomenę apibūdindamas kaip 
grįstą prekių fetišizmo „paslaptimi“. Buržuazinėje visuomenėje 
žmonės reikalauja slėpti mastą, kuriuo prekių vertė glūdi visuo- 
meninio reikalingo darbo, įdedamo joms pagaminti, kiekyje, ir pri- 
lyginti jų vertę jų mainomajai vertei auksu. Socialiai nenaudingos 
prekės, tokios kaip auksas, pavertimas Žmonių darbu sukurtų pre- 
kių vertės kriterijumi yra, anot Marxo, atsiliepiant į kapitalistinio 
gamybos būdo imperatyvus buržuaziškai sutvarkytos visuomenės 
tipo beprotybės įrodymas. 

Marxo požiūriu, tikrovėje prekės egzistuoja kaip komplekso, 
daugelio savybių visumos, kurių tikrą vertę galima nustatyti pa- 
gal tam tikrus visuomeninio būtino darbo, įdedamo joms paga- 
minti, kiekius. Bet jos egzistuoja Žmonių sąmonėje tik tiek, kiek jos 
vertingos mainant į kitas prekes, ypač į aukso prekę. Kaip galima 
paaiškinti šį keistą faktą? 

Kapitalo pirmojo skirsnio trečioje dalyje Marxas plačiai nagrinėja 
vertės formą - kitaip sakant, prekės mainomąją vertę - kad, viena 
vertus, paaiškintų piniginės vertės formos raidą, antra vertus, pa- 
ruoštų savo skaitytojus savam „fetišistinio prekių pobūdžio pa- 
slapties“ aiškinimui. Šio knygos poskyrio įvade jis tai išdėsto taip: 


Mums čia tenka [...] parodyti šios piniginės formos kilmę, t.y. susekti 
prekių vertės santykyje esančios vertės išraiškos išsirutuliojimą nuo jos 
paprasčiausio, vos pastebimo pavidalo iki akinančios piniginės formos. 
Drauge su tuo išnyks ir pinigų mįslingumas. [Kapitalas, 1957, 50). 


Toliau jis išskyrė keturias vertės formas: paprastąją (arba atsitik- 
tinę), visuminę (arba išplėstinę), visuotinę ir piniginę vertės formas. 

Marxo analizė mane domina strategija, kurią jis pasitelkia išves- 
damas įrodinėjamą aukso fetišizmo faktą iš paprasto ir natūralaus 
santykinių mainomųjų verčių sulyginimo pradinėje mainų formoje 
fakto. Mat ši strategija gali būti naudinga kaip metodo, kuriuo Mar- 
xas analizuoja pasikeitimus, atsirandančius fenomenaliame visų 
specifiškai socialinių ir istorinių (o ne gamtinių) procesų lygme- 
nyje, modelis. 

Ši strategija gali atrodyti iš esmės dialektiška hegeliška šio žo- 
džio prasme; o norint apie keturias vertės formas galima galvoti kaip 
apie vertę savyje, vertę sau, vertę savyje ir sau bei vertę savyje, sau 
ir viduje savęs. Bet akivaizdu, kaip nurodo Michelis Foucault, jog 
Marxo dialektinė fenomenaliosios vertės formos analizė yra ne kas 
daugiau nei išplėtota žodžio „vertė“ egzegezė (Foucault, 298), o Mar- 
xas atliko tropologinę būdo, kuriuo žmonės suvokė „vertės“ sąvoką 
įvairiomis socialinės jų evoliucijos stadijomis, analizę. 

Pavyzdžiui, Marxo paprastos (arba atsitiktinės) vertės formos 
modelis yra sulyginimas, suprantamas kaip metaforinis dviejų ver- 
čių santykis. Jis sako: 

užrašome: x prekės A = y prekės B, arba: x prekės A turi y prekės B vertę. 
Konkrečiu atveju užrašome: 20 uolekčių audeklo = 1 švarkui, arba: 20 
uolekčių audeklo turi vieno švarko vertę. [50] 


Bet šitoks sulyginimas nėra toks paprastas aritmetinės lygybės 
teigimas. Tariamai aritmetinėje formoje paslėptas gilesnis, nuodug- 
nesnis santykis. Marxas įrodinėjo, kad „bet kurios vertės formos 
paslaptis glūdi šioje paprastoje vertės formoje“ (Ibid.). Mat, kaip 
sakė jis, teigiant A ir B lygybę, 


Dvi skirtingos prekės A ir B, mūsų pavyzdyje audeklas ir švarkas, aišku, 
čia vaidina du skirtingus vaidmenis. Audeklas išreiškia savo vertę švarku, 
švarkas yra priemone šiam vertės išreiškimui. Pirmoji prekė vaidina aktyvų, 
antroji pasyvų vaidmenį. Pirmosios prekės vertė yra pateikta kaip santy- 
kinė ar lyginamoji vertė, arba pirmoji prekė turi santykinę vertės formą. 
Antroji prekė funkcionuoja kaip ekvivalentas, arba turi ekvivalentinę formą. 
[Ibid., 51; kursyvas H. W.] 


Trumpai tariant, pora, jungianti A su B pagal tariamos lygybės 
santykį, yra kintanti, aktyvi, ar, tikriau sakant, anaklastiškai pasi- 
savinanti. 

Išraiška „A = B“, A žymimos prekės vertė „pateikiama kaip san- 
tykinė ar lyginamoji“, o B vertė - kaip „ekvivalentas“. Pora įstei- 
gia metaforinį lyginamų dalykų santykį. Ji tuo pat metu išreiškia ir 
skirtumą, ir panašumą, arba „santykinę vertės formą“ ir „ekviva- 
lentišką formą“, kurios, Marxo žodžiais tariant, yra „santykiauja- 
mi, vienas kitą sąlygojantieji, neatskiriami momentai, bet tuo pa- 
čiu metu vienas kitą pašalinantieji arba priešingi kraštutinumai, 
t.y. vertės tos pačios išraiškos poliai.“ (Ibid.). Ir Marxas daro išvadą: 


Ar tam tikra prekė turi santykinės vertės formą, ar jai priešingą ekvi- 
valentinę formą, lemia išimtinai ta vieta, kurią ji užima toje vertės išraiško- 
je, t.y. tai, ar ji yra prekė, kurios vertė išreiškiama, ar prekė, kuria išreiškia- 
ma vertė. [Ibid., kursyvas H. W.] 


Trumpai tariant, nustatant vertę prekei suteikiama santykinė 
arba ekvivalentinė vertė priklausomai nuo jos vietos vienoje arba 
kitoje metaforinės išraiškos pusėje. Metafora, glūdinti bet kurios 
išraiškos šerdyje, prekei priskiria vertę atsižvelgdama į kokią nors 
kitą prekę, kuri yra pačios „visos vertės formos paslapties“ raktas. 

Metafora įgalina suprasti, kaip grynai materialiems arba kiekybi- 
niams esiniams suteikiamos dvasinės ar kokybinės savybės. Meta- 
foros supratimas pateikė Marxui metodą apsimestiniam visų pre- 
kių, o ypač aukso, dvasingumui atskleisti. 

Kad skirtingos vertės formos (priešingai nei tikras bet kokios 
prekės vertės turinys, visuomeninio būtino darbo, įdedamo jai pa- 
gaminti, kiekis) yra sąmonės formų produktai, liudija Marxo san- 
tykinės vertės formos analizė. Norint atrasti, kaip paprasta vienos 
prekės vertės išraiška „glūdi dviejų prekių vertės santykyje“, sako 
Marxas, reikia „šį santykį pirmiausia apgalvoti visiškai nepriklau- 
somai nuo kiekybinio jo aspekto“. Jis kritikuoja tuos, kurie „elgia- 
si kaip tik atvirkščiai ir vertės santykį telaiko tik proporcija, kuria 
tam tikri dviejų prekių rūšių kiekiai palyginami vienas su kitu“. 
Marxo požiūriu, tokia analizė aptemdo faktą, kad „skirtingų daiktų 
dydžiai negali būti kiekybiškai palyginti, kol jie nėra išreikšti tuo 
pačiu matavimo vienetu“ (19; kursyvas H.W.). Metaforinėje išraiš- 
koje suponuojamas tas pats vienetas yra paslėptas, o dėmesys krei- 
piamas vien tik į išorines sulyginimu palyginamų objektų savy- 
bes. Bet kas šis paslėptas matavimo vienetas? 


Jei mes sakome: kaip vertės, prekės yra paprasti žmogaus darbo kon- 
densatai, tai mūsų analizė suveda prekes į abstrakčią vertę, bet nesuteikia 
joms vertės formos, kuri būtų skirtinga nuo jų natūralinės formos. Kitaip 
yra vienos prekės santykyje su kitos prekės verte. Prekės kaip vertės po- 
būdis čia pasireiškia jos pačios santykiu su kita preke. [Ibid., 52] 


Marxas įrodinėjo, jog prekė A ir prekė B tikrovėje yra „konkreti- 
zuotos“ „žmogaus darbo“, paslėpto kiekvieno Žmogaus gaminio tu- 
rinio, „kondensatų“ formos. Kai švarko vertės formos išraiška pri- 
lyginama audeklui, „siuvimas suvedamas į tai, kas iš tikrųjų yra 
vienoda abiejose darbo rūšyse, į jiems bendrą žmogaus darbo po- 
būdį“. Šiuo „aplinkiniu keliu“ Marxas iš tikrųjų patvirtino, kad „ir 
audimas, kadangi jis audžia vertę, nesiskiria nuo siuvimo, vadinasi, 
yra abstraktus žmogaus darbas“. Šis abstraktus žmogaus darbas 
išreiškiamas tvirtinant bet kokių dviejų prekių lygybę. Ir šis tvirtini- 
mas „skirtingas darbo rūšis, esančias skirtingose prekėse, iš tikrųjų 
suveda į tai, kas yra joms bendra, - į žmogaus darbą apskritai“ (53). 

Tad lingvistinėmis priemonėmis Žmonės netiesiogiai moka duok- 
lę savo darbui, teikiančiam vertę visoms prekėms. Taigi užčiuopti 
lingvistinės redukcijos prigimtį reiškia užčiuopti to, ką Marxas va- 
dina „prekių kalba“ (die Warensprache), prigimtį ir taip išsiaiškinti 
fenomenalias formas, kurias įgyja vertė įvairiose mainų sistemo- 
se. Ši prekių kalba yra išorinių santykių kalba, maskuojanti tai, kas 
iš tikrųjų yra dviejų bet kokių prekių vidinis santykis (bendras, ne- 
atskiriamas darbo elementas) visose prekėse; tos prekės gali būti 
palygintos viena su kita, taip pagrindžiant bet kurį išmainymo 
veiksmą. Tad Marxas rašė: 


Gaminant švarką, siuvimo darbo forma iš tikrųjų buvo sunaudota žmo- 
gaus darbo jėga. Vadinasi, jame yra sukauptas žmogaus darbas. Šiuo po- 
žiūriu, švarkas yra „vertės reiškėjas“, nors ši jo savybė nėra matoma net 
pro labiausiai ištrintas jo vietas. Ir savo vertės santykyje su audeklu jis 
pasireiškia šiuo požiūriu, t.y. kaip įkūnyta vertė, kaip vertės kūnas. Ne- 
paisant to, švarkas pasirodo užsagstytas visomis sagomis, audeklas jame 
atpažįsta sau giminingą puikią vertės sielą. Bet švarkas audeklo atžvilgiu 
negali būti vertė, jei tuo pačiu metu audeklui vertė nebus įgavusi švarko 
formos. Antai individas A negali santykiauti su individu B kaip su jo di- 
denybe, jei individui A didenybė nėra įgavusi kūniškojo individo B pavi- 
dalo, - kaip tik dėl to didenybei savybingi veido bruožai, plaukai ir daug 
kas kita kinta kiekvieną kartą, kai pasikeičia šalies valdovas. 

[...] Kaip vartojamoji vertė audeklas yra daiktas, jutimiškai skirtingas 
nuo švarko; kaip vertė jis yra „panašus į švarką“ ir todėl atrodo kaip švarkas. 
Tuo būdu audeklas įgauna vertės formą, skirtingą nuo natūralinės jo for- 
mos. Jo kaip vertės buvimas pasireiškia savo panašumu į švarką lygiai kaip 
aviškas krikščionio būdas savo panašumu į dievo avinėlį. [Ibid., 54] 


Žaismingos šių Marxo pastraipų kalbos nereiktų atmesti kaip 
nesvarbios jo tikslui išanalizuoti vertės formas. Šis vaizdingumas 
būtinas išreikšti jo supratimui, kaip veikia sąmonė, suteikdama: 
(klaidingą) prasmę daiktams, procesams ir įvykiams. Daiktų pa- 
saulis, Marxo požiūriu, yra izoliuotų individualybių, atskirybių, 
iš pažiūros neturinčių jokio tarpusavio ryšio, pasaulis. Iš tikrųjų 
bet kuriai prekei priskirta vertė, pagrindžianti mainymo aktą, yra 
sąmonės produktas. Marxas leidžia suprasti, kad žmonės daiktams 
priskiria prasmę, kaip kad darbu jie gamina prekes ir joms suteikia 
vertę. Iš tiesų išnašoje Marxas rašė, jog: 

Kai kuriais atžvilgiais Žmogus primena prekę. Kadangi jis gimsta be 
veidrodžio rankose ir ne Fichtes pakraipos filosofu: „Aš esu aš“, tai žmo- 
gus iš pradžių žiūri kaip į veidrodį tik į kitą Žmogų. Tik santykiaudamas 
su žmogumi Povilu kaip su į save panašiu, žmogus Petras pradeda santy- 
kiauti su pačiu savimi kaip su žmogumi. Kartu ir Povilas kaip Povilas, 
visu savo povilišku kūniškumu jam tampa „Žmogaus“ giminės pasireiški- 
mo forma. [54, 18 išnaša| 


Marxą domino daiktų santykiai, tie santykiai, per kuriuos daik- 
tai gali įgyti fenomenalų aspektą, besiskiriantį nuo to, kas jie yra 
„savyje“. Žmonės nesidžiaugia jokiu specifiniu savo „žmogišku- 
mu“ kitaip, nei santykiaudami tarpusavyje. Taip suprasti prekių 
vertę įgalina tai, jog Žmonių protai bet kuriai prekei suteikia meta- 
forinį santykį su kokia nors kita preke. Anot Marxo, 


Mes matome, kad visa tai, ką anksčiau mums yra pasakiusi prekių 
vertės analizė, pasakoja pats audeklas, kai tik jis pradeda bendrauti su 
kita preke, su švarku. Jis tik išreiškia savo mintis vien jam įprasta kalba, 
prekių kalba. Norėdamas pasakyti, kad darbas savo abstrakčia žmogaus 
darbo savybe sudaro jo paties, audeklo, vertę, jis sako, kad švarkas, ka- 
dangi jis yra jam lygiavertis ir, vadinasi, yra vertė, susideda iš to paties 
darbo, kaip ir jis, audeklas. Norėdamas pasakyti, kad kilnus jo vertės daik- 
tiškumas yra skirtingas nuo jo šiurkštaus lininio kūno, jis sako, kad vertė 
atrodo kaip švarkas ir kad dėl to jis pats kaip daiktas, kuriame įkūnyta 
vertė, yra kaip du vandens lašai panašus į švarką. Tarp kita ko pastebėsi- 
me, kad ir prekių kalba, be žydų kalbos, turi nemaža kitų daugiau ar 
mažiau taisyklingų tarmių. Pavyzdžiui, vokiškas „Werthsein“ ne taip tiks- 
liai kaip.romanų veiksmažodis valere, valer, valoir išreiškia tą faktą, kad 
prekės B prilyginimas prekei A yra pačios prekės A vertės išreiškimas. 
Paris vaut bien une messe! [Žinoma, Paryžius yra vertas mišių!]. [54] 


Taigi per „vertės santykį“, išreiškiamą metaforine „A = B“ išraiš- 
ka, „kūniška prekės B forma pasidaro prekės A vertės forma, arba 
prekės B kūnas pasidaro prekės A vertės veidrodžiu“. Ir „prekė A, 
santykiaudama su preke B kaip su vertės kūnu, kaip su Žmogaus 
darbo materializacija, daro vartojamąją vertę B medžiaga savo pa- 
čios vertei išreikšti. Prekės A vertė, būdama šiuo būdu išreikšta 
prekės B vartojamąja verte, turi santykinės vertės formą“ (54). 

Aš pabrėžiau bet kurios prekės „formos“ ir „turinio“ skirtumą 
Marxo teorijoje, nes savo istorijos filosofijoje jis norėjo įtvirtinti 

visiškai analogišką skirtumą tarp istorijos procesų „reiškinių“ ir jų 
vidinės, ar paslėptos, „prasmės“. Fenomenali istorijos forma yra 
įvairių visuomenės rūšių seka, kurią liudija neanalizuota istorinio 
dokumento forma. Visuomenės formos keičiasi taip pat, kaip ir 
vertės formos, bet jų prasmė, šių pasikeitimų reikšmė išlieka tokia 
pat pastovi, kaip ir darbo „kondensatai“, prekėms suteikiantys jų 
tikrą ar esminę vertę. Tai reiškia, kad istorinio proceso sukurtos vi- 
suomenės formos su vertės formomis santykiauja taip pat, kaip gamy- 
bos būdai, lemiantys tas visuomenės formas, santykiauja su prekių 
vertės turiniu. 

Pagrindinės tiek vertės, tiek visuomenės formos yra keturios. 
Vertės formos yra paprasta, visuminė, visuotinė ir piniginė. Vi- 
suomenės formos yra pirmykštė komunistinė, vergovinė, feoda- 
linė ir kapitalistinė. Tad kyla toks klausimas: ar šios visuomenės 
formos ir perėjimo iš vienos visuomenės formos į kitą būdai yra 
analogiški vertės formoms ir jų perėjimo iš vienos formos į kitą 
būdams (Kapitale pateiktiems kaip aukso fetišizmo „mįslės“ spren- 
dimas)? Jeigu jie iš tiesų yra analogiški, mes atradome teisingo Mar- 
xo istorijos teorijos supratimo raktą ir kartu nustatėme konceptualų 
jo ankstesniųjų ir vėlesniųjų darbų tęstinumą. 

Leiskite patikslinti. Marxas, rašydamas Kapitalą, vertės formas 
kildino iš primityvios, pradinės arba metaforinės lygybės išraiškos, 
taip aiškindamas aukso fetišizmą, būdingą pažangioms mainų for- 
moms. Bet tikrasis visų prekių vertės turinys iš esmės lieka tas pats: 
darbas, įdėtas prekėms gaminti. Tai tinka ir visuomenių istorijai. 
Jų formos kinta, bet jų kitimą grindžiantis turinys išlieka tas pats. 
Šį turinį sudaro gamybos būdai, kuriais žmogus susijęs su gamta. 
Šių sistemų komponentai gali kisti, versdami keistis jų pagrindu 
sukurtus socialinius santykius. Bet tikroji šių pasikeitimų prasmė 
neatsiskleis apmąstant fenomenalią tiriamos visuomenės formą; ji 
glūdi slaptuose, gamybos būduose atsirandančiuose pakitimuose. 

Reiktų pabrėžti, kad išanalizavęs paprastą vertės formą ir at- 
skleidęs jos esmiškai metaforinę prigimtį, Marxas toliau grynai 
tropologine kalba aiškinosi kitų trijų vertės formų prigimtis, pasiek- 
damas kulminaciją aukso fetišizmo aptarimu. Visuminė, arba iš- 
plėstinė, vertės forma yra ne kas kita, kaip prekių vertės koncep- 

tualizavimas metonimijos modalumu. Čia prekių santykiai suvo- 
kiami remiantis jų vieta be galo besitęsiančioje eilėje, kai prekės 
viena su kita siejamos tokia tvarka: „A=B“, „B=C“, „C=D“, 
„D=E“,...n, kiekvienos prekės vertę laikant mainų sistemoje ek- 
vivalentiška tam tikram bet kurios kitos prekės kiekiui. Bet toks pre- 
kių, egzistuojančių besitęsiančioje eilėje, suvokimas leidžia many- 
ti, kad būtent dėl šito eilės begalinio tęsimosi galima joms visoms 
bendra vertė. Trumpai tariant, visuotinės vertės formos galimybę 
siūlo pats faktas, jog prekes galima išdėstyti taip, kad jos taptų 
visos grynai išorinių santykių sistemos dalimis. Tad per sinekdochą 
metonimiškai sukurtoms prekių eilėms suteikiamos visumos da- 
lių savybės. Marxo požiūriu, ši visos eilės vertė yra ne kas kita, 
kaip „sustingdytas“ individualioms prekėms gaminti skirtas lai- 
kas. Bet dėl to, kad su specifinėmis mainų sistemomis susiję žmonės 
yra linkę paslėpti nuo savęs tikrąjį vertės, kurią jie suvokia glūdint 
visose prekėse, turinį, bendra vertė, glūdinti visoje prekių eilėje, 
sinekdochiškai suvienijama kaip aukso kiekis, kuriuo galima įver- 
tinti prekes mainų sistemoje. Ir šis „absurdiškas“ galios reprezen- 
tuoti visų prekių vertę priskyrimas auksui paaiškina „aukso fe- 
tišizmą“, būdingą pažangioms mainų sistemoms. 

Tad vertės formų raida ar evoliucija, nuo pradinio (metafori- 
nio) prekės vertės apibūdinimo jos lygumo kokios nors kitos prekės 
vertei aspektu vedanti į (ironišką) prekės vertės apibūdinimą pa- 
gal aukso (ar pinigų), kuriuos jis įveda į mainų sistemą, kiekį, vyks- 
ta dviem tropologinėmis redukcijos ir integracijos strategijomis, 
kurių galime tikėtis: metonimijos ir sinekdochos strategijomis. Pas- 
kutinė vertės forma, Marxo analizuojama šiame Kapitalo skirsnyje, 
piniginė forma, yra ironiška, kadangi būtinas darbas, įdedamas ją 
gaminant, yra slepiamas nuo akių priskiriant jai piniginio (ar auk- 
so) ekvivalento formos vertę. Ji ironiška ir dėl to, kad prekės vertės 
apibūdinimas jos piniginiu ekvivalentu ir teisingas, ir klaidingas. 
Jo teisingumą atspindi impulsas visas prekes vertinti pagal stan- 
dartinį matą; klaidinga šiuo standartu laikyti piniginį ekvivalentą, 
kurio prekė gali būti verta konkrečioje mainų sistemoje. Fetišisti- 
nis visų prekių vertės sutapatinimo su jų aukso ekvivalentu pobū- 
dis yra sykiu ir pažangiausių mainų sistemų saviapgaulės sąlyga, 

ir išankstinė sąlyga sąmonei išsilaisvinti ir suvokti tikrąjį pagrindą, 
kuriuo bet kuriai prekei priskiriama vertė - t.y. darbo vertės teo- 
riją, Marxo pasitelktą mainų sistemos, žinomos kaip kapitalizmas, 
privalumams ir trūkumams analizuoti. 

Tad antrąją pirmojo Kapitalo skirsnio pusę sudaro ironijos pra- 
tybos, kurių metu atskleidžiama grynai fikcinė visų prekių vertės 
sampratų, nepradedančių nuo darbo vertės teorijos tiesos suvoki- 
mo, esmė. Trumpai tariant, darbo vertės teorija yra pagrindinė ri- 
ba, atskirianti visas klaidingas vertės teorijas. 

Tačiau reikėtų pabrėžti, jog Marxas netvirtino, esą įvairios tro- 
pologinėmis redukcijomis sukurtos vertės formos yra visiškai klai- 
dingos. Kiekvienoje iš jų glūdi vertinga bendros vertės prigimties 
įžvalga. Šios įžvalgos kyla iš teisėto siekio atrasti tikrąją vertės, 
kurią prekės turi bet kurioje mainų sistemoje, prigimtį. Bet kiek- 
vienoje analizėje, kuri imasi svarstyti formą, o ne turinį, tikrasis 
visų verčių pagrindas lieka užtemdytas ir paslėptas nuo suvoki- 
mo. Tad mąstymo apie vertės formas istorija aprašo nuolatinį są- 
monės smukimą į savo pačios sugebėjimo apgauti save ir susve- 
timėti gelmes. Žemiausias šio nuosmukio taškas - situacija, kada 
žmonės patys sau neigia savo pačių darbo, slapto tikrojo visų pre- 
kių verčių turinio, vertę tam, kad beverčiam metalui, auksui, at- 
iduotų unikalias savo pačių galias sukurti vertę. 

Bet koks yra darbo vertės teorijos, kuria remdamasis Marxas 
kritikavo visas kitas prekių vertės sampratas, ir kitų jo analizuotų, 
klaidingų arba iliuzinių vertės formų santykio pobūdis? Jis pasi- 
rodytų esąs mMetoniminis, todėl neišvengiamai redukcinis santy- 
kis. Mat Marxas reikalavo prekių mainų reiškinius padalyti į dvi 
būties sąrangas: formos ir turinio, trumpai tariant, į fenomenalią ir 
noumenalią būties sąrangą. Pripažinus šį skirtumą, reikia paty- 
rinėti pagrindus, pagal kuriuos jie suvokiami kaip praktiškai susi- 
ję. Kodėl tikrąjį visų prekių vertės turinį sąmonė užgniaužia įvai- 
rių Marxo analizuojamų fenomenalių formų labui? Ši problema 
sykiu yra psichologinė, sociologinė ir istorinė; norėdami suprasti, 
kaip ją išsprendžia Marxas, turime imtis ir jo sąmonės teorijos, ir 
istorijos filosofijos. 

S Istorinės egzistencijos „gramatika“ 


Savo istorijos teoriją Marxas bendrais bruožais suformulavo XIX 
amžiaus penktojo dešimtmečio pabaigoje, kai stengėsi apibrėžti sa- 
vo santykį su pagrindinėmis ankstesnės kartos socialinės minties 
mokyklomis: vokiečių idealizmu, prancūzų socializmu ir anglų po- 
litinės ekonomijos mokykla. Tuometinė jo pozicija (jo ir Engelso 
nuomone, vėliau ją patvirtino Darwinas) buvo grįsta įsitikinimu, 
kad Žmogaus sąmonė yra tiesiog veiksmingesnė, o ne kokybiškai 
kitokia geba tvarkyti žmogiškojo padaro santykius su savo aplin- 
ka, tam kad patenkintų pirminius (fizinius) ir antrinius (emoci- 
nius) poreikius. Ir, sekdamas Feuerbachu, faktą, kad nors gamta 
gali egzistuoti be sąmonės, sąmonė negali egzistuoti be gamtos, jis 
pavertė savo teorijos ašimi. Tad Vokiečių ideologijoje Marxas rašė: 
„Mes visų pirma turime konstatuoti pirmąją bet kokio žmonių eg- 
zistavimo, taigi ir bet kokios istorijos prielaidą, būtent tą prielaidą, 
jog Žmonėms reikia turėti galimybę gyventi, kad jie galėtų „daryti 
istoriją“. O gyvenimui pirmiausia reikalingas maistas ir gėrimas, 
butas, drabužiai ir dar kai kas“ (24). Tai postulavęs, jis toliau įro- 
dinėja, kad pirmasis istorinis veiksmas buvo ne dvasinis, bet gy- 
vuliškas: „paties materialaus gyvenimo gamyba“. Tai leido Marxui 
kritikuoti kiekvieną ankstesnę pastangą ieškoti „esminio“ bend- 
ros gyvuliškos ir specifinės žmogiškos prigimties skirtumo. Tad 
jis rašė: „Žmones galima skirti nuo gyvulių pagal sąmonę, pagal 
religiją — iš viso pagal bet ką. Jie patys pradeda skirti save nuo 
gyvulių, kai tik pradeda gamintis reikalingus pragyvenimo reik- 
menis“ (16). Šios gamybos prigimtį, įrodinėjo Marxas, lemia žmo- 
gaus kūno sandara. Gamindamiesi pragyvenimo reikmenis, žmo- 
nės netiesiogiai gamina „ir patį materialųjį savo gyvenimą“. Šitaip 
įsivaizduojama Žmogaus sąmonė yra tik savita priemonė, kuria, 
kaip savo natūralių sugebėjimų dalimi, gali naudotis žmogus, eksp- 
loatuodamas savo aplinką ir gyvendamas iš jos. Vėliau Kapitale 
(1867) Marxas išplėtojo šią mintį: 

Darbas pirmiausia yra procesas, vykstąs tarp žmogaus ir gamtos, pro- 
cesas, kuriame žmogus savo paties veikla tarpininkauja medžiagų apy- 
kaitai tarp savęs ir gamtos, ją reguliuoja ir kontroliuoja. Gamtos medžiagos 

atžvilgiu jis pats veikia kaip gamtos jėga. Norėdamas pasisavinti gamtos 
medžiagą tam tikra forma, tinkama jo paties gyvenimui, jis paleidžia veikti savo 
kūnui priklausančias prigimtines jėgas: rankas ir kojas, galvą ir pirštus. Šitokiu 
būdu veikdamas išorinę gamtą ir ją keisdamas, jis tuo pačiu metu keičia ir 
savąją prigimtį. Jis išvysto pastarojoje slypinčius sugebėjimus ir šių jėgų 
veikimą pajungia savajai valdžiai. Mes čia nenagrinėsime pirmųjų gyvu- 
linių instinktyvių darbo formų. Palyginti su tokia visuomenės būkle, kai 
darbininkas stoja prekių rinkoje kaip savos darbo jėgos pardavėjas, ta 
būklė, kai žmogaus darbas dar nebuvo išsivadavęs iš primityvios, instink- 
tyvios savo formos, priklauso pirmykščiams laikams. [162; kursyvas H. W.] 


Taigi dinamiškos Žmogaus pastangos potencialiai grįstos spe- 
cifine žmogiška prigimtimi. Tad Marxas rašė: 


Mes turime galvoje darbą tokia forma, kuria jis priklauso vien tik žmo- 
gui. Voras atlieka operacijas, primenančias audėjo darbą, ir bitė savo vaški- 
nių narvelių statyba gali sugėdinti kai kuriuos Žmones architektus. Bet 
ir blogiausias architektas iš pat pradžių skiriasi nuo geriausios bitės tuo, 
kad, prieš statydamas narvelį iš vaško, jis jau yra pastatęs jį savo galvo- 
je. Darbo proceso pabaigoje gaunamas rezultatas, kuris jau pradžioje 
buvo darbininko vaizduotėje, t.y. jau egzistavo kaip idėja. Darbininkas 
skiriasi nuo bitės ne tiktai tuo, kad keičia gamtos daiktų formą: veikda- 
mas gamtos daiktus, jis kartu įvykdo savo sąmoningą tikslą, kuris kaip 
dėsnis nulemia jo veiksmų būdą ir kuriam jis turi pajungti savo valią. Ir 
tas pajungimas nėra atskiras aktas. Neskaitant įtempimo tų organų, ku- 
riais atliekamas darbas, per visą darbo laiką yra būtina tikslinga, atidu- 
mu pasireiškianti valia, ir, be to, būtina tuo labiau, kuo mažiau darbas 
savo turiniu ir atlikimo būdu yra darbininkui patrauklus, vadinasi, kuo 
mažiau jis patenkina darbininką kaip jo fizinių ir intelektualinių jėgų 
pasireiškimas. [163] | 


Ir iš to išeina, kaip Marxas nurodė jau Vokiečių ideologijoje, kad 


Būdas, kuriuo Žmonės gamina sau reikalingus pragyvenimo reikme- 
nis, pirmiausiai priklauso nuo savybių pačių pragyvenimo reikmenų, ku- 
riuos jie randa gatavus ir turi atgaminti. 

Šį gamybos būdą reikia nagrinėti ne vien tuo požiūriu, kad jis yra fizi- 
nio individų egzistavimo atgaminimas. Jis veikiau jau yra tam tikra šių 
individų veiklos rūšis, tam tikras jų gyvenimo reiškimosi būdas, tam tik- 
ras jų gyvenimo būdas. Koks yra individų gyvenimo reiškimosi būdas, to- 
kie yra ir jie patys. Vadinasi, tai, kas jie yra, sutampa su jų gamyba - tiek 
su tuo, ką jie gamina, tiek su tuo, kaip jie gamina. Taip sakant, tai, kas yra 
individai, priklauso nuo materialinių jų gamtos sąlygų. [16] 


MARXAS: FILOSOFINĖ ISTORIJOS GYNYBA 349 
METONIMIJOS BŪDU 


Ši redukcija leido Marxui išvesti tris išankstinės žmogaus są- 
monės prielaidas (ar, kaip jis jas pavadino ironizuodamas to meto 
vokiečių filosofų praktiką, „momentus“). Jos yra: pirma - impul- 
sas patenkinti (pirminius ir antrinius) poreikius; antra - sugebėji- 
mas reprodukuoti kitus žmones ir palaikyti padermės gyvenimą, 
iš to kyla pirma visuomeninė grupė, šeima; ir pagaliau - sukurti 
gamybos būdus, tinkamus Žmogaus gyvenimui įvairiose aplinko- 
se palaikyti. Tad, darė išvadą jis, norėdami suvokti žmogaus są- 
monės egzistenciją, turime postuluoti natūralų ryšį tarp žmogiško- 
jo padaro ir jo aplinkos ir socialinį ryšį, įgalinantį bendradarbiauti 
su kitais žmonėmis šeimose ir tarp šeimų. Šis postulatas leido Mar- 
xui istorijos teorijoje savo materialistinę metafiziką suderinti su sa- 
vo dialektine visuomenės raidos teorija. 

Marxas ieškojo glaudaus santykio, visose visuomenėse egzis- 
tuojančio tarp Žmogaus sąmonės, materialaus pasaulio ir tuometi- 
nių gamybos būdų. Tad jis rašė: 

Iš to išeina, kad tam tikras gamybos būdas arba tam tikra pramonės 
pakopa visada yra susiję su tam tikru bendros veiklos būdu, su tam tikra 
visuomenės pakopa, kad pats šis bendros veiklos būdas yra „gamybinė 
jėga“, kad žmonėms prieinamų gamybinių jėgų visuma lemia visuomeni- 
nę būklę, vadinasi, kad „Žmonijos istoriją“ visada reikia tyrinėti ir aiškinti 
kaip susijusią su pramonės ir mainų istorija. [26] 


Marxas pabrėžė, kad „momentus“, kurie, kaip parodė jo ana- 
lizė, grindė bet kurią specifinės žmogiškos sąmonės sampratą, rei- 
kėtų laikyti tik logiškai pirmesniais už sąmonę, o ne egzistenciškai 
nuo jos atskirtais; jie yra vienalaikiai su sąmone - „nuo pat istori- 
jos pradžios, nuo pat pirmųjų žmonių", ir jie „tebegalioja istorijoje 
dar ir šiandieną“ (Ibid.). 

Net jei ir taip, tęsė jis, Žmogaus sąmonė nėra „iš pat pradžios 
„gryna“ sąmonė“. Nuo pat pradžių „dvasią“ slegia prakeiksmas 
būti „apsunkintai materijos“. Iš pradžių sąmonė „tėra artimiau- 
sios jutimiškai suvokiamos aplinkos įsisąmoninimas ir įsisąmo- 
ninimas ribotų ryšių su kitais asmenimis bei daiktais, esančiais 
pradedančio save įsisąmoninti individo išorėje; kartu ji yra įsisą- 
moninimas gamtos, kuri iš pradžių iškyla žmonėms kaip jiems visai 
svetima, visagalė ir neįveikiama jėga, su kuria žmonės santykiauja 

grynai gyvuliškai ir kuriai jie paklūsta kaip gyvuliai; vadinasi, tai 
yra grynai gyvuliškas gamtos įsisąmoninimas (gamtos religija)“ (26). 

Kaip paprastoje (arba atsitiktinėje) vertės formoje glūdi apskri- 
tai „visa vertės formos paslaptis“, lygiai taip pat pradinėje visuo- 
menės formoje ir jai būdingoje sąmonės formoje glūdi visuomenės 
apskritai formos paslaptis. Žinoma, Komunistų partijos manifeste 
Marxas kalbėjo apie tris pagrindines visuomenės santvarkos for- 
mas (vergovinę, feodalinę ir kapitalistinę) ir tik Engelso pridurtoje 
pastaboje buvo užsiminta apie ketvirtąją formą - pirmykštį komu- 
nizmą. Bet jau Vokiečių ideologijoje šios primityvios visuomenės 
santvarkos sąmonės formą Marxas apibūdino kaip metaforinę. Tad 
jis rašė: 

Čia, kaip ir visur, gamtos ir žmogaus tapatumas pasireiškia ir tuo, kad 
ribotą žmogaus santykiavimą su gamta sąlygoja ribotas jų [Žmonių] tar- 
pusavio santykiavimas, o ribotą jų tarpusavio santykiavimą - jų ribotas 
santykis su gamta, ir būtent todėl, kad gamta istorijos dar beveik nėra 
pakeista; bet, antra vertus, supratimas, kad būtina užmegzti ryšius su ap- 
linkiniais individais, yra pradžia įsisąmoninimo, kad žmogus iš viso gy- 
vena visuomenėje. Ši pradžia yra tokio pat gyvuliško pobūdžio, kaip ir 
pats visuomeninis gyvenimas šioje pakopoje; tai grynai kaimeninė sąmonė, 
ir žmogus čia skiriasi nuo avino tik tuo, kad sąmonė jam pakeičia ins- 
tinktą, arba kad jo instinktas yra įsisąmonintas. [27] 


Taigi Marxas kaip bet kokios tikrai istorinės raidos prielaidą 
postūlavo pirmapradę Žmogaus raidos pakopą, kurioje Žmonės gy- 
vena griežtai metaforinio tipo sąmonės būsenoje. Žmonės egzis- 
tuoja vienu metu matydami ir savo panašumą, ir skirtumą nuo 
gamtos. Žmonijos sąmonė šioje pakopoje primena „gyvulišką“ są- 
monę, „avinišką“ arba „kaimenės“ sąmonę, padedančią konsoli- 
duoti žmogiškąją egzistenciją pirmoje visuomenės formoje - gen- 
tinėje formoje, kurioje, Marxo supratimu, pirmykštį komunizmą 
reikia manyti buvus vyraujančią ekonominės santvarkos formą. 
Šioje pakopoje žmonės, medžiotojai ir maisto rinkėjai, parazitiškai 
gyveno iš gamtos, kitaip sakant, jų gamybos ir vartojimo forma 
buvo tokia pati kaip ir panašius instinktus ir fizinius sugebėjimus 
turinčių gyvūnų. 

Bet atrodo, jog Marxas tikėjo, kad tam tikras žmogaus gyveni- 
mo faktorius veikia taip, kad pakeistų šį metaforinio tipo žmogaus 

sąmonės ir gamtos, Žmogaus ir kitų Žmonių santykį; tai - ekonomi- 
nis faktorius, iš pat pradžių buvęs ne kas kita, kaip lytinių skirtumų 
padarinys; tas veiksnys - darbo pasidalijimas. Darbo pasidalijimas, 
kaip sakytume mes, mechanicistiškai veikdamas socialinių santy- 
kių formas, pakeičia žmonių santykiavimo su gamta būdą, 0 to 
padarinys - pakitęs santykis su kitais žmonėmis. Tad Marxas rašė: 


Ši aviniška, arba gentinė, sąmonė toliau tobulėja ir lavėja, didėjant pro- 
duktyvumui, gausėjant poreikiams ir augant gyventojų skaičiui, kuris su- 
daro ir vieno, ir kito pagrindą. Kartu tobulėja ir darbo pasidalijimas, kuris 
iš pradžių tebuvo darbo pasidalijimas lytinio akto metu, o paskiau - darbo 
pasidalijimas, atsirandąs savaime arba „natūraliai“ dėl įgimtų gabumų 
(pvz., fizinės jėgos), poreikių, atsitiktinumų ir t.t., ir t.t: [27; kursyvas H. W.] 


Trumpai tariant, žmoniją padalija grynai fiziniai faktoriai: lyčių 
skirtumai ir galia. Šitokie padalijimai žmonių padermėje suardo 
pradinį Žmogaus tapatinimąsi su gamta ir su savo gimine, sukurtą 
pirmapradės gentinės vienybės. Šis pirminis žmonijos pasidaliji- 
mas pagal fizines ar prigimtines savybes užleidžia vietą, Marxo 
nuomone, kitai, kur kas esmingesnei Žmonijos schizmai, kurią iš- 
reiškia „fizinio ir protinio darbo“ skirtumas. 

„Darbo pasidalijimas“, sakė Marxas, tampa „tikru pasidalijimu“ 
tik tada, kai visuomenėje fizinis darbas imamas skirti nuo proti- 
nio. „Nuo šio momento sąmonė gali iš tikrųjų įsivaizduoti, kad ji 
kažkas kita negu esamos praktikos įsisąmoninimas, kad ji iš tikrųjų 
gali kažką vaizduotis, nesivaizduodama ko nors tikra, - nuo šio 
momento sąmonė darosi pajėgi emancipuotis nuo pasaulio ir gali 
pradėti kurti „gryną“ teoriją, teologiją, filosofiją, moralę ir t.t.“ (27). 
Kitaip sakant, darbo pasidalijimo, nulemto grynai mechanistinių 
fizinių savybių ir galių pasiskirstymo veiksnių, rezultatas - žmo- 
nija įžengia į savo svetimėjimo su savimi ir su savo pačios kūry- 
binėmis jėgomis kelią ir yra verčiama priskirti šias galias „dva- 
sioms“, postuluojamoms „grynos teorijos, teologijos, filosofijos, 
moralės ir t.t.“. 

Žmonės ima egzistuoti kaip susiję vienas su kitu, kaip atskiros 
ir atskirtos būtybės, kaip skirtingų klasių nariai, taip, kad įmano- 
ma tikėti galimybe dalims visiškai susivienyti visumoje - toje pa- 
čioje padermėje. Tad Marxas rašė: 

Pagaliau visai nesvarbu, ko imsis pati sąmonė; iš viso to šlamšto mes 
tegauname vieną rezultatą, būtent, kad tie trys momentai - gamybinė jėga, 
visuomeninė būklė ir sąmonė - gali ir turi imti vienas kitam prieštarauti, 
nes darbo pasidalijimas daro galimu, maža to, tikru dalyku tai, kad dva- 
sinė ir materialinė veikla, malonumas ir darbas, gamyba ir vartojimas ten- 
ka skirtingiems individams; pasiekti, kad jie vienas kitam neprieštarautų, 
galima tik vėl pašalinant darbo pasidalijimą. [27] 


Taigi atsiradus darbo pasidalijimui, metaforiškas tiek žmogaus 
ir žmogaus, tiek Žmogaus ir gamtos santykis suardomas, steigia- 
mas metoniminis santykis, ir užuot vienas su kitu egzistavę tapa- 
tumo modalumu, kaip pirmykštės visuomenės atveju, žmonės ima 
egzistuoti susijimo modalumu. Kaip tai išdėstė Marxas: 

Kartu su darbo pasidalijimu, kuriame glūdi visi šie prieštaravimai ir 
kuris savo ruožtu yra pagrįstas natūraliai atsiradusiu darbo pasidalijimu 
šeimoje ir visuomenės suskilimu į atskiras, viena kitai priešpriešines šei- 
mas, - kartu su šiuo darbo pasidalijimu yra duotas ir paskirstymas, ir 
būtent tiek kiekybiškai, tiek ir kokybiškai nelygus darbo ir jų gaminių 
paskirstymas, vadinasi, yra duota nuosavybė, kurios užuomazga ir pir- 
moji forma jau yra šeimoje, kur žmona ir vaikai yra vyro vergai. [28] 


Marxo požiūriu, tai reiškia, kad socialinė šio žmonijos suskili- 
mo būsenos išraiška yra vergija. 

Vergovė šeimoje - tiesa, dar labai primityvi ir paslėpta - yra pirmoji 
nuosavybė, kuri, tarp kita ko, jau ir tokia visai atitinka šiuolaikinių eko- 
nomistų apibrėžimą, pagal kurį nuosavybė yra disponavimas svetima dar- 
bo jėga. Beje, darbo pasidalijimas ir privatinė nuosavybė yra identiški po- 
sakiai: vienu atveju apie veiklą pasakoma tas pat, kas kitu atveju pasakoma 
apie veiklos produktą. [28] 


Tad pirmykštė vienybė, kurią išreiškia socialinis pirmykščio ko- 
munizmo modalumas, yra pakeičiama susiskaldymo būsenos. Tai, 
kas anksčiau ir sąmonėje, ir praktikoje buvo suvienyta, dabar sus- 
kilo; o Žmonija, anksčiau buvusi susivienijusi prieš gamtą, dabar 
suskilo į dvi gamintojų rūšis, todėl į dvi vartotojų rūšis, taigi ir į 
dvi Žmonijos rūšis, į dvi klases. Tuo prasideda Žmonių visuomenės 
istorija, kuri įvairiose savo fazėse egzistuoja dalių supriešinimo, 
konflikto, kovos ir žmogaus, išnaudojančio žmogų, modalumu. 
Žmonių tarpusavio santykių forma dabar - šeimininko ir vergo 
santykiai, tiek sąmonės, tiek veiksmų plotmėje; tai - situacija, kai 

dviejų Žmonijos segmentų skirtumai laikomi kur kas esmingesniais 
ir svarbesniais nei panašumai, kuriuos rodo jiems bendros žmonių 
rūšies savybės. 

Bet šis sąmonės ir socialinių santykių būdų pasikeitimas nėra 
laikomas dialektinio pačios sąmonės pasikeitimo rezultatu. Perėjimą 
iš pirmykštės gentinės visuomeninės santvarkos pakopos į seno- 
vinės vergijos pakopą lėmė grynai materialūs veiksniai: genetiniai 
veiksniai (lytiniai skirtumai) ir funkciniai skirtumai (darbo pasi- 
dalijimas). O darbo pasidalijimas, socialinių Žmonių skirtumų prie- 
žastis, yra paties Žmogaus sąmonės „sukilninimo“ pagrindas, žmo- 
gaus „pakilimas“ jo paties sąmonėje virš gamtos. 

Analogiškai funkcijų pasidalijimui seksualinio akto metu pri- 
mityviojoje visuomenėje atsiranda darbo pasidalijimas tarp tų, ku- 
rie dirba rankų darbą, ir tų, kurių darbas visų pirma yra protinis: 
tarp darbininkų ir žynių. Nuo šio momento, anot Marxo, „sąmonė 
gali iš tikrųjų įsivaizduoti, kad ji yra kažkas kita negu esamos prak- 
tikos įsisąmoninimas, [...] nuo šio momento sąmonė darosi pajėgi 
emancipuotis nuo pasaulio“ (27), nes ji gali atkreipti savo dėmesį į 
save, hipostazuoti savęs įsivaizdavimą savo unikaliais Žmogiš- 
kais - t.y. protiniais — sugebėjimais ir elgtis su šiais įsivaizdavi- 
mais, tarsi jie būtų tikri, ar netgi sudievinti ir garbinti jų vaizdi- 
nius. Bet būtent per šį hipostazavimo procesą mąstymas pasirengia 
atrasti ir vėl integruoti tai, kas žmogų daro padaru, potencialiai 
gebančiu susivienyti. Mąstymas pasirengia sinekdochiškai suvieny- 
ti žmonijos fragmentus kaip visumos, didesnės nei jos dalių suma, 
elementus. Taip gimsta visa ta „gryna“ teologija, filosofija ir teori- 
ja, kuriomis žmogus didžiuojasi nuo pat civilizacijos aušros ir iš 
kurių jis nuo to laiko tikisi savo paties gyvenimo tikrai žmogiškų 
tikslų ir paskirties apibrėžimo. 


$ Istorinio proceso sintaksė 
Galima atkreipti dėmesį į tai, kad jau Vokiečių ideologijoje Marxas 


įsivaizdavo istorijos teorijos gramatiką ir sintaksę, kuria jis rėmė- 
si iki pat jo, kaip mąstytojo, dienų pabaigos. Nuo tada visus į jo 

akiratį pakliūvančius reiškinius jis galėjo suskirstyti pagal bazės ir 
antstato kategorijas. Bazę sudarė: 1) gamybos priemones (jas Mar- 
xas apibrėžė kaip a) tam tikrai žmonių grupei tam tikru laiku ir 
tam tikroje vietoje prieinamus gamtinius išteklius; b) darbo jėgą 
ar gyventojus, potencialiai gebančius atlikti produktyvų darbą ir 
c) prieinamą technologinį paveldą) ir 2) gamybos būdai - t.y. esa- 
mi žmogiškai naudojamos jėgos santykiai, gamybos priemonių su- 
formuojami tam tikroje vietoje tam tikru laiku. Antstatą sudaro 
esami klasiniai padalijimai, kylantys iš kovos dėl gamybos prie- 
monių valdymo materialinio stygiaus situacijoje, institucijos, įsta- 
tymai, valstybinės santvarkos formos ir t.t., visa tai tampa būtina 
dėl darbo pasidalijimo. Antstatui taip pat priklauso visas papročių, 
moralės ir tradicijų korpusas, sankcionuojantis tiek faktines visuo- 
menės formas, tiek aukštosios kultūros sritis - religiją, mokslą, fi- 
losofiją, meną ir pan., racionaliai pagrindžiančias egzistuojančią 
visuomenės santvarką. Pavienių faktų arba dokumentinių liudi- 
jimų apie tam tikrų įvykių atsitikimą pavidalo istoriniai duome- 
nys - taip sakant, leksiniai istorinių dokumentų elementai - tam- 
pa suprantami, Marxo požiūriu, tik todėl, kad bazės ir antstato 
sąvokos įgalina juos suskirstyti į dvi istoriškai reikšmingų atsiti- 
kimų kategorijas. 

Šitaip gramatiškai suklasifikavus istorinius reiškinius, tampa 
įmanoma taikyti sintaksinius principus, siekiant „paaiškinti“, kodėl 
žmogiškos praktikos srityse, konceptualiai išreiškiamose šiomis 
dviem kategorijomis, atsiranda pakitimų. Šie sintaksiniai princi-- 
pai - ne kas kita, kaip mechaninio priežastingumo dėsniai, valdantys 
bazės ir virš jos iškilusio antstato santykius. Pagrindinis sintaksi- 
nis Marxo istorinės analizės sistemos principas, kuriuo visam isto- 
riniam procesui suteikiama „prasmė“ arba „reikšmė“, yra tiesiog 
toks: nors bazės pasikeitimai nulemia antstato pasikeitimus, at- 
virkštinio ryšio tarp jų nėra - t.y. socialinių ir kultūrinių istorinės 
egzistencijos plotmių pasikeitimai nesukelia bazės pasikeitimų. 

inoma, Žmogaus išradingumas ar veiksmai gali keisti gamy- 
bos priemones. Karai, taip pat badas ir epidemijos išnaikina darbo 
jėgą; išradimai pakeičia technologinio paveldo prigimtį; naudojami 
gamtiniai ištekliai išsenka ir t.t. Bet šie sukelti gamybos priemonių 

pasikeitimai nėra konkrečios visuomenės santvarkos ar oficialiai 
įtvirtinto kultūrinio paveldo (filosofijos, religijos, meno ir t.t.) pa- 
sikeitimų padariniai. Todėl bazės ir antstato santykis yra ne tik 
vienpusis, bet ir griežtai mechanicistinis. Šis santykis neturi visiškai 
jokių dialektinių aspektų. 

Vis dėlto pagrindinės antstato formos apibūdinamos tokiomis 
pat kategorijomis kaip ir vertės formos Marxo prekių analizėje Ka- 
pitale. Jos iš viso yra keturios, jos panašiai tropologiškai apibūdi- 
namos ir keičia viena kitą, kaip kad Kapitale tai numanomai daro 
vertės formos. Šios keturios visuomenės formos (pirmykštė komu- 
nistinė, vergovinė, feodalinė ir kapitalistinė) tad sudaro pagrindi- 
nes kategorijas, į kurias reikia suskirstyti istorijos reiškinius, suvo- 
kiamus kaip diachroniškas procesas. O jų seka sudaro reikšmingo 
istorinio vyksmo dramos, kuriai savo istoriniuose darbuose Mar- 
xas siekė suteikti ją grindžiančią siužeto struktūrą (įgalinančią at- 
skleisti viso proceso prasmę), veiksmus. 

Čia reiktų pabrėžti, kad Marxas neįrodinėjo, esą išorinis pasau- 
lis lemia specifinį individualių mentalinių procesų turinį. Kaip anks- 
čiau panašus materialistas Hobbes'as, Marxas buvo įsitikinęs, kad 
individuali vaizduotė gali trykšti begale galimų pasaulio vaizdi- 
nių, visiškai nesusijusių su išoriniu pasauliu, o paprasčiausiai iš- 
reiškiančių vidinius Žmogaus širdies lūkesčius. Bet jis neigė, jog 
tokie individualios fantazijos kūriniai gali tapti reikšmingomis vi- 
suomeninėmis jėgomis, nebent tik tiek, kiek jie dera su gamybos 
būdais ir juos atitinkančiais socialiniais dariniais. 

Dar svarbiau yra tai, kad visuotinai pripažintų Žmogaus 5ą- 
monės formų pasikeitimai priklauso tiktai nuo kiekvienos visuo- 
menės formos pamatų, gamybos būdų pasikeitimų. Šie sukelia nuo 
jų priklausančio socialinio ir kultūrinio antstato pasikeitimus. Kai 
būtinybė pakeisti visuomeninę santvarką tampa akivaizdi, indivi- 
dualūs „grynos“ sąmonės produktai tampa galimais kandidatais į 
viešai teisinga pripažintą grupės sąmonę. Toks buvo esminio visų 
istorinės raidos plotmių dėsnio pagrindas; šį dėsnį Marxas sufor- 
mulavo Dėl politinės ekonomijos kritikos įvade maždaug pusiaukelėje 
tarp jo ankstyvojo filosofavimo XIX amžiaus penktajame dešimt- 
metyje ir mirties 1883 metais. 

Visuomeninėje savo gyvenimo gamyboje Žmonės sueina į tam tikrus, 
būtinus, nuo jų valios nepriklausomus santykius - gamybinius santykius, 
kurie atitinka tam tikrą jų materialių gamybos jėgų raidos pakopą. Tų 
gamybos santykių visuma sudaro ekonominę visuomenės struktūrą — 
realiąją bazę, ant kurios stūkso juridinis ir politinis antstatas ir kurią atitin- 
ka tam tikros visuomeninės sąmonės formos. Materialinio gyvenimo ga- 
mybos būdas lemia socialinį, politinį ir dvasinį gyvenimo procesą apskri- 
tai. Ne Žmonių sąmonė nulemia jų būtį, bet, atvirkščiai, jų visuomeninė 
būtis nulemia jų sąmonę. Tam tikroje savo raidos pakopoje materialinės 
gamybinės jėgos ima prieštarauti esamiems gamybiniams santykiams, 
arba - tai yra tik juridinė to išraiška - nuosavybės santykiams, kurių vi- 
duje jos ligi tol rutuliojasi. Iš gamybinių jėgų raidos formų tie santykiai 
virsta pančiais. Tuomet ateina socialinės revoliucijos epocha. Ekonomi- 
niam pagrindui pasikeitus, greičiau ar lėčiau vyksta perversmas visame 
milžiniškame antstate. Nagrinėjant tokius perversmus, reikia visuomet 
skirti materialinį, su gamtos mokslų tikslumu konstatuojamą perversmą 
ekonominėse gamybos sąlygose nuo juridinių, politinių, religinių, meni- 
nių ar filosofinių, trumpiau: nuo ideologinių formų, kuriomis žmonės 
įsisąmonina tą konfliktą ir kovoja su juo. Kaip apie atskirą Žmogų negali- 
ma spręsti remiantis tuo, ką jisai pats apie save mano, lygiai taip pat nega- 
lima spręsti apie tokią perversmo epochą pagal jos sąmonę. Atvirkščiai, 
tą sąmonę reikia aiškinti iš materialinių gyvenimo prieštaravimų, iš esan- 
čio konflikto tarp visuomeninių gamybinių jėgų ir gamybinių santykių. 
Nė viena visuomeninė formacija nežlunga anksčiau, negu susiformuoja 
visos gamybinės jėgos, kurioms ji duoda pakankamai erdvės, ir nauji, 
aukštesni gamybiniai santykiai niekuomet neatsiranda anksčiau, negu su- 
bręsta materialinės jų gyvavimo sąlygos pačios senosios visuomenės gel- 
mėse. [303-304; kursyvas H. W.) 


Kaip liudija ši pastraipa, anot Marxo, bazė antstatą reikšmin- 
gai priežastingai veikia tiesiogiai, o ne dialektiniu būdu. Socialinės 
transformacijos ir kultūriniai pokyčiai atsilieka nuo priežastinių 
jėgų, skatinančių socialines transformacijas; bet šis atsilikimas yra 
inertiškas, jį lemia Žmogaus sąmonės negebėjimas esminių bazės 
pasikeitimų situacijose atsižadėti tikrovės suvokimo būdų, pavel- 
dėtų iš ankstesnių gamybos būdų, nes jais grįstų. Tik įtvirtinus 
naują gamybos būdą kaip vyraujantį konkrečioje visuomenėje, vie- 
šai pripažintos ir sąmonės, ir praktikos formos gali būti įtvirtintos 
naujais įstatymais, nauja valstybine santvarka, nauja religija, nau- 
ju Menu ir t.t. 

Būtent šis perėjimo iš vienos visuotinai pripažintos sąmonės formos 
į kitą būdas yra dialektiškas, ir tai yra vokiečių idealizmo įtakos 
Marxui matas. Žmogaus sąmonės ir antstato prisitaikymas prie 
bazės pasikeitimų sukeltų transformacijų yra dialektinis procesas, 
ir jis visiškai analogiškas tropologiniam pasikeitimui, atsirandan- 
čiam tuomet, kai pirmykštė sąmonė iš metaforiško santykio su 
gamta ir apskritai Žmonija iškrinta į metoniminį šių santykių su- 
vokimą. Iš metaforiškos į metoniminę ir sinekdochinę sąmone - 
tokiomis fazėmis Žmonija pereina dialektiškai keisdama būdus, 
kuriais sieja save su savo kontekstu (gamtiniu ir visuomeniniu), 
judėdama iš laukinės į pažangią civilizuotą sąmonę. 

Bet būtent dėl to, kad šios sąmonės transformacijos kyla dia- 
lektiškai, pagal sąmonės veikimą tvarkančius principus, mes ne- 
galime, Marxo teigimu, apie transformacijos laikotarpį spręsti pa- 
gal jo paties savimonę - kaip kad paprastai linkę daryti istorikai, 
siekdami rekonstruoti epochos sąmonę jos pačios kategorijomis. 
Epochos sąmonė visuomet yra daugiau ar mažiau nei tai, ką gry- 
nas suvokimas, netemdomas paveldėtų įsitikinimų, kokia Huretų 
būti tikrovė, gali atskleisti apie tikrą tos epochos socialinę realybę. 

Sąmonės transformacijų istorijoje teorija, Hegelio Dvasios feno- 
menologija, Marxui buvo vertinga kaip analitinio metodo modelis. 
Sąmonės pakopos (visuotinai pripažintos sąmonės formos) viena su 
kita yra susijusios dialektiškai, per tvirtinimą, neigimą, neigimo ne- 
igimą ir t.t.; bet šios sąmonės pakopos yra tik fenomenaliosios istorinės 
būties formos. Tikrąjį istorinės būties Hurinį, ją paverčiantį mokslinės 
analizės - t.y. nomologinės priežastinės analizės - objektu, galima 
rasti gamybos būduose, o fenomenaliosios formos tėra jų atšvaitai. 

Savo pačių protuose Žmonės save susieja su gamta ir kitais 
žmonėmis dialektiškai, bet realiai su gamta juos sieja, tvirtino Mar- 
xas, mechaninio priežastingumo modalumas. Jų pasaulio suvokimui 
tarpininkauja sąmonė, bet jų egzistavimą pasaulyje nulemia fakti- 
niai santykiai, jų palaikomi su gamtiniu ir visuomeniniu pasaulių; 
šie faktiniai santykiai savo ruožtu yra griežtai priežastinio ir deter- 
ministinio pobūdžio. Tokia yra dažnai cituojamo Marxo aforizmo 
„Ne sąmonė nulemia gyvenimą, bet gyvenimas nulemia sąmonė“ 
(Vokiečių ideologija, 21) prasmė. 

Tad bazėje atsirandantys pasikeitimai nėra dialektinės gamy- 
bos būdų ir gamtinio pasaulio sąveikos padariniai; priešingai, ga- 
mybos būdų pasikeitimus sukelia griežti mechaniniai dėsniai. Dir- 
vos nualinimas, gyventojų išnaikinimas, naujų technikų gamtai 
eksploatuoti atradimas - visi šie gamybos priemonių pasikeitimai 
atsiranda dėl pasikeitimų, paaiškinamų gamtamokslinėmis prie- 
žastinių santykių kategorijomis. Naujo prietaiso, kaip kad garo 
variklio, galinčio pakeisti santykius tarp technologinio paveldo 
ir darbo jėgos, sukūrimas suprantamas kaip proto, pasišventusio 
praktiniams uždaviniams spręsti, kūrinys; jis reiškia ne dialektinį 
procesą, bet mąstymo būdo, mechanicizmo, pritaikymą išspręsti 
specifinei problemai, atsirandančiai dėl poreikių padidinti produk- 
tyvumą vartojimo ar mainų labui. 

Be to, bazė keičiasi griežtai mechaniškai ir vis labiau, o ne dia- 
lektiškai. Šis keitimasis veikia antstatą, sukeldamas dialektinę pa- 
veldėtų ir naujųjų visuomenės formų bei jose glūdinčių sąmonės 
formų, reikalingų bazėje įvykusiems pasikeitimams, sąveiką. Bet 
netgi šis poveikis antstatui yra mechaninės, o ne dialektinės prigim- 
ties. Mat, kaip Marxas teigė veikale Del politinės ekonomijos kritikos, 
sąmonės formos, viešai patvirtinamos atsakant į visuomenės po- 
kyčius, sukeltus bazės pokyčių, yra iš anksto nulemtos šių pokyčių. 
Dėl to, sakė jis, 
žmonija visuomet tesiima tik tokių uždavinių, kuriuos ji gali išspręsti, nes, 
arčiau įsižiūrėjus, visuomet pasirodo, kad pats uždavinys atsiranda tik 
tuomet, kada jau yra materialinės sąlygos jam išspręsti arba jos bent for- 
muojasi. [304; kursyvas H.W.] 

Trumpai tariant, visi viešai reikšmingi „uždaviniai“ visai nėra 
problemos, o tik „galvosūkiai“, kadangi, Marxo požiūriu, visuo- 
met galima manyti, kad šios problemos yra išsprendžiamos, ir vi- 
suomet galima bandyti jas spręsti priemonėmis, kurias siūlo jų iški- 
limo laikas ir vieta. Šis procesas, kuriantis svarbiausius uždavinius, 
su kuriais turi susidurti žmonija įvairiose istorinio proceso pako- 
pose, visiškai nėra dialektiškas. Ir priemonės, žmonių pasitelkia- 
mos įvairiose istorinėse situacijose besistengiant išspręsti šiuos 
uždavinius, visiškai nėra „dialektiškos“. „Dialektiška“ yra šių vi- 
suomenės ir kultūros „formų“ seka, jas sąmonė sukonstruoja, kai 

imasi spręsti bazės pasikeitimų sukeltus uždavinius. Tad Marxas 
dialektiniu metodu analizuoja tikrąjį šių istorijoje pasirodančių so- 
cialinės ir kultūrinės egzistencijos formų turinį, kaip kad jis šiuo 
metodu atskleidė tikrąjį vertės formų turinį pirmajame Kapitalo 
skirsnyje. 

Darbo pasidalijimo samprata tapo ašine Marxo socialinės teo- 
rijos idėja, kaip kad darbo vertės teorija tapo ašine jo ekonominių 
teorijų idėja. Būtent darbo pasidalijimas įstumia Žmoniją į tą schiz- 
mos ir susvetimėjimo su savimi būseną, kurią istoriniai šaltiniai 
liudytų esant iš pažiūros natūralią egzistencijos būseną. Tad Mar- 
xas Vokiečių ideologijoje rašė: „Kartu su darbo pasidalijimu [...] yra 
duotas ir paskirstymas, ir būtent tiek kiekybiškai, tiek ir kokybiškai 
nelygus darbo ir jų gaminių paskirstymas, vadinasi, yra duota 
nuosavybė, kurios užuomazga ir pirmoji forma jau yra šeimoje, 
kur Žmona ir vaikai yra vyro vergai.“ Toliau jis šią vergiją pavadi- 
no „pirmąja nuosavybe“ ir pagal to meto politinės ekonomijos kon- 
vencijas nuosavybę apibrėžė kaip „disponavimą svetima darbo 
jėga“. Jis baigė išvada, kad „darbo pasidalijimas ir privatinė nuo- 
savybė yra identiški posakiai: vienu atveju apie veiklą pasakoma 
tas pat, kas kitu atveju pasakoma apie veiklos produktą“ (28). 

Iš darbo pasidalijimo Marxas taip pat kildino privačių ir viešų, 
individualių ir bendrų interesų skilimą visuomeniniame gyveni- 
me. Žinoma, jis pripažino, jog pati žmogaus gyvenimo prigimtis 
sukuria šiuos skirtumus. Bendras interesas, sakė jis, egzistuoja „ne 
tik vaizduotėje kaip „visuotinybė“, bet pirmiausia tikrovėje kaip 
individų, tarp kurių yra padalytas darbas, savitarpio priklauso- 
mybė“. Bet vos tik darbas yra padalijamas, tvirtino jis, „kiekvienas 
gauna tam tikrą, išimtinę veiklos sferą, kuri jam primetama ir iš 
kurios jis negali ištrūkti: jis yra medžiotojas, žvejys arba piemuo, 
arba kritinis kritikas ir turi likti toks, jei nenori netekti pragyveni- 
mo reikmenų“ (29). Taip žmonės tampa savo paties kūrinio, tos 
pačios galios, kuri suteikė visai šiai padermei valdžią gamtai, ver- 
gai. Žmonija skaidosi ir atomizuojasi; o individai draskosi tarp 
troškimo būti tobulu žmogumi ir būtinybės funkcionuoti kaip spe- 
cializuota gamybos priemonė. „Tas socialinės veiklos įsitvirtini- 
mas“ funkcionaliai skirtingose sferose buvo, Marxo įsitikinimu, 


360 METAISTORIJA 


„vienas pagrindinių ligšiolinės istorijos raidos momentų“ (Ibid.). 
Oindividualių žmonių konfliktą tarp žmogiškų siekių ir visuome- 
nės įvestų vaidmenų bei individualių ir bendrų interesų konfliktą 
visuomenėje apskritai Marxas laikė valstybės kūrimosi varomąja 
jėga. Tad, sakė jis, kadangi valstybė visuomet „remiasi kiekviena- 
me šeimos ar genties konglomerate esančiais saitais, [...] o ypač 
[...] darbo pasidalijimo jau nulemtų klasių interesais, klasių, ku- 
rios kiekvienoje tokioje žmonių visumoje viena nuo kitos atsiskiria 
ir kurių viena viešpatauja visoms kitoms“ (28), tam tikra valstybės 
forma iš tikrųjų yra specifinių specifinės klasės interesų išraiška, 
save pateikianti kaip aiškią bendrų visos Žmonijos interesų išraišką. 

Tai todėl galiausiai kiekvienas tariamas pripažintas „bendras 
interesas“ visuomet ir valdančiųjų, ir pajungtųjų klasių yra pati- 
riamas kaip kažkas išorinis, anapusinis, svetimas žmonėms - sve- 
timas, bet palaimingas valdančiosioms klasėms (nes tai įtvirtina jų 
valdžios ir privilegijų „natūralumą“), svetimas, bet pragaištingas 
pavaldžių klasių atveju (nes tai gniuždo jų impulsą galutinai įgy- 
vendinti jų individualius ir klasinius interesus). „Kaip tik todėl, 
kad individai siekia tik savo atskiro intereso, kuris jiems nesutam- 
pa su jų bendruoju interesu, [...] pastarasis pasireiškia kaip jiems 
„svetimas“, nuo jų „nepriklausomas“, vėl kaip atskiras ir savotiškas 
„Visuotinis interesas“ (29). Antra vertus, „praktinė kova šių atskirų 
interesų, kurie iš tikrųjų visada yra priešpriešiniai bendriems ir iliu- 
ziškai bendriems interesams, padaro būtiną pasireiškiančio kaip 
valstybė iliuzinio „visuotinio“ intereso praktinį įsikišimą ir atskirų 
interesų pažabojimą“ (Ibid.). Tad „socialinė jėga, t.y. pagausinta 
gamybinė jėga, atsirandanti dėl darbo pasidalijimo nulemtos bend- 
ros įvairių individų veiklos, atrodo šiems individams, - nes pati 
bendra veikla atsiranda ne laisva valia, o gaivališkai, - ne kaip jų 
pačių suvienyta jėga, bet kaip kažkokia svetima, už jų stovinti 
valdžia“, kaip abstrakti jėga, „gyvenanti“ juose, o ne kaip tai, kas 
ji iš tikrųjų yra, jų pačių jėga, objektyvizuota, sudaiktinta ir pavers- 
ta bendru tikslu. 

Šis sudaiktinimas sukuria „siaubą“, patirtą Žmogaus kiekvieną 
ankstesnį kartą bandant suprasti istoriją. Kadangi visuomeninė jėga 
suvokiama kaip natūrali jėga, „apie kurios atsiradimą ir raidą jie 


MARXAS: FILOSOFINĖ ISTORIJOS GYNYBA 361 
METONIMIJOS BŪDU 


nieko nežino, ir kuriai dėl to jie negali viešpatauti, - priešingai, pa- 
staroji dabar pereina eilę savo fazių ir raidos pakopų, kurios ne tik 
nepriklauso nuo Žmonių valios ir elgesio, bet, atvirkščiai, diriguoja 
šiai valiai ir šiam elgesiui“, žmogus yra labiau linkęs įsivaizduoti 
save kaip istorijos auką, o ne jos valdytoją. Taip atsiranda visos Je- 
terministinės istorijos teorijos, redukuojančios žmogų į už jį dides- 
nių jėgų tarno padėtį ir taip prisidedančios prie daugumos žmonių 
sumenkinimo, o kartu pateisinančios keleto iškėlimą: teologinis 
šv. Augustino determinizmas, metafizinis Hegelio determinizmas, 
konservatyvus Burke'o determinizmas, vulgarus britų politinės 
ekonomijos materializmo determinizmas ir netgi iš principo socio- 
loginis Tocgueville'io determinizmas. Iš čia kyla ir visi naivūs gera- 
noriškų humanitarų, humanistų, estetų, romantikų ir utopinių so- 
cialistų, teigiančių asmeninės valios laisvę ir Žmogaus sugebėjimą 
pakeisti pasaulį pakeičiant jautrumą, kuriuo jis jį suvokia, maištai. 

Tačiau nė viena iš šių istorinio proceso sampratų neužčiuopia 
esminės tiesos: pati socialinė tvarka yra tuo pat metu ir neišvengia- 
ma, ir trumpalaikė, ir varžanti, ir išvaduojanti galia. Nė viena išjų, 
trumpai tariant, nesuprato visuomenės dinamikos ir viso istorijos 
raidos modelio. Vienas kaip nereikšmingą pašalina žmonijos lais- 
ve nuo pat pradžių jį valdančios gyvenimo būtinybės akivaizdoje 
ir reikalauja griežto individualių interesų pajungimo grupei; kitas 
vien tik dejuoja dėl šios būtinybės ir slepiasi vaikiškose svajonėse 
apie laisvę, kurią bus įmanoma įgyvendinti tik tada, kai bus suar- 
dyta žmonių visuomenė, ir jeigu ji bus suardyta. 


S Istorijos „semantika 


Marxas, priešingai, skelbėsi mechanicistiniame bazės ir antstato 
santykyje atradęs konceptualią dinamiško istorijos mokslo baze ir 
instrumentą pereinamosios istorijos fazės rezultatui numatyti. „Dia- 
lektinis materializmas“ (Hegelio logikos ir Feuerbacho įsitikinimo, 
kad bet koks pažinimas turi prasidėti nuo jutiminės patirties, deri- 
nys) - Marxo „naujasis mokslas“ - moksliškai pagrindžia įsitikini- 
mą, jog „visuomeninis“ gyvenimas, toks, koks žinomas kiekvienoje 

istorijos fazėje nuo pirmykščių laikų, turi išnykti. Be to, buržuazinę 
visuomenę, antstatinę kapitalistinio gamybos priemonių organi- 
zavimo būdo formą, jis ir laiko paskutine faze ir joje mato visuo- 
meninį gyvenimą griaunančių veiksmų. Visa ankstesnė istorija yra 
klasių kovos istorija, kaip skelbia Komunistų partijos manifestas, o 
„buržuaziniai gamybiniai santykiai - tai paskutinė antagonistinė 
visuomeninio gamybos proceso forma. [...] Tačiau buržuazinės vi- 
suomenės gelmėse gamybinės jėgos drauge sukuria materialines 
sąlygas šiam antagonizmui išspręsti. Todėl šia visuomenės forma- 
cija pasibaigia Žmonių visuomenės priešistorė“ (Dėl politinės eko- 
nomijos kritikos, 304-305). 

Šio transformacijos proceso, peržengiančio pačią visuomenę, di- 
namika aiškiausiai yra išdėstyta Komunistų partijos manifeste (1848). 
Motyvų gramatikoje Kenethas Burke'as analizavo Komunistų parti- 
jos manifestą „dramos“ kategorijomis, pabrėždamas laipsnį, kuriuo 
Marxo šiame darbe pateikiamos istorijos „scenos“ elementas aiški- 
na „veikėjus, veiksmus ir veiksnius“, atrodančius kaip bendra is- 
torinio proceso medžiaga. Burke'o požiūriu, šis „scenos“ iškėli- 
mas virš „veikėjo“ atskleidžia Marxo esmiškai materialistinę istorijos 
sampratą, parodo jį esant filosofą deterministą, sekantį Hobbes'o 
tradicija, ir atskiria jį nuo tikrai dialektinių mąstytojų, tokių kaip 
Hegelis, kurio nuomone, suprantant tikrą istorijos reikšmę „veiks- 
nys“ ir „tikslas“ yra svarbesni. 

Tokia Burke'o analizė yra pakankama, bet ji užtemdo mastą, 
kuriuo Komunistų partijos manifeste ir kitur Marxo mintis vienu metu 
juda dviem lygmenimis, laikydamasi mechanicistinės ir organicis- 
tinės tikrovės sampratų ir naudodama du skirtingus kalbinius pro- 
tokolus - ir metoniminį, ir sinekdochinį. Istoriniam procesui Mar- 
xas.taip pat vienu metu suteikė ir du siužetus, tragišką ir komišką, 
bet pirmąjį paversdamas antrojo faze ir taip leisdamas sau preten- 
duoti į „realisto“ titulą, o sykiu palaikydamas svajonę apie uto- 
pinį žmogaus susitaikymą su žmogumi anapus socialinio būvio. 
Tragiškos situacijos, vyravusios istorijoje nuo tada, kai žmogus dėl 
darbo pasidalijimo įpuolė į visuomenę, sumenkinimas Marxo min- 
tyje sudarė mokslinį radikalios politinės pozicijos, kurią jis skelbėsi 
išvedęs iš savo istorijos studijų, pagrindimą. 

Trumpa istorijos teorijos, išdėstytos pirmoje Komunistų partijos 
manifesto dalyje, analizė pailiustruos, ką turėjau omeny, anksčiau 
apibūdindamas Marxo istorijos supratimą. 

Komunistų partijos manifestas prasideda specifinės visų ankstes- 
nių istorijos periodų prigimties apibūdinimu: „Visų ligšiolinių vi- 
suomenių istorija buvo klasių kovos istorija.“ Įvairios ankstesnių 
visuomenių klasės „visada buvo viena kitai priešiškos“ ir „be pa- 
liovos tarp savęs čia užmaskuotai, čia atvirai kovojo“ (Komunistų 
partijos manifestas, 64). Ši nepertraukiama kova, įrodinėjo Marxas, 
kaskart baigdavosi esminiu revoliuciniu visos visuomenės tvar- 
kos pakeitimu. Bet dėl šių pertvarkymų nenusistovėdavo taika; 
kiekvienas iš jų tik „iškėlė naujas klases, naujas engimo sąlygas ir 
naujas kovos formas vietoj senųjų“ (64). Nepaisant to, šis procesas 
baigėsi „klasių antagonizmų supaprastėjimu“. Visuomenė vis la- 
biau skilo į dvi stovyklas, į dvi dideles, viena kitai priešingas kla- 
ses — buržuaziją ir proletariatą. 

Esminis struktūrinis santykis istorijoje yra antagonizmas, bet san- 
tykis tarp raidos proceso fazių yra dialektinis. Tad Marxas apie kla- 
sių mainymąsi sakė: 

Iš viduramžių baudžiauninkų kilo [hervorspringen] laisvieji pirmųjų 
miestų gyventojai; iš šito miestiečių luomo susiformavo [entwickelten] pir- 
mieji buržuazijos elementai. [Ibid.; kursyvas H.W.) 


Raidos vaizdiniai yra organicistiniai; santykių būdas - sinek- 
dochinis. Tačiau skirtingų bazės evoliucijos fazių santykių moda- 
lumas apibūdinamas kitokia kalba: 


Feodalinė [...] pramonės organizacija jau nebegalėjo patenkinti paklau- 
sos, kuri didėjo drauge su naujomis rinkomis. Jos vietą užėmė [antreten] 
manufaktūra. Cechų meistrus išstūmė [Įverdrūnęt] pramonės vidurinysis 
luomas; darbo pasidalijimas tarp įvairių korporacijų išnyko, užleisdamas 
vietą darbo pasidalijimui atskiros dirbtuvės viduje. [65; kursyvas H. W.] 


Čia vaizdiniai mechanicistiniai, dalių santykis metoniminis, o 
tolesnės visuomenės transformacijos sąlygos aprašomos iš esmės 
mechaninio priežastingumo kalba: 


Bet rinkos vis plėtėsi [immer wuchsen], paklausa vis didėjo [immer steięt). 
Ir manufaktūra jau nebegalėjo jos patenkinti. [...] Manufaktūros vietą užėmė 

[antreten] šiuolaikinė stambioji pramonė, į pramonės viduriniojo luomo 
vietą stojo pramonininkai milijonieriai, ištisų pramonės armijų vadovai, 
šių laikų buržua. [Ibid.; kursyvas H.W.] 


Ir šią savo esė įžangą, istorinio lauko elementų nužymėjimą ir 
jų klasifikavimą pagal jų istorines funkcijas, Marxas baigė šitaip: 


Taigi matome, jog šių laikų buržuazija pati yra ilgos raidos, daugelio 
gamybos ir mainų būdo perversmų padarinys. [66] 


Tada šių laikų buržuazijos raidą jis nusakė pavaizduodamas ją 
kaip visuomeninės santvarkos formą, savyje brandinančią susinai- 
kinimo ir pasikeitimo sėklas. Jis ironiškai aprašė būdus, kuriais 
tuometinė vidurinioji klasė, vaikydamasi pelno, veiksmingai ap- 
verčia, iškvailina ir nualina savo pačios ideologinius išteklius, sa- 
vo pačios labiausiai aukštinamus 54moningus įsitikinimus ir prisi- 
rišimus. Ši raida, įrodinėjo jis, ne tik „panaikino visus feodalinius, 
patriarchalinius, idiliškus santykius“ ir „lediniame savanaudiško 
išskaičiavimo vandenyje paskandino šventąjį religinės ekstazės, ri- 
teriško entuziazmo, miesčioniško sentimentalumo virpulį“, bet taip 
pat „Žmogaus asmens orumą pavertė mainomąja verte“, 0 „reli- 
ginėmis ir politinėmis iliuzijomis pridengtą išnaudojimą ji pakeitė 
atviru, begėdišku, tiesioginiu, beatodairišku išnaudojimu“ (67). 
Trumpai tariant, buržuazija sukuria situaciją, kurioje Žmogus pa- 
galiau turi aiškiai ir tiksliai įvertinti savo tūkstantmetės egzisten- 
cijos „visuomenėje“ padėtį. Taip ji sukuria sąmonės formą, kurioje 
gali išsirutulioti „realizmas“ tikros socialinės santvarkos prigim- 
ties atžvilgiu, realizmas, toks pat galingas ir gebantis pakeisti pa- 
čią „tikrovę“ ,kaip ir tas, kuris leido sukurti šiuolaikinį mokslą ma- 
terialiam pasauliui eksploatuoti. 

Buržuazinė visuomenė, Marxo nuomone, ironiška tuo, kad ji 
negali egzistuoti „tolydžio nedarydama gamybos įrankių pervers- 
mų, vadinasi, nerevoliucindama gamybinių santykių, o kartu ir 
visų visuomeninių šantykių“ (68). Šį revoliucinį impulsą įkvepia 
„reikalas nuolat plėsti rinką“ (Ibid.). Buržuazijos iškilimą ir raidą 
Marxas aprašo kaip iš tiesų herojiškus, iš tiesų prometėjiškus lai- 
mėjimus, bet dabartinė jos būklė yra vidinio prieštaravimo būklė: 
poreikis nuolat plėsti rinkas verčia buržuaziją sukilti prieš „nuo- 

savybės santykius, kurie yra buržuazijos egzistavimo ir jos viešpa- 
tavimo sąlyga“ (74). Dėl šios paradoksalios būklės kyla „krizės“, 
periodiškai prasiveržiančios labiausiai išsivysčiusiose kapitalis- 
tinėse ekonominėse sistemose. 

Vidinis buržuazinio gyvenimo prieštaravimas sukelia „epide- 
mijas“, ypač vieną epidemiją, kuri „ankstesnėse epochose būtų at- 
rodžiusi nesąmonė, - perprodukcijos epidemiją“ (74). Ir ironiška, 
kad gydymas, buržuazijos taikomas šioms epidemijoms, paskati- 
na dar aštresnius jų proveržius ateityje: 


Kaip buržuazija įveikia krizes? Viena, priverstinai sunaikindama daug 
gamybinių jėgų; antra, užkariaudama naujas rinkas ir geriau panaudoda- 
ma senąsias. Tad kaip? Taip, kad ji parengia dar labiau visa apimančias ir 
niokojančias krizes ir sumažina priemones nuo krizių apsisaugoti. [75] 


Rezultatas toks, kad tas pats ginklas, kuriuo buržuazija „nu- 
vertė“ senesnę feodalinę santvarką, „atsigręžė prieš pačią buržua- 
ziją“ (Ibid.). Bet veiksnys, susikurtas pačios buržuazijos, veiksnys, 
sugriaunantis ją pačią, nekyla ex nihilo kaip koks nors mechaniškai 
jos aplinkoje veikiančio dėsnio rezultatas, taip, kaip sukuriamos 
naujos gamybos sistemos. Veiksnį, sugriaunantį buržuaziją, sukurs 
visų klasių susvetimėjusieji, kurie išnaudotojiškais pačių veikliau- 
sių buržuazijos klasės atstovų veiksmais buvo sumenkinti iki tik 
„prekių“ padėties — t.y. iki visiškai nežmogiškos ar gamtinės 
padėties. Ši nauja radikaliai susvetimėjusiųjų, kapitalistinės siste- 
mos „atmatų“ klasė yra proletariatas, „sutelktas iš visų gyventojų 
klasių“. 

Proletariato kilmę tad galima įsivaizduoti įvairiausiai. Iš pra- 
džių jis yra visiškai išsisklaidęs, net nesuvokia savo „atmatų“ sta- 
tuso. Tačiau raidos procesas šias atmatas paverčia auksu; iš šios 
žemės nelaimėlių sumodeliuojama priemonė Žmonėms išsivaduoti. 

Buržuazijos istorijai Marxas suteikė tragedijos siužetą, o prole- 
tariato istorijai skiriami platesni komedijos metmenys, tos kome- 
dijos atomazga yra visų klasių suardymas ir žmonijos pavertimas 
organine visuma. Nenuostabu, kad Marxas šią komediją pateikė 
kaip keturių aktų dramą, atitinkančią klasikinės dramos pakopaš: 
pathos, agon, sparagmos ir anagnorisis. 

Dramos veiksmas plėtojamas kovojant su buržuazija, bet pir- 
mame akte „kovoja atskiri darbininkai“, kurių „masės yra susis- 
kaldžiusios“ ir kurie net nežino savo tikrojo priešo — buržuazijos, 
dėl to kovoja su „savo priešų priešais — absoliutinės monarchijos 
likučiais“ (79). Šioje pakopoje darbininkų sąmonė tėra „nuotaika“ 
(pathos). Proletariatas paprasčiausiai egzistuoja savyje, ne sau ir ne 
kitų sąmonėje. Tačiau plėtojantis pramonei „proletariatas ne tiktai 
gausėja; jis suburiamas į dideles mases, jo jėga auga, ir jis ją vis 
labiau jaučia“. Darbininkai ima „sudarinėti koalicijas prieš bur- 
žuaziją“ ir įtraukia savo išnaudotojus į atvirą kovą, galvodami apie 
savus interesus (Ibid.). Ši kova suvienija darbininkus į politines 
partijas, kovai politinėje arenoje organizuotas grupes. Tai - ago- 
niškoji pakopa; čia proletariatas egzistuoja sąmoningoje buržuazi- 
jos opozicijoje. Jis egzistuoja sau ir todėl gyvena pasaulyje, kurį žino 
esant suskilusį ir kuriame brutalią jėgą pripažįsta esant priemonę 
siekti vienintelio įsivaizduojamo masių tikslo — pagerinti savo pa- 
čių materialinę padėtį pasipriešinant kitų keliamai grėsmei (Ibid.). 

Šis „proletarų organizavimasis į klasę, o kartu ir į politinę par- 
tiją“, nuolat „ardomas pačių darbininkų savitarpio konkurencijos“. 
Tad po agoniškosios stadijos eina sparagmos, proletariato susiskai- 
dymas į keletą dalių. Tačiau šis subyrėjimas yra būtinas (kalbant 
Hegelio terminais), idant proletariatas įsisąmonintų savo poten- 
cialią vienybę. Proletariato organizacija, sakė Marxas, „nuolat vėl 
atgimsta, tampa vis stipresnė, tvirtesnė, galingesnė“ (82). Šį nu- 
olatinį proletariato atgimimą iš susiskaldymo būsenos, kurion jis 
įpuola dėl savo a90n0, paremia skilimai, atsirandantys pačioje bur- 
žuazijoje. 

Buržuazija, sukurta iš senesnės aristokratinės santvarkos likučių 
ir jos pačios elementų, tapusių jai priešiškais, kovodama su savo 
priešais retkarčiais būna priversta šauktis proletariato pagalbos. 
Todėl imama politiškai šviesti proletariatą. Tie aristokratijos ir 
buržuazijos elementai, kurie tampa stipresnių buržuazinės sant- 
varkos elementų aukomis, nusileidžia į proletariato padėtį, susi- 
vienija su juo, jo reikalą paverčia savu ir „atneša proletariatui švie- 
timo ir pažangos elementų“ (Ibid.). Tad proletariatas pamažu virsta 
ne tik visų klasių atmatų sankaupa, bet ir klase, žinančia save esant 

šią sankaupą ir taip savo siekiais tampančią kosmopolitiška ir bek- 

lase. Jis tampa klase ne tik savyje ir sau, bet savyje ir sau vienu 
metu, ir todėl jis yra tikrai revoliucinė klasė - klasė, išsprendžianti 
„istorijos mįslę“. Šį virtimo procesą Marxas aprašė taip: 

Pagaliau tais laikotarpiais, kai klasių kova artėja prie atomazgos, iri- 
mo procesas viešpataujančioje klasėje, visoje senojoje visuomenėje tampa 
toks audringas, toks smarkus, jog nedidelė viešpataujančiosios klasės da- 
lis išsižada jos ir prisideda prie revoliucinės klasės, prie tos klasės, kuriai 
priklauso ateitis. Štai kodėl, kaip anksčiau dalis bajorijos perėjo į buržuazi- 
jos pusę, taip dabar dalis buržuazijos pereina į proletariato pusę, būtent — 
dalis buržua ideologų, kurie yra išsiugdę teorinę visos istorijos raidos 
sampratą. [83-84] 


O šio sąmonės augimo ir kitimo rezultatas - tai, jog proletaria- 
tas tampa vienintele „tikrai revoliucinga klase“, antklase, klasių 
klase, todėl visos „kitos klasės smunka ir nyksta stambiajai pra- 
monei plėtojantis, o proletariatas yra specifinis ir esminis jos pa- 
čios padarinys“ (Ibid.). „Specifinę ir esminę“ šios revoliucinės kla- 
sės prigimtį, anot Marxo, atskleis tai, jog proletariatas užims tokią 
vietą visuomenėje ir istorijoje, kad jis nebegalės sustiprinti jau išsi- 
kovotos savo gyvenimo padėties primesdamas visai visuomenei 
sąlygas, garantuojančias jų pasisavinimo būdą“ (85). 

Proletarai gali išsikovoti visuomenines gamybines jėgas tik panaikin- 
dami dabartinį savąjį pasisavinimo būdą ir drauge visą dabartinį pasisa- 
vinimo būdą. [85] 

Taip yra dėl to, kad proletariatas (ironiškai) „neturi nieko savo, 
ką jiems reikėtų saugoti, jie turi suardyti visa, kas lig šiol saugojo 
ir garantavo privatinę nuosavybę“ (Ibid.). O kai proletariatas taps 
savimi, tai bus komunizmas, tokia visuomenės būsena, kurioje 
„laisva kiekvieno raida yra laisvos visų raidos sąlyga“ (Ibid.). 

Akivaizdu, kad aprašydamas keturgubą proletariato judėjimą, 
Marxas istoriškai aprašo ne tikras pakopas, jau įveiktas proletariato, 
bet pakopas, kurias, jo nuomone, jis dar turi įveikti, jeigu turi išsi- 
pildyti tokia visuomenė, kokią jis įsivaizdavo kaip visos istorinės 
raidos rezultatą. Dėl kokių priežasčių, išskyrus akivaizdžiai pole- 
minius esė tikslus, šias keturias pakopas Marxas apibūdino bū- 
tent taip? 

Tai, ką aš išdėsčiau ankstesnėse pastraipose, yra užuomaz- 
ginė visų reikšmingų istorijos procesų siužeto struktūra, nusaky- 
ta terminais, įgalinančiais Marxą postuluoti galutinę proletariato 
raidos stadiją kaip sinekdochišką dalių susivienijimą į visumą. 
Analizė atlikta metonimijos būdu - t.y. akivaizdžiai mechanicis- 
tine, priežastine kalba. Bet taip aprašoma iš pradžių metaforiškai 
nusakyta būsena per metonimiškai aprašomą pakopą virsta si- 
nekdochinio dalių susivienijimo į visumą būsena. Marxo istorijos 
rašymo pozicija — mąstytojo, sąmoningai atsidavusio metoni- 
minėms strategijoms, atsitikimų lauką griežta deterministine kal- 
ba redukuojančioms į mechanicistinių priežastinių veiksnių, su- 
keliančių pasikeitimus, matricą. Tačiau socialinės santvarkos jis 
nelaikė visiškai nulemta priežastinių jėgų, nes nemanė, jog šis 
būdas tinkamas jos vidinių struktūrinių savybių dinamikai sup- 
rasti. Nors visos visuomeninės santvarkos bendra konfigūracija 
nulemta mechaniškai bazėje (gamybos priemonėse) veikiančių 
jėgų, vidinei antstato dinamikai suprasti reikalingi sinekdochi- 
niai santykiai, o komunizmas, Marxo nuomone, buvo ne kas kita, 
kaip visuomeninė santvarka, suvokiama kaip tobula sinekdochinė 
integracija. 

Struktūriniai Marxo istorinės analizės metodo ir jo prekių ana- 
lizės (pirmajame Kapitalo skirsnyje) metodo panašumai turėtų būti 
akivaizdūs. Istorinis dokumentas padalijamas į matomą ir paslėptą 
prasmės lygmenis, susijusius tarpusavyje kaip fenomenali forma 
su turiniu. Istorijos turinys keičiasi augdamas - t.y. kokybiškai — 
keičiantis gamybos priemonėms sukeliami gamybos būdų pakiti- 
mai. Bet gamybos būdai - priežastinis veiksnys, lemiantis antstate 
atsirandančias transformacijas — visų pokyčių metu yra viršesni. 
Įvairūs būdai, kuriais žmonės santykiauja su gamtiniu pasauliu, 
stengdamiesi patenkinti savo padermės poreikius, lemia formas, 
kurias turi įgyti jų visuomeniniai santykiai. Fundamentalūs gamy- 
binių priemonių pakeitimai, tokie kaip perėjimas iš pirmykštės 
bendruomenės į vergų darbą išnaudojančią agrarinę sistemą arba 
iš pastarosios - į feodalinę darbo jėgos organizaciją, iš šios - į mo- 
dernųjį komercinį kapitalizmą, pateikia kriterijus įvairius istorinės 
dramos „veiksmus“ aprašyti tokius, kokie jie atrodo iš makrokos- 

minio konceptualizacijos lygmens. Kelias, kurio laikosi sąmonė, 
reaguodama į šiuos fundamentalius gamybinių būdų pasikeitimus, 
veda nuo metaforiškos per metoniminę ir sinekdochinę sąmones į 
ironišką suvokimą, jog esmiškai paradoksalios visuomenės sant- 
varkos, gimdančios vargą šalia gausos, karą, kai galima taika, ne- 
priteklius (materialius ir psichinius) šalia pertekliaus, prigimtis yra 
esmiškai paradoksali. Taip ironiškai įsisąmoninus šiuolaikinių 
žmonių būseną, parengiamas pagrindas žmogiškai sąmonei pereiti 
į naują ir aukštesnę (nes sąmoningesnę) metaforiškos Žmogaus vie- 
nybės su gamta, su kitais žmonėmis, su savimi būseną - sąmonės 
būseną, kai komunizmas žmonėms tampa realistine galimybe ki- 
toje jų raidos pakopoje. 

Trumpai tariant, ironiška būsena, kurioje pasijaučia esą šiuolai- 
kiniai žmonės, panaši į būseną, kuri tampa įmanoma, Marxo po- 
žiūriu, kai aukso fetišizmas atpažįstamas kaip tai, kas jis iš tikrųjų 
yra, kaip jį galiausiai atskleidžia pirmame Kapitalo skirsnyje atlik- 
ta analizė. Dialektinė vertės formų analizė įmanoma dėl to, kad 
Marxas, remdamasis tikėjimu darbo vertės teorija, formą skyrė nuo 
turinio. Taip pat ir dialektinė istorinio proceso formų analizė yra 
įmanoma, nes Marxas, remdamasis savo tikėjimu bazės kaip isto- 
riškai reikšmingo pokyčių veiksnio pirmenybe, skyrė istorijos for- 
mą ir turinį. Dialektinė analizė sukuria formaliąją argumentaciją 
jo unikaliam tikrosios istorijos prasmės aiškinimui apginti ir pa- 
grindžia istoriniam procesui suteiktą siužetą, Komunistų partijos ma- 
nifeste pateikiamą kaip istorijos apskritai formos vaizdą. 

Bet istorijos dramoje, kaip ją 1š tiesų suvokė Marxas, įvairiuose 
veiksmuose dominuoja skirtingi aktoriai: pirmame - šeimininkas 
ir vergas, antrame - bajoras ir baudžiauninkas, toliau - buržuazija 
ir proletariatas. Bet proletariatui suteikiamas toks vaidmuo ir būtis, 
kad jis tampa tikru visos dramos protagonistu, kaip tai, kuo siekė 
tapti visas istorinis procesas nuo pat pradžios. Marxas apibūdino 
proletariatą taip, jog akivaizdu, anot jo, kad būtent jis yra ta žmo- 
nijos visuma, kuria istorijos proceso metu (nesėkmingai) siekė tapti 
įvairios Žmonijos dalys įvairiais savo įsikūnijimais. O suteikęs pro- 
letariatui išskirtinę vietą, Marxas buvo priverstas pačiai buržuazi- 
jai duoti išskirtinį vaidmenį istorinėje dramoje. 

Marxo istorijos siužete buržuazija tampa tragišku herojumi, ku- 
rio pralaimėjimas leidžia proletariatui įsisąmoninti savo unikalią 
komišką paskirtį pasaulio istorijoje. Tai reiškia, jog dėl to, kad pro- 
letariatas yra ne tik buržuazijos iškilimo ir nuopuolio auka, bet ir 
stebėtojas, visam istoriniam procesui galima suteikti komišką pa- 
baigą, iš anksto jam skirtą tikslą. Lygiai kaip Kapitale vertės formos 
aiškinamos siekiant pagrįsti darbo vertės teoriją, taip Komunistų 
partijos manifeste visuomenės formos aiškinamos siekiant pagrįsti 
neišvengiamą proletariato triumfą tiek visuomenės, tiek pačios is- 
torijos atžvilgiu. Štai kas slypi už to, kad Marxas tai, kas sutartinai 
buvo vadinama „istorija“, pažemino į „priešistorės“ statusą. Tikroji 
žmogaus istorija, prognozavo jis, prasidės tik proletariatui trium- 
favus prieš jo buržuazinius engėjus, suirus klasiniams skirtumams, 
sunaikinus valstybę ir sukūrus socializmą - mainų sistemą, grįstą 
darbo vertės teorija. 


S Konkrečių istorinių įvykių analizė Marxo metodu 


Iki šiol analizavau Vokiečių ideologijos, Komunistų partijos manifesto 
ir Kapitalo dalis, tikėdamasis nustatyti pagrindines Marxo analiti- 
nio metodo struktūras. Taip analizuodamas jo mintį, pabrėžiau tro- 
pologinę to, kas paprastai laikoma „dialektiniu metodu“, prigimtį. 
Kad ir ką Marxas imtųsi analizuoti, teigiau aš, - visuomenės evo- 
liucijos pakopas, vertės formas ar paties socializmo formas, tiriamą 
reiškinį jis buvo linkęs suskaldyti į keturias kategorijas arba kla- 
ses, atitinkančias metaforos, metonimijos, sinekdochos ir ironijos 
tropus. Dar vienas pavyzdys - Komunistų partijos manifesto pabai- 
goje klasifikuodamas skirtingas socialistinės sąmonės formas, jis 
kalba apie keturis pagrindinius tipus: reakcinį, konservatyvųjį (ar- 
ba buržuazinį), utopinį ir (savo paties „mokslinį“) komunistinį. So- 
cialistinė sąmonė evoliucionuoja nuo pradinio metaforiško (reak- 
cinio) tipo per metoniminę (buržuazinę) ir sinekdochinę (utopinę) 
atmainas, kol susiformuoja mokslinis (jo paties) socialistinės są- 
monės tipas, įgalinantis visas ankstesnes formas nustatyti esant 
fragmentiškas, nebaigtas ar ydingas. Tad, sakė Marxas, kol utopi- 

niai socialistai vis dar „stengiasi sušvelninti klasių kovą ir sutai- 
kyti priešybes“, komunistai „kovoja dėl artimiausių darbininkų 
klasės tikslų ir interesų [...] [ir] visur remia kiekvieną revoliucinį 
judėjimą, nukreiptą prieš esamą visuomeninę ir politinę santvarką“ 
(Komunistų partijos manifestas, 137). Ši pastraipa liudija, kad net 1848 
metų entuziazmo veikiamas Marxas neturėjo jokių iliuzijų, jog pro- 
letariato revoliucija galėjo būti įvykdyta tuo metu. 

Komunistai „ironiškai“ prisijungdavo prie kiekvieno judėjimo 
tam, kad paspartintų galutinę proletariato pergalę. Ši ironiška lai- 
kysena ne vien tik buržuazijos, bet ir prieš ją nukreiptų revoliuci- 
nių judėjimų atžvilgiu saugojo Marxą nuo bet kokios iliuzijos, jog, 
atėjo galutinės pergalės metas. Komunistų partijos manifestas, šauk- 
damas proletariatą griebtis ginklų, pats yra ironiškas dokumen- 
tas, nes jį kurdamas pats Marxas neturėjo daug vilčių, kad jo entu- 
ziastingai skelbiama revoliucija bus užbaigta. Marxas žinojo, jog, 
revoliucijos neįmanoma užbaigti, kadangi jis žinojo Europos pro- 
letariatą dar nepasiekus sinekdochinės sąmonės pakopos, reika- 
lingos jo numatytiems tikslams. Iš tiesų Šventojoje šeimoje (1845) 
komunizmą Marxas apibrėžė kaip „tikrą privatinės nuosavybės, žmo- 
gaus susvetimėjimo su savimi panaikinimą ir tad realų žmogiškos pri- 
gimties įgijimą, per Žmogų ir Žmogui. Tad jis reiškia žmogaus, kaip 
visuomeninės, t.y. tikrai žmogiškos būtybės, grįžimą į save; visišką 
ir sąmoningą sugrįžimą, įsisavinantį visą ankstesnės raidos turtin- 
gumą“ (243-244; kursyvas H.W.). Visuma įsisavina ir vienybe pa- 
verčia dalių sumą. Kad toks įsisavinimas ir pavertimas buvo var- 
gu ar galimi 1848 metų neramumų metu, liudijo, kad tais metais 
pats Marxas komunistinę sąmonę apibūdino kaip numatančią vien 
tik ribotus tikslus. Vėliau tai rodė jo knygoje Klasių kova Prancūzijo- 
je 1849-1850 metais atlikta analizė, 1850 metais rašyta prieš jo akis 
besirutuliuojančius įvykius komentuojančių straipsnių serija. 

Marxo Pilietinio karo Prancūzijoje (1871) įvade 1891 metais En- 
gelsas atkreipė dėmesį į Marxo talentą „aiškiai suvokti stambių 
istorinių įvykių pobūdį, reikšmę ir būtinas pasekmes tuo metu, 
kai šie įvykiai dar tiktai vyksta prieš mūsų akis arba yra ką tik 
įvykę“ (349). Rašydamas Klasių kovą Prancūzijoje 1848 metų revo- 
liucinį judėjimą Marxas apibūdino kaip „tragikomediją“, palankią 

proletariato interesams tik tiek, kiek jis sukėlė „vieningą stiprią 
kontrrevoliuciją“ ir tokiu būdu sukūrė „priešininką, su kuriuo ko- 
vodama perversmo partija tik ir galėjo subręsti į tikrai revoliucinę 
partiją“ (281). Trumpai tariant, revoliucija buvo pavaizduota vien 
tik kaip priemonė, reikalinga paties proletariato sąmonei išugdyti 
neigimo, pasipriešinimo ar prieštaravimo keliu. Tik kontrrevoliu- 
cinės partijos susikūrimas leido revoliucinei partijai save apibūdin- 
ti - tiek savo panašumų su kontrrevoliucine partija, tiek skirtumų 
nuo jos požiūriu. 

Iš tiesų Marxas įrodinėjo, kad proletariato sąmonės prigimtis ir 
jo tikroji istorinė situacija reikalavo pralaimėti. Mat kadangi: 


- Proletarai teisėtai laikė save vasario laimėtojais. [-..] Jie turėjo būti gat- 
vėje nugalėti, turėjo būti jiems parodyta, kad jie pasmerkti pralaimėti, kad 
jie kovoja ne bendrai su buržuazija, bet prieš ją. [-..] Proletariato reikalavi- 
mus buržuazija turėjo atremti su ginklu rankose. Ir tikrasis buržuazinės 
respublikos lopšys yra ne vasario pergalė, o birželio pralaimėjimas. [Klasių 
kova Prancūzijoje 1848-1850 metais, 123] 


Būdas, kuriuo birželio įvykiai atskleidžiami kaip tikrasis bur- 
žuazinės respublikos gimtadienis ir kaip „tikrojo“ jos priešo pro- 
letariato, kartu su ja vasarį kovojusio, kad nuverstų Luji Pilypą, 
pralaimėjimas, gerokai primena Kapitale pateikiamą dialektinę pi- 
niginės vertės formos analizę. Kitaip sakant, tai kartu ir redukcija, 
ir paaiškinimas redukcijos būdu. Netikras lygiavertiškumas, tei- 
giamas aiškiai metaforiška forma „revoliucija = vasario sukilimas“, 
pataisomas ironišku paneigimu „revoliucija = buržuazijos trium- 
fas“. Tad, sakė Marxas, 


Vasario revoliucija buvo graži revoliucija, visuotinės simpatijos revoliu- 
cija, nes prieštaravimai, aiškiai pasireiškę joje prieš karaliaus valdžią, dar 
snaudė greta vienas kito ramiai, neišsipletoję, nes socialinė kova, sudariusi 
jos foną, tik iliuziškai teegzistavo, teegzistavo fraze, žodžiu. [125] 


Priešingai, 


Birželio revoliucija yra bjauri revoliucija, atstumianti revoliucija, nes į 
frazės vietą atsistojo veiksmas, nes respublika atidengė paties slibino galvą, 
numušdama nuo jo jį dengusią ir slėpusią karūną. [Ibid.) 

Tad tikroji birželio sukilimo laimėtoja buvo buržuazija, kurios 
savikliova po triumfo Paryžiuje išaugo visoje Europoje. Todėl, įro- 
dinėjo Marxas, buržuazijos triumfas 1848 metų birželį padėjo pa- 
čios buržuazijos nuvertimo pamatus, nes jis atskleidė ją esant tą, 
kas ji buvo - pabaisą. Jos monstriškas būdas išryškėjo prieštaravi- 
muose, glūdinčiuose naujojoje Steigiamojo nacionalinio susirinki- 
mo sudarytoje konstitucijoje. 

„Didžiausias šios konstitucijos prieštaravimas“, anot Marxo, bu- 
vo būdas, kuriuo ji politinę valdžią padalijo įvairioms Prancūzijos 
klasėms. 


Visuotine rinkimų teise ji atiduoda politinę valdžią toms klasėms, kurių 
socialinę vergiją ji turi įamžinti - proletariatui, valstiečiams ir smulkiajai 
buržuazijai. O iš tos klasės, kurios senąją socialinę valdžią ji sankcionuo- 
ja, - buržuazijos - ji atima politines tos valdžios garantijas. Ji įspraudžia 
politinį buržuazijos viešpatavimą į demokratinius rėmus, kurie kiekvie- 
nu momentu veda į buržuazijai priešiškų klasių pergalę ir gresia patiems 
buržuazinės santvarkos pagrindams. Iš vienų jie reikalauja, kad nuo poli- 
tinio išsivadavimo jie neitų pirmyn į socialinį, iš kitų - kad jie nuo socia- 
linės restauracijos neitų atgal į politinę. [134] 


Tokioje prieštaringoje situacijoje tik tokia visiška menkystė kaip 
Luji Bonapartas tegalėjo patraukti plačius Prancūzijos elektorato 
sektorius. Ironiška, bet atsitiko taip, jog 


paikiausias Prancūzijos žmogus įgijo visapusiškiausią reikšmę. Kaip tik 
dėl to, kad jis buvo niekas, jis galėjo reikšti viską, - tik ne patį save. [136] 


Tad Prancūzijos situacija Luji Bonaparto valdymo metais buvo 
lygiai tokia pati kaip „aukso fetišizmo“ apimtos modernios kapi- 
talistinės visuomenės. Visiškai bevertė būtybė buvo sutapatinta su 
visų grupių interesais būtent todėl, kad konstitucinis manevravi- 
mas paneigė specifinius kiekvienos grupės interesus. Prancūzijos 
visuomenė buvo nusmukdyta į „farso“ būseną, tapusią išsamesnės, 
klasikinės Marxo Luji Bonaparto briumero aštuonioliktosios analizės 
objektu. 

S Istorija kaip farsas 


Luji Bonaparto briumero aštuonioliktoji prasideda garsiąja apof- 
tegma: 

Hegelis kažkur pastebi, kad visi didieji pasauliniai istoriniai įvykiai ir 
asmenys pasirodo, taip sakant, du kartus. Jis pamiršo pridurti: pirmą kartą 
kaip tragedija, antrą kartą kaip farsas. [200] 


Taigi Luji Bonaparto perversmas pirmojoje Marxo veikalo pa- 
straipoje pavaizduotas kaip ironiškas iš tikrųjų tragiškų didžiosios 
buržuazinės 1789 metų revoliucijos įvykių, iškėlusių valdžion Na- 
poleoną I, atspindys. Nors Prancūzijos visuomenė 1848 metais ma- 
nėsi įgyvendinanti 1789 metų revoliucinę programą, iš tikrųjų, 
Marxo požiūriu, ji žengė atgal, „atsidūrė už savo išeities taško“ 
(203). Visą įvykių nuo 1848 metų vasario 24 d. iki 1851 metų gruo- 
džio kompleksą Marxas (Klasių kovoje Prancūzijoje) apibūdino kaip 
„tragikomediją“, revoliucijos šaradą, palikusią prancūzų tautą su- 
varžytą dar despotiškesnės vergijos nei toji, iš kurios ji išsilaisvino 
1789 metais. 

Maža to, Marxas neigė, jog galima pagrįstai sakyti, „kaip tat 
daro prancūzai, kad jų nacija buvusi netikėtai užklupta. [...] To- 
kie posakiai neįspėja mįslės, tik kitaip ją suformuluoja“. Tikroji 
užduotis, tvirtino jis, yra paaiškinti, kaip „gali trys perėjūnai ne- 
tikėtai užklupti ir be pasipriešinimo paimti į nelaisvę 36 milijonų 
naciją“ (204). 

Žinoma, Marxui tai neatrodė tikra užduotis. Bent jau tai nebu- 
vo analitinė užduotis, kadangi jis jau žinojo jos sprendimą. Marxo 
užduotis buvo literatūrinė: jam reikėjo tai, „kas iš tikrųjų įvyko“, 
perteikti įtikinamo pasakojimo pavidalu. 

Formalų Marxo atsakymą į klausimą, „kas iš tikrųjų įvyko“, rei- 
kia skirti nuo analitinio metodo, kurį jis naudojo ieškodamas atsa- 
kymo į šį klausimą. Formaliai Marxas paprasčiausiai įrodinėjo, kad 
Luji Bonaparto pergalė buvo buržuazijos proletariato baimės ir 
valstietijos pasipiktinimo tiek buržuazija, tiek proletariatu derinio 
pasekmė (žr. 332, 339). Ir šios baimės, ir šio pasipiktinimo priežas- 
tys priskiriamos „materialioms sąlygoms“, grindžiančioms ir for- 

muojančioms buržuazijos, proletariato, valstietijos ir 1850 metų bo- 
napartistinės vyriausybės formos santykius. Čia, kaip ir vertės ana- 
lizėje Kapitale, svarbu buvo išskirti analizuojamo reiškinio formą 
ir turinį. 

Bet klausimas, kaip susivienijo šie faktoriai, sukurdami specifi- 
nę savo santykių formą Antrosios imperijos laikais, vertė Marxą 
atskleisti „tikrąją istoriją“, slypinčią už reikšmingų istorinių Pran- 
cūzijos įvykių 1848-1851 metų kronikos. Savo ruožtu, atskleidžiant 
šią tikrąją istoriją, šiems įvykiams reikėjo suteikti tam tikro tipo 
pasakojimo siužetą. Ši istorija jau įžanginėse Marxo pastabose bu- 
vo apibūdinta kaip „farsas“, o tai reiškia, kad jis pasakojimą sufor- 
mavo kaip satyrą. Trumpai tariant, 1848-1851 metų įvykiai, kai 
Prancūzija pasidavė „trijų perėjūnų“ globai, visiškai nebuvo tra- 
giški. Įvykiai, Marxo pavaizduoti kaip vedę nuo Vasario revoliu- 
cijos prie Antrosios imperijos sukūrimo, buvo nuolatinis nuopuo- 
lis į vergiją, nelengvinamas nė menkiausio kilnių siekių požymio, 
leidžiančio juos apibūdinti kaip tikrai tragiškus. 

1789 metų įvykius, buržuazijos veiklą vykstant Prancūzijos re- 
voliucijai, Marxas apibūdino kitaip. Apie 1789 metų revoliuciją 
Marxas rašė: 

Kad ir kaip nedidvyriška yra buržuazinė visuomenė, vis dėlto jai pa- 
saulyje atsirasti reikėjo didvyriškumo, pasiaukojimo, teroro, pilietinio ka- 
ro ir tautų kautynių. Klasiškai rūsčiuose Romos respublikos padavimuo- 
se buržuazinės visuomenės gladiatoriai surado idealus ir meno formas, 
iliuzijas, reikalingas jiems tam, kad pridengtų nuo pačių savęs buržuaziškai 
ribotą savo kovos turinį, kad išlaikytų savo dvasios pakilimą didžios isto- 
rinės tragedijos aukštumoje. [201; kursyvas H.W.] 


1789 metų buržuazinė revoliucija buvo tragiška, nes idealų ir 
realijų neatitikimas liko miglotas. 1848-1851 metų revoliucija bu- 
vo jau kitokia. Ji buvo „farsas“ būtent todel, kad idealai buvo pa- 
jungti realijoms. To pasekmė — 


Ne visuomenė išsikovojo naują turinį, o tik valstybė grįžo į savo se- 
niausią formą, į begėdišką primityvų kalavijo ir sutanos viešpatavimą. 
Į 1848 metų vasario staigų smūgį (coup de main) atsako 1851 metų gruo- 
džio neapgalvotas veiksmas (coup de tėte). Kaip įgyta, taip ir prašvilpta. 
[202-203] 

Antrosios imperijos sukūrimas tad buvo galutinė įvykių rai- 
dos, prasidėjusios 1848 metų vasario sukilimu, fazė. Tai buvo 
aiškintinas faktas, ir Marxas paaiškino jį padalydamas jos „isto- 
riją“ į keturias raidos fazes: vasario laikotarpį; Steigiamojo nacio- 
nalinio susirinkimo laikotarpį (nuo 1848 metų gegužės 4 d. iki 
1849 metų gegužės 28 d.); Įstatymų leidžiamojo nacionalinio su- 
sirinkimo laikotarpį (nuo 1849 metų gegužės 28 d. iki 1851 metų 
gruodžio 2 d.) ir pagaliau pačią Antrąją imperiją, gyvavusią nuo 
1851 metų gruodžio 2 d. iki jos nuvertimo 1871 metų Paryžiaus 
komunos dienomis. 

Šias fazes Marxas apibūdina taip pat, kaip Kapitale analizuoja- 
mas keturias vertės formas. Tad vasario periodą jis aprašė kaip 
„revoliucijos prologą“ (205), kadangi šiuo metu kiekvienas, daly- 
vavęs sukilime, buvo įkvėptas „bendrų“, o ne specifinių revoliuci- 
nių tikslų. 


Jokiu kitu laikotarpiu nerandame margesnio mišinio, sudaryto iš iš- 
pūstų frazių ir faktinio netikrumo bei bejėgiškumo, iš entuziastingų no- 
vatoriškų ieškojimų ir tvirto senosios rutinos viešpatavimo, iš tariamos 
visos visuomenės harmonijos ir iš gilesnio jos elementų tarpusavio nuto- 
limo. [205] 


Išorinis revoliucinės situacijos vaizdas labai smarkiai skyrėsi 
nuo realijų, bet tai nebuvo suvokiama - lygiai kaip ir elementario- 
je vertės formoje turinio ir formos neatitikimas lieka miglotas 
pirmojo nenaudai. Tad visi „elementai, kurie parengė ar nulėmė 
revoliuciją, [...] laikinai užėmė savo vietą vasario vyriausybėje“ 
(205). „Kiekviena partija ją (revoliuciją) aiškino savaip“. Proleta- 
riatas, iškovojęs respubliką ginklu, „uždėjo jai savo antspaudą ir 
paskelbė ją socialine respublika“, šitaip nužymėdamas „bendrą 
šiuolaikinės revoliucijos turinį“, tačiau tokį turinį, kuris tomis 
aplinkybėmis „keisčiausiu būdu prieštaravo visam tam, ką gali- 
ma buvo tuoj pat, betarpiškai įvykdyti“ (Ibid.). Tuo tarpu senosios 
visuomenės jėgos persigrupavo, „susibūrė, atsipeikėjo ir nelauk- 
tai rado paramą tautos masėje - valstiečiuose ir smulkiuosiuose 
buržua, kurie, liepos monarchijos užtvaroms sugriuvus, iš karto 
puolė į politinę sceną“ (Ibid.). 

Šis revoliucijos idealo ir to, „ką galima buvo tuoj pat, betarpiškai 
įvykdyti“, kontrastas atitinka Kapitale išryškintą vertės formos ir 
jos tikrojo turinio skirtumą. Tikrąjį 1948 metų vasario situacijos tu- 
rinį maskuoja bendra sąmonės būsena, kurią galima pavadinti me- 
taforiška griežtąja prasme. Kas paslėpta, tas taip pat yra, bet yra 
iškreiptu pavidalu. Tikrąjį revoliucijos turinį galima rasti materia- 
linėse sąlygose, kurios vasario sukilimą padarė įmanomą, tačiau 
šis turinys yra priešingas 1848 metais scenoje pasirodžiusioms so- 
cialinio veiksmo formoms. Kad revoliucijos partijos tai netiesiogiai 
pripažino, liudija faktas, jog vasario vyriausybė buvo vadinama 
laikinąja. „Niekas, - sakė Marxas, - nedrįso pretenduoti į egzista- 
vimo ir tikro veikimo teisę“ (205). Sąstingio būsena, apėmusi na- 
ciją po to, kai pasisekė sąmokslas prieš Luji Pilypą, Marxui buvo 
pakankamas įrodymas, kad praktiškai egzistuoja prieštaravimas, 
panaikinamas tik jėga. 

Ir jis buvo panaikintas, anot Marxo, antrojoje fazėje, Steigiamo- 
jo nacionalinio susirinkimo laikotarpiu, trukusiu nuo 1848 metų 
gegužės 4 d. iki 1849 metų gegužės 28 d., „buržuazinės respubli- 
kos“ periodu, kuris buvo „gyvas protestas prieš vasario dienų rei- 
kalavimus“ (206). Nacionalinio susirinkimo funkcija, sakė Marxas, 
buvo „revoliucijos rezultatus įsprausti į buržuazinius rėmus“ (Ibid.; 
kursyvas H.W.). Trumpai tariant, antrosios fazės tikslas buvo pa- 
naikinti pirmojoje fazėje glūdinčius prieštaravimus, bendrą revo- 
liucijos turinį redukuojant į tam tikrą turinį, bendrą valdžią - į 
buržuazijos valdžią. 


Paryžiaus proletariato reikalavimai esą utopiški svaičiojimai, kuriems 
reikia padaryti galą. Į šį Steigiamojo nacionalinio susirinkimo pareiškimą 
proletariatas atsakė birželio sukilimu, tuo didžiausiu įvykiu Europos pilie- 
tinių karų istorijoje. [Ibid.) 


Ironiška, bet šis „didžiausias įvykis Europos pilietinių karų is- 
torijoje“ tapo istoriškai reikšmingas, Marxo nuomone, visų pirma 
dėl to, kad jis pralaimėjo. Proletariatas įsigalės tik per proletariato 
pralaimėjimą. 

Buržuazinė respublika nugalėjo. Jos pusėje buvo finansinė aristokrati- 
ja, pramoninė buržuazija, vidurinysis luomas, smulkieji buržua, armija, į 

mobilinę gvardiją suorganizuotas liumpenproletariatas, inteligentija, ku- 
nigai ir kaimo gyventojai. Paryžiaus proletariatas savo pusėje turėjo tik 
pats save. Po pergalės daugiau kaip trys tūkstančiai sukilėlių buvo nu- 
žudyta, penkiolika tūkstančių ištremta be teismo. Su šiuo pralaimėjimu 
proletariatas pasitraukia į revoliucinės scenos užkulisius. [206] 


Birželio sukilėlių sutriuškinimas buvo apibūdintas kaip apgai- 
lėtinas, bet vargu ar tragiškas įvykis, kadangi jų pasipriešinimas 
buržuazijai kilo ne iš aiškaus savo tikslų supratimo ar realistiško 
savo pergalės perspektyvos įvertinimo. Nenuostabu, Marxo po- 
žiūriu, kad pastangos atgaivinti proletariato reikalą buvo nuosek- 
liai slopinamos. Proletariatas „nebepajėgia nei pats savyje atgaivin- 
ti revoliucinės didybės, nei pasisemti energijos iš naujai sudarytų 
sąjungų, kol pagaliau visos klasės, su kuriomis jis išvien kovojo 
birželio mėnesį, bus taip pat parblokštos, kaip ir jis pats“ (207) — 
kol, trumpai tariant, visos klasės sutaps su juo pačiu. Faktas, kad 
proletariatas „bent krinta su garbe, atitinkančia didelę pasaulinę- 
istorinę kovą“, negali paslėpti svarbesnio fakto, kad jo sutriuškini- 
mas „išlygino dirvą buržuazinei respublikai įkurti“ (Ibid.). Redu- 
kuojančią buržuazinės santvarkos prigimtį atskleidžia tai, kad joje 
„Visuomenė gelbstima kiekvieną kartą, kai jos viešpačių ratas su- 
siaurėja, kai siauresni interesai laimi prieš bendruosius“ (208). 

Buržuazinės visuomenės evoliuciją ženklina sisteminga idealų, 
vardan kurių ji įvykdė 1789 metų revoliuciją, išdavystė. Būtent tie 
idealai, kai į juos apeliuodavo proletariato gynėjas, siekdamas sa- 
vo atstovaujamiesiems tų pačių „laisvių“ ir „pažangos organų“, 
kurie iškėlė valdžion buržuaziją, dabar buvo vadinami „socialisti- 
niais“. Jos pačios idealai buvo atmesti kaip grėsmė „klasės valdžiai“, 
kurią siekė įtvirtinti buržuazija. Bet ironiška tai, nurodė Marxas, 
kad buržuazija nesuprato, jog „jos pačios parlamentinis režimas, 
jos politinis viešpatavimas“ bus laikomas „socialistiniu tų elementų 
jos gretose, kurie dabar visų pirma troško „ramybės“ (235). Bur- 
žuazija, kadaise buvusi konkurencijos, diskusijų, debatų, daugu- 
mos valdžios ir t.t. šalininkė, jau nebegalėjo palaikyti šių procesų, 
nes jų reikalavo kiti. Todėl ji neišvengiamai juos atmetė, o kartu 
atmetė ir savo pasišventimą „laisvės, lygybės, brolybės“ idealams 
ir parlamentinės demokratijos principams. Ironiška, tačiau 

Tuo būdu buržuazija, smerkdama kaip „socializmą“ tai, ką ji anksčiau 
garbino kaip „liberalizmą“, prisipažįsta, kad jos pačios interesai reikalauja 
atsikratyti savivaldos pavojaus; kad, norint grąžinti šalyje ramybę, pir- 
miausia reikia nuraminti jos buržuazinį parlamentą; kad, norint išsaugoti 
jos visuomeninę galią, turi būti sulaužyta jos politinė galia; kad atskiri 
buržua gali ir toliau išnaudoti kitas klases [...] tik su ta sąlyga, jei jų klasė 
bus pasmerkta tapti tokiu pat politiniu nuliu, kaip ir kitos klasės; kad jos 
piniginei išgelbėti turi būti nuplėšta nuo jos karūna, o ją saugojęs kardas 
kartu turi būti pakabintas virš jos pačios galvos kaip Damoklo kardas. [236] 


Ši ironiškų permainų seka suteikė dramatinį principą, kuriuo 
Marxas „dialektiškai“ galėjo aiškinti tiek buržuazijos, tiek prole- 
tariato susinaikinimo operacijas, palankias „istorijos gudrybei“. 
Perėjimas iš pirmosios į antrąją revoliucijos fazę yra perėjimas iš 
metaforiško į metoniminį egzistavimo būdą. Antrojoje, arba buržua- 
zinėje, fazėje „visuomenė“ metonimiškai sutapatinama su „buržua- 
Zija“; dalis užima visumos vietą. „Parlamentinė respublika kartu su 
buržuazija užvaldo visą sceną, ima gyventi pilnakraujį gyvenimą“ 
(Ibid.). Bet 1851 metų gruodžio 2-oji ją palaidoja siaubo apimtiems 
susivienijusiems rojalistams šaukiant „Tegyvuoja respublika!“ (272). 
O palaidojo ją Luji Bonapartas, sudaręs sąlygas pereiti nuo meto- 
niminės į sinekdochinę (visuotinę) revoliucijos fazę. Marxas šį per- 
ėjimą aprašo taip: 

Parlamente nacija paversdavo įstatymu savo visuotinę valią, t.y. vieš- 
pataujančios klasės įstatymą paversdavo savo visuotine valia. Vykdomo- 
sios valdžios naudai ji atsisako nuo bet kurios savo valios ir pasiduoda 
svetimos valios liepimui, autoritetui. Vykdomoji valdžia, priešingai įsta- 
tymų leidžiamajai valdžiai, išreiškia nacijos heteronomiją, priešingai jos 
autonomijai. [274] 

Ši „vykdomoji valdžia“ (Bonapartas) prancūzų nacijos ir visų 
jos klasių atžvilgiu užėmė tokią pat poziciją, kokią drobė užėmė 
visų kitų prekių atžvilgiu Marxo visuotinės formos analizėje Kapi- 
tale. Tad, rašė Marxas, 


Prancūzija išsprūdo iš vienos klasės despotizmo tarytum tik tam, kad 
pasiduotų vieno individo despotizmui. [Ibid.] 


Ironiška, bet ji pasidavė autoritetui „individo, neturinčio jo- 
kio autoriteto. Kova tarytum baigėsi tuo, kad visos klasės lygiai 

bejėgiškai ir lygiai be žado suklupo prieš šautuvo buožę“ (Ibid.). 
Taip „visuminė“, arba „išplėstinė“, klasių konflikto būsena, būdin- 
ga buržuazinei respublikai, dabar užleido vietą „visuotinei“ bur- 
žuazinės diktatūros būsenai, ir tokiu būdu, išeidama priekin kaip 
dominuojanti visuomenės klasė, buržuazija neteko tos pačios poli- 
tinės galios, kurios ji siekė 1789 metais. Visa politinė valdžia buvo 
patikėta vieninteliam asmeniui - Bonapartui: „Valstybės mašina 
civilinės visuomenės atžvilgiu taip sustiprėjo, kad ji gali turėti sa- 
vo priešakyje Gruodžio 10 dienos draugijos šefą“ (275). 

Marxas įrodinėjo, jog Bonaparto pergalę nulėmė Prancūzijos 
smulkiųjų valstiečių parama, bet jis nurodė, kad po šios sėkmės 
klasė neatėjo į politinę valdžią. Beveik tokiu pat būdu, kaip vertės 
formų analizėje aukso fetišizmas sekė visuotinę vertės formą, mai- 
nantis politinėms formoms Bonaparto fetišizmas sekė visuotinės 
politinės valdžios formą, kurią išreiškė Bonaparto užimta prezi- 
dento institucija. Bonapartas, „iš svetur atsibastęs perėjūnas, pa- 
keltas ant skydo girtos karinės klikos, kurią jis papirko degtine ir 
dešra“ (Ibid.), išdavė ne tik valstietiją, bet ir kitus sluoksnius. 
Save laikydamas „viduriniosios klasės atstovu, [...] jis šiuo tuo 
tapo tik todėl, kad sutriuškino ir kasdien tebetriuškina politinę 
šios viduriniosios klasės galią“ (282). Laikydamas save „valstiečių 
ir liumpenproletariato atstovu“, jis juos taip pat išdavė, reikalau- 
damas, kad jie išmoktų jaustis laimingi „buržuazinės visuomenės 
ribose“ (282). 

Bonaparto programa buvo dviprasmybės ir prieštaravimų še- 
devras. Tad prancūzų buržuazija buvo teisi paskelbdama (kaip per- 
teikia Marxas): „tik Gruodžio 10 dienos draugijos šefas begali išgel- 
bėti buržuazinę visuomenę! Tik vagystė begali išgelbėti nuosavybę, 
priesaikos laužymas - religiją, mergvaikystė - šeimą, netvarka — 
tvarką!“ (281). Toks pats „absurdiškumas“, kokį Marxas priskyrė 
„aukso fetišizmui“, čia priskiriamas visai visuomenei. Tad, pa- 
vyzdžiui, kalbėdamas apie prieštaringus Bonaparto santykius su 
įvairiomis visuomenės klasėmis, Marxas rašė: 

Tokia kupina prieštaravimų šio Žmogaus misija paaiškina prieštarin- 
gus veiksmus jo vyriausybės, kuri, judėdama neryžtingai, apgraibomis, 
stengiasi čia patraukti, čia pažeminti tai vieną, tai kitą klasę ir kuri vieno- 

dai prieš save sukelia visas klases, - vyriausybės, kurios praktiškas netik- 
rumas sudaro nepaprastai komišką kontrastą su įsakomu, kategorišku jos 
aktų stiliumi, vergiškai nukopijuotu nuo dėdės aktų. [282] 


Bonaparto režimo prieštaravimai yra visiškai analogiški priešta- 
ravimams, suformavusiems piniginę vertės formą (ir padariusiems 
ją iš esmės nestabilią). Ir būtent tai įgalino Marxą visiškai pasiti- 
kint savimi pranašauti, kad galų gale režimas žlugs. Luji Bonaparto 
briumero aštuonioliktosios pabaigoje pateiktas Marxo režimo apibū- 
dinimas pranašavo nuosprendį režimui, vėliau, 1871 metais, ret- 
rospektyviai jo paskelbtą veikale Pilietinis karas Prancūzijoje. Luji 
Bonaparto briumero aštuonioliktoji baigiasi taip: 


Prieštaringų savo padėties reikalavimų spiriamas, kartu būdamas pri- 
verstas tarytum fokusininkas vis naujomis staigmenomis prikaustyti prie 
savęs, kaip Napoleono pavaduotojo, publikos dėmesį, taigi kiekvieną die- 
ną daryti miniatiūrinį valstybės perversmą, Bonapartas nugramzdina visą 
buržuazinį ūkį į chaosą, griebia viską, kas 1848 metų revoliucijai atrodė 
neliečiama, vienus įpratina abejingai žiūrėti į revoliuciją, kitus kursto re- 
voliucijai, tvarkos vardu sukuria tikrą anarchiją ir tuo pačiu metu nuplėšia 
nuo visos valstybės mašinos šventumo aureolę, ją suprofanuoja, padaro 
ją kartu šlykščią ir juokingą. [284] 


Tad 1871 metais užteko „prūsiško durtuvo bakstelėjimo“, kad 
atsiskleistų režimo ir visuomenės, kuriai jis apsimetė tarnaująs, „su- 
puvimas“ (Pilietinis karas Prancūzijoje, 449). Iširusią šią „farsinę“ 
vyriausybės formą neišvengiamai pakeitė jos „tiesioginė antitezė“ — 
kitaip sakant, Paryžiaus komuna, pradėjusi naują Prancūzijos vi- 
suomenės raidos ciklą. 

Komuna taip pat pradėjo ir naują proletariato sąmonės ciklą. 
Tad veikale Pilietinis karas Prancūzijoje Marxas rašė: 


„Socialinės respublikos“ lozungas, kuriuo Paryžiaus proletariatas svei- 
kino vasario revoliuciją, išreiškė tiktai neaiškų siekimą tokios respubli- 
kos, kuri turėjo pašalinti ne tiktai monarchinę klasinio viešpatavimo formą, 
bet ir patį klasinį viešpatavimą. Komuna kaip tik ir buvo tikroji tokios 
respublikos forma. [Ibid.) 


Reikalaujamos „socialinės respublikos“ tikrumą, įrodinėjo Mar- 
xas, atspindėjo jos pastangos sukonstruoti visuomeninę santvarką, 
didesne nei ją sudariusių dalių suma. Tad, pavyzdžiui, komuna 

buvo „tikra šio žodžio prasme internacionalinė“ (456), ji „visiems 
svetimtaučiams suteikė garbę mirti dėl jos nemirtingo reikalo“ 
(Ibid.). Marxas nuėjo taip toli, jog ėmė tvirtinti, esą jos klestėjimo 
metu Paryžiuje iš esmės nebuvo girdėti apie nusikaltimus: „Mor- 
ge - nė vieno lavono, nebėra naktinių apiplėšimų, beveik nė vie- 
nos vagystės“ (458). Priešingai nei dekadentiški ankstesniojo re- 
žimo likučiai, dabar susirinkę Versalyje ir besistengiantys nuversti 
komuną, Paryžius buvo tikras rojus: „Veidas į veidą su šiuo nau- 
juoju Paryžiaus pasauliu stovėjo senasis Versalio pasaulis. [...] Pa- 
ryžius — viena tiesa; Versalis - vienas melas; ir šio melo skelbėjas 
buvo Tjeras“ (459). Paryžiuje komunos metu grupei Žmonių, anot 
Marxo, pasisekė akimirkai sukurti ateities komunistinės visuo- 
menės modelį. Kaip rašė Engelsas 1891 metais, „ar norite Žinoti, 
gerbiamieji ponai, kas yra ši diktatūra? Pažiūrėkite į Paryžiaus ko- 
muną. Tai buvo proletariato diktatūra“ (418). 

Visgi ir šiuo, kaip 1848 metų atveju, revoliucija buvo iš anksto 
pasmerkta pralaimėti ne vien dėl to, kad materialinės sąlygos 
dar nebuvo subrendusios komunistinei visuomenei įtvirtinti, bet 
taip pat ir dėl to, kad „komunos dauguma nebuvo išmintingi 
socialistai, ir negalėjo tokie būti“ (Marxas - F. Domelai-Nieuwen- 
huis, 1881, 391). „Socialinės respublikos“ šūkis tebuvo metafora, 
aprėpianti neapibrėžtą turinį, „socializmą“, miglotai pavadintą 
„klasiniu viešpatavimu“. Komunos idėja turėjo patirti metoni- 
minės redukcijos ag0ną, idant kitame savo įsikūnijime galėtų pa- 
sirodyti išgryninta ir sąmoningai socialistinė. Šios redukcijos so- 
cialine forma tapo Trečioji respublika, įtvirtinta Prūsijos ginklo 
jėga. Jos prieštaravimai buvo ne mažiau akinantys nei Antrosios 
imperijos, kurią ji pakeitė. Ir ji nebuvo stabilesnė. Ko gero, ji 
buvo dar liguistesnė, nes egzistavo kaip nelengvas išgąsdintos 
buržuazijos ir geriau save kaip revoliucinę klasę įsisąmoninusio 
proletariato kompromisas, proletariatas jau buvo patyręs komuną 
ir galėjo iš jos semtis įkvėpimo. Marxas nė kiek neabejojo, kad 
laikui bėgant Trečioji respublika taps dar „absurdiškesnė“. Ji bu- 
vo lygiai taip pat pasmerkta absurdui, kaip ir ekonominė siste- 
ma, vertę supainiojusi su auksu. 

S Išvados 


Dabar galiu apibendrinti Marxo istorijos sampratą, suprantamą 
kaip analizės metodas ir kaip vaizdavimo strategija. Aš jau nu- 
rodžiau, kad, mano nuomone, Marxo požiūris į istoriją yra dviejų 
lygmenų, arba turi dvi konceptualizacijos ašis: vieną - sinchroni- 
nę, susijusią su belaikiais santykiais, numanomai egzistuojančiais 
tarp bazės ir antstato; kitą - diachroninę, susijusią su transforma- 
cijomis, juose abiejuose atsirandančiomis laikui bėgant. Marxas at- 
siskyrė nuo Hegelio tvirtindamas, kad esminis būties pagrindas 
yra gamta, 0 ne sąmonė, ir tikėdamas, jog visuotinai pripažintos 
sąmonės formas mechanistiniu būdu lemia gamybos priemonės, 
kurių atspindžiai jos yra. Šis priežastinis ryšis yra vienpusis; ma- 
noma, kad neįmanoma jo pašalinti iš istorijos. Tačiau jis elgėsi hėge- 
liškai, antstate pasirodančių formų seką analizuodamas „dialekti- 
niu metodu“. Čia jis naudoja tokias pat kategorijas kaip Hegelis ir 
taip pat supranta į tam tikrus skyrius suklasifikuotų esinių tarpu- 
savio santykius. Hegelio „logika“ buvo pritaikyta analizuojant pa- 
grindines Žmonių savęs konceptualizacijos formas ir socialines 
matricas, kuriomis šios savęs konceptualizacijos formos viešai pa- 
tvirtinamos. Be to, tiek kategorijas, naudojamas šioms formoms ir 
matricoms apibūdinti, tiek kategorijas, naudojamas jų santykiams 
apibūdinti, Marxas išvedė suvokęs, jog Hegelio Logikos kategori- 
jos yra esmiškai tropologinės. Kalba apskritai teikia tikrovės nusa- 
kymo būdus, numatančius Žmonių savęs konceptualizacijos tipus 
ir socialines šių konceptualizacijų projekcijas ir visiškai apsiribo- 
jančius kalba, taip pat ir šių tipų ar projekcijų transformacijų ti- 
pus. Metafora, metonimija, sinekdocha ir ironija pateikia ne tik 
priemones žmonėms konceptualizuoti save, bet kartu ir analizės 
kategorijas, įgalinančias tokias savęs konceptualizacijas suvokti 
kaip bet kokio antstato aspekto istorijos pakopas. Ar Marxas ana- 
lizuotų mikroįvykį, 1848-1851 metų revoliuciją Prancūzijoje, ar 
makroįvykį, visos žmonijos evoliuciją, jis visuomet sugrįžta prie 
tropologijos kaip prie bazės, įgalinančios kategorizuoti įvykių evo- 
liucijos nuo pradinio iki baigtinio būvio klases ir pakopas. 

Taigi kaip ir Hegeliui, Marxui tropai suteikė keturlypę dramos 
terminais atliekamos istoriškai reikšmingų reiškinių kompleksų 
analizės bazę. Kiekvienos istoriškai reikšmingų įvykių sekos siu- 
žeto struktūra - nuo pathos per agon ir sparagmos iki anagnorisis — 
išreiškia judėjimą arba išsilaisvinimo, arba vergijos link, „roman- 
tiškos“ patirties pasaulio transcendencijos arba „ironiškos“ vergi- 
jos būsenos link. Bet Marxas neigė abu kraštutinumus; žmonijai 
nelemta nei visiška vergija, nei visiška transcendencija. Jo, kaip ir 
Hegelio, istorinė vizija svyravo tarp tragiškos kiekvieno istorinės 
dramos akto pabaigos suvokimo ir komiško proceso visumos re- 
zultato supratimo. Marxo, kaip ir Hegelio, nuomone, Žmonija pa- 
siekia komiško susitaikymo su savimi ir su gamta būseną per tra- 
giškus konfliktus, kurie patys, rodos, nesiūlo nieko daugiau, kaip 
tik paguodą filosofiškai apmąstyti jų kilnumą. Tad „aiškindamas“ 
istoriją Marxas rinkosi mechanicistinį ir organicistinį argumenta- 
cijos būdus, o ją „vaizduodamas“ - tragišką ir komišką fundamen- 
talios jos formos sampratą. 

Šis dvigubas judesys skiria istoriką radikalą nuo konservato- 
riaus (jis skiria ir Marxą, ir Hegelį nuo Rankes), nors abi istorikų 
rūšys galiausiai pateikia komišką viso istorijos proceso sampratą. 
Priešingai nei Ranke, Hegelis ir Marxas į konfliktą žiūrėjo rimtai. 
Ir Hegelis, ir Marxas žinojo, jog geriausiuose įmanomuose pasau- 
liuose reikalai nesiklosto pačiu geriausiu būdu, kad Žmonijai rea- 
lizuoti save tenka patiriant praradimų ir suluošinimų kovoje su 
kosmosu, nesuvaldomu tiek pat, kiek ir -— skirtingu laiku ir skir-- 
tingose vietose — nepažiniu. Bet šį kosmosą, jų nuomone, galima 
pažinti; galima vis geriau įžvelgti jį valdančius dėsnius. Tačiau kos- 
mosą valdančius dėsnius galima pažinti tik per praktiką, per veiklą, 
per herojiškus, jei ne prometėjiškus, valios teigimus. Šie teiginiai 
individams ir grupėms yra tiek pat pavojingi, kiek ir problemiški. 
Juose glūdi tikrai tragiškos nesėkmės ir pralaimėjimo galimybė. 
Bet būdami iš tiesų herojiškų siekių, Žmonės savo nesėkmėmis ir 
pralaimėjimais gali padėti pažinti tiek gamtą, tiek istoriją valdan- 
čius dėsnius. O tokių dėsnių žinojimas suteikia pagrindą perženg- 
ti Žmonijai jų uždėtus apribojimus. 

Tad galima pamatyti, kad įprastas liberalų ir konservatorių is- 
"torikų priekaištas Marxui, esą jis šiurkštus redukcionistas, nėra net 
pusiau teisingas. Atvirkščiai, Marxo metodas buvo koks tik nori, 
tik ne redukcionistinis, net jei ir jo istorijos sampratą lėmė makro- 
kosminiuose lygmenyse įžvelgiamų integracinių tendencijų vizija. 
Ko gero, Ranke buvo didesnis redukcionistas nei Marxas, kur kas 
labiau įkalintas mito, nors ir savo darbu, rodos, jis siekė įvertinti 
istorinių reiškinių išskirtinumą ir unikalumą. Tiesą sakant, dabar 
jau turėtų būti akivaizdu, kad polinkis į išskaidančias, integruojan- 
čioms priešingas, vaizdavimo strategijas nereiškia nei mažiau, nei 
labiau konceptualiai nulemto ideologinio šališkumo nei tas, kuris 
įkvėpė Marxą ieškoti atsakymo į „istorijos mįslę“. Burckhardto iš- 
vada, jog istorija nepasiduoda racionaliai analizuojama, nebent tik 
pačiomis bendriausiomis kategorijomis, 0 į jos procesus įmanoma 
pažvelgti tik kaip į „metastazinių“ pasikeitimų eilę, nėra nei ma- 
žiau, nei labiau metapoetiška nei išvados, prie kurių Marxą pri- 
vedė jo istorijos apmąstymai. Tikėti, kad istorijos prasmė yra tai, 
jog ji neturi prasmės, ar kad nepagrįsta taip ją konceptualizuoti 
norint suteikti jai kokią išskirtinę prasmę, nėra grynai kognityvi- 
nis sprendimas; jis taip pat ir ideologinis. Marxas siekė pateikti 
būtent tokį analitinį metodą ir vaizdavimo strategiją, kuri jį įgalintų 
apie istoriją rašyti veikiamosiomis, o ne neveikiamosiomis formo- 
mis. Veikiamoji forma - radikalizmo kalba. Bet Marxo radikaliz- 
mas buvo kairysis radikalizmas, ir jis skyrėsi nuo savojo dešiniojo 
atitikmens tvirtinimu, jog istorija iš principo nėra labiau mistiška 
nei pati gamta, kad istorijos tyrinėjimas atskleidžia dėsnius, pade- 
dančius suvokti tiek jos prasmę, tiek bendrą raidos kryptį. Taip 
skaitytojui jis sukuria rinkimosi iš galimų alternatyvų situaciją, 
tiksliai nenurodydamas, koks turi būti jo sprendimas konkrečioje 
situacijoje. Dar svarbiau tai, kad jis skaitytojui suteikia poziciją, 
kurioje, kad ir ką pasirinkdamas, jis priverstas apsispręsti daug 
sąmoningiau, nei jis būtų apsisprendęs Rankes siūlomo požiūrio, 
kad dalykai klostosi į gera, nepriklausomai nuo to, kas daroma, 
naudai, ar kaip Burckhardtas, tikėdamas, jog kad ir ką darytum, 
tai neturi jokios reikšmės. | 


IX SKYRIUS 
Nietzsche: poetinė istorijos gynyba 
metaforos būdu 


S Įvadas 


Friedrichas Nietzsche ženklino ne tik istorinės minties, bet ir visos 
kitos XIX amžiaus kultūrinės veiklos posūkį, nes jis atmetė isto- 
rinės analizės kategorijas, istorikų vartotas nuo XIX amžiaus ket- 
virtojo dešimtmečio, ir paneigė tokio dalyko kaip koks nors istori- 
nis procesas, kuriam galima taikyti šias kategorijas, realumą. Tai 
nereiškia, kad Nietzsche nesidomėjo istoriniais klausimais. Prie- 
šingai, daugumą jo filosofinių darbų grindžia istorinių problemų 
svarstymai, o metodo požiūriu daugumą jų net galima laikyti isto- 
riniais. Pavyzdžiui, Tragedijos gimimas (1871) yra ne tik esė apie 
tragedijos estetiką, bet — tikriausiai tai dar svarbiau - taip pat ir 
tragedijos iškilimo ir nuosmukio klasikinėje Graikijoje istorija; Apie 
moralės genealogiją (1887) yra ne tik įvadinės nihilistinės etikos pas- 
tabos, bet taip pat - ir vėlgi tai svarbiau - drąsi ir originali esė apie 
gėrio ir blogio sampratų Vakarų civilizacijoje istoriją. Be to, dau- 
gelyje Nietzsches darbų diskutuojama apie istorinę sąmonę arba 
gausiai įją nurodoma, kritikuojamos istorinės minties konvencijos, 
siūloma istorines idėjas paversti kūrybingais tikslais. Tad Burck- 
hardto pastaba Nietzschei 1882 metais išsako daugiau nei grūdą 
tiesos: „Iš esmės, žinoma, jūs visada mokote istorijos“ (Burckhardt, 
Briefe, 427). 

Tačiau Nietzsches istorijos sampratą profesionalūs istorikai te- 
vertino taip pat menkai, kaip ir Hegelio — ne todėl, kad jo istori- 

nius apmąstymus būtų temdžiusi techninė kalba, vartota ir Hege- 

lio, bet dėl to, jog jie pernelyg aiškiai ir pernelyg akivaizdžiai kėlė 
grėsmę profesionalios istorijos kompetencijos sampratoms. Nietzs- 
ches tikslas buvo sugriauti tikėjimą istorine praeitimi, iš kurios 
žmonės gali sužinoti kokią nors vienintelę ir esminę tiesą. Nietzs- 
ches, kaip ir Burckhardto, nuomone, egzistavo tiek „tiesų“ apie 
praeitį, kiek yra jos individualių perspektyvų. Jo požiūriu, istori- 
jos tyrimas negali būti tik savitikslis, jis visuomet turėtų būti prie- 
monė kokiam nors gyvenimiškam tikslui ar siekiui. Žmonės žvelgė 
į pasaulį būdais, derančiais su juos motyvuojančiais tikslais; jiems 
reikėjo skirtingų istorijos vizijų pagrįsti skirtingiems projektams, 
kurių jie turėjo imtis, idant visiškai realizuotų savo žmoniškumą. 
Todėl Nietzsche iš esmės skyrė du būdų, kuriais žmonės žvelgė į 
istoriją, tipus: gyvenimą neigiantį tipą, kuris skelbiasi radęs vie- 
nintelį, amžinai teisingą ar „tikrąjį“ požiūrį į praeitį; ir gyvenimą 
teigiantį tipą, skatinantį tiek skirtingų istorijos vizijų, kiek yra in- 
dividualių žmonių projektų laimėti savęs suvokimą. Troškimas 
tikėti, jog egzistuoja viena, amžinai teisinga, arba „tikroji“, istori- 
jos samprata, Nietzsches nuomone, tebuvo dar vienas krikščioniško 
poreikio tikėti vieną, tikrą Dievą arba sekuliaraus krikščionybės 
atitikmens - pozityvaus mokslo - poreikio tikėti vienu, užbaigtu 
ir absoliučiai teisingu gamtos dėsnių kompleksu pėdsakas. Abiem 
šioms iš esmės ribojančioms tiesos sampratoms bei jų atitikmenims 
mene - romantizmui ir natūralizmui - Nietzsche priešpriešino sa- 
vo paties bet kokios tikrovės vizijos reliatyvumo sampratą. 

Vis dėlto Nietzsche nebuvo atsiribojęs nuo savo laiko meno ir 
mokslo. Nuo pat pradžių jis pripažino nihilistinę jų abiejų prasmę. 
Jis gyrė pozityvistinio mokslo teiginį, kad gamtinis procesas yra 
esmiškai beprasmis, ir visiškai konstruktyvistinę bet kokios for- 
mos, prasmės ar turinio, kuriuos žmonės tarėsi radę pasaulyje, pri- 
gimties sampratą simbolistiniame mene. Nietzsches nuomone, visų 
mokslų ir visų religijų forma, prasmė ir turinys yra estetinės kilmės, 
žmogaus poreikio pasprukti iš tikrovės į svajas, primesti tvarką 
patirčiai, nes neegzistuoja jokia savarankiška prasmė ar turinys, 
padariniai. Visas „tiesas“ jis laikė pradinio estetinio impulso iškrai- 
pymais; iškraipymais, nes svają jie palaikė beforme tikrove ir bandė 

gyvenimą įšaldyti į svajonės pateiktą formą. Estetinis impulsas iš 
prigimties buvo dinamiškas — sakyčiau, dialektiškas — nenuilsta- 
mai judąs tarp svajonės ir tikrovės per atsinaujinančius kontaktus 
su pirminiu chaosu, nuolatos griaunantis sunykusias svajones ir 
kuriantis naujas, valią gyventi palaikančias svajones. Aukščiausia 
meno forma, tragedija, šį dialektinį judėjimą nuo svajonės į tikro- 
vę ir atgal, sąmoningai į svajonę, įgyvendina išlikdama atvira gy- 
venimo jėgai, bet leisdama šioms jėgoms pasireikšti žmogui įsisa- 
vinamais energijos kiekiais. 

Tad mąstydamas apie istoriją Nietzsche visuomet siekė nusta- 
tyti, kaip pačią istoriją būtų galima paversti panašiai kūrybinga 
svajojimo forma, kaip, trumpai tariant, ji galėtų būti paversta tra- 
gedijos meno rūšimi. Tai rūpėjo ir Hegeliui; tačiau Nietzsche vi- 
siškai kitaip nei Hegelis suprato tai, ko moko tragedija. Anot 
Nietzsches, tragedija ne žvelgia iš „aukštesnės perspektyvos“, kaip 
manė Hegelis, jai būdingas impulsas sugriauti visas tokias pers- 
pektyvas, kol jos nesustingo į gyvenimą varžančias sąvokas. Šitaip 
įsivaizduojami Nietzsches istorijos apmąstymai yra išplėsti jo tra- 
gedijos apmąstymai. Norėdami suprasti jo „Apie istorijos žalą ir 
naudingumą“ (1874), pirmiausiai turime bent šiek tiek suprasti 
darbą, iš kurio jis išaugo — Tragedijos gimimą. 


S Mitas ir istorija 


1886 metais Nietzsche parašė naują Tragedijos gimimo, pirmąkart 
pasirodžiusio 1871 metais, įžangą. Įžanga vadinosi „Versuch einer 
Selbstkritik“ („Kritiškas žvilgsnis į save“), joje Nietzsche išdėstė 
du požiūrius, kuriuos retrospektyviai jis matė buvus tikruosius jo 
jaunystės polemikos taikinius. Šie taikiniai - ironija ir romantiz- 
mas. „Tai, ko man tada teko imtis, - rašė Nietzsche, - kažko bai- 
saus ir pavojingo, [...] buvo nauja problema; dabar pasakyčiau, jog 
problemiškai, abejojamai“ (2). Ironiją jis laikė pagrindiniu moksli- 
ninko bruožu; po „klausinėjančio proto“ skraiste ironija išplito po 
visą minties ir vaizduotės pasaulį kaip „subtili gynyba - nuo tie- 

sos“ (21). „O Sokratai, Sokratai. Ar ne tai, matyt, ir buvo tavoji pa- 
slaptis? - klausė Nietzsche. - O paslaptingasai ironijos meistre! Gal 
tai buvo tavo - ironija?“ (21). O romantizmą jaunajam Nietzschei 
įkūnijo Richardas Wagneris ir jo muzika. Tačiau bėgantys metai 
išmokė Nietzschę bent jau vieno dalyko: „Nepuoselėti jokių vilčių 
ir ganėtinai negailestingai mąstyti apie šitą „vokiškąją esmę“, taip 
pat ir apie dabartinę vokiečių muziką, kuri yra ištisai romantiška ir 
iš visų įmanomų meno rūšių — pati negraikiškiausia, užtat pir- 
marūšė nervų gadintoja“ (29). 

Žinoma, Nietzsches vardas yra siejamas su atgimusiu domėji- 
musi mitiniu mąstymu XIX amžiaus pabaigoje ir ypač su „amžinojo 
sugrįžimo“ mitu, kurį Nietzsche priešpriešino krikščioniškam išga- 
nymo mitui ir buržuazinei pažangos doktrinai. Pavyzdžiui, Lowit- 
has tvirtina, jog nepaisant to, kad amžinojo sugrįžimo mitas Links- 
majame moksle buvo iškeltas tik kaip etinio imperatyvo pagrindas, 
knygoje Štai taip Zaratustra kalbėjo ši idėja buvo pateikta kaip „me- 
tafizinė tiesa“ (Meaning, 216-217). Iš tikrųjų, anot Lėwitho, moky- 
mas apie amžinąjį sugrįžimą yra „esminė vėlyvųjų [Nietzsches] 
darbų mintis“ (219). 

Kitaip žiūrintys į Nietzsches filosofiją jį laiko kito mito kūrėju — 
mito apie nesibaigiantį dionisiškų ir apoloniškų Žmogaus suge- 
bėjimų mainymąsi kūrėju, ginančiu dualistinę filosofiją, manichė- 
jišką gyvenimo sampratą, kai gyvenimas juda ne cikliškai, bet turi 
atvirą pabaigą, svyruoja vietoje. 

Abu požiūriai tikėtini, abu savaip reikšmingi norint tinkamai 
suprasti Nietzsches mąstymą apie istoriją. Bet aš manau, kad nei 
mokymas apie amžinąjį sugrįžimą, nei apie dionisiškąjį-apoloniš- 
kąjį dualizmą neveda į Nietzsches mąstymo apie istorinę egzisten- 
ciją, istorinį pažinimą ir istorijos procesą supratimą. Šie du mitai 
yra pirmesnės istorinio pažinimo kritikos produktai, Nietzsches 
pastangų istoriją visų pirma išversti į Meną, o paskui - estetinę 
viziją išversti į vienalaikį tragišką ir komišką gyvenimo suvokimą 
rezultatai. 

Nietzsches, kaip filosofo, tikslas buvo peržengti ironiją, išlais- 
vinant sąmonę ir nuo visų metoniminių pasaulio suvokimų (gim- 
dančių mechanicistinio priežastingumo doktriną ir nužmoginantį 

mokslą), ir nuo visų sinekdochinių pasaulio sublimacijų (gimdan- 
čių mokymus apie „aukštesnes“ priežastis, dievus, dvasias ir mo- 
ralę) ir grąžinti sąmonę į mėgavimąsi savo metaforinėmis galio- 
mis, savo sugebėjimais „smagintis vaizdiniais“, džiaugtis pasauliu 
kaip grynais reiškiniais, ir šitaip išlaisvinti žmogaus poetinę sąmo- 
nę grynesnei, nes sąmoningesnei už naivią pirmykščio Žmogaus 
metaforą, veiklai. 

Tad Tragedijos gimime Nietzsche priešpriešina dvi klaidingo 
tragiško jautrumo rūšis: tragišką viziją interpretuojančią ironiškai 
ir ją interpretuojančią romantiškai. Sugriovęs šias dvi klaidingas 
tragiškos sąmonės sampratas jis įgijo priemones perinterpretuoti 
tragediją kaip dionisiškų ir apoloniškų įžvalgų kombinaciją, kaip 
tragišką pasaulio suvokimą, atsveriamą komiškojo supratimo - ir 
atvirkščiai. Jo pastabos apie istorinę sąmonę, išsibarsčiusios po 
visus jo darbus, bet esmingiausios „Apie istorijos žalą ir naudin- 
gumą“ ir Apie moralės genealogiją, turėjo atlikti tokią pačią jo laikų 
istorinės minties chirurginę operaciją. Istorija, kaip ir tragedija, 
turi ir savo melą, ir savo tiesą, savo žudančius ir išlaisvinančius 
aspektus. Ir mes pamatysime, jog, Nietzsches nuomone, klaidin- 
gi jos variantai buvo ironiški ir romantiški, o tikroji versija — 
tragedijos ir komedijos kombinacija, kurią jis bandė sukurti Tra- 
gedijos gimime. 

"Marxas siekė į istorinį mąstymą iš naujo įvesti dėsnio ir priežas- 
tingumo sampratas, bet taip, kad taptų įmanoma herojiškai priešin- 
tis jo paties dabarties blogiui ir viltingai nukreipti žmogų jo paties 
galimai ateičiai. Nietzsches motyvacija — toks pats troškimas at- 
gaivinti heroizmą vidutinybės ir kultūrinės rezignacijos amžiuje; 
jam rūpėjo ant naujų pamatų atstatyti bazę optimistinei žmogaus 
ateities projekcijai. Bet jo strategija buvo visiškai priešinga nei Mar- 
xo. Mat Marxas mėgino pagrįsti prometėjišką Žmonijos ateities 
užduočių sampratą, persvarstydamas dėsnio ir priežastingumo is- 
torijoje sąvokas, o Nietzsche bandė tai pagrįsti sugriaudamas tas 
pačias sąvokas. 

Pradėdamas veikalą, kurį jis vadino labiausiai „istoriniu“, Apie 
moralės genealogiją, Nietzsche sakė: „Laimė, laiku išmokau skirti 
teologinį prietarą nuo moralinio ir nebeieškojau blogio šaknų ana- 

„pus pasaulio“ (25). Dauguma žudančių modernaus, ne mažiau nei 
primityvaus, žmogaus iliuzijų kyla iš polinkio metonimiškai re- 
dukuoti įvykius į veikimus, arba reiškinius - į įsivaizduojamos „nou- 
meniškos“ substancijos apraiškas. 

Absoliučiai taip pat, kaip žmonės atskiria žaibą nuo jo švystelėjimo ir 
šį laiko tam tikro subjekto akcija, veika, vadinama žaibu, taip ir liaudies 
moralė atskiria jėgą nuo jos pasireiškimo, tarsi už stipriojo būtų koks nors 
indiferentiškas substratas, galintis laisvai spręsti, leisti jėgai reikštis ar ne. 
Tačiau tokio substrato nėra; už „būties“ neegzistuoja joks darymas, veiki- 
mas, tapimas; „veikėjas“ prie veiksmo tėra tik prikurtas —- vyksmas yra 
viskas. Liaudis, sakydama, kad žaibas Žžaibuoja, iš tikrųjų sudvigubina 
vyksmą, pasidaro jau vyksmo vyksmas: tą patį įvykį ji vieną kartą laiko 
priežastimi, o paskui dar kartą jos reiškimusi. Gamtininkai elgiasi neką 
geriau, kai teigia: „Jėga judina, jėga sukelia“ ir panašiai, - visas mūsų 
mokslas, nepaisant jo nešališkumo, neafektiškumo, tebepasiduoda kalbos 
suvedžiojamas ir neatsikrato jos primetamų netikrybių. [54-55] 


Išsklaidyti tikėjimą šiais įsivaizduojamais noumenais, substan- 
cijomis, dvasiniais veikėjais ir panašiai buvo pagrindinis filosofo 
Nietzsches tikslas. Pademonstruoti iliuzijas, sukurtas to, kas pa- 
galiau tebuvo kalbinis įprotis, išlaisvinti sąmonę nuo jos pačios ga- 
lios kurti iliuzijas, kad vaizduotė dar kartą galėtų „smagintis vaiz- 
diniais“, nesustingdydama šių vaizdinių į gyvenimą griaunančias 
„sąvokas“ - tokie buvo aukščiausi Nietzsches, savo amžiaus mo- 
kytojo, tikslai. 

Pavojingiausios iš šių gyvenimą griaunančių sąvokų yra sąvo- 
kos, sudarančios bet kokios moralės pagrindą: gėris ir blogis. Pasi- 
telkę metonimiją žmonės sukuria veikėjus ir veiksnius anapus reiš- 
kinių; su sinekdochos pagalba šiems veikėjams ir veiksniams jie 
suteikia specifinių savybių, o ypač savybę būti kuo nors kitu, nei jie 
yra. Nieko keista, sakė Nietzsche, kad „prislopę, slapta rusenantys 
keršto ir neapykantos afektai“ naudoja prietarą apie noumenines 
būtybes anapus reiškinių ir „teisybę sakant, nė vieno tikėjimo ne- 
palaiko aistringiau už tą, kuris teigia, jog stipriojo valia esanti būti 
silpnam, o plėšriojo paukščio - ėriuku“ (55). Šia „subtilia saviap- 
gaule pati silpnybė aiškinama kaip laisvė, o jos tam tikras statu- 
sas - kaip nuopelnas“ (56), tada silpnieji tapatinami su stipriaisiais, 
piktieji — su kilniadvasiais, o „blogis“ — su „gėriu“. 

Nietzsches požiūriu, vyraujanti „ironiška“ jo amžiaus prigim- 
tis bent jau parodė šį žongliravimą esant neką daugiau nei kalbos 
manipuliacija pasaulio silpnųjų naudai: Rezultatas - amžius sus- 
tingo ant chaoso krašto, susidūręs su nihilizmo perspektyva, ke- 
liančia didesnį siaubą, nei kėlė bet kas, su kuo pirmykštį žmogų 
galima įsivaizduoti susidūrusį žmogiškos sąmonės aušroje. Kaip 
Nietzsche rašė Tragedijos gimimo pabaigoje, 

Tokia yra dabartis kaip minėtojo sokratizmo, siekusio sunaikinti mi- 
tus, rezultatas. Ir stovi štai dabar toks mitų neturintis Žmogus amžinai 
alkanas tarp viso to, kas praėję, ir kasa, rausia ieškodamas šaknų, pasi- 
ryžęs skverbtis net į pačius giliausius senovės klodus. Ką rodo tas didžiulis 
nepasitenkinimo kupinos dabarties kultūros istorizmo poreikis, tas dau- 
gybės kitų kultūrų šniukštinėjimas, tas nepasotinamas pažinimo siekis, 
jei ne mito, mitinės tėvynės, mitinės motiniškos globos netektį? [159] 


Išgirtoji amžiaus istorinė sąmonė tad buvo simptomas, jog 
triumfuoja ironiškas pasaulio suvokimo būdas. Bet ne tik tai. Mat 
„Istorinė sąmonė“, įrodinėjo Nietzsche, pati yra viena iš galių, pa- 
laikančių nūdienos ligą, pačios „moralės“ pamatas. 

Tragedijos gimimo pabaigoje aptariama „istorinio proto“ ir „mi- 
tinės sąmonės“ priešprieša. Nietzsche norėjo išvaduoti Žmogų ne 
iš mito, bet iš „iliuzijų“, atstovaujamų „istorijos“ ar „istorinio pro- 
cesO'. 


Tauta - kaip, beje, ir Žmogus - tik tiek tėra vertingi, kiek savo gyveni- 
mo patirčiai sugeba uždėti amžinybės antspaudą; šitaip jie tarsi atitrūksta 
nuo pasaulio ir atskleidžia savo intuityvų vidinį įsitikinimą laiko santyki- 
numu ir gyvenimo tikrąja, t.y. metafizine, reikšme. Priešingas atvejis iškyla 
tada, kai tauta pradeda suvokti save istoriškai ir griauti savo apsaugines 
mitų tikroves. [161] 


Tokie terminai kaip „istorija“ ir „istorinis procesas“ yra „fikci- 
jos“, kurias Nietzsche griežtai skyrė nuo „mito“. Jo tikslas buvo 
nustatyti, kokiu mastu žmogus galėtų dar kartą, bet šįkart sąmonin- 
gai, įžengti į mitinio suvokimo pasaulį ir atgauti laisvę, žmogaus 
gyvenimui suteikiamą tik metaforinės sąmonės. 

Antrosios Apie moralės genealogiją esė pradžioje aptariama „ža- 
dėjimo“ fenomenologija - kitaip sakant, žmogiško priesaikos ar 
įsipareigojimo „atsiminimo“ proceso per visą laiką, tokio „praei- 

ties“ įsipareigojimo perkėlimo į „dabartį“, kad ši „dabartis“ tam- 
pa ne „ateitimi“, bet anksčiau buvusios „praeities“ pakartojimu, 
fenomenologija. Šiam gebėjimui „atsiminti“ Nietzsche priešprie- 
šino gebėjimą „neprisiminti“ ar „užmiršti“. Šis gebėjimas, teigė jis, 
leidžia žmogui „laikinai užšauti sąmonės duris ir langus“ nuo blaš- 
kančių praeities būsenų prisiminimų, tad jis gali laisvai „įžengti“ į 
savo dabartį, reaguoti į situaciją ir veikti joje būdamos tobulai aiš- 
kaus regėjimo ir stiprios valios. Gebėjimas atminti padaro žmogų 
neherojišką - kitaip sakant, nuspėjamą. 


Kaip tik šitas neišvengiamai užmaršus gyvūnas, kuriam užmaršumas 
yra jėga, stiprios sveikatos forma, išsiugdė priešingą gebėjimą - atmintį, 
kuri tam tikrais atvejais užmaršumą pašalina - būtent tais atvejais, kai 
prireikia ką nors žadėti. [66] 


Dėl to susiformuoja „valios atmintis“ — ne grynai „pasyvus ne- 
begalėjimas atsikratyti vieną kartą jau įsirėžusio įspūdžio“, bet „ne- 
paliaujamas geidimas to, ko jau kartą norėta [...], taigi tarp pirmi- 
nio „aš noriu“, „aš padarysiu“ ir valios tikrosios iškrovos, valios 
akto, galima visai ramiai įterpti ištisą naujų, kitų dalykų ir aplin- 
kybių, net valios aktų pasaulį“. Bet visa tai numato, sakė Nietz- 
sche, esant sąmonę, sąlygotą „atskirti būtina nuo atsitiktinio, kad 
ištobulintų priežastinį mąstymą, užbėgdama už akių, matytų toli- 
ma kaip dabartį, tiksliai nustatytų, kas yra tikslas, o kas - prie- 
monė jam pasiekti“. Trumpai tariant, neherojiškas žmogus yra tas, 
kuriam „reikėjo pačiam pasidaryti apskaičiuojamam, taisyklingam, 
būtinam, savo paties vaizduotėje tapti tokiam, kad galėtų galų ga- 
le taip, kaip daro visi žadantys, pasakyti sau, jog toks jis ateičiai 
tinkamas!“ (66). 

Akivaizdu, kad žmogaus gebėjimą pratęsti vieną laiko akimirką 
atliktą valios aktą iki kokios nors akimirkos ateityje, šį gebėjimą 
prisiminti, Nietzsche laikė pavojinga galia. Jam jis atrodė tolygus 
tokiai laikysenai ateities atžvilgiu, kokia yra istorinės sąmonės lai- 
kysena praeities atžvilgiu. Įsipareigojanti moralė ar „sąžinė“ tėra 
specifinė istorinės sąmonės forma. Ir Nietzschei atrodė, jog keb- 
liausia palaužti nuoseklumo valią, kurią Žmogui primeta visos me- 
taforiškos prigimties mąstymo formos. 


394 METAISTORIJA 


Tragedijos gimimas, sakė Nietzsche, yra bandymas analizuoti tra- 
gišką klasikinės Graikijos dvasią grynai estetinė kalba, laikyti ją 
sukurta gebos, kurios kita apraiška yra „muzika“; ir visų pirma 
atskirti grynąją tragediją nuo jos netikrų arba iškreiptų „morali- 
zuojančių“ atmainų. Akivaizdu, kad, jo nuomone, tikrai tragiška 
dvasia, suformavusi Aischilo, Sofoklio ir Aristofano, bet ne Euri- 
pido ir naujosios komedijos rašytojų darbus, buvo grynai metafo- 
riškos sąmonės produktas. Jis manė, jog tragišką dvasią išdavė tiek 
Euripidas ir naujosios komedijos rašytojai, tiek Sokratas ir Plato- 
nas, „redukuodami“ tragiškojo ag010 prasmę į priežastinę kalbą 
arba kreipdami ją į moralę. Taigi tragedija buvo išduota, kai dramos 
prasmė buvo imta suvokti kaip glūdinti kokiame nors „principe“, 
o ne tiesiog grynai muzikiniame apoloniškos vaizdinio kūrimo ga- 
lios ir dionisiškų šių vaizdinių išardymų žaisme. Kaip (nerečita- 
tyvinės) muzikos „prasmė“ yra visiška melodijos, ritmo ir harmo- 
nijos dermė, taip ir tragedija yra ne kas daugiau nei apoloniškų 
formų ir dionisiškų įžvalgų kaitos vaizdinys, kuriame jos veikia taip, 
kad priverstų Žmogų tinkamu metu įžengti „į“ savo „dabartį“ ir „iš“ 
jos išeiti. 

Anot Nietzsches, graikai buvo pirmieji, įvertinę tai, kaip smar- 
kiai Žmogaus gyvenimas priklauso nuo Žmogaus mitinių-poetinių 
sugebėjimų, jo mokėjimo svajoti apie sveikatą ir grožį savo paties 
neišvengiamo išnykimo akivaizdoje. Jis buvo įsitikinęs, jog graikų 
kultūra savo aukso amžiuje augo visiškai suvokdama fikcinius pa- 
matus, ant kurių ji laikėsi. Šią kultūrą jis prilygino šventyklai, pa- 
statytai ant polių, smingančių į klampų Venecijos lagūnos purvą; 
ji patėikė amžinybės ir savarankiškumo iliuziją, todėl leido gyve- 
nimui tęstis toliau, bet kiekvienas pastato viduje atliktas veiksmas 
buvo nuspalvintas ramiu gyvenimo trapumo, jo siaubingo baigti- 
numo suvokimu. 

Bet graikų kultūra nebuvo lengvas pabėgimas į idilę, paprastas 
pasprukimas nuo pirmykščio chaoso. Tragiškuoju menu graikai 
rado būdą priminti sau patiems, kad žmonių kultūra geriausiu at- 
veju yra iliuzijų kompleksas, kad daugių daugiausia ji yra trapus 
pasiekimas, 0 po ja slypi tuštuma, iš kurios kilo visi dalykai ir ku- 
rion jie galiausiai turi grįžti, kad duotasis iliuzijų kompleksas turi 

būti nuolat tikrinamas ir keičiamas nauju ir kad kūrybingas gy- 
venimas yra įmanomas tik tada, kai chaosą ir formą apima plates- 
nis žinojimas apie jų abipusę priklausomybę. Savo aukso amžiuje 
graikų kultūra, Nietzsches teigimu, peržengė impulsą rasti vienin- 
telį idealų pasaulį tam, kad mėgautųsi tiesiog idealaus pasaulio ma- 
lonumais. Graikai žmogaus gyvenimą iškėlė aukščiau „laukinio“ 
barbariškumo, bet jie nesiekė neįmanomo idealumo. Jie pasiekė 
netvirtą pusiausvyrą tarp tobulos formos ir visiško chaoso, abi ga- 
limybes sąmonėje nuolatos išlaikydami gyvas. 

Tad tragiškas menas atspindi visišką graikų nusigręžimą nuo 
visų paskatų kopijuoti tikrovę ar realybę, - nesvarbu, ar supran- 
tamą kaip ideali esybių sfera anapus erdvės ir laiko, ar kaip bega- 
lybė reiškinių, pateiktų jutimams laike ir erdvėje. Tragiškas menas 
sykiu yra ir realistiškai iliuzionistinis, ir kūrybingai griaunąs savo 
paties iliuzijas. Pirminės tuštumos siaubą paversdama gražiais 
išskirtinių Žmonių gyvenimo vaizdais ir po to sugriaudama juos, 
tragedija sugriauna senas svajas, kuriomis grįsta žmonijos kultūra, 
ir parengia dirvą naujoms svajoms, patenkinančioms naujus žmo- 
nijos poreikius. Laisvo individo gyvenimas - sfera, suteikta išra- 
dingai kurti iliuzijas besikaitaliojančių iliuzijų sistemų sankirtose; 
taip kultūriniam paveldui, apsaugančiam Žmogaus regą nuo be- 
dugnės tamsos, sutrukdoma sustingti į kiautą, nes tragedija nuo- 
lat primena žmonėms, kad kiekviena forma tėra grynai žmogiškas 
kūrinys, nors ir siūlo ją kaip judėjimo ateitin pagrindą. Taigi tra- 
giškas menas yra dialektinis menas par excellence. Jis vienintelis ge- 
ba, įrodinėjo Nietzsche, ir priversti žmogų herojiškai susiremti su 
tikrove, ir po šių susirėmimų grąžinti žmogų į gyvenimą. 

Visa tai grįsta Nietzsches tikėjimu, kad išskirtinė žmogaus stip- 
rybė, o kartu ir jį kaustanti silpnybė, yra jo sąmonė. Sąmonė leidžia 
kurti išskirtinai žmogišką gyvenimą, bet sykiu pakerta impulsą 
keisti šį gyvenimą, kai jis jau sukurtas. Galėdamas įsižiūrėti į da- 
lykų prigimtį, žmogus gali veikti išimtinai žmogiškai, bet perne- 
lyg gilindamasis į dalykų prigimtį, pernelyg daug suprasdamas, 
jis sugriauna savo valią veikti. Veikimui, sakė Nietzsche, 


reikalinga iliuzijos šydo priedanga, - tai Hamleto patirtis ir nuostata, o ne 
lėkšta išmintis Jonelio svajotojo, kuris dėl to, kad per daug refleksijos, tarsi 

dėl galimybių pertekliaus, nežino, ko griebtis; turimi galvoje ne svarsty- 
mai, ne! Tikrasis pažinimas, klaikios tiesos regėjimas nustelbia bet kokį 
veikti skatinantį motyvą, - tiek Hamletui, tiek dionisiškajam Žmogui. [...] 
Įsisąmoninęs kartą regėtą tiesą, [jis] dabar visur mato tik gyvenimo bai- 
sumą ir absurdą [...] ir jam darosi koktu. [Tragedijos gimimas, 68) 


Tačiau, laimei, tęsė Nietzsche, žmogus taip pat sugeba užmiršti 
tai, ką Žino — be to, sugeba paneigti tai, ką jis žino; jis sugeba svajo- 
ti, smagintis vaizdiniais, ir siaubą, skausmą, kančią, sukeltus savo 
paties baigtinumo įsisąmoninimo, užkloti svajų pavidalo nemir- 
tingumo nuojautomis. Jis gali apžavėti save, pabegti į metaforą, sa- 
vo gyvenimui suteikti įtikinamą tvarką ir formą, veikti taip, tarsi 
metafora būtų tiesa, ir savo žinojimą apie neišvengiamą žūtį pa- 
versti herojiško teiginio proga. Šiame sugebėjime užburti save, dio- 
nisiškas įžvalgas atremti apoloniškais vaizdiniais, glūdi žmogaus 
sugebėjimas praaugti save, veikti, o ne tik kontempliuoti, ir tapti, o 
ne tik būti. 

Tragedijos gimime Nietzsche šį unikalų žmogišką sugebėjimą ap- 
gauti save apibūdino puikiai pakeisdamas parafrazės, primenan- 
čios saulės metaforą Hegelio Istorijos filosofijos pradžioje, veikėjus: 
„Kai įsidrąsinę žvilgtelime į saulę ir apakinti nuo jos nusigręžia- 
me, regime, kol akys atsitokėja, tamsias spalvotas deives, visai ne 
tokie yra Sofoklio herojų šviesos atvaizdai, trumpai tariant, kaukės 
apoloniškumas: tai neišvengiami į gamtos gelmes ir baisybes mes- 
to žvilgsnio kūriniai, nelyginant šviesos dėmės, turinčios padėti 
atsigauti siaubingos nakties aptemdytam žvilgsniui“ (76). Vėliau 
veikale Apie moralės genealogiją Nietzsche išskleis čia glūdinčią min- 
tį; postūmį grožiui jis apibrėžia kaip atsaką į ankstesnį bjaurumo 
įsisąmoninimą. Dabar svarbu atkreipti dėmesį į tai, jog, Nietzs- 
ches nuomone, grožis yra ne transcendentalinės sferos atspindys 
ar jos interiorizacija, bet reakcija į ją, vieno žmogaus valios gyventi 
kūrinys, refleksyvus atoveiksmis atradus pasaulio tiesą - t.y. kad 
jame nėra tiesos. Tai šitai turėjo omeny Nietzsche sakydamas „mes 
turime meną tam, kad nemirtume nuo tiesos“ — t.y. kad nemir- 
tume supratę, jog nėra vienos, visa apimančios tiesos. 

Vienas iš Tragedijos gimimo tikslų buvo tragiškąjį 29014 išaiš- 
kinti negrįžtant nei prie etinių, nei prie religinių (kaip transcen- 

dentalinių) kategorijų. Nietzsche norėjo parodyti, jog dialektinis 
procesas, Žmogų vedantis nuo paprasčiausios egzistencijos per sus- 
vetimėjimą į susitaikymą su pasauliu, yra tik suprantamų esteti- 
nių impulsų padarinys. Ankstesni autoriai, ypač Hegelis, tragišką 
meną laikė konflikto tarp valingo individo ir socialinės tvarkos ar 
pasaulio proceso produktu, aidos ir nomos, moira ar physis konflikto 
padariniu. Buvo manoma, kad katarsis, lydintis herojaus pralaimė- 
jimo apmąstymą, atskleidžia kokią nors moralės požiūriu svarbią 
tiesą apie visatos prigimtį, nurodo į miglotą, bet tikrą tarpasme- 
nišką gyvenimo prasmę. Netgi Schopenhaueris manė, jog tragedi- 
ja skatina pripažinti fundamentalią tiesą, kad „būtų buvę geriau iš 
viso negimti. 

Klaidingą pastarojo požiūrio pesimizmą Nietzsche smerkė ne 
mažiau nei klaidingą pirmojo optimizmą, o tragedijos dvasios es- 
me jis laikė tai, jog Žmogus tvirtai įsisąmonina konfliktą tarp esmi- 
nio egzistencijos prigimties chaotiškumo suvokimo ir savo sugebė- 
jimo toliau gyventi savo susikurtose svajose. Šitaip įsivaizduojamas 
tragedijos menas yra žmogaus judėjimo link bedugnės, iš kurios 
jis iškilo tikrindamas jį anksčiau palaikiusius vaizdinius, ir priešin- 
gojudėjimo atgal, į naują vaizdinių kompleksą, kupiną užgniaužto 
žinojimo apie iliuzinį bet kokios formos pobūdį, rezultatas. Šis judėji- 
mas nuo chaoso prie formos ir atgal išskiria tragediją iš kitų poesis 
formų (tokių kaip epas ar lyrika) ir iš kitų pažinimo ir tikėjimo 
sistemų (tokių kaip mokslas ir religija). Visos kitos žmogaus egzis- 
tencijos perspektyvos linkusios gyvenimą įšaldyti arba chaoso, ar- 
ba formos sampratose; viena tragedija reikalauja nuolatinio chaoso 
įsisąmoninimo ir formos valios kaitaliojimosi gyvenimo vardan. „Apo- 
lonas įveikia individo kančią suteikdamas tviskantį puošnumą ap- 
raiškos amžinumui, čia grožis nugali nuo gyvenimo neatskiriamą 
sielvartą, skausmas tam tikra prasme nuvejamas nuo gamtos bruo- 
žų“ (121). Dionisas, atvirkščiai, priverčia mus „suvokti, jog visa, 
kas randasi, turi būti pasirengę kančios kupinai žūčiai; mes esame 
verčiami pažvelgti į individualiosios egzistencijos baisumus - ir 
vis dėlto neturime nustėrti: metafizinė paguoda kaipmat mus iš- 
plėšia iš besikeičiančių vaizdų sūkurio“. Dabar, tęsė Nietzsche, 
„kova, kankynė, reiškinių nyksmas mums [...] atrodo kaip būtinas 

dalykas: kai yra devynios galybės nesuskaičiuojamų, gyveniman 
besiveržiančių ir viena su kita besistumdančių egzistencijos formų, 
kai toks per visus kraštus besivejantis pasaulio valios vaisingu- 
mas“ (121). Turėdami šias dvi reiškinių pasaulio patirtis - vieną, 
matančią amžiną laikinumo grožį, ir kitą, matančią grožio amžiną 
laikinumą, iš tragiškojo agono kontempliacijos pakylame komiškai 
pripažindami gyvenimą: „Nepaisant baimės ir užuojautos, mums 
teko laimė gyventi: ir gyvename ne kaip individai, o kaip toji vie- 
nintelė gyvastis, su kurios begaliniu vaisingumu esame susilieję“ 
(121-122). 

Akivaizdu, jog Nietzsche gynė ne tokį meną, kuriame galiau- 
siai triumfuoja Apolonas arba Dionisas, bet jų abipusę priklauso- 
mybę teigiantį meną. Tiesa, kad jis tikėjo savo paties amžių užmir- 
šus Dionisą ir atsidavus nesaikingam Apolono garbinimui, formos 
siekimui bet kokia kaina. Bet, Nietzsches nuomone, kainą nesunku 
apskaičiuoti: išaugęs nusivylimas amžina forma ir tvarka griauna 
patį gyvenimą. Ir tik žmonėms priminus Dionisą ir jo pretenzijas į 
visas gyvenimo formas taptų įmanoma apleisti išaugtines formas 
ir sukurti kitas, labiau atliepiančias daugialypius gyvenimo porei- 
kius ir interesus. 

Nietzsche, žinoma, nekvietė garbinti tik vieną Dionisą; visiškas 
Dioniso triumfas, chaoso valia, nugalėjusi Apoloną, nuvestų atgal 
į „laukinį barbariškumą“, iš kurio graikai pakilo tik Žiauriausio- 
mis pastangomis. Bet neginčijamas apoloniškų galių viešpatavi- 
mas žmogyuje reiškė griežtumą, priespaudą, represijas, lunatiko gy- 
venimą. Be apoloniškos galios svajoti Parnaso svają žmogus negali 
gyveriti; bet impulsas priimti specifinę tikrovės formą, gebėjimą 
kurti vaizdinius nukreipti prieš patį žmogų galų gale toks pat dest- 
ruktyvus Žmogaus gyvenimui, kaip ir Dioniso viešpatavimas. Ma- 
ža to, neginčijamas Apolono viešpatavimas pranašauja pačią tūž- 
mingiausią reakciją, Dionisui dar kartą patvirtinus savo teises. 

Anot Nietzsches, pati destruktyviausia iliuzionizmo forma - ta, 
kuri vaizdinį paverčia sąvoka ir tada vaizduotę įšaldo šios sąvo- 
kos teikiamose kategorijose. Visos formos galų gale yra metafo- 
riškos, o ne substantyvios, įrodinėjo Nietzsche, ir, pavyzdžiui, kai 
jomis kūrybingai naudojasi tragiškas poetas, metafora yra „vaiz- 

do, kurį jis regi vaizduotėje vietoj kokios nors sąvokos, pakaitas“ 
(71). Taigi dramos veikėjas nėra „tam tikra, iš pavienių bruožų su- 
rankiota ir sudėliota visuma: tai - gyvas, jo akivaizdoje gyvenan- 
tis ir ramybės neduodantis asmuo, besiskiriantis nuo dailininko 
tokios pat vizijos vien tuo, kad be pertrūkio gyvena ir veikia to- 
liau“ (Ibid.). Ši dinamiška galia kurti vaizdinius yra tiek Apolono, 
tiek Dioniso dovana, ir atitinkamai yra gyva formos ir judėjimo, 
struktūros ir proceso sintezė. Poeto, suprantančio metaforos var- 
tosenas, suformuotas vaizdinys yra Apolono sugebėjimo nuraminti 
individą „nubrėžiant skiriamąsias ribas“ viduje, skersai arba ap- 
link esminį chaosą produktas; bet poetas Žino, jog metaforoje glū- 
dintis vaizdinys turi būti susprogdintas Dioniso, „kad esant šitai 
apoloniškajai tendencijai forma nesustingtų, virsdama egiptietiškų 
sustabarėjimu ir šalčiu“ (82), ir neužkirstų kelio gyvenimą palai- 
kančioms galioms. Vaizdiniui sustingus į sąvoką nukenčia ne gy- 
venimas apskritai (nes pats gyvenimas negali būti paneigtas), bet 
žmogaus gyvenimas. Žmonijai pražūtinga pernelyg sureikšminti 
Apoloną ar Dionisą, mat Žmonija gali egzistuoti tik ant šių dviejų 
dievų karalystes skiriančios ribos. Šioje schemoje žmogaus sąmonė 
veikia kaip tam tikras šių dviejų didžių galių priesvoris; mesdami 
savo menkas jėgas tai į vieną, tai į kitą pusę, žmonės neleidžia šiems 
dievams sunaikinti vienas kito ir įsiterpia į erdvę tarp jų tarsi IZ- 
raelis tarp Asirijos ir Egipto. Bet kartais, nelaimei, to padariniai 
būna lygiai tokie pat apgailėtini, kaip ir tai, kas ištiko Izraelį. 
Tragiško jausmo mirtis Graikijoje, tvirtino Nietzsche, buvo iro- 
nijos (šaltų, paradoksalių idėjų) triumfo prieš „apoloniškąją kon- 
templiaciją“ ir romantiškų „karštų emocijų“ triumfo prieš „dioni- 
sišką įkarštį“ pasekmė. Šias tragiškos dvasios išdavystes paskatino 
Sokratas ir Euripidas. Sokrato „loginiame schematizme apoloniško- 
ji tendencija tarsi iš lervos virsta lėliuke“; o Euripido kūryboje „dio- 
nisiškasis pradas perkeliamas į natūralistinį afektą“ (106). 
Sokrato išdavystė buvo ypač pražūtinga, nes ji įkvėpė klaidingą 
žmogaus optimizmą. Šis optimizmas grįstas trimis Sokrato iliuzi- 
jomis: „dorybė - tai žinojimas“; „nusižengiama tiktai iš nežinoji- 
mo“; „dorybingas Žmogus - laimingas“ (107). Veikiami šių iliu- 
zijų Žmonės ėmė tikėti, jog „mąstymas, vadovaudamasis dėsniu, 

gali prasiskverbti į giliausias būties gelmes ir kad būtį jis pajėgia 
ne tik pažinti, bet ir koreguoti“ (111). Tai buvo lemtingas kultūri- 
nio Graikijos gyvenimo posūkis, kadangi graikus jis nukreipė į be- 
vaisį galutinių tiesų ir visiškos gyvenimo kontrolės ieškojimą. Šio 
proceso metu Dionisas, priverčiantis mus „suvokti, jog visa, kas 
randasi, turi būti pasirengę kančios kupinai pražūčiai“, buvo pa- 
mirštas (121). 

Netgi sokratiškosios pastangos padaryti žmones gerus pada- 
rant juos racionalius nesėkmė antikinio pasaulio neprivertė pama- 
tyti šio absoliutų ieškojimo kvailybės. Platonas jiems tapo mąsty- 
toju, galinčiu padėti jų kvailumui; jų dėmesys nuo gyvenimo, jų 
gyvenamo čia, žemėje, buvo nukreiptas į „gėrio“, „tiesos“ ir „gro- 
žio“, numanomai egzistuojančių anapus laiko ir erdvės, pasiekiamų 
tik paneigiant kiekvieną gyvulišką Žmogaus kūno impulsą, siekimą. 
Šis platoniškas tikėjimas paruošė kelią krikščionybei, kuri užbaigė 
žmogaus degradaciją, uždrausdama tiek jo valiai, tiek protui pa- 
siekti galutinę Sokrato įsivaizduotą ramybę ir pastovumą. Krikš- 
čioniškoje galutinio išgelbėjimo viltyje Žmonės atrado juos apvy- 
lusio proto pakaitalą, bet tik paneigdami valią gyventi čia ir dabar. 
Krikščionybės triumfas buvo pabėgimas į ypač slegiančią antiidilės 
rūšį, ne džiaugsmo, bet kančios idilę, grįstą ne „tikėjimu pirmine 
tyro, meniškai jautraus Žmogaus egzistencija“, bet tikėjimu esmi- 
niu žmogaus silpnumu, menkumu ir netikėliškumu. 

Ši minties linija buvo „pogrindinės“ Nietzsches Vakarų žmo- 
gaus istorijos pagrindas. Nuo graikų laikų, tvirtino Nietzsche, Va- 
karų Žmonių istorija buvo jų pačių susikeltos ligos istorija. Nuo 
tada žmogus, kadaise buvęs tiltas tarp chaoso ir formos, įgijo pa- 
skersto jaučio, pakabinto tarp dviejų saviapgaulės polių, aspektą. 
Viename poliuje - krikščionybė, neigianti gyvenimo teises į žmogų 
ir reikalaujanti, kad žmogus savo tikslus rastų kitame pasaulyje, 
kuris jam bus atskleistas tik laikų pabaigoje; kitame poliuje - pozi- 
tyvistinis mokslas, besismaginantis Žmogaus nužmoginimu, redu- 
kavimu į gyvūno statusą, suvokiantis jį vien tik kaip mechaninių 
jėgų, kurių jis visiškai negali suvaldyti ir nuo kurių jis negali išsi- 
gelbėti, instrumentą. O Vakarų Žmogaus istorija nuo tragiškos dva- 
sios nuosmukio aprašo šių dviejų gyvenimą neigiančių tendencijų 

kaitaliojimąsi; ateina iš pradžių vienos, o paskui kitos eilė smuk- 
dyti Žmogų. 

Tad vakarietiškosios sąmonės istorija pasirodo tesanti svyravi- 
mas vietoje, amžinas sizifiškas dviejų vienodai ardančių žmogaus 
gebėjimą gyventi ir mąstyti sampratų sugrįžimas, gyvenimą nei- 
giančių galimybių ciklas, ir nėra jokios vilties netrukus iš jo ištrūkti. 
Vėliau knygoje Apie moralės genealogiją Nietzsche atras pozityvią 
viso šio Žmogaus susiluošinimo vertę, intelektualinio įžvalgumo 
augimą, kuris, atsigręžęs į mokslą ir religiją palaikančius mitus, 
atskleis jų abiejų skurdą. Tačiau Tragedijos gimime jis pasitenkino 
nurodęs faktą, kad religiją naikina mokslas, o mokslą - kritinė filo- 
sofija, kaip tūkstantmėčio istorinio numitinimo ir kultūrinės deg- 
radacijos proceso ženklą. O išaugusią istorinę modernaus Žmogaus 
savimonę jis paaiškino nurodydamas, jog mokslo rankomis buvo 
suardyti visi mitiniai — ir suvaržantys, ir išlaisvinantys - pamatai. 
Judėjimas šiuo ciklu, šis svyravimas, teigė jis, yra tikras raidos, prog- 
reso, nors kol kas tik negatyvaus (t.y. saviapgaulės griovimo pačių 
saviapgaulės, istorinės sąmonės ir kritikos priemonėmis) - ženk- 
lai. Tad, anot Nietzsches, šios istorijos siužetas ironiškas, kadangi 
tie patys veiksniai, sugriovę Žmogaus gebėjimą mėgautis gyveni- 
mu, dabar atsigręžė prieš save. Ir pasekmė tam tikra prasme iro- 
niška, nes žmogus dabar gyvena ironiškai, visiškai suvokdamas pats 
griaunąs tiek mitą, tiek kritiką. 

Nietzsche baigė savo esė pastaba, jog gyvenimas nepateisina sa- 
vęs ir negali to padaryti; jam to nereikia. Tik žmogus jaučia poreikį 
pateisinti savo egzistenciją, nes iš visų gyvūnų tik žmogus yra įsi- 
sąmoninęs savo būties absurdiškumą. Ir, įrodinėjo Nietzsche, tik me- 
nas gali pateisinti gyvenimą žmogui, bet ne koks nors „realistinis“ 
menas, ne menas, tik imituojantis gamtą. Fotografinis realizmas 
tėra dar viena mokslo forma. Reikalingas būtent menas, tvirtino jis, 
įsisąmoninęs savo metafizinį tikslą; mat tik menas, o ne filosofija ar 
mokslas žmogui gali pateikti metafizinį gyvenimo pateisinimą. 
„Menas - tai ne tik gamtos tikrovės pamėgdžiojimas, o ir - ir tai 
svarbiausia - metafizinis priedas prie tos tikrovės, kuriai įveikti jis 
ir kuriamas“ (164-165). Maža to, menas suteikia vienintelę trans- 
cendenciją, kurios gali tikėtis žmogus, ir suteikia ją ne sukurdamas 

svajonę, bet suardydamas netikrą sunykusios svajonės realybę. Tik- 
tavo gyvenimas! Štai ką rodo tavo būties laikrodžio rodyklė“ (Ibid.), 
ir sykiu visą bjaurumą ir nedarną paverčia „meniniu žaidimu, kurį 
valia, amžinai kupina džiaugsmo, žaidžia pati su savimi“ (166). 

Kas yra žmogus, klausė Nietzsche, jei ne „disharmonijos“ įsikū- 
nijimas? O jeigu Žmogus ir yra tai, jam reikia nuostabios iliuzijos 
šiai disharmonijai pridengti grožio šydu. Nietzsche manė, kad jo 
laikai pasiekė ilgo Žmogaus susvetimėjimo su savimi proceso pa- 
baigą; jie buvo pasirengę įžengti į naują visų savo sunykusių iliu- 
zijų destruktyvios kritikos laikotarpį. Šis griovimo periodas pra- 
našavo tokį smurto ir nesantaikos periodą, kokį Vakarų pasaulis 
matė tik helenizmo epochoje, kai tragiško jausmo irimo akivaiz- 
doje žmonės ėmė leistis ilgu savęs žalojimo keliu, pavertusiu juos 
„Moderniais“. Tad, sakė jis, 


Viršūnėse - tas pats begalinis smalsumas, ta pati nepasotinama ieško- 
jimo karštligė, tas pats baisus supasaulėjimas; šalia to - benamis bastyma- 
sis, godus veržimasis prie svetimų stalų, lengvabūdiškas dabarties dievi- 
nimas arba bukas kvaitulio apimto proto nusigręžimas nuo jos - visa tai 
sub specie saeculi yra „dabarties laikai“; iš tokių ir panašių simptomų gali- 
ma numanyti panašių negerovių esant ir šitos kultūros širdyje, nujausti 
mito sunaikinimą. [162] 


Bet Nietzsche į ateitį žvelgė optimistiškai: „Kai audringai su- 
kyla dionisiškosios jėgos, - rašė jis, - ten turi būti pas mus nusilei- 
dęs ir Apolonas, gaubiamas debesies; jo grožio begalinį poveikį 
tikriausiai patirs kita karta“ (169). 

Ši nuoroda į dionisiškųjų ir apoloniškųjų procesų kaitą pagal 
kartas perteikia istorijos sampratą, grindžiančią didžiąją Nietzs- 
ches darbų dalį. Kaip jau pažymėta aukščiau, kartais teigiama, jog 
Nietzsche ciklišką judėjimą, amžino sugrįžimo judėjimą aprašančią 
istoriją laikė tarsi jo laikais paplitusių naivių linijinio progreso 
sampratų priešnuodžiu. Ne tokia paprasta mintis priartina prie 
tiesos. Visų pirma netgi ir Tragedijos gimime Nietzsche atskyrė „lau- 
kinio barbariškumo“ dionisišką dvasią ir dionisišką pohomerinių 
laikų graikų dvasią ir įsivaizdavo progresą, perėjimą iš pirmos į 
antrą per apolonišką, arba epinę, kultūros fazę. Šių trijų fazių skir- 

tumai valios gyventi raidoje gali būti apibūdinti kaip skirtumai 
tarp valios savyje, valios pačios sau ir valios savyje ir pačios sau; 
anot Nietzsches, tokios buvo tragiškos dvasios „neišvengiamos sta- 
dijos“. Kierkegaard'o kalboje jos atitiktų svajos valios, pabudimo 
valios ir norinčios valios stadijas. Save kaip valią įsisąmoninusi va- 
lia yra grynosios tragedijos pagrindas. Trumpai tariant, čia mes 
turime pačios valios sąmoningumo augimą. 

Be to, Nietzsches schemoje po graikų tragedijos nusmukimo 
sekė ne nuopuolis atgal į „laukinį“ barbariškumą, o veikiau judėji- 
mas pirmyn, į tolesnį dekadansą, turintį tris pakopas: helenistinę, 
romėniškąją ir krikščioniškąją fazes, t.y. mokslinę, karinę ir religi- 
ne fazes. Šias fazes Nietzsche laikė dekadentiškomis, nes jos, užuot 
išlaisvinusios valią griovimo arba kūrimo darbui, baudė valią, ją 
drausmino ir galų gale jos galias nukreipė prieš ją pačią. 

Modernioje Vakarų civilizacijoje, Nietzsches požiūriu, šis pro- 
cesas, žinoma, atvirkščias: iš „krikščioniško“ kitapasauliškumo, į 
„romėnišką“ militarizmą, į „helenistinį“ kritiškumą, į naująjį tra- 
gedijos amžių, ir iš čia, tikėtina, į naująjį barbariškumą. Bet Nietzs- 
che tikėjo, jog naujasis barbariškumas skirsis nuo pirmojo Žmonių 
tos laisvės ir galios, kuriomis jie nesidžiaugė senajame, laukinia- 
me barbariškume, laipsniu. Nietzsches antžmogis, anot jo, bus jau 
ne vien tik griovėjas, bet taip pat ir kūrėjas, savo gyvenimą gyvenąs 
kaip meno kūrinį, savyje įkūnijantis disharmoniją ir formą, kuriuos 
graikai pajėgė įkūnyti vien tik tragedijos scenos vaizdiniuose. 

Jeigu tai - cikliška istorijos samprata, šis „ciklas“ iš tiesų labai 
keistas. Nietzsches supratimu, kelias žemyn ir kelias aukštyn tik 
išoriškai atrodė esą tas pats; jis buvo įsitikinęs, kad leidžiamės 
žemyn tik tam, kad iškiltume išgryninti, apsivalę ir atsikratę savo 
ankstesnių gyvenimą griaunančių iliuzijų. Trumpai tariant, Nietzs- 
ches nuomone, visa Vakarų Žmogaus istorija nuo pirmykščių laikų 
buvo vienas didingas progresyvus judėjimas iš paprasto egzistavi- 
mo per susvetimėjimą į susitaikymą, kaip ir tragiškasis agonas sce- 
noje. Bet jis įsivaizdavo, kad susitaikyta bus ne su „gamta“ ar „vi- 
suomene“, bet su savimi. O šio agono nauda - įgyjamas naujas 
savimonės lygmuo, kuriame Zaratustros tipo antžmogis žaidžia 
savo žaidimą su chaosu. 

Todėl šitaip įsivaizduojama istorija nėra dialektiškas judėjimas, 
krypstantis į anapus laiko ir erdvės esantį absoliutą. Vienintelis 
pripažintas Nietzsches „absoliutas“ — laisvas individas, visiškai 
išsivadavęs nuo bet kokių dvasinių-transcendentinių impulsų, sa- 
vo tikslu laikantis savą sugebėjimą praaugti save, naujų uždavi- 
nių užsibrėžimu savo gyvenimui suteikiantis dialektinę įtampą ir 
paverčiantis save žmogišku tokio gyvenimo, kokį, graikų many- 
mu, gyvena tik dievai, pavyzdžiu. 

Nesunku pastebėti, kad Nietzsches tragedijos dvasios interp- 
retacija pradedama tiek romantiškos, tiek ironiškos tikrovės pri- 
gimties sampratų paneigimu. Antra, ji sudaryta iš taip sumaišytų 
konvencionalių tragedijos ir komedijos sampratų, kad tiesos, at- 
skirai mokomos kiekvienos iš jų, dabar sujungiamos į vieną dau- 
gialypį gyvenimo ir mirties pripažinimą. Tada ši tragikomiška vi- 
Zija išvaloma nuo bet kokių moralinių prasmių. Tragikomiška vizija 
sutapatinama su „muzikos dvasia“ - kitaip sakant, su nerečitaty- 
vine muzika, nieko neteigiančia apie pasaulį, tik paprasčiausiai eg- 
zistuojančia šalia patirties pasaulio kaip gryna forma ir judėjimas. 
Žodinis ir literatūrinis muzikos dvasios atitikmuo yra metafora. 
Metaforiniais sutapatinimais reiškiniai paverčiami vaizdiniais, ne- 
turinčiais „prasmės“ anapus savęs. Būdami vaizdiniai, jie papras- 
čiausiai yra panašūs arba skiriasi nuo visko, kas juos supa. Meta- 
fora, kaip ir mitinis mąstymas, vienu ir tuo pat metu ir patvirtina, 
ir paneigia principium individuationis. Tad norint vėl įžengti į mito 
pasaulį, be kurio atrodo neįmanomas joks herojiškas veiksmas, 
Nietzsche patarė iš naujo apibrėžti tragedijos sampratą grynai me- 
taforine kalba. Grįžimas į metaforinę sąmonę reikštų nekaltybės 
atgimimą. Jis priverstų atmesti sinekdochinę ir metoniminę 5ą- 
monės formas, nustoti ieškoti veikėjų ir veiksnių anapus reiškinių 
bei apdovanoti juos dvasinėmis savybėmis, taip sumenkinant žmo- 
gaus gyvenimo vertę. 

Nietzsche siekė sugrąžinti žmogų į tiesioginį susidūrimą su 
reiškinių pasauliu, išgryninant jo regą, bet palikti nepaliestą jo 
gebėjimą konstruoti kūrybingas iliuzijas. Jis tikėjo, kad vien tik 
žmogaus sugebėjimas metaforiškai transformuoti patirties pasaulį 
gali atmintį ir užmaršumą išvalyti nuo jų potencialiai destrukty- 

vaus poveikio Žmogaus gyvenimui. Metaforinės sąmonės para- 
digma, gebėjimas matyti panašumą skirtybėse ir skirtingumą pana- 
šybėse, savo ruožtu buvo dionisiško-apoloniško vaizdinio, Nietzs- 
ches pasitelkto kaip jo tragedijos dvasios kilimo ir nuosmukio 
„Istoriją“ organizuojančio principo, modelis. 

Ši „istorija“ buvo parašyta ironišku tonu; į savo skaitytojus 
Nietzsche kreipėsi derindamas susirūpinimą ir panieką. Tačiau 
savo objekto, tragedijos dvasios, atžvilgiu jis toli gražu nėra iro- 
niškas. Mat tragedijos dvasios „istorija“ sykiu yra ir tragedija, ir 
komedija — tragiškos siužeto struktūros, bet komiškos potekstės. 
Tragedijos dvasios pakilimo ir nuosmukio istorijai suteiktas 490- 
no, sukuriančio sąlygas susigrąžinti komiškos sąmonės „linksmąją 
išmintį“, siužetas. Nors parašytas Nietzsches žavėjimosi Schopen- 
haueriu ir Wagneriu įkarštyje, darbas baigiamas šiems abiem „ro- 
mantikams“ visai svetima gaida, komiška gaida, šlovinančia žmo- 
gaus dvasios išsilaisvinimą tiek iš priežastingumo, tiek iš formalaus 
apibūdinimo, tiek iš pesimizmo, tiek iš naivaus optimizmo. 

Bet visa tai dar laukė visiškai užbaigtos filosofijos, pasirodžiu- 
sios jo vėlesniuose darbuose, ypač Štai taip Zaratustra kalbėjo, Ana- 
pus gėrio ir blogio ir Apie moralės genealogiją. Labiausiai man rūpi 
būtent Nietzsches įsivaizdavimas, kaip istorinė mintis gali prisidėti 
prie naujojo amžiaus atėjimo ir ko, jo įsitikinimu, reikia, kad istori- 
nei minčiai būtų suteikta išlaisvinanti tragiško meno galia. Todėl 
aš turiu imtis istoriografinio epilogo „Apie istorijos žalą ir naudin- 
gumą“, Nietzsches pridėto prie Tragedijos gimimo. 


$ Atmintis ir istorija 


Tragedijos gimime žmogaus gyvenimui Nietzsche suteikė vietą tarp 
chaoso įsisąmoninimo ir formos valios; esė „Apie istorijos žalą ir 
naudingumą“ jis gilinosi į šios idėjos prasmę laiko aspektu. „Apie 
istorijos žalą ir naudingumą“ domisi atsiminimo ir užmiršimo, 
Nietzsches laikytų unikaliomis žmogiškojo padaro savybėmis, di- 
namika. Tragiškasis agonas, vykstantis graikų scenoje, galų gale 
yra nelaikiškas; jis egzistuoja ne laikinėje sferoje. Žmogus, turįs 

nugyventi savo gyvenimą kaip tragiško meno kūrinį, turi tai atlik- 
ti nuolat turėdamas omeny, jog laikas praeina; jis turi gyventi isto- 
rijoje. Tad iškyla uždavinys nustatyti, koks istorijos jausmo, praei- 
nančio laiko jausmo, tiek kuriamasis, tiek griaunamasis poveikis 
savitai žmogiškai atsiminimo ir užmiršimo dialektikai. 

Nors Nietzsche dažnai kalba taip, tarsi žmogaus sugebėjimas 
veikti priklausytų nuo jo sugebėjimo užmiršti - t.y. nuo jo sugebėji- 
mo atsikratyti sąmonės ir atsakyti vien tik į gyvulišką instinktą — 
iš tikrųjų Nietzsche tikėjo, kad Žmogaus užmiršimas skiriasi nuo 
gyvulio neprisiminimo. Iš tiesų nėra prasmės kalbėti apie gyvulio 
gebėjimą užmiršti, nes gyvulys neturi pirmesnio impulso prisimin- 
ti. Gyvulys, teigia Nietzsche „Apie istorijos žalą ir naudingumą“ 
pradžioje, gyvena amžinoje dabartyje, nepažindamas nei persiso- 
tinimo, nei skausmo, todėl ir be savitai žmogiško impulso užmiršti; 
užmiršimas yra valios aktas. 

Tad, rašė Nietzsche, žmogus, mąstydamas apie gyvulius, gali 
paklausti gyvulio: „Kodėl tu man nieko nesakai apie savąją laimę 
ir tik žiūri į mane?“ Gyvulys galėtų atsakyti: „Taip yra todėl, kad 
aš tuojau pat užmirštu tai, ką norėjau pasakyti - bet pamiršta ir šį 
atsakymą, o šitai ganėtinai stebina žmogų“. O Žmogus „stebisi ir 
pats savimi - tuo, kad jis neįstengia išmokti pamiršti ir kad jis vi- 
suomet prikaustytas prie praeities: kad ir kaip greitai, kad ir kaip 
toli jis bėgtų, grandinė bėga iš paskos“ (43). Trumpai tariant, žmo- 
gus gyvena istoriškai; jis Žino apie savo nenutrūkstamą tapimą ar 
netapimą, visų jo dabarčių sunykimą į nekintančią praeitį. Praeitis 
nuolatos yra priešais žmogų kaip nuveiktų, užbaigtų, išpildytų, 
nepakeičiamių dalykų vaizdinys. Šios praeities nesuvaldomumas 
tampa Žmogaus nesąžiningumo savo paties atžvilgiu priežastimi 
ir galia, motyvuojančia jo savęs žalojimą. 

Žmogus norėtų „įeiti“ dabartin, išgyventi ją visiškai ir betar- 
piškai — toks vyraujantis jo impulsas. Bet „didžiulė ir vis dar didė- 
janti praeities našta [...] lenkia jį prie žemės, [...] apsunkina jo jude- 
sius“. Ši praeitis keliauja su žmogumi; ji yra nematoma ir tamsi 
našta, kurios jis retsykiais tariamai atsižada, pavyzdžiui, sau lygių 
draugėje, norėdamas sukelti jiems pavydą“. Bet žmogus pavydi 
gyvuliui, nesinešiojančiam tokios naštos, arba kūdikiui, „kuris dar 

neturi atsižadėti jokios praeities ir palaimingoje nežinioje žaidžia 
ant praeities ir ateities ribos“ (44). 

Tačiau vaikas skiriasi nuo gyvulio tuo, kad šiuo atminties ne- 
turinčiųjų rojumi jis gali mėgautis tik laikinai. Kai tik išmoksta sup- 
rasti žodžio „buvo“ prasmę, jis atsiveria visai žmonijos „kovai, 
kančiai ir persisotinimui“, ir žinojimui, kad žmogiškoji būtis iš tik- 
rųjų tėra „niekados neužbaigiamas imperfectum“. Viena mirtis atne- 
ša Žmogui „trokštamą užmairštį“; „ji sykiu su Žmogaus gyvenimu 
atima ir dabartį, šitaip patvirtindama tiesą, kad mūsų egzistavi- 
mas yra nuolatinis ėjimas į praeitį, tai yra egzistavimas nuolat sa- 
ve neigiant, griaunant ir sau prieštaraujant“ (Ibid.). 

Kūrybingo Žmogaus užduotis - išmokti pamiršti, „sustingti ant 
akimirkos slenksčio [...] be svaigulio ar baimės“,- ne paneigti praeitį 
ir save, koks buvo praeityje, bet užmiršti tai. Kraštutinis praeities 
dalykų prisiminimo atvejis - „žmogus, [...] pasmerktas visur matyti 
tapsmą“ (Ibid.). Toks žmogus - kaip Rokantenas Sartre'o Šleikštuly- 
Ję - daugiau nebetikėtų savo buvimu, o vietoj to matytų viską skrie- 
jant praeitin nesibaigiančia eile ir pasimestų tapsmo sraute. Be 
užmaršties neįmanomas joks veiksmas, nesuvokiamas joks gyveni- 
mas, „kaip bet koks organinis gyvenimas reikalingas ne tik šviesos, 
bet ir tamsos“ (45). Paprasčiausiai gyventi be prisiminimų įmano- 
ma, kaip rodo gyvulio pavyzdys, bet „visiškai neįmanoma gyven- 
ti be sugebėjimo pamiršti“ (Ibid.). 

Šios pastraipos atskleidžia vieną Nietzsches minties aspektą, 
dažnai nepastebimą šiuolaikinėse jos analizėse. Nietzsche sprendė 
savitą žmogišką problemą, išmokimo užmiršti problemą, kuri visai 
nėra gyvulio problema; išmokti užmiršti iš anksto numato pirmesnį 
mokėjimą prisiminti, būdingą tik žmogui. Trumpai tariant, šioje 
esė istorinė sąmonė suponuojama; jos nereikia aiškinti, ji papras- 
čiausiai teigiama. Vėliau veikale Apie moralės genealogiją Nietzsche 
ėmėsi istoriškai ir psichologiškai paaiškinti, kaip šis gebėjimas pri- 
siminti įsišaknijo žmoguje; bet „Apie istorijos žalą ir naudingumą“ 
šį sugebėjimą jis laikė savaime suprantamu ir klausė, kokia jo reikš- 
mė gyvenant kūrybingą Žmogaus gyvenimą. Gyvulio „proble- 
ma“ - tai, jog jis neprisimena; žmogaus „problema“ - tai, jog jis 
prisimena pernelyg gerai. Iš šio sugebėjimo prisiminti savo praeitį 

kyla visos specifinės žmogiškos konstrukcijos. Kalbama ne apie tai, 
kad žmogui reikia atminties; Žmogaus šlovė ir prakeikimas - tai, 
kad jis neatšaukiamai turi atmintį. Todėl, nori jis to ar ne, jis turi 
istoriją. Tad kyla toks klausimas: ar šis gebėjimas prisiminti nėra 
pernelyg ištobulintas ir nekelia grėsmės pačiam gyvenimui? Svar- 
bu ne tiek sugriauti istoriją, kiek sužinoti, kada Žmogus gali teisėtai 
ją pamiršti: 

Giedra nuotaika, rami sąžinė, džiugi veikla, tikėjimas ateitimi — visa 
tai (nesvarbu, ar kalbėsime apie atskirą Žmogų, ar apie tautą) priklauso 
nuo to, ar egzistuoja linija, skirianti tai, ką galime matyti ir kas yra šviesu, 
nuo to, kas neskaidru ir tamsu; priklauso nuo to, ar jis sugeba taip gerai 
laiku pamiršti, kaip ir laiku prisiminti, nuo sveiko instinktyvaus sugebėji- 
mo skirti, kada reikia jaustis istoriškai, o kada ne. [46] 


Todėl „skaitytojas kviečiamas apmąstyti tokį teiginį: tai, kas is- 
toriška, ir tai, kas neistoriška, vienodai reikalinga Žmogaus, tautos 
ar kultūros sveikatai“ (Ibid.). 

Būtina pabrėžti, kad Nietzsche istorijos vertės (ir, a forteriori, 
atminties) problemą suprato kaip vertybės ar poreikio, kuriam ji 
tarnauja, problemos dalį. Prisiminimas, tvirtino jis, kaip ir maty- 
mas, yra visuomet ko nors prisiminimas, o ne abstrakti veikla; prisi- 
minimas tad yra valios aktas, turintis tikslą, taikinį ar objektą. Maža 
to, žmogus pasirenka prisiminti tam tikru būdu, ir būdas, jo pasi- 
rinktas prisiminti dalyką, rodo, ar jo laikysena savo paties atžvil- 
giu yra destruktyvi, ar konstruktyvi. Žvilgsnis atgal į savo praeitį 
yra būdas apibrėžti savo dabartį ir savo ateitį; tai, kaip jis £ormuoja 
savo praeitį, koks vaizdinys jai primetamas, parengia jį leistis į at- 
eitį. Jis gali nuspręsti arba herojiškai plačiai žengti į ateitį, arba 
įeiti į ją atbulas, bet jis negali to išvengti. Todėl svarbu šį gebėjimą 
prisiminti išvalyti nuo bet kokio savęs griovimo, galinčio jį paveikti. 
Užmarštis taip pat yra žmogiška galia, savitai žmogiška galia. Gy- 
vulys ne valioja užmiršti, o tik tiesiog mėgaujasi laikinio nesąmo- 
ningumo būsena. Žmogus, priešingai, ir užmiršta, ir prisimena, ir 
ši dichotomija yra unikaliai žmogiška; žmogaus užmiršimas ski- 
riasi nuo gyvuliško užmiršimo, nes jis reikalauja ištrinti atminties 
pėdsakus, leidžiančius žmogui nekūrybingai gaišti ties savo pa- 
ties praeities gyvenimu. 

Tad savo laikų kritikas Nietzsche klausė, kaip kūrybinga už- 
marštis gali būti priešpriešinama visa nusveriančiam, valią kūry- 
bingai veikti pakertančiam poreikiui prisiminti ir kokiu laipsniu 
istorinė sąmonė pati gali būti pajungta Žmogaus galiai atsinaujin- 
ti, jo galiai peržengti save. Tai reiškia, kad pats istorinis pažinimas 
turi būti susietas su svarbesne galia, kaip tai išdėsto Nietzsche: „Is- 
torinis lavinimas gali būti laikomas gaivinančiu ir tvirtinančiu tik 
tada, kai jį lydi naujas galingas gyvybės srautas [...], tai yra kai 
lavinimas valdomas ir tvarkomas kokios nors aukštesnės galios, o 
ne pats valdo ir tvarko“ (50). Tad galutinis Nietzsches - kaip ir 
Hegelio bei Marxo - tikslas buvo istorinį pažinimą sugrąžinti at- 
galį žmonių poreikių brėžiamas ribas, paversti jį žmonių poreikių 
tarnu, 0 ne jų šeimininku. Mat gyvenimui reikia istorijos tarnystės, 
sakė jis; tik istorijos perteklius žeidžia gyvenimą. 

Taigi Nietzsche užtikrino, jog Žmogui reikia istorijos, ir reikia 
trejopai: „kaip susijusios su jo veikla ir kova“, kaip pagalbos jo 
konservatyviems ir gerbtiniems sugebėjimams, kaip raminamojo 
balzamo jo kančiai ir išsivadavimo troškimui. Šie trys žmogaus po- 
reikiai sukuria tris istorijos rūšis: monumentaliąją, antikvarinę ir 
kritinę. Visos trys skatina tam tikrus Žmogaus sugebėjimus - ir ke- 
lia jiems pavojų. 

Monumentalioji istorija pateikia žmogiško kilnumo pavyzdžių 
ir moko, jog, kadangi didybė jau egzistavo, ji yra įmanoma, tad vėl 
galėtų būti įmanoma. Monumentalioji istorija, istorija, studijuoja- 
ma kaip pasakojimas apie didžius žmones - Carlyle'io maniera — 
gali naudoti praeitį dabarties menkumui pasmerkti ir pačiam is- 
torikui pastūmėti į kovą vardan geresnės ateities. Tačiau šitoks 
požiūris į istoriją turi savų trūkumų; jis gali būti apgaulingas. Pa- 
grindinė jo silpnybė - tai, jog pasekmes jis vaizduoja priežasčių 
sąskaita; jis pasitelkia klaidingas analogijas, norėdamas kiekvie- 
name didžiame individe surasti bendrą didybę. Šitaip jis užtemdo 
„tikrus istorinius priežasties ir pasekmės ryšius“, sugriauna esminį 
skirtumą tarp visų didžių dalykų ir linksta romantizuoti praeitį. 
Būdami akstinas gyventi, tiesą sakant, romantiniai kūriniai gali būti 
tokie pat naudingi, kaip ir monumentalioji istorija; o silpnavalio 
rankos šią istorijos rūšį gali nukreipti prieš dabartį ir ateitį. Ji gali 

pakirsti gyvenančių Žmonių pasitikėjimą savimi, juos mokydama, 
esą nereikia siekti didybės, nes visos didybės formos jau buvo pa- 
siektos praeityje. 

Impulsas pasprukti nuo dabarties užimant pamaldaus praei- 
ties garbinimo laikyseną savo kraštutinį pavidalą įgijo antikvarinėje 
istorijoje; tačiau ji taip pat turi savitų bruožų, kūrybingąją ir dest- 
ruktyviąją puses. Antikvarinė istorija kūrybingai skatina ištakų pa- 
garbą; ji puoselėja „tai, ką jaučia medis, turintis tvirtas šaknis, - tai 
laimė suvokti, kad nesi visiškai atsitiktinis, 0 išaugi iš savosios 
praeities kaip paveldas, žiedas ir vaisius ir kad tuo būdu tavasis 
egzistavimas yra paaiškintas ar net pateisintas - štai ką dabar mėgs- 
tama laikyti tikruoju istoriniu jausmu“ (57). Bet nesaikingai antik- 
varinis požiūris linkęs sulyginti dalykus, garbindamas viską vieno- 
dai, ar tai būtų didinga, ar menka. Maža to, viską, kas sena, jis laiko 
ypač vertinga vien dėl to, kad tai sena, ir įkvepia nepasitikėjimo bet 
kuo, kas nauja ar skiriasi nuo to, kas įprasta. Kai „išdžiūsta garbi- 
nimo šaltinis“, antikvarinė laikysena gali išlikti ir visiškai atsiduo- 
ti vien tik to, kas jau gyvena, išsaugojimui, slopindama naujovių 
ryžtą (59). 

Abiejų šių istorijos rūšių - monumentaliosios, kuri kūrybingai 
nukreipia Žmones ateitin, remdamasi pagarba praeities didybei, o 
destruktyviai pakerta jų impulsą didybei; ir antikvarinės, kuri kū- 
rybingai sukelia pamaldžią pagarbą ištakoms, o destruktyviai prie- 
šinasi dabarties poreikiams ir troškimams — priešingybė yra kri- 
tinė istorija. Kritinė istorija atsiranda pastūmėta impulso „nutraukti 
ryšius su praeitimi, kartu ir pritaikyti ją tam, kad būtų galima gy- 
venti“ (80). Kritiško istoriko „teismas visuomet yra pražūtingas“ 
(Ibid.). Kritiškas istorikas turi galią prasiskverbti pro praeities di- 
dybės ir vertybių mitus, paminti šventenybes ir atmesti praeities 
pretenzijas į dabartį. Žinoma, kritinė dvasia taip pat turi savo dest- 
ruktyviąją pusę; pernelyg įsigalėjusi, ji sudievina dabarties bana- 
lybę, parodydama, kad nieko nėra kilnaus. Kaip Nietzsche sakė 
vėliau, „istorinė revizija iškelia aikštėn tiek netikrų ir absurdiškų, 
žiaurių ir nežmoniškų dalykų, kad iš pamaldžios iliuzijos būsenos 
nieko nebelieka“ (Ibid.). Pernelyg išplėtota kritinė istorija pagim- 
do „ironišką savimonę“ (47). Ji veda prie siaubingos tiesos atradi- 

mo: visa, kas gimė, yra verta sugriovimo“, o tai gali nuvesti prie 
išvados, jog „būtų geriau visai negimti“ — prie šopenhaueriško pe- 
simizmo ir pasišlykštėjimo gyvenimu (Ibid.). Kaip perspėjo Nietzs- 
che, „reikia būti nepaprastai stipriam, kad galėtum gyventi ir su- 
vokti [ko moko kritinė istorija], kad gyventi ir būti neteisingam 
yra vienas ir tas pats“ (59). 

Tad, anot Nietzsches, istorinės sąmonės pavojus kelia antikva- 
rinės, kritinės ir monumentaliosios istorijos ekscesai, atitinkamai ar- 
chaizmas, prezentizmas ir futurizmas. Reikia kaip nors sintezuoti 
šiuos tris būdus skaityti praeitį, o ne bėgti nuo praeities, nes nuo 
praeities pabėgti neįmanoma. 


Juk kaip būtinai esame ankstesnių kartų palikuonys, taip esame pali- 
kuonys ir paklydimų, aistrų ir iliuzijų ar net nusikaltimų, ir visiškai ne- 
įmanoma nuo viso to išsivaduoti. Jei mes ir pasmerkiame tas klaidas ir 
manome, jog patys jų nedarome, šitaip dar nesunaikiname fakto, jog pa- 
tys esame iš jų kilę. Geriausiu atveju patiriame konfliktą tarp įgimtų, pa- 
veldėtų mūsų savybių ir to, ką mes žinome, o galbūt net įsiveliame į kovą 
tarp naujos, griežtos disciplinos ir to, ką esame paveldėję, ar to, kas mums 
įgimta. Mes bandome įskiepyti sau naują įprotį, naują instinktą, antrąją 
prigimtį, kad senoji prigimtis nudžiūtų. Kartu tai yra bandymas a poste- 
riori susikurti naują praeitį, iš kurios mes norėtume būti kilę ir kuri būtų 
priešybė tos praeities, iš kurios esame kilę iš tikrųjų. Tai nepaprastai pa- 
vojingas dalykas, nes labai sunku nubrėžti ribą, iki kurios praeitį galima 
neigti, be to, antrosios prigimtys visuomet silpnesnės už pirmąsias. [60] 


Visos istorijos formos nuolatos mums primena šį faktą, tačiau 
mes toliau stengiamės kurti antrąsias prigimtis ir jas palaikyti. Kai 
mums pasiseka, sakė Nietzsche, kritiškas istorikas pateisinamas, 
nes jis mums parodė, jog „pirmoji prigimtis“ kadaise taip pat bu- 
vo „antrąja“ — „ir kad kiekviena antroji prigimtis nugalėjusi tampa 
pirmąja“ (Ibid.). 

Šį trilypį istorinės sąmonės formų padalijimą galima laikyti me- 
toniminio, sinekdochinio ir ironiško būdų analize. Akivaizdu, kad, 
Nietzsches požiūriu, monumentalistinė istoriografija pasaulį sup- 
ranta panašumo ir skirtingumo, didžių žmonių tarpusavio izolia- 
cijos ir atsiskyrimo nuo masės kategorijomis, kalba apie menkes- 
nius ir svarbesnius istorinio proceso veiksnius. Pabrėždamas didžių 
žmonių pasiekimus monumentalizmas kūrybingas, o pabrėždamas 


412 METAISTORIJA 


praeities ir dabarties ar ateities didybės skirtumus - destruktyvus. 
Antikvarinė istorija, priešingai, suvokiama sinekdochos būdu, tai 
tęstinumų ir susivienijimų, visa ko, kas-kada nors egzistavo, ryšių 
su viskuo, kas tik egzistuoja dabar, istorija. Ji viską padaro vieno- 
dai istoriškai vertinga ir reikšminga. Ji kūrybinga, kai primena 
žmonėms, jog kiekvienas dabartinis žmogus yra praeities aplinky- 
bių padarinys, o destruktyvi, kai visus dabarties dalykus paverčia 
ne kuo nors kitu, o tik praeities aplinkybių pasekmėmis. Kritinė is- 
toriografija, priešingai, yra ironiška istorija, istorinė mintis, išplėto- 
ta įsitikinus, kad viskas yra silpna ir verta pasmerkti, kiekvienas 
žmogaus laimėjimas ydingas, kiekviename mele yra tiesos, o kiek- 
vienoje tiesoje - melo. Šis būdas suvokti istoriją kūrybingas tada, 
kai jis veikia dabarties poreikių naudai ir pakerta praeities ir at- 
eities autoritetą. Jis destruktyvus, kai dabartiniam istorinės dra- 
mos veikėjui primena, kad jis taip pat yra ydingas ir neturėtų siek- 
ti herojaus reputacijos ar ką nors garbinti. 

Nietzsches siūlomas priešnuodis visų šių istorinės sąmonės 
formų kraštutiniams ar destruktyviems aspektams - metaforiška 
istorinė sąmonė. Jo istorijos kaip meno formos idėja — istorijos 
kaip tragiško meno idėja, be to, tokio gryno tragiško meno, kokį 
jis gynė Tragedijos gimime. Istorija, suvokiama metaforiniu būdu, 
ir yra tai, ką jis, pavadinęs „antistorine“ ir „neistorine“ perspek- 
tyvomis, gynė paskutiniame „Apie istorijos žalą ir naudingumą“ 
skyriuje. 

Ketvirtoje „Apie istorijos žalą ir naudingumą“ dalyje Nietzs- 
che įrodinėjo, jog istorija gali būti naudinga gyvenimui, tapdama 
meno forma. Jis tvirtino, kad istorijos pavertimo mokslu tenden- 
cija pražūtinga jos gyvenimą teikiančioms funkcijoms. „Praeities 
žinojimas visais laikais buvo laikomas pageidautinu dalyku tik 
ateities ir dabarties vardan, o ne tam, kad silpnintų dabartį ar 
griautų ateities gyvybingumo pamatus“ (61). Istorija, supranta- 
ma kaip gyvenimą teikianti meno forma, bus nukreipta ne tiesos 
ar teisingumo, bet veikiau „objektyvumo“ tarnybai. Tačiau „ob- 
jektyvumą“ Nietzsche suprato ne kaip humanisto „toleranciją“ 
ar mokslininko „nešališkumą“, o kaip sąmoningą menininko „su- 
interesuotumą“. 

Žodžiais „istorinis objektyvumas“, anot Nietzsches, nusakoma 


tokia istoriko sielos būsena, kai kurį nors įvykį su visais motyvais ir viso- 
mis pasekmėmis jis stebi tokį gryną, kad šis nedaro stebėtojui jokios įta- 
kos: čia turima omeny tas estetinis fenomenas, ta nepriklausomybė nuo 
asmeninio intereso, kuri pasireiškia, kai tapytojas [...] kontempliuoja sieloje 
kylančius vaizdus; manoma, kad jis visiškai nugrimzdęs daiktuose. [75] 


Tačiau, tvirtino Nietzsche, 


prietaras yra manyti, kad pavidalas, kuriuo šitaip nusiteikusiam Žmogui 
pasirodo daiktai, atspindi empirinę daiktų esmę. Argi tokiais momentais 
daiktai galėtų patys savo valia įsispausti, įsikopijuoti, įsifotografuoti gry- 
name pasyve? [Ibid.) 

Priešingai, tvirtino jis, objektyvumas yra aukščiausias „kom- 
ponavimo momentas, kurio rezultatas yra paveikslas, teisingas me- 
niniu, bet neteisingas istoriniu požiūriu“, nes: 

Objektyviai apmąstyti istoriją šiuo būdu - tai tylus dramaturgo dar- 
bas, būtent - kiekvieną detalę apmąstyti siejant ją su visuma, atskirus mo- 
mentus suausti į vientisą audinį, visados remtis prielaida, kad dalykams 
reikia suteikti tam tikrą planingą vienumą, jei to vienumo juose nėra. [Ibid.) 


Tai verčia manyti, kad istorinė išmintis, skirtingai nuo istorinių 
žinių ar informacijos, yra dramatiška įžvalga, fabulos sukūrimas, 
arba, kaip pavadinau aš - „siužeto suteikimas“. Nietzsche tvirti- 
no, kad „galima įsivaizduoti tokį istorijos aprašymą, kuriame ne- 
būtų nė lašo empirinės tiesos, kuriam tačiau visiškai teisėtai galėtų 
būti taikomas objektyvumo predikatas“ (Ibid.). Ir jis pacitavo Grill- 
parzerio mintį: 
kas gi yra istorija, jei ne būdas, kuriuo žmogaus dvasia suvokia įvykius, 
"kurių ji neįstengia suvokti, būdas, kuriuo ji susieja tai, kas, Dievas žino, ar 
yra susieta, nesuprantamus dalykus pakeičia suprantamais, savąją išori- 
nio tikslingumo sampratą pritaiko visumai, kuriai būdingas tik vidinis 
tikslingumas, ir vėlgi - mato atsitiktinumą ten, kur veikia tūkstančiai mažų 
priežasčių. [75-76] 


Tačiau Nietzsche perspėjo, jog šią „objektyvumo“ sampratą rei- 
kia naudoti atsargiai. Nereikia manyti, kad tarp „žmonių veiklos 
ir dalykų eigos“ egzistuoja kokia nors „priešprieša“ (76). Jie yra 
tas pat! 

Bet nereikia ir ieškoti kokio nors subjekto anapus reiškinių. Reiš- 
kiniai patys yra subjektai, kurių ieško istorikas. Istorikas, tiesą sa- 
kant, nustoja ko nors mokyti tada, kai apibendrina duomenis. Ki- 
tuose moksluose „bendrybės yra svarbiausias dalykas“, nes „tie 
mokslai pateikia dėsnius“, o istoriko apibendrinimai, net jei ir ga- 
lėtų teisėtai pretenduoti į dėsnių statusą, yra nesvarbūs, kadangi 
„tai, kas, pašalinus minėtą miglą, tokiuose teiginiuose apskritai pa- 
sirodo kaip tiesa, yra visiems žinomi ir net trivialūs dalykai - juk 
tai žino kiekvienas, kad ir kokia menka būtų jo patirtis“ (76). Tarsi 
dramos vertė būtų tik išvados ir pagrindinė idėja. Istoriko darbo 
vertę sudaro ne bendrosios idėjos, jis vertingas 


greičiau tuo, kad gerai žinomą ir tikriausiai nuvalkiotą temą, kasdienišką 
melodiją šmaikščiai perrašo, pakylėja, paverčia giliu simboliu ir tuo būdu 
leidžia toje pirmykštėje temoje pajusti ištisą giliamintiškumo, galios ir 
grožio pasaulį. [Ibid.) 


Tikrasis istorikas turi sugebėti žinomą paversti niekad anksčiau ne- 
girdėtu, bendrybes pasakyti taip paprastai ir giliai, kad paprastumas už- 
gožtų gelmę, o gelmė - paprastumą. [78] 


Šitaip įsivaizduojamas istorikas yra metaforinių istoriniame 
lauke esančių objektų sutapatinimų meistras. Pažįstamus daiktus 
verčiant nepažįstamais, juos dar kartą padarant „keistus“ ir „mįs- 
lingus“, „bendrybė“ atskleidžiama „atskirybėje“, o „atskirybė“ — 
„bendrybėje“. „Gelmė“ slepia „paprastumą“, o „paprastumas“ — 
tai, kas „gelmė“. Bet šis slėpimas kartu yra ir atskleidimas, žmogaus 
galios įžengti savon dabartin ir daryti su istorija ką tinkamas, 
atskleidimas. 

Kokiais principais turėtų vadovautis tokia istorinė sąmonė? Į šį 
klausimą Nietzsche atsakė gana detaliai: „Praeitį galima paaiškin- 
ti tik tuo, kas galingiausia dabartyje.“ „Praeities ištarmė, - sakė 
jis, - visuomet yra orakulo ištarmė: ją suprasti gali tik ateities sta- 
tytojas [...]; tik tas, kas stato ateitį, turi teisę teisti praeitį“. Bet 
praeities teisimas neatskleis jokių taisyklių ateičiai numatyti: „Pri- 
valote daug atrasti ir išrasti, žvelgdami į tą ateities gyvenimą, ta- 
čiau nereikalaukite iš istorijos, kad ji pasakytų, kaip ir kokiu bū- 
du tai padaryti“. Bet „mąstydamas atsigręžęs“ į savo tikruosius 

poreikius, kūrybingas Žmogus randa dirvą „bręsti ir vaduotis iš 
[...] paralyžiuojančios epochos auklėjimo priespaudos“ (Ibid.). 
Griaunant „ironišką savimonę“, puoselėjamą konvencionalių is- 
torinių tyrinėjimų, galima paruošti naujos, herojiškos istorinės vi- 
zijos pamatus. 

Istorinė sąmonė, nuo kurios kentėjo visa Europa ir ypač Vokie- 
tija, Nietzsches požiūriu, buvo trijų formų: hegelizmas, darviniz- 
mas ir vadinamoji pasąmonės filosofija, atstovaujama Eduardo von 
Hartmanno. Hegelizmas - kokį žinojo Nietzsche - buvo raciona- 
listinis ir prezentistinis; jo įskiepytas Žavėjimasis „istorijos galia“ 
praktikoje nuolatos išsigimsta ir virsta keliaklupsčiavimu prieš 
sėkmę ir fakto stabmeldyste: dėl to paplito labai mitologiškas ir 
tikrai vokiškas posakis „skaitytis su faktais“ (89-90). Darvinizmas 
supainiojo gamtos ir žmonių istoriją, kad būtų sukeltas toks pats 
poveikis; kiekvienai gyvenančiai Žmonių kartai jis leido tikėti esant 
galutiniu viso kosminio proceso tikslu bei užduotimi ir pasiten- 
kinti tuo, kas jie dabar yra, užuot siekus tapti kuo nors geresniu. 
Hartmanno teorija apie pasąmonę nenutrūkstamą Hapsmo procesą 
pavertė motyvuojančia istorijos galia, atimančia bet kokią žmogaus 
atsakomybę už save ir perduodančia ją svarbiausiai jėgai, kuriai 
žmogus turi tik tarnauti, bet niekada nebandyti jos kontroliuoti ar 
suvaldyti (93-94). Toks mokymas, tvirtino Nietzsche, istoriją pa- 
verčia fantastiška parodija, nes jis paneigia pačią istoriją. Jis suku- 
ria istorijos kaip beprasmių metafizinių jėgų potvynių ir atoslūgių 
vaizdinį. Laikantis tokio požiūrio, žmogus „neturi daryti nieko, 
išskyrus tai, ką jau darė: gyventi, kaip gyveno, mylėti, ką mylėjo, 
neapkęsti, ko neapkentė, ir skaityti tuos pačius laikraščius, kuriuos 
skaitė. Jam egzistuoja vienintelė nuodėmė - gyventi kitaip, negu 
gyveno iki šiol“ (95). Pasitelkiant Freudo terminus - Hartmanno 
filosofija paneigia ego Žinomas tiesas ir pajungia jį id reikalavi- 
mams. Jis reikalauja „visiško asmenybės atsidavimo pasaulio pro- 
cesui“ jo tikslo — „pasaulio išganymo“ — vardan (Ibid.). 

Tad Hartmanno mokymas apie aukščiausią pasąmonės valdžią 
yra toks pat pavojingas, kaip ir Hegelio mokymas apie „Pasaulio 
dvasią“ ir Darwino Gamtos apoteozė. Jis reiškia formos valios su- 
stiprinimą valios gyventi sąskaita. Visų šių bendrų schemų reikia 

vengti, kartojo Nietzsche, siekiant, kad istorija tarnautų gyvų žmo- 
nių poreikiams: „Tai bus laikai, kai žmonės išmintingai atsisakys 
bet kokių pasaulio proceso ar net žmonijos istorijos konstrukcijų, 
laikai, kai bus paisoma ne masių, o tik individų, sudarančių savo- 
tišką tiltą virš šėlstančio tapsmo srauto“ (96). Tuo metu, pranašavo 
jis, „istorijos užduotis“ bus tarpininkauti tarp didžių individų „ir 
tuo suteikti progą gimti didiems dalykams bei įkvėpti galią šiam 
gimimui“ (Ibid.). Tuomet bus pripažinta, kad „žmonijos tikslas yra 
ne žmonijos pabaiga, o tik didžiausieji jos egzemplioriai“ (Ibid.). 
Bendros Rankes istorizmo tolerancijos perteklius žmonėms abso- 
liučiai žalingas: „Į viską žiūrėti objektyviai, niekuo nesipiktinti, nie- 
ko nemylėti, viską suvokti — kokį švelnų ir nuolankų visa tai daro 
žmogų“ (90). Tai gali būti pražūtinga. Bet, „laimei, istorija mums 
primena didžius „kovotojus prieš istoriją“, t.y. prieš aklą faktų jėgą, 
kad ir kokia ji būtų (91). 

Pagaliau, prieina išvadą Nietzsche, vaistu nuo „istorijos ligos“ 
turi tapti pati istorija. Kiek ironiška, kad istorizuotą kultūrą reikia 
gydyti homeopatiškai: „Nes istorinio lavinimo ištakos ir jo vidinis 
nepaprastai radikalus prieštaravimas naujųjų laikų „moderniosios 
sąmonės“ dvasiai - šis prieštaravimas privalo pats būti pažintas 
istoriškai, [...] žinojimas privalo į save patį nukreipti savąjį geluonį“ 
(87). Istorijai pačiai parodžius istorinę istorinės kultūros kilmę, bus 
atvertas kelias į „neistorinį“ ar „antistorinį“ išeities tašką, nuo ku- 
rio savo darbą gali pradėti mitą kuriančios meno jėgos. Kas yra 
neistoriška? Tai - tiesiog menas ir galia „sugebėti pamiršti ir užsisk- 
lęsti uždarame horizonte“ (106). O kas yra antistoriška? Tai - tie- 
siog jėgos, nukreipiančios „mūsų žvilgsnį nuo tapsmo link to, kas 
suteikia buvimui amžinybės ir lygiareikšmiškumo prasmę - į meną 
ir religiją“ „sykiu ir į Dionisą, ir į Apoloną (Ibid.). Vadinasi, „neisto- 
riškumas ir antistoriškumas yra natūralūs priešnuodžiai, apsau- 
gantys nuo to, kad istoriškumas neužgožtų gyvenimo, nuo istori- 
jos ligos“ (107). 

Meno ir mito apimti, mes galbūt sugebėsime sugrįžti prie kūry- 
bingų istorijos studijų ir „vadovaujami gyvenimo istoriją naudoti 
trejopai - Monumentaliu, antikvariniu ar kritiniu būdu“, mat „vi- 
sa, kas gyva, reikalauja tam tikros atmosferos, paslaptingos rūko 

„skraistės. Jei tą skraistę atimsime, jei kokią nors religiją, kokį nors 
meną, kokį nors genijų pasmerksime lyg žvaigždyną skrieti tuštu- 
moje be atmosferos, tai neturėtume stebėtis, kad jie greitai nuvys, 
sudžius ir liks nevaisingi“ (81-82). 

Atrodo, jog modernioji kultūra prarado bet kokį keistumo ir 
nuostabos jausmą; viskas jai malonu, todėl ji nieko nei myli, nei 
nekenčia savo pačios interesų vardan. To pasekmė - žmonių kar- 
ta, tapusi bename, abejojanti visomis idėjomis, visomis morali- 
nėmis nuostatomis. Žinodami, jog „visais laikais viskas buvo ki- 
taip“, istoriškai išlavinti Žmonės žino, jog „nesvarbu, koks esi“ (83). 
Tad kadangi menas priešpriešinamas istorijai, tik „jei istorija ga- 
lėtų būti paversta menu, t.y. jei ji galėtų tapti grynu meno kūri- 
niu“, ji sugebėtų „palaikyti ar net pažadinti instinktus“ (80). Bet 
istorinės vizijos, „kuri tik griauna ir kurios neskatina vidinis kūri- 
mo instinktas, galiausiai paverčia savo darbininkus abejingais ir 
nenatūraliais - juk tie žmonės griauna iliuziją, o „kas griauna iliu- 
ziją savyje ir kituose, tuos gamta nubaudžia kaip Žiauriausias ti- 
ronas“ (Ibid.). 

Nietzsches „Apie istorijos žalą ir naudingumą“ metodas anali- 
tiškesnis nei daugumos jo darbų; palyginti su vis labiau ditiram- 
biška jo vėlesnių kūrinių kalbėsena, šis darbas netiesiogiai kur kas 
labiau grįstas konvencionalia filosofine kritika. Taigi šis analitinis 
darbas galų gale yra tik destruktyvus. Jis pats mažai tepasako, kaip 
turėtų atrodyti tragiška meninė istoriografija. Žinoma, kadangi jis 
yra sukurtas Nietzsches Tragedijos gimimo maniera, galima many- 
ti, jog tokios istoriografijos pavyzdys jau buvo pateiktas potencia- 
lių esė skaitytojų sąmonei. Tiesą sakant, šie du darbai vienas kitą 
papildo, ir „Apie istorijos žalą ir naudingumą“ galima laikyti ret- 
rospektyviu parengiamuoju darbu; jis paruošia kelią naujai isto- 
riografijos rūšiai, išskleidžiamai Tragedijos gimime. Bet pastarasis 
darbas, kurstydamas troškimą, įmanomą daro tiktai tokį tragišką 
meną, koks pasirodė Graikijoje V amžiuje pr. Kr. Jis teigia, kad 
reikia iš naujo istoriškai įvertinti graikų tragediją, ir siekia tą įver- 
tinimą pateikti. Šis darbas tragediją netgi priešpriešina istorijai, to- 
kiai, kaip ji suprantama dabar - kaip priemonei iš naujo istoriškai 
įvertinti graikų tragediją. 

Bet šis antikinės graikų tragedijos supriešinimas su įvairiomis 
moderniomis poetinės vizijos formomis (įskaitant ir vagneriškąją, 
kuria tuo metu Nietzsche vis dar žavėjosi) visų pirma tėra sup- 
riešinimas. Procesas, kurio metu tragiška graikų vizija buvo pa- 
versta degeneravusia moderniąja poetine vizija, lieka neaiškus. 
Netgi apraudodamas antikinės tragedijos nuosmukį ir žlugimą, o 
moderniąją istorinę sąmonę vadindamas jai priešingu tipu, Trage- 
dijos gimime Nietzsche nepateikia jokios istorinio proceso teorijos, 
įgalinančios paaiškinti pirmosios transformaciją į antrąją. Tačiau 
jis buvo ant tokios teorijos slenksčio; tai įtikinamai liudija griauna- 
moji operacija, kurios jis imasi „Apie istorijos žalą ir naudingumą“, 
ir atsiminimo bei užmiršimo dialektikos teorija, pagrindžianti jo 
įvairių istorizmo formų - monumentaliosios, antikvarinės ir kri- 
tinės skyrimą — bei jų vidinį dalijimą į konstruktyvias ir destrukty- 
vias formas. 

Vis dėlto „Apie istorijos žalą ir naudingumą“ Nietzsche tepa- 
sakė, kokia neturėtų būti kūrybinga, gyvenimui tarnaujanti isto- 
riografija; jis nepasakė, kokia ji turėtų būti. Ar ji turėtų būti sup- 
rantama kaip struktūrinė, ar kaip naratyvinė, kaip sinchroninė ar 
kaip diachroninė? Ar ji turėtų būti „atskirų su likimu kovojančių 
žmonių „istorija“, ar baigtos įvykių sekos įvertinimas, ar, vėlgi, 
metaforiškas herojiškų galimybių šaukimasis? Nietzsche sakė, jog, 
ji galėtų visa tai daryti vienu metu, pasirinkti kurį nors vieną būdą 
arba derinti jį su kitais priklausomai nuo Žmonių gyvenimo porei- 
kių - tokių, kaip juos supranta istorikas. Trumpai tariant, autoritetą 
spręsti tiek konkretaus istorinio veikalo tikslą, tiek jo būsimą for- 
mą Nietzsche patiki paties istoriko savo laikų gyvenimo poreikių 
jausmui. Istorikui tiktai draudžiama sudievinti istoriją dabarties 
sąskaita, o dabartį - ateities sąskaita, kitaip sakant, rašyti nekritinę 
monumentaliąją ir nekritinę antikvarinę istoriją, arba atvirkščiai, 
neherojišką ir nepagarbią kritinę istoriją. Tokios gyvenimui tar- 
naujančios istoriografijos pavyzdį pats Nietzsche pateikė darbe, 
užbaigusiame jo karjerą - Apie moralės genealogiją. 

S Moralė ir istorija 


Apie moralės genealogiją (1887) galima skaityti kaip Nietzsches pa- 
siūlyto „antistorinio“ metodo taikymą sykiu ir istoriniams, ir filo- 
sofiniams uždaviniams spręsti. Ja siekiama nustatyti moralės, žmo- 
gaus moralinio jausmo, jo sąžinės, jo tikėjimo tokiomis sąvokomis 
kaip „gėris“ ir „blogis“ kilmę ir prasmę. Esė pradedama Rousseau 
istorijos sampratos, esą iš esmės „gerą“ Žmoniją sugadino „nuo- 
puolis“ į visuomeninį būvį, kritika. Priešingai, įrodinėjo Nietzs- 
che, žmogus iš esmės yra joks; ir jei jis įpuolė į kokį nors būvį, tai jis 
įpuolė į „gerumą“, iš kurio kyla visi savitai žmogiški nepasitenki- 
nimai žŽMogumi-gyvuliu. Tačiau savo esė Nietzsche pasiūlė sche- 
mą, kaip vakarietiškai moralei suteikti tokį siužetą, kuris leistų 
numatyti neišvengiamą Žmogaus išsivadavimą iš šio varžančio 
„gerumo“. Šis išsivadavimas, kaip ir Marxo atveju, yra išsilaisvi- 
nimas iš „visuomeninio“ būvio. Bet šio išsilaisvinimo Nietzsche 
neįsivaizdavo kaip „komunos“. Veikiau jis tai įsivaizdavo kaip išsi- 
vadavimą nuo visų būtinų ryšių su kitais žmonėmis, individo pa- 
kankamumo sau (o tai - ne kas kita, kaip anarchija) svają. Šį anar- 
chistinį būvį jis pavadino „heroizmu“, arba „antžmogiškumu“, bet 
vis tiek tai - anarchija. Be to, ši anarchija dar siaubingesnė dėl to, 
kad ji numanomai grįsta visų „vertybių“ sunykimu. 

Tai nereiškia, jog Nietzsche labiau nei Rousseau ar Marxas nei- 
gė, kad socialinė stadija yra būtina kaip pasirengimas galutinei, 
kūrybinei (ar herojiškai) pakopai. Priešingai, jis manė, jog žmogui 
reikia šios antrosios stadijos tam, kad joje jis išlavintų savo savitas 
žmogiškas savybes, žmogišką valią ir protą (167). Bet Nietzsche 
manė, kad šią socialinę stadiją, savęs neigimo, bevališkumo ir nuo- 
saikumo stadiją, suardo kritinės paties Žmogaus galios ir kad ji 
rengia žmogų proto ir visuomenės suirimui, taip išlaisvindama va- 
lią naujai ir aukštesnei „barbariškumo“ rūšiai, kurioje individas 
savo gyvenimą gyvens kaip meno kūrinį. Tad savo istoriją jis rašė 
eirono balsu, bet jai suteikė komedijos siužetą. 

Pirmoji Apie moralės genealogiją esė nagrinėja dichotomijas „gėris 
ir blogis“, „gera ir prasta“. Ji pradedama puolimu prieš anglų uti- 
litarinius moralistus, kuriuos Nietzsche ironiškai vadina „moralės 

istorikais“ - t.y. mokslininkais, kurie tiesiog smulkiai nupasakoja 
konvencionalius etinius požiūrius, visiškai jų nekritikuodami. Iš 
tikrųjų, sakė jis, juos visus „kaip tik apleido visos gerosios istorijos 
dvasios. Jie visi aliai vieno mąsto [...] iš esmės neistoriškai“ (33). 

Bet ką tai reiškia „mąstyti istoriškai“? Šiuo atveju tai reiškia min- 
timis sugrįžti į laisvos, kilnios ir stiprios aristokratijos sąmonę, ku- 
ri pasisavina teisę „įvardyti“ jai patinkančius ir nepatinkančius da- 
lykus: 


Kilmingumo ir distancijos patosas, kaip sakyta, ilgametis ir dominuo- 
jantis aukštesnės vyraujančios rūšies bendras ir pagrindinis jausmas lygi- 
nant su žemesniąja rūšimi, su „apačia“ - štai tas „gera“ ir „prasta“ prie- 
šybės šaltinis. (Ponų teisė davinėti pavadinimus yra tokia sena, kad net 
pačią kalbos kilmę galima mėginti traktuoti kaip viešpataujančiųjų iš- 
raišką: jie sako: „tai yra tas ir tas“, jie bet kokį daiktą ir įvykį užantspau- 
duoja garsų junginiu ir taip tarsi padaro jį savo nuosavybe.) [35] 


Todėl diduomenės kalba tiesi, nekalta, nesukta, naivi; ji įvardi- 
ja daiktus neapsimetinėdama, taip sakant, muzikaliai, be jokių pa- 
šalinių minčių. 

Silpnųjų kalba, atvirkščiai, visuomet yra pašalinių minčių, suktų 
ketinimų ir slaptų tikslų kalba. „Net pati kilmingųjų pagieža, jei- 
gu ir pasireiškia, tai pratrūksta ir pasibaigia staigia reakcija, todėl 
ji nenuodija“ (48). Bet, sako Nietzsche, įsivaizduokime, kaip pa- 
giežingas, užguitas, silpnas Žmogus suvokia „priešą“. „Priešą“ jis 
susikuria „kaip „blogio įsikūnijimą“, kaip pagrindinę sąvoką, ja 
remdamasis susigalvoja antrinį paveikslą bei priešybę ir vieną ,ge- 
ruolį“ - patį save!..“ (49) 

Čia skirtumas tarp kilnaus ir silpno žmogaus suvokiamas kaip 
skirtumas tarp sugebančių mąstyti metaforiškai ir priverstų mąstyti 
konceptualiai. Pirmieji kalba meno kalba; antrieji vartoja mokslo, 
filosofijos ar religijos kalbą. 

Šiems apibendrinimams paremti Nietzsche pasitelkė etimolo- 
giją, žodžių „gėris“, „blogis“ ir „prastumas“ istorijas, ir įrodinėjo, 
kad „geras visose kalbose žymi socialinę klasinę visų vertybių kil- 
mę“ (36). Maištui prieš egoistišką pirmykštės aristokratijos amo- 
ralumą vadovauja naujoji antiaristokratija, kurios vadai - dva- 
siškiai — atskyla nuo pirmykštės stipriųjų aristokratijos tam, kad 

taptų jos priešingybe. Pagrindinis šios naujosios minios aristokra- 
tijos požymis yra esminė silpnųjų, kad ir kur jie pasirodytų, sa- 
vybė —- pagieža. O savo valdžią tiek masėms, tiek stipriesiems ji 
įtvirtina pasitelkdama lingvistinę gudrybę; savo pagiežą ji papras- 
čiausiai pavadina meile. 

Ši pagieža kyla užgniaužus ir sublimavus minios narių valią 
siekti galios. Sublimuota pagieža tampa kilmingųjų požymių per- 
vertinimu: savo veiksmus kilmingasis apibūdina kaip „gerus“, o 
tuos, kurie nuo jų skiriasi - kaip „prastus“, silpnasis Žmogus pra- 
deda nuo to, kad geresnių už save veiksmus jis pavadina „blo- 
gais“, 0 savus veiksmus — „gerais“. Tad dichotomija „geras“ ir 
„prastas“ pakeičiama dichotomija „gėris“ ir „blogis“; pirmoji di- 
chotomija yra visiškai amorali, paprastas individo patirto malo- 
numo ar skausmo teigimas, o antroji yra kvintesenciškai metafi- 
zinė ir moralistinė, veiksmams, besiskiriantiems nuo nustatančiojo 
asmens ar grupės veiksmų, ji priskiria kokybinę blogio substanciją. 

Nietzsche siekė eiti anapus metafizinio moralizmo, glūdinčio 
kalboje apie „gėrį“ ir „blogį“, sustodamas ties sveikumo idėja, ku- 
rią jis apibrėžė kaip tiesioginį ir betarpišką emocijos išreiškimą. 
Fizinio organizmo atžvilgiu sveikumas yra tas pat, kas metaforinė 
sąmonė yra psichinės būsenos atžvilgiu. Kai emocija nėra tiesio- 
giai ir betarpiškai išreiškiama, nurodo jis, ji sukaupia užtvenktą 
energiją, išsiliejančią netiesiogiai kaip pagieža. Ši pagieža savo 
ruožtu reiškiasi greičiau protine nei fizine veikla, ypač priežasties, 
paaiškinančios užtvenkimą, ieškojimu, ir ji randa ją - visiškai pa- 
grįstai — stipriajame. Bet norėdamas paaiškinti savo paties silpnumą, 
pagiežingasis žmogus kaltina stiprųjį esant daugiau nei tiesiog stip- 
rų - šitaip savybė - stiprumas — paverčiama blogio kokybe. 

Savybė (tokia kaip stiprumas ar silpnumas) paverčiama kokybe 
(tokia kaip blogis ar kantrumas) pasitelkus kalbinę gudrybę. Ke- 
turioliktame pirmos Apie moralės genealogiją esė skyriuje Nietzsche 
ironiškai aprašė, kaip įvyksta šis vertybių pervertinimas; jis - kiau- 
rai kalbinis. Silpnieji „silpnybę paverčia nuopelnu, bejėgiškumą, 
neieškantį atpildo - geraširdiškumu; o bailią niekšybę - nuolan- 
kumu“ ir t.t. (56). Tad visa moralės istorija laikoma metoniminės 
ir sinekdochinės sąmonės veiksmų produktu, sukurtu „nekalto“ 

metaforinio pasaulio matymo sąskaita. Ieškant priežasčių ir es- 
mių - veiksnių ir kokybių už ir anapus metaforinės kalbos vaizdi- 
niuose sugriebtų reiškinių, sukuriami du priespaudos įrankiai, ku- 
riuos Žmogus atgręžia prieš save patį: mokslas ir religija. 

Nietzsche pats nesuprato, kokiu mastu jis naudoja tropologinę 
kalbos teoriją, aiškindamas moralę ir kultūrą jų abiejų istorijoje — 
savo veikale Apie moralės genealogiją. Beveik kaip pavėluotą mintį 
prie pirmosios esė pridurtoje pastaboje jis pasiūlo tokį klausimą 
tolesniam svarstymui: „Kokias gaires nurodo kalbotyra, ypač eti- 
mologijos tyrimai, moralės sąvokų raidos istorijai?“ (64). Savo pir- 
mojoje esė jis atsakė į šį klausimą, aptardamas laipsnį, kuriuo me- 
toniminės ir sinekdochinės poetinės kalbos plotmės istorijoje yra 
sąmonės savęs slopinimo varikliai. Visiškai išplėtojus šias kalbi- 
nes galias galiausiai įsivyravo ironiška sąmonė, nuo kurios kentėjo 
jo amžius ir civilizacija. Jis nesuprato, jog pasirinkdamas metafo- 
rinės kalbos kūrybingumo sampratą, jis iškėlė klausimą, koks pa- 
čios metaforos vaidmuo Žmogaus polinkio save slopinti požiūriu. 
Bet šis kalbinis istoricizmas, metaforiškai sąmonei priskiriantis gry- 
nai kūrybinę funkciją, suteikė Nietzschei pagrindą kritikuoti įvai- 
rias jo paties amžiaus istorinės sąmonės formas (metoniminę, si- 
nekdochine ir ironišką). 

Nietzsche buvo filologinio išsilavinimo, tad suprato, kad kal- 
bos transformacijos jo teorijoje turėjo būti tarsi modelis pačios są- 
monės transformacijoms suprasti. Tai leidžia manyti, kad jo ciklo, 
kuriuo pereina sąmonė, samprata kuo puikiausiai galėtų būti su- 
kurta pagal jo kalbinio ciklo, kai nuo metaforos per metonimiją ir 
sinekdochą einama prie ironijos, sampratą. Tuomet grįžimą į są- 
monės nekaltybę būtinai reikia suvokti kaip grįžimą į metaforinę 
kalbos fazę. Šiaip ar taip, akivaizdu, kad visa atsiminimo ir už- 
miršimo, žadėjimo ir susisaistymo su kokia nors prasimanyta praei- 
timi ar ateitimi problema jo mintyje buvo susieta su metoniminio 
ir sinekdochinio pasaulio matymo paklydimais. „Nuopuolis“ į, ge- 
rumą ',į moralę ir į susiluošinimą pagaliau buvo ne kas kita, kaip 
nuopuolis į tolesnes kalbinių galimybių sritis. 

Antrosios Apie moralės genealogiją esė apie „kaltę“, „nešvarią 
sąžinę“ ir „panašius dalykus“ pradžioje dar kartą nagrinėjama uni- 

kali žmogiška galia prisiminti. Čia, kaip anksčiau, atmintį Nietzs- 
che aprašo kaip tam tikrą iškrypusį valingumą, kuriuo Žmonės pri- 
siriša prie kokios nors specifinės ateities ar fiksuotos praeities. Šis 
gebėjimas prisirišti prie specifinės ateities ar fiksuotos praeities, 
įrodinėjo jis, ir yra būtent tai, ką vadiname sąžine. Gebėjimas pri- 
siminti teikia praeityje padarytai priesaikai galią galioti dabartyje 
ir ateityje bei jas nulemti. Duota, prisimenama ir išlaikoma prie- 
saika Žmogaus gyvenimui primeta tam tikrą tvarką, bet kitokią nei 
ta, kurią jam primeta gebėjimas užmiršti. Gebėjimas užmiršti lei- 
džia mums gyventi dabartyje; jis leidžia „retkarčiais uždaryti są- 
monės duris ir langus; likti nuošalyje nuo triukšmo ir kovos, ku- 
rią paklusnūs mūsų požemio pasaulio organai kovoja tarp savęs; 
truputis ramybės sąmonei, jos tabula rasa, kad vėl rastųsi vietos 
tam, kas nauja, pirmiausia kilnesnėms funkcijoms ir funkcionie- 
riams, valdymui, spėjimui, išankstiniam lėmimui“ (65). „Užmiršę“ 
praeitį ir ateitį, galime aiškiai „matyti“ dabartį. Kai užmaršumą 
pakeičia prisiminimas, „būtent tais atvejais, kai reikia ką nors ža- 
dėti“, valia prirakinama prie ankstesnės būsenos ir troškimo; ji ir 
toliau patvirtina tą būseną ir troškimą, netgi savo pačios sveikatos 
kaina (66). 

Trumpai tariant, gebėjimas žadėti yra lygiai tos pačios prigim- 
ties, kaip ir gebėjimas prisiminti. Žadant norima ateičiai iš anksto 
primesti prasimanytą formą; prisimenant norima praeičiai atga- 
line data primesti prasimanytą formą. Anot Nietzsches, svarbus 
žadėjimo ir prisiminimo aspektas - interesas, kurio šviesoje atitin- 
kamai ateičiai ir praeičiai primetamos prasimanytos formos. Ne- 
švari sąžinė - ne kas kita, kaip nepajėgumas savo paties praeities 
veiksmus priimti kaip savus, impulsas laikyti juos kieno nors kito, 
o ne savo paties valia, kokio nors veikėjo ar veiksnio produktais, 
manyti juos esant kokios nors už savo paties būtį aukštesnės ar 
viršesnės „kokybės“ apraiškomis. Švari sąžinė, priešingai, yra ne 
kas kita, kaip galia sakyti, jog kad ir kas atsitiko ar atsitiks ateityje, 
tai atsitiko ar atsitiks veikiant man pačiam, bus mano paties sa- 
vybių apraiškos. Kūrybingas užmiršimas, manė Nietzsche, sykiu 
yra ir kūrybingas prisiminimas. Mat kūrybingas užmiršimas yra 
ne kas kita, kaip savo paties valios, savo paties galių ir talentų 


424 METAISTORIJA 


prisiminimas. Tai vienodai tinka ir ištisoms kartoms, ir individams. 
Būti savimi - tai paneigti įsipareigojimus, primetamus tiek praei- 
ties, tiek ateities, išskyrus tik tuos įsipareigojimus, kuriuos Žmo- 
gus pasirenka pats ir gerbia juos vien tik todėl, kad juos laiko 
„gerais“. Antrojoje Apie moralės genealogiją esė Nietzsche ėmėsi 
klausimo, kurį paliko nesvarstęs „Apie istorijos žalą ir naudin- 
gumą“: „Kaip sukurti žmogui-gyvuliui atmintį? Kaip šitam iš da- 
lies bukam, iš dalies palaidam akimirksnio protui, šitam kūniškam 
užmaršumui įrėžti ką nors taip, kad išliktų?“ (68-69). Atraskite at- 
sakymą į šį klausimą, sakė jis, ir bus išspręsta ne tik sąžinės mįslė, 
bet ir visos visuomenės, kultūros ir destruktyvios istorinės sąmonės 
mįslės kartu. Likusi Apie moralės genealogiją dalis yra esė apie kul- 
tūros, visuomenės ir moralės istoriją, grįsta psichologine slopini- 
mo ir sublimacijos teorija. Joje bet kokios vienos, nepakeičiamos 
praeities pojūtis ir siaubas sutapatinami kaip iš esmės tas pats da- 
lykas. 

Atmintį sukurti įmanoma tik per skausmą, sakė Nietzsche; iš 
to plaukia, kad kultūros atmintis, kaip ir asmeninė atmintis, yra 
skausmo, o ne malonumo produktas. 


Niekada nebūdavo išsiverčiama be kraujo, kankinimų ir aukų, kai 
žmogui prireikdavo susikurti atmintį; šiurpiausios aukos ir užstatai (čia 
įeina pirmagimių aukojimas), šlykščiausias kūno žalojimas (pavyzdžiui, 
kastravimas), Žiauriausios visų religinių kultų ritualo formos (visų reli- 
gijų tikrąjį pagrindą sudaro žiaurumo sistemos) — viso to šaltinis yra 
anas instinktas, kuris suvokė skausme glūdint stipriausią mnemonikos 
paspirtį. [69] 


Žmonių istorijos pradžioje, kai žmonijos atmintis dar buvo ne 
taip gerai išugdyta, atminčiai sukelti buvo pasitelkti patys siau- 
bingiausi metodai: „Visų primityvių baudžiamųjų įstatymų griež- 
tumas ypač aiškiai rodo, kiek jai [Žmonijai] reikėjo pastangų, kad 
įveiktų užmaršumą ir šitų akimirkos vergų, skendinčių afektų ir 
geismų liūne, atmintyje išlaikytų keletą primityvių socialinio bend- 
rabūvio reikalavimų“ (170). Žiauriausiais metodais žmogus buvo 
mokomas prisiminti keletą „aš nenoriu“, kad galėtų gyventi nau- 
dodamasis visuomenės teikiamomis privilegijomis, - iš tikrųjų! Tos 
rūšies atmintis padėjo žmogui galų gale „ateiti į protą!“ (70). 

Iš ko tuomet kilusi nešvari sąžinė? Nietzsche rado klausimo 
raktą - faktą, kad žodis „kaltė“ (Schuld) yra kilęs iš žodžio, reiš- 
kiančio materialų santykį, „skolą“ (Schulden). Žodžiu, kaltės idėja 
kyla ne iš kokio nors vėlyvo mokymo apie valios laisvę, bet iš min- 
ties apie atpildą. Nuostolio ir skausmo santykio priežastis, sakė jis, 
„tai sutarties tarp skolintojo ir skolininko santykis, kuris toks pat 
senas, kaip ir apskritai „teisės subjektai“, ir savo ruožtu yra kilęs iš 
pagrindinių pirkimo, pardavimo, mainų ir prekybos formų“ (72). 
Skolintojas kaip tam tikrą atlygį gauna malonumą, kurį jis patiria 
skolininkui sukeldamas skausmą. Šio malonumo prigimtis yra es- 
tetinė: tai - malonumas, kuris kyla iš teisės parodyti galią kito at- 
žvilgiu, malonumas, kuris baudėjui leidžia patirti pakilų jausmą, 
jog turi teisę tyčiotis ir susidoroti su „žemesne už save“ būtybe; iš 
esmės šis malonumas yra sadistinis. O sadizmas, tvirtino Nietzs- 
che, yra visų „dirbtinių“ hierarchijų pagrindas (73). 

Valstybę Nietzsche kildino iš skolininko-skolintojo santykio. 
Pirmykščiais laikais, teigė jis, „bendruomenė savo narių atžvilgiu 
išlaiko tą patį svarbų ir pagrindinį kreditoriaus ir skolininko san- 
tykį“ (80). Iš pradžių bet kas, atsisakęs sumokėti savo skolas ar 
pakėlęs ranką prieš savo skolintoją, buvo paprasčiausiai paskel- 
biamas už įstatymo ribų; tačiau vis labiau tapo įprasta nustatyti 
nusikaltimo kainą. Trumpai tariant, visuomenė turtėdama sadis- 
tinį malonumą pavertė preke, turinčia mainomąją vertę. Sukeltas 
ar patirtas skausmas galėjo būti sukauptas, apskaičiuotas, apmo- 
kestintas, nacionalizuotas ar socializuotas. Nietzsche netgi apmąstė 
visuomenės, tokios turtingos sukauptu skausmu, kad jei net ne- 
reikėtų bausti savo nusikaltėlių, o tiesiog ji jiems atleistų, galimy- 
be. Toks būtų istoriškai susiformavusios visuomenės aukso amžius. 

Visa tai tačiau tebuvo ironiškas pasiūlymas, mat tikrasis Nietzs- 
ches tikslas buvo skausmo kapitalizacijos sampratą pasitelkti aiški- 
nant teisingumo idėjos atsiradimą iš esmiškai amoralios žmogiš- 
kos egzistencijos. Tikrovėje, įrodinėjo jis, kalbėti apie teisėta ir 
neteisėta kaip apie dalykus pačius savaime nėra prasmės; įžeidinėji- 
mas, prievarta, išnaudojimas, naikinimas patys savaime, žinoma, ne- 
gali būti nei „teisėti“, nei „neteisėti“, kadangi gyvenimas iš esmės, 
t.y. savo pagrindinėmis funkcijomis, nuolat įžeidinėja, prievartauja, 

išnaudoja, naikina - jis visai neįsivaizduojamas be šitų bruožų“ 
(86). Kaip tuomet paaiškinti teisingumo idėjos atsiradimą civili- 
zuotos egzistencijos pradžioje? 

Teisingumas, įrodinėjo Nietzsche, iš pradžių buvo stipriųjų 
įrankis silpnųjų pagiežai numalšinti. Stipresnė jėga pagiežos siau- 
tėjimą sustabdo 


arba plėšdama kerštui iš nagų pagiežos objektą, arba kerštą pakeisdama 
savąja kova su taikos ir tvarkos priešais, arba sugalvodama, siūlydama, 
prireikus ir prievarta brukdama kompromisus, arba tam tikrus žalos ekvi- 
valentus paversdama norma, kurios nuo šiol pagieža turi laikytis be jokių 
išlygų. [85] 


Tokio ekvivalentų sąrašo nustatymas — įstatymas - iš keršto 
veiksmo pašalina jo asmeninio niekingumo ir atskirumo aspektą ir 
paverčia jį objektyviu santykiu. Ši transformacija sukelia pačios su- 
vokimo prigimties pakitimų: 

[Aukščiausioji valdžia] taip nukreipia savo pavaldinių jausmus nuo 
kitos tokiu nusižengimu padaromos žalos ir ilgam laikui pasiekia priešingą 
efektą nei tas, kurio geidžia kerštas, matantis ir pripažįstantis tik nu- 
kentėjusiojo požiūrį, - nuo šiol akis pratinasi vis neasmeniškiau vertinti 
veiksmus, net paties nukentėjusiojo akis (nors ši tai daro, kaip jau minėta, 
visų paskiausia). [85-86] 


Trumpai tariant, teisingumo šaknys - savavališkas veiksmų sus- 
kirstymas į „teisėtus“ ir „neteisėtus“; o jo pasekmė - visų, tiek nu- 
kentėjusiojo, tiek ir skriaudėjo, suvokimas perorientuojamas taip, 
jog neutralizuojamas pats savasties jausmas. Tai Nietzschei leido 
padaryti išvadą, kad „grynai biologiniu požiūriu teisinės situaci- 
jos gali būti tik išimties būsena - kaip dalinis apribojimas tikrosios 
gyvenimo valios, trokštančios valdyti, ir kaip pavienės priemonės, 
subordinuotos bendram tikslui siekti, kitaip sakant, kaip priemonės 
didesnei valdžiai įgyti“. Ilgainiui ji taptų, tvirtino jis, „Žmogaus 
griovėja ir naikintoja, pasikėsintoja į ateitį, [ji] būtų nuovargio ženk- 
las, slaptas kelias į niekur“. Teisinė tvarka, anot jo, yra „priemonė, 
nukreipta prieš bet kokią kovą apskritai“ (Ibid.). 

Ši pastraipa apie teisingumo kilmę svarbiausia siekiant supras- 
ti psichologistinį Nietzsches kultūros istorijos metodą. Kad pats 
Nietzsche buvo įsisąmoninęs šią sąsają, rodo faktas, jog po jos jis 

iškart aptaria būdą istorikui prasiskverbti pro ideologijos debesį, 
gaubiantį kiekvieną kultūros savęs įvaizdį ir jos pačios savų dva- 
sinių principų įvertinimus. Tad dvyliktame antrosios Apie moralės 
genealogiją esė skyriuje Nietzsche išdėsto ontologinius tikrojo isto- 
rinio metodo pagrindus. Jis pradeda tokia pastaba: 


Jokiai istorijai nėra svarbesnės nuostatos už tą, kurios per tokius 
vargus buvo siekiama ir kuri turėjo būti pasiekta: kokio nors dalyko 
radimosi priežastis ir galiausiai jo naudingumas, jo tikrasis panaudoji- 
mas ir įkomponavimas į tikslų sistemą visur yra ne tas pats; tai, kas jau 
atsiradę ar šiaip taip susikūrę, tam tikros viršesnės jėgos yra be paliovos 
vėl iš naujo aiškinama, vėl pasiglemžiama, perdirbama ir pritaikoma 
naujai vartoti; viskas, kas vyksta organiniame pasaulyje, - tai ne kas 
kita, kaip siekimas įveikti, įsiviešpatauti ir kiekvienąkart įveikiant ir įsi- 
viešpataujant savo ruožtu yra naujai interpretuojama, sutvarkoma, iki 
tol buvusi „prasmė“ ir „tikslas“ neišvengiamai turi būti aptemdomi ar- 
ba visiškai užslopinami. [87] 


Ši pastraipa yra ne kas kita, kaip mechanicistinės, organicistinės 
ir kontekstualistinės istorinio aiškinimo sampratų atmetimas vie- 
nu ir tuo pačiu metu. Istorinis procesas suprantamas visai ne kaip 
procesas, o kaip momentų seka; kiekvieną iš jų su ankstesniuoju ir 
vėlesniuoju susieja scenoje tuo metu esančių veikėjų ketinimai. Sie- 
kiama visiškai sugriauti ne tik teleologiją, bet ir priežastingumą. 

Dalyko „evoliuciją“ Nietzsche išlaisvina nuo to, kaip jį „nau- 
doja“ bet kuriuo metu esantieji valdžioje, šios evoliucijos „pras- 
me“ perkeldamas į ketinimus tų, kurie dabar kontroliuoja viešojo 
suvokimo instrumentus. Priežasties-pasekmės santykių seką kaip 
modelį bet kokiai biologinio ar socialinio proceso evoliucijai ar rai- 
dai svarstyti Nietzche pakeitė retrospektyvių konfiskacijų komp- 
lekso samprata. Tad, sakė jis, „visa kokio nors „dalyko“, organo, 
papročio istorija gali būti nenutrūkstama grandinė vis naujų in- 
terpretacijų ir sutvarkymų, kurių priežastys anaiptol neturi tarp 
savęs sietis, o tik taip susiklosčius aplinkybėms atsitiktinai eina 
viena po kitos arba viena kitą keičia“ (87-88). Taigi „dalyko, pa- 
pročio ar organo“ evoliucija „mažai teturi bendra su jo progressus 
tikslo kryptimi, bet dar mažiau ji yra logiškas ir sparčiausias, su 
menkiausiomis jėgų ir išlaidų sąnaudomis pasiekiamas progressus“ 
(88). Veikiau ji yra „tik gilesnių ar paviršutiniškesnių, vienas nuo 

kito nepriklausomų čia vykstančių kovos procesų seka, įskaitant 
kiekviena pasitaikiusia proga kaišiojamus pagalius jam į ratus, 
mėginimus gynybos ir reakcijos tikslu keisti formas, taip pat ir pa- 
sisekusių atsakomųjų veiksmų rezultatus“. Ir, priduria jis, „forma 
nepastovi, „prasmė“ - dar nepastovesnė“ (Ibid.). 

Išskleistos šios mįslingos pastabos pateikia svarbių Nietzsches 
viso istorinio proceso semantikos sampratos įžvalgų. Apibendrin- 
damas įrodymą jis suveda į teiginį, kad ir „dalinis naudingumo 
praradimas, silpnėjimas ir išsigimimas, formos ir tikslingumo ny- 
kimas, vienu žodžiu - mirtis - yra viena iš tikro progressus sąlygų: 
šis visuomet pasirodo valios ir kelio į didesnę galią pavidalu, vi- 
suomet įsitvirtina daugybės mažesnių jėgų sąskaita“. Tokia išva- 
da - ne kas kita, kaip visuotinai pripažintos tragedijos sampratos 
patvirtinimas: „Pažangos dydį galima matuoti net aukų, kurias rei- 
kėjo sudėti ant jos aukuro, visuma.“ Nietzsche netgi sakė: „jei žmo- 
nija kaip masė būtų paaukota, kad suklestėtų tam tikra pavienė 
stipresnė Žmonių rūšis - tai būtų progresas“ (Ibid.). 

Visgi būtų neteisinga pernelyg skubotai nuspręsti, jog tai, ką 
Nietzsche vadino „šiuo pagrindiniu istorinės metodikos požiū- 
riu“, galima išsamiai aprašyti kalbant visuotinai įprastos tragedi- 
jos sampratos terminais. Jos išdėstymo kontekstas leidžia manyti, 
kad ji visų pirma buvo pateikta kaip buržuazinės „prisitaikymo“ 
idėjos, vyravusios Nietzsches laikų mąstyme apie evoliucinius pro- 
cesus, alternatyva. Nietzschei rūpėjo mąstant ir apie visuomenės, 
ir apie gamtos evoliucinius procesus prisitaikymo sąvoką pakeisti 
aktyvumo sąvoka (89). 

Šie istorinio metodo komentarai Nietzschei leido grįžti prie 
skausmo ir sąžinės santykių analizės. Jis nurodo, jog bausmė pa- 
didina baimę, apdairumą, instinktų kontroliavimą, jog ji glūdi pa- 
čiuose civilizuotos egzistencijos pamatuose ir nuo pat pradžių yra 
civilizacijos pamatai. Skausmo sukėlimas netgi parankus kaip slap- 
tų ryšių tinklas, siejantis nusikaltėlį ir jo teisėją, kuris, bausdamas 
nusikaltėlį už jo nusikaltimus, jam parodo, kad joks veiksmas, ne- 
tgi žmogžudystė, nėra blogis pats savaime, blogis yra tiktai veiks- 
mai, atliekami tam tikromis aplinkybėmis. Tokį išlaisvinantį atra- 
dimą padaro „gerosios“ visuomenės teisiamas Žiuljenas Sorelis 

Stendhalio romane Raudona ir juoda. Žiuljeno Sorelio atsakas į „mo- 
ralių žmonių“ nuosprendį jam - kitų teisės priskirti jam moralę 
neigimas. Jis primygtinai tvirtina, jog nėra tokio dalyko kaip subs- 
tantyvus blogis; o jis pats nepripažinsiąs „nešvarios sąžinės“. Jis 
atranda, kad „nešvarios sąžinės“ išmokstama. Toks pat ir Nietzs- 
ches atvejis: „Nešvarią sąžinę laikau sunkia liga, kuria žmogus ap- 
sirgo slegiamas pačių esmingiausių pokyčių, kokius jis išvis yra 
kada patyręs, - pokyčių, atsiradusių tada, kai jis suvokė galutinai 
patekęs į visuomenės ir taikaus gyvenimo spąstus“ (94-95). Šis ne- 
švarios sąžinės formavimasis slepia sistemingą instinktų slopinimą 
ir to sukeltą „Žmogaus suvidėjimą“ — „tik šitaip ima augti tai, kas 
vėliau buvo pavadinta „siela“ (95). Numanomas šios sielos egzista- 
vimas savo ruožtu tampa Žmogaus impulso žaloti save, išrandant 
visas tas „dvasias“, įsivaizduojamas besipiktinančias gyvuliškais 
žmogaus impulsais, ištakomis. Tai - ir religijos ištakos. Kaip sakė 
Nietzsche, „atsiradus prieš save pačią nukreiptai, prieš save pačią 
stojančiai gyvuliškai sielai, žemėje gavo pradžią kažkas labai nau- 
ja, gilu, negirdėta, mįslinga ir perspektyvu, jog dėl to iš esmės pa- 
sikeitė pasaulio pobūdis. Ir tikrai prireikė dieviškų žiūrovų pagerb- 
ti dabar prasidėjusiam spektakliui“ (96). Todėl buvo išrasti dievai, 
pripažįstami kilniais ir patvirtinami kaip „vertingi“, idant tarnautų 
kaip amžinoji publika, prieš kurią būtų galima vaidinti šią kosmi- 
nio žalojimosi dramą, užtikrinti jos „kilnumą“ ir patvirtinti jos „ver- 
te“. 

Nietzsches požiūris į visuomenės, sąžinės ir religijos atsiradimą 
nepaprastai artimas Marxo požiūriui į šiuos dalykus Vokiečių ideo- 
logijoje. Bet yra reikšmingas skirtumas: Marxas visa tai grindė žmo- 
gaus būtinybe išgyventi ir aiškino nepritekliaus būsena, reikalau- 
jančia darbo pasidalijimo ir vedančia prie nelygaus pagamintų 
gėrybių paskirstymo; Nietzsches nuomone, varomoji jėga buvo 
psichologinis faktorius, valia siekti galios, jėga, kurią jis laikė di- 
desne nei valia gyventi ir kuria jis aiškino ne tik žmogaus valdžią 
kitų Žmonių atžvilgiu ir išnaudojimą, bet taip pat ir jo gebėjimą 
susinaikinti. Kaip kitaip būtų galima paaiškinti išnaudotojų klasės 
nesaikingumą net ir pertekliaus situacijoje arba teigiamą išnaudo- 
jamųjų klasių savo vergijos būvio priėmimą, jei ne psichologiniu 

žmonijos polinkiu skausmo suteikimą patirti kaip malonumą, o jo 
gavimą, kai nėra kitokio pasirinkimo, laikyti būtinybe? Kaip ki- 
taip galima paaiškinti savų gyvuliškų instinktų slopinimą ir jų dvi- 
lypį išreiškimą, viena vertus, „gero ir prasto“ dichotomija, antra 
vertus - „gėrio ir blogio“ dichotomija. Pagaliau, kaip galima pa- 
aiškinti, peržengus paprasto išnaudotojo-išnaudojamojo santykio 
ribas, tą vertybių pervertinimą, kai „gero ir prasto“ dichotomija, 
turėjusi vyrauti tarp stipriųjų Žmonijos istorijos pradžioje, buvo 
pakeista silpnųjų „gėrio ir blogio“ dichotomija, visur triumfavusia 
istoriniu laikotarpiu? Visus Nietzsches atsakymus į šiuos klausi- 
mus pateikia psichologinė slopinimo teorija, jo išplėtota iš pagrin- 
dinės iš sąvokos, iš valios siekti galios; ši teorija jį apibūdina kaip 
istorijos psichologą - tokį pat didį, jei ne didesnį, už patį Freudą. 

Sakau „jei ne didesnį už patį Freudą“ todėl, jog aiškindamas 
žmonijos sąžinės atsiradimą Nietzsche nereikalavo, kaip kad Freu- 
das Toteme ir tabu, postuluoti apibendrintą pirminį „nusikaltimą“, 
su kurio pagalba visuomeniškai sąlygota patirtis, tokia kaip Oidi- 
po kompleksas, yra išgyvenama visos žmonijos. Pagrindą sąžinei 
atsirasti jis rado grynai estetiniame stipriųjų impulse ir panašiame 
estetiniame silpnųjų atsake į šį impulsą; jie abu buvo vienos bend- 
ros padermės valios siekti galios išraiška. Tad žmonijos istorijos 
pradžioje Nietzsche postulavo karinę aristokratiją, kuri teroru val- 
dė didesnę, beformę ir nejudrią masę. Tie aristokratai neišvengia- 
mai instinktyviai tai masei primetė formą, todėl Nietzsche juos 
aukštino kaip „pačius spontaniškiausius, pačius nesąmoningiau- 
sius“ menininkus iš visų kada nors egzistavusių. Bet užuot dirbę 
su tuo, kas nuo tada tapo įprasta menine medžiaga, šie pirmykščiai 
menininkai dirbo su pačiais žmonėmis. Atsirado ne jų, bet jų pa- 
valdinių nešvari sąžinė; pavaldiniai, genami valios siekti galios, 
tokios pat stiprios, kaip ir jų valdovų, bet sulaikomi ir negalintys 
jos tiesiogiai išreikšti, nustūmė šį instinktą į pogrindį, atgręžė prieš 
save, idant taptų pareiškimo „aš esu bjaurus“ pavidalu - pagrin- 
du grožiui apibrėžti. Taigi „grožio“, kaip ir „gėrio“ ir „tiesos“, 
samprata yra ne veikiančios, o veikiamos sąmonės produktas. Tiems, 
kurie gyvena gerą, tikrą ir gražų gyvenimą, šių sąvokų nereikia; 
jiems šios sąvokos tėra tik būdas tam, kas nėra bloga, klaidinga ar 

bjauru, apibūdinti. Todėl „gėrio“, „tiesos“ ir „grožio“ sąvokos yra 
sulaužytos valios produktai, sukurti individų, kurie, būdami deg- 
radavę, savo būseną priešpriešindami savo natūraliam galios ir gy- 
venimo džiaugsmo siekiui, mato, kaip tai, kas yra, skiriasi nuo to, 
kaip turėtų būti. Šios pirmapradės sąmonės pervertinimą į sąžinę 
Nietzsche aprašė pirmojoje Apie moralės genealogiją esė. Antrojoje 
esė jis parodė, kaip šis pervertinimas buvo paverstas socialinės mo- 
ralės pagrindais. 

Čia vėl Nietzsche toks pat griežtas, kaip ir Marxas, ir, žinoma, 
geresnis psichologas. Jis ir vėl užbėga už akių Freudui. Bet Freu- 
das sąžine kildino iš seksualumo ekonomikos, iš klano sūnų kovos 
dėl tėvo monopolizuotų tinkamų moterų ir vėlesnės sūnų tėva- 
žudystės. O tuomet Freudas keistai suteikia pirmykščiams žmo- 
nėms tarsi kokį biržos maklerio mentalitetą, kai sūnūs staiga suvo- 
kia savo ilgalaikius interesus dalytis moteris tarpusavyje, nustatant 
jų atžvilgiu savininkiškas teises ir šią konfiskaciją pateisinant tote- 
minės religijos įvedimu. 

Seksualinį impulsą Nietzsche, žinoma, pajungė galios valiai, tai 
būtų padaręs ir pats Freudas, jeigu nebūtų buvęs taip apsėstas po- 
reikio surasti Oidipo komplekso universalumo įrodymų. Sociali- 
nės sąžinės kilmę Nietzsche rado paprastame valdžios santykyje. 
Lygiai kaip atsakomybės samprata individui buvo įskiepyta siste- 
mingai diegiant skolininko mentalitetą, taip ir moralinis visuome- 
nės tęstinumas laikomas skolininko-skolintojo santykio, įsivaizduo- 
jamo egzistuojant tarp kartų, tarp gyvų žmonių ir jų protėvių, veikimo 
padariniu. 

Nietzsche kur kas įžvalgiau nei Freudas pastebėjo, jog primity- 
viose tautose kiekviena karta jaučia juridinę pareigą protėviams, 
stipresnę už bet kokią jausminę skolą. „[Pirmykščiais laikais] vy- 
rauja įsitikinimas, kad gentis gyvuoja vien tik protėvių sudėtų aukų 
ir jų nuveiktų darbų dėka ir kad jiems taip pat reikia atsilyginti 
aukomis ir darbais“ (100). Bet, žinoma, sakė Nietzsche, jiems ne- 
įmanoma visiškai atsilyginti. Iš tiesų įdomi (bet visiškai supranta- 
ma) logika veikė primityvioje visuomenėje, kai bet kokia tuo metu 
gyvenančiųjų sėkmė didino jų priklausomybę nuo mirusiųjų: „Gi- 
minės pirmtakui ir jo galiai jaučiama baimė suvokiant jam skolą 

pagal šią logiką neišvengiamai didėja tiek, kiek auga pačios gen- 
ties galia, kiek jinai stiprėja kariniu atžvilgiu, darosi vis labiau ne- 
priklausoma, gerbiama ir grėsminga. Tačiau ne priešingai!“ Ne- 
sėkmė, nuosmukis, pralaimėjimas, priešingai, veikia kita kryptimi, 
vesdami prie pagarbos protėviams silpimo, bet nebūtinai prie at- 
gimimo, mat atgimimą paprastai sąlygoja tik įsiskolinimo kitiems, 
o ne sau pačiam, jausmo suirimas. Tad, „jeigu remdamiesi šia pri- 
mityvia logika vesime mintį iki galo, stipriųjų genčių protėviai, 
paklusdami didėjančios baimės fantazijai, turės galų gale siau- 
bingai išaugti ir būti nustumti į dieviško nepaprastumo ir nejįsi- 
vaizduojamumo tamsą - giminės pirmtakas galiausiai visada pa- 
verčiamas dievu!.. Galbūt čia ir glūdi dievų kilmė, taigi kilmė iš 
baimės!..“ (101). 

Lygiai kaip Žmonija paveldėjo iš savo pirmykščių protėvių to, 
kas prasta, sampratą „(drauge su jos psichologiniu polinkiu suda- 
rinėti hierarchijos rangus), taip kartu su giminių ir genčių die- 
vybėmis perėmė ir neatlygintų skolų bei poreikio tas skolas grąžinti 
naštą“ (102). Taip atsirado visos išganančios religijos, perkirtusios 
Gordijaus mazgą su protėviais ir priskyrusios Žmonėms tiek indi- 
vidualią atsakomybę, tiek individualią kaltę, bet šio proceso metu 
už išganymą nustačiusios kainą —- visiems laikams atsižadėti šios 
žemės vaisių. Taigi, sakė Nietzsche, krikščionybė yra didžiausio 
įsiskolinimo ir kaltės jausmo triumfas. Tačiau krikščionybės pa- 
baigą jis laiko proga džiūgauti: 

Tarus, kad mes pagaliau patekome į priešingą judėjimą, iš smukimo, 
kurį dabar patiria tikėjimas krikščioniškuoju Dievu, būtų galima su gan 
nemaža tikimybe daryti išvadą, kad kaltės jausmas jau ir šiandien yra žmo- 
gui ženkliai susilpnėjęs [-..J; visiška ir galutinė ateizmo pergalė turėtų išva- 
duoti žmoniją iš viso to kaltės dėl savo pradžios, savo causa prima jausmo. 
Ateizmas ir tam tikra antrinė nekaltybė yra susiję dalykai. [102-103] 


S Tiesa 17 istorija 


Gali atrodyti, kad įsipareigojimo giminei jausmas ir „istorinė są- 
monė“ yra tas pats. Abiejų šerdis - gebėjimas „prisiminti“. O išsi- 
laisvinimo iš įsipareigojimo giminei pasekmė - išsilaisvinimas iš 

istorinės sąmonės. Tam, kad žmonių nepražudytų skolininko men- 
talitetas, neleidžiąs jiems gyventi patiems sau, prisiminimą reikia 
pakeisti atrankiniu užmiršimu. 

Trečiojoje Apie moralės genealogiją esė, pavadintoje „Ką reiškia 
asketiškieji idealai?“, Nietzsche pateikia žmogaus gebėjimo žaloti 
save pasekmių visai Žmonijai istorijos eskizą. Asketiškųjų idealų 
raidą jis laikė išskirtinės žmogiškos galios —- žinoma, ne dvasinės 
galios, bet Žmogaus valios impulso, „jo tuštumos baimės“ - po- 
žymiu (110). Žmogaus valiai, sakė jis, reikia tikslo. Bet koks norėji- 
mas yra ko nors norėjimas. O kai tikslo trūksta, valia gali pačią 
tuštumą priimti kaip tikslą. Tad žmonės, nepajėgdami visiškai išlieti 
savo gyvuliškų aistrų, sugeba iš būtinybės padaryti dorybę ir skais- 
tybę paversti tikslu, užduotimi ar idealia vertybe. Taip gimsta as- 
ketiškieji idealai, skausmo ir žalojimosi sudievinimas. 

Visa aukštosios kultūros sfera, anot Nietzsches, yra asketiškojo 
impulso sublimacijos produktas. Šio impulso apogėjus mene - be- 
valio menininko samprata: nesuinteresuoto pasaulio stebėtojo, ko- 
kį postuluoja Kantas, kuriam grožis visų pirma yra „nesuintere- 
suotas malonumas“, tarsi išvis galėtų egzistuoti toks dalykas. Šią 
kantišką grožio koncepciją Schopenhaueris pakreipė specifine de- 
kadentiška kryptimi, šlovindamas grožį kaip „išsivadavimą nuo 
valios“ ir „valios malšinimą“. Tačiau Nietzsche šiam požiūriui į 
grožį priešpriešino Stendhalio grožio sampratą - „jam esmingas 
atrodo valios („intereso“) sužadinimas grožiu“ (119). Tad Kanto ir 
Schopenhauerio estetikos triumfas buvo intelekto triumfas prieš 
valią, žmogaus gebėjimo užgniaužti valią siekti galios triumfas, 
stebėtojo idealo triumfas prieš veikėjo idealą. Žodžiu, tai buvo 
sąvokos triumfas prieš vaizdinį. Būtent toks triumfas tapo to meto 
kultūrai būdingos ironiškos sąmonės priežastimi. 

Bet, pareiškė Nietzsche, ši asketiškoji kultūra bei jos nesuinte- 
resuotumo idealas tėra išsisukinėjimas, kuriuo filosofai reiškia sa- 
vo iškreiptą valią siekti galios. Filosofų „dorybės“, įrodinėjo Nietzs- 
che, paprasčiausiai yra priemonės saviraiškos tikslui; tas tikslas — 
grynas mąstymas, vienintelė išraiškos forma, atvira nuslopintam 
žmogui. Šitaip interpretuojama filosofija nuo Platono vargiai yra 
kas nors daugiau nei išplėstas pirmapradis apoloniškosios formos 


434 METAISTORIJA 


valios iškraipymas. Nereikia peikti to, ką filosofams pavyko pa- 
siekti, įtikinėjo Nietzsche, pripažindamas, jog tam tikra asketizmo 
forma yra būtina bet kokiai įtemptai protinei veiklai (126). Bet būti- 
na, tvirtino jis, nustatyti, ar protinės galios laimėjimai buvo verti 
gyvuliškos energijos išlaidų, mat „už nieką neužmokėta taip bran- 
giai, [...] kaip už tą Žmogaus proto kruopelytę ir tą laisvės jausmą, 
kuriuo dabar didžiuojamės“ (130). Visgi Nietzschei labiau rūpėjo 
atsakyti, kaip prasidėjo gyvuliškos energijos pakeitimas protu ir 
ką tai lėmė jo palaikomos kultūros ateičiai. 

Jeigu filosofavimo impulsas yra visiškai estetinis - t.y. jeigu 
poreikis filosofuoti yra kilęs iš troškimo pasauliui primesti for- 
mą, kaip tuomet paaiškinti faktą, kad filosofas paprastai užima as- 
ketišką laikyseną ir netgi tiki asketiškosiomis vertybėmis? Iš pra- 
džių —spėjo Nietzsche - tai buvo būdas dvasininkų įsiūčiui atremti 
asketiškai orientuotose religinėse kultūrose. Filosofas iš prigim- 
ties yra dvasininko priešas, bet kadangi iš pradžių jam trūko dva- 
sininko prestižo, jam teko perimti dvasininko išorę. Nelaimei, ši 
kaukė netrukus suaugo su aktoriumi ir filosofinį išsilaisvinimo nuo 
religijos impulsą pavertė religijos rūšimi, tokia pat asketiška, kaip 
ir toji, prieš kurią ji iš pradžių pakilo. O rezultatas - išnyko tikra 
gyvenimui tarnaujanti filosofija. 

Tai parodo sadistinio impulso triumfas filosofijoje, ne mažes- 
nis nei mene. Modernusis menas liaupsina bevalį menininką, o mo- 
dernioji filosofija — luošą filosofą. Žinoma, sakė Nietzsche, tai — 
sadistinio malonumo viršūnė, „kai asketiškasis save išniekines, iš 
savęs pasityčiojęs protas pareiškia: „Yra tiesos ir būties karalystė, 
tačiau protas kaip tik iš ten ir išmestas!..“, kad tiesos karalija iš 
tiesų egzistuoja, bet protas neturi į ją teisės“, kaip tai daroma Kanto 
filosofijoje (135). Jo paties laikų filosofinis idealas, sakė Nietzsche, 
vaizduojasi „gryną, bevalį, beskausmį, belaikį pažinimo subjektą“, 
siekiantį įgyti „grynąjį protą, absoliutųjį dvasingumą, pažinimą pa- 
tį savaime“ (135). Bet visomis šiomis sąvokomis, anot Nietzsches, 
„reikalaujama mąstyti akį, kuri visai negali būti mąstoma, kuri ab- 
soliučiai neturi turėti matymo krypties, akį, kurios aktyviosios ir 
interpretuojamosios jėgos turi būti sukaustytos, turi išvis jų ne- 
būti, nes juk matymą jos daro kažko matymu““. Šis idealas paslepia 

faktą, kad „egzistuoja tik perspektyvinis regėjimas, tik perspekty- 
vinis „pažinimas“, ir juo didesniam afektų skaičiui leisime prabilti 
apie kokį nors vieną dalyką, juo daugiau akių, įvairių akių su- 
gebėsime įsodinti sau, kad galėtume žiūrėti į tą patį dalyką, tuo 
išsamesnis bus mūsų to dalyko „suvokimas“, mūsų „objektyvumas“ 
(136). Valia tiesai tad iš esmės yra būdas paneigti dalykų tiesų su- 
vokimą. Valia tiesai, kaip „objektyvumo“ idealas, „objektyvumą“ 
suvokiantis kaip bevalio pažinimo subjekto percepciją, yra ir tie- 
sos, ir objektyvumo priešas. 

Mano tikslui svarbu atkreipti dėmesį į tai, kad Nietzsche mo- 
derniuosius istorikus laikė tikrais šio bevalio pažinimo subjekto 
idealo įsikūnijimais. Prieš istorinę praeitį jie stoja kaip bevaliai ir 
beminčiai įvykių „veidrodžiai“: jie „atmeta bet kokią teleologiją; 
[jie] nebenori nieko „įrodyti'; [jie] atsisako teisėjo vaidmens [...]; jie 
nei per daug teigia, nei per daug neigia, jie konstatuoja, ,apraši- 
nėja“ (177). Šie „objektyvūs“ istorikai yra dekadentiški tokių „es- 
tetų“ kaip Renanas atitikmenys. Tai - istorikai, „mėgstantys malo- 
numus, geidulingi, meiliai žvilgčiojantys tiek į gyvenimą, tiek ir į 
asketiškąjį idealą, žodį „artistas“ vartojantys tarsi pirštinę ir dabar 
visiškai pasiglemžę kontempliuotojų pagyras“ (178). Šiems stebėto- 
jams par excellence, sakė Nietzsche, būdingas „teisingumo impo- 
tentiškas tartiufizmas“ (179). 

Bet Europos kultūrą Nietzsche manė pasiekus kraštutines sus- 
vetimėjimo su savimi pačia ribas. Kažkas buvo laimėta; valia buvo 
išsaugota, net jeigu ir tik tuštumai. Tokia pagaliau yra asketiškojo 
idealo esmė. Jis reiškia „bjaurėjimąsi gyvenimu, priešinimąsi pa- 
čioms esminėms gyvenimo prielaidoms, bet tai yra ir lieka valia!“ 
(184). Telieka pakelti šią valią niekiui į sąmonės lygį, paversti ją 
programa, o ne būdu, kirsti iš peties ir kartu su šio pernelyg įmant- 
raus intelekto galiomis sunaikinti visas naštas, žmogui užkrautas 
jo asketiškojo jautrumo. Tai ir tik tai išlaisvins valią pozityviai 
norėti. Šiame griovimo ir kūrimo darbe istorijai taip pat skirtas 
vaidmuo - tapti antistoriniu menu, paties Nietzsches išskleistu vei- 
kale Apie moralės genealogiją. 

Dabar turėtų būti akivaizdu, jog Apie moralės genealogiją yra isto- 
rinis psichologinis konvencionalaus humanizmo trejybės - grožio, 

gėrio ir tiesos — kilmės aiškinimas; ir visuotinai pripažintos isto- 
rinės sąmonės vaidmens palaikant tikėjimą tos trejybės substanty- 
viu tikrumu analizė; pavyzdys, skatiriantis formuoti naują, išgry- 
nintą ir gyvenimui tarnaujančią istorinę sąmonę, su kurios pagalba 
būtų galima nusimesti substancializmo naštą. Šis naujas gyveni- 
mui tarnaujantis istoricizmas suponuoja naują psichologiją, api- 
mančią valią, kartu ir protą bei jutimus, o valios dinamiką paverčia 
savo pagrindiniu objektu. Šią įsivaizduojamą psichologiją pagrin- 
džia ir palaiko įsitikinimas, kad Žmogus visų pirma yra vaizdi- 
nius kuriantis gyvulys, gyvulys, kuris jutiminių įspūdžių chaosui, 
atakuojančiam jį bet kokiu grynai gyvulišku savo pasaulio suvo- 
kimu, primeta formą ir savo vaizdinius paverčia užduotimi. Bet 
manoma, jog ši užduotis yra individuali ir subjektyvi, įmanoma 
įgyvendinti tik pasaulyje, o ne už jo ribų. Negana to, Nietzsches 
filosofijoje ši užduotis buvo visiškai išlaisvinta nuo bet kokių įsi- 
pareigojimų ankstesnėms, kartu egzistuojančioms ar ją pakeičian- 
čioms galioms. Ją praktiškai apriboja ne kokios nors abstrakčios 
jėgos, numanomai ją grindžiančios ar ją formuojančios, arba atsi- 
randančios bendrame pasaulio procese, bet vien tik pačios valios 
veiksmai sąveikaujant su kitomis, savo tikslų siekiančiomis valio- 
mis, panašiai išlaisvintomis nuo abstrakčių suvaržymų ir panašiai 
laisvomis. Nei dvasia, nei visuomenė, nei valstybė, nei gamybos 
būdai, nei kultūra negali reikšti pretenzijų į šią valią, mažiausiai ją 
varžyti gali dvasininkai. Mat jei ir galima sakyti, kad egzistuoja 
dvasia, visuomenė, valstybė, gamybos būdai, kultūra, jie tėra žmo- 
nijos, jos galios ir jos gebėjimo kurti produktai. Kalbant apie Dievą, 
išvis negalima sakyti, kad Jis egzistuoja; jei galima manyti Jį esant 
žmogaus vaizduotės produktą, tai galima atmesti kaip vien tik tai 
ir sunaikinti pačios vaizduotės aktu. 

Tokiu būdu Nietzsche istorinę sąmonę panaudojo paskutiniams 
saitams, siejantiems Žmones su kitais žmonėmis bendrai veiklai, sut- 
raukyti. Jis įsivaizdavo pačią istoriją galutinai suirsiant (ir radi- 
kaliau nei Marxas). Kaip ir Marxas, jis manė anapus šio suirimo 
paliktų griuvėsių susiformuosiant naują ŽMoniją. Bet ji neturės 
prievolės tarnauti nei naujai bendruomenei, nei išgrynintai kul- 
tūrai, nes autonomiško individo sukūrimo vardan kartu su praei- 

ties ir ateities sampratomis Nietzsche suardė ir pačias bendruo- 
menės ir kultūros sampratas. Nietzschei egzistavo tiktai dabartis. 
Žmogus joje yra vienišas, ir jam uždėta atsakomybė kiekvieną sa- 
vo akimirką gyventi taip, tarsi ji būtų jo amžinybė. Tokia „amžinojo 
sugrįžimo“ mito, kurio mokė Zaratustra, prasmė. 


S Išvados 


Nietzsches, kaip istorijos filosofo, tikslas buvo sugriauti įsivaizda- 
vimą, kad istorijos procesą reikia aiškinti kokiu nors ypatingu būdu 
ar suteikti jam kokį nors išskirtinį siužetą. Suardomos pačios aiški- 
nimo ir siužeto suteikimo sąvokos; jos užleidžia vietą istorinio vaiz- 
davimo kaip grynos istorijos, pasakų pasakojimo [fabulation], mi- 
to, suvokiamo kaip žodinis muzikos dvasios atitikmuo, supratimui. 
Visgi ši istorinio vaizdavimo samprata turi savo pačios koncep- 
cinius ramsčius; ji numato žodyną, gramatiką, sintaksę ir semanti- 
nę sistemą, įgalinančius istoriniam laukui suteikti keletą galimų 
prasmių. 

Apžvelgęs istorinį lauką, Nietzsche jame rado tik žmogaus va- 
lios veikimo apraiškas, šias apraiškas jis padalijo į dvi esmines gru- 
pes: stipriųjų Žmonių ir silpnųjų žmonių. Tačiau šių dviejų istori- 
jos veikėjų santykių sintaksę komplikuoja tai, jog pagrindinį juos 
valdantį dėsnį - valią siekti galios - švelnina unikaliai žmogiška 
savybė - sąmonė. Žmogaus gebėjimas mąstyti ir visų pirma įvar- 
dyti daiktus, pasisavinti daiktus kalbinėmis priemonėmis baigiasi 
tuo, kad šalia tikrojo grynai galios santykių pasaulio pastatomas 
antras iliuzinis pasaulis. Tad kultūros istorija pasirodo kaip procesas, 
kurio metu silpnieji varžosi su stipriaisiais dėl autoriteto nustaty- 
ti, kaip antrasis pasaulis bus apibūdinamas. O Žmogaus sąmonės 
istorija aprašo procesą, kurio metu pradinis pasaulio vaizdavimasis 
„gero ir prasto“ kategorijomis užleidžia vietą įvairiems jo koncep- 
tualizavimo būdams pasitelkiant, viena vertus, „gėrio ir blogio“ ka- 
tegorijas, antra vertus - „priežasties ir pasekmės“ kategorijas. Tad 
žmogaus sąmonės istorijai galima suteikti „nuopuolio“ iš pradinio 
metaforinio pasaulio suvokimo būdo į sinekdochinį ir metoniminį 

jo supratimo būdus siužetą. Nietzsche šį „nuopuolį“ aprašė kaip 
perėjimą iš muzikos, poezijos ir mito į sausus mokslo, religijos ir 
filosofijos pasaulius. 

Tačiau šiame nuopuolyje slypi vidinė ironija, mat galutinis si- 
nekdochinio ir metoniminio supratimo būdų išplėtojimas nenau- 
dingas jiems abiem. Religija neigia meną, mokslas neigia religiją, o 
filosofija neigia mokslą; taip modernusis Žmogus, nusviestas dar 
giliau į specifinės ironiškos sąmonės gelmes, netenka tikėjimo sa- 
vo paties protu, vaizduote ir valia; galų gale jis priverčiamas nusi- 
vilti pačiu gyvenimu. 

Nietzsches požiūriu, ši neviltis paaiškina, kodėl jo paties amžius 
apsėstas istorijos. Modernųjį istoricistinį mentalitetą sukūrė viltis, 
jog praeitis gali pateikti modelių, kaip elgtis dabartyje, ar kad hi- 
postazuotas „istorinis procesas“ gali pats savo veikimu atnešti išga- 
nymą, kurio seniai laukia žmonija. Nepajėgdamas to padaryti, jis 
tampa prasiblaškymu, pramoga, narkotiku. Tad metoniminis, si- 
nekdochinis ir ironiškas istorinio mąstymo būdai yra ne tik mo- 
derniojo Žmogaus ligos simptomai, bet ir šią ligą palaikanti prie- 
žastis, nes šios istorinės sąmonės formos paprasčiausiai primena 
žmogui apie jo įsitraukimą į už jo paties ribų esančias jėgas ir pro- 
cesus, jo įsipareigojimus praeities ir ateities kartoms, jo vergiją už 
jį didesnėms ar mažesnėms galioms. Istorinė sąmonė draudžia 
žmogui „įžengti“ į savą dabartį ir sustiprina tą būseną, kurią jis 
ketino nugalėti. Taigi tiesioginis uždavinys - suardyti visų pavel- 
dėtų istorijos suvokimo būdų autoritetą, sugrąžinti istorinį mąsty- 
mą į poetinį, specifinį metaforinį pasaulio supratimo būdą - kitaip 
sakant, pažadinti gebėjimą kūrybingai užmiršti, tam, kad mąsty- 
mas ir vaizduotė galėtų betarpiškai atsakyti į pasaulį, plytintį čia 
pat prieš juos kaip chaosas - atsakyti taip, kaip to reikalauja tuo- 
metinis troškimas ir poreikiai. 

Istoriniam mąstymui vėl tapus metaforiniam, nebereikės steng- 
tis rasti istorijoje kokios nors galutinės prasmės. Istorinio lauko 
elementai bus laikomi linkusiais jungtis tarpusavyje nesuskaičiuo- 
jama daugybe būdų, lygiai kaip laisvo menininko percepcijos ele- 
mentai. Svarbu tai, kad istorinis laukas, kaip kad percepcijos lau- 
kas, bus laikomas proga kurti vaizdinius, o ne medžiaga sąvokoms 

kurti. Šitaip sunaikinama pati istorinės semantikos sąvoka. Netgi 
įvykių kronika netenka savo autoriteto apibrėžti sąlygas, kurio- 
mis istorikas konstruoja savo praeities vaizdinius. Kaip pati poe- 
zija yra priemonė kalbos taisyklėms peržengti, taip ir metaforinė 
istoriografija yra priemonė konvencionalioms istorijos aiškinimo 
ir siužeto suteikimo taisyklėms sunaikinti. Lieka tik leksiniai lau- 
ko elementai, su kuriais istorikas, dabar vadovaujamas „muzikos 
dvasios“, gali elgtis kaip tinkamas. Panaikinant istorinės semanti- 
kos sąvoką, kartu visiškai sužlugdoma ir svajonė apie metodą, ku- 
riuo visai istorijai galima suteikti prasmę. Istorikas atleidžiamas 
nuo pareigos iš viso ką nors pasakyti apie praeitį; praeitis jam tėra 
tik proga savo išradingoms „melodijoms“ kurti. Istorinis vaizda- 
vimas dar kartą virsta vien tik istorija, be jokio siužeto, be aiškini- 
mo, be ideologinės potekstės — kitaip sakant, „mitu“ jo pirmine 
prasme, kaip ją suprato Nietzsche, „pasakų pasakojimu“. 

Tačiau ši istorinio pažinimo samprata turi savą ideologinę po- 
tekstę, ir tai — nihilistinė potekstė, kaip pripažino pats Nietzsche. 
Bet kokia pastanga interpretuoti Nietzsches mintį kaip grynesnę ir 
nuoseklesnę kurios nors iš įprastų ideologinių pozicijų - konser- 
vatyvizmo, liberalizmo, reakcijos, radikalizmo ar net anarchizmo - 
formą turi skaitytis su faktu, kad jo istorijos samprata griežtai at- 
meta bet kokios bendruomenės perspektyvą. Nietzsches nuomo- 
ne, neegzistuoja jokio istorinio pagrindo konstruoti kokią nors spe- 
cifinę politinę poziciją, išskyrus tik pačią antipolitiką. Mąstymas 
išvaduojamas nuo atsakomybės už bet ką, ko neaprėpia ego ir in- 
divido valia — ar tai būtų praeitis, ar ateitis, ar dabartis. Šiuo po- 
žiūriu Nietzsche tik herojiškai patvirtina ironišką savo paties am- 
žiaus kultūros būvį. 

Šį herojišką patvirtinimą jis laikė priemone kūrybinei vaizduotei 
išlaisvinti nuo paties mąstymo jai nustatytų apribojimų. Vadinasi, 
jo įsivaizduojamas metaforinės sąmonės atgimimas priešinasi reg- 
resui į specifinę romantinę pasaulėžiūrą, kurios ji iš pažiūros rei- 
kalauja. Toks mąstytojas kaip Michelet, pats metaforinės istoriog- 
rafijos puoselėtojas, vis dar buvo įsitikinęs, jog iš visos metaforinių 
sutapatinimų sekos, sudarančios jo pasakojamas istorijas, galima 
ištraukti esminę istorijos prasmę. Anapus Michelet kliovimosi 

metaforiniu metodu slypi įsitikinimas, kad žmonija, išlaisvinta iš 
klaidingų jos prigimties ir procesų konceptualizacijos gniaužtų, vis 
dar bus pajėgi susiburti į meilės ir abipusės pagarbos bendruome- 
nes. Nietzsche pasaulį paliko suskaldytą, padalytą į stipriuosius, 
kuriems lemta jį valdyti ateityje, ir silpnuosius, pasmerktus būti 
„medžiaga“, iš kurios išlaisvinti galios menininkai lipdys savo 
„meno kūrinius“. Ši schizmos būsena ne tik priimama, bet ir pa- 
tvirtinama esanti trokštama būsena. Istorinė mintis buvo išvalyta 
nuo iliuzijų; jos svajonių produktai paversti sąvokomis, bet atiduoti 
tarnauti valiai siekti galios, o Žmonija palikta pasaulio, kuriame 
vien meninis sąlygiškumas ją skiria nuo kelio žemyn į klaikią naktį, 
kur karaliauja Mirtis, veikimui. 

Dabar galima apibūdinti specifiškai „radikalią“ Nietzsches is- 
torijos sampratos prigimtį. Jis atmeta pastangas tiek aiškinti isto- 
riją, tiek suteikti jai bendrą prasmę turinčios dramos siužetą. Jis 
buvo tragiško istorinio proceso siužeto šalininkas, bet tragedijos 
sąvoką performulavo taip, kad joje neliko jokių moralinių pras- 
mių. Aiškinimo strategijos, kurioms atstovavo Ranke, Marxas, 
Tocgueville'is ir netgi Burckhardtas, buvo išmestos už borto, 
kadangi Nietzschei išvis neberūpėjo aiškinti. Aiškinimas, kaip 
siužeto suteikimas, tėra taktika, o ne istoriko siekiamas tikslas ar 
uždavinys. 

"Nietzsches pozicija visais šiais klausimais buvo artimiausia 
Burckhardto pozicijai, bet Burckhardto istorijos kaip meno for- 
mos sampratos implikacijas jis pakėlė virš visko, ką pastarasis 
būtų galėjęs pripažinti. Burckhardtas vis dar buvo įkvėptas min- 
ties apie „didingumą“, nurodantį, ką percepcijai leidžiama rasti 
istoriniame, kaip ir vizualiniame, lauke. Nietzsche „didingumo 
sąvoką“ pakeitė „grožio“ sąvoka, o grožį apibrėžė kaip bet ką, ką 
suvereni valia mano esant jai „gera“. „Gerumas“ savo ruožtu 
priešpriešinamas ne „blogiui“, o tik „prastumui“ - kitaip sakant, 
tam, ko patirtis suvereniai valiai atrodo nemaloni. 

Tad, kaip ir filosofija, mokslas ir pati religija, istorinis pažinimas 
atiduotas malonumo principo valdžiai. Labiausiai ironiška tai, kad 
Nietzsche, savo laikų „estetų“ priešas, galiausiai ne tik sudievino 
grynai estetinę istorijos sampratą, bet ir estetinį jautrumą pajungė 

valios siekti galios imperatyvams, šitaip estetus paversdamas dar 
arogantiškesniais ir pavojingesniais, negu jie būtų buvę be to. 

Būtent čia galima rasti esminio Nietzsches priešiškumo Hege- 
liui pagrindą. Hegelis istorinę sąmonę laikė tarpininke tarp esteti- 
nių ir moralinių Žmogaus impulsų, o Nietzsche įvedė estetinio jaut- 
rumo ir moralės dichotomiją ir, išardydamas pačią istorinę sąmonę, 
surado būdą pirmajam išlaisvinti nuo antrosios. Tačiau tai dary- 
damas jis perėmė ir iki išvados privedė įžvalgą, grindžiančią visą 
Hegelio istorijos pažinimo apmąstymą - t.y. mąstymą valdančių 
taisyklių kilimo iš kalbinių įpročių ir konvencijų mastą. Bet pačią 
kalbą padalydamas į dichotomiją, radikaliai supriešindamas poe- 
tinę ir sąvokinę kalbą ir pastarąją laikydamas „nuopuoliu“ iš pir- 
mosios nekaltybės, jis užkirto kelią bet kokiai galimybei surasti 
pagrindą, kaip meninę įžvalgą ir mokslinį pažinimą pakreipti 
bendrai užduočiai — surasti istorinio proceso prasmę ir apibrėžti 
žmogaus vietą jame. Meną atskirdamas nuo mokslo, religijos ir fi- 
losofijos, Nietzsche manė grąžinąs jį vienybėn su „gyvenimu“. Iš 
tikrųjų jis parengė pagrindus jam atgręžti prieš Žmogaus gyvenimą, 
mat gyvenimą laikydamas ne kuo kitu, kaip valia siekti galios, me- 
ninį jautrumą jis sutuokė su šia valia ir patį gyvenimą nugręžė nuo 
pasaulio pažinimo, be kurio jis negali sukurti nieko, kas bent kam 
nors būtų bent šiek tiek praktiškai naudinga. 


X SKYRIUS 


Croce: filosofinė istorijos gynyba 
ironijos būdu 


S Įvadas 


Jau esu atkreipęs dėmesį, jog visi istorijos filosofijos darbai turi iro- 
nijos komponentą, ir nurodęs, kaip jis skiriasi nuo ironijos, implici- 
tiškai glūdinčios kiekvieno istoriko pastangoje iš dokumentų išgau- 
ti tiesą apie praeitį. Istoriko ironija — skepticizmo, reikalaujančio 
pateikti dokumentus kritiniam tyrimui, padarinys. Tam tikru savo 
darbo metu į istorinius duomenis jis turi žvelgti ironiškai, turi tarti, 
kad dokumentai reiškia ką kita nei tai, ką jie sako, arba kad jie sako 
kažką kita, nei reiškia, ir kad jis gali atskirti sakymą nuo reiškimo, 
nes kitaip nebūtų jokios prasmės rašyti istoriją. Jis galėtų pa- 
prasčiausiai sudaryti dokumentų rinkinį ir leisti jiems iškelti savo 
tiesą savo pačių kalba. Žinoma, istoriko ironija gali paprasčiausiai 
būti taktinis įrankis, metodologinis pradinės tyrimo pakopos ele- 
mentas, vis labiau nykstantis aiškėjant šaltiniuose glūdinčiai „tie- 
sai“ ar „tiesoms“. Nusprendęs, jog jau išgavo tiesą iš dokumentų, 
istorikas gali atsisakyti šios ironiškos pozicijos ir rašyti savo istoriją 
vienu ar kitu iš mano analizuotų būdų, būdamas tvirtai įsitikines 
sakąs tiesą apie tai, „kas iš tikrųjų įvyko“ praeityje, daugiau ar mažiau 
ironiškai atlaidus savo skaitytojų, bet ne to, ką jis dabar jau „žino“, 
atžvilgiu. Istorikas 9ali ironiškai žiūrėti tiek į savo medžiagą, tiek į 
savo skaitytojus; bet kai jis ima ironiškai žiūrėti į savo paties už- 
siėmimą, kaip kad Burckhardtas, jis parašo satyros siužeto istoriją, 
kurioje ironija yra iškelta į istorinio vaizdavimo principo vietą. 

Istorijos filosofo atvejis kitoks nei istoriko. Istorijos filosofas lai- 
kosi ironiško (ar, jei norite, skeptiško) požiūrio ne tik į istorinį šal- 
tinį, bet ir į visą istoriko užsiėmimą. Jis siekia nustatyti laipsnį, 
kuriuo konkretus istorinis veikalas (ir, tiesą sakant, visa istoriog- 
rafinė veikla) vis dar gali būti grįsta neįsisąmonintomis prielai- 
domis ar išankstinėmis nuomonėmis - kitaip sakant, nustatyti is- 
torinio mąstymo naivumo elementą, laipsnį, kuriuo konkrečiam 
istoriniam veikalui nepavyko išlaikyti kritinio požiūrio savo paties 
atžvilgiu. Tad nors istorijos filosofija išlieka ironiška bet kurio isto- 
rinio veikalo atžvilgiu, jos tikslas yra iškelti sąmonėn, kritikuoti ir 
panaikinti bet kokios ironiškos istoriografijos galimybę. 

Bet kuris konkretus istorinis veikalas (tiesą sakant, visi istori- 
niai veikalai) gali būti nuteistas kaip ydingas ar tam tikru mastu 
nepavykęs, bet istorijos filosofas nori parodyti, jog, nepaisant to, 
nereikia būti ironiškam visos istoriografijos atžvilgiu, jog įmano- 
ma pagrįsti tikėjimą istorinio mąstymo nauda gyvenimui. Netgi 
Nietzsche, į visus mąstymo produktus žvelgęs ironiškai, siekė iš- 
gelbėti istorinę mintį gyvenimui, redukuodamas ją iki tokio paties 
fikcinio lygio kaip mokslą ir filosofiją, kartu su jais įkurdindamas 
ją poetinėje vaizduotėje ir taip išvaduodamas nuo atsidavimo bet 
kokiam neįmanomam objektyvumo ir nešališkumo idealui. Tad, kaip 
jau esu teigęs, nors ir pradėjusi nuo ironijos, istorijos filosofija sie- 
kia eiti anapus ironijos, surasti pagrindą, kuriuo remdamasis isto- 
rikas galėtų eliminuoti ironišką savo praeities aiškinimo elementą 
ir visiškai pasitikėdamas savimi skelbti sakąs, „kas iš tikrųjų vy- 
ko“ praeityje. Taip bent jau buvo geriausių XIX amžiaus istorijos 
filosofų atveju. 

Istorinės minties kelio anapus ironijos Hegelis ieškojo sinekdo- 
chiškai analizuodamas skirtingas istoriografijos formas kaip pasiren- 
gimą dialektinei įvairių filosofinės istorijos atradimų rūšių sintezei. 
Marxas ieškojo kelio į filosofinę istoriją metonimiškai analizuoda- 
mas ir sinekdochiškai sintetindamas istoriniuose šaltiniuose bei 
kitų istorikų darbuose esančius faktus, kad ideologiškai motyvuo- 
tos istoriografijos reliatyvizmą pakeistų nomologine aiškinimo sis- 
tema; Nietzsche, priešingai, ieškojo kelio iš jo meto istorinio mąsty- 
mo ironijos: ironišką poziciją privesdamas prie jos logiškos išvados, 

teigdamas metaforišką viso pasaulio pažinimo prigimtį ir išsklai- 
dydamas bet kokias abejones, jis įtvirtino poetinės įžvalgos pra- 
našumą visų kitų supratimo formų atžvilgiu. 

Šios skirtingos kritinės strategijos pagrindė šių trijų istorijos fi- 
losofų istorijai apskritai suteiktą romantinės komedijos arba ko- 
miško herojinio romano siužetą; jie tai darė dar „realistiškiau“ nei 
jų kolegos istoriografai, kadangi kiekvienas iš jų sykiu galėjo teigti 
esmiškai „tragišką“ kiekvienos baigtinės istorinės egzistencijos pri- 
gimtį. Savo veikaluose Hegelis, Marxas ir Nietzsche išlaikė įtampą 
tarp tragiškos ir komiškos pasaulio proceso vizijos, nors kiekvie- 
nu atveju ji kilo iš savitos žmogiškojo pažinimo sampratos (ir bu- 
voja remiantis išsklaidyta), kurią kiekvienas iš jų laikė autoritetin- 
giausia tiesos forma: atitinkamai filosofine, moksline ir poetine. 

Tačiau jau Nietzsches filosofijoje analizės kategorijos ėmė irti. 
Istorijoje Hegelio rastas „formas“, ne mažiau nei Marxo rastus 
„dėsnius“ Nietzsche apibrėžė kaip ne ką kita nei fikcijas, poetinės 
vaizduotės produktus, daugiau ar mažiau naudingus ar priimti- 
nus tam tikram asmeniniam gyvenimo būdui, bet jokiu būdu netin- 
kamus Žmogaus gyvenimo tiesai atrasti. Autoritetą nuspręsti, ku- 
rias „formas“ ir kuriuos „dėsnius“ traktuoti kaip „tiesą“, Nietzsche 
patikėjo suvereniam ego arba valiai, nepripažįstančiai jokio kito 
įstatymo, išskyrus savo pačios gyvenimo interesus ar valią siekti 
galios. Nietzsche netgi panaikino skirtumą tarp komiškos ir tra- 
giškos gyvenimo vizijų. Jo svarstymuose tragedija suvokiama tu- 
rinti dvi rūšis: įprastinė ironiškoji, mokanti pasiduoti „faktams to“ 
kiems, kokie jie yra“; ir naujoji komiškoji, apoloniškoji-dionisiškoji, 
mokanti radikaliai nugalėti visas situacijas tarnaujant vien tik gy- 
venimo jėgai. Trumpai tariant, ironija asimiliuojama su tragedija, 
o tragedija - su komedija taip, kad jų išskyrimas taptų nelogiškas, 
lygiai kaip ir panaikinami mokslo, filosofijos ir poezijos skirtumai, 
vis labiau juos asimiliuojant su paskutiniąja. 

Bet istorijos apmąstymas tebelieka suskilęs, fragmentiškas, vi- 
dujai sužeistas. Istorikai sutaria, kad ieškoti istorinio priežastin- 
gumo dėsnių yra neįmanoma ir nepageidautina, bet nesutaria dėl 
to, ar istorinis pažinimas yra bendrybių (tipų) pažinimas, ar konk- 
retybių (individualybių) pažinimas. Be to, istoriniam procesui su- 

teikiamo siužeto klausimu vis dar nesutariama, ar istorijai turi būti 
suteiktas herojinio romano, komedijos, tragedijos, satyros ar ku- 
rių nors iš jų kombinacijos siužetas. 

Tada prieš istorikus stoja istorijos filosofai, apskritai neigiantys 
pastangas aiškinti aprašant ir nuspėjantys ironiškas pasekmes, ku- 
rias sukels istoriografinė konvencija, neturinti jokios tvirtos teo- 
rinės bazės aprašymams, iš tikrųjų pasakojimuose siūlomiems kaip 
aiškinimai, apginti. Bet šie istorijos filosofai nesutaria, kokia turėtų 
būti ši teorinė bazė. 

Hegelis palaikė sinekdochinį būdą istoriniam laukui apibūdinti, 
aiškinimą su tipologinės klasifikacijos pagalba ir kombinuoto tra- 
giško ir komiško siužeto suteikimo autoritetą. Marxas palaikė me- 
toniminį būdą, derinamą su aiškinimu pasitelkiant nomologinę ar- 
ba priežastinę analizę ir - kaip ir Hegelio atveju - su kombinuotu 
tragišku ir komišku siužetu. Nietzsche gynė metaforinį būdą, de- 
rinamą su aiškinimu pasitelkiant meninę intuiciją ir kombinuotu 
tragišku ir komišku siužetu, savitu jo pirminio mito teorijai. Istori- 
jos filosofui beliko tik apmąstyti šią suskilusią istorinės sąmonės 
būseną ir padaryti išvadą, jog istorinis pažinimas pats yra ne kas 
kita, kaip egzistencinė ironiško būdo užbaigti galimų istorinių po- 
žiūrių istorijos filosofijoje ciklą, istoriografijoje pergyventą einant 
nuo Michelet prie Burckhardto, projekcija. Taigi klausimą būtų ga- 
lima suformuluoti taip: kaip įmanoma gyventi su ironišku būdu 
aiškinama ironiško siužeto istorija, nepuolant į tokią neviltį, nuo 
kurios Nietzsche gynėsi traukdamasis į iracionalizmą? Istorijos fi- 
losofas, mėginęs išspręsti šią problemą remdamasis XIX amžiaus 
devintojo dešimtmečio istorinės minties situacijos analize, buvo 
Benedetto Croce, talentingiausias istorikas iš visų to amžiaus isto- 
rijos filosofų. 


S Istorijos filosofija kaip kritika 
Croce pradėjo ne kaip filosofas ir netgi ne kaip profesionalus moks- 


lininkas. Jis nebaigė universiteto ir niekada neužėmė akademinio 
posto. Tiesą sakant, jo nuomonė apie to meto akademinę kultūrą 

buvo labai panaši į Nietzsches ir Burckhardto nuomonę, besiribo- 
jančią su panieka. Jis - kaip Burckhardtas - buvo laisvas tyrinėto- 
jas, mėgėjas, ėmęsis studijuoti istoriją norėdamas pabėgti nuo as- 
meninės kančios ir bodėjimosi viešuoju gyvenimu. Jo ankstyvieji 
darbai buvo antikvariniai tiksliausia šio žodžio prasme, veikiau 
archeologiniai nei istoriniai, susidedantys iš senojo Neapolio folk- 
loro, gyvenimo ir architektūros tyrinėjimų. Tačiau 1893 metais su 
savo esė, pavadinta „Istorija, įtraukta į bendrąją meno sampratą“, 
Croce įžengė į istorijos filosofijos sritį. Šioje esė išdėstytų idėjų gy- 
nimas ir plėtojimas pradėjo jo filosofinę karjerą. Nuo tada dešimtį 
metų jis gynė meno sampratą, kurią išdėstyti jį privertė šioje esė jo 
gintas istorijos kaip meno formos supratimas. 

"1902 metais Croce išleido knygą Estetika, išraiškos ir bendrosios 
lingvistikos mokslas, vieną iš įtakingiausių savo kartos knygų. Vė- 
liau, 1905 metais, pasirodė Logika, grynosios sąvokos mokslas; 1908 
metais - Praktikos filosofija: ekonomika ir etika ir 1917 metais - Isto- 
riografijos teorija ir istorija. Šie keturi darbai kartu sudaro tai, ką 
Croce vadino „Dvasios filosofija“, kurią jis laikė tarsi moderniojo 
pasaulio summa humanistica. Reikšminga tai, jog pirmąjį tetralogi- 
jos darbą įkvėpė būtinybė apginti iš pradžių istorijos filosofijoje 
užimtą poziciją - kitaip sakant, istorijos kaip meno formos supra- 
timą, o paskutinis darbas, taip sakant, sistemos stogas, yra ne kas 
kita, kaip išsami istorinio pažinimo prigimties analizė. 

Šių dviejų knygų struktūra tokia pati: teorinis pagrindinių (ati- 
tinkamai) estetikos ir istoriografijos klausimų aptarimas, po kurio 
eina ankstesnio mąstymo apie nagrinėtus dalykus istorija. Abi — 
tiek teorinė, tiek istorinė — kiekvieno darbo dalys išplėtotos taip 
pasitikint savimi ir taip tvirtai sprendžiant, jog tai arba ypač žavi, 
arba varo iš proto priklausomai nuo to, ar skaitytojas laiko juos 
pagrįstais. Svarbu tai, kad Croce nuolat teigė, jog jo „Dvasios filo- 
sofija“ absoliučiai atitinka jo epochos dvasinius poreikius. Iš savo 
filosofijos vidaus ir į besivaržančias sistemas, ir į anksčiau buvu- 
siąsias jis žvelgė ironišku žvilgsniu, bendru ir didiesiems cinikams, 
ir didiesiems fanatikams. Croce tiksliai žinojo (ar visuomet skelbėsi 
žinąs), „kas gyva, o kas mirę“ bet kurioje pozicijoje, kitokioje nei jo 
paties. Visgi jis tylomis nepripažino, kad kas nors galėtų nuspėti, 

kas gyva, o kas mirę jo paties sistemoje, kadangi jo paties filosofija 
iš esmės buvo „kritikos“ organonas, kritinė filosofija par excellence; 
taigi ji buvo vienodai kritiška ir savo pačios, ir kitų filosofijų at- 
žvilgiu, ir šitaip saugojosi „klaidingo pesimizmo“ ir „klaidingo op- 
timizmo“, sužlugdžiusių visas ankstesnes sistemas. 

Žurnalo, kurį Croce įkūrė 1902 metais ir kuriam vadovavo iki 
1951 metų (jis mirė 1952 metais), pavadinimas charakteringas - La 
Critica; jo puslapiuose jis kritiškai saugojo sritį, kurią sau atsitvėrė 
Estetikoje ir vėlesnėse „Dvasios filosofijos“ knygose. Tiesą sakant, 
kiekviename kritiniame veiksme esantį ironišką elementą Croce 
iškėlė į metafizinio ir epistemologinio principo statusą, kuriuo re- 
miantis galima įvertinti, atrasti trūkumų ir nurašyti „istorijon“ visą 
XIX amžiaus kultūros palikimą, o ypač radikaliuosius jos elemen- 
tus. Jis gerai Žinojo, jog jo užduotis - įtvirtinti šią ironišką poziciją 
kaip vienintelę įmanomą moderniųjų laikų „išmintį“, nenusvie- 
džiant mąstymo į skepticizmą ir pesimizmą, kurį neišvengiamai 
skatina nuosekliai ironiška pasaulėžiūra. 

Croces esė apie kultūros istoriją visuomet prasidėdavo ir baig- 
davosi suvokimu, kad kiekvienas žmogaus užsiėmimas iš esmės 
yra ydingas; jo filosofija viską praeityje laikė buvus nepakankama 
tam, kad Žmonės manytų, jog įmanoma gyventi su dabarties trūku- 
mais. Jis buvo ypač griežtas, vertindamas XIX amžiaus Europos 
civilizaciją, ją įkvėpusias istorijos sampratas (ypač progreso dokt- 
riną) ir geriausių jos mąstytojų iškeltas istorijos teorijas. Jis noriai 
pripažino, jog XIX amžiaus istorijos mąstytojai buvo pažangūs 
Apšvietos, Renesanso, viduramžių ir antikos mąstytojų atžvilgiu. 
Bet, nepaisant viso išgirto amžiaus istoriškumo, galutinė jo isto- 
rinės minties analizė pateikė labai mažai, ką būtų galima pagirti 
be išlygų. 

„Istorinė“ jo Istoriografijos teorijos ir istorijos dalis tarsi litaniją 
vardija klaidas, nevykusias sampratas, perlenkimus ir nesąmones. 
Jo amžiaus istorijos mąstytojų kritika buvo tipiška ironiška: istori- 
jos filosofai maža turėjo „istorijos“ jausmo; istorikams trūko „filo- 
sofinio“ supratimo. Smerkdami niekingą „istorijos filosofiją“, įro- 
dinėjo Croce, XIX amžiaus istorikai liko jos iliuzijų belaisviai ir rašė 
istorijas, perėmusias formą iš „istorijos filosofijų“, slypinčių giliai 

sąmonėje tų, kurie labiausiai didžiavosi savo objektyvumu ir em- 
piriškumu. Kartu jis ironiškai teigė, jog šis istorijos filosofijos at- 
metimas ir pasidavimas jai tuo pat metu, ženklinąs netgi paties Ran- 
kes darbą, yra šiek tiek pagrįstas. 

Mat ironiška tai, tvirtino Croce, jog istorija yra filosofija, o filo- 
sofija yra istorija, o rašyti istoriją be filosofinės sąmonės įmanoma 
ne ką daugiau, nei filosofuoti be istorinės sąmonės. XIX amžius 
pralaimėjo, nes jis nesuprato tikrosios šios veiklos prigimties. Tad 
visa, ko reikėjo šiai sričiai sutvirtinti — tai išsiaiškinti tikrąją istori- 
jos ir filosofijos prigimtį, nustatyti jų skirtumus ir tada derinti jas 
sveikaprotiškesnėje, sveikesnėje pasaulėžiūroje nei toji, kurią pa- 
jėgė įsivaizduoti XIX amžius. 

"Croce siekė parodyti, jog istorija yra filosofijos „medžiaga“, kaip 
kad filosofija yra istorijos „metodas“. Niekinga „istorijos filosofi- 
ja“, kurią Croce dažnai vadino „contradictio in adiecto“, iš tikrųjų 
yra pleonazmas. Mat, Croces požiūriu, „istorija yra ne kas kita, 
kaip filosofija“, o „filosofija yra ne kas kita, kaip istorija“. Konkre- 
tus filosofijos turinys iš prigimties yra istorinis, taip kaip filosofi- 
nio supratimo kategorijos tinkamai pateikia istorinių teiginių formą. 

Žinoma, Croce tvirtino filosofiją turint savo pačios metodą - lo- 
giką, „tikrosios sąvokos mokslą“. O istorija naudoja unikalų savą 
metodą, atlikdama tiriamąjį darbą prieš sukurdama istorinį pasa- 
kojimą. Istorikai turi pasitelkti filologinius metodus dokumentų 
kritikai ir išankstines, „intuityvias“ ar menines įžvalgas, kad pa- 
matytų istoriniame lauke esančius objektus. Tai reiškia, kad istori- 
nis pažinimas prasideda meniniu atskirybių, esančių istoriniame 
lauke, suvokimu, ir šioje istorinio pažinimo fazėje jo tikrasis meto- 
das yra „meninis“, kitaip sakant - „intuicija“. Bet, įrodinėjo Croce, 
toliau istorija imasi spręsti apie istoriniame lauke įžvelgiamas at- 
skirybes. O šie sprendimai yra „a priori sintetiniai“, kitaip sakant, 
atskirybes jie apibūdina bendrų filosofijoje plėtojamų sąvokų kal- 
ba, o ne egzistencinius teiginius derindami su bendrais priežasti- 
niais dėsniais, tariamai valdančiais intuicijos postuluojamų objektų 
santykius. Svarbu tai, jog mokslinis pažinimas visiškai neįeina į 
istorinio pažinimo sampratą. Tai, kas prasideda estetiniu istorinio 
lauko suvokimu, baigiasi filosofiniu jo supratimu. 


CROCE: FILOSOFINĖ ISTORIJOS GYNYBA IRONIJOS BŪDU 449 


S „Istorija, įtraukta į bendrąją meno sampratą“ 


Norint suprasti, ką turėjo omeny Croce, būtų gerai kiek detaliau 
apsvarstyti 1893 metų esė, kurioje jis sistemingai išdėstė savo min- 
tis apie istorijos ir meno santykius. Esė reikėtų skaityti tuo metu 
daugiausiai Vokietijoje tarp Wilhelmo Windelbando vadovaujamų 
neokantininkų ir Wilhelmo Dilthey'aus vadovaujamų neohegeli- 
ninkų vykusių debatų apie epistemologinį istorinio pažinimo sta- 
tusą kontekste. Trumpai tariant, Windelbandas teigė, kad istorinis 
pažinimas nuo mokslinio pažinimo skiriasi ne objektais, kuriuos jis 
imasi tyrinėti, bet savo tikslu ir siekiniu. Istorinis pažinimas yra 
„idiografinis“, arba „kuriantis paveikslą“, o mokslinis pažinimas 
yra „nomotetinis“, arba „išvedantis dėsnius“. Savo ruožtu Dil- 
they'us įrodinėjo, kad istorija priklauso Geisteswissenschaften, „dva- 
sios mokslams“, o tokios disciplinos kaip fizika ir biologija prik- 
lauso Naturwissenschaften, arba „gamtos mokslams“. Šių mokslų 
rūšių skirtumas kilo iš to, jog jie ėmėsi skirtingų tyrinėjimo ob- 
jektų: viena - žmogaus dvasios produktų (proto, valios ir jausmų), 
kita — grynai fizikinių-cheminių procesų. 1893 metų Croces esė 
turėjo prisidėti prie šių debatų. 

Collingwoodas 1893 metų esė laikė nepaprastai originalia, įro- 
dinėdamas, kad debatus tarp Dilthey'aus ir Windelbando ji pa- 
stūmėjo toli už tos vietos, į kurią jie buvo ją atvedę, ypač išplėsdama 
Dilthey'aus pradėtą liniją. Iš tikrųjų esė nepadarė nieko panašaus. 
Iš pažiūros debatų apie istorijos prigimtį lauką ji perkėlė iš mokslo 
į meną, bet tai atlikdama ji meną apibrėžė taip, kad jis vargiai kuo 
skyrėsi nuo „idiografinio mokslo“, Windelbando pasitelkto kaip 
mokslo apie individualumą. 

Kaip ir Windelbandas, Croce tvirtino, jog egzistuoja dvi žinoji- 
mo rūšys — viena apibendrinta ir konceptuali, kita - individuali- 
zuojanti ir intuityvaus metodo. Bet užuot šias žinojimo rūšis pava- 
dinęs mokslo rūšimis, kaip buvo linkęs daryti Windelbandas, Croce 
pirmąją pavadino mokslu, o antrąją - menu. Taktika buvo efekty- 
vi, nes ji kirto tiek vitalistų, tiek mechanicistų prielaidą; tiek vieni, 
tiek kiti, kad ir kokie skirtingi, sutarė, kad menas buvo ne tiek pa- 
žinimo forma, kiek pasaulio „išraiška“ ar „atsakas“ į jį, o visai ne 

kognityvinė veikla. Croce manė, jog mechanicistai estetinę patirtį 
laiko jausmų „vibracija“, o vitalistai į ją žvelgia kaip į tiesioginę ar 
sublimuotą gyvuliškų impulsų apraišką. Pirmiesiems menas buvo 
tikrovės fiksavimas; antriesiems - beprasmis bėgimas nuo tikro- 
vės. Croce nepalaikė nė vieno požiūrio. Tad meną jis apibrėžė kaip 
pažinimo rūšį, pasaulio atskirybės ir konkretumo pažinimą - paži- 
nimą, ne tik besiskiriantį nuo mokslo pateikiamo sąvokinio pasau- 
lio pažinimo, bet ir jį papildantį. 

1893 metų esė imasi dichotomijos ir skirtumo. Sąmonės viduje 
nustatoma pažinimo kaip mokslo ir pažinimo kaip meno dichoto- 
mija; nubrėžiamas skirtumas tarp meno apskritai ir konkretaus is- 
torijos meno. Tiek dichotomija, tiek skirtumas kyla iš Croces prie- 
kaištų pozityvizmui. Pagrindinė pozityvistų klaida, anot Croces, - 
manyti, kad visos galiojančios pažinimo formos yra iš prigimties 
mokslinės. Iš tikrųjų, teigė Croce, didžioji Žmogaus išminties dalis 
visai nėra mokslinė, tai - paprasčiausios konvencionalios, sveika 
nuovoka grįstos ar - geriausiu atveju - pragmatinės taisyklės, ku- 
rios, atsiradusios žmonijai vykdant savo kasdienes užduotis, reika- 
lingos kūnui ir sielai suderinti. Pozityvistai žinojo, kad mokslinis 
žinojimas formaliai skiriasi nuo konvencionalios ir sveika nuovo- 
ka grįstos išminties, bet jie nesuprato, jog dėl to jis yra kitokia pa- 
žinimo rūšis. Tinkamai suprantamas mokslas yra būdas koncep- 
tualiai suvokti pasaulį; jis yra „bendrų tiesų ieškojimas pasitelkiant 
sąvokas“ („Storia ridotta“, 16). Kitas būdas pasauliui suvokti - ki- 
taip sakant, nekonceptualus, betarpiškas ir individualizuojantis 
būdas - yra visai ne mokslas, o menas, kurio tiesos ir verifikacijos 
standartai kitokie, bet visiškai tokie pat griežti kaip ir tie, kuriuos 
garbina mokslas. 

“Tad, Croces požiūriu, menas ir mokslas yra skirtingi, jeigu ne 
diametraliai priešingi, pažinimo būdai. Jis tai išdėsto taip: „arba 
užsiimama mokslu, [...] arba užsiimama menu. Kai atskirybė pa- 
vedama bendrybei, užsiimama mokslu; kai atskirybė atvaizduoja- 
ma kaip atskirybė, užsiimama menu“ (23-24). Šie du pažinimo 
būdai skiriasi formomis, kurias jie teikia atitinkamam pasaulio su- 
vokimui; kadangi atrodė akivaizdu, jog istorija „neplėtoja jokių 
sąvokų“, kadangi ji nei ieško bendrų dėsnių, nei juos naudoja, o 

tiesiog „pasakoja, kas įvyko“, jos neįmanoma bent kiek pagrįstai 
apibūdinti kaip mokslo (17-19). 

Troškimą istoriją įkurdinti tarp mokslų sukėlė, Croces įsitikini- 
mu, du klaidingi įsitikinimai: kad bet koks pažinimas turi būti 
mokslinis pažinimas ir kad menas yra ne pažinimo būdas, o tiktai 
jausmų jaudinimas ar, atvirkščiai, narkotikas. Siekiant išsiaiškinti 
šį reikalą, tereikia parodyti, kad menas yra nekonceptualus pažini- 
mas, pasaulio atskirumo ir konkretumo pažinimas, atskleisti tai, 
jog ir istorija yra panaši pasaulio pažinimo forma, o pagal jų vaiz- 
davimo turinį tuomet istoriją atskirti nuo meno apskritai. 

Iki čia, kaip sakiau, Croce nepastūmėjo debatų apie istorinį pa- 
žinimą toliau tos vietos, į kurią juos atvedė Dilthey'us ir Windel- 
bandas. Jis tiesiog „idiografinio mokslo“ terminą, Windelbando 
naudotą istoriografinėms disciplinoms apibūdinti, pakeitė termi- 
nu „menas“. Todėl Collingwoodas klydo teigdamas, jog bendras 
Croces požiūris šiuo klausimu buvo artimesnis Dilthey'aus nei 
Windelbando požiūriui, kadangi Croce dar neskirstė galimų pa- 
žinimo būdų, jo skiriamų kaip mokslas ir menas, objektų. Croces, 
priešingai nei Dilthey'aus, požiūriu, šių dviejų skirtumą lėmė ne 
objektų skirtumas, o tiriant pasirinkta kryptis, meno atveju - nuo 
intuityvios pasaulio savitumo pagavos link pasaulio kaip atskirybių 
gausos vaizdavimo; mokslo atveju - nuo intuityvios pasaulio savitu- 
mo pagavos link atskirybių apibendrinimo sąvokomis. Croces įnašas 
prasideda nuo jo bandymo meną apskritai atskirti nuo konkretaus 
istorijos meno, tai jis daro remdamasis skirtingomis intuicijos rū- 
šimis: galimo intuicija meno atveju ir iš tikrųjų esamo intuicija isto- 
rijos atveju. Jo, kaip ir Aristotelio, nuomone, meno apskritai ir 
konkretaus istorijos meno skirtumas glūdi skirtinguose tiksluose. 
Menas apskritai siekia nujausti visas individualios egzistencijos ga- 
limybes, o konkretus istorijos menas siekia nustatyti, kas iš tikrųjų 
susikristalizavo kaip egzistenciniai pasaulio savitumai. Trumpai 
tariant, meno ir istorijos skirtis grįsta epistemologiniu, 0 ne onto- 
loginiu skirtumu. 

Norėdamas tai įrodyti, Croce grįžo prie savo ankstesnio me- 
no ir mokslo skirtumo. „Moksle, - sakė jis, - turinys yra visuma: 
mokslas siekia kiekvieną pavienę tikrovės apraišką redukuoti į ją 

apimančią kategoriją. Mokslo tikslas — visumą redukuoti į sąvo- 
kas“ (30). Menas taip pat siekia atvaizduoti visumą, kadangi jis 
yra pažinimo būdas; bet užuot bandęs redukuoti visumą į ribotą 
sąvokų kompleksą, menas mėgina ją išplėsti, atrasdamas visas ga- 
limas egzistencijos formas. Mokslo kursas - bendrumo ir univer- 
salumo link, o menas apsibrėžia atskiras tikrovės sritis, slopinda- 
mas žinojimą apie kitas tam, kad savo apsibrėžtąsias atvaizduotų 
aiškiau ir detaliau. Mokslas nori žinoti viską, sakė Croce; bet nors 
„tikrovės dėsnius žinoti svarbu“, nėra nei būtina, nei pageidau- 
tina sužinoti viską iš karto ar rinkti duomenis be atrankos. Menas 
apsibrėžia patirties pasaulį, sustiprindamas mūsų jautrumą vie- 
noms jo dalims ir susilpnindamas jautrumą kitoms, ir parodyda- 
mas mums konkrečią ir tiesioginę apsibrėžtųjų dalių sudėtį. 

Tad klausimas tampa toks: Iš kur mes žinome, kurias pasaulio 
dalis mes turėtume norėti pažinti? Pagal kokį principą mes pasiren- 
kame pasaulio sritį, idant ją apsibrėžtume ir pateiktume tiesiogiai 
ir individualiai? Croce atmetė sensualistinį, racionalistinį ir for- 
malistinį atsakymą į šiuos klausimus; nei „malonumas“, nei „idea- 
lumas“, nei „formos nuoseklumas“ savaime nepaverčia objekto 
estetiniu objektu. Tad jis užėmė poziciją, kurią pavadino „konkre- 
taus idealizmo estetika“; ši teorija kilo iš Hegelio, o savo elegan- 
tiškiausią modernią išraišką, Croces požiūriu, įgijo Karlo Koestli- 
no teorijose. 

Koestlinas, anot Croces, teisingai parodė, kad „estetikos turinys 
yra įdomumas: visa, kas žmogų domina kaip Žmogų iš teorinės 
arba iš praktinės pusės: mintis, pojūtis ar noras, tai, ką žinome, ir 
tai, ko nežinome, tai, kas mus linksmina, ir tai, kas mus liūdina — 
žodžiu, visas Žmogaus interesų pasaulis“ (32-33). Galbūt dar svar- 
biau tai, jog Koestlinas parodė, kad kuo bendresnis interesas, tuo 
didesnė estetinė turinio vertė. Tad įmanoma sukonstruoti interesų 
hierarchiją. Šios hierarchijos viršūnėje būtų turiniai, jaudiną žmogų 
kaip žmogų; žemiau būtų turiniai, susiję su žmogumi kaip tam 
tikros rasės, tautos ar religijos nariu; toliau eitų tie, kurie žmogui 
įdomūs kaip tam tikros klasės ar grupės nariui; ir taip toliau, žemyn 
iki turinių, susijusių su žmogumi tik kaip su individu. Taigi meno 
turinys yra „tikrovė apskritai, tokiu laipsniu, kuriuo ji kelia susi- 

domėjimą įvairiomis - intelektualine, moraline, religine, politine 
ir tiesiogine prasme vadinama estetine - formomis“ (33). Tad me- 
no turinys, padarė išvadą Croce, - visa, kas žmonėms nenuobodu, 
arba visa, kas juos dėl kokių nors priežasčių „domina“. 

Palikdamas nuošaly Schopenhauerio įnašą meno turinį šitaip 
apibrėžiant kaip patį „įdomumą“ ir nekalbėdamas apie implici- 
tišką filosofijos ir mokslo asimiliavimą su estetika, čia matau Croces 
vėlesnių pastangų apibrėžti „tikrąjį“ istorizmą kaip humanizmą, 
tapusį istoriškai sąmoningu, pagrindus, nes Croces meno turinio 
apibrėžimas yra ne kas kita, kaip humanistinis „nihil humani a me 
alienum puto“, performuluotas kiek kitokia kalba. Anot jo, meno 
turinys ir žmogiškojo pažinimo turinys supaprastinami iki to pa- 
ties dalyko: visa, kas žmogiška, yra įdomu. Todėl nenuostabu, kad 
tai, kas „istoriškai įdomu“, jis apibrėžė kaip bet ką, kas jau atsiti- 
ko —t.y. tai, kas yra, o ne tai, kas įmanoma. Tai buvo grynas aristo- 
telizmas net ir terminologijos požiūriu, mat, Croces nuomone, is- 
torija „yra to, kas iš tikrųjų atsitiko, vaizdavimas, skirtingas nuo 
to, kas įmanoma, vaizdavimo“ (35). 

Tai reiškė, kad menininkui leidžiama, remiantis vaizduote, pro- 
jektuoti pasaulio įvykius, kurie galėjo įvykti arba dar galėtų įvykti, o 
istorikas turi apsiriboti tiktai tokių įvykių, kurie tikrai vyko, vaizda- 
vimu. Žinoma, menininkas turi skaitytis su tam tikrais tiesos kri- 
terijais, bet šiuos kriterijus jam turi pateikti tai, ką vaizduotė jam 
leidžia regėti. Istorikas, priešingai, vadovaujasi tiesos kriterijais, 
numatomais pastangos vaizduoti tikrovę. Tad pagrindinis istori- 
kui gresiantis pavojus - ne falsifikacija, o vaizduotė, nepagrįsta speku- 
liacija, skrydžiai anapus praeities aktualijų dokumentuose glūdin- 
čių faktų - kitaip sakant, bet kokia istorijos filosofijos forma. 

Kadangi pagrindinis istoriko uždavinys — perteikti tikrovę, 
kruopštus dokumentų tyrimas tėra tik pasirengimas įgyvendinti 
pagrindinį tikslą: pasakoti. Tyrimas, šaltinių kritikavimas, šaltinių 
interpretavimas, jų supratimas - visa tai yra propedeutika, įvadinis 
kursas prieš pradedant konstruoti pasakojimą; ir visa tai dar nėra 
istorija tikrąja prasme, kaip ir parengtinių menininko eskizų ir 
piešinių negalima vadinti menu tikrąja prasme. Kur nėra pasako- 
jimo, sakė Croce, nėra istoriografijos. Trumpai tariant, istorikai rašo 

ne tam, kad „paaiškintų“; jie rašo tam, kad „pavaizduotų“, papa- 
sakotų, kas iš tikrųjų įvyko praeityje — ir 1 - sakė, kad būtent 
tai jie turėtų stengtis daryti. 

Žinoma, Croce sutiko, kad daugeliu atvejų istorikams nepasi- 
sekė sukurti tobulo pasakojimo; didieji istoriografijos šedevrai to- 
kie pat reti, kaip ir meno, ir galų gale taip pat mažai priartėję prie 
idealiojo savo žanro tipo. Tai ypač pasakytina apie istoriją, kadan- 
gi istorikas dirba vadovaudamasis imperatyvu sakyti tiesą apie 
praeities įvykius, nepaisydamas duomenų trūkumo. Daugeliu at- 
vejų, sakė Croce, istorikai turėtų pasitenkinti tuo, kas iš esmės tėra 
„parengiamieji tyrinėjimai ar fragmentiški aprašymai, darkomi dis- 
kusijų, abejonių ir išlygų“. Istorikas turi žvelgti į pasaulį blankioje 
jaunaties šviesoje, „o ne vidudienio saulės pilnatvėje kaip meni- 
ninkas“ (38). Tad galima nurodyti daugybę tobulų istorijos pusla- 
pių, bet nė vieno tobulo veikalo. Vienintelę įsivaizduojamą tobulą 
istoriją gali parašyti vienas Dievas; bet kadangi Dievo nėra, istori- 
kas turi kiek galėdamas geriau užimti jo vietą. Tačiau jis turėtų 
dirbti faustiškai įsisąmoninęs, jog „praeities knyga užantspauduota 
septyniais antspaudais“ (39). Istorikui, sakė Croce, leista „kur ne 
kur sulaužyti antspaudą ir perskaityti kai kurias šios knygos da- 
lis“, bet ji niekada jam nebus visiškai atskleista (Ibid.). 

Sunku susilaikyti nepagalvojus, kad Croces istorinio jautrumo 
„revoliucija“ buvo regresas, nes jos pasekmė buvo tai, jog isto- 
riografijai buvo užkirstas kelias bent kiek prisidėti prie tuo metu 
tik pradėjusios progresuoti sociologijos pastangų sukonstruoti 
bendrą visuomenės mokslą. Bet jos poveikis istorikų nuomonei 
apie meninę savo darbo pusę dar žalingesnis. Mat Croce buvo 
teisus nurodydamas, kad menas yra būdas pažinti pasaulį, o ne 
vien tik fizinis atsakas į jį ar tiesioginė jo patirtis, tačiau jo meno 
kaip pažodinio tikrovės perteikimo samprata istoriką kaip meni- 
ninką veiksmingai izoliavo nuo naujausių ir vis įtakingesių visos 
Europos simbolistų ir impresionistų pasiekimų perteikiant skir- 
tingus sąmonės lygmenis. 

Croces meno sampratoje dominavo renesansinės perspekty- 
vizmo - t.y. vizualinio figūralizmo — prielaidos. Nors vaizduotę 
jis laikė estetinio pasaulio suvokimo šaltiniu ir ištakomis, jo bjau- 

rėjimasis vitalistų iracionalizmu ir pozityvistų abstrakcionizmu 
vertė jį nevaizduojamąjį meną laikyti blogu menu, arba (tai, jo 
nuomone, iš esmės reiškia tą patį) „bjaurumo“ vaizdavimu, tad 
išvis nemenu. 

Croce neturėjo muzikinės klausos, o poezijoje jo skonis apsiri- 
bojo klasikinėmis formomis. Visas romantizmo apraiškas jis laikė 
formos trūkumais arba netobulu menu. Todėl suprantamas jo prie- 
šiškumas bet kokiam postimpresionistiniam, simbolistiniam ar eks- 
presionistiniam menui. Kaip dauguma Viduržemio jūros regiono 
estetų, liniją jis vertino labiau nei spalvą, kiaroskuro - labiau nei 
tapybinius efektus. Kur nebuvo linijos, nebuvo meno, nes menas 
buvo linijos brėžimas per jutiminių įspūdžių chaosą, formos pri- 
metimas beformei, jutimams pateiktai tikrovei, stabilių, konkrečių 
vaizdų drožimas pasaulyje, kuriam kiekvieną akimirką grėsė pra- 
pultis į beprasmį procesą. Tad, anot jo, jei menas yra pažinimo 
būdas, o istorija - meno forma, iš to sekė, kad istorinis perteikimas 
„teisingas“ tiek, kiek jis yra „aiškus“ ir „tikslus“ tikrovės perteiki- 
mas - kitaip sakant, vienintelė priimtina epistemologinė istoriog- 
rafijos bazė yra tokios rūšies empirizmas, kokio Ranke reikalavo 
kaip vienintelio priimtino istorinio tyrinėjimo principo. 

Žinoma, Croce nepripažino rankiškos empirizmo atmainos ne- 
kritinių principų ar postulatų; ir savo veikale Istorija kaip mintis ir 
kaip veiksmas (1938) jis kritikavo Rankę dėl „aiškumo“ trūkumo ir 
filosofinės savimonės stokos. Bet Crocę iš esmės žeidė ne pagrin- 
dinis Rankes darbo tikslas, o jo atlikimo maniera. Ranke mąstė mig- 
lotai, spręsdamas apie specifines praeities ir dabarties epochas, in- 
dividus, institucijas ir vertybes, jis vartojo netobulai apibrėžtas 
sąvokas. Tačiau trokšdamas tiesiog individualiai ir konkrečiai „pa- 
pasakoti, kas įvyko“, taip, kaip tai tikrai atsitiko, malonia pasako- 
jamąja forma, Ranke įvykdė uždavinį, istoriją pavertusį specifine 
meno, o ne filosofijos, mokslo ar religijos forma. 

Savo vėlyvuosiuose darbuose Croce pabrėžė istorinio pažini- 
mo ir filosofijos ryšį, bet netgi čia jis rėmėsi įsitikinimu, kad istori- 
ja yra aiškus tikrovės konkretumo ir savitumo perteikimas. Filo- 
sofija, ėmė tvirtinti jis pirmojo XX amžiaus dešimtmečio pradžioje, 
yra istorijos „metodas“, mat ji pateikia kritines sąvokas, įgalinančias 

tinkamai spręsti apie istorinius dalykus. Bet šie sprendimai yra vie- 
netinės prigimties, skirti baigtiniams kruopščiai apibrėžtiems is- 
torinės praeities segmentams; jų jokiu būdu negalima išplėsti iki 
sprendimų apie istoriją apskritai. Mat istorija apskritai, kaip ir pa- 
ti „istorijos filosofija“, Croces filosofinėje ekonomijoje yra priešta- 
ravimas. Kodėl jis laikėsi tokio požiūrio, pakirtusio tiek filosofijos, 
tiek sociologijos kaip galimų istorijos mokslo konstravimo gairių 
autoritetą, buvo aišku jau iš 1893 metais parašytos esė. 

1893 metų esė ir per devynerius metus po jos pasirodžiusiuose 
ją gynusiuose veikaluose Croce toliau tvirtino, kad menas yra pa- 
žinimo forma ir kad istoriją galima įtraukti į bendrą meno sąvoką. 
Bet jam vis labiau aiškėjo, kad jeigu menas apskritai yra to, kas 
įmanoma, perteikimas, o istorija yra to, kas yra, perteikimas, turi 
būti kriterijus, pagal kurį istorikas galėtų tai, kas įmanoma, skirti 
nuo to, kas yra. Kokiu kriterijumi remdamasis istorikas sakė ro- 
manistui romantikui: „Ką sakai įvykus viduramžiais, tėra tavo 
vaizduotės prasimanymas; ką sakai, yra įdomu ir visai galėjo įvykti, 
bet tai įvyko ne taip, kaip tu tiki, kad įvyko, o šitaip. Štai kas iš 
tikrųjų įvyko viduramžiais“. 

Rankes istorizmo pozicija tokia: šį kriterijų teikia dokumentai, 
bet didis romanistas romantikas galėtų būti taip pat gerai susi- 
pažinęs su dokumentais, kaip ir istorikas, galėtų vientisai įtraukti 
į savo pasakojimą visa, kas buvo dokumentuose, o vaizduotę pasi- 
telkti tik tam, kad pasakojimui suteiktų intarpus, perėjimus ir jung 
tis, o visumai - skaitytojų pageidaujamą malonią formą. Be to, ar 
pats istorikas tam tikru vaizduotės aktu neturi sukurti perėjimų ir 
jungčių, ar netrokšta saviems pasakojimams suteikti tokio pat išsa- 
mumo ir vidinio nuoseklumo, kokio siekia romanistas? 

Aršiausias romanisto romantiko ir istoriko konfliktas kilo būtent 
tada, kai vaizduotė turėjo perimti iniciatyvą iš kronikos, tada, kai 
buvo būtina paklausti: „Ką reiškia kronikoje pateikti faktai?“ Ir jei- 
gu istorikui turėjo būti leista pasakyti tai, ką jis dažnai sako roma- 
nistui romantikui: „Ką sakai, kad turbūt įvyko, galėjo įvykti, bet įvy- 
ko ne taip, kaip sakai“, jis turėjo bent kiek išmanyti, kaip „iš tikrųjų“ 
veikia pasaulis, kuo remiantis būtų galima taip spręsti, netgi trūks- 
tant duomenų kaip nors išspręsti klausimą faktiniais pagrindais, 

ir išspręsti jį istoriko naudai. Trumpai tariant, istorinis sprendi- 
mas turi būti paremtas kokia nors teorija, kaip funkcionuoja „tik- 
rovė“, pasaulio pažinimu, ir būtent žmogiškų reikalų pasaulio pa- 
žinimu, kuris istorikui suteiktų supratimą, jog pasaulis, pasirodęs 
jam kaip praeitis, tikriausiai yra toks, koks pasirodė esąs, o ne toks, 
kokį romanistas įsivaizdavo jį esant. 

Croces supratimu, yra du galimi kandidatai į arbitro, spren- 
džiančio, kas istorijoje tikra, o kas - tik įsivaizduojama, vaidmenį: 
materializmas ir idealizmas, o tiksliau, marksizmo formos mate- 
rializmas ir hegelizmo formos idealizmas. Abu pateikė visiškai arti- 
kuliuotas istorijos filosofijas, pretendavusias įvesti taisykles, įga- 
linančias istoriką reikšmingus istorijos duomenis atskirti nuo 
nereikšmingų ir bet kuriai istorinių įvykių sekai bet kurioje visuo- 
menės ar kultūros sferoje priskirti tikslią „prasmę“. Abu preten- 
davo pralenkti Rankes pastangą tiesiog pasakoti, kas įvyko, pateik- 
dami sąvokų aparatą, leidžiantį ne tik papasakoti, kas įvyko, bet ir 
pasakyti, ką tai pranašauja žmonijos ateičiai. 

Turint omeny Croces įsitikinimą, kad istorija yra intuityvus tik- 
rovės individualumo ir konkretumo suvokimas, akivaizdu, kodėl 
jis negalėjo visiškai priimti nei Marxo, nei Hegelio pažiūrų. Bet jis 
negalėjo jų ignoruoti, nes tai buvo pagrindinė neadekvačios Ran- 
kes istorijos autonomijos gynybos ir neadekvačios Nietzsches es- 
tetistinės istorijos sampratos gynybos alternatyva. Marxas ir He- 
gelis bent jau laikė istoriją kognityvine veikla (tokia ji iš tiesų ir 
yra), nors jie ir nepripažino ją esant meno formą; Nietzsche pri- 
pažino ją esant meno formą, bet nesuprato, kad ji taip pat yra ir 
pažinimo forma. Tad reikėjo materializmo ir idealizmo sąvokų apa- 
rato, istoriniam pažinimui suteikusio pernelyg suvaržytą formą, 
kritikos. Materialistinį sąvokų aparatą perkėlus iš pasaulio apačios 
į viršų, O idealistinį - iš pasaulio viršaus į apačią, būtų įmanoma 
juos įkurdinti viduriniame egzistencijos lygmenyje tarp materijos 
ir proto, kur veikia ir savo istoriją daro Žmogus; atskleisti materia- 
lizmą esant sociologiniais apibendrinimais, o idealizmą - filosofinėmis 
bendrybėmis, ir taip nustatyti jų teisingas funkcijas priimant istori- 
nius sprendimus. | 

S Istorinės sąmonės estetika 


Priešindamasis jo laikais madingai estetikos teorijai, meną prieš- 
priešinančiai mokslui, filosofijai ir religijai, Croce siekė meną įtvir- 
tinti kaip bet kokio pažinimo pagrindą, tad kaip pirminį visų — 
mokslinių, filosofinių ir religinių - tikrovės apibūdinimų momentą. 
Bet galutinis jo tikslas buvo patraukti istoriją iš tarpinės padėties 
tarp meno ir mokslo, kurią jai suteikė pagrindiniai XIX amžiaus 
istorijos teoretikai. Žinoma, jis patraukė ją iš tarpinės padėties tarp 
meno ir mokslo, bet vien tik tam, kad suteiktų jai kitą vietą - tarp 
meno ir filosofijos. 

- Istorija yra, tvirtino Croce savo Estetikoje, ne specifinė sąmonės 
forma, o dviejų skirtingų formų - meninės sąmonės ir filosofinės 
sąmonės - kombinacija. Kad apgintų šią istorijos sampratą, Croce 
turėjo griežtai, kone dualistinės priešybės būdu, atskirti meną ir 
filosofiją. Menas yra ne kas kita, kaip intuicija; filosofija yra ne kas 
kita, kaip grynas sąvokų mokslas. Istorikai pasitelkia sąvokas, kad 
suformuotų ir sutvarkytų savo intuicijas. Todėl istorija neturi gali- 
miems savo išraiškos būdams būdingos „formos“. Ji išvis nėra 
„forma“. 


Istorija yra ne forma, o turinys: kaip forma, ji yra ne kas kita nei intui- 
cija ar estetinis faktas. Istorija neieško dėsnių ir neformuoja sąvokų; ji ne- 
sinaudoja nei dedukcija, nei indukcija; ji nukreipta ad narrandum, non ad 
demonstrandum; ji nekonstruoja bendrybių ir abstrakcijų, ji postuluoja in- 
tuicijas. [44] 

Tai nereiškia, kad istorikai „nevartoja“ sąvokų; jie turi tai dary- 
ti, kad „postuluotų“ intuicijas - kitaip sakant, konstruotų teiginius 
apie tai, kas iš tikrųjų įvyko praeityje. Bet tai lėmė faktas, kad is- 
torikai, perteikdami savo tiesas, turi vartoti kalbą, be to, prozos 
diskursą, o ne poetinę išraišką. Svarbu tai, jog istorija neieško dės- 
nių, neformuoja sąvokų, nekonstruoja bendrybių ir abstrakcijų. Savo 
duomenims apibūdinti, savo istorijoms papasakoti, savo dramoms 
konstruoti ji vartoja paprastos kalbos sąvokas. O šios sąvokos, kaip 
aiškiai išdėstė Croce savo Estetikoje, yra ne kas kita nei gramatikos 
ir sintaksės taisyklės, reikalingos prasmingiems sakiniams konst- 
ruoti paprasta kalba. Šias taisykles painiojant su dėsniais, bend- 

"rybėmis ar abstrakcijomis, o ypač įsivaizduojant, jog šios taisyklės 
gali būti išgautos iš parašytų pasakojimų tam, kad būtų tariamo 
istorijos mokslo pagrindas, ne tik neteisingai interpretuojama isto- 
rinio pažinimo prigimtis, bet ir demonstruojamas visiškas kalbos 
prigimties nesupratimas. 

Baigiamajame teorinės Estetikos dalies skyriuje Croce ėmėsi pa- 
grįsti savo darbo paantraštę „kaip išraiškos ir bendrosios kalbo- 
tyros mokslas“. Istorinės minties tyrinėtojai buvo linkę nepastebėti 
vienos Croces darbų pusės, pernelyg pabrėždami jo „ekspresy- 
vaus“ meno idėją, apie kurią užsimena paantraštė, ir ignoruodami 
„kalbotyros“ aspekto reikšmę. Bet, kadangi svarbu pabrėžti Croces 
istorijos kaip meno formos ir meno kaip išraiškos formos (o ne 
paprasčiausiai refleksyvaus veiksmo) sampratą, taip pat svarbu ir 
atkreipti dėmesį, koks Croce atkaklus to, ką jis vadino „kalbotyros 
ir estetikos tapatybe“, atžvilgiu. Baigiamajame Estetikos skyriuje 
jis tai išdėsto taip: „kalbos filosofija ir meno filosofija yra tas pat 
dalykas“ (234). Tai reiškia, kad, anot Croces, kalbotyra teikia mo- 
delį tam, ką vadiname „istoriniu pažinimu“, suprasti. Mat jeigu 
kalbotyra pateikia to, ką vadiname menu, modelį, o istorija yra 
meno forma, tai iš to plaukia, kad kalbotyra mums pateikia modelį 
tam, kas vadinama istoriniu pažinimu, suprasti. Tad Croces kalbos 
teorija glūdi pačioje visos jo istorijos filosofijos šerdyje. 

Croces kalbos teorija yra holistinė, organicistinė ir galiausiai 
mimetinė. Jis tai išdėsto taip: „Išraiška yra nedaloma visuma. Daik- 
tavardis ir veiksmažodis neegzistuoja patys savaime, jie yra ab- 
strakcijos, kurias mes sukuriame griaudami vieną kalbinę tikrovę, 
teiginį“ (240). Tai reiškia, kad raktas kalbai suprasti yra sintaksė. 
Ne žodžiai ar jų komponentai, fonemos ir morfemos, ar gramatinės 
taisyklės duoda raktą kalbai suprasti, o tik pilni sakiniai arba jų 
ekvivalentai. 

Žodis, teiginys“, Croces supratimu, yra „visą prasmę išreiškian- 
tis organizmas, nuo sušukimo iki poemos“ (Ibid.). Toliau jis įrodi- 
nėjo, jog kalba yra tapati kalbėjimui, kad formalių kalbos taisyklių 
neįmanoma tinkamai atskirti nuo diskurse aktualizuoto kalbėjimo: 
„Kalbos neturi jokios tikrovės už konkrečių tautų tam tikrais pe- 
riodais tikrai užrašytų ar ištartų teiginių ar teiginių kompleksų“ 

(241). Iš to jis padarė išvadą, jog neįmanoma sukonstruoti jokios 
kalbos normatyvinės gramatikos, kalbos modelio kitoms kalboms 
ar sukurti kalbų klasifikacijos. Jis netgi tvirtino, kad „vertimas“ iš 
vienos kalbos į kitą arba vienos išraiškos formos teiginio persaky- 
mas kitos išraiškos formos teiginiu neįmanomas, nes vienintelė 
kalbinė realybė yra ta, kurią išsako konkretūs tos kalbos kalbėtojai, 
konstruodami užbaigtus teiginius. 

Nėra dviejų tapačių teiginių, kadangi bet kokio žodžio ištarimas 
retrospektyviai „pakeičia“ visų ankstesnių žodžių prasmę (238). 
Tai reiškia, kad kalbos plėtojasi tarsi kokiais pasisavinimo ir per- 
interpretavimo procesais, kuriuos Nietzsche skelbė esant pačiu 
svarbiausiu visų gamtos ir istorijos procesų istorinio pažinimo 
aspektu. 

Ši kalbos teorija ypač svarbi norint suprasti Croces estetikos ir, 
a fortiori, jo istorijos teoriją, kadangi ji atkreipia dėmesį į jų abiejų 
sintaksinius lygmenis - kitaip sakant, į derinimo taisykles, pagal 
kurias pagrindiniai kalbinės sistemos (leksiniai ir gramatiniai) vie- 
netai ir istorinės sistemos (individualūs Žmonės bei jų institucinės 
grupės) vienetai turi būti suprantami kaip dinaminiai procesai. 
Paprastai tokios derinimo taisyklės laikomos „dėsniais“ - ling- 
vistiniais arba visuomeniniais, priklausomai nuo konkretaus at- 
vejo. Bet Croce neigė, kad kalbinę sistemą reikia suprasti kaip „tai- 
syklių valdomą“ veikimą. Visos kalbinės vartosenos pačia savo 
prigimtimi yra „keičiančios taisykles“. Jis panaikino kalbos ir kalbė- 
jimo skirtį. Vienintelė egzistuojanti kalba - ta, kuria iš tikrųjų kal- 
bama. O bet kokio sakinio ištarimas visuomet pakeičia visą jį išta- 
rusios kalbėjimo bendrijos kalbinį paveldą, lygiai taip pat kaip 
tariant sakinį kiekvienas vėlesnis žodis retrospektyviai keičia visų 
ankstesniųjų žodžių funkcionavimą, kol sakinys baigiamas tašku 
arba šauktuku. Šitaip suprantamas sakinys sudaro uždarą prasmės 
pasaulį, kurio prasmė yra ne kas kita, kaip jo ištarimo forma. 

Todėl ir jo meno kaip intuicijos (percepcijos) teorijoje intuicija 
kartu yra ir išraiška, o išraiška kartu yra ir intuicija, tad kai nėra 
intuicijos, negali būti išraiškos, ir atvirkščiai. Meno kūrinio prasmė 
yra forma, kurią jis galiausiai įgyja menininkui jį užbaigus. Už savo 
ribų jis neturi prasmės; jis yra gryna išraiška, intuicijos perteikimas 

besivadovaujant vien tik tuo, ką galima įsivaizduoti įmanomą. Jis 
gali būti grynai fantazijos arba bandymo vaizdingai atsakyti į iš- 
orinę tikrovę vaisius. Tad apie meno objektą reikia klausti ne ar jis 
„teisingas“, ar „geras“, ar „naudingas“, bet vien tik ar jis yra „gra- 
žus“. O čia pasitelkiamas grožio kriterijus yra toks pat, kuriuo 
naudojamasi nusakant, ar sakinys prasmingas, ar ne - kitaip sakant, 
ar jis adekvačiai išreiškia intuiciją, ar ne. 

Kiekvieno meno kūrinio santykis su kitu meno kūriniu lygiai 
toks pat, koks kiekvieno ištarto sakinio santykis su visais kitais 
sakiniais. Mes tegalime klausti, ar buvo įmanoma ištarti tokį sakinį 
ir, jeigu buvo įmanoma, tai kaip jis susijęs su kalbinio protokolo, 
kuriam atstovauja visas meninių teiginių kompleksas, sintaksinė- 
mis galimybėmis, kaip jis jas modifikuoja, keičia ar išplečia. 

Kiekvienas naujas meno kūrinys retrospektyviai iš naujo api- 
brėžia prieš jį buvusius meno kūrinius, nes jis yra (jei jis tikrai yra 
meno kūrinys, o ne nevaldoma emocijų iškrova) įnašas į mūsų 
žinojimą, ką šis kalbinis protokolas gali leisti menininkui pasakyti. 
Tokiu būdu kiekvienas meno kūrinys papildo mūsų žinojimą, ką 
žmogaus dvasia gali įsivaizduoti, ir todėl tvirčiau pagrindžia mūsų 
tikėjimą savo vaizduotės jėgomis. 

Tas pats pasakytina ir apie istorinius darbus. Kiekvienas naujas 
darbas išplečia „istorine“ vadinamos išraiškos formos kalbinių 
protokolų išraiškos galimybes, tokį meno ir filosofijos derinį, ku- 
riuo intuicijos yra vienu metu ir patvirtinamos, ir teisiamos pagal 
galimo ir tikėtino kategorijas. Istorijai rūpi ne tai, kas įmanoma, 
bet tai, kas tikra, kas iš tiesų įvyko. Tad jai reikia kokios nors tai- 
syklės, įgalinančios įsivaizduojamas intuicijas atskirti nuo tikrų. 
Istoriniai teiginiai yra ne vien tik intuicijų išraiškos, bet aktualijų 
intuicijų išraiškos, ar, tiksliau, aktualizacijos. Istorijos medžiaga — 
tikri įvykiai, faktai, o ne įsivaizduojami įvykiai. Todėl jai reikalinga 
savita sintaksė, suteikianti galimybę konstruoti teiginius apie tai, 
ką reiškia faktai. O ši sintaksė — ne kas kita, kaip tos kultūros ar 
civilizacijos, kuriai priklauso pats istorikas, paprasto prozos dis- 
kurso taisyklės. 

Tam tikru neaiškiu būdu, Croces nuomone, paprasta kalba 
yra Žmonių padermės išminties atmintis. Apie istorinius įvykius 

galima pasakyti tik tai, ką įmanoma pasakyti paprastu gimtosios 
kalbos prozos diskursu. Ir Croce, kaip vėliau Wittgensteinas (tik 
pastarojo ketinimai buvo kitokie), tvirtino, kad ko neįmanoma pa- 
sakyti, neįmanoma pasakyti; ir to neįmanoma nei pašvilpauti, nei 
sušokti. Tai - Croces priešiškumo visoms žargono ar techninės 
kalbos formoms, kurios galėtų būti įvestos į istorinį aprašymą, 
pagrindas. Bet kokios dirbtinės terminologijos formos įvedimas į 
istorinį diskursą, jo nuomone, yra kur kas daugiau nei paprastas 
mokslo, filosofijos ir religijos supainiojimas su istorija, tai - nepa- 
neigiamas istoriografinio neraštingumo įrodymas, istorinio dis- 
kurso sintaksės supratimo stoka, tikėjimo, kad paprasta kalba gali 
tinkamai perteikti tikrą prieš sąmonę plytintį pasaulį kaip konk- 
rečių aktualizacijų ar neabejotinų faktų kompleksą, praradimas. 

Filosofas gali apmąstyti kalbos išreikštą mintį ir samprotauti 
apie sąvokų, kuriomis mintis konstruoja darnias ir logiškai nuo- 
seklias aiškinimo ir supratimo sistemas, prigimtį. Iš tiesų logikos, 
kurią Croce apibrėžė kaip grynos sąvokos mokslą, atveju filosofas 
turi metodologiją ir sintaksę tokioms refleksijos atrastoms kon- 
ceptualioms tiesoms, veritės de raison, skirtingoms nuo veritės de 
fait, su kurioms dirba istorikas, išreikšti. Bet logine grynų sąvokų 
analize išvestų tiesų taikymas intuicija pasiektoms tiesoms apie 
konkrečius faktus, sugrūdantis juos į filosofinio apmąstymo įvestos 
loginės tvarkos modelius, sukuria vien tik klaidas, baisybes ar 
fantazijas. Visos klaidos istorijoje, neką mažiau negu meno kri- 
tikoje, prasideda, sakė Croce, „kai iš sąvokos mėginame išvesti 
išraišką“ (59). Galime pamatyti „panašumus“ tarp. individualių 
meno kūrinių, bet tai yra „šeimos“ (119), o ne rūšiniai ar tipiniai 
panašumai. Istorijoje, kaip ir mene, mes paprasčiausiai „vartojame 
žodžius ir frazes; mes nenustatome dėsnių ir apibrėžimų“ (63). 

Ši paprasto prozinio diskurso samprata yra ne kas kita, kaip 
sveikos nuovokos - istorinės sintezės „teorijos“ ar „metodo“ - 
gynyba. Ji pateikia ne tik formos, kurią turi įgyti visi istoriniai 
teiginiai, modelį, bet ir viso istorinio proceso prigimties modelį. 
Istorinis procesas yra tarsi sakinys, kuris vis dar tariamas. Mes 
gyvename, taip sakant, dar neužbaigtame kosminiame sakinyje, 
kurio galutinės prasmės niekaip negalime žinoti, kadangi nežino- 

„me „žodžių“, kurie bus pasakyti ateityje, bet apie kurio tvarką ir 
harmoniją mes galime nuspėti iš savo pačių sugebėjimo suprasti 
tai, „kas jau buvo pasakyta“ iki šiol, laikydamiesi sveikos nuovokos 
kanonų ir savo sugebėjimo paprasta kalba apibūdinti, „kas įvyko“. 
Tai, ką galime išvesti apmąstydami jau pasakytus žodžius, yra 
„dvasios“, besireiškiančios ir, taip sakant, kalbančios per Žmogaus 
mintį ir veiksmą, gramatika ir sintaksė, nors šios dvasios minties 
apraiškas skirti nuo veiksmo apraiškų, Croces požiūriu, būtų klai- 
da, analogiška klaidai, kurią darome mėgindami tai, kas yra meno 
kūrinys, skirti nuo to, ką jis reiškia. Jo būtis yra jo prasmė. 

Istorinės būties sferoje viskas taip pat kaip meno sferoje. Žmo- 
nės yra tai, ką jie galvoja, jaučia ir daro; tai, ką jie galvoja, jaučia ir 
daro, yra jų istorija. Ši istorija - vienintelė jų turima „prigimtis“. Ir 
vienintelės jų istorijos prasmės reikia ieškoti dalykuose, kuriuos 
atmintis išsaugo iš to, ką jie galvojo, jautė ar darė, ir ką istorikas, 
apmąstydamas praeities paminklus, sveikai nuovokai priimtina ir 
įprastu diskursu išreiškiama kalba gali pasakyti apie tai, ką jie gal- 
vojo, jautė ar darė. Vieninteliai kritiniai principai, kuriuos gali 
naudoti istorikas, konstruodamas savo pasakojimus, ir vieninteliai 
kritiniai principai, kuriuos galima pasitelkti jų tinkamumui įver- 
tinti, yra „tikėtinumo ir galimumo“ principai. 


S Istorinio pažinimo prigimtis: 
sveikos nuovokos pateisinimas 


Istorinė analizė — ne kas kita, kaip bandymas nustatyti labiausiai 
tikėtiną liudijimą. Bet, klausė Croce, „kokie liudijimai gali būti 
labiausiai tikėtini, išskyrus geriausių stebėtojų, tų, kurie geriausiai 
prisimena ir (savaime suprantama) netroško suklaidinti, liudiji- 
mus?“ (Ibid.). Ir iš to plaukia, pripažino jis, kad skepticizmas isto- 
rijoje visiškai įmanomas, nes istorijos tikrumas niekada neprilygsta 
„Mokslo tikrumui“ (48). Istoriko tvirtumas ženklus, bet neįrodo- 
mas. „Istoriko įsitikinimas - neįrodomas žiuri nario įsitikinimas, 
kuris išklausė liudininkus, atidžiai sekė bylą ir meldė dangus įkvė- 
pimo. Be jokios abejonės, kartais jis klysta, bet klaidos tesudaro 

nereikšmingą mažumą, palyginti su atvejais, kai jis atskleidžia tie- 
są“ (Ibid.). Tai leido Crocei daryti išvadą: 


Štai todėl teisi sveika nuovoka (buon senso), priešingai nei intelektualai 
tikėdama ne istorija, kuri yra „priimtina pasaka“, bet istorija, kuri yra tai, 
ką individas ir žmonija prisimena apie savo praeitį. [Ibid.] 


Galima „paradokso dvasia“ abejoti, kad egzistavo Graikija ir 
Roma arba kad kadaise gyveno Aleksandras, arba kad Prancūzijos 
revoliucija prasidėjo 1789 metų liepos 14 dieną. Bet Croce prieš- 
tarauja šiai abejonei: „Kaip tu gali visa tai įrodyti?“ — ironiškai klau- 
sia sofistas. Žmonija atsako: „Prisimenu“ (49). 

"Tai nėra visai tas pat kaip kartu su knygos 1066 ir visa tai auto- 
riais sakyti, jog vieninteliai svarbūs faktai - tie, kurie prisimenami, 
bet panašu į tai. Istorinę sąmonę susiejant su sveika nuovoka ir 
bendra atmintimi iš tikrųjų teigiama, kad vienintelis dalykas, kurį 
galima laikyti istoriniu faktu, yra tas, kurį sveika nuovoka pati gali 
patvirtinti esant „autentiška“ „tikros“ realybės intuicija. Istorinio 
mąstymo tai visiškai neatleidžia nuo įsipareigojimo kritiniams filo- 
sofijos ir mokslo principams (ypač dėl to, kad Croce būtent filo- 
sofijai suteikė noumeninio pasaulio, kurį perteikia reiškiniai, svei- 
kos nuovokos pripažinti istorine tikrove, pažinimą); bet panašu į 
tai. Svarbiausia - istorinė mintis visiškai nebesiejama nei su socia- 
linius mokslus primenančiomis tipologinėmis operacijomis, nei su 
fizikinius mokslus primenančia nomologine analize (48 ir t.). Abu 
šie supratimo tipai pažeminami iki kažko kito nei sveika nuovoka (kas 
jie tikrų tikriausiai ir turėtų būti) statuso, bet sykiu jiems uždrau- 
džiama patekti į istorinę refleksiją arba jie leidžiami joje tik kaip 
klaidų formos. 

„Tikras mokslas, - sakė Croce, - negali būti kas nors kita nei 
filosofija“. Gamtos mokslai nėra „tobuli mokslai: jie yra savanau- 
diškai abstrahuoti ir nustatyti pažinimo kompleksai“ (49). „Gam- 
tos mokslų sąvokos, be jokios abejonės, naudingiausios, bet iš jų 
neįmanoma išgauti tokios sistemos, kokia būdinga tik dvasiai“ 
(50-51). Iš to Croce padarė išvadą, kad „grynos, arba pagrindinės, 
pažinimo formos yra tik dvi: intuicija ir sąvoka, arba Menas ir 
Filosofija“ (52). Istorijos vieta - tarp šių dviejų grynų pažinimo 

formų, nes ji yra, „taip sakant, intuicijos, susilietusios su sąvoka, 
t.y. meno, įgyjančio filosofinių bruožų, nors išliekančio konkrečiu 
ir individualiu, produktas“. Visos kitos pažinimo formos, tvirtino 
jis, yra „negrynos, susimaišiusios su išoriniais praktinės kilmės ele- 
mentais“ (Ibid.). 

Ir iš tiesų Croce teigė, kad visi moksliniai apibendrinimai yra 
sudaryti iš pseudosąvokų, o visi visuomenės mokslų apibendrini- 
mai — iš pseudotipologijų. Realaus pasaulio prigimties klausimu 
jis tikėjo tik tuo, kuo jam leido tikėti sveika nuovoka - būtent, kad 
pasaulyje egzistuoja tik individualios būtybės ir visi šių būtybių 
apibūdinimai, pretenduojantys į ką nors daugiau, nei sveika nuo- 
voka ir paprasta kalba leidžia apie jas sakyti, yra „pramanas“. 
Istorija, Žinoma, nėra „priimtina pasaka“, bet religiniai „mitai“, 
moksliniai „dėsniai“ ir visuomenės mokslų „apibendrinimai“ yra 
„pasakinės“ prigimties. Daugiausia, į ką jie gali pretenduoti, — 
priimtinumas arba nauda siekiant tam tikrų praktinių tikslų. Dėl 
to jų autoritetą, kitaip nei istorinių pasakojimų, riboja laikas ir 
erdvė. Kaip didis menas, didi istorija (istorija, sukurta kilnios in- 
tuicijos) visuomet svarbi. 

Didi istorija visuomet svarbi, bet neišvengiamai ydinga. Be to, 
jos luošumas lemtingas, mat Croce neigė, kad istorija galėtų reikš- 
mingai prisidėti prie ko nors kito nei mūsų supratimas apie praeitį. 
Ji niekada negali specifiškai istoriškai spręsti „apie dabartį“, nes 
pats istorikas visuomet egzistuoja nebaigtą sakinį primenančio 
proceso viduje. Tas pats sveikos nuovokos, žmonijos atminties ir 
filosofinio sąmoningumo derinys, įgalinantis istoriką pasitikint 
savimi perteikti savo „intuicijas“ apie praeitį, negali būti naudo- 
jamas sprendžiant apie jo paties pasaulio prigimtį, nes dabartyje, 
kaip ir istorinio proceso visumoje, nėra užbaigto veiksmo, kurį jis 
galėtų sugriebti intuicija ar percepcija. 

Pats Croce ištikimai laikėsi šio apribojimo. Visi jo istoriniai 
darbai, kupini kuo skirtingiausių sprendimų apie sunkiausiai 
suprantamus dalykus, priartėjus prie paties istoriko dabarties bai- 
giasi dviprasmybe. Tas pat pasakytina ir apie jo teorinių darbų, 
tokių kaip Estetika ir Istoriografijos teorija ir istorija, istorines dalis. 
Šiuose darbuose tiek estetinės minties, tiek istorinės minties istorija 

išdėstoma visiškai pasitikint savimi, išskiriami ir apibūdinami 
periodai, nusakomas perėjimų iš vieno. periodo į kitą pobūdis ir 
atskleidžiama viso proceso prasmė. Bet šių darbų baigiamuosiuo- 
se skyriuose pats Croce visuomet ima šlovinti „Dvasios filosofi- 
ją“ - pagrindinę tiek filosofijos, tiek sveikos nuovokos išminties 
saugotoją gyvenantiems Žmonėms. O ši filosofija moko to, kad 
nei filosofija, nei istorija negali gyvenantiesiems patarti, kaip da- 
bar gyventi, išskyrus tik bendru kategoriniu imperatyvu gyventi 
kaip nors. 


S Paradoksali istorinio pažinimo prigimtis 


Taigi, pavyzdžiui, svarbiausias Croces įnašas į istorinę mintį, Isto- 
riografijos teorija ir istorija, baigiasi paradoksu. Baigiamajame šios 
knygos skyriuje Croce apžvelgia praėjusio amžiaus istorinę mintį, 
iškeldamas dualizmus, antitezes ir konfliktus, būdingus pastan- 
goms istoriją susieti su menu ir mokslu, sutaikyti istoriją ir istorijos 
filosofiją, tarpininkauti tarp idealizmo ir pozityvizmo ir t.t. Ga- 
liausiai, teigia jis, visus šiuos dualizmus peržengė nauja filosofija, 
suteiksianti pagrindą „naujai istoriografijai“. 

Ši nauja filosofija žinoma ne kas kita, kaip paties Croces „Dva- 
sios filosofija“, kurią jis plėtojo savo knygose ir straipsniuose nuo 
XIX amžiaus paskutinio dešimtmečio pradžios. Šią filosofiją Cro- 
ce apibūdino savo knygos apie istorijos teoriją pabaigoje. Jis pa- 
siūlė. ją kaip pasaulėžiūrą, leidžiančią visus paradoksus išspręsti 
jų kontliktuojančius elementus paprasčiausiai įvardijant kaip skir- 
tingus tos pačios „dvasios“ aspektus ar momentus. Taigi atrodo, 
jog pateikiamas komiškos istorijos sampratos pagrindas. Pavyz- 
džiui, Croce rašė: 

Filosofijoje, kurią mes aptarėme, tvirtinama, kad tikrovė yra dvasia, 
ne dvasia, esanti virš pasaulio ar klaidžiojanti pasaulyje, bet sutampanti 
su pasauliu; ir gamta parodoma esanti šios dvasios momentas ir produktas, 
todėl dualizmas (bent jau toks, kuris kankino mąstymą nuo Talio iki Spen- 
cerio) yra peržengiamas, ir visų rūšių transcendencija, materialistinės ar 
teologinės kilmės, peržengiama kartu su juo. [312] 

Ši dvasia, anot Croces, pasižymi visomis būdingomis fizinėmis 
gamtos ir sąmonės savybėmis. Ji „sykiu yra ir vienoda, ir įvairi, 
amžinas sprendimas ir amžinas uždavinys, 0 jos savimonė yra 
filosofija, kuri yra jos istorija, arba istorija, kuri yra jos filosofija, 
abi jos iš esmės tapačios viena kitai“ (Ibid.). O šis puikus dalykų ir 
sąvokų, laikytų prieštaringomis ar viena kitą paneigiančiomis, su- 
tapatinimas akivaizdžiai kyla iš fakto, „kad sąmonė yra tapati sa- 
vimonei - kitaip sakant, vienoda ir skirtinga tuo pačiu metu, kaip 
gyvenimas ir mintis“ (312-313). Būtent šis vientisos sąmonės, dva- 
sios ir pažinimo prigimties pripažinimas, Croces požiūriu, patvir- 
tina jo viltį, kad istorinė sąmonė visuotinai atgims ar transfor- 
muosis; to požymius Croce skelbėsi matąs aplink save - savo paties, 
taip pat ir kitų, tokių kaip Friedrichas Meinecke, darbuose. 

Tačiau tuo pačiu metu, sakė Croce, neįmanoma „rašyti šios filo- 
sofijos ir šios istoriografijos istorijos“, nes ji sudaro visos epochos 
stilių ar gyvenimo būdą; o kadangi ši epocha arba laikotarpis yra 
ne užbaigtas, o tiktai prasidedąs, „mes negalime nubrėžti jos chro- 
nologinių ir geografinių kontūrų, nes mes nežinome, kokį laiko 
tarpą ji užpildys, [...] [ir] kokius kraštus jis aprėps“ (313-314). Maža 
to, tvirtino jis, „mes negalime logiškai apibrėžti, kokia galėtų būti 
jos vertė už šių samprotavimų ribų“, nes dabarties žmogus negali 
aprašyti naujosios filosofijos ir naujosios istoriografijos apribojimų, 
jų apribojimai iškils būtent iš sprendimų, jų pateikiamų savo api- 
brėžiamoms problemoms ir klausimams spręsti. „Kol kas mes pa- 
tys esame ant bangų ir dar ne laikas vynioti bures, rengiantis naujai 
kelionei“ (314). 

Tad naujoji filosofija leidžia Croces laikų žmonėms laukti naujo 
mąstymo ir kultūros laimėjimų amžiaus ir sukurti „naują istorio- 
grafiją“, absoliučiai pranašesnę už visas ankstesniąsias. Bet kartu 
jiems neleidžiama šios naujos istorinės sąmonės atgręžti į jų pačių 
amžiaus studijas. Istorinė sąmonė žengia žingsnį pirmyn, nes jai 
suteikiama nauja filosofinė ir teorinė bazė, tačiau paradoksalu, kad 
jos pažangos įrodymas pasirodo esąs pripažinimas, jog ji nieko 
negali pasakyti apie amžių, kuriame ji pasiekė savo pažangą. Tonas 
komiškas, bet atsargus; nuotaika saikingai optimistinė. Ironija aki- 
vaizdi, bet nepikta. 

Ši Vakarų istorinės sąmonės būsenos samprata ankstesnė už 
Croces Europos ir kultūros po Pirmojo pasaulinio karo apibūdi- 
nimą. Savo knygos XIX amžiaus Europos istorija (1931) epiloge jis 
buvo priverstas pripažinti, kad visos smurto jėgos, sadizmas, ira- 
cionalizmas, materializmas ir egoizmas, egzistavę XIX amžiuje, 
atrodo, iškilo iš Pirmojo pasaulinio karo vėl sustiprėję, o ne su- 
silpnėję. 

Netgi pesimizmas ir dekadentiški balsai, girdėti prieškarinėje litera- 
tūroje, dabar girdimi dar kartą, jie pranašauja Vakarų ar netgi Žmonių 
padermės žlugimą - padermės, kuri, bandžiusi iš gyvulio pakilti iki žmo- 
gaus, dabar rengiasi atkristi (anot naujųjų filosofų ir pranašų) į žvėries 
gyvenimą. [353] 


Visa tai yra „faktas“, sakė Croce, ir būtų neverta jo neigti ar 
apriboti jo svarbą viena valstybe, socialine grupe ar intelektualų 
ratu. Bet būtent dėl to, kad tai — „faktas“, jis davė progą vilčiai. 
Kaip faktui, šiai būsenai „skirta funkcija dvasios raidoje, socialinia- 
me ir žmogiškame progrese - jei ne tiesioginio naujų vertybių kū- 
rėjo, tai bent jau medžiagos ir stimulo sustiprinti, pagilinti ir išplėsti 
senąsias vertybes, funkcija“ (353-354). Tačiau šį „vaidmenį“ gali 
pamatyti tik koks nors ateities istorikas, „prieš kurio akis pasirodys 
judėjimo, kuriame esame įsipainioję, periodo pabaiga ir tai, kur 
link jis vedė“. Mes galėsime, teigė Croce, stebėti ir suprasti „daug 
dalykų“, bet niekada negalėsime suvokti „to, kas dar neįvyko, ir 
dėl to mums neduota suprasti tos istorijos“ (354). 

Taigi pasirodo, jog nors mes ir žinome, kad atstovaujame nau- 
jajam amžiui tiek sąmone, tiek praktika, mums nelėista, būtent dėl 
to, kad jame dalyvaujame, žinoti, koks galėtų būti šis naujasis am- 
žius. Mes negalime nieko atsakingai spręsti apie amžių, kuriame patys 
esame aktoriai ar protagonistai. Be to, sakė Croce, nesvarbu, kad mūsų 
galimybės spręsti tokios ribotos. Svarbu, 


kad dalyvautume [savo pačių istoriniame amžiuje] ne kontempliuodami 
tai, ko neįmanoma kontempliuoti, bet atlikdami kiekvienam iš mūsų pa- 
vestą vaidmenį, kurį nustato sąmonė ir nurodo pareiga. [Ibid.) 


Croce draudė tik tai, kas jau buvo „peržengta“ - XIX amžiaus 
mitus: aktyvizmą, komunizmą, transcendentalizmą, šovinizmą ir t.t. 

Tačiau XX amžiaus trečiajame dešimtmetyje šių iracionalizmo for- 
mų atgimimą jis priėmė kaip esminės „energijos“, ateities valios 
įrodymus ir todėl kaip progas veikti naujojo gyvenimo „laisvės“ 
vardan. Jo XIX amžiaus istorija baigiasi gaida, jau skambėjusia 
Istoriografijos teorijoje ir istorijoje — kitaip sakant, patarimu susilaikyti 
spręsti apie visumą, bet diena iš dienos praktiškai dirbti su įvairiais 
jos aspektais. 

Visa tai, kas čia paskubomis išdėstyta, yra ne pranašystė, nes ji yra mums 
ir kiekvienam kitam uždrausta dėl paprastos priežasties, kad ji būtų tuščia, 
bet pasiūlymas, kokius kelius moralinė sąmonė ir dabarties stebėjimas ga- 
lėtų nubrėžti Hiems, kurie sąvokomis, kuriomis vadovaujasi, ir XIX amžiaus 
įvykių interpretacijomis sutinka su šioje istorijoje jiems pateiktu pasakojimu. 
[362; kursyvas H. W.) 

Kiti, besivadovaujantys kitokiais idealais, situaciją matytų kitaip 
ir atitinkamai elgtųsi kitaip. Tačiau kad ir kokį kelią jie pasirinktų, 
„Jeigu jie tai daro tyru protu, paklusdami vidiniam kvietimui, jie 
taip pat puikiai rengia ateitį“ (Ibid.). Negalima jų kaltinti, kad ir 
kokį kelią jie pasirinktų, nes 

Liberalios idėjos įkvėpta istorija, net praktinės ir moralinės jos išvados, 
negali baigtis absoliučiai atmetant ir pasmerkiant kitaip galvojančius ir 
jaučiančius. Ji paprasčiausiai sako su ja sutinkantiems: „Dirbkite, laiky- 
damiesi jums duotų nurodymų, visa širdimi - kiekvieną dieną, kiekvieną 
valandą ir kiekvienu savo veiksmų; ir pasitikėkite dieviškąja Apvaizda, 
žinančia daugiau nei mes, individai, ir dirbančia kartu su mumis, mumyse 
ir virš mūsų.“ Šie žodžiai mūsų dažnai girdimi ir tariami mūsų krikš- 
čioniško ugdymo procese ir gyvenime, kaip ir kiti, pasiekę mus iš to paties 
šaltinio, kilę iš „laisvės religijos“. [Ibid.) 


S Ideologinė Croces istorijos sampratos potekstė 


Croce smarkiai kritikavo liberalai, radikalai ir net konservatoriai 
dėl to, kad jo moralinė pozicija buvo dviprasmiška „naujųjų jėgų“, 
vyravusių jo laikų gyvenime, ypač fašizmo, kuriam jis priešinosi 
savo pavyzdžiu, bet kurio iš principo vienareikšmiškai negalėjo 
kaltinti, atžvilgiu. Kadangi fašizmas buvo „faktas“, į jį reikėjo atsi- 
žvelgti kaip į naujojo gyvenimo faktorių, numanomai susiformavusį 

„anapus“ savo trumpalaikio iškilimo. Kokia, klausė jo kritikai, 
nauda iš „savimonės“, sykiu ir „filosofinės“, ir „istorinės“, jei ji 
negali spręsti apie nieką kitą, išskyrus tai, kas yra, viena vertus, 
amžina, antra vertus - praeitis, ir suteikė teisę dabartyje veikti kaip 
kam patinka, tikėdama, jog kad ir kas būtų daroma, jei tai daroma 
su pakankamu „vidiniu“ įsitikinimu, tai galų gale prisidės prie 
laisvesnio gyvenimo ateityje? Kur dingo filosofo, prieš karą pra- 
našavusio naujos sąmonės gimimą, pranašesnės už viską, kas buvo 
sukurta XIX amžiuje, nes ji peržengė bet kokį dualizmą ir trans- 
cendenciją, moralinis pasitikėjimas savimi ir optimizmas? 

Iš tikrųjų Croces kritikai nepakankamai įvertino išlygas, kurio- 
mis jis apribojo filosofijos gebą pažinti tikrovę ir istorijos galią ją 
teisingai perteikti. Istoriografijos teorijos ir istorijos išvadose Croce 
neigė, kad Žmonės gali bent kiek įsitikinę spręsti apie savo amžiaus 
prigimtį. Jo Praktikos filosofijoje dabarčiai pavesta vadovauti ketvir- 
tam aspektui, kuriuo „dvasia“ išreiškia save kitaip nei gėriu, tiesa 
ar grožiu. Šį ketvirtą dvasios aspektą Croce pavadino „praktiškuo- 
ju“ aspektu; tai jis skelbė savo svarbiausiu įnašu į filosofiją. Tikrai 
gyvendami savo gyvenimus, žmonės negali tikėtis, kad juos nu- 
kreips menas, filosofija, istorija ar mokslas. Jie turi vadovautis su- 
vokdami savo interesus, poreikius, troškimus, vadovautis vien tik 
savo nuojauta, ar koks nors konkretus projektas, kurį jie svarsto 
kaip veiklos kursą, yra „praktiškas“, ar „nepraktiškas“. Meninis jaut- 
rumas duoda jiems pasaulį, plytintį prieš juos, suformuotą indi- 
vidualių „intuicijų“ ir percepcijų. Mokslas leidžia jiems šias intuici- 
jas sutvarkyti pagal priežasties ir pasekmės kategorijas, kad galėtų 
atlikti tam tikras praktines užduotis. Filosofija, grynosios sąvokos 
mokslas, suteikia jiems kritines galias šias intuicijas naudoti kito- 
kiems, nepraktiniams, grynai intelektualiniams tikslams. Istorinis 
pažinimas leidžia jiems apmąstyti ankstesnes Žmonių pastangas 
suvokti pasaulį, veikti jame ir prieš jį ir pateikia medžiagos Žmo- 
gaus minties ir veiksmo operacijoms įvairiais laikais, įvairiose vie- 
tose ir įvairiomis aplinkybėmis apmąstyti, kad jis galėtų sąmonės 
(arba dvasios) prigimtį apibendrinti sąvokų (arba filosofine) kalba. 

Bet istorija negali nurodyti dabarties veiksmo krypties, nes isto- 
rija kaip pažinimo forma yra tik atskirybės, o ne visuotinybės ir net 

ne bendrybės pažinimas. Visi mėginantys apibendrinti visą atskirų 
faktų kompleksą, sudarantį istorinį aprašymą, abstrahuodami ar 
kaupdami statistiką, kaip tai daro sociologai, iš tikrųjų užsiima 
pseudomoksline refleksijos forma. Jų apibendrinimus reikėtų ver- 
tinti praktinių sumetimų, paskatinusių juos konkrečią faktų grupę 
sugrupuoti vienaip, o ne kitaip, požiūriu. Taigi tokių apibendrini- 
mų autoritetas ne istorinis, o tik sociologinis. 

Panašus atvejis ir siekiančiųjų istorijos duomenis konceptuali- 
zuoti tokiu būdu, kad iš jų fenomenalios chaoso formos ištrauktų 
„universalų“ turinį, kaip tai daro Hegelis ar Comte'as. Autoritetas, 
į kurį kreipiamasi, čia taip pat yra ne istorinis, o specifinis filosofi- 
nis. Net jeigu konceptualūs analizės organizavimo principai ir gali 
būti pritaikyti istoriniams faktams, o padaryti apibendrinimai gali 
būti iliustruoti iškalbingais iš istorijos paimtais šių principų pa- 
vyzdžiais, iš tikrųjų, teigė Croce, istorijos neįmanoma nei koncep- 
tualizuoti, nei apibendrinti. Istorinis pažinimas yra ne kas kita, kaip 
atskirų praeities įvykių pažinimas, duomenys, pakelti į pažinimo 
statusą, istorikui nustatant jų kaip reiškinių klases ir juos sutvar- 
kant kaip pasakojimo elementus. Tokia istorija yra filosofinio pa- 
žinimo (sąvokinio pažinimo) ir meno (atskirybių intuicijos) derinys. 

Istorinis aprašymas yra ne kas kita, kaip kompleksas egzisten- 
cinių teiginių, turinčių „kažkas atsitiko“ formą ir taip sujungtų 
tarpusavyje, kad sudarytų pasakojimą. Patys savaime, jie, pirma, 
yra nustatymas (to, kas atsitiko), ir antra - vaizdavimas (kaip atsitiko). 
Tai reiškia, jog istorija galiausiai yra savita meno forma, nuo „gry- 
no“ meno besiskirianti dėl to, kad istorikas, be įprastų meninių 
„galimo-negalimo“ kategorijų, dar disponuoja „tikro-netikro“ ka- 
tegorijomis. Istorikas, apdorodamas žinias, gali dirbti tik su tvirti- 
nimu, kad kas nors įvyko arba neįvyko. Jis niekada negali samp- 
rotauti apie tai, kas galbūt galėjo įvykti praeityje, jeigu nebūtų atsitikę 
taip ir taip, ar kas galėtų dar įvykti ateityje, jeigu dabar būtų daroma 
taip ir taip. Istorikas niekada nekalba esamuoju laiku ar tariamąja 
nuosaka, bet vien tik paprastu būtuoju laiku (tiksliau, graikišku 
aoristu) ir tiesiogine nuosaka. 

Poetas savo intuicijas tvarko pasitelkęs galimumo-negalimu- 
mo kategorijas, istorikas savąsias tvarko pasitelkęs tikėtinumo- 

netikėtinumo kategorijas, bet tai — visi skirtumai. Medžiagos rūšis 
(intuicijos) abiejų yra vienoda, jų tikslai (perteikti šias intuicijas) 
yra panašūs. Kadangi perteikimo priemonė (kalba) ta pati, jų „me- 
todas“ yra tas pats. Metodas, bendras poezijai ir istorijai, - ne kas 
kita, kaip paprastos kalbos sintaksės taisyklės. 

Ši istorinio metodo samprata iš tikrųjų buvo ypač reikšminga 
debatams apie istoriją, į kuriuos Croce įsijungė paskutinio XIX 
amžiaus dešimtmečio pradžioje. Toks istorinio metodo supratimas 
reiškė, kad istorinio pažinimo neįmanoma naudoti dabarties situa- 
Cijai nušviesti ar ateities veiksmams nukreipti. Istorinė sąmonė 
negali (hegeliškai) būti tarpinė sfera tarp privačiųjų ir viešųjų inte- 
resų, tarp tradicijos ir dabarties troškimo, tarp naujoviškų ir konser- 
vatyvių tuometinės kultūrinės santvarkos elementų. Jos negalima, 
kaip kad Marxo atveju, pasitelkti kaip priemonės tikros tuometi- 
nės visuomenės ir kultūros situacijos prigimties perspektyvai su- 
kurti; ta perspektyva leistų įvertinti santykinį alternatyvių dabar- 
ties veiksmo programų „realumą““. Ir ji negali, kaip Nietzsches 
atveju, pateikti pagrindų fikciniam pasauliui konstruoti; tas pa- 
saulis įgalintų išvaduoti vyraujančius ar pranašesnius valios im- 
pulsus kūrybos ar griovimo darbui priklausomai nuo reikalo. 

Istorija išvis nieko „nemoko“, teigė Croce, vienintelis dalykas, 
kurio teisėtai galėtų mokyti istorijos teorija - tai, kad nors istorija 
tiekia informaciją apie praeitį, ji nieko negali pasakyti apie dabar- 
tinio pasaulio prigimtį. Ji gali įžvelgti, kas buvo gyva, o kas mirę 
bet kuriame praeities amžiuje, bet nieko negali pasakyti apie tai, 
kas gyva, o kas mirę dabarties amžiuje. Žmonės gali nustatyti, kas 
jų pačių amžiuje yra kūrybinga, o kas destruktyvu, remdamiesi 
savo pačių ekonominėmis, religinėmis, filosofinėmis, politinėmis 
ar psichologinėmis prielaidomis apie tai, koks yra ir koks turėtų 
būti pasaulis; bet, remdamiesi istorija, jie negali pateisinti jokio 
veiksmo kurso. 

Jų praeities, istorijos tyrimas gali būti kilęs iš kokių nors dabarties 
interesų, problemų ar rūpesčių; iš tiesų, įrodinėjo Croce, visas do- 
mėjimasis praeitimi - dabarties problemų ir rūpesčių padarinys. Bet 
kiek šios problemos ir rūpesčiai diktuoja formą, kurią praeities pa- 
žinimas įgyja istoriniame pasakojime, tiek jie sukuria klaidų. 

Net jeigu dabarties rūpesčiai ir galėtų būti istoriko praeities 
tyrimų išeities taškas, jam negalima iš praeities studijų išvesti jokių 
bendrų išvadų ar išgauti praeities pasekmių dabarčiai. Mat kadangi 
istorinis pažinimas yra ne kas kita, kaip atskirybės pažinimas, pa- 
teikiamas aiškinamojo pasakojimo apie tai, kas iš tikrųjų įvyko 
praeityje, pavidalu, negalima iš jo tyrimų išvesti jokių bendrų išva- 
dų, išskyrus tik aiškiai ironišką išvadą, kad 
istorija, nors ir ne idilė, yra ne „baisi tragedija“, o drama, kurioje visi 


veiksmai, visi veikėjai yra (Aristotelio prasme) „vidutiniški“, kalti ir ne- 
kalti, gero ir blogo mišinys. [Hist. as the Story of Liberty, 60] 


Arba kaip Croce tai išdėstė Istoriografijos teorijoje ir istorijoje, 

Istorija ne tik [...] nepajėgi reiškinius skirstyti į gerus ir blogus, o epo- 
chas - į pažangias ir regresyvias; ji nė neprasideda tol, kol tokios antitezės 
nėra pašalintos ir pakeistos dvasios veiksmu, kuriuo siekiama patikslinti, 
koks buvo anksčiau smerkto fakto ar epochos vaidmuo - kitaip sakant, ką 
savita jie besiplėtodami sukūrė. O kadangi visi faktai ir epochos savaip yra 
kūrybingi, ne tik nereikia nė vieno jų smerkti istorijos akivaizdoje, bet 
visus reikia girti ir gerbti. [90; kursyvas H. W.] 


Estetizuodamas istoriją Croce ją nuetino, nors, žinoma, pats jis 
manėsi pakėlęs ją į aukščiausią savimonės lygmenį, kokio tik gali 
siekti Žmogus - tyrinėtojas, pakėlęs ją į vietą, esančią „anapus gėrio 
ir blogio“, taip iš tiesų ją amžiams nuideologinęs. 

Vėlesni istorijos filosofai, dirbdami jautę būtinybę kaip nors 
istoriškai pagrįstai pasmerkti XX amžiaus totalitarinius režimus, 
šią poziciją, žinoma, laikė moraliai agnostiška arba taktiniu jude- 
siu, diskredituojančiu „mokslinę“ marksistinės kairės istoriogra- 
fiją. Ir man taip pat atrodo. Bet reikia prisiminti, kad tuo metu 
Croces tikslas buvo atimti iš istorijos autoritetą, į kurį pretendavo 
visos ideologinio spektro dalys, ir istoriniams tyrimams grąžinti 
svarbaus, bet galų gale antraeilio pažinimo statusą. Šis tikslas buvo 
labai parankus įsigalėjusių socialinių klasių ir grupių tikslams, 
kuriems bet kokia sąvokinė socialinių ar istorinių procesų analizė 
kėlė grėsmę, kadangi ji įgalina teisti tai, ką jie laikė savo „natū- 
ralia“ pozicija ir privilegijomis. Istoriją išlaisvinus nuo politinės 
polemikos, nuo mokslo, nuo tradicinių filosofijos formų, taip pat 

ir nuo religijos ir sugrąžinus į „meno“ šventovę, vykstančiuose 
ideologiniuose konfliktuose ją būtų buvę galima pasitelkti kaip 
tam tikrą veiksnį. 

Bet kad šis pasitelkimas būtų efektyvus, reikėjo tam pritaikyti 
patį meną, pašalinti iš jo „dionisiškuosius“ impulsus, Nietzsches 
iškeltus į patį meninio jautrumo centrą. Tad norint kultivuoti isto- 
rinę mintį, Crocei galų gale reikėjo apginti estetiką, visiškai nepajė- 
gią net pripažinti menu visų postimpresionistinės tapybos ir simbo- 
listinio judėjimo literatūroje laimėjimų. Croce parodė, kaip istorinis 
mąstymas galėtų būti išvaduotas nuo ironiško požiūrio praeities 
atžvilgiu, kaip jis kalbant apie praeitį galėtų būti paverstas paprastu, 
netgi pagarbiu; bet jis tai atliko tik priversdamas istoriką kuo iro- 
niškiau žiūrėti į viską, kas vyksta jo paties socialinėje ir kultūrinėje 
dabartyje. 

Tai daugelį Croces pasekėjų vertė padaryti išvadą, kad jo is- 
torinio pažinimo teorija yra grynai reliatyvistinė, kadangi nors 
galutinis rezultatas „filosofinės“ prigimties, pradinės įžvalgos, 
grindžiančios šį pažinimą, yra „meninės“. Bet Croce jokiu būdu 
neketino į naivaus tradicinio istoriko empirizmo ir metaistorinių 
istorijos filosofų spekuliacijų sostą pasodinti reliatyvizmo. Jo pa- 
grindiniai filosofiniai mūšiai vyko estetikos teorijos lauke. Nuo 
pirmo iki paskutinio mūšio Croces tikslas buvo taip iš naujo api- 
brėžti menines įžvalgas, kad įtvirtinti jas kaip bet kokio pažinimo, 
kurį Žmogus gali įgyti apie pasaulį, pagrindą. 

Tai iš dalies paaiškina kraštutinį, panieka virstantį priešiškumą, 
kurį Croce rodė Burckhardtui savo Istorijoje kaip laisvės istorijoje 
(1938), kur kas didesnį nei Rankei rodytas priešiškumas; pastarąjį 
jis smerkė vien tik už jo „filosofinio“ supratimo naivumą. Burck- 
hardtas neklydo, istoriją laikydamas meno forma; klaidinga buvo 
meno samprata, nes meną jis laikė žaidimo ar narkotiko forma. 
Tad tam tikra prasme pirminis Croces priešas buvo Nietzsche ir jo 
tipo filosofai, nesupratę meno prigimties, laikę jį fantazija ar svai- 
galu, todėl išdavę savo iš esmės teisingą įžvalgą, kad menas yra 
bet kokio pažinimo pagrindas. 

Dabar galiu apibūdinti Croces visų prieš jį buvusių istorikų ir 
istorijos filosofų kritikos prigimtį. Šios kritikos metodas - konkre- 

„taus istoriko darbe išskiriami sinekdochiniai (tipologiniai), meto- 
niminiai (priežastiniai) ir metaforiniai („poetiniai“) jo elementai; 
nustatomi šių sąmonės formų atliekami vaidmenys diktuojant pa- 
sakojimo ir jo turinio formą; šie konceptualizacijos būdai nurodomi 
kaip priežastis istorikui nutolti nuo jo tikrojo vaidmens kompo- 
nuojant tiek konkrečiais faktais, tiek filosofinių (Croces) principų 
vadovaujama sveika nuovoka paremtus pasakojimus; ir pagaliau 
atskiriama tai, „kas gyva“ ir „kas mirę“, aptariamo istoriko ar is- 
torijos filosofo mintyje. Šis kritinis principas epistemologiniame 
lygmenyje pateikė Crocei kriterijų siužeto suteikimo klaidoms nu- 
statyti. Pasakotojui neleidžiama istorinio siužeto pasakoti kaip he- 
rojinio romano, tragedijos ar satyros, leidžiama tik priklausomai 
nuo situacijos suteikti ironiško tono komedijos, ironiškos kome- 
dijos ar komiškos satyros siužetą. 

Bet kokiam istoriniam siužetui tinkama forma - komedija, mat 
istorikas visuomet privalo parodyti tai, kas gyva ir auga, dauginasi 
ir leidžia atžalas netgi pačiomis „dekadentiškiausiomis“ aplin- 
kybėmis; jis turi rašyti apie tai, kas sugebėjo gyventi toliau netgi 
pačios didžiausios priespaudos sąlygomis. Jis turi parodyti, kad 
„mirtyje yra gyvenimas, kaip ir gyvenime yra mirtis“, bet pabrėž- 
damas veikiau pirmąjį, o ne antrąjį paradoksą, kadangi „istorija“ — 
apie gyvenimą, o ne apie mirtį, kuri gyvenime gali būti tik veiksnys. 
Ironiškas elementas taip pat kyla iš fakto, kad „gyvenimas yra 
mirtis“ ir visa, kas gimė, turi mirti, bet netragiškai, nes mirtis yra 
gyvenimo „faktas“ ir, kaip ir visi faktai, turi būti laikoma „proga“ 
gyvenimui išsaugoti save. 

Bet vėlgi istorikas neturi pernelyg entuziastingai garbinti „gy- 
venimo“, neturi savo istorijoms suteikti tokių siužetų, jog atrody- 
tų, tarsi būtų pasiektos ar išvis būtų įmanomos tikros ir patvarios 
socialinių konfliktų atomazgos. Croce atsisakė savo pagrindinius 
istorinius darbus pradėti ar baigti svarstymais apie tai, ką kiti 
istorikai laikytų „epochos“ įvykiais tikrąja šio žodžio prasme — 
epokhė: „sustojimas, vieta, fiksuotas laiko taškas“. Jo - kaip ir Burc- 
khardto — istorijos yra perėjimas, beveik be svarbiausių įvykių, 
palaipsnės, ne itin mimetiškos, neturinčios aptartinų užuomazgų 
ar atomazgų. 

Pavyzdžiui, XIX amžiaus Europos istorija prasideda po Napo- 
leono žlugimo, blankioje Restauracijos atmosferoje, ir baigiasi prieš 
Pirmąjį pasaulinį karą lygiai tokioje pačioje blankioje karaliaus 
Eduardo VII laikų atmosferoje. Croces intencija buvo sugriauti 
įspūdį, kad vyksta koks nors teleologinis procesas, toks, kokie 
siejami su herojinio romano, komedijos ir tragedijos mythoi. Rezul- 
tatas — visa, ką „entuziastai“ laikė esant svarbu, tapo nesvarbu, o į 
tikrų laimėjimų statusą buvo pakelti nuobodesni ir žemiškesni 
kasdieninio gyvenimo aspektai, neatsižvelgiant į tai, ką apie juos 
manė to meto iracionalistai ir intelektualai. 

Jeigu „Liberalusis amžius“ (1871-1914) atrodė „proziškas“, sakė 
Croce, jis toks buvo todėl, kad intelektualai, iracionalistai, socia- 
listai ir dekadentai nepajėgė įvertinti paprasto žmogaus, besisten- 
giančio kuo geriausiai atlikti savo kasdienius darbus ir pareigas, 
laimėjimų. Dėl to, jog praktiniame gyvenime ėmė dominuoti „ne- 
tikri idealai“, didžia dalimi kalti amžiaus intelektualai ir kritikai, 
poetai ir filosofai, nepajėgę šiltai ir prijaučiamai elgtis su praktinio 
gyvenimo nešėjais (Europos istorija, 323). „Netikri idealai“, „iracio- 
nalizmas“, „dvasinis nusilpimas“ ir „vidinis sumišimas“ „galėjo 
būti nugalėti kritika ir švietimu“ arba galėjo paprasčiausiai „nu- 
sidėvėti“, jei tik imperialistinis varžymasis tarptautinėje scenoje 
nebūtų jų prikėlęs naujam gyvenimui (Ibid.). 

Taigi Pirmasis pasaulinis karas pasirodo ne kaip „epochos“ 
įvykis, bet kaip bendros moralinės negalios ir iracionalios valios 
siekti galios veikimo derinys. Ir - toli gražu ne naujovė Europos 
reikaluose - karas, „kuris buvo paskelbtas tautoms žadant bendrą 
apsivalymą, nuo pradžios iki pabaigos nesilaikė šio pažado“ (350). 
Tad pats karas nebuvo tragiškas: nei savo pradžia, nei eiga; jis 
tebuvo patetiškas. Croce į jį žiūrėjo taip, kaip į visą prieš jį buvusio 
amžiaus istoriją - su ironijos patosu. Tačiau šis patosas buvo švel- 
nus, nes, jo nuomone, karas (kaip ir amžius prieš jį) davė dar vieną 
„progą“ kūrybiniam darbui. Būdamas toks, jis turėtų būti kartu ir 
(su išlygomis) pagerbtas, ir (taip pat su išlygomis) kritikuojamas, 
ir tai - viskas, ką gali daryti istorikas ir filosofas. 

$ Kritinio metodo taikymas: 
taikomasis ironijos rezultatas 


Aiškinimas sveika nuovoka, ironiškos komedijos siužeto sutei- 
kimas —- tai Croces istorijos idėjos esmė. Antiintelektualūs ir an- 
tiradikalūs polinkiai akivaizdūs. Ši istorijos idėja grindžia jo visą 
pagrindinių ankstesnių istorijos filosofų kritiką; svarbiausi iš jų, jo 
požiūriu, buvo Hegelis ir Vico, atstovaujantys atitinkamai „filo- 
sofinių“ ir „poetinių“ istorinio mąstymo klaidų pavyzdžiams. Bet 
prieš imdamasis Hegelio ir Vico kritikos, Croce užsipuolė Marxą, 
jo nuomone, XIX amžiaus mintyje išreiškusį pačią pražūtingiausią 
pastangą sukonstruoti „mokslinę“ istoriją. Būdų, kuriais Croce 
nagrinėjo Marxą ir Hegelį bei Vico, skirtumai pamokantys. Jie at- 
skleidžia esmiškai taikomąją visos jo istorinės minties prigimtį. 


S Croce prieš Marxą 


Croce susirėmė su Marxu tik po 1895 metų, kai jo mokytojas An- 
tonio Labriola, atsisakęs savo pradinio herbartianizmo, vėl pasi- 
rodė Croces horizonte, advokataudamas dialektiniam materializ- 
mui filosofijoje ir socializmui politikoje. Croce skelbėsi atvirai ir 
geranoriškai išklausęs Marxą, bet turint omeny jo įsitikinimą, kad 
istorinio pažinimo prigimtis yra „meninė“, kurio jis laikėsi nuo 
1893 metų, paveikti Croce Marxas turėjo tiek pat mažai šansų, kaip 
Leninas - atversti Rusijos aristokratiją. Atrodė, kad Croce į Marxą 
žiūrėjo rimtai vien tik todėl, kad jį gynė Labriola. Tai marksizmo 
atmetimui suteikia emocinį atspalvį, nes buvo atstumiamas anks- 
tesnis „mokytojas“ Labriola; bet nuo pat pradžių intelektualiai 
klausimas buvo nulemtas. Visas Marxo užmojis suformuluoti isto- 
rijos raidos dėsnius buvo svetimas Croces istorijos kaip tikrovės 
individualumo tyrimui ir istorijos kaip pasakojimo rašymo samp- 
ratai. Vis dėlto susigrūmimas su Marxu pamokantis, nes jame aiš- 
kiai atsiskleidžia kritinė strategija, vėliau Croces taikyta kiekvie- 
nai istorijos filosofijai, su kuria jis susigrumdavo; be to, aiškiai 
atsiskleidžia jos taikymo psichologinis (kartojimosi ir įkyrumo) 

pobūdis, panašus į strategiją, kurią naudojo Senosios Europos gy- 
nėjai nuo radikalių pažiūrų. 

Pirmas Croces atsakas į marksizmo studijas buvo jo pavadi- 
nimas „dvigubai klaidingu“: visų pirma dėl to, kad jis yra „mate- 
rialistinis“; ir antra - dėl to, kad „istorijos raidą jis svarsto pagal iš 
anksto nuspręstą modelį“, kuris yra ne kas daugiau nei „Hegelio 
istorijos filosofijos variacija“ (Come nacgue, 28). Croce sutiko, jog 
Marxo ekonominių jėgų svarbos Žmogaus gyvenime akcentavimas 
yra sveikintinas, turint omeny tai, kaip šiuolaikinė akademinių 
tyrinėtojų karta atitolusi nuo kasdienio masių gyvenimo. Bet ga- 
liausiai marksizmas netapo nei tinkama istorijos filosofija, nei ap- 
skritai gerbtina filosofija. Jis paprasčiausiai yra „empirinės inter- 
pretacijos kanonas, rekomendacija istorikui atkreipti dėmesį [...] į 
ekonominę veiklą Žmonių gyvenime ir jos sukeltas naivias ar dirb- 
tines fantazijas“, - ne daugiau ir ne mažiau (30). 

Labriola prieštaravo Croces išvadoms. Jis kaltino Crocę esant 
„gyvenimo mūšiams abejingu intelektualu“, besidominčiu tik 
„knyginių idėjų debatais“ ir (tai buvo stipriausias smūgis) „darbš- 
čiu ŽMmogumi, tyrinėjančiu ir rašančiu tik tam, kad ištrūktų iš jį 
kankinančio nuobodulio“ (27-28). Jis taip pat kaltino Crocę ver- 
gaujant grynai „formaliai prielaidai, ar, tikriau, prietarui“, kurio 
jis negali peržengti ir kuris verčia jį iš anksto nulemti jo ir Marxo 
diskusiją. 

Atsakydamas į Labriolos kritiką, Croce grįžo prie Marxo eko- 
nominės ir filosofinės doktrinų studijų. Bet šias studijas vainika- 
vo dar aršesnis nuosprendis nei pirmasis. Kaip ekonomistas, sakė 
Croce, Marxas-nesukūrė naujos doktrinos; jo darbas įdomus visų 
pirma dėl to, kad jis nušviečia darbininkų ir savininkų santykius 
kapitalistinėje visuomenėje - kitaip sakant, vien tik dėl savo isto- 
rinės informacijos. O pridėtinės vertės doktrina tėra „eliptinio tam 
tikros abstrakcijos - visiškai darbininkiškos visuomenės, funkcio- 
nuojančios kaip tipas - ir [tikros] privataus kapitalo visuomenės 
palyginimo rezultatas“ (31). Ojei kalbėtume apie Marxo pretenzijas 
būti filosofu ir mokslininku, jis nebuvo nė vienas iš jų. Jei Marxas 
ir buvo kas nors, teigė Croce, tai jis buvo „arogantiškas politinis 
talentas, galbūt revoliucinis genijus, darbininkų judėjimui suteikęs 

varomąją jėgą ir nuoseklumą, apginkluodamas jį specialiai jam 
sukonstruota istoriografine ir ekonomine doktrina“ (37). Iš tikrųjų, 
toliau sakė Croce, jei Marxui būtų reikėję pseudomokslo, pseu- 
dofilosofijos ar klasinės ideologijos pavyzdžio, jam nebūtų reikėję 
jų ieškoti Descartes'o, Spinozos, Kanto ar Hegelio filosofijoje — 
„būtų pakakę pažiūrėti į savo paties darbą“ (Ibid.). Galų gale, manė 
Croce, Marxas buvo ne kas kitas, kaip naujos religijos kūrėjas, 
proletariato apaštalas, bet jo šventasis raštas buvo tik destruktyvus, 
nes jis grasino „visai Žmonių gyvenimo idealybei“ (Ibid.). 

Labriola vėl atsakė į Croces kritiką, šį kartą savo puolimą nu- 
kreipdamas į ideologinius, specifinius buržuazinius jo prietarus. 
Iš tiesų, sakė Labriola, Croce ginčijasi su savimi pačiu, o ne su 
Marxų; jam terūpi nauda, kurią jis gali gauti iš marksizmo, o ne 
suprasti marksizmo esmę. Jei būtų kitaip, nurodė jis, Crocei būtų 
absurdiška teigti, kad Marxas tiksliai ir galutinai nežinojo, ką jis 
pats darė (39). Bet Crocei išsigelbėjimą pasiūlė filosofo pareigos. 
Labriola, sakė jis, pats domisi nauda, kurią jis gali gauti iš mark- 
sizmo teorijų įgyvendinant socializmo tikslus, o jis, Croce, privalo 
„Iš grynai filosofinio arba teorinio požiūrio taško nustatyti, kas joje 
yra gyva ir kas mirę“. O vienintelis „gyvas“ marksizmo elementas — 
tai, kad jis primena istorikams tyrinėjant Žmonijos praeitį atsi- 
žvelgti į ekonominę veiklą. Kita vertus, „mirę“ elementai yra eko- 
nominė pridėtinės vertės teorija, siekusi atskleisti kapitalistinės 
ekonominės praktikos neteisybę, ir filosofinė istorinė dialektinio 
materializmo doktrina, racionaliai pagrindusi revoliucinį kapitalis- 
tinės visuomenės pakeitimą. 

Vėliau Croce įrodinėjo, jog „marksizmo krizė“, prasidėjusi 
XIX amžiaus dešimtojo dešimtmečio pabaigoje, pateikė empirinius 
marksizmo filosofinio nepakankamumo įrodymus. Brandus filo- 
sofinis marksizmo doktrinų nagrinėjimas būtinai turėjo paskatinti 
revizionistines diskusijas. Tol, kol Marxą studijavo tik savamoksliai 
darbininkai ir entuziastingi jų šalininkai intelektualai, jo filosofijos 
trūkumai liko neatskleisti. Vos tik jį ėmėsi nagrinėti tokie brandūs 
kritikai kaip Sorelis, Bernsteinas ir pats Croce, jo filosofinis au- 
toritetas suiro. Ir net pakartotinis marksizmo pakilimo periodas 
nuo 1917 metų iki 1938 metų nepakeitė Croces nuomonės šiuo 

klausimu. Po metų jis rašė, kad marksizmo atgimimas papras- 
čiausiai atspindi bolševikinės propagandos veiklą ir bendrą žemą 
filosofinės kultūros lygį Rusijoje. 

Croce pretendavo į dalį tų, kurie, jo manymu, galutinai su- 
naikino marksizmą kaip filosofinę ir mokslinę teoriją, garbės. Jis 
toliau rašė prieš Marxą, bet vis taip pat tuščiai. Iš tikrųjų jo kritinis 
metodas veikė kaip kultūrinio nukenksminimo metodas, kur kas 
efektyvesnis nei visa apimantis atmetimas, būdingas XIX amžiaus 
marksizmo kritikams. Pripažįstant, kad marksizmas tik minimaliai 
tinkamas istorijos tyrimams, galima buvo pasirodyti nešališku jo 
atžvilgiu, sykiu išpjaustant iš jo doktrinas, dariusias jį būdinga 
radikalia pasaulėžiūra. Ši taktika pripažinti, jog kiekvienas ban- 
dymas paaiškinti istoriją turi kažką „gyva“, ir nurodyti, jog visa 
tai, kas šiam bandymui teikė naujo ar radikalaus judėjimo aspektą, 
yra „mirę“, buvo naujojo istoricizmo, kurio pagrindinis XX am- 
žiaus teoretikas buvo Croce, stiprybė. Pagaliau tai buvo kastracijos 
istorizuojant forma; ji leido iš vidaus ir išorės puolamai klasei ar 
kultūrai viską, kas jai priešiška, laikyti jau „mirusiu“, tarsi tai jau 
būtų atiduota istorijai, nustatyta to reiškinio vieta ir paneigtas jo 
kaip gyviems Žmonėms tinkamų pažiūrų autoritetas. 


S Croce prieš Hegelį 


Retrospektyviai tai, jog Croce neigė Marxą, atrodo buvus neišven- 
giama. Atsižvelgiant į karštą būdą, klasinę tapatybę ir įsitikinimą, 
kad istorija yra meno forma, Marxo atmetimą atrodo buvus įma- 
noma numatyti iš anksto. Apibūdinti jo susirėmimą su Hegeliu 
sunkiau. Croce nuo pat pradžių atrodo idealistas, net jei jis ir laikė 
save „realistiniu“ idealistu - kitaip sakant, idealistas, neigiąs eg- 
zistuojant kokią nors už pasaulio ribų esančią esmių sferą, prie- 
šingą jusliniu suvokimu duotam pasauliui. Tai kas gi tuomet yra 
jo realistinis idealizmas? Į šį klausimą Croce atsakė 1906 metais 
savo knygoje Kas gyva ir kas mirę Hegelio filosofijoje, vienu žingsniu 
ji priartinusioje prie jo galutinės pozicijos, kurią suformulavo šis 
jam ir jo amžiui būdingo sąlyginio atmetimo procesas. 

Croces nuomone, Hegelis buvo ir liko filosofas, koks, Burck- 
hardto nuomone, buvo Schopenhaueris. Croces požiūriu, Hegelis 
buvo natūraliai filosofinio intelekto Žmogus; iš tiesų jis net buvo 
pernelyg filosofiškas, nes bendrybes (apriorines sąvokas), vienin- 
telius galimus filosofinės refleksijos objektus, jis laikė istorinės 
interpretacijos principais. Hegelis nemanė, kad filosofijai rūpi vien 
tik sąvokos ir formalūs sąvokų santykiai; kad filosofija turi savo 
pačios organoną, logiką, grynųjų sąvokų mokslą; ir kad filosofiniai 
apibendrinimai turėtų apsiriboti vien tik sąvokomis ir neturi būti 
išplėsti, kad apimtų įvykių sferą. Hegelio pastangos dedukcijos 
būdu nužengti iš abstraktaus pažinimo į aktualius —- gamtinius, 
visuomeninius, žmogiškus - įvykius, istoriniams įvykiams primesti 
formą buvo tokios pat klaidingos, kaip ir Marxo bandymas em- 
pirinius socialinius istorinius ir ekonominius apibendrinimus lai- 
kyti bendrybėmis. Marxo apibendrinimai teisingi tik tiek, kiek jie 
apima tikras socialines ir ekonomines konkrečios istorinės visuo- 
menės praktikas; Hegelio apibendrinimai aprėpė kur kas platesnę 
protinės veiklos sferą. Bet nei vieni, nei kiti negali būti naudojami 
kaip istorinių apibendrinimų, kai universalizuojantis impulsas leis- 
tinas tik rūpestingiausiai apibrėžtomis sąlygomis, instrumentas. 

Vis dėlto Hegelis atvėrė kelią išskirtinai moderniam, nes isto- 
riškai sąmoningam, humanizmui. Iš principo Hegelis buvo nuo- 
seklus bet kokio transcendentalizmo priešas, imanencijos šalinin- 
kas par excėllence ir todėl esmiškai istorinis mąstytojas. Visų pirma 
jis kiaurai matė visų monistinių ar dualistinių regimybės ir tikrovės 
santykio problemos sprendimų klaidas. Hegelis atrado, kad vie- 
nintelis minties ir veiksmo objektas yra ne kokia nors vientisa pa- 
slėpta struktūra, kurios epifenomenas yra protas, ir ne kokia nors 
anapusinė dvasia, kurios silpnas atspindys ar apraiška yra materija, 
ir pagaliau ne kokia nors suskilusi visuma, pasidalijusi į protą ir 
materiją, arba dvasią ir kūną. „Universalus“, nuo pat pradžių filo- 
sofijos ieškomas objektas yra ne anapus žmogiškos patirties, ne virš 
jos ir ne po ja: jis yra pats pasaulio konkretumas. 

Tačiau sykiu Hegelis išsaugojo tiesas - dalines tiesas - glūdinčias 
tiek monizme, tiek dualizme. Ir monistų suvokiama pasaulio vie- 
nybė, ir dualistų postuluojami priešybių kompleksai yra teisingos 

pasaulio sampratos. Bet vienybė ir priešybė yra skirtingi tos pačios 
evoliucionuojančios ar besiplėtojančios tikrovės aspektai. Pasaulis 
sykiu yra ir vientisas, ir vidujai diferencijuotas. Pasaulio vienybė 
neprieštarauja jo vidinės priešybės faktui; veikiau pasaulis yra 
vienybė, pasižyminti vidine priešybe (Croce, Sageio, 15). 

Ši vidinė visumos dalių diferenciacija paaiškina pasaulio gebą 
evoliucionuoti ir pasaulį verčia tapsmu, istorija. Tad vienybė ir 
priešybė Hegelio filosofijoje pasirodo kaip visumos, turinčios tris 
momentus - būtį, nebūtį ir tapsmą, - aspektai (17). Vienybės ir 
priešybės, būties ir nebūties, teigimo ir neigimo sujungimas tre- 
čiuoju terminu, „sinteze“, t.y. tapsmu, yra ir Hegelio filosofijos 
šlovė, ir našta. Šio suvokimo tiesa - Hegelio dialektikos kaip tikro- 
vės logikos efektyvumas; sykiu mechaniškai taikydamas trilypę 
sistemą gamtos ir istorijos duomenims, Hegelis sukūrė visas tas 
klaidingas totalines sistemas, kurių nesutaikomi priešai buvo Croce 
ir jo karta. 

Anot Croces, visi Hegelio interpretatoriai vienodai jo nesuprato. 
Jie nepastebėjo tragiškos Hegelio tikrovės sampratos ir matė vien 
tik jo optimizmą (40); šią didingą, transpolitinę viziją jie palaikė 
konservatyvizmu (44—45); jie nuosekliai laikė jį idealistu, o iš tikrųjų 
jis buvo vienas gryniausių istoricistų apskritai (46-47). Iš anks- 
tesnių filosofų vienas Vico bent kiek nuspėjo Hegelio įžvalgų gelmę 
ir platumą (50-52). Tačiau vis dėlto pačios Hegelio sistemos šerdyje 
buvo klaida: bandymas atradimo, kad tikrovė sykiu yra ir vientisa, 
ir vidujai diferencijuota, filosofinę tiesą taikyti tikriems pasaulio 
įvykiams. „Hegelio sistemoje, - sakė Croce, - kurioje į viena su- 
maišoma begalybė ir baigtinybė, o gėris ir blogis sudaro vieną 
procesą, istorija yra Idėjos realybė, o dvasia neegzistuoja už istori- 
nės raidos ribų“. Ši Hegelio įžvalga kiekvieną istorijos faktą, ka- 
dangi jis buvo „idėjos faktas“, vertė „šventu“ faktu. Tai vertė istori- 
kus į visus faktus žiūrėti su vienoda simpatija ir vienodai rimtai 
juos tyrinėti, ir skatino iš tiesų istoricistinį istorijos garbinimą. Tai 
„sveikoji“ Hegelio filosofijos pusė, bet ją reikia griežtai skirti nuo 
„ligotosios“ pusės, kurią sudarė pastanga taikyti trilypę dialektinio 
modelio schemą daugybės istoriją sudarančių faktų santykiams 
analizuoti. Ši „ligotoji“ pusė sukėlė tą daugybę „gyvenimo filo- 

„sofijų“ — nuo „neurotiško misticizmo“ ir „nenuoširdaus religingu- 
mo“ per „antiistorinį barbarizmą“ į „naująjį jakobinizmą“, kurios 
liūdino Europą auštant XX amžiui (48-54). 

Anot Croces, norint išgelbėti „tai, kas gyva Hegelio mintyje“, 
neužtenka tiesiog atskirti Hegelį filosofą nuo Hegelio istoriko ir 
mokslininko, kaip siekė padaryti įprasti Hegelio filosofijos tyrinė- 
jimai (54). Atvirkščiai, Hegelio - istoriko ir mokslininko - klaidos 
yra esminės filosofinės klaidos rezultatai. Šią klaidą reikėjo parodyti, 
ir Croce skelbėsi ją parodęs naudodamas kritinį metodą, kurį jis 
vadino distinzione - kitaip sakant, „atskyrimo“ metodą, pusę amžiaus 
sudariusį jo bendrosios filosofijos ir istorijos filosofijos pagrindą. 

„Atskyrimo“ metodas reikalavo pripažinti, kad sąvokas galima 
priešpriešinti - pavyzdžiui, gėrį ir blogį arba teisingumą ir klai- 
dingumą, o daiktus vieną nuo kito galima tik atskirti. Taip nepa- 
kertama esminė visumos vienybė; tiesiog teigiama, kad kalbant 
apie daiktus ir apie sąvokas būtini skirtingi būdai visumai api- 
būdinti. Pavyzdžiui, sakė Croce, 


mes kalbame apie dvasią ar dvasinę veiklą apskritai; bet taip pat kalbame 
apie kiekvieną atskirą dvasinės veiklos formos momentą. Ir kadangi ma- 
nome, kad jie visi sudaro absoliutų dvasiškumą, [...] mums taip pat rūpi 
nesupainioti jų vienų su kitais; tad kritikuojame kiekvieną, meną vertinantį 
pagal moralinius kriterijus, o moralę - pagal meninius kriterijus arba tie- 
są - pagal naudingumo kriterijus ir t.t. [56] 


Jeigu bandydami sugriebti visumą mes esame linkę užmiršti 
būtinybę „skirti“, tereikia pažvelgti į gyvenimą, kad tuoj pat ją 
prisimintume. Mat „gyvenimas“ visuomet mums pasirodo kaip 
veiklos sferos, išoriškai atskirtos viena nuo kitos kaip ekonomika, 
mokslas, moralė ir menas, ir kaip individualūs žmonės, besiskirian- 
tys vienas nuo kito savo profesijomis — poetai, darbininkai, valsty- 
bės veikėjai, filosofai ir t.t. Netgi filosofija neegzistuoja pati savai- 
me, ji visuomet pateikiama kaip specifinis filosofijos aspektas: 
estetika, logika, etika ir t.t. Iš tikrųjų filosofijos visuma yra vidujai 
skirstoma; kiekviena filosofija yra kokia nors filosofija, skirtinga 
nuo kiekvienos kitos. 

Visa atskirų istorijos procesą sudarančių esinių seka, toliau tęsė 
Croce, sudaro „sąryšius ir ritmą“, kurių paprastos klasifikacijos 

teorijos negali tinkamai apibūdinti. Įprastose klasifikacijos siste- 
mose postuluojama sąvoka, paskui įvedama kita, jai svetima sąvo- 
ka; tuomet šios dvi sąvokos naudojamos kaip skirstymo pagrindas. 
Antroji sąvoka naudojama, anot Croces, 

beveik kaip peilis, kuriuo pyragas (t.y. pirmoji sąvoka) pjaustomas į dau- 
gybę mažų gabalėlių, kurie lieka vienas nuo kito atskirti. Šios procedūros 
rezultatas - pranyksta universumo vienybė. Tikrovė suplėšoma į daugybę 
svetimų elementų, kurių visi vienas kitam indiferentiški; ir filosofija, mąs- 
tymas apie vienybę, tampa nebeįmanoma. [57] 


Teisingą būdą individualiems, tikrovę sudarantiems esiniams 
atskirti tarpusavyje ir sykiu sujungti juos į vienybę Croce vadino 
„klasifikacine laipsnių schema“, kurios sukūrimo garbę jis priskyrė 
Hegeliui. Šioje schemoje individualūs esiniai sujungiami ne išoriš- 
kai ir indiferentiškai, bet aukštesniojo laipsnio esiniui „apimant“ 
žemesniojo laipsnio esinį. Ši klasifikacinė schema buvo Hegelio 
galios susieti tokius skirtingus dalykus kaip literatūra, teisė, mo- 
ralė, politika, religija ir t.t. šaltinis. Tai buvo filosofinės analizės 
triumfas, nes joje pirminės mąstymo sąvokos tarpusavyje kartu ir 
priešinamos, ir dialektiškai susiejamos. 

Hegelis parodė, kad esminiai žmogiškosios patirties modalumai 
turi būti tyrinėjami pasitelkiant skirtingus sąvokinius aparatus. 
Tad: 

Tikra su klaidinga santykiauja kitaip nei su gėriu; o grožis su bjaurumu 
santykiauja ne taip, kaip su filosofine tiesa. Gyvenimas be mirties ir mirtis 
be gyvenimo yra dvi priešingos iliuzijos, kurių tiesa yra gyvenimas, gy- 
venimo ir mirties ryšys; savęs ir savo priešybės [derinys]. Bet tiesa be 
gerumo ir gerumas be tiesos nėra dvi iliuzijos, paneigiamos trečiuoju nariu: 
tai yra klaidos, suardomos laipsnių tinklu; šiame tinkle tiesa ir gerumas 
yra atskiri, bet sykiu suvienyti. Taigi ir gerumas be tiesos neįmanomas, 
lygiai kaip neįmanoma yra norėti gero negalvojant; tiesa be gerumo ga- 
lima, bet tik prasme, atitinkančia filosofinę teorinės dvasios pirmenybę 


prieš praktinę teoriją, jos teoremas apie meno autonomiją ir mokslo auto- 
nomiją. [61-62] 


Ši individualių esinių teorija tampa Croces organistinio holiz- 
mo pagrindu, savo ruožtu grindžiančiu kiekvienos istorijos filoso- 
fijos visumos teorijos atmetimą ir priėmimą tuo pačiu metu. Or- 
ganizmas, sakė jis, 

yra gyvenimo kova prieš mirtį; bet dėl to juk organizmo dalys nekovoja 
viena prieš kitą - ranka prieš koją arba akis prieš ranką. Dvasia yra raida, 
istorija, ir todėl būtis ir nebūtis kartu, t.y. tapsmas. Bet dvasia sub specie 
aetterni, filosofijos objektas, jos ideali istorija, amžina ir nelaikiška, tų am- 
žinų gimimo ir mirties formų seka, kaip sakė Hegelis, pati niekada negimė 
ir niekada nemiršta. [62] 


Pamiršti šį punto essenziale, perspėjo Croce, - tai rizikuoti įpulti 
į negirdėtą paklydimą. 

Bet Hegelis jį pamiršo; jam nepavyko išlaikyti aiškaus priešybių 
ir skirtybių (distinti) skirtumo. „Laipsnių tinklą jis suprato dia- 
lektinių priešybių būdu, ir šiam tinklui pritaikė trinarę formą, tin- 
kamą [vien tik] priešybių sintezei“ (64). Kitaip tariant, istorijai jis 
pritaikė analizės būdą, tinkamą tik filosofinėms sąvokoms. „Skir- 
tybių teorija ir priešybių teorija jam tapo tuo pačiu dalyku“ (Ibid.). 
Rezultatas - pateikdamas savo filosofijos istoriją, gamtos ir istorijos 
tikrąja prasme istoriją, Hegelis bandė šių sričių duomenų komp- 
leksus redukuoti į trinarę tezės, antitezės ir sintezės schemą. Tad 
keturiuose savo esė apie Hegelį skyriuose Croce pristatė tai, ką jis 
vadino Hegelio darbo „klaidų metamorfoze“ filosofijos, meno ir 
kalbos, gamtos filosofijos ir istorijos srityse. 

Croces pateikta Hegelio istorijos filosofijos klaidų kritika ypač 
svarbi šiai studijai. Nereikia nė sakyti, kad jos šerdis - priekaištas, 
esą Hegelis, nepajėgęs suvokti meno autonomijos, neišvengiamai 
nepajėgė suprasti ir istorijos autonomijos. Bet savo kritikoje Croce 
pabrėžė dialektinį istorijos sąvokos ir filosofijos sąvokos santykį. 
„Istorija, - rašė jis, - skirtingai nuo meno, filosofinį mąstymą ma- 
no esant savo pagrindą“ (89); kitaip sakant, istorija numato visumą, 
tikrovės konkretumą. Bet, tęsė jis, „kaip menas, istorija savo me- 
džiagą randa intuityviai“ (Ibid.), - kitaip sakant, suvokdama atski- 
rus konkrečius esinius. Būtent todėl, padarė išvadą jis, „istorija 
visuomet yra pasakojimo veiksmas“ (istorijos pasakojimas), „o ne 
teorija ar sistema, net jei ji ir remiasi teorija ir sistema“ (Ibid.). Būtent 
todėl galima tvirtinti, kad istorikai ir tyrinėja istorinius šaltinius, ir 
aiškiai formuluoja savo tikrovės ir gyvenimo supratimą, „ypač tuos 
gyvenimo aspektus, kuriuos jie imasi aiškinti istoriškai“ (89-90). 
Tai leido Crocei sakyti, kad vienu aspektu, t.y. pradinio medžiagos 

rinkimo požiūriu, istoriografija negali būti kitokia nei „moksliškai 
griežta“, net jei kitu aspektu, t.y. pasakodama apie tai, ką surado, 
ji lieka „meno kūrinys“. Bet istorinio pasakojimo turinį reikia skirti 
nuo jo formos. „Jei visi istorijos veikalai, - nurodė Croce, - būtų 
redukuoti į paprasčiausią išraišką“, juos visus būtų galima išreikšti 
„Istorinio sprendimo“ forma, kurio paradigma yra „kažkas įvyko“ 
(pvz., Cezaris buvo nužudytas, Alarikas nusiaubė Romą, Dante 
sukūrė Dieviškąją komediją ir t.t.) (90). Analizuojant šiuos teiginius, 
teigė Croce, atskleidžiama tai, jog kiekviename iš jų glūdi „intuity- 
vus elementas, funkcionuojantis kaip subjektas, ir loginiai elemen- 
tai, funkcionuojantys kaip predikatai. Pirmasis būtų, pavyzdžiui, 
Cezaris, Roma, Dante, Dieviškoji komedija ir t.t.; antrieji - nužudymo, 
nusiaubimo, meninio kūrimo ir t.t. sąvokos (Ibid.). 

Svarbu tai, kad istorija gali subrandinti grynai empirinės pri- 
gimties „konceptualų mokslą“ - sociologiją, jeigu būtų pasirinkta 
raidos kryptis link tipų ir istorinių reiškinių klasių teorijos; bet 
tokiu mokslu nebūtų galima pakeisti konceptualaus mokslo, pa- 
grindžiančio ir sudarančio pačius duomenis - kitaip sakant, filo- 
sofijos. Taip pat, teigė Croce, istoriniai svarstymai gali tapti filo- 
sofija, jeigu būtų nuspręsta nuo atskirybių pereiti prie „teorinių 
elementų“, grindžiančių ir įgalinančių svarstymus apie atskirybę. 
Bet barjeras tarp bendrybės apmąstymo ir atskirybės suvokimo yra 
neįveikiamas. Vadinasi, sakė jis, užsiimama arba filosofija, arba 
istorija; „istorijos filosofija“ yra prieštaringas terminas. Pastangos 
sukurti tokį siaubūną gali baigtis tik istorikų rašomos istorijos pa- 
neigimu - tai, Croces požiūriu, Hegelio istorijos filosofija ir padarė. 

Hegelis bandė likti ištikimas faktams, bet jo pasišventimas su- 
prasti „istoriją“ dialektiškai kiekviename žingsnyje išdavinėjo jo 
tikslą. Būtent todėl kiekvienos aptariamos tautos, religijos, liaudies 
ir individo vertė laikina ir fragmentiška; anot jo, negatyvus jų veiks- 
mų elementas visuomet nugalėdavo pozityvųjį. Jie neišvengiamai 
buvo aufgehoben (peržengti, panaikinti), todėl galų gale būdavo pa- 
smerkti pralaimėti. Iš to kilo providencializmas, Hegelio įpintas į 
savo pasakojimus apie praeitį „proto gudrybės“ forma, leidusia 
jam manyti, kad visos klaidos yra tiesos rūšis, visas blogis - gėrio 
rūšis, visas bjaurumas - grožio rūšis, ir atvirkščiai. Jis negalėjo iš- 

trūkti iš savo dilemos. Jo patarimas istorikams tirti dokumentus ir 
likti ištikimiems faktams buvo „tik žodžiai“, kadangi „jo įtvirtintų 
principų akivaizdoje nebuvo kaip tuos faktus ir šaltinius panau- 
doti“ (94). 

Kad pateisintų savo filosofinių sąvokų vartojimą ieškant isto- 
rijos „prasmės“, Hegelis buvo priverstas atlikti vieną redukciją po 
kitos: dvasios istoriją redukuoti į valstybės istoriją, civilizaciją ap- 
skritai — į konkretaus meto ir konkrečios vietos civilizaciją, indi- 
vidualius Žmones - į proto instrumento statusą ir t.t. (95-96). He- 
gelis nepajėgė pripažinti, kad „kaip tikrovė neturi nei branduolio, 
nei kevalo, 0 yra vientisa, nes vidus ir išorė yra tas pats dalykas, 
[...] taip pat ir faktų masė yra kompaktiška masė, kurios neįma- 
noma skirstyti į esminį branduolį ir neesminį kiautą“ (98). Tad 
„Išalkusi istorijos ir pamaitinta istorija“ Hegelio filosofija tapo dvi- 
prasmišku tolesnio istorinio mąstymo paveldu (Ibid.). Visus įvykius 
jis pavertęs „šventais“, juos interpretuodamas kaip konkrečias Idė- 
jos apraiškas, visą didžių istorikų kartą jis įkvėpė su simpatija 
atkūrinėti praeities epochas ir amžius. Bet kadangi jis mokė, kad 
dvasios apraiškos gali būti pateiktos tokiai pat konceptualizacijai, 
tokiai pat loginei manipuliacijai, kaip ir abstrakti dvasios forma, 
jis taip pat įkvėpė ir daugybę „irzlių ir komiškų istorijos niekin- 
tojų“, atmetusių faktų autoritetą ir su istoriniu liudijimu dariusių 
ką tik tinkami (Ibid.). 

Taigi Hegeliui nepavyko išvengti dualizmo, kurio prisiekęs 
priešas jis buvo. Šis dualizmas rėksmingiausiai atsiskleidė jo Gam- 
tos ir Dvasios dichotomijoje. Geniali Hegelio mintis - „Dvasia ir 
Gamta yra dvi tikrovės: viena egzistuojanti prieš kitą, arba viena 
yra kitos pagrindas, bet kokiu atveju jos viena nuo kitos skiriasi“ 
(131). Kad suvestų šias dvi sferas, Hegelis buvo priverstas postu- 
luoti trečiąją tikrovę - Logos, pasaulinį Protą, kuris sykiu tapo Dva- 
sios ir Gamtos pagrindu ir tikslu. Jei Hegelis Dvasią ir Gamtą būtų 
suvokęs tik kaip sąvokas, nes jos ir buvo sąvokos, o ne kaip dvi 
„konkrečias tikroves“, jis būtų pamatęs, kad trinarė schema joms 
nepritaikoma. Taip jis būtų pajėgęs išvengti panlogizmo, kurį sten- 
gėsi išskaityti kiekviename tiek istorijos, tiek gamtos aspekte ir 
kuris niekur pasaulyje nepaliko vietos „iracionalumui“. 

Tad hegelizmas liko nesklandus proto filosofijos ir materijos 
filosofijos derinys. Kadangi žodis „gamta“ turi specifinį turinį — 
t.y. „gamtos visuma, aprašoma fizikinių ir matematinių“ mokslų 
kuriamų teorijų, o žodis „dvasia“ taip pat turi specifinį turinį — 
„Viena vertus, psichologija, antra vertus - teisės, meno, religijos ir 
absoliučios dvasios ar Idėjos filosofija“, žodis Logos neturi jokio 
tikro turinio (132). Jis paprasčiausiai yra abstrakcijos abstrakcija — 
t.y. abstrakčiai suprantamas, gamtai ir dvasiai „paskolintas“ protas, 
jas iškraipantis ir suvaržantis, naudojamas visų kitų filosofijų ne- 
adekvatumui kritikuoti. Bandydamas žodžiui „Logos“ surasti spe- 
cifinį turinį, Hegelis ėmėsi istorijos ir galiausiai istoriją ir Logos 
ėmė suvokti kaip tapačius dalykus. 

Bet, teigė Croce, istorija nėra vien tik Logos - t.y. Protas; ji taip 
pat yra ir Neprotingumas; tiksliau, ji yra vieta, kur Žmogaus protas 
ir neprotingumas atsiskleidžia sąveikaudami; jų sąveika sudaro 
istoriją. Bet ši istorija nėra matoma visuma; ji tiesiog, yra visa įvairių 
žmogaus veiksmų, atskleidžiančių įtampą tarp Žmogaus proto ir 
neprotingumo, suma. Šie veiksmai individualūs ir unikalūs, ir nors 
jų apmąstymas gali subrandinti bendras tiek Proto, tiek Nepro- 
tingumo teorijas, - kitaip sakant, atitinkamai filosofiją ir psicho- 
logiją, - nei filosofija, nei psichologija negali tapti bendru Žmogaus 
mokslu, įgalinančiu numatyti konkretų kokio nors Žmogaus veiks- 
mo pobūdį dar prieš jį atliekant. 

Tad istorija visuomet linkusi paneigti filosofijos, psichologijos 
ir sociologijos konstruojamus apibendrinimus apie žmogų, arba 
bent jau ji reikalauja nuolat juos persvarstyti. Mat istorija nuolatos 
atskleidžia naujų duomenų apie Proto ir Neprotingumo sąveiką 
žmoguje, kurios negali nuspėti apibendrinantys mokslai. Filosofi- 
nius, psichologinius ir sociologinius apibendrinimus istorikai turi 
naudoti specifiniams istoriniams veiksmams apibūdinti - t.y. konk- 
rečiu sprendimu sujungti subjektą ir predikatą. Bet šis subjekto ir 
predikato sujungimas konkrečiu istoriniu sprendimu pats yra in- 
tuityvus, arba estetinis, procesas. Tokiu procesu istorinio šaltinio 
sričiai, kuri anksčiau buvo neaiški, netvarkinga ir chaotiška, isto- 
rikas suteikia aiškumą, tvarką ir formą. Jis daro tą patį, ką ir meni- 
ninkas, nors jo teiginys susijęs su tikrais, o ne su galimais įvykiais; 

jis nuolat slopina savo vaizduotę filosofiškai spręsdamas apie savo 
paties suvokimą, kad tai, kas tikra, būtų atskirta nuo to, kas tiktai 
regima ir kuo vaizduotė mėgina pakeisti šaltiniuose glūdinčius 
liudijimus. 

Tad kas hegelizme „gyva“ ir kas „mirę“? Croces atsakymas į šį 
klausimą sutvirtino jo priešinimąsi visoms pastangoms istoriniams 
dokumentams suteikti prasmę nurodant spėjamas bendrybes ar 
apibendrinimus. Viena vertus, buvo būtina išsaugoti ir plėtoti pa- 
grindines Hegelio įžvalgas: jo idėją, kad filosofinės refleksijos ob- 
jektas yra visa tikrovė, konkretus pasaulis; jo įsitikinimą, kad dia- 
lektinės priešybės yra tinkamas filosofinės refleksijos instrumentas; 
ir jo mokymą apie tikrovės laipsnius, leidusį tikėti tiek įvairių dva- 
sios formų autonomija, tiek jų būtinu ryšiu ir vienybe. Tačiau, kita 
vertus, reikėjo atmesti kiekvieną panlogizmo formą; kiekvieną pa- 
stangą empirines tikrovės apraiškas paversti dalyku, pajungiamu 
Protą in abstracto valdančioms taisyklėms, taigi pastangas istorinę 
tikrovę nagrinėti dialektiškai. Trumpai tariant, patvirtinant Proto 
valdžią filosofijai ir užtikrinant jam autoritetą tarsi policininkui 
prižiūrėti sąvokų vartojimą istoriniuose sprendimuose, buvo bū- 
tina paneigti Proto autoritetą nagrinėti istoriją apskritai. Istoriją 
reikėjo vienu metu apsaugoti nuo nevaržomo ir meninės vaizduo- 
tės, ir mokslinio apibendrinimo, ir filosofinės konceptualizacijos 
naudojimo. Istorinis sprendimas numato aiškias filosofines sąvokas 
(tokias kaip gėris, blogis, grožis, tiesa, naudingumas ir pan.), jį 
sudaro sąvokos ir empirinio fakto derinys. Faktai išskiriami me- 
ninės intuicijos pagalba, sąvokos konstruojamos filosofine reflek- 
sija, 0 jų derinys yra specifinė istoriografinė veikla, kurios para- 
digma buvo tokia: tai įvyko tokiu metu ir tokioje vietoje; tokios veiklos 
negali sankcionuoti nei pavienė meninė intuicija, nei pavienė filo- 
sofinė refleksija. 

Remiantis keletu specifinių istorinių teiginių galima apibend- 
rintai sakyti, kad, pavyzdžiui, tam tikruose laikų ir vietų tipuose yra 
linkę įvykti tam tikri dalykų tipai, šitaip atsiduriama sociologijoje. 
Bet šių apibendrinimų laikymas dėsniais ar bendrybėmis yra tai, 
ką Ryle'is neseniai pavadino „kategorijos klaida“; jie yra indivi- 
dualių istorinių įvykių abstrakcijos, o ne teiginiai apie tai, kas visais 

laikais vyko visose vietose. Tokių apibendrinimų negalima pakeisti 
filosofiniais teiginiais apie sąvokas, vieninteles bendrybes, arba 
pavienių istorinių sprendimų apie tai,-kas iš tikrųjų įvyko, komp- 
leksais. Istorinis pažinimas sustoja atkūręs praeities Žmonių veiks- 
mų, to, ką Žmonės jau padarė, aprašymą; jis toliau nesamprotauja 
apie tai, ką jie daro dabar ir ką jie galėtų ar privalėtų daryti ateityje. 

Kitokios sprendimų rūšys gali būti naudojamos dabartinių įvy- 
kių, politinių, moralinių, ekonominių sprendimų ir pan. prasmei 
paaiškinti; bet jos negali reikalauti istorijos sankcijos. Tai - pa- 
siūlymai, planai, projektai, siūlomi žmonėms, organizuojantiems 
savo gyvenimus čia ir dabar, o ne patvirtintas žinojimas. Šie pa- 
siūlymai, planai, projektai ir pan. turi savo nuopelnais ir svarba 
dabarties problemoms laimėti Žmonių pritarimą rinkose ir tautų 
parlamentuose; kai jie pateikiami kaip būtinos istorijos tyrimo iš- 
vados, jie maskuojami netikru autoritetu. Tad istorija tarsi užda- 
roma į karantiną, idant nevadovautų dabarties veiklai ir ateities 
siekiams. Vienintelis dalykas, kurio moko istorija - tai, jog Žmogus 
ją savyje laiko tuo, ko jis siekia. Tad bandymų iš istorijos ko nors 
išmokti pavojai yra akivaizdūs, o akivaizdžiausi jie ne kur kitur, 
kaip netinkamai istoriją naudojusio mąstytojo, kurį Croce laikė 
didžiausiu italų kultūros pagimdytu genijumi, Giambattistos Vico, 
darbuose, tapusiuose sunkiausio Croces kritinio veikalo Giamba- 
ttistos Vico filosofija (1911) tema. 


S Croce prieš Vico 


Savo Estetikoje Croce priskyrė Vico nuopelną, neva jis išlaisvino 
poeziją iš žemesnių dvasios sferų, kurias jai priskyrė Platonas. Vico, 
sakė Croce, „pirmą kartą atskleidė tikrąją meno ir poezijos pri- 
gimtį“ (277). Šis atskleidimas - atradimas, kad „poezija eina prie- 
šais intelektą, bet po jausmų“ (Ibid.). Platonas, kaip ir jo šiuolaikiniai 
kolegos „vitalistai“ ir „iracionalistai“, sumaišė poeziją su jausmu. 
Žmonės jaučia, sakė Vico, dar prieš tai, kai ima stebėti; jų jausmas 
vadovauja arba duoda progą jų stebėjimui. Iš to plaukia, sakė Cro- 
ce, kad „kadangi poezija yra sukurta iš aistros ir jausmo, kuo arčiau 

ji priartėja prie atskirybės, tuo ji yra tikresnė, o apie filosofiją galima 
pasakyti visiškai atvirkščiai“ (277-278). Čia, padarė išvadą Croce, 
„Mes turime esminį mokslo ir meno skirtumą. Jų nebegalima su- 
painioti“ (278). 

Vico poezijos ir istorijos skirtumo samprata, tęsė Croce, „kiek 
mažiau aiški“, iš tikrųjų tokia neaiški, kad Vico galiausiai „suta- 
patina poeziją ir istoriją“ (279). Šis sutapatinimas Vico davė pa- 
grindą mito prigimtį visų pirma suvokti kaip „spontanišką tiesos, 
pasirodančios primityviam Žmogųui, viziją“ (Ibid.) ir šitaip subran- 
dinti įžvalgą, kad vaizduotė yra kūrybingoji sąmonės forma (281). 
Tačiau dėl jo jis supainiojo „idealią žmonių dvasios istoriją“, su- 
prantamą kaip amžinų tiesos ieškojimų periodų seka, su tikra, 
tikrai individų įvairiais praeities laikais ir įvairiose vietose gyventa 
istorija. Todėl, nors Vico nuopelnu galima pripažinti tikrai ori- 
ginalias ir teisingas mintis apie meno ir poezijos prigimtį, poezijos 
ir kalbos tapatumo atradimą, jis vis dėlto tapo niekingos „istorijos 
filosofijos“ auka. Lygiai kaip Marxas klysdamas svajojo apie isto- 
rijos mokslą, o Hegelis - apie istorijos filosofiją, Vico svajojo ir manė 
radęs istorijos poetiką. Taigi kritikuojant Vico reikėjo estetines jo 
filosofijos įžvalgas atskirti nuo šių įžvalgų kaip metodologijos tai- 
kymo istorijos tyrimams. Būtent to Croce ir ėmėsi savo 1911 metais 
pasirodžiusioje knygoje apie Vico. 

Trečiame Giambattistos Vico filosofijos skyriuje, pavadintame „Vi- 
dinė naujojo mokslo struktūra“, Croce išdėstė kritinius principus, 
kuriais jis vadovavosi interpretuodamas Vico. Visa Vico sistema, 
aiškino Croce, iš tikrųjų sudaro tris skirtingas „tyrimų klases: filo- 
sofinę, istorinę ir empirinę; visa kartu paėmus ji apima dvasios 
filosofiją, istoriją (ar pluoštą istorijų) ir visuomenės mokslą“ (37- 
38). Pirmajai tyrimų klasei rūpi fantazijos, mito, religijos, moralinio 
sprendimo, jėgos ir įstatymo, tikro ir teisingo, aistrų, apvaizdos ir 
pan. „idėjos“ - kitaip tariant, „visi [...] dalykai, lemiantys būtiną 
žmogaus dvasios ar sielos kryptį ir raidą“ (Ibid.). Ši pirma dalis, 
Vico estetikos teorija, pagrįsta ir teisinga. Antrajai klasei priklauso 
Vico visuotinės žmogaus istorijos nuo Tvano laikų apybraiža, įvai- 
rių civilizacijų ištakos, herojiškų Graikijos ir Romos amžių apra- 
šymas, papročių, teisės, kalbos ir politinės santvarkos, taip pat 

pirmykštės poezijos, visuomenės klasių kovų, civilizacijų pradžios 
ir jų grįžimo į antrą barbarybę, kaip Europos viduramžiais, apta- 
rimas. Pagaliau trečia tyrimų klasė susijusi su Vico pastangomis 
„Nustatyti vieningą nacionalinės istorijos kursą (corso)“, joje gilina- 
masi į politinių formų kaitą bei su tuo susijusius tiek teorinio, tiek 
praktinio gyvenimo pakitimus, taip pat pateikiami apibendrina- 
mieji svarstymai apie patriciatą, plebsą, patriarchalinę šeimą, sim- 
bolinę teisę, metaforinę kalbą, hieroglifų raštą ir t.t. 

Croce įrodinėjo, jog Vico supainiojo šiuos tris tyrimų tipus, savo 
raštuose juos visus suliejo į vieną, o dėstydamas juos Naujajame 
moksle, padarė daugybę „kategorijos klaidų“. Naujojo mokslo neaiš- 
kumą, teigė jis, sukelia ne pagrindinės įžvalgos sudėtingumas, o 
vidinė painiava - kitaip sakant, jo [Vico] idėjų neaiškumas, ne- 
pakankamas tam tikrų ryšių supratimas; kitaip sakant, savivalės 
elementas, kurį Vico įsileido į savo mintį, ar sakant paprasčiau, 
akivaizdžios klaidos“ (39). Vico nepavyko teisingai suvokti „filo- 
sofijos, istorijos ir empirinių mokslų“ „santykių“ (40). Jis buvo 
linkęs poetiškai „išversti“ vieną į kitą. Tad „dvasios filosofiją“ jis 
traktavo tai kaip empirinį mokslą, tai kaip istoriją; empirinį mokslą 
jis kartais traktavo kaip filosofiją, o kartais —- kaip istoriją; O pras- 
tiems istoriniams teiginiams dažnai jis yra priskyręs arba filosofinių 
sąvokų universalumą, arba empirinių schemų bendrumą. Sąvokų 
maišymas su faktais, leistinas poetui, pražūtingas istorikui Vico. 
Pavyzdžiui, Croce nurodė, jog kai Vico trūkdavo dokumentų, jis 
buvo linkęs pasitelkti bendrus filosofinius principus, kad (poe- 
tiškai) įsivaizduotų, ką dokumentas pasakytų, jeigu jis jį iš tikrųjų 
turėtų; arba, susidūręs su abejotinu faktu, jis jį patvirtindavo ar 
atmesdavo remdamasis kokiu nors (įsivaizduojamu) empiriniu 
dėsniu. Ir netgi tuomet, kai jis turėjo ir dokumentus, ir faktus, jis 
dažnai neleisdavo jiems papasakoti savos istorijos - kaip daro tik- 
ras istorikas, — o interpretuodavo juos pagal savo tikslus - t.y. taip, 
kad tiktų jo paties savavališkai padarytiems sociologiniams api- 
bendrinimams. 

Croce skelbė, kad jis verčiau pasirinktų banalią kroniką nei to- 
kią savavališką manipuliaciją istoriniu šaltiniu. Jis galėjo Vico at- 
leisti gausias jo darbą marginusias faktines klaidas. Smulkmenų 

„netikslumą Vico atpirko savo išsamia vizija ir būdo, kuriuo veikia 
žmogaus dvasia, kurdama specifinį žmogišką pasaulį, supratimu. 
Bet Croce negalėjo Vico atleisti jo painiavos priežasties, jo poetinio 
filosofijos sutapatinimo su mokslu ir istorija. Ši „tendencija painioti 
ar [...] tendencijų painiojimas“ lemtingai paveikė Vico pretenzijas, 
esą jis sukūręs kultūros „mokslą“, ir tapo jo „nuopuolio“ į „istorijos 
filosofiją“ priežastimi (43). Norint Vico tinkamai perskaityti, reikia 
jo darbo filosofinį „auksą“ rūpestingai atskirti nuo pseudomoks- 
linio ar pseudoistorinio šlako, kuriame jis buvo paslėptas. Tad 
tolesniuose skyriuose Croce ėmėsi šios atskyrimo (o iš tikrųjų — 
pavertimo) užduoties taip karštai, kad karštesnis buvo tiktai jo 
tikėjimas, jog jo paties filosofijoje jam vadovauja filosofinis akmuo, 
įgalinantis teisingai nustatyti, „kas gyva ir kas mirę“ bet kurioje 
sistemoje. Greitas teisti ir netgi atleisti Vico, atsižvelgdamas į XVIII 
amžiuje vyravusius tyrinėjimo standartus, Croce nenorėjo šio isto- 
ricistinio geraširdiškumo rodyti filosofiniams Vico užmojams. 

Tobulas Croces kritinio metodo pavyzdys (ir svarbiausias išban- 
dymas) - vienuoliktas Giambattistos Vico filosofijos skyrius, kuriame 
nagrinėjamas Vico civilizacijų pasikeitimo dėsnis, vadinamasis ri- 
corso dėsnis. Trumpai apibendrinus, šis dėsnis teigia, kad visos 
pagoniškos tautos turi pereiti tam tikrą socialinių santykių ir jas 
atitinkančių politinių ir kultūrinių institucijų „ciklą“ (c0rs0), ir kai 
„Ciklas“ būna baigtas, jos, jeigu nebūna sunaikintos, turi vėl įžengti 
į šį ciklą panašioje, nors reikšmingai pasikeitusioje egzistencijos 
plotmėje arba savimonės lygmenyje. Jeigu ciklo gale jos sunai- 
kinamos, jas pakeis kita tauta, kuri pergyvens ciklą ta pačia bendra 
stadijų seka ir iki tos pačios bendros pabaigos. 

Croce teigė, kad šis „dėsnis“ yra ne kas kita, kaip apibendrinta 
modelio, kurį Vico manė atradęs Romos istorijoje, forma. Vico dos- 
niai išplėtė šį dėsnį visoms pagoniškoms visuomenėms, o tai jį vertė 
visus faktus suspausti į modelį, jeigu kam ir tinkamą, tai tik Romos 
pavyzdžiui. Šis Romos istorijos „išretinimas“ į bendrą kultūros 
dinamikos teoriją atskleidžia, jog Vico nesupranta, kaip kuriami 
empiriniai dėsniai, tvirtino Croce. Užuot apibendrinęs konkrečius 
atvejus, šitaip sudarydamas susumuotą visiems komplekso pa- 
vyzdžiams bendrų būdingų požymių aprašymą, pagal kurį būtų 

galima nurodyti pavyzdžių skirtumus, Vico siekė išplėsti bendras 
Romos atvejo charakteristikas taip, kad jos apimtų visus savo pa- 
gonybe į Romą panašius atvejus. Vico dėsnio nepakankamumą rodo 
didelis išimčių skaičius, kurį turėjo pripažinti ir pats Vico. Jeigu 
Vico nebūtų suklaidinęs jo lojalumas šališkam Romos istorijos skai- 
tymui, „empirinė ricorsi teorija“ niekada nebūtų buvusi priversta 
nusileisti tokiai daugybei jos veikimo išimčių. O išsivadavęs iš 
būtinybės kitas visuomenes sugrūsti į Romos pavyzdžio pateiktą 
modelį, Vico galbūt būtų pajėgęs bendrą ricorsi teorijoje glūdinčią 
tiesą pritaikyti keletui ricorsi istorijų. 

Bendra tiesa, implicitiškai glūdinti teorijoje, buvo filosofinė — 
būtent, kad 


dvasia, įveikianti savo pažangos stadijas, sėkmingai kylanti nuo juntamo 
prie įsivaizduojamo ir racionalaus pasaulio, nuo smurto prie teisingumo, 
turi pagal savo amžiną prigimtį vėl pradėti ratą, nusmukti į smurtą ir 
jutimus ir taip vėl atnaujinti judėjimą į viršų, iš naujo pradėti savo raidą. 
[136] 


Kaip bendras vadovas specifinėms istorinėms visuomenėms 
tyrinėti ši tiesa atkreipia dėmesį į „ryšį tarp vaizduotės vyravimo 
ir intelekto vyravimo spontaniškų ir reflektyvių periodų; pastarieji 
kyla iš pirmųjų didėjant energijai ir grįžta į juos degeneruodami ir 
irdami“. Bet teorija aprašo tik tai, kas bendrai vyksta visose visuo- 
menėse; ji nei nurodo, kas turėtų atsitikti tam tikru laiku ir tam 
tikrose vietose, nei numato atskiros tendencijos rezultatą. Tokie 
Croces leidžiami apibendrinimai, nustatantys „vaizduotės vyra- 
vimo ir intelekto vyravimo [...] periodų“ santykį, sakė Croce, „di- 
džiu mastu yra kiekybiniai ir yra daromi patogumo dėlei“ (134), 
jie neturi dėsnio jėgos. Vico tad buvo nuteistas už klaidą ir savi- 
apgaulę; jis klydo bandydamas empirinį apibendrinimą išplėsti 
visoms klasėms, primenančioms tą, kuriai apibendrinimą buvo ga- 
lima teisėtai taikyti; ir jis apsigavo vildamasis, kad filosofinę įžval- 
gą galima naudoti kaip istorinės interpretacijos kanoną, tinkamą 
visoms visuomenėms visais laikais ir visose vietose. 

Croce apsvarstė du galimus prieštaravimus tokiai Vico kritikai. 
Viena vertus, sakė jis, gali būti ginčijamasi, kad Vico paaiškino 
dėsnio išimtis, nurodydamas išorines įtakas arba atsitiktines aplin- 

kybes, konkrečią tautą privertusias nutraukti savo periodą arba 
susilieti su (arba tapti dalimi) kitos tautos corso. Antra vertus, anot 
Croces, remiantis jo paties tikrosios „dėsnio“ vertės interpretacija, 
gali būti teigiama, kad kadangi dėsnis iš tikrųjų susijęs su dvasios, 
o ne su visuomenės ar kultūros „corso“, joks empirinių duomenų 
kiekis negali jo paneigti. Croce glaustai atmetė antrąjį prieštaravimą 
kaip nesvarbų. Svarstomas klausimas, sakė jis, 

yra [...] būtent empirinis, o ne filosofinis šio dėsnio aspektas: ir tikras 
atsakymas, mums atrodo, turėtų būti, kaip mes jau siūlėme, kad Vico 
negalėjo ir neturėjo svarstyti kitų aplinkybių, taip pat kaip, tarkime, asmuo, 
studijuojantis įvairias gyvenimo fazes, aprašo pirmas seksualinio geismo 
apraiškas miglotomis svajonėmis ir panašiais lytinio brendimo reiškiniais 
ir nesvarsto būdų, kuriais mažiau patyrusieji gali būti įvesti meilėn labiau 
patyrusių, kadangi imasi nagrinėti ne visuomeninius mėgdžiojimo dės- 
nius, 0 fiziologinius organinės raidos dėsnius. [Ibid.] 

Trumpai tariant, Vico „dėsnis“ arba galioja visuotinai —- kaip 
„fiziologiniai organinės raidos dėsniai“, arba negalioja; vienos išim- 
ties pakanka, kad jis būtų nepatvirtintas. 

Tačiau tai buvo įdomus Croces pasirinkimas, nes jis reikalavo 
Vico „dėsniui“ taikyti tinkamumo kriterijus, panašesnius į pozi- 
tyvistų iškeltus nei į tuos, kurių reikalavo paties Croces Logikoje 
(1909) išplėtota fizikinių mokslinių dėsnių samprata. Čia jis kri- 
tikavo pozityvistus, kad jie nepajėgė pamatyti, jog dėsnių funkcija 
moksle yra „padėti“,o ne „steigti“ (204). Fizikinių mokslų dėsniai, 
sakė jis, yra ne kas kita nei fikcijos, arba pseudosąvokos, žmonių 
ar žmonių grupių sudarytos atsiliepiant į praktinių projektų įvai- 
riais laikais ir įvairiose vietose keliamus poreikius, ir todėl jų au- 
toritetą riboja pačių projektų trukmė. Croce ypač neigė, kad gamtos 
mokslams kokia nors prasme būdinga galimybė numatyti; tikė- 
jimas jų galia numatyti reiškia prisikėlusį pirmykštį pranašystės 
ar ateities nusakymo troškimą, nors ateities numatyti neįmanoma. 
Tokius tikėjimus palaiko nepagrįsta nuomonė, kad visi gamtos pro- 
cesai yra pastovūs, o tikrovėje vienintelis „pastovus“ gamtos reiš- 
kinys yra proto pastanga suprasti gamtą (228). Vadinamieji „gam- 
tos dėsniai“ nuolat pažeidžiami ir paneigiami. Iš to plaukia, kad 
toli gražu nepajėgdami pretenduoti į ateities numatymą, gamtos 
mokslai kur kas labiau priklauso nuo istorinių žinių (apie gamtą) 

nei humanitariniai mokslai, bent jau turį pastovų Žmogaus proto 
fenomeną, kurį gali apibendrinti. 

Bet jeigu tai — tikra fizikinių mokslų dėsnių prigimtis, tokia 
turėtų būti ir tikroji bet kokių galimų socialinių mokslų dėsnių 
prigimtis; tad kaip galima, išlaikant omeny nukrypimo nuo Romos 
modelio mastą, prieštarauti Vico ricorsi dėsnio naudojimui apibū- 
dinant visų visuomenių evoliucinį procesą ir vadovaujant jų tyri- 
mui? Šio prieštaravimo priežastis, atrodo, yra vien tik Croces prie- 
šiškumas bet kokiam bandymui visuomenę ir kultūrą, kurias jis 
laikė dvasios produktais, nagrinėti, tarsi jos būtų mechaniškai nu- 
lemtos fizinių priežasčių pasekmės. Bandydamas apibūdinti dva- 
sios-veikimą pagal konkrečias jos apraiškas, pagal jos įgytas socia- 
lines formas ir kalbėdamas apie dėsnius, Vico, rodos, nesąmoningai 
juos materializavo ar natūralizavo ir taip atėmė iš jų dvasios kū- 
rinių statusą. Bent jau šitaip tai suprato Croce. Vico visuomenę ir 
kultūrą nagrinėjo taip, tarsi jos būtų nekintančio materialinio pro- 
ceso produktai (šitaip, tarp kitko, paneigdamas netinkamą savo 
tikros gamtos prigimties supratimą); o Croce iš jo reikalavo kartą 
jau pasirinkus tokį nagrinėjimo būdą būti nuosekliam ir ištikimai 
laikyti procesą nekintančiu. Taigi dabar jaučiame Croces analogijos, 
jog „įvairias gyvenimo fazes“ tiriantysis turi apsiriboti „fiziologinių 
organinės raidos dėsnių“ svarstymu, o ne gilintis į „socialinius 
mėgdžiojimo dėsnius“, svorį (Giambattistos Vico filosofija, 136). 

Bet ši analogija atskleidžia Croces kritikos šališkumą. Mat, tei- 
singai sekant analogija, tai, kas svarstoma Vico atveju, yra ne vie- 
name procese veikiančių dėsnių sumaišymas su kitame procese 
veikiančiais dėsniais, bet dviejų sistemų suliejimas; abi šias sis- 
temas valdo panašūs dėsniai, kai vienas panaikina ar nutraukia 
kito veikimą. Pavyzdžiui, netgi asmuo, tyrinėjantis įvairias gyve- 
nimo fazes, neturi sutrikti dėl fakto, kad konkretus individas ne- 
pasiekia lytinės brandos ir, tarkime, miršta. Žmogaus mirtis prieš 
lytinę brandą neatmeta „Hiziologinių organinės raidos dėsnių“; ji 
paprasčiausiai reikalauja, bandant paaiškinti, kodėl lytinė branda 
nebuvo pasiekta, pasitelkti kitus dėsnius, ypač dėsnius, aiškinan- 
čius organizmo mirtį, ir taip išsiaiškinti, kodėl neišsipildė numa- 
tymas, kad branda normaliai ateis. 

Civilizacijų atvejis toks pat. To, kaip apibūdiname „kelią“, kurio 
numatome, jog jos laikysis, neiškraipo kokios nors civilizacijos 
nesėkmės tame kelyje, jeigu nesėkmę galima paaiškinti pasitelkus 
kitą dėsnį, trukdantį civilizacijoms pasiekti savo numatytą pabaigą. 
Tad, kad ir kiek būtų visuomenių, nepajėgusių įveikti Romos mo- 
delyje, kurį Vico naudojo kaip archetipą, aprašomo corso, tai negali 
nepatvirtinti Vico „dėsnio“, nes „ricorsi dėsnis“ yra visai ne „dės- 
nis“; jis yra tiesiog teorija ar interpretacija - kitaip sakant, dėsnių 
kompleksas, kurį pasitelkus numatymo tikslais reikia tiksliai api- 
brėžti ribines dėsnių galiojimo sąlygas. Iš esmės tai, jog Vico ci- 
vilizacijos augimo paradigma pasirinko Romos modelį, kurį jis 
pasitelkė vertindamas visų kitų jam žinomų civilizacijų, išskyrus 
žydų ir krikščionių, augimą, nėra neteisinga. Tai — visiškai gera 
sociologinė procedūra, kad ir kaip netobulai ją atliko Vico. O Croce 
prieštaravo bet kokioms sociologinėms procedūroms, mat, jo su- 
pratimu, jos buvo pastangos „laisvos“ dvasios produktą laikyti 
priežastingai nulemtu. Tad Vico pastangoms konstruoti visuome- 
nės mokslą jis taikė neįmanomai griežtą adekvatumo standartą — 
standartą, kurį jis pats savitai atmetė, atremdamas pozityvistų pre- 
tenzijas į fizikinius mokslus. Šį Croces „dėsnio“ sąvokos vartojimo 
nenuoseklumą galima paaiškinti tiktai jo troškimu reikalauti, kad 
Vico sankcionuotų jo paties filosofavimo būdą, kartu neigiant bet 
kokias modernaus sociologo pretenzijas sekti Vico socialinės ana- 
lizės maniera. 

Geresnis atvejis būtų Croces kritika Vico pastangų sukonstruoti 
visuotinę istoriją arba pasaulio istorijos filosofiją atžvilgiu. Čia, 
atrodo, iš tikrųjų buvo supainiotos kategorijos. Viena vertus, kaip 
teisingai nurodė Croce, Vico norėjo ricorsi teoriją naudoti kaip bet 
kokio civilizacijų augimo modelį; antra vertus, jis norėjo padaryti 
išimtis žydų ir krikščionių pavyzdžiams, priskirdamas jiems ati- 
tinkamai išskirtinę atmintį ir išskirtinį gebėjimą atsinaujinti, kurie 
neleidžia jų istorijoms pasibaigti dar prieš pasaulio pabaigą. Ši 
skirtis buvo nepagrįsta, ir Croce akivaizdžiai buvo teisus, aiškin- 
damas ją konfliktu tarp tikinčio krikščionies, glūdinčio Vico krū- 
tinėje, ir visuomenės mokslininko, triumfavusio jo galvoje. Bėt, 
kaip nurodė daugelis Vico komentatorių, netgi šis nenuoseklumas 

nepaneigia nuoseklios jo sociomokslinės darbo dalies pastangos 
sukonstruoti universalią istorijos filosofiją. Pats Croce tai pripažino, 
kai, komentuodamas Vico pastangas nusakyti Homero ir Dantes 
panašumus, jis užtikrino, jog tokios klasifikacijos yra būtinas bet 
kokios tikros istorijos pagrindas; nes, kaip jis sako, „nesuvokus 
panašumo, kaip būtų galima nustatyti skirtumus?“ (136). Bet čia 
vėl jis smerkė panašumų ieškojimą kaip tikslą patį savaime; po- 
reikis klasifikuoti, konstruoti tipus, sakė jis, neleido Vico atlikti 
istoriko užduoties, t.y. „atvaizduoti ir pasakoti“ (257). 

Esmiškai ironišką Croces laikyseną Marxo, Hegelio ir Vico filo- 
sofijų atžvilgiu atskleidžia ne tik primygtinis jo tvirtinimas, esą jis 
pats sugeba tai, kas jų istorijos sampratose gyva, atskirti nuo to, 
kas mirę, bet taip pat ir „gyvų“ jų teorijų dalių išskirstymas į at- 
skiras, iš tiesų netgi izoliuotas proto gyvenimo dalis. Su Marxu jis 
elgėsi išimtinai, kadangi net nelaikė jo reikšmingu mąstytoju. Cro- 
ces nuomone, Marxas buvo reikšmingas vien tik tuo, kad priminė 
istorikams, jog reikia apsvarstyti ir ekonominį Žmogaus gyvenimo 
faktorių. Croce pripažino nuolatinę Hegelio vietą istorijos filo- 
sofijoje dėl jo indėlio į humanitarinių mokslų logiką ir teoriją, bet 
neigė bet kokius jo laimėjimus istorijos filosofijos srityje. Croce 
pripažino amžiną Vico indėlį į estetikos teoriją, bet išvis neigė jo, 
kaip istoriko ar kaip visuomenės teoretiko, talentą. Dėl viso to buvo 
nutolta nuo visų praeities mąstytojų pastangų pakelti istorinę mintį 
į mokslo statusą, kad ir kaip žodis „mokslas“ būtų suprantamas. 

Sykiu, gindamas mintį, kad istorija yra meno forma, Croce atliko 
judesį, kuriuo istorijai buvo uždrausta prisidėti prie šio vaizduo- 
jamojo kūrimo: ar kūrybingo vaizdavimo proceso, kurį jis laikė 
meno apskritai sfera. Poetinės istoriografijos tiesos virto proziš- 
komis būtent tiek, kiek jos buvo pavestos sveikos nuovokos kritikai 
ir apibūdinimui paprasta kalba. 


S Istorija kaip buržuazinė ideologija 


Kas slypi už šio bendro, net jei ir sąlyginio, bet kokios ankstesnės 
istorijos filosofijos atmetimo ir šio sąlyginio, net jei ir bendro, idea- 

lizmo, galiausiai tapusių Croces istorinių tyrimų pagrindu? Dar 
svarbiau tai, ką visuotinis Croces, kaip visos pirmojo XX amžiaus 
ketvirčio liberaliosios humanistinės kultūros atstovo, autoriteto 
pripažinimas sako apie to laiko visos Europos nuotaikas, būgš- 
tavimus ir siekius. Mano nuomone, į abu klausimus galima atsa- 
kyti tik taip: reikšmingam išsilavinusios 1900-1930 metų Europos 
visuomenės segmentui, visuomenės, kuriai grasino tiek tie, kas, 
atrodė, seka Marxu, tiek Nietzsches įpėdiniai, visuomenės, maža 
tegalėjusios pasisemti drąsos iš Rankes ar Burckhardto, pagrin- 
dinių akademinės istorinės minties modelių, Croce, atrodė, siūlė 
tikrą alternatyvą - istorijos sampratą, sykiu ir progresyvią, ir visuo- 
meniškai atsakingą. 

Daugeliu atžvilgių Croce mėgino klasikinį liberalizmą apginti 
taip, kaip Ranke apgynė klasikinį konservatyvizmą prieš pusę am- 
žiaus — argumentais jį apdrausti nuo bet kokios radikalizmo for- 
mos. Jis liko liberalas, būdamas įsitikinęs, jog visuomenė ir kul- 
tūra negali išlaikyti nė vienos iš savo specifinių įsikūnijimų formos 
ir turinio, bet turi keistis. Bet būdamas įsitikinęs, kad visi pasikei- 
timai turi būti laipsniški, neplanuoti, spontaniškai kylantys iš indi- 
vidualaus Žmogaus pastangų tarpininkauti tarp paveldėtos tradi- 
cijos, dabarties būtinybių ir ateities siekių, jis kalbėjo daugelio savo 
kartos susirūpinusių liberalų vardu. Istoriją pateikdamas kaip am- 
žiną ŽMogaus grįžimą prie užduoties sukonstruoti areną savo indi- 
vidualumui atskleisti, Croce nušluostė buržuazijos sūnų, kuriems 
individualizmas buvo amžina vertybė, ašaras, istorinį pažinimą pa- 
teikdamas kaip Žmogaus individualumo pažinimą, jis tą individua- 
lumą apsaugojo nuo pernelyg ankstyvos asimiliacijos tiek su bend- 
romis mokslo tiesomis, tiek su visuotinėmis filosofijos tiesomis. 

Bet jis padarė daugiau. Jis jautė tos senescens saeculum nuotaikos, 
užvaldžiusios paskutinio XIX amžiaus dešimtmečio kartą, galią. 
Visa jo sistema buvo sublimuotas jo kartos įsisąmoninimas, kad 
baigiasi amžius —- Europos humanizmo, aristokratinių ir buržua- 
zinių vertybių derinio, suteikusio valdančioms XIX amžiaus Euro- 
pos grupėms jų savitą gyvenimo stilių, amžius. 

Europos intelektualai įžengė į XX amžių įsitikinę, kad jeigu visos 
vientisos aiškinimo sistemos turi trūkumų, neviltis neturi daugiau 

teisių į Žmones nei optimizmas; kad, kovai tarp nevilties ir opti- 
mizmo besibaigiant lygiosiomis, optimizmas yra tiek pat pagrįstas, 
kaip ir neviltis — ir kur kas malonesnis. Bet Croces pasirinktas 
optimizmas slėpė kur kas daugiau. Jis laimėjo teisę į jį tikroje kovoje 
su pačia mirtimi; jis tikrąja to žodžio prasme ankstyvojoje jaunys- 
tėje atsikovojo sau kelią atgal iš kapo; ir jis jautė, jog jo pergalingas 
pakilimas iš kapo jam suteikė galimybę neklystant pamatyti, kas 
„dar gyva“ visame, kas iš pažiūros atrodo mirštą. Tikriausiai dėl 
to jo istorijose vyrauja gyvenimo atžalų, iš naujo pasirodančių su- 
dužusių vilčių ir suardytų siekių kovos lauke, paieškos. Jo paties 
gyvenimas jį išmokė, kad pats laikas, gyvenamas kaip istorija, yra 
„Savas mistiškasis Dionisas, savas kenčiantis Kristus, nuodėmių 
atpirkėjas“ (Istorija kaip laisvės istorija, 28). 

Tik du sukrečiantys vaizdiniai pasirodo retuose Croces viešuose 
apmąstymuose apie savo paties sudėtingą ir painų asmeninį gy- 
venimą. Vienas iš jų - Vezuvijaus, kuris žiemos metu ramiai snau- 
džia po sniego kepure, bet kartu tyliai kaupia jėgas išsiveržti tada, 
kai Neapolis ir neapoliečiai mažiausiai tam pasiruošę. Anot Nico- 
lini, Croce šiuo vaizdiniu apibūdindavo save. Kitas vaizdinys — 
ramus vienuolynas, kurio aukštos sienos užstoja viešojo pasaulio 
triukšmą ir švelniai aidu atkartoja fontano vandens čiurlenimą; 
tai - vieta, persmelkta citrinmedžių kvapo. Šis vaizdinys - prie- 
globsčio, į kurį Croce norėdavo pasitraukti, išsekintas asketiškos 
darbo ir mąstymo dienotvarkės. 

Šie du vaizdiniai, žinoma, papildo vienas kitą. Viena vertus, jie 
sukelia tamsos, chaoso ir smurto, antra vertus - šviesos, tvarkos ir 
ramybės -viziją. Susilaikysiu nuo pagundos juos froidiškai inter- 
pretuoti kaip falą ir įsčias — ne todėl, kad Croce smerkė bet kokį 
psichoanalitinės istoriografijos mėginimą, vadindamas ją „kamer- 
dinerių istorija“, o jos šalininkus išjuokė kaip pseudomokslinin- 
kus, siekiančius pigios interpretacijos, apsieinančios be darbo, rei- 
kalingo tikram istorijos supratimui; bet dėl to, kad, kaip ir dera 
turint tokią nepalankią nuomonę, Croce atsisakė pakankamai at- 
skleisti savo asmeninį gyvenimą ir leisti pažvelgti į detalius duome- 
nis, kurie vieninteliai psichoanalitinę interpretaciją darytų įtikina- 
mą. Šiaip ar taip, nereikia asmeninių liudijimų, kad nuspėtume 

bendrus Croces psichikos bruožus ir patirtis, suteikusias jai savi- 
"tumą. Vieši Croces pasisakymai, sudarantys daugiau nei aštuonias- 
dešimt tomų, pateikia pakankamai šių dviejų vaizdinių reikšmės 
visai jo pasaulėžiūrai raktų. Jie vaizduoja dvi pagrindines Croces 
filosofijos kategorijas; jie aiškiai parodo psichologines problemas, 
kurias išsprendė jo filosofija. 

Už šių vaizdinių glūdi Croces mirties ir grįžimo iš mirties pa- 
tirtis; virš jų pakyla bandymas suvienyti gyvenimą ir mirtį, kai 
individualus gyvybingumas susilieja su universalia mirties patir- 
timi, taip išsprendžiant amžiną filosofijos problemą. Croce turėjo 
puikių priežasčių siekti tokio suliejimo. Šiaip ar taip, Croce pergy- 
veno eilę palaidojimų ir grįžimų iš mirties: pirma, kaip bendra- 
vardžio vaiko, mirusio prieš jam gimstant, įpėdinis; antra, kaip 
žmogus, pakilęs iš kapo žemės drebėjimo griuvėsiuose; vėliau kaip 
melancholijos belaisvis, kurį Romoje išlaisvino jaunas filosofas Lab- 
riola; ir pagaliau kaip Neapolio archyvų „urvų“ kalinys, išsiva- 
davęs filosofijos šviesai. Visa tai pateikė pakankamai priežasčių 
subrendusiam vyrui, Praktikos filosofijos (1908) autoriui, rašyti: „Iš 
tiesų nėra jokio reikalo Gyvenimo panegirikai priešpriešinti Mir- 
ties panegiriką, kadangi Gyvenimo panegirika sykiu yra ir Mirties 
panegirika; nes kaip galėtume gyventi kiekvieną akimirką nemir- 
dami?“ Tame pačiame darbe „kosminį progresą“ Croce apibrėžė 
būtent kaip „nesibaigiantį gyvenimo triumfą prieš mirtį“, o gyve- 
nimą - kaip gryną „veiklą“, „virš pasyvumo besiskleidžiančią veik- 
lą. [...] Kiekvienoje naujoje situacijoje individas pradeda gyventi iš 
naujo.“ Aukščiausia tikrovė, „Dievas“, kurio žmonės ieško nuo 
žmogiškų laikų pradžios, yra ne išorinė jėga, o tiesiog ši žmogaus 
galia atgimti, „veikla, kuri sykiu yra ir Gyvenimas, ir Mirtis“ (252). 

Žmogaus gebėjimas „grįžti“, jo galia atgimti, Croces požiūriu, 
yra ir žmogaus šlovės šaltinis, ir jo išimtinai žmogiškos kančios 
priežastis. Jo, kaip ir Hegelio, Marxo ar Nietzsches, nuomone, žmo- 
gaus „uždarymas“ gyvenimo ir mirties cikle taip pat buvo ir žmo- 
gaus „privilegija“, jo aristokratiškumo pagrindas. Gyvenimo ir mir- 
ties - ir atvirkštinis - sutapatinimas Crocei leido vienodai užsipulti 
ir gyvenimo priešus, ir mirties neigėjus — kitaip sakant, tiek grynus 
pesimistus, tiek grynus optimistus. Tad Praktikos filosofijoje jis rašė: 

Ši tikrovės samprata, pripažįstanti nesuardomą gėrio ir blogio ryšį, 
pati yra anapus gėrio ir blogio, todėl pakyla virš matomų optimistinio ir 
pesimistinio požiūrių skirtumų - optimistinio, nematančio gyvenimo 
blogio ir laikančio jį iliuzija ar labai smulkiu atsitiktiniu elementu arba 
besitikinčio, jog ateities gyvenime (žemėje arba danguje) blogis bus už- 
gniaužtas, ir pesimistinio, nematančio daugiau nieko, tik blogį, ir pasaulį 
paverčiančio nesibaigiančiu ir amžinu skausmo spazmu, draskančiu save 
iš vidaus ir nieko nesukuriančiu. [251] 


Ši paradoksalios gyvenimo ir mirties vienybės samprata buvo 
Croces priešnuodis prieš istorinio mąstymo utopinį radikalizmą ir 
reakcionierišką neviltį. Ši samprata yra psichologinės kilmės, atsi- 
radusi iš jo asmeninės gyvenimo ir mirties patirties. Ta patirtis buvo 
lemtinga jo intelektualinei raidai; ji taip pat padarė jį puikų gynėją 
civilizacijos, nuo XIX amžiaus pabaigos vis iš naujo Žengiančios į 
mirtį ir „amžinai sugrįžtančios“, ne marksistinio proletaro ar Nietz- 
sches antžmogio, o to paties aristokratiško idealizmo ir viduri- 
niosios klasės praktiškumo derinio pavidalu. Tokie, tiesą sakant, 
buvo socialiniai pagrindinių Croces filosofijos kategorijų atitikme- 
nys: gyvenimo principas - ne kas kita, kaip aristokratiško heroizmo 
sublimacija; mirties principas — ne kas daugiau nei buržuazinis 
praktinės būtinybės pripažinimas. Jų abiejų sąveika suformulavo 
Croces kultūros sampratą; o šios sąveikos istorija - jo istorijos idėją. 


S Išvados 


Analizuodamas pagrindines XIX amžiaus istorinės sąmonės for- 
mas, naudojau bendrą istorinio veikalo teoriją. Teigiau, kad konk- 
retaus istoriografo stilių galima apibūdinti pagal kalbinį protokolą, 
jo naudojamą istoriniam laukui įsivaizduoti, kad paskui, pasitelkęs 
įvairias „aiškinimo“ strategijas, iš istoriniame dokumente glūdin- 
čios įvykių „kronikos“ jis sulipdytų „pasakojimą“. Kalbinius proto- 
kolus, teigiau aš, galima apibūdinti pagal keturias pagrindines 
poetinio diskurso formas. Pasitelkęs metaforos, metonimijos, sinek- 
dochos ir ironijos tropus kaip pagrindinius kalbinio įsivaizdavimo 
tipus, aptariau sąmonės formas, implicitiškai ar eksplicitiškai pa- 
grindžiančias istorikų atsidavimą skirtingoms aiškinimo strate- 

gijoms argumentacijos, siužeto suteikimo ir ideologinės potekstės 
lygmenyse. Remdamasis Stepheno C. Pepperio „pasaulio hipo- 
tezių“ teorija, tyrinėtų istorinių mąstytojų darbuose nustačiau ke- 
turias skirtingas tiesos teorijas (ar jų kombinacijas): formizmą, me- 
chanicizmą, organicizmą ir kontekstualizmą. Sekdamas Northropo 
Frye'aus fikcijų teorija, nustačiau keturias skirtingas archetipines 
siužeto struktūras, įgalinančias istorikus savo pasakojimuose isto- 
rinį procesą vaizduoti kaip tam tikros rūšies istoriją: herojinį ro- 
maną, tragediją, komediją ir satyrą. O pasitelkęs Karlo Mannheimo 
išplėtotą ideologijos teoriją, įžvelgiau keturias skirtingas ideologi- 
nės potekstės strategijas, įgalinančias istorikus skaitytojams paro- 
dyti savo praeities studijų svarbą dabarčiai suprasti; tos strategijos — 
anarchizmas, radikalizmas, konservatyvizmas ir liberalizmas. 

Aš teigiau, jog kiekvienas istorikas bus linkęs argumentacijos, 
siužeto suteikimo ir ideologinės potekstės lygmenyse pasirinkti 
vieną ar kitą iš skirtingų aiškinimo būdų priklausomai nuo tropo, 
formuojančio jo kalbinio protokolo, naudojamo įsivaizduojant tyri- 
mams išskirtą istorinio nutikimo lauką, reikalavimų. Trumpai ta- 
riant, maniau, kad egzistuoja atrankinė giminystė tarp istorinio 
lauko įsivaizdavimo akto ir konkrečiame darbe istoriko naudojamų 
aiškinimo strategijų. 

Šis tropologinių įsivaizdavimo strategijų ir įvairių istorikų dar- 
buose naudojamų aiškinimo būdų tarpusavio ryšys man suteikė 
metodą konkrečių istorikų stiliui apibūdinti. Jis taip pat man leido 
įvairius debatus apie tai, kaip turėtų būti rašoma istorija, kilusius 
per visą XIX amžių, laikyti iš esmės susijusiais su stilistinių va- 
riacijų viename diskurso universume klausimu. Be to, jis leido man 
atsisakyti įprastų, atskiras tame amžiuje atsiradusias istorijos rašy- 
mo „mokyklas“ žyminčių kategorijų, dažniausiai perimtų iš bend- 
resnių kultūrinių judėjimų (tokių kaip romantizmas, idealizmas ir 
pozityvizmas) ir specifinių ideologinių judėjimų (tokių kaip libe- 
ralizmas, radikalizmas ir konservatyvizmas). Įrodinėjau, kad kurio 
nors istoriko darbą paprasčiausiai pavadinant „romantiniu“ ar 
„Iidealistiniu“, „liberaliu“ ar „konservatyviu“, iš tiesų minties pro- 
ceso, vertusio istoriką savo istoriją kurti tam tikru būdu, dinamika 
kur kas daugiau užtemdoma, nei atskleidžiama. Mano analitinis 

metodas man leidžia įvairiuose šio darbo lygmenyse - epistemo- 
loginiame, estetiniame, etiniame ir kalbiniame - tiksliai nusakyti, 
kas būtent sudaro konkretaus istoriko „liberalizmą“, „romantiz- 
mą“ ar „idealizmą“ ir kokiu laipsniu tai iš tikrųjų lėmė jo parašytų 
darbų struktūrą. 

Be to, aš tvirtinau, kad mano požiūris į XIX amžiaus istorinę 
sąmonę man leidžia ignoruoti skirtumą (vargu ar jis yra kas nors 
daugiau nei nekritiškai priimamas šablonas) tarp istorijos ir isto- 
rijos filosofijos. Tikiu, jog prasiskverbiau į metaistorinį lygmenį, 
kuriame ir tikroji istorija, ir spekuliatyvioji istorijos filosofija kyla 
iš pastangų surasti istorijos apskritai prasmę. Aš parodžiau, kad 
tikroji istorija ir spekuliatyvioji istorijos filosofija skiriasi tik ak- 
centu, o ne atitinkamu turiniu. Tikrojoje istorijoje struktūrinis ele- 
mentas nukeliamas į pasakojimo vidų, o „rastų“ duomenų elemen- 
tui leidžiama užimti viršutines pozicijas pačioje pasakojimo linijoje. 
Spekuliatyviojoje istorijos filosofijoje yra atvirkščiai. Čia koncep- 
tualus struktūrinis elementas iškeliamas į paviršių ir sistemingai 
ginamas, o duomenys visų pirma naudojami iliustruojant ar pa- 
teikiant pavyzdžius. Todėl darau išvadą, jog kiekviena istorijos 
filosofija turi tikros istorijos elementų, taip pat kaip ir kiekviena 
tikra istorija turi visiškai išsiskleidusios istorijos filosofijos ele- 
mentų. 

Supratus šiuos santykius, mano požiūriu, tampa įmanoma pa- 
matyti istoriko ir istorijos filosofo skirtumus remiantis antrojo są- 
moningumo lygmeniu, kuriame pastarasis siekia suprasti istorinį 
procesą. Istorijos filosofas ne tik bando suprasti, kas atsitiko isto- 
rijoje, bet taip pat ir tiksliai nusakyti kriterijus, pagal kuriuos jis 
žino, kada jam pavyko sugriebti jos prasmę ar svarbą. Taigi tinka- 
mai suprantama istorijos filosofija yra ne tik istorinio dokumento, 
bet ir veiklos, leidžiančios konkrečiam istorinio lauko užkodavi- 
mui pretenduoti į pažinimo statusą, komentavimas. Mano požiū- 
riu, neatsitiktinai puikiausi XIX amžiaus istorijos filosofai, išskyrus 
galbūt Marxą, buvo kalbos filosofai giliausia prasme. Taip pat ne- 
atsitiktinai ir Hegelis, ir Nietzsche, ir Croce buvo dialektikai. Mat, 
mano požiūriu, dialektika yra ne kas kita, kaip formalizuota įžval- 
ga, kad visos diskurso formos, formaliai neatsidavusios vienos 

kalbinės vartosenos ribojamam pasaulio vaizdo artikuliavimui (to- 
kie yra gamtos mokslai, XVII amžiuje atsidavę metoniminei var- 
tosenai), yra tropologinės prigimties. 

Aš sakiau, kad nemokslinę ar pradžiamokslinę istorinių tyrimų 
prigimtį rodo istorikų nesugebėjimas susitarti dėl specifinės dis- 
kurso formos, kaip kad susitarė gamtos mokslininkai XVII amžiu- 
je. Istorija, kaip humanitariniai mokslai apskritai, per visą XIX am- 
žių liko pasmerkta natūraliosios kalbos įnoriams - taip pat ir jos 
kūrybiniam pajėgumui; taip tebėra ir šiandien. Dėl to istorija liko 
kankintis, kurdama abipusiškai prieštaringas, nors vienodai pagrįs- 
tas, to paties įvykių komplekso ar to paties istorinio proceso seg- 
mento interpretacijas. Ši studija parodo, jog tam tikroje diskurso 
tradicijoje, kurioje bendras problemų kompleksas ir bendras turinio 
korpusas laikomi pagrindinėmis spręstinomis konkretaus periodo 
problemomis, gali būti pasitelktos bent keturios galimos interpre- 
tacinės strategijos, derančios su kalbinių protokolų tipais, patvir- 
tintais dominuojančių paprastos kalbos tropų. Aš įrodinėjau, kad 
XIX amžiuje sukurtos istoriografijos tipai metaistoriniame lygme- 
nyje atitinka tame pačiame amžiuje sukurtos istorijos filosofijos 
tipus. 

XIX amžiaus istoriografijos meistrai istoriją rašė metaforos, me- 
tonimijos, sinekdochos ir ironijos būdu, o istorijos filosofai apie 
istorijos rašymą rašė iš tų pačių būdų komplekso nustatytų pozicijų. 
Istorijos filosofai stengėsi istorinei refleksijai primesti specifinės 
tropologinės vartosenos patvirtintą kalbinį protokolą - būtent dėl 
to atrodė, kad jie sumokslina ar estetizuoja istoriografiją. Ir Hegelis, 
ir Marxas, ir Nietzsche, ir Croce įžeidinėjo tradicinius istorikus, 
stengdamiesi įvesti techninę kalbą, skirtą kalbėti arba apie istoriją, 
arba apie istorikų kalbėjimą apie istoriją. 

XIX amžiaus istorijos meistrai nujautė, kad, neišaiškinus jų pasa- 
kojimų kompoziciją grindžiančių epistemologinių ir estetinių są- 
vokų, istorija negali tapti nei griežtu mokslu, nei grynu menu. 
Daugelis jų pripažino, kad, norint istoriją apibūdinti kaip mokslą, 
jai reikia sukurti techninę kalbą jos atradimams perduoti. Be to- 
kios techninės kalbos bendros sintezės, panašios į fizikinių mokslų 
sintezes, neįmanomos. Vis dėlto nė vienam kalbiniam protokolui 

tarp istorikų (ir visuomenės mokslininkų apskritai) nė dienai ne- 
pavyko įsitvirtinti taip, kaip nuo Newtono laikų fizikiniuose moks- 
luose įsitvirtino matematika ar logika. Kadangi istorija priešinosi 
visoms pastangoms formalizuoti diskursą, istorikai per visą XIX 
amžių liko atviri paprastos kalbos vartosenoje glūdinčių interpre- 
tacinių strategijų pliuralizmui. 

Nežinau, ar keturios mano nustatytos interpretacinės strategijos 
išsemia visas kalboje glūdinčias istorinių reiškinių vaizdavimo 
galimybes. Bet tvirtinu, kad mano interpretacinių strategijų tipo- 
logija leidžia man paaiškinti prestižą, kuriuo istorikai ir istorijos 
filosofai džiaugėsi skirtingais XIX amžiaus minties laikotarpiais ir 
tarp skirtingų tam tikro šios minties periodo auditorijų. Teigiu, kad 
konkretaus istoriko ir jo potencialios auditorijos ryšys užsimezga 
ikiteoriniame ir specifiškai kalbiniame sąmonės lygmenyje. Tai 
reiškia, kad kurio nors istoriko ar istorijos filosofo prestižas tam 
tikroje auditorijoje aiškintinas ikikritiškai įgytais kalbiniais pa- 
grindais, grindžiančiais istorinio lauko įsivaizdavimą. 

Mano požiūriu, nė viena konkreti istorijos teorija neįtikina ar 
nepatraukia tam tikros auditorijos vien tik adekvačiai paaiškin- 
dama pasakojime pateiktus „duomenis“, nes istorijoje, kaip ir so- 
cialiniuose moksluose apskritai, nėra kaip iš anksto nustatyti, ką 
laikyti „duomenimis“, o ką — „teorija“, „paaiškinančia“, ką duo- 
menys „reiškia“. Savo ruožtu nėra sutarta, kas bus laikoma spe- 
cifiniais „istoriniais“ duomenimis. Šiai problemai išspręsti reikia 
metateorijos, ant metaistorinių pamatų įtvirtinančios grynai „gam- 
tinių“ reiškinių ir specifinių „istorinių“ reiškinių skirtumus. 

Žinoma, dažnai sakoma, kad istorinius duomenis sudaro visi 
žmogaus darbo produktai, paminklai ir dokumentai ir kad istori- 
nės minties užduotis - suklasifikuoti šių reiškinių formas bei pa- 
aiškinti jų atsiradimą istoriniame laike, nustatant už jų sukūrimo 
slypinčius motyvus ar intencijas. Bet ne tik sunku tam tikrais le- 
miamais atvejais gamtinį reiškinį atskirti nuo istorinio (pavyzdžiui, 
karų metu); taip pat sunku, nustatant motyvus, tam tikro istorinio 
veikėjo bendrą gyvulišką impulsą atskirti nuo galimų specifinių 
žmogiškų šio impulso formų. Daug kas priklauso nuo to, kaip gi- 
liai norima ieškoti motyvo ar intencijos. Galima bandyti prasi- 

skverbti į sąmonės vidų, kur motyvai ir intencijos susilieja su iš 
pradžių psichologiniais, tada su biologiniais, galiausiai su fizi- 
kiniais ir cheminiais procesais žmogiškos būtybės gelmėse. Bet tai 
mąstymą atvertų nesibaigiančio regreso grėsmei. Tradicinio is- 
toriko sprendimas rimtai traktuoti istorinio veikėjo pareiškimus 
apie savo sąmoningas intencijas yra ne mažiau ir ne daugiau tei- 
sėtas nei materialistinio deterministo sprendimas sąmoningą in- 
tenciją redukuoti į elementaresnės psichofizinės priežasties pa- 
sekmę ar idealisto sprendimas ją interpretuoti kaip bendresnės 
„amžiaus dvasios“ veikimą. Šie sprendimai kyla iš fundamenta- 
lesnių formos, kurią, manoma, turėtų įgyti istorinės teorijos, samp- 
ratų. Tad istorikai ne tik neišvengiamai nesutaria dėl to, „kas yra 
duomenys“, bet taip pat ir dėl teorijų, šiuos duomenis pateikiančių 
kaip „problemas“ ir vėliau „išsprendžiančių“ jas susiliejant ir su- 
darant „aiškinimus“, formos. 

Istorijoje, įrodinėjau aš, istorinis laukas kaip galima analizės 
sfera steigiamas kalbiniu aktu, iš prigimties tropologiniu. Vyrau- 
jantis tropas, kuriuo atliekamas šis steigimo aktas, nustato ir tai, 
kokiems objektams leidžiama pasirodyti šiame lauke kaip duo- 
menims, ir galimus numanomai tarp jų egzistuojančius santykius. 
Teorijos, vėliau plėtojamos tame lauke atsirandantiems pokyčiams 
aiškinti, į paaiškinimo „kas įvyko“ autoritetą gali pretenduoti tik 
tada, jei jos dera su kalbine forma, kuria istorinis laukas įsivaiz- 
duojamas kaip galimas protinio suvokimo objektas. Tad bet kuri 
tam tikru būdu sukonstruota teorija pasmerkta nesėkmei kitokiam 
įsivaizdavimo būdui ištikimoje auditorijoje. Istorikas, toks kaip 
Marxas, pasitelkdamas mechanicistinę aiškinimo teoriją, neturi 
jokio autoriteto auditorijoje, ikikritiškai atsidavusioje ironišku, si- 
nekdochiniu ar metaforiniu būdu įsivaizduojamam istoriniam lau- 
kui. Panašiai istorikas, toks kaip Burckhardtas, ikikritiškai atsi- 
davęs ironiškam istorinio lauko įsivaizdavimui, nėra auditorijos, 
ikikritiškai atsidavusios metoniminiam istorinio lauko įsivaizdavi- 
mui, autoritetas. Šie ikikritiniai atsidavimai skirtingoms diskurso 
formoms ir jas steigiančioms tropologinėms strategijoms paaiškina 
skirtingų istorijos interpretacijų, mano aptartų šioje XIX amžiaus 
istorinės sąmonės studijoje, atsiradimą. 

Būtų buvę patrauklu pamėginti ieškoti šių keturių pagrindinių 
istorinės sąmonės formų ir atitinkamų asmenybės tipų koreliacijos, 
bet aš nusprendžiau to nedaryti dėl dviejų priežasčių. Pirmoji — 
tai, kad šiuolaikinė psichologija yra tokioje pačioje sąvokų anarchi- 
jos situacijoje, kokioje istorija buvo XIX amžiuje. Mano nuomone, 
atrodo įtikėtina, kad šiuolaikinės psichologinės minties analizė 
atskleistų tą patį interpretacinių strategijų kompleksą (kiekviena 
iš strategijų yra baigtinė savo srities pažinimo forma), kurį aš atra- 
dau analizuodamas istorinę mintį. Kitaip sakant, kadangi psicho- 
logija nepasiekė fizikiniams mokslams būdingos sistematizacijos 
ir lieka pasidalijusi į besivaržančias interpretacijos „mokyklas“, 
man turbūt tektų dar kartą pakartoti mano istorinės minties stu- 
dijoje padarytas išvadas. 

Bet dar svarbiau tai, jog aš neigiu, kad konkretaus autoriaus 
mintį galima daug geriau suprasti atskleidus jo asmenybės tipą, 
spėjamai grindžiantį jo darbą ir suteikiantį jam formą. Man neat- 
rodo, kad anapus Marxo „Revoliucijos teorijų“ atskleidus „radikalią 
asmenybę“ kaip nors reikšmingai paaiškėja specifinės formos, kurią 
įgijo jo raštai, problema ar tai, dėl ko šie raštai buvo ypač patrauklūs 
tiek „revoliucinio“, tiek apskritai „liberalaus“ mąstymo tipo au- 
ditorijose. Galėčiau nurodyti tokias vadinamojo psichologinio bio- 
grafinio intelektualinės istorijos metodo problemas: nagrinėjant 
akivaizdžiai genialų mąstytoją ar rašytoją, atrodo klaidinga taikyti 
tokią teoriją kaip psichoanalizė, kuri buvo sumanyta neurozėms ir 
psichozėms tirti. Šiaip ar taip, neurotikas pagal apibrėžimą yra tas, 
kas nesugeba sėkmingai sublimuoti obsesijų, sudarančių jo komp- 
leksą ir lemiančių jo asmenybės struktūrą. Tačiau tokių genijų kaip 
Hegelis, Marxas, Tocgueville'is, Michelet ar net Nietzsche atveju 
jų darbai įrodo jų sublimacinius sugebėjimus. Tokių genijų bio- 
grafijų studijos gali paaiškinti jų domėjimąsi tam tikromis proble- 
momis, bet vargu ar jos padėtų suprasti specifines jų darbų formas, 
specifinius juose egzistuojančius teorijos ir duomenų santykius ir 
tiems darbams būdingą patrauklumą auditorijų, kurių psichologi- 
niai polinkiai skyrėsi nuo autorių polinkių, požiūriu. 

Todėl šią studiją apribojau akivaizdaus istorinių pasakojimų 
lygmens, kuriame išskleidžiamos teorinės sąvokos, vartojamos 

duomenims paaiškinti, ir slapto lygmens, suprantamo kaip kalbinis 
pagrindas, kuriame šios sąvokos buvo ikikritiškai įsteigtos, san- 
tykių analize. To man pakako, kad galėčiau, manau, vertybiškai 
neutraliai ir grynai formaliai apibūdinti skirtingas interpretavimo 
strategijas, išplėtotas XIX amžiaus istorikų ir istorijos filosofų. Be 
to, tai leidžia man paaiškinti, kodėl, nors XIX amžiaus mąstytojai 
kruopščiai ir išsamiai, kiek jiems leido jų kompetencija, tyrinėjo 
istorinių šaltinių „duomenis“, jie priėjo prie tokių skirtingų ir iš 
pažiūros viena kitą neigiančių išvadų apie šių „duomenų“ prasmę 
ir reikšmę savo pačių laikams. Istorinį lauką steigdami alterna- 
tyviais būdais, jie implicitiškai atsidavė skirtingoms aiškinimo, 
siužeto suteikimo ir ideologinės potekstės strategijoms, skirtoms 
tikrai jų „prasmei“ įžvelgti. Tad „istorizmo krizė“, apėmusi istorinį 
mąstymą paskutiniais XIX amžiaus dešimtmečiais, buvo ne kas 
daugiau nei suvokimas, kad neįmanoma pakankamais teoriniais 
pagrindais pasirinkti tarp skirtingų istorijos būdų, kuriuos sank- 
cionavo šios alternatyvios interpretacijos strategijos. 

Šitaip įsivaizduojant galima sakyti, kad XIX amžiaus istorinės 
minties istorija aprašo užbaigtą ratą nuo maišto prieš ironišką vėly- 
vosios Apšvietos istorinę viziją iki grįžimo prie XX amžiaus išva- 
karėse iškilusios panašiai ironiškos vizijos. Klasikinis Europos isto- 
rinės minties amžius nuo Hegelio iki Croces yra pastanga istoriją 
padaryti „realistinio“ mokslo apie žmogų, visuomenę ir kultūrą 
pagrindu. Šis realizmas turėjo remtis sąmone, išvaduota tiek nuo 
paveldėtos vėlyvosios Apšvietos skepticizmo ir pesimizmo, tiek 
nuo sąmoningai neatsakingo ankstyvųjų romantikų judėjimo ti- 
kėjimo. Bet didžiausių istorikų ir istorijos filosofų darbais XIX am- 
žiaus Europai pasisekė tik sukurti daugybę besivaržančių „rea- 
lizmų“, kurių kiekvienas buvo apginkluotas teoriniu aparatu ir 
sutvirtintas erudicija, neleidusiais paneigti jų pretenzijų į bent jau 
laikiną pripažinimą. 

Įvairių mano tyrinėtų mąstytojų prestižas kilo ir krito keičian- 
tis juos skaičiusios auditorijos nuotaikoms. Savo ruožtu šios nuo- 
taikos sankcionavo istorinio lauko įsivaizdavimą įvairiais diskur- 
so tipais. Todėl negalima sakyti, kad Michelet istorijos samprata 
buvo paneigta ar nuversta „moksliškesnės“, „empiriškesnės“ ar 

„Tealistiškesnės“ Rankes sampratos, ar kad Rankes darbas savo 
ruožtu buvo suniekintas net dar labiau „moksliškesnio“ ar „realis- 
tiškesnio“ Tocgueville'io; ar kad juos visus tris šešėlin nustūmė 
įgimtas Burckhardto „realizmas“. Taip pat negalima bent kiek teo- 
riškai pagrįstai teigti, kad Marxas savo istorijos metodu buvo 
„moksliškesnis“ už Hegelį ar kad Nietzsches samprotavimai apie 
istorinę sąmonę buvo „išsamesni“ nei kurio nors iš pirmų dviejų. 
Visą XIX amžių istorijoje, taip pat ir mene bei visuomenės moks- 
luose, buvo ginčijamasi būtent dėl formos, kurią turėtų įgyti tikrai 
„Tealistiškas istorinės tikrovės vaizdavimas“. Taip pat negalima 
pagaliau bent kiek pasitikint savo sprendimu sakyti, kad istorinės 
minties evoliucijoje nuo Hegelio iki Croces laikų vyko tikras pro- 
gresas, nes kiekvienas iš mano tyrinėtų istorijos meistrų ir istorijos 
filosofų atskleidė savo istorinio pasakojimo talentą ar vizijos nuo- 
seklumą, kurie jo darbą pavertė uždara minties sistema, nepaly- 
ginama su visomis kitomis, pasirodžiusiomis rungtyniauti su ja. 

Galėčiau, būdamas atsidavęs kokiai nors specifinei mokslo 
sampratai, tvirtinti, kad Tocgueville'is „moksliškesnis“ istorikas 
nei Michelet ar Ranke, arba kad Marxas „realistiškesnis“ visuome- 
nės teoretikas nei Hegelis ar Croce. Bet norėdamas taip nuspręsti 
turėčiau ignoruoti tai, jog vien tik istoriniais pagrindais neturiu 
jokios priežasties vieną istorijos „mokslo“ sampratą mėgti labiau 
nei kitą. Toks sprendimas paprasčiausiai atspindėtų logiškai anks- 
tesnį palankumą arba kalbinei formai, kuria Tocgueville'is ir 
Marxas įsivaizdavo istorinį lauką, arba jų specifinio istorinio 
proceso įsivaizdavimo ideologinei potekstei. Humanitariniuose 
moksluose tai vis dar susiję ne tik su palankumo vienam ar kitam 
analizės užduočių suvokimo būdui išreiškimu, bet taip pat ir su 
pasirinkimu tarp besivaržančių tinkamo humanitarinio mokslo 
sampratų. 

Visgi XIX amžiaus istorinio jautrumo evoliucijos apmąstymas 
man leidžia nūdienę istoriografiją teigti esant specifinėje bendro- 
sios istorinės sąmonės istorijos fazėje. Daugeliu geriausių XX am- 
žiaus istorinių apmąstymų siekiama, kaip ir jų atitikmenimis XIX 
amžiaus pirmojoje pusėje, nugalėti ironijos būseną, į kurią istorinė 
sąmonė buvo įstumta XIX amžiaus pabaigoje. Mano požiūriu, šis 

susirūpinimas paaiškina šiuolaikinės spekuliatyviosios istorijos 
filosofijos populiarumą, taip pat ir atgijusį susidomėjimą didžių- 
jų ikiironiškojo periodo istorijos teoretikų - Hegelio, Marxo ir Niet- 
zsches — darbais. Nors šiuolaikinė akademinė istoriografija lieka 
sukaustyta ironiškos perspektyvos, sukėlusios XIX amžiaus pabai- 
gos istorizmo krizę, ir toliau skundžiasi tiek neprofesionalų, tiek 
profesionalų domėjimusi spekuliatyviąja istorijos filosofija, isto- 
rinis mąstymas toliau tebekuria „istoriologijos“ sistemas, metančias 
iššūkį ironiškai perspektyvai. 

Šiuolaikinė istorinė mintis ironišką perspektyvą puola iš dviejų 
pusių. Ji siekia nugalėti jos įgimtą skepticizmą, besimaskuojantį 
mokslininko atsargumu ir empirizmu, ir jos moralinį agnosticizmą, 
besimaskuojantį objektyvumu ir transideologiniu neutralumu. To- 
kių skirtingų rašytojų ir mąstytojų kaip Malraux, Yeatsas, Joyce'as, 
Spengleris, Toynbee, Wellsas, Jaspersas, Heideggeris, Sartre'as, 
Benjaminas, Foucault, Lukacsas ir daugybės kitų darbuose šiuo- 
laikinė istorinė mintis šalia profesionaliosios istoriografijos ironijos 
ir kaip galimas jos alternatyvas iškelia istorinio proceso sampratas, 
suformuluotas metaforos, metonimijos ir sinekdochos būdais, kiek- 
vieną su savomis aiškinimo strategijomis ir kiekvieną su sava uni- 
kalia ideologine potekste. Renkantis iš šių alternatyvių istorijos 
vizijų, vieninteliai sumetimai teikti pirmenybę vienai, o ne kitai, 
yra moraliniai arba estetiniai. 

R.G. Collingwoodas mėgo sakyti, kad tai, kokia istorija rašoma, 
ar būdas, kuriuo mąstoma apie istoriją, galų gale priklauso nuo to, 
koks Žmogus ją rašo ar apmąsto. Bet gali būti ir atvirkščiai. Jei 
įvairūs istorijos interpretatoriai mums apsvarstyti pateikia alterna- 
tyvias vizijas, o mes neturime jokių apodiktinių teorinių pagrindų 
teikti pirmenybę vienai, o ne kitai, mes turime grįžti prie moralinių 
ar estetinių priežasčių, kad pasirinktume vieną kaip „realistiškes- 
nę“. Trumpai tariant, vėlyvuose darbuose Kantas buvo teisus; mes 
esame laisvi suprasti istoriją kaip norime, lygiai taip pat kaip mes 
esame laisvi elgtis su ja kaip tinkami. Ir jeigu norime peržengti 
agnosticizmą, kurį mums perša ironiška istorijos perspektyva, besi- 
dedanti vieninteliu galimu „realizmu“ ir „objektyvumu“, kurių 
galime siekti studijuodami istoriją, mums tereikia atmesti ironišką 

perspektyvą ir panorėti pažvelgti į istoriją iš kitos, antiironiškos 
perspektyvos. 

Tokia darbo, pretenduojančio į neutralumą vertybių atžvilgiu 
ir grynai formalistinį istorinio mąstymo svarstymą jo klasikiniame 
amžiuje, pabaigoje pasirodanti rekomendacija gali pasirodyti ne- 
deranti su vidine jo paties istorinės sąmonės istorijos apibūdinimų 
ironija. Neneigiu, kad pats mano istorinės minties istorijos metodo 
formalizmas atspindi ironišką būseną, kurioje kuriama didžioji 
dalis šiuolaikinės akademinės istoriografijos. Bet aš teigiu, jog, pri- 
pažinus šią ironišką perspektyvą, įgyjamas pagrindas jai peržengti. 
Parodžius, kad ironija yra viena iš keleto galimų istorijos perspek- 
tyvų ir kad kiekviena iš jų turi puikių priežasčių egzistuoti poe- 
tiniame ir moraliniame sąmonės lygmenyse, ironiškas požiūris ims 
prarasti savo būtinos istorinio proceso interpretavimo perspektyvos 
statusą. Istorikai ir istorijos filosofai tada bus laisvi konceptua- 
lizuoti istoriją, suvokti jos turinį ir konstruoti jos procesus aiš- 
kinančius pasakojimus pasitelkdami tokią sąmonės formą, kokia 
labiausiai dera su jų pačių moraliniais ir estetiniais siekiais. O isto- 
rinei sąmonei atsivers galimybė vėl atkurti ryšius su didžiaisiais 
poetiniais, moksliniais ir filosofiniais rūpesčiais, įkvėpusiais XIX 
šimtmečio istorijos aukso amžiaus klasikus - ir praktikuss, ir teo- 
retikus. 

